
PARTEA I 
LE RECRUTEMENT 


CAPITOLUL 1 
Londra, Anglia — 12 februarie 1941 


În a o sută cincizeci şi noua zi a bombardamentelor lui Hitler asupra 
Marii Britanii, Rose Teasdale bătea la mașină corespondenţa în Camera 60 
din Cabinetul de Război al lui Churchill. Din maşina de scris Remington 
Noiseless se auzea păcănitul slab al caracterelor de metal care loveau banda 
cu tuş. În timp ce dactilografele acționau maneta de retur a carului, ochii le 
rămâneau la foile scrise de mână. Personalul din secretariat — înghesuit în 
buncărul de piatră alături de câteva centraliste — lucra la documentele 
întocmite într-o după-amiază frenetică de ședințe ale guvernului. 

— Unul dintre rapoartele astea ale tale o să ne ajute să câştigăm războiul, 
i-a șoptit Rose lui Lucy, tânăra dactilografă cu ochelari aşezată lângă ea. 

Lucy, cu umerii lăsaţi de oboseală, i-a zâmbit şi a început să mărească 
ritmul de cuvinte pe minut. 

Camera 60, un buncăr de șase metri pe șase, aflată în adâncul clădirii 
Trezoreriei din Westminster, era una dintre încăperile Cabinetului de Război 
al lui Churchill. În loc să fie ocupată de oficiali militari, Camera 60 
adăpostea femei civile. Şapte centraliste cu căştile la urechi, care înfigeau 
fişele în panoul cu circuite, stăteau pe nişte taburete rotative ca de bar, cu 
spatele la celelalte. În restul încăperii se găseau dactilografele, aşezate la 
niște birouri micuţe. Pentru ele era un spaţiu strâmt, dar Rose, o minionă de 
douăzeci de ani şi doar un metru și jumătate, se simţea în largul ei în 
cămăruţa înghesuită. Spre deosebire de celelalte femei, mult mai înalte, 
Rose avea picioare scurte care intrau perfect sub birou. 


Unele dactilografe, printre care şi Rose, erau produsul Școlii de 
Secretariat a doamnei Hoster din Londra, cu o reputaţie strălucită în 
instruirea de secretare. Rose era convinsă că pregătirea sa avea legătură cu 
traiectoria rapidă către Camera 60. Nu lucrase de la început în inima 
comandamentului militar britanic. După ce însă Hitler pornise campania de 
bombardament aerian asupra Londrei în septembrie, cu un an înainte, Rose 
— care era pe atunci secretară în clădirea Trezoreriei — a primit certificatul 
de securitate și a fost condusă de către un soldat de gardă în subsolul 
clădirii, unde a primit un nou post: dactilografă la Cabinetul de Război. 

Primele zile de lucru în încăperile comandamentului au fost îngrozitoare 
pentru ea. Vecinătatea prim-ministrului şi a generalilor i-a creat o stare de 
nervozitate, din cauza căreia a făcut greșeli și, o dată, chiar a vărsat o ceașcă 
cu ceai cald peste documentul la care lucra. Mirosul de tutun ars de la 
trabucul lui Churchill, care stăruia în aerul închis din subsol, îi întorsese 
stomacul pe dos. Pentru a înrăutăţi și mai mult lucrurile, raidurile aeriene 
ale Luftwaffe, care aveau loc aproape în fiecare seară, îi siliseră pe mulţi 
londonezi să-și petreacă nopţile în adăposturi. Când nu dormea între ture în 
subsolurile comandamentului, botezate „docuri“, Rose îşi petrecea nopţile 
de bombardament în stația de metrou Bethnal Green, alături de părinţii săi. 


1. Forţele aeriene germane din timpul celui de-Al Doilea Război Mondial. 


Odată cu trecerea zilelor, Rose se obișnuise cu manierele abrupte ale lui 
Churchill şi ale anturajului său. Duritatea lor ne va ajuta să trecem peste 
asta, îşi spunea Rose în gând, în timp ce bătea la mașină un raport 
confidențial despre punctele în care s-ar putea ca Hitler să declanșeze 
invazia terestră asupra Marii Britanii. Simţea fiori pe șira spinării la gândul 
că naziştii ar putea intra în Londra mărşăluind. La fel ca aproape toţi 
londonezii, Rose îşi impunea să meargă mai departe, în pofida distrugerilor 
şi pierderilor groaznice de vieți omeneşti. Dârzenia ei își avea rădăcinile nu 
doar în firea sa hotărâtă. Era înteţită, credea ea, de moartea lui Charlie. 

Singurul ei frate, Charlie, dispăruse în august cu avionul lui Spitfire al 
RAFZ, care fusese doborât deasupra Canalului Mânecii. Nu îi găsiseră 
trupul, și ea se ruga să fi murit repede și fără să sufere. Rose și părinţii săi, 
Emilienne și Herbert, aveau inima frântă. Fotografiile de familie erau 


interzise la serviciu, așa că Rose ţinea în sertarul de sus al biroului său o 
poză din copilărie de-a lui Charlie, un băieţel cârlionţat cu gropiţe în obraji 
şi un zâmbet contagios. Fotografia fusese făcută la casa bunicilor din 
Franţa, unde Rose şi Charlie își petreceau vacanţele de vară. Ori de câte ori 
se simţea întristată sau istovită, ceea ce se întâmpla mult mai des decât ar fi 
vrut să recunoască, Rose deschidea sertarul ca să se uite la Charlie. Ce dor 
îmi e de tine, îşi spunea ea deseori în gând. După ce închidea sertarul, se 
întorcea la mașina de scris, şi mai hotărâtă să-și îndeplinească datoria de a 
ajuta Marea Britanie să reziste. 


2. Royal Air Force (Forţele Aeriene Regale). 


În timp ce Rose punea o nouă coală de hârtie în maşina de scris, pe hol s- 
a auzit ţăcănitul unor pantofi de damă. 

— Gwyneth are amigdalită, a anunţat o femeie între două vârste la 
intrarea în încăpere. Ne trebuie cineva care să lucreze o tură de douăzeci și 
patru de ore. 

Rose a ridicat privirea. Lângă ușă stătea şefa secretariatului, Gladys 
Goswick, îmbrăcată într-o fustă de lână oliv şi o jachetă asortată. 

Dactilografele s-au oprit din lucru, punându-și mâinile lângă mașinile lor 
de scris. Câteva centraliste, având căștile la urechi, nu şi-au dat seama de 
prezenţa lui Goswick şi au continuat să facă legături la panou. 

— Lucy? a zis Goswick, oprindu-și privirea asupra dactilografei. 

Lucy a încuviinţat şi a lăsat capul în jos. 

Dactilografele nu prea aveau un cuvânt de spus în privința programului 
de lucru. Când era nevoie să se lucreze peste program, sau când cineva 
lipsea din motive de boală, cele care urmau să facă ture duble erau alese la 
întâmplare. Goswick era privită ca o şefă corectă, dar care discuta rareori cu 
angajatele despre chestiuni personale; spre deosebire de ea, Rose era de 
părere că trebuie să te străduieşti să afli câteva ceva despre colege. lar Rose 
ştia, din timpul pauzelor de la cantina din Trezorerie, că Lucy plănuise să își 
petreacă seara cu iubitul ei, Jonathan, pompier, care avea prima lui seară 
liberă după mai bine de două săptămâni. 

Când șefa s-a întors să plece, Rose a strigat-o. 

Doamna Goswick s-a oprit, punându-și mâinile în șold. 


— Aveţi ceva împotrivă să lucrez eu în locul lui Lucy în seara asta? 

Lucy a făcut ochii mari. 

— Am câteva rapoarte pe care vreau să le termin, a explicat Rose, 
arătând spre un teanc de hârtii. Nu sunt obosită şi mă gândesc că aș putea 
lucra destul de mult, a adăugat ea, sperând că ṣefa nu avea să bage de seamă 
cearcănele ei de sub ochi. 

Goswick a încuviinţat din cap și a plecat. 

— Mulţumesc, Rose, a zis Lucy aplecându-se spre ea. Promit să-ţi întorc 
serviciul. 

— Nu-i nevoie, a răspuns Rose. Îţi doresc o seară plăcută cu Jonathan! 

Lucy şi Jonathan, un tânăr care îşi risca viaţa ca să îi salveze pe 
londonezi din incendii și clădiri prăbușite, erau împreună de peste un an. 
Rose bănuia că aveau să se căsătorească în cele din urmă. Spera să 
întâlnească şi ea într-o bună zi pe cineva cu care să-și petreacă timpul, însă 
de când cu războiul lăsase pe ultimul plan chestiunile personale. În afară de 
asta, de la moartea fratelui său, preferase să se cufunde în muncă. 

În pauză, Rose s-a dus la o cabină telefonică de lângă Trezorerie. 
Dactilografelor le era interzis să folosească telefoanele din Cabinetul de 
Război, rezervate numai pentru chestiunile guvernamentale, oficiale, așa că 
a urcat scările, a trecut prin filtrul de securitate, apoi s-a îndreptat spre 
capătul străzii. După ce a intrat în cabină, a ridicat receptorul, a introdus o 
monedă și i-a sunat pe părinți. 

— Băcănia Teasdale, a răspuns tatăl ei, cam tăios. 

— Bună, tata. 

— Rose, s-a auzit vocea lui mai blândă. Totul e bine? 

— O să lucrez încă o tură, a răspuns ea. O să ajung acasă mâine- 
dimineaţă. 

— Fruntea sus, a zis el. Churchill are nevoie de tine și ştiu că faci o 
treabă minunată, altfel nu ţi-ar cere să lucrezi așa de mult. 

M-am oferit singură. 

— Churchill are aghiotanţii săi, a zis Rose. Eu sunt doar o simplă 
dactilografă. 

— Dar ne ajuţi să câştigăm nenorocitul ăsta de război. 

Lui Rose i-a crescut inima de mulțumire. De fiecare dată mă faci să 


prind curaj. 

— Portocalele sunt doar pentru copii! s-a răstit el. 

Rose a îndepărtat receptorul de ureche. A văzut în minte anunţul făcut de 
mama sa, așezat lângă un coş mic cu portocale, o marfă rară, adusă tocmai 
din America. Consumul de portocale era permis doar copiilor. Părinţii săi 
nu puteau suferi raționalizările, dar urmau cu stricteţe regulile impuse 
băcăniilor. 

— Scuză-mă, a zis Herbert. Clienţii ăștia nesuferiţi nici nu se uită la 
anunțul despre portocale. 

— E în regulă. 

— Ce-ai zice să vă fac, ţie și mamei, niște ouă cu pâine prăjită la micul 
dejun? 

— Ar fi minunat, a spus Rose. 

— Vrei să vorbeşti cu mama ta? 

— Dacă e prin apropiere. 

— Emilienne, a strigat-o Herbert. Este Rose! 

Cât timp a aşteptat la telefon, Rose și-a îndreptat gândul către părinţii săi. 
În timpul Marelui Război, Herbert fusese înrolat în infanteria britanică, 
staționată pe frontul de vest. Emilienne, croitoreasă din Paris, îşi oferise 
ajutorul ca infirmieră franceză. S-au cunoscut, s-au îndrăgostit şi s-au mutat 
după război în Anglia. În pofida situaţiei atât de grele din Londra, se simţea 
norocoasă că părinţii săi aleseseră să se stabilească în Anglia, și nu în 
Franţa, pentru că altfel s-ar fi aflat acum sub ocupaţia nazistă. 

— Bonjour, ma chérie, a salutat-o Emilienne, luând receptorul. 

— Bonjour, maman. 

— Iar lucrezi până târziu? a întrebat-o Emilienne. 

— Da, a răspuns Rose, ușor dezamăgită că mama nu a continuat să 
vorbească în franceză. 

— Munceşti prea mult. 

Ca și tine, şi-a spus Rose în gând. Când nu lucra la băcănie, mama ei 
scotea un ban în plus cosând câte ceva noaptea, în adăpostul antiaerian. 

— Cum mai stai cu spatele ? 

— E înţepenit, a zis Emi. 

— Pardoseala de beton din staţia de metrou e prea tare pentru coloana ta, 


a spus Rose. Să-ţi mai iei nişte pături în adăpost. Și perna de pe patul meu. 
S-o pui la spate. 

— E-n regulă, a spus mama, cu o notă de recunoştinţă în glas pentru grija 
pe care i-o arăta fiica. 

Rose a mai stat de vorbă cu mama sa câteva minute, evitând orice ar fi 
putut să le amintească de moartea lui Charlie. Trecuseră câteva luni de la 
înmormântare, dar în glasul mamei încă stăruia tristeţea. Rose s-a întrebat 
dacă durerea lor adâncă avea să se stingă vreodată. 

— Încearcă să te odihnești puţin, a sfătuit-o Emi. 

— Şi tu la fel, a spus Rose. 

Tânăra a ieșit din cabina telefonică. Soarele dispăruse în spatele unei 
clădiri, aruncând strada într-o umbră neagră precum cerneala. Temperatura 
în scădere o făcu să-și îndese mâinile în buzunarele pardesiului. Magazinele 
se închideau, și trotuarele începuseră să se umple cu oameni care se 
îndreptau spre metrou. Oare Luftwaffe o să se oprească vreodată? În timp 
ce cobora scările păzite de soldaţi, ce duceau la zece metri sub 'Trezorerie, s- 
a întrebat dacă buncărul putea rezista la o lovitură directă cu bombe. S-a 
cutremurat, apoi și-a alungat gândul din minte. 

S-a întors în Camera 60, unde aproape toate angajatele plecaseră acasă. 
Personalul din acea seară era format din două dactilografe, ea și o încă o 
colegă, și trei centraliste. La două ore de la începerea turei, luminile de pe 
panoul centralei telefonice au început să pâlpâie. Centralistele au introdus 
fişele în panou, făcând legăturile de comunicare. Au detectat avioane 
Luftwaffe deasupra Canalului. Rose a început să bată şi mai repede la 
maşină. Sirenele antiaeriene s-au pornit, cu un urlet înăbușit — înfiorător 
chiar și acolo, în adânc —, ridicându-i părul fin de pe braţe. Cincisprezece 
minute mai târziu, sirenele au încetat. Peste țăcănitul tastelor, Rose auzea 
bubuitul îndepărtat al bombelor izbucnind peste tot deasupra orașului. Rose 
a împins maneta de retur a carului. Dumnezeu să ne ajute! 

Agitaţia de pe coridor a făcut-o să ridice capul. Doi ofiţeri pe care îi ştia, 
generalul Ismay și comandantul Thompson, treceau prin dreptul uşii în 
drum spre Cabinetul Hărţilor. Pași răsunând pe coridor. O ușă trântită. 
Centralistele au început să răspundă tot mai des la apeluri și să facă legături 
în labirintul de circuite. Respirația i s-a accelerat. A scos din maşina de scris 


pagina terminată și a capsat-o împreună cu celelalte din raport. 

Raidul Luftwaffe a durat mult peste miezul nopţii. Abia la 1:34 s-a auzit 
sunetul de încetare a alarmei. Femeile din Camera 60 s-au dus atunci la 
„doc“ să se odihnească pentru câteva minute, în afară de Rose şi Margaret, 
o centralistă de treizeci și unu de ani. Margaret se ocupa de apelurile 
intermitente din panou, în timp ce Rose termina de dactilografiat un raport. 
Luptându-se să rămână atentă, s-a oprit din bătut şi a tras sertarul de la 
birou. 

— Am scăpat din încă un raid, Charlie, a zis Rose, cu ochii ațintiţi în 
sertar. 

— Cu cine vorbeşti? s-a auzit o voce joasă. 

Rose a ridicat privirea. În cadrul uşii stătea prim-ministrul Winston 
Churchill, purtând un sacou de lână gri închis și o pălărie de fetru cu boruri 
înguste. Un trabuc fumat pe jumătate, ţinut între dinţi, făcea ca obrazul din 
stânga să pară umflat. Inima ei a început să bată mai tare. A aruncat o 
privire spre Margaret, care prelua un apel telefonic. Obosită şi incapabilă să 
găsească o scuză pentru că vorbise singură, Rose s-a ridicat în picioare, 
hârșâind scaunul pe podea, şi i-a răspuns: 

— Cu fotografia fratelui meu, domnule. 

Churchill a tras din trabuc, făcând să îi strălucească vârful, și a pășit în 
cameră. 

Lui Rose îi tremurau genunchii. S-a prins cu mâinile de muchia biroului. 
De când lucra ea aici, Churchill nu intrase niciodată în Camera 60, iar 
consilierii lui rareori veneau cu treburi la ele, dacă veneau. Cu toate că 
dactilografele produceau teancuri de documente pentru personalul său — atât 
sarcini de serviciu, cât şi documente finale —, ele treceau mai întâi prin 
mâinile șefei lor, Gladys Goswick. Conform protocolului, interacțiunile 
nemijlocite dintre angajatele civile şi consilierii lui Churchill erau extrem 
de limitate. 

— Îmi dai voie? a zis Churchill înaintând spre ea și făcând un semn cu 
mâna spre sertar. 

Rose a încuviinţat din cap. 

Churchill s-a uitat la fotografie. 

— Fratele meu, Charlie, când era copil. Nu avem voie cu fotografii 


personale pe birou, așa că o ţin în sertar. Rose a tras adânc aer în piept, 
inspirând în același timp și mirosul de tutun ars: A fost ucis în august, când 
avionul lui a fost doborât deasupra Canalului. 

Churchill a ridicat capul. 

— Cum te numeşti? 

— Rose Teasdale, domnule. 

Inima îi bătea gata să sară din piept. 

— Domnișoară Teasdale, a spus Churchill, îmi pare foarte rău pentru 
moartea fratelui dumitale. Eroismul de care a dat dovadă apărând insula de 
tirania nazistă va rămâne pe veci în inimile cetăţenilor noștri. A făcut o 
pauză, scoţându-și trabucul din gură. Marea Britanie nu va uita sacrificiul 
lui Charlie. Şi nici eu. 

— Vă mulţumesc, domnule prim-ministru, a spus Rose, abia stăpânindu- 
şi lacrimile. 

Churchill a dat să plece, dar s-a oprit. 

— Domnişoară Teasdale. 

— Da, domnule. 

— Te rog să-i transmiţi un mesaj centralistei noastre, a spus el, 
gesticulând cu trabucul spre Margaret, care transfera un apel. Dacă doamna 
Churchill întreabă cumva de mine, să o informeze, te rog, că mă odihnesc în 
camera mea. 

— Da, domnule prim-ministru. 

Churchill și-a ridicat pălăria şi a plecat. 

Năucită, Rose a ascultat stând în picioare lângă biroul ei zgomotul paşilor 
lui Churchill pe scări. Nu se duce în camera sa de culcare. Auzise 
vorbindu-se că Churchill urmărea bombardamentele de pe acoperișul 
Trezoreriei. Ce-ar putea să vadă în noaptea asta? Ce părţi ale orașului sunt 
distruse? Câţi oameni sunt omorâţi ? 

Churchill avea faima unei persoane dure și impetuoase, dar, cu toate 
acestea, Rose era convinsă că ţinea din toată inima la britanici. Și că el era 
conducătorul potrivit pentru a-i ajuta să supravieţuiască. Însufleţită de 
întâlnirea cu prim-ministrul, a pus încă o coală de hârtie în maşina de scris. 
În loc să facă o pauză, a lucrat până în zori. 

Când a terminat tura de noapte, Rose a ieșit din încăperile subterane. 


Afară, londonezii îşi vedeau de treburile lor netulburaţi, în ciuda sirenelor 
urlânde ale mașinilor de pompieri. Din mai multe cartiere ale orașului se 
vedea fumul înălțându-se; cel mai mult însă în apropiere de docurile din 
Fast End. 

A luat metroul din stația Westminster. În compartiment, s-a lăsat pe spate 
în scaun şi a încercat să se odihnească, dar o durea stomacul de foame. Din 
nesocotinţă, sărise peste cină şi nici nu făcuse o pauză de masă în timpul 
turei. Aștepta cu nerăbdare să ia micul dejun cu părinţii și, mai ales, să le 
povestească despre scurta convorbire cu prim-ministrul, sigură că nu avea 
să încalce vreuna dintre regulile de confidenţialitate de la Cabinetul de 
Război. 

Când a ajuns în staţia Bethnal Green și a ieşit pe peronul metroului, a 
răsuflat uşurată să vadă adăpostul intact. A urcat treptele. Afară, a izbit-o 
mirosul greu de lemn şi motorină arse care i-a umplut plămânii. În 
apropiere, sirenele stridente ale brigăzii de pompieri au făcut să i se 
zbârlească părul de pe ceafă. A pornit grăbită pe Bethnal Green Road, dar 
cu fiecare pas sirenele se auzeau tot mai tare. În față, se vedea o mulțime de 
oameni în dreptul casei sale de pe Pott Street. A simţit un ghem în stomac. 
A luat-o la fugă, croindu-şi drum printre zecile de oameni strânși în colțul 
străzii şi a dat peste brigada de pompieri care blocase zona. Cu feţele 
mânjite de funingine amestecată cu sudoare, pompierii udau cu furtunul mai 
multe clădiri dărâmate. 

— Nu! a strigat ea, încercând să treacă printre oamenii de pe trotuar. 
Lăsaţi-mă să trec! 

Din băcănia Teasdale, cu tot cu etajul de deasupra unde Rose locuia cu 
părinţii, nu mai rămăsese — după ce fusese lovită din plin, se pare, de o 
bombă — decât o grămadă fumegândă de cărămizi și grinzi carbonizate. 

— Mamă! urlă Rose. Tată! 

Când a încercat să ajungă la dărâmături, o mână a prins-o de braţ. 

— Nu aveţi voie să vă apropiaţi, a oprit-o un poliţist. 

— E casa mea! a ţipat Rose. Era cineva înăuntru? 

— Încercăm să aflăm, i-a spus polițistul, dându-i drumul la braţ. Staţi la 
distanţă. 

Rose a trecut printre oameni, strigându-și părinții până când a răgușşit. A 


întâlnit câțiva vecini care își petrecuseră noaptea la metrou, dar nici unul nu 
îi văzuse pe ai ei. În scurt timp, furtunurile au fost oprite. Un pompier încins 
cu o centură de care era legată o frânghie a coborât în surpătura care se 
căsca în beciul băcăniei Teasdale. După câteva minute, a fost tras afară 
ținând în braţe un trup acoperit de cenușă — cu mâinile şi braţele atârnând 
fără viaţă. Un medic a ieşit repede în față, a examinat trupul, apoi a clătinat 
din cap cu tristeţe. 

Rose a ţâșnit pe lângă polițistul aflat de pază. S-a repezit la medic şi a 
căzut în genunchi. Chiar dacă trupul inert era acoperit de un strat gros de 
funingine, a recunoscut cămașa de noapte și părul lung. 

— Nu! a scos ea un urlet. A simţit că i se face rău, îi venea să vomite. 
Încet, a şters cu un deget cenușa de pe pleoapele mamei. Și-a lăsat capul pe 
pieptul ei inert şi a început să o jelească. Când a avut destulă putere să-și 
deschidă ochii, a văzut cum doi pompieri scoteau de sub moloz și trupul 
fără viaţă al tatălui. 


CAPITOLUL 2 
Paris, Franţa — 13 februarie 1941 


Lazare Aron, în vârstă de douăzeci și trei de ani, cu o bărbie pătrată și 
ochi căprui, gânditori, şi-a pus proteza cioplită din lemn — care îi acoperea 
ce-i mai rămăsese din degetele de la mâna dreaptă — şi a intrat în bucătărie. 
L-a găsit pe tatăl său, Gervais, turnând cafea în niște cești de ceramică, şi pe 
mama sa, Magda, punând pe masă felii de pâine prăjită, cenușie. 

— Bonjour, a zis Lazare şi s-a aşezat la masă. 

Magda, o femeie zveltă, cu o ţinută impecabilă şi pomeţi înalţi, s-a aşezat 
lângă el. 

— Ai dormit bine? 

— Oui, Maman, a răspuns Lazare, cu toate că dormise doar două ore. 

Un val de vinovăţie îl cuprinse și îi tăie pofta de mâncare. Spera, spre 
binele părinţilor săi, că nu aveau să afle despre faptele lui ilegale. Când se 
aventura pe străzi între nouă seara și cinci dimineaţa, nu doar că nu respecta 
interdicțiile de circulaţie impuse de nemți, dar mai şi lipea prin tot Parisul 


afişele Rezistenței, o faptă contra regimului nazist care se putea sfârşi cu o 
execuţie, dacă era prins. 

Căminul lor de pe Rue Cler din arondismentul 7, cartierul care adăpostea 
Turnul Eiffel și Champs de Mars, îl constituia un apartament cu două 
camere, la nivelul al treilea al unei clădiri de calcar luteţian?. În tot 
apartamentul era parchet de stejar, mai puţin în salon, unde se întindea 
covorul adus de părinţii săi când emigraseră din Varşovia la Paris. Pereţii 
erau acoperiţi de picturile mamei, care fuseseră duse cândva în consignaţie 
la o galerie din Montparnasse. Un corp mare de bibliotecă era plin cu cărţi, 
jurnale şi un teanc de articole scrise de tatăl său. Lazare era de părere că 
trăsăturile de penel ale lui Maman şi maşina de scris a lui Papa creau 
adevăratele decoraţiuni interioare. 


3. Specific zonei pariziene şi luându-și numele de la vechea denumire a oraşului (Lutetia), acest 
tip de calcar a fost folosit la construcția a numeroase monumente arhitectonice ale capitalei Franţei. 


Lazare, care visa să ajungă jurnalist ca tatăl său, nu se așteptase să stea 
tot cu părinţii la vârsta lui. Însă, la scurt timp după ce absolvise 
Universitatea din Paris, în 1939, Franţa și Marea Britanie declaraseră război 
Germaniei în urma invadării Poloniei de către naziști. Hotărât să lupte 
pentru patrie, încercase să se înroleze în armata franceză, dar fusese respins, 
din cauză că nu își putea folosi mâna complet. Privise descurajat cum toţi 
francezii apți de luptă mărșăluiau pe străzi — aclamaţi de parizienii care 
fluturau steguleţe — gata să lupte pentru a apăra Franţa. 

Vara următoare, naziștii au invadat Franţa. Mii de parizieni au fugit din 
oraș, căutând scăpare în sudul ţării+, dar familia Aron a decis să rămână pe 
loc. „Nu vreau să-i las pe nemți să ne dea afară din casa noastră“, zisese 
Papa. În patruzeci şi şase de zile, Germania a cucerit Franţa. Tinerii care 
plecaseră să lupte — printre ei, şi toți prietenii lui Lazare — au fost uciși, ori 
prinși și duşi în lagărele germane. Cu mânia clocotind în piept, Lazare a 
văzut cu ochii lui o divizie a Wehrmachtului mărșăluind pe Avenue Foch; 
cizmele lustruite ale nemților făceau pavajul să răsune. S-a jurat atunci să 
facă orice îi stătea în putinţă ca să-şi elibereze patria. 


4. După căderea Franţei în 1940, ţara a fost divizată în „zona ocupată“, în nord-vest, și „zona 
liberă“, în sud-est. 


Prima lui grijă însă era să-i ajute pe ai lui să supravieţuiască. Era o luptă 
de zi cu zi să facă rost de hrană şi de bani. Perspectiva de a lucra la unul 
dintre ziarele aflate sub controlul colaboraționiștilor nu intra în calcul. După 
mai multe luni de căutare, a căpătat un post de îngrijitor, abia după ce i-a 
arătat unui intendent că spălătorul de podele se potriveşte perfect în proteza 
de lemn pentru a curăța podelele şi toaletele din Gare du Nord. 

— Cum ţi se pare? a întrebat Gervais, împingând o ceașcă de cafea spre 
el. 

Lazare a sorbit din zeama chioară. 

— E bună. 

Gervais a zâmbit larg, făcând ca mustaţa lui căruntă să-i urce pe faţă. 

— Orz prăjit, amestecat cu zaț vechi de cafea. 

Cândva, bucătăria lor fusese plină de sortimente fine de cafea, brânzeturi, 
patiserie şi mezeluri. Acum dulapul era gol, dacă nu puneau la socoteală 
cele două conserve de sardine — pe care le păstrau pentru vreo ocazie 
specială —, morcovii veştezi, brânza uscată, un cartof încolţit şi cei doi napi 
diformi. Parizienii erau obligaţi să se folosească de cartelele de raţii, 
împărţite în funcţie de vârstă şi necesarul de hrană. Pe lângă lipsa de 
alimente, temperatura din apartament era groaznic de mică. Practic 
inexistenţi, cărbunii se găseau doar la negru. Ca să se mai încălzească, 
stăteau deseori prin casă cu paltonul pe ei şi dormeau sub maldăre de pături. 

Lazare a mușcat din pâinea cu pleavă, foarte tare. 

— Aprovizionarea merge tot mai greu. În fiecare zi, din Gare du Nord 
pleacă spre Germania vagoane întregi încărcate cu alimente din Franţa. lar 
oamenii noştri fac foamea. Dacă mergeţi la Vichy?, găsiți de mâncare mult 
mai uşor. 


5. Zona controlată de regimul politic colaboraţionist condus de mareşalul Pétain, cu centrul la 
Vichy (iulie 1940 — noiembrie 1942). 


— Aici suntem acasă, a zis Magda, în timp ce înmuia o bucăţică de pâine 
în cana sa cu cafea. 

— Maman are dreptate, a zis Gervais. Nu trebuie să cedăm în faţa 
naziștilor. Cu timpul, generalul De Gaulle va recâștiga controlul asupra 
Franţei, cu ajutorul lui Churchill. 


Și dacă Marea Britanie cade în mâinile Germaniei ? 

— În sud sunteţi mai în siguranţă, a insistat Lazare. 

— Ca să treci linia de demarcaţie îți trebuie documente, și pe-astea noi 
nu le avem, a zis Gervais. 

— Găsesc eu o cale să fac rost de hârtii pentru tine şi Maman, a răspuns 
Lazare. 

— Să presupunem că ne faci rost de documente false, ai de gând să vii cu 
noi în zona controlată de Vichy? 

Lazare a clătinat din cap. Am de gând să lupt pentru libertatea noastră. 

— Lucrurile o să se îndrepte, a zis Magda. 

Cu degetele pătate de cerneală, Gervais a mângâiat uşor mâna soției. 

Înainte de invazie, tatăl lui Lazare fusese un jurnalist respectat şi de 
succes la ziarul La Chronique. Când colaboraţioniștii preluaseră controlul 
presei, ziariştii fuseseră daţi la o parte, în afară de Gervais, care se pricepea 
la presele tipografice. Zeţarul care avea grijă să ţină în funcţiune presa 
şubredă, veche de cincizeci de ani, fugise din oraș când nemții 
străpunseseră Linia MaginotS. Retrogradat de la ziarist la tipograf, Gervais 
îşi petrecea acum zilele întinzând cerneală pe plăcile tipografice care 
dădeau glas propagandei naziste, la aceeași presă care, cu mulţi în urmă, îi 
înhăţase degetele fiului său. 

6. Un sistem de fortificaţii, cazemate, tranșee și obstacole antitanc, extins și modernizat în anii 


1930 de către Franţa de-a lungul granițelor sale, gândit să întârzie un atac suficient de mult pentru a 
permite o mobilizare exemplară a armatei. 


Lazare avea opt ani în ziua accidentului. Era în vacanţa de vară și în loc 
să joace kickballZ în parcul din apropierea apartamentului, se rugase de tatăl 
lui să îl însoţească la ziar. Îi plăcea tot ce ţinea de munca de jurnalist. 
Telefoanele care ţârâiau. Mașinile de scris care ţăcăneau. Ziariștii și 
redactorii care munceau să îi ţină pe parizieni la curent cu evenimentele 
locale și din întreaga lume. Cel mai mult însă îi plăcea să stea cu ochii pe 
presa aceea mare, aflată în spatele clădirii. Acolo se aduna munca tuturor, 
trecută printre valțurile mari de oţel de unde ieșeau ziarele tipărite, care erau 
apoi legate în pachete, încărcate în camioane şi duse chioşcurilor de ziare 
din întregul Paris. 


7. Joc de echipă pentru copii, asemănător cu baseballul. 


„Nu te apropia prea mult de presă“, îi zisese Gervais în tipografie. Când 
tatăl lui a fost chemat să răspundă la telefon, Lazare s-a pomenit singur, 
neluat în seamă de cei doi lucrători — unul care alimenta presa cu hârtie, şi 
celălalt care aşeza în stive ziarele tipărite. Pe Lazare îl hipnotiza felul în 
care se învârteau valțurile. Mirosul de terebentină și unsoare îl ameţea. Pe 
măsură ce trecea timpul, se apropia tot mai mult de presă. lar când lucrătorii 
s-au întors cu spatele, Lazare a întins mâna spre hârtia care gonea cu viteza 
luminii printre cilindrii de oţel. Voise doar să-i atingă hârtia, să simtă cât de 
repede se mișcă. Când degetul lui a atins hârtia, unul dintre lucrători a 
scăpat un pachet mare de ziare, care a căzut cu o bufnitură puternică. Lazare 
a tresărit. Mâna i-a fost trasă în faţă. A simţit o durere violentă care i-a 
străpuns braţul și s-a prăbușit la podea. Lucrătorul a scos un strigăt, apoi s-a 
repezit să oprească presa. Cilindrii s-au învârtit tot mai încet până au 
înţepenit, şi în tot acest timp Lazare tipa şi stătea cu mâna zdrobită la piept. 

Gervais şi-a învelit în sacou fiul, palid și tremurând de şoc, şi s-a grăbit 
spre spital. I-au făcut o intervenţie de urgenţă, dar medicul nu a reușit să îi 
salveze degetul mare și arătătorul de la mâna dreaptă. Când Lazare s-a 
trezit, încă ameţit de anestezic, mama și tatăl i-au dat vestea. Lazare a 
ridicat ochii spre tatăl său, care avea cămașa albă pătată de sânge, și a 
șoptit, „Îmi pare rău, Papa! E numai vina mea“. Gervais l-a prins în braţe, 
şi lacrimile care îi ţâșneau din ochi picurau în părul fiului său. 

Lazare, străbătut de un val de neliniște, a pus proteza de lemn pe masa 
din bucătărie. A sorbit o gură de cafea, apoi i-a privit pe părinţii săi, obosiţi 
şi înfometați. 

— Parisul nu mai este un loc sigur pentru evrei. 

— Aici nu este Germania. 

— Nu, nu este. Dar naziștii controlează totul și circulă fel de fel de 
zvonuri despre ce li se întâmplă evreilor acolo, în Germania. 

— Avem cetăţenie franceză, și mai e și poliţia noastră, a intervenit 
Magda. 

— În timpul Marelui Război am fost înrolat în armata franceză, a adăugat 
tatăl. N-o să ne lase să pățim ceva. 

Siguranța evreilor era un subiect deseori dezbătut, adus în discuție mai 


ales de către Lazare. Chiar dacă le admira tăria de caracter şi înțelepciunea, 
părinţi săi nu asistau, asemenea lui, la comportamentul de zi cu zi al 
naziștilor. De multe ori, îi auzise pe soldaţii germani șuierând cuvântul Jude 
când îi opreau pe oameni să le verifice documentele. Se înmulțeau 
zvonurile despre evreii îndepărtați din posturile guvernamentale. Lazare 
bănuia că poliția era mână în mână cu nemţii. Cât timp va trece până când 
n-o să mai fie nici o diferenţă între poliţiştii noștri şi naziști? O lună? Un 
an? 

— Trebuie să mă duc la lucru, a zis Lazare, hotărând că, pentru moment, 
nu trebuia să insiste mai mult ca să îi convingă pe părinţii lui să plece din 
Paris. Mulţumesc pentru micul dejun. 

— Merg şi eu cu tine o bucată de drum, a zis tatăl, ridicându-se de la 
masă. 

Lazare s-a dus la mama sa și a sărutat-o pe obraz. 

— Dacă vrei să mai faci troc cu lucrările tale, păstrează, te rog, Arc de 
Triomphe, a zis el, arătând spre un tablou cu ramă aurită, agăţat în hol. Este 
prea frumos ca să-l dai pe niște zarzavaturi. 

Magda a zâmbit. 

— O să-l las la urmă de tot. 

În stradă, Lazare a simţit mușcătura aerului rece de afară. S-a închis la 
jachetă şi a pornit alături de tatăl său, care era încotoşmănat într-un palton 
negru de lână, lung până la genunchi. Era puţină lume pe Rue Cler care, în 
lipsa gazelor de eșapament și a huruitului de motoare, părea ciudat de 
pustie. Îi era limpede că parizienii preferau să se aventureze afară numai 
când aveau nevoie, de pildă să meargă la slujbă — asta dacă erau îndeajuns 
de norocoși să mai aibă un loc de muncă — sau să stea la coadă la pâine. 
Anul trecut, străzile acestea erau un furnicar de mașini, autobuze şi taxiuri, 
în timp ce trotuarele erau pline de trecători care se intersectau mergând 
încoace și încolo spre pieţe sau cafenele. Acum, pe străzi circulau doar 
câteva mașini, şi acelea rezervate anumitor șoferi care colaborau cu naziștii. 
Serviciul de transport public fusese redus drastic, încât oamenii, printre care 
şi Lazare, renunțaseră să se mai lupte pentru un loc în autobuz și preferau să 
meargă pe jos. Asta însemna că drumul avea să-i ia aproape o oră. 

— O să merg cu tine pe malul celălalt, a zis Gervais, care-și ținea mâinile 


în buzunare. 

— Dar nu este în drumul tău, a obiectat Lazare. 

— Am nevoie de mișcare. 

Ai nevoie de hrană și odihnă, şi-a zis Lazare, aruncând o privire spre tatăl 
său, care pierduse prea mult din greutate. În loc să pornească o nouă 
discuţie cu el, Lazare s-a mulțumit să dea din cap. 

Când s-au apropiat de colţul străzii, Lazare a zărit pe un stâlp de iluminat 
unul dintre afişele pe care le lipise noaptea — o foaie subţire de hârtie albă 
pe care stătea scris cu litere negre Franța liberă8. Fireşte, afişul avea să fie 
rupt de vreun soldat german în timpul patrulării, dar cel puţin, pentru 
moment, câţiva parizieni aveau să îl vadă și să afle că rezistența împotriva 
ocupanților naziști era încă activă. Când a ajuns în dreptul stâlpului, lui 
Lazare i-a crescut pulsul. Ochii tatălui său s-au oprit o clipă asupra 
mesajului, apoi și-a continuat drumul. Lazare s-a întrebat dacă Papa 
recunoscuse scrisul de mână înclinat, pentru că îl învățase să scrie cu mâna 
stângă, pe el, un copil cu degetele schilodite. 


8. Guvernul din exil condus de generalul Charles de Gaulle, stabilit la Londra în iunie 1940, după 
căderea Franţei. A luptat împotriva Puterilor Axei cu ajutorul Forțelor Franceze Libere şi a organizat 
Rezistenţa Franceză. 


Când s-au apropiat de Pont de la Concorde, un pod de piatră arcuit peste 
Sena, Lazare a observat un domn vârstnic şi o doamnă care ţinea în mână o 
sacoşă de pânză, goală. S-au trezit cu noaptea-n cap ca să scape de cozile 
lungi la raţii, şi-a zis Lazare în sinea sa. Cuplul s-a oprit însă la capătul 
podului. Bătrânul a arătat cu mâna spre o bucată de zid. Şi Lazare a ştiut 
imediat, după locul unde lipise afişul, ce anume le atrăsese celor doi atenţia. 
I s-a umplut sufletul de emoție și patriotism. 

Atunci pe pod şi-a făcut apariţia o mașină neagră, cu câte un steguleţ cu 
svastică roşie pe aripile din faţă, iar lui i s-a tăiat răsuflarea. Bătrânul 
continua să gesticuleze în direcția zidului, întors cu spatele, și aparent fără 
să dea nici o atenție maşinii care se apropia, în timp ce vorbea cu femeia ce 
părea a fi soţia sa. Când s-a apropiat de cei doi, maşina a oprit. Bătrânul s-a 
întors şi a lăsat braţul jos. 

Din mașină a coborât un ofiţer Waffen-SS? în uniformă gri-verzuie.: 


9. Eşalon de protecţie. Ramura militară a SS (organizația paramilitară național-socialistă). 


Domnul vârstnic i-a făcut semn soţiei sale să plece. 

— Halt! a strigat ofiţerul. 

— Privirea jos. Mergi mai departe, a șoptit Gervais. 

Lazare a simţit un nod în gât. Și-au continuat drumul spre podul aflat la 
douăzeci de metri de ei. 

Ofiţerul a trecut pe lângă bătrân şi a smuls bucata de hârtie de pe zid. 

— Ştii cine a făcut asta? l-a întrebat el în franceză. 

Bărbatul a clătinat din cap. 

Ofiţerul a scos pistolul dintr-o mișcare şi a ridicat braţul. 

— Non! a ţipat femeia. 

Lazare s-a cutremurat. A încercat să alerge în ajutorul lor, dar Gervais l-a 
prins strâns în braţe și l-a împins lângă zidul unei clădiri. 

Detunătura i-a făcut pe Lazare și Gervais să tresară. 

Lazare s-a zbătut să scape din strânsoarea tatălui său. 

Bătrânul căzuse la pământ, moale ca o marionetă cu sforile retezate. 
Femeia a îngenuncheat lângă soţul său, jelind. 

Ofiţerul și-a vârât pistolul în teacă şi s-a întors la mașină. 

În timp ce vehiculul naziștilor se îndepărta în viteză, Lazare s-a desprins 
din braţele tatălui și a alergat spre pod. A găsit-o pe femeie plângând lângă 
soțul ei. A căzut în genunchi și, cu mâini tremurătoare, și-a scos fularul şi l- 
a pus peste gaura mare cât o alună din capul bărbatului. Lângă băltoaca de 
sânge zăcea o hârtie mototolită pe care se vedea scrisul lui. I s-a strâns 
inima în piept. „Îmi pare rău“, a şoptit el, cu o voce gâtuită. 

Femeia urla şi se agăța cu mâinile de pieptul fără viaţă al bărbatului. 

Lazare simţi mâna tatălui pe umăr și ridică spre el ochii plini de lacrimi. 
Ce-am făcut! 


CAPITOLUL 3 
Londra, Anglia — 17 februarie 1941 


Părinţii lui Rose au fost înmormântați în cimitirul Manor Park, pe o 
ploaie rece. In pofida vremii urâte, la ceremonie a fost multă lume. 


E.milienne şi Herbert legaseră nenumărate prietenii cu locuitorii din Bethnal 
Green. Sub marea de umbrele stăteau docheri, profesori, camionagii, 
polițiști, infirmiere, salahori, coafeze, pompieri, copii — care cumpăraseră 
acadele de la băcănie înainte de raționalizare — și doi vicari de la bisericile 
din parohie, la care familia Teasdale nu se dusese niciodată. Băcănia 
Teasdale fusese un stâlp al comunităţii, și pentru Rose era acum limpede că 
părinţii săi făcuseră mult mai mult în viață decât să taie cupoanele din 
cartele. 

De față erau aproape toate colegele lui Rose, inclusiv Gladys Goswick, 
care aproape niciodată nu li se alătura dactilografelor în afara birourilor din 
Cabinetul de Război, nici măcar la ceaiul din cantina Trezoreriei. Rose era 
mișcată de sprijinul copleşitor al colegelor sale, precum și al comunităţii din 
Bethnal Green. Îmbrăţișările şi cuvintele de condoleanţe, ca şi elogiile 
pastorului — ce promiteau că părinţii săi se aflau acum într-o lume mai bună 
— nu reușeau să-i aline durerea din suflet. 

Rose nu putea scăpa de imaginile tulburătoare ale părinţilor săi acoperiţi 
de cenușă și abia dacă pusese ceva în gură de la acea nenorocire. Lucy, 
prietena sa cea mai bună, insistase ca Rose să se mute în apartamentul ei din 
Spitalfields, pe care îl împărțea cu alte două tinere. Tot Lucy a ajutat-o și cu 
pregătirile pentru înmormântare și a lucrat în ture duble ca să-i lase lui Rose 
mai mult timp liber. Recunoscătoare lui Lucy pentru sprijin, Rose se 
folosise de zilele libere de la comandament pentru a afla răspuns la 
întrebarea de ce părinţii săi nu căutaseră adăpost în staţia de metrou. 

A stat de vorbă cu vecinii şi a aflat că nu fusese prima dată când părinții 
ei nu înnoptau în stația de metrou Bethnal Green — atunci când Rose lucra 
în schimbul de noapte — pentru că spatele suferind al lui Emilienne o 
chinuia tare când dormea acolo. Potrivit unui brutar care muncea la două 
străzi de băcănia Teasdale, mama ei insista ca Herbert să se ducă singur în 
adăpostul din metrou, atunci când spatele o durea din cale-afară. Herbert 
însă nu o lăsase niciodată singură. Părinţii ei fuseseră uciși în acea 
groaznică noapte alături de alți șapte locuitori de pe stradă, care nu voiseră 
nici ei să se adăpostească. 

Când sicriele au fost coborâte în groapă, din mulțime s-au auzit plânsete 
înăbușite. Ploaia bătea cu putere în umbrela lui Rose. Pe obraji au început 


să-i curgă lacrimi; nu a încercat să le șteargă. Lângă mormintele părinţilor 
se afla piatra funerară cu numele lui Charlie Teasdale. Imaginea sicriului 
gol al fratelui, doar cu câteva obiecte care îi aparținuseră, alese de mama 
lor, a făcut să i se strângă stomacul. Inima și mintea îi erau copleșite de 
păreri de rău. De ce am insistat să lucrez în schimbul de noapte? De ce n- 
am ştiut că mama și tata nu se duceau mereu să înnopteze la metrou? 

După slujba de treizeci de minute, lumea s-a împrăștiat încet. Lucy, 
însoțită de prietenul său, Jonathan, a fost ultima care a plecat, în pofida ploii 
care se întețise şi umplea cimitirul de bălți mari. 

— Îmi pare nespus de rău, a zis Lucy plângând şi cu umbrela 
tremurându-i în mână. Dacă nu îmi făceam planuri cu Jonathan în seara 
aceea, nu te-ai fi oferit niciodată să lucrezi în locul meu. Și... 

— Te rog, nu, a zis Rose și a dat drumul umbrelei pentru a o îmbrăţişa pe 
Lucy. Să nu mai gândeşti așa ceva. Nici măcar o secundă. 

Lucy și-a lăsat și ea umbrela și a strâns-o în braţe pe Rose. 

— Asta nu schimba cu nimic lucrurile, a adăugat Rose. Stropii de ploaie 
îi udaseră părul. Mă ofeream să lucrez indiferent de planurile tale. Nu-i 
nimeni de vină, doar Hitler şi nenorocitul lui de război. Lucy s-a desprins 
din îmbrăţișare și a făcut un pas înapoi. Ţi s-au udat ochelarii. 

— Nu-ţi face griji, a zis Lucy, fără măcar să încerce să șteargă picăturile 
de ploaie de pe lentile. 

Jonathan a ridicat umbrelele de jos și le-a ţinut deasupra capetelor lor. 

— Dacă ai nevoie de ceva, Rose, să-mi spui, te rog. 

— Mulţumesc. Rose s-a întors spre Jonathan și, înălțându-se pe vârfuri, l- 
a sărutat pe obraz. Mirosea a fum, ceea ce îi aduse aminte de trupul acoperit 
de cenușă al lui Emilienne. Și-a alungat gândul, și atunci şi-a dat seama că 
sub pelerina de ploaie avea încă pe el uniforma de pompier: Ai venit direct 
de la serviciu. 

— Îmi cer scuze, a zis el. Aş fi întârziat dacă mă duceam să-mi schimb 
hainele. 

— Mă bucur că ai venit, a răspuns ea şi i-a luat de braț pe Lucy și 
Jonathan. 

Au plecat împreună din cimitir, ocolind băltoacele înșirate pe drum. 

A doua zi, Rose s-a întors la serviciu în schimbul de seară. Femeile din 


Camera 60, multe dintre ele gata să plece după ce terminaseră programul pe 
ziua aceea, i-au ieşit în întâmpinare cu multă afecțiune în timp ce ea îşi 
punea haina în cuier. 

— Cum te simţi? a întrebat-o Margaret, care rămăsese în picioare lângă 
panoul centralei telefonice. 

— Sunt bine, a răspuns Rose, făcând eforturi să-şi ascundă jalea din glas. 

— Ce bine că te-ai întors, a zis Goswick, întinzându-i un dosar cu lucrări 
de dactilografiat. 

— Vă mulţumesc, doamnă Goswick, a răspuns Rose şi a pus dosarul pe 
biroul său. 

— Vezi că este şi o scrisoare pentru tine, a zis Lucy și a arătat spre un 
plic. 

Rose s-a mulţumit să dea din cap: 

— Cred că o s-o citesc mai târziu, în timpul pauzei, a zis Rose şi a pus în 
sertar scrisoarea cu numele său dactilografiat pe plic. 

Lucy s-a ridicat de la birou şi și-a luat paltonul din cuier. 

— Mă duc acasă la mama să luăm cina. A pregătit plăcintă cu carne. Își 
aduc şi ție o bucată. 

— Ce grozav, a zis Rose, cu toate că nu avea chef să mănânce. 

În câteva minute, în încăpere nu mai rămăsese decât schimbul de noapte 
— Rose, alte două dactilografe şi trei centraliste. A sortat hârtiile și s-a 
apucat de lucru. Zgomotul slab al tastelor maşinii Remington Noiseless era 
în mod ciudat foarte liniștitor, precum glasul unui vechi prieten. A bătut mai 
multe rapoarte, simțind — pentru prima dată în atâtea zile — că mintea ei se 
abătea de la gândurile sale pline de durere. După câteva ore, o parte din 
colege au ieșit să ia o pauză, lăsându-le pe Rose şi pe una dintre centraliste 
singure în birou. Pentru că acum avea puţină intimitate, Rose a scos plicul 
din sertar și, când l-a desfăcut, a văzut antetul prim-ministrului. A simţit un 
ghem în stomac și a despăturit hârtia. 


Dragă Miss Teasdale, 13 februarie 1941 
Vă rog să primiţi condoleanţele mele pentru greaua pierdere suferită. 
Winston Churchill 


Ochii i s-au umplut de lacrimi. Scrisoarea era scurtă și nici nu era iscălită, 


dar cu toate acestea era recunoscătoare prim-ministrului că își făcuse timp 
să dicteze un mesaj, bătut probabil la mașină de una dintre cele patru 
asistente personale, pentru a-și exprima regretul. Și-a șters lacrimile și a pus 
scrisoarea la loc în plic. Când a deschis sertarul, a privit lung fotografia 
fratelui său şi s-a jurat să se răzbune în vreun fel pe aviația lui Hitler. Își 
dorea din adâncul ființei ei să poată aduce un omagiu familiei sale și să 
ajute Marea Britanie să supravieţuiască atacului odios venit din cer. 

În timp ce Rose strecura scrisoarea de la Churchill sub fotografia lui 
Charlie, pe panoul centralei s-au aprins lumini. Afară, pe hol, se auzea tot 
mai tare zgomot de paşi apropiindu-se. Funcţionarele care fuseseră în pauză 
se întorceau la posturile lor. O secundă mai târziu, alarma antiaeriană a 
început să urle. 

Rose s-a întors la raportul pe care-l avea de dactilografiat după ce teama 
a lăsat loc urii față de Hitler. A jurat în sinea sa că avea să găsească o cale 
de a răzbuna moartea celor dragi, cu orice preţ. 


CAPITOLUL 4 
Paris, Franţa — 27 februarie 1941 


Imaginea bătrânului executat doar pentru că se uitase la afişul Rezistenței 
îi stăruia lui Lazare în minte. Bocetele femeii îi răsunau în urechi, de parcă 
strigătele ei ascuţite îi săpaseră în creier șanțuri, ca pe o placă de patefon. 
Săptămânile trecute nu micşoraseră decât în mică măsură sentimentul de 
vină ce i se răspândea în inimă ca un cancer. Dacă nu lipeam bucata aia de 
hârtie pe pod, omul ar fi acum în viață. Nevrând să se confeseze părinţilor, 
purta singur întreaga povară. Lazare nu avea de gând să le dezvăluie alor săi 
activităţile sale clandestine: se temea că, dacă ar fi fost arestat, i-ar fi 
implicat și pe ei. Lucrurile s-au schimbat însă când Lazare s-a întors acasă 
după ziua de muncă şi i-a găsit pe părinţii săi răscolind în rezervele de 
culori şi hârtie, în căutarea de lucruri pe care le puteau schimba pe ceva 
alimente. 

— N-ai văzut cumva teancul meu de hârtii? a întrebat Gervais care 
scotocea prin sertare. 


Lui Lazare i s-a zbârlit părul pe ceafă. Și-a agăţat haina în cuier, 
încercând să tragă de timp. 

— Non, a răspuns Magda, care stătea în genunchi, cu capul vârât într-un 
dulap. Nici eu nu găsesc niște vopseluri de-ale mele. 

Lazare a simţit că îl ia cu frig. A păşit în camera de zi în timp ce se 
chinuia să găsească o explicaţie pentru lipsa vopselurilor și a hârtiei, dar 
locuiau numai ei trei, şi nimeni altcineva nu pătrunsese în casă. Întrucât 
părinţii lui nu mai pictau sau scriau de ceva timp, crezuse că mai avea 
destul timp ca să pună la loc ce folosise. Nu luase însă în calcul rațiile de 
alimente tot mai mici care îi împingeau pe parizienii înfometați să se 
despartă de lucruri neesenţiale în schimbul unei farfurii de mâncare. 

— Lazare, a început Gervais, întorcându-se spre fiul său. N-ai văzut 
cumva...? 

— Eu le-am luat, l-a întrerupt Lazare. 

Magda s-a ridicat în picioare. A înălţat din sprâncene nedumerită. 

— De ce? 

Lazare s-a simţit cuprins un val de rușine. 

— Am folosit hârtia şi vopselurile pentru afişele Rezistenței. 

Mama sa a făcut ochii mari. 

Lazare a întors privirea spre tatăl său; în ochii acestuia se citea un 
amestec de teamă şi tristeţe. 

— Eu am pus afișul de pe Pont de la Concorde. 

— Oh, bon Dieu. 

Lui Gervais i s-au încovoiat umerii. 

Magda a scos un strigăt de uimire. 

— Din cauza mea a murit un om, a zis Lazare, simțind nevoia să-și 
mărturisească păcatul. 

— Non! Gervais a făcut un pas spre el. L-a ucis un nazist. 

Lazare a simţit în gură un val de fiere. 

— Dacă n-aş fi pus afișul, omul acela nu se oprea la pod. Scăpa de 
ofițerul german și trăia şi în ziua de astăzi. 

Ochii Magdei s-au umplut de lacrimi. 

— Trebuie să încetezi cu lipitul de afișe, a zis Gervais, încercând parcă 
să-și protejeze familia. Naziştii sunt nemiloși cu cei care răspândesc 


mesajele Rezistenței. 

Lazare era conștient de adevărul din spusele tatălui. În timp ce spăla 
pardoseala unei toalete din gară, auzise doi poliţişti vorbind despre ultimele 
arestări printre intelectualii care scoteau un ziar clandestin pentru a-i 
îmbărbăta pe parizieni să reziste în fața ocupanților germani. „O să-i 
execute“, i-a zis unul din ei camaradului alături de care stătea în picioare în 
toaleta pentru bărbaţi. „Les imbéciles“, i-a răspuns acesta închizându-și 
şlițul, pe când Lazare își făcea de lucru cu spălătorul în găleata cu apă 
murdară. 

— Trebuie să luptăm mai departe, a continuat Lazare. Mi-e groază de ce- 
am făcut. O să trăiesc toată viaţa cu gândul că din cauza mea a murit un om. 
Cum pot însă eu, sau oricare francez, de altfel, să stau cu braţele 
încrucișate? Să-l lăsăm pe Hitler să ne stăpânească ţara? Trebuie să stăm ca 
oile şi să-i lăsăm pe naziști să ne ducă la tăiere? 

— Este prea primejdios, a zis mama. 

— Pe toți ne paşte primejdia, a răspuns Lazare. Colaboraţionișştii 
proferează amenințări antisemite. Molima nazistă se întinde în tot Parisul. 
Ar fi bine să vă refugiaţi în zone libre înainte de a fi prea târziu! 

— Nu plecăm, a zis Gervais. Cu timpul, Franţa va fi liberă. 

— Nici eu n-am de gând să plec, a răspuns Lazare. Dar mi-e teamă că 
lucrurile se vor înrăutăţi și mai mult înainte ca Aliaţii să ne poată elibera. 

Magda i-a cuprins palmele într-ale ei. 

— Promite-mi că încetezi! 

Lazare nu mai lipise afişe după ce bătrânul de lângă pod fusese împușcat. 
Remușcările îl făcuseră să ia o pauză și să reflecteze la acțiunile sale. Deşi 
credea că afișele antinaziste trebuiau distribuite mai departe, era ferm 
convins că trebuia mult mai mult decât niște cuvinte de îmbărbătare pentru 
ca Franţa să fie din nou liberă. 

— Am renunţat la planul de a mai pune afișe, a zis Lazare, strângând-o 
ușor de mână. 

Vorbele lui erau sincere, dar, cu toate acestea, l-au cuprins presimţirile 
sumbre. Spre binele părinţilor, nu avea de gând să le împărtășească 
planurile sale în ceea ce-i privea pe naziști, cu mult mai primejdioase decât 
nişte foi de hârtie cu lozinci patriotice. 


CAPITOLUL 5 
Londra, Anglia — 5 ianuarie 1942 


Rose a scos din mașina de scris raportul dactilografiat și a capsat filele. 
S-a frecat la ochi, încercând să-și alunge oboseala. 

— Bună dimineaţa, Rose, a salutat-o Lucy, intrând în încăpere. Şi-a 
atârnat în cuier paltonul de lână și fularul, apoi s-a așezat la biroul său. 

— Te-ai odihnit în „doc“? 

— Puțin, a răspuns Rose, gândindu-se la cele treizeci de minute cât 
moțăise acolo, în subsol. 

— Ţi-ai terminat tura, a zis Lucy şi a arătat cu mâna spre ceasul din 
perete. Du-te acasă şi culcă-te. 

— Mai am un document pe care aş vrea să-l termin până... 

— Hai, du-te, a insistat Lucy. 

Rose a încuviinţat din cap, după care şi-a făcut ordine pe birou înainte de 
a pleca. 

În ultima vreme se petrecuseră multe schimbări. În luna mai, Luftwaffe 
încetase bombardamentele de noapte asupra Londrei, cu toate că raidurile 
dese şi victimele din rândul civililor continuaseră peste tot în Marea 
Britanie. În iunie, Hitler l-a trădat pe Stalin şi a invadat Uniunea Sovietică, 
alungând pentru moment temerile londonezilor privind o invazie germană. 
Maniacul de Hitler nu se mai oprește odată? îşi spusese Rose în timp ce 
asculta mesajul transmis de Churchill la radio, prin care anunţa sprijinul 
deplin al britanicilor pentru Uniunea Sovietică. lar cu o lună în urmă, 
Statele Unite intraseră în război după ce japonezii bombardaseră Pearl 
Harbour. Marea Britanie nu mai era singură. Pentru prima dată în mai bine 
de un an, apăruse o rază de speranţă, chiar dacă slabă, că Aliaţii îl puteau 
împiedica pe Hitler să cucerească toată Europa. 

Geografia războiului se modificase, dar pentru Rose lucrurile nu se 
schimbaseră mult. Mâhnirea din suflet era la fel de vie. Trecerea timpului îi 
alinase prea puţin durerea. Se ducea des la mormintele unde odihneau 
mama, tata şi Charlie, cu bucheţele de campanule și lalele, florile preferate 
ale mamei. 

— Îmi lipsiţi îngrozitor de mult, şoptea ea deseori la căpătâiul lor. 


Ați ajuns într-un loc mai bun? Sunteţi mândri de mine? În afară de câte 
un păhărel de scotch oferit de Lucy, care era de părere că un dram de tărie 
amorţea oboseala unei zile groaznice, Rose prefera să se trateze de suferință 
prin muncă necontenită. Însă oricâte rapoarte dactilografia şi oricâte ore 
lucra, durerea îi stăruia în inimă. Trebuie să fac şi altceva. 

Pe când Rose își lua paltonul din cuier, pregătindu-se să plece, în cameră 
a intrat Miss Goswick. 

— Ştie careva dintre voi franțuzeşte? a întrebat ea. 

— Eu, a zis Rose. 

Goswick s-a întors spre ea: 

— Vorbeşti fluent? 

— Da. Je parle francais couramment, a adăugat Rose, pentru a fi mai 
convingătoare în faţa şefei. 

— Bine, a zis Goswick, pe un ton mulţumit. Vino cu mine. 

Rose i-a aruncat o privire lui Lucy, a lăsat paltonul la locul lui și a pornit 
în urma lui Goswick. 

— Una dintre translatoare s-a îmbolnăvit, a lămurit-o ea în timp ce 
mergea grăbită. 

Rose a dat din cap, străduindu-se să ţină pasul. 

— Ai să traduci pentru comandantul Martel. Te așezi în dreapta lui, la o 
parte de ceilalţi, și îi spui în franceză ce se vorbeşte. 

— Am înţeles. 

— Traduci doar. Nu te amesteci în conversaţie. 

— Fireşte, a spus Rose. 

Goswick s-a oprit în fața unei uși închise care dădea în Cabinetul de 
Război. 

Aici? Lui Rose a început să-i bată inima mai tare. 

— Şi, pentru numele lui Dumnezeu, a mai zis Goswick cu mâna pe clanţa 
ușii, să nu vorbeşti tare şi să nu întrerupi. 

Rose a încuviinţat cu o înclinare a capului. 

Goswick a ciocănit în ușă, apoi a deschis-o. 

— Domnule prim-ministru, avem interpret pentru comandantul Martel. 

Prim-ministrul! Rose a îngheţat. 

Winston Churchill stătea în capul unei mese în formă de potcoavă. În 


spatele lui se vedea o hartă mare a lumii. De cealaltă parte a mesei erau 
aşezaţi doi bărbaţi; pe unul din ei, Rose l-a recunoscut de prin ziare şi din 
vizitele acestuia în camerele de război ca fiind Charles de Gaulle — un 
bărbat înalt, cu mustață și pleoape căzute. Din discursurile lui De Gaulle 
transmise de radio BBC, Rose știa că fugise din Franţa în timpul invaziei 
naziste și se stabilise în Londra pentru a conduce Forţele Franceze Libere. 
La dreapta lui De Gaulle se afla un ofiţer grizonant pe care Rose nu îl 
cunoştea, dar a presupus că e comandantul Martel. 

Goswick i-a făcut lui Rose semn din ochi să intre. 

Rose şi-a făcut curaj și a intrat în cameră. Uşa s-a închis în spatele ei. Îi 
tremurau picioarele când a luat loc în dreapta comandantului Martel, în tot 
acest timp părându-i rău că se lăudase în faţa lui Goswick că ştie franceză. 
Unde sunt aghiotanţii lui Churchill? De ce este o întâlnire privată? 
Oboseala după o noapte de lucru se risipise. Inima i-a luat-o razna, biciuită 
de adrenalină. 

Comandantul Martel i-a aruncat lui Rose o privire, apoi și-a îndreptat 
atenţia asupra lui Churchill și De Gaulle. 

Rose regreta că nu-și adusese un blocnotes și creion. Simţindu-se 
complet nepregătită, și-a încleștat degetele ca să nu îi tremure. 

Generalul De Gaulle s-a aplecat peste biroul lui Churchill și a scos un 
trabuc dintr-o cutie, lăsând capacul deschis. 

— Roosevelt este favorabil regimului de la Vichy și mareșalului Petain, a 
spus el cu accent franțuzesc. 

Vorbește bine engleza, şi-a zis Rose în gând. Discută despre președintele 
Statelor Unite? Sau despre șeful de la Vichy care colaborează cu naziștii? 
Nu te mai gândi. Trebuie doar să traduci. S-a întors spre comandantul 
Martel şi i-a tradus în franceză comentariul lui De Gaulle. 

Martel a dat doar din cap, cu ochii aţintiţi asupra lui De Gaulle. 

— Nu trebuia să ordonaţi debarcarea fără să vă consultați cu Roosevelt şi 
cu mine, a spus Churchill cu iritare în glas. Dacă după atacul de la Pearl 
Harbour nu mă duceam la Washington, incidentul ăsta internaţional pe care 
l-aţi provocat devenea mult mai grav. 

Dumnezeule sfinte! Lui Rose i s-a uscat gura. Cu o voce pierită, i-a tradus 
lui Martel răspunsul lui Churchill. 


Generalul De Gaulle și-a aprins trabucul, a tras din el adânc, apoi şi-a 
golit plămânii de fum. 

Mirosul de tutun ars o îneca. S-a forțat să-și înăbușe tusea. 

— Canada nu doreşte ca regimul de la Vichy să se apropie de Quebec, și 
nici voi, de altfel, a spus De Gaulle. Dacă nu erau Forţele Franceze Libere 
care să ocupe Saint Pierre și Miquelon, Canada ar fi fost în stare până la 
urmă să ia insulele. 

— Aţi mers prea departe, a spus Churchill în timp ce închidea capacul 
cutiei cu trabucuri. 

— Şi voi sunteţi de aceeaşi părere, a răspuns De Gaulle, scuturând 
trabucul în scrumiera lui Churchill. Am deplină încredere că veţi explica 
aceste chestiuni în mod satisfăcător în faţa președintelui american Roosevelt 
şi a premierului canadian King. 

Timp de o oră, Rose a tradus discuţia dintre Churchill și De Gaulle. A 
aflat astfel — cu toate că se străduia să se concentreze doar pe îndatoririle 
sale de interpretă — că, la ordinul lui De Gaulle, 360 de marinari din forțele 
navale ale Franţei Libere ocupaseră în ajunul Crăciunului două insulițe 
controlate de către Regimul de la Vichy, aflate aproape de coasta canadiană 
Newfoundland. Debarcarea durase mai puţin de treizeci de minute, fără să 
se tragă vreun foc. Dată fiind însă intrarea în război a Statelor Unite, care se 
opuneau cu înverșunare oricărei schimbări prin forță a controlului asupra 
insulelor, faptul că De Gaulle acţionase de unul singur crease un incident 
internațional major. Lui Rose îi era clar că Churchill încerca să aplaneze 
aceste urmări împreună cu liderii Aliaților. 

— Intenţionaţi să rămâneţi oaspetele permanent al Marii Britanii? a 
întrebat Churchill. 

— Am de gând să redobândesc Franţa cucerită de Germania și să fiu 
conducătorul ţării, a răspuns De Gaulle, vorbind ca un om care credea în 
destinul său. Francezii mei mă consideră o reîncarnare a Ioanei d'Arc. 

— Poate este cazul să vi se reamintească, a spus Churchill frecându-și 
obrazul, că englezii au ars-o pe rug. 

O, Dumnezeule! Rose şi-a încleştat mâinile de scaun. 

Generalul De Gaulle, cu un aer stoic pe chip, şi-a mângâiat mustaţa. 

Rose a tradus. 


Martel a ridicat din sprâncene. 

Rose se aștepta ca întrevederea să se încheie brusc — fie De Gaulle şi 
Martel să iasă val-vârtej din încăpere, fie Churchill să cheme garda militară 
pentru a-i escorta afară din clădire. Spre uimirea sa, De Gaulle şi Churchill 
au continuat să se tachineze vreo douăzeci de minute, ca și cum fiecare se 
deprinsese cu firea celuilalt. 

— Dacă vrem să-l oprim pe Hitler cu pofta lui de sânge şi nimicire, vom 
avea nevoie de sprijinul total al Statelor Unite și al Canadei, a spus 
Churchill, strângând în mână ceasul său de buzunar, prins de vestă cu un 
lanţ. Am încredere că înaintea viitoarelor misiuni vă veţi consulta cu mine 
şi cu aliaţii noștri. 

Generalul De Gaulle a strivit mucul trabucului în scrumieră, apoi s-a 
ridicat în picioare. 

— Am să vă ţin la curent. Şi la rândul meu mă aştept la același lucru din 
partea voastră. 

Rose i-a tradus lui Martel schimbul de cuvinte. Comandantul s-a ridicat 
de pe scaun şi a schimbat câteva cuvinte în franceză cu De Gaulle. 

Rose a răsuflat adânc, dar neauzit, ușurată că întrevederea tensionată se 
apropia de final. 

— Comandantul Martel vă mulțumește pentru asistenţă, i s-a adresat De 
Gaulle lui Churchill și a făcut semn cu mâna spre Rose. De asemenea, 
comandantul ar dori să afle cum aţi reușit să angajaţi o franțuzoaică să 
lucreze în cabinetul dumneavoastră de război. Mi-a spus că ultima 
interpretă vorbea cu accent Cockney și era greu de înţeles. 

Churchill s-a uitat la Rose. 

Ea simţi un nod în stomac. 

— Domnișoara Teasdale este englezoaică, a zis Churchill, ridicându-se în 
picioare. 

Generalul s-a aplecat spre Martel și i-a tradus spusele lui Churchill. 

Martel i-a aruncat o privire lui Rose, apoi s-a întors spre De Gaulle. 


— Je pense toujours qu’elle est Franqaise.L 


10. Eu tot cred că este franțuzoaică (fr.). 


— Poate că ar trebui să cercetaţi mai amănunţit dosarele personalului 


dumneavoastră, i-a spus De Gaulle lui Churchill. Martel este convins că 
este franțuzoaică. 

Churchill şi-a îndesat mâna în buzunarul pantalonilor. 

— Asta este tot, domnişoară Teasdale. 

— Da, domnule prim-ministru. 

Rose a ieşit din Cabinetul de Război, închizând uşa după ea. S-a dus în 
Camera 60 și şi-a luat paltonul pe furiș. Nu dorea ca dactilografele ori 
centralistele s-o vadă la pământ. Stoarsă de puteri, a coborât treptele 
buncărului subteran, sperând să nu mai fie niciodată chemată ca interpretă. 

Churchill s-a trezit din somnul de după-masă în dormitorul său din 
buncăr. A traversat cămăruţa și s-a aşezat la birou, după care şi-a turnat un 
pahar de whisky Johnnie Walker din carafa de cristal și l-a îndoit cu apă. Şi- 
a aprins un trabuc, a tras lung din el, apoi a ridicat receptorul telefonului. 

— Faceţi-mi legătura cu Hugh Dalton, i-a spus el operatoarei. 

A luat o înghiţitură de whisky, al cărui gust de turbă i-a trezit simţurile, și 
s-a gândit la Dalton, ministrul economiei de război, pe care îl numise pentru 
a se ocupa de organizaţia sa secretă. Daţi foc Europei, îi spusese el lui 
Dalton. 

— Domnule prim-ministru, i-a zis Dalton, răspunzând la telefon. Cărui 
fapt îi datorez onoarea? 

Churchill a agitat puţin whisky-ul de pe fundul paharului. 

— Ştiu pe cineva care ar trebui să stea de vorbă cu agenţii dumneavoastră 
de recrutare. 


CAPITOLUL 6 
Londra, Anglia — 13 ianuarie 1942 


Rose și Lucy și-au luat micul-dejun, ovăz fiert cu bucățele de agrişe 
uscate, după care au plecat la lucru. În acea zi, pentru prima dată în aproape 
o săptămână, orarul lor coincidea, ceea ce se întâmpla tot mai rar, dat fiind 
că Rose se oferea cu fiecare prilej să lucreze peste program. 

— Poate ar fi bine să-ţi aranjăm în „doc“ o a doua casă, a propus Lucy în 
glumă, în timp ce aşteptau în stația de metrou. Putem face perdele pentru 


niște ferestre imaginare. 

Rose se forță să zâmbească. 

— Cu câteva lămpi, am putea face și o grădină interioară. Și să căutăm și 
un animăluţ, cu toate că ar trebui să ne mulţumim cu ceva care trăieşte sub 
pământ. 

— Un chiţcan, de pildă, a completat Rose, străduindu-se să intre în joc. 

— Exact! 

— Am înţeles. Eu lucrez prea mult, iar tu îţi faci griji pentru mine. 

— Eşti deşteaptă, a zis Lucy şi a luat-o de braţ. 

— Bine! Dacă Miss Goswick are nevoie de cineva pentru tura de noapte, 
îți promit că sunt ultima care se oferă. 

Lucy şi-a dat jos ochelarii şi s-a uitat lung la Rose. 

— Pe cuvântul meu, a întărit Rose. 

S-au urcat în tren și au sporovăit tot drumul până la serviciu. Rose 
aprecia faptul că Lucy nu adusese vorba despre rolul neprevăzut pe care îl 
avusese ca interpretă săptămâna ce trecuse, și nici colegele de muncă n-o 
întrebaseră nimic în timpul pauzelor de prânz la cantina din clădirea 
Trezoreriei. După părerea sa, angajatele din Camera 60 înțelegeau cât de 
important este să se păstreze discreţia în Camerele de Război. Încerca să nu 
se mai gândească la acea întrevedere, dar în minte îi rămăsese relaţia de 
adversitate dintre Churchill și De Gaulle. 

Când au ajuns la Trezorerie, au trecut prin filtrul de securitate şi au luat-o 
în jos pe scări spre buncăr. Acolo au găsit-o pe Miss Goswick așteptând în 
cadrul uşii. 

— Bună ziua, a salutat-o Lucy în timp ce se descheia la palton. 

— Bună dimineaţa, a răspuns sec Goswick, și s-a dus drept la Rose 
pentru a-i înmâna un plic. 

— Am fost informată de către superiorul meu că ai fost convocată la o 
întâlnire. 

Rose s-a uitat la plicul sigilat care avea numele ei bătut la maşină. 

— Tot ca să traduc? 

— Nu ştiu, dar nu te dezbrăca. Întâlnirea are loc la Marylebone, a spus 
Goswick, apoi a plecat pe coridorul din subsol în țăcănitul tocurilor sale. 

Rose s-a uitat la Lucy și a ridicat din umeri. 


— Cred că ne vedem mai târziu. 
Lucy a dat din cap, apoi s-a așezat la mașina de scris. 
Rose a deschis plicul şi a citit scrisoarea care semăna cu o telegramă. 


Prin prezenta, Rose Teasdale este convocată 

să se prezinte la un interviu cu căpitanul Selwyn Jepson 
la 9:00 dimineaţa, pe data de 13 ianuarie 1942. 

Locul: Baker Street 64, Londra. 


Interviu? S-ar fi zis că nici Goswick nu ştia nimic, altfel şefa ei, o femeie 
directă şi dintr-o bucată, i-ar fi spus mai multe. Rose a aruncat o privire spre 
ceas şi a înțeles că trebuie să plece de îndată ca să să ajungă la întâlnire la 
timp. A strecurat scrisoarea în buzunarul paltonului și a ieşit din clădirea 
Trezoreriei. S-a urcat într-un omnibus care mergea spre West End, și în 
scurt timp a ajuns la adresa din Baker Street. La numărul 64, a intrat într-o 
clădire de piatră înaltă de şase etaje, fără nici un însemn, ceea ce nu i se 
păru lui Rose ieșit din comun, dat fiind că lucra în buncărul Trezoreriei. 

— Bună ziua, s-a adresat ea recepţionerului, care purta un costum gri- 
închis şi mirosea puternic a loţiune. Unde îl găsesc pe căpitanul Jepson, vă 
rog? 

Bărbatul s-a uitat în hârtiile lui. 

— Domnișoara Teasdale? 

— Da. 

— Camera 24. Etajul doi. 

— Mulţumesc. 

Rose a urcat scările. A luat-o mai întâi în direcţia greșită, așa că a mers 
înapoi până a găsit camera. A răsuflat adânc şi a bătut la ușă. 

— Intraţi, s-a auzit o voce groasă. 

A deschis ușa și a văzut un bărbat între două vârste care purta un veston 
militar kaki. 

— Bună dimineaţa, a zis bărbatul, ridicându-se de la birou pentru a o 
întâmpina. I-a strâns mâna ferm, dar delicat. Căpitan Jepson. 

— Rose Teasdale. 

Bărbatul i-a luat paltonul și l-a agăţat în cuier. 

— Luaţi loc, a zis Jepson, cu un gest al mâinii spre scaunul de lemn de 


lângă biroul său. 

Rose s-a așezat. 

Căpitanul s-a așezat şi el şi a deschis o cutiuţă de pe birou. 

— O ţigară? 

— Nu, mulţumesc. 

Jepson a închis cutia. 

— Vă întrebaţi, probabil, de ce vă aflaţi aici. 

— Într-adevăr, a spus Rose. 

— Luaţi-o ca pe un interviu. 

— Pentru ce fel de post? 

— Veţi afla despre ce este vorba după interviu, dacă întruniţi calitățile 
necesare, a zis Jepson și a luat un dosar şi un creion de pe birou. 

Lui Rose i s-a părut un mod destul de ciudat de a intervieva pe cineva. 
Respectând însă ordinele din Camerele de Război, era pregătită să se 
conformeze. Jepson se arăta binevoitor, în afară de faptul că ţinea postul 
secret, dar întrevederea se anunţa a fi mult mai plăcută decât cea dintre 
Churchill şi De Gaulle, la care fusese prezentă. 

Interviul a început cu informaţiile standard. Studii. Experienţă 
profesională. Aptitudini lingvistice. Limbi vorbite. Curând însă, întrebările 
au devenit stânjenitor de personale. 

— Înţeleg că în copilărie v-aţi petrecut deseori vacanţele în Franţa. 

De unde o fi aflat? Ce se găsește oare în dosarul ăsta? 

— Da, bunicii mei au trăit acolo. 

— Bunicii dumneavoastră au decedat? 

A simţit deodată un ghem în stomac. 

— Da. 

— Care a fost afilierea politică a bunicilor dumneavoastră? 

— Nu ştiu. Eram mică, iar ei nu vorbeau niciodată despre politică. 

Jepson scrise ceva într-un blocnotes. 

— Cât de bine cunoaşteţi Parisul? 


— Bine, cred. Casa bunicilor era în Puteaux”. 


11. Orăşel în suburbiile vestice ale Parisului. 


Bărbatul întoarse foaia. 


— Vă este frică de înălțime? 

Ce întrebare mai e și asta? I se ridică părul la ceafă. 

— Puțin. 

— Ce înseamnă „puţin“? 

— N-am nici o problemă să lucrez în clădiri de birouri înalte, dar prefer 
să nu stau lângă o fereastră. 

— Aţi fost implicată în vreo încăierare, domnişoară Teasdale? 

— Nu, a zis ea, simțindu-se ofensată. 

— Dacă vă treziţi față în faţă cu un nazist, a început Jepson abrupt, 
sunteți în stare să-l ucideţi? 

Rose s-a apucat strâns cu mâinile de scaun. 

— De ce mă întrebaţi? 

— Răspundeţi la întrebare, domnişoară Teasdale. 

Îi fulgeră prin minte imaginea cu trupurile frânte ale părinţilor, acoperite 
de cenușă. Sicriul gol al lui Charlie. 

— Da. 

— De ce credeţi că aţi fi în stare să luptaţi cu naziștii? 

— Pentru că, a zis ea privindu-l în ochi pe Jepson, îi urăsc. 

— Bine, a spus acesta și a notat pe hârtie. 

— Domnule căpitan, interviul acesta este destul de neobișnuit. Ce 
urmăriți cu asemenea întrebări? i s-a adresat Rose, în timp ce simţea 
crescând în ea un amestec de curiozitate și neliniște. 

— Încerc să stabilesc dacă pot să vă pun viaţa în pericol, a spus el, 
răsucind creionul între degete. Și dacă aveţi tăria de a risca. 

Rose își simţi gura uscată. 

— Putem continua? a întrebat-o Jepson calm. 

Ea a dat din cap că da. 

Tot restul dimineţii, Rose a răspuns la întrebările lui Jepson. La 
încheierea interviului, căpitanul a informat-o că îi va comunica ulterior 
decizia sa. Și-au strâns mâinile, şi ea a părăsit clădirea din Baker Street. În 
stomac simţea crescând o presimţire dureroasă; dacă avea să primească acea 
misiune necunoscută, Rose era convinsă că viaţa ei urma să se schimbe 
pentru totdeauna. 


CAPITOLUL 7 
Paris, Franţa — 21 februarie 1942 


Lazare a întredeschis uşor fereastra, şi aerul rece a năvălit în dormitor. 
Coaja de săpun cu care frecase balamaua și-a făcut efectul: fereastra n-a 
mai scârțâit. Strada luminată de luna în pătrar era pustie. Huruitul de 
neconfundat al unui motor de mașină nemţească se pierdea în depărtare. O 
patrulă Wehrmachti?, şi-a spus Lazare, dată fiind interdicţia totală de 
circulaţie pe timpul nopţii impusă de nazişti. Maman şi Papa se culcaseră 
de mult. Convins că părinţii săi dormeau, ca şi vecinii, Lazare a ieşit pe 
platforma scării de incendiu, unde și-a pus o șapcă neagră și o pereche de 
mănuși, dintre care una foarte largă, cu un singur deget, pentru a-i ascunde 
proteza de lemn. A închis fereastra uşor. În timp ce cobora scara de metal, 
în buzunarele hainei se ciocneau nişte sticle în care se găsea motorină. În 
vine i s-a revărsat adrenalina. 


12. Forţele armate ale Germaniei naziste între 1935 şi 1945. 


S-a îndreptat spre arondismentul 14, luând-o pe alei și străzi mai puţin 
circulate. Trebuia să ajungă lângă Montparnasse, o comunitate de pictori 
cândva vibrantă, care înainte de ocupaţia nazistă atrăsese artiști din toată 
lumea. Nina Hamnett. Pablo Picasso. Chaim Soutine. Diego Rivera. Marie 
Vassilieff. Salvador Dali. În copilărie, Lazare și mama sa — o femeie 
modestă, care nu se considera vrednică să-și vadă lucrările de artă expuse 
lângă cele ale unor asemenea artiști desăvârşiţi — vizitaseră deseori galeriile 
de artă. „Tablourile tale îmi plac mai mult, Maman“, îi spusese el cândva pe 
drumul spre casă. „Eşti un băiat bun“, îi răspunsese ea zâmbind și îi 
ciufulise părul cu degetele. „Să fii mereu drăguţ.“ 

Plimbările lui Lazare prin Montparnasse cu Maman păreau dintr-o altă 
viață, după ce ocupaţia germană căscase o prăpastie între trecut și prezent. 
Motivul pentru care încălca interdicțiile de circulație și se aventura în 
arondismentul 14 riscându-și viaţa nu avea nimic de-a face cu pictura și 
sculptura. Era legat de dorinţa de a pune bețe în roate naziștilor. În toaleta 
gării auzise un ofițer din Wehrmacht dându-i camaradului său adresa unei 
franțuzoaice care se părea că le oferă ofițerilor germani unele servicii. 


Lazare aflase nu doar despre rendez-vous, ci şi unde aveau să-și parcheze 
mașinile. 

Îşi începuse de câteva luni acţiunile de sabotaj, cu ajutorul unui cuţitaș de 
zarzavat pe care îl luase din bucătărie. A pornit la treabă, cu lama cuţitului 
înfășurată într-o cârpă și vârâtă în bocanc. Pe drum, s-a oprit lângă un 
Kiibelwagen parcat, o mașină uşoară de teren a Wehrmachtului, care avea 
plafon decapotabil de pânză și o antenă înălțată în spate. Vehicul cu staţie 
radio? S-a uitat în jur. Şoferul nu se zărea nicăieri, nici pietoni nu erau pe 
trotuar, așa că a îngenuncheat lângă maşină. Prefăcându-se că își leagă 
şireturile, a scos cuțitul și l-a înfipt în cauciucul din spate. Aerul a început 
să iasă fâsâind. Pulsul i-o luase razna. Când se pregătea s-o ia la fugă, a 
zărit o roată de rezervă pe capota mașinii şi a găurit-o repede şi pe aceea. A 
vârât cuțitul la loc în bocanc, apoi s-a îndreptat agale spre locul de muncă, 
întrebându-se tot drumul dacă avea să fie silit vreodată să ucidă un nazist cu 
arma lui rudimentară, cu care Maman curăța cartofii. 

Încrederea în sine creştea cu fiecare cauciuc pe care Lazare îl tăia în 
drumul său spre sau de la gară, de fiecare dată altul. Roţile dezumflate erau 
însă doar nişte simple neplăceri pentru ocupanţii naziști, pentru că erau 
trimise la schimbat şi reveneau pe străzi în câteva zile, ba chiar ore. Din 
dorinţa de a face lucruri mai însemnate, s-a apucat să scurgă motorina din 
rezervoare în sticle de vin goale, cu ajutorul unei bucăţi dintr-un furtun de 
grădină. Apoi, îndesate cu niște bucăţi de cârpă, le-a folosit ca bombe 
artizanale pentru a incendia câteva vehicule militare, un vagon de tren — 
încărcat cu mărfuri franţuzești rechiziționate ce urmau să ajungă în 
Germania — şi un mic hotel unde erau încartiruiți numai soldaţi nemți. Ca să 
nu fie prins în timpul atacurilor, alegea mereu alte locuri din Paris, la 
întâmplare, şi zile cât mai îndepărtate între ele. Uneori, Lazare avea 
impresia că acțiunile sale erau în van. Naziștii îşi înlocuiau echipamentele, 
rechiziționau și mai multe hoteluri şi furau tot mai multă hrană de la gura 
francezilor flămânziţi. În pofida riscului de a fi prins şi executat, se simţea 
dator să meargă mai departe cu vandalismul său justiţiar pentru a scăpa 
Franţa de ocupanți. 

Lazare şi-a identificat ţintele, aflate în faţa sa lângă o clădire de trei etaje 
cu apartamente. Pe alee erau parcate trei automobile nemţești, care aveau 


steguleţe cu zvastică arborate pe apărătorile roților din faţă. S-a ascuns într- 
un intrând și a cercetat zona. De la o fereastră de la etajul doi se zărea o 
rază de lumină răzbătând de sub un colţ al perdelei de camuflaj. De când cu 
regulile stricte, care impuneau întuneric total, parizienii nu riscau să stea cu 
luminile aprinse, chiar și când storurile erau trase, decât dacă erau 
colaboratori ai ocupanților. Asta trebuie să fie apartamentul femeii de care 
vorbeau naziștii. 

Când a scos din buzunar o sticlă cu motorină, un punct fosforescent a 
făcut să-i sară inima din piept. S-a tras înapoi și mai mult. Un ofiţer nazist — 
pe care Lazare nu îl văzuse șezând pe treptele clădirii din cauza mașinilor 
parcate — s-a ridicat în picioare și a tras un fum din ţigară. Neamţul a 
aruncat în rigolă chibritul încă aprins. 

La naiba. Lazare s-a lipit cu spinarea de uşa din spatele său. 

Din camera de la etajul doi au izbucnit râsete. Ofiţerul neamţ s-a uitat în 
sus. A fumat jumătate de ţigară, apoi a dat un bobârnac chiştocului care a 
ajuns în stradă. Și-a potrivit cascheta pe cap în timp ce urca treptele și a 
intrat în clădire. 

Lazare a răsuflat ușurat şi a scos sticlele din haină. A tras dopurile și a 
băgat bucăţile de cârpă drept fitil. Erau patru mașini nemţești, şi îi păreau 
rău nu putuse duce în buzunar mai multe sticle. În timp ce scotea cutia de 
chibrituri, s-a gândit să arunce o sticlă prin fereastra apartamentului de unde 
răzbătea un amestec de gemete şi hohote de râs. S-a gândit la nazistul care 
executase un bătrân doar pentru că zăbovise lângă afișul său. Simţea arzând 
în el dorinţa de răzbunare, dar a renunţat ca să nu omoare și femeia, chiar 
dacă fraternizase cu dușmanul. Unii francezi se împrieteniseră cu naziștii 
pentru a face rost de hrană mai consistentă pentru ai lor. Îi ura pe 
colaboraționiști, dar în același timp credea că oamenii de bună-credinţă 
aveau şi ei limitele lor şi recurgeau la măsuri extreme pentru a se hrăni, pe 
ei și familiile lor înfometate. 

Lazare a ieşit în stradă şi a aşezat bombele incendiare pe trotuar. A aprins 
un chibrit şi a dat foc fitilelor. Lumina a aruncat umbre șovăitoare pe 
caldarâm. Stânjenit de proteza de lemn, a apucat cu mâna stângă o sticlă, s- 
a dus până la cea mai apropiată mașină germană şi a aruncat-o pe geamul 
dinspre şofer. În interiorul maşinii au izbucnit flăcările. A simţit un val de 


căldură trecându-i pe lângă obraz. 

Când s-a întors după a doua sticlă incendiară, un ofiţer din ultima mașină 
a tras cu pistolul în sus. Lui Lazare i-a îngheţat sângele în vine. Ofiţerul 
pesemne că adormise în scaun, sau își aștepta rândul să intre în apartament, 
iar Lazare uitase să verifice şi în interior. 

O, Dumnezeule! 

Nazistul a deschis grăbit uşa mașinii și a ridicat pistolul. 

Lazare a azvârlit bomba incendiară. Sticla nu l-a nimerit pe nazist şi s-a 
spart de apărătoarea roții din față, împrăştiind motorină și flăcări peste 
capota mașinii. Împuşcăturile s-au pornit. 

Lazare a luat-o la fugă. 

Halt! 

Fereastra apartamentului a zburat în lături. Un bărbat cu pieptul dezgolit, 
lucind de transpiraţie, a îndreptat pistolul spre el și a tras. Un glonț a lovit 
pavajul lângă piciorul lui Lazare. S-a năpustit pe o străduţă, în timp ce 
gloanţele ricoșau în zidul de cărămidă. 

Motorul ambalat al unei mașini. Strigăte guturale. Lazare simţea cum îi 
zvâcneşte sângele în urechi. Şi-a forţat picioarele să se miște mai repede în 
timp ce căuta un loc în care să se ascundă. Încă un motor pornit. Scârţâit de 
cauciucuri. S-a terminat. 

În colţul străzii, o siluetă întunecată s-a desprins din umbră. 

Sunt înconjurat. Lazare s-a uitat după o scară de incendiu pe care să se 
caţăre. 

— Vino după mine, a spus în franceză un glas de bărbat. 

Lazare a luat-o la fugă până în colţul străzii, unde a dat peste un bărbat cu 
mustață îmbrăcat într-un palton de lână și cu o bască pe cap. 

— Mai repede, a şuierat bărbatul, dispărând apoi pe o alee. 

Lazare l-a urmat grăbit. 

Mașinile nemțeşti au trecut în viteză pe lângă intrarea în alee, apoi au 
frânat în scrâşnet de roți. 

Ne-au văzut. Lazare şi-a iuţit mersul, neștiind dacă nemţii voiau să-i 
calce cu mașina ori să-i împuște. 

Necunoscutul a fugit pe o alee alăturată, apoi a ţâşnit pe bulevard. În față 
se înălța o poartă arcuită care dădea într-un cimitir. 


Ne vor prinde în spaţiu deschis. Gândurile i se învălmăşeau în minte, 
întrebându-se dacă nu cumva era mai bine să-l părăsească pe bărbat şi să 
caute singur o altă cale de scăpare. 

În loc să intre însă în cimitir, străinul s-a oprit la o bordură şi i-a arătat o 
gură de scurgere. 

— Ajută-mă să-l ridic! 

Lazare a apucat grilajul de fier cu mâna sănătoasă și l-a tras la o parte cu 
ajutorul bărbatului. 

— Intră! l-a îndemnat el. 

Lazare a coborât în canal. În urma lui, necunoscutul s-a strecurat şi el 
înăuntru, apoi a tras grilajul la loc, gemând de efort. Câteva secunde mai 
târziu, grilajul a fost luminat de câteva faruri. Deasupra lor se auzea un 
zgomot crescând de motoare, care apoi s-a stins când mașinile au pornit în 
viteză prin arondismentul 14. 

— Mulţumesc, a şoptit Lazare cu răsuflarea întretăiată. 

— Eşti un tip al naibii de norocos, i-a spus bărbatul în timp ce cobora și 
el scara. 

Lazare şi-a simţit deodată picioarele reci şi ude și a înţeles că stătea în 
apă până la glezne. A încercat să scruteze întunericul. 

— Te-am zărit de la câteva străzi distanță când te uitai pe furiș dintr-un 
intrând, a spus bărbatul. Trebuie să fii mai atent. 

— M-ai urmărit? 

— Oui. 

— De ce? 

— Să văd ce-ai de gând să faci, a răspuns el. Și să-mi dau seama dacă 
eşti de încredere. 

De încredere? 

— Mergi după mine, l-a îndemnat bărbatul, care înainta deja prin apa din 
canal. 

— Aşteaptă, a spus Lazare. 

A făcut un pas înainte şi a dat cu capul de tavanul de piatră. A simţit o 
durere ascuțită în frunte. Aplecându-se, a pornit pe întuneric în urma 
pleoscăitului pe care îl făceau bocancii bărbatului. 

— Unde mergem? 


— Îi spun când ajungem, a răspuns străinul, a cărui voce răsuna printre 
zidurile tunelului. 

Lazare l-a urmat, pipăind peretele cu mâna ca să ţină drumul. Bărbatul a 
continuat să meargă prin întuneric, cotind întruna prin tunel, ca şi cum mai 
fusese de multe ori acolo. Plutea în aer o duhoare cumplită. Lazare nu-și 
mai simţea degetele de la picioare. A luat-o pe lângă perete pentru a se feri 
de apă, însă acum stârnea chițăituri care se auzeau în tot canalul. De cracul 
pantalonului i s-a prins ceva. $obolani. A mers mai repede, zvârlind din 
picioare pentru a scăpa de rozătoarele care i se agăţau de pantaloni. 

După mai multe minute de mers, bărbatul s-a oprit. 

— Vâră-te în borta din stânga. 

Lazare a găsit-o pipăind peretele cu mâna. L-a urmat pe bărbat, 
strecurându-se cu greu prin crăpătura din piatră. Când a ajuns înăuntru, și-a 
dat seama că podeaua era uscată, fără șobolani, şi că acum putea sta drept. 
A clipit repede când a dat de lumină. 

Necunoscutul aprinsese cu bricheta un felinar. S-a întors spre Lazare, 
lăsându-l să-și vadă călăuza. Un bărbat între două vârste, cu o mustață 
căruntă. Creţuri adânci în colţurile ochilor căprui, străjuiți de sprâncene 
stufoase. Lăsând la o parte perciunii zbârliţi care coborau de sub basca de 
fetru, părea chel. 

— Eu sunt Claudius, s-a prezentat el, întinzând mâna. 

— Lazare. 

Tânărul i-a strâns-o cu doar trei degete. 

Claudius s-a uitat lung la mâna lui Lazare. 

— Proteză. 

Claudius a dat din cap. 

— Mai avem puţin. 

Lazare l-a urmat pe bărbat printr-un şir de tuneluri săpate în calcar. 
Catacombe? Bănuiala i s-a adeverit când Claudius a intrat în sala alăturată. 
De-a lungul peretelui, stivuite cu precizie ca nişte pietre de zidărie, se 
înşirau sute de cranii. Suprafețe întregi din Paris erau construite deasupra 
carierelor vechi de calcar, care acum adăposteau multe secole de parizieni 
răposați. Cu toate că trăise toată viața în Paris, Lazare nu se aventurase 
niciodată acolo. 


În faţa lor, tunelul era luminat. Se auzeau voci în surdină. 

— E Claudius! a strigat cineva. 

Urmându-l pe Claudius, Lazare a pătruns într-o sală adâncă. În jurul unui 
foc, făcut din ceea ce păreau a fi nişte picioare de scaune rupte, erau aşezaţi 
mai mulți bărbaţi, cei mai mulți dintre ei între două vârste, sau chiar mai 
bătrâni. Pus jos, a văzut un container de metal, lung cam de un metru și 
jumătate, care semăna cu o torpilă. Prin colţurile încăperii erau grămezi de 
femururi umane foarte vechi. 

Un bărbat mai în vârstă s-a ridicat în picioare şi şi-a agăţat o pușcă de 
umăr. 

— Cine e ăsta? 

Lazare s-a îndreptat de spate. Sunt înarmați. 

— Îl cheamă Lazare, l-a prezentat Claudius. L-am văzut când dădea foc 
unei maşini militare nemţeşti. 

Toţi au pornit să râdă pe înfundate. 

De Lazare s-a apropiat un alt bărbat înarmat. 

— Ai acţionat de unul singur? 

— Oui. 

Apoi l-au asaltat pe Lazare cu întrebări, inclusiv Claudius: unde 
locuieşte, cum îi cheamă pe ai lui, dar şi care sunt vederile sale politice. Vor 
să-şi dea seama dacă e cazul să mă primească în grupul lor. Dacă nu, mă 
ucid mai mult ca sigur, nu vor să riște ca unul din afară să le cunoască 
ascunzătoarea. Gândurile şi bătăile inimii i-o luaseră la galop, în timp ce se 
străduia să nu dea greș în acest interogatoriu pe viață şi pe moarte. 

— De ce nu ești în armată? l-a întrebat un bărbos, cu neîncredere. 

— M-au respins. Lazare şi-a scos o mănușă și a ridicat mâna cu proteza 
de lemn: Când eram copil, mi-am pierdut degetul mare și arătătorul. 

— N-o să fie în stare să tragă cu arma, a mormăit unul. 

Lazare a desfăcut niște curelușe din piele şi scos proteza. I-a făcut semn 
cu mâna bărbosului să-i dea arma. 

Bărbatul s-a uitat spre Claudius, care a încuviinţat din cap. 

Bărbosul a scos atunci gloanţele și i-a întins pușca lui Lazare. 

Cu toate că nu trăsese niciodată cu o armă, a încercat din răsputeri să 
arate că este în stare să mânuiască puşca cu mâna stângă. 


— Cu pistolul, n-aş avea nici o problemă, a mai spus el, dând arma 
înapoi. 

— Se vede că n-a tras nici un glonţ în viaţa lui, a spus altul care ţinea în 
mână un box-pumnal de tip militar. 

— Nici tu nu trăseseși, înainte să lupţi în Marele Război, a intervenit 
Claudius. 

Bărbatul a scuipat pe jos, apoi a vârât pumnalul într-o teacă de piele. 

Lazare și-a dat seama că acest Claudius era șeful grupului. Și spera că 
reușise să-l convingă că era hotărât să lupte pentru Franţa. 

— Voi hotărâți, le-a spus însă Claudius celorlalți. 

Lui Lazare i s-a tăiat răsuflarea. Pe frunte i-au apărut broboane de 
sudoare rece. 

Bărbaţii au schimbat priviri între ei şi au dat din cap afirmativ. 

Lazare a simţit un val de uşurare și încântare. În timp ce camarazii se 
apropiau de el să-l salute, i-a apărut în minte imaginea părinţilor săi. Tot o 
să afle, mai devreme sau mai târziu. 

— Trebuie să ştiţi ceva, a zis Lazare. 

Priviri nedumerite. În încăpere s-a făcut liniște, se mai auzea doar 
pocnetul lemnelor din foc. 

— Sunt evreu, a zis Lazare, şi cuvintele lui au răsunat în încăpere. 

— În Rezistență, religia contează prea puţin, a spus Claudius privindu-l 
în ochi, apoi s-a lovit cu pumnul în piept. Noi căutăm inimi devotate 
eliberării Franţei. 

Lazare a simţit că are un ţel în viaţă și că este parte a ceva. Bărbaţii l-au 
primit în rândurile lor cu strângeri de mână și bătăi pe spate. 

— Ei, acum e acum, a zis Claudius. S-a apropiat de containerul de metal 
şi a scos capacul. la să vedem ce ne-au trimis prietenii noştri englezi. 

Înăuntru se găseau pachete cu explozibil plastic, grenade, două 
mitraliere, trei carabine, mai multe pistoale, muniţie și provizii. Lazare a 
făcut ochii mari. 

— Bun venit în Rezistență! i-a urat Claudius și i-a înmânat un pistol, o 
conservă cu carne de oaie şi un baton de ciocolată. 

Lazare a luat loc lângă bărbaţii aşezaţi în jurul containerului despre care a 
aflat că fusese paraşutat de aviația britanică pe un câmp îndepărtat, la nord- 


vest de Paris. Camarazii îl aduseseră în oraş, ascuns sub o încărcătură de 
cherestea, după care-l căraseră înăuntru printr-o altă intrare secretă. În timp 
ce ceilalți înfulecau camea din conservă sau inventariau armamentul, 
Lazare a vârât pe furiș porţia sa de hrană în buzunarul hainei, în ciuda 
foamei pe care o simţea. Tot restul nopţii, i-a ascultat pe camarazi discutând 
unde să folosească explozibilii. 

Armata franceză m-a respins. Rezistenţa m-a primit. Inima îi bătea tare, 
cu un sentiment de mândrie și legitimare. Cu pistolul în mână, a jurat în 
sinea sa că avea să facă orice ca să elibereze Franţa, chiar cu preţul vieții 
sale. 


La ora cinci dimineaţa, Lazare a ieşit din catacombe, condus de Claudius 
prin labirintul de tuneluri subterane. Înainte de a se despărți, i-a spus unde și 
când urmau să se întâlnească din nou. Cu pistolul şi provizia de hrană 
ascunse în buzunarele hainei, Lazare s-a întors acasă pe un drum ocolit și 
mai puţin circulat, sperând să evite soldaţii care opreau deseori pietonii 
pentru a le controla documentele. Interdicţia de circulație încetase şi câţiva 
parizieni se încumetaseră deja pe străzi, pesemne în drum spre cozile de la 
raţii pentru a prinde un loc cât mai în față. Un camion de infanterie german 
a trecut în viteză pe lângă el, cu un vâjâit. Cu capul plecat, şi-a văzut mai 
departe de drum. 

Pe Rue Cler, a zărit doi soldați ai Wehrmachtului, care fumau la colțul 
străzii dinspre clădirea unde stătea. Pentru că nu mai putea folosi scara de 
incendiu fără să atragă atenţia, a intrat pe ușa din faţă şi a urcat la etajul al 
treilea. A băgat încet cheia în yală şi a rotit-o, sperând că părinții săi 
dormeau încă. Când a deschis ușa, i-a găsit stând în picioare în bucătărie. 

— Pe unde-ai umblat? l-a întrebat mama, strângându-și mai bine halatul 
de casă. 

— Afară, la plimbare, a răspuns Lazare şi a închis ușa trăgând zăvorul. 

— Azi-noapte n-ai venit acasă, a zis Gervais. 

Lui Lazare i s-a zbârlit părul pe ceafă. Și-au dat seama. S-a întors şi a dat 
din cap. 

— Ce anume ai făcut? l-a întrebat tatăl. 

— Prefer să nu spun, a răspuns Lazare. 

— În casa asta nu avem secrete, a continuat Gervais, încrucişându-și 


braţele. 

— E spre binele vostru. 

Umerii Magdei s-au încovoiat. 

— Oh, Lazare! 

— Îmi pare rău, Maman, a zis el şi s-a dus lângă părinţi. Nu vreau să stau 
deoparte și să mă uit cum nemţii fac prăpăd în Franţa. Am de gând să lupt! 

— Trebuie să așteptăm Aliaţii, să ne scape de nemți, a spus Gervais. N- 
avem încotro. 

— N-avem timp! a zis Lazare, ridicând glasul. Chiar ieri, o femeie care 
mergea pe bicicletă în faţa gării a fost oprită de un ofițer german. S-a uitat 
peste hârtiile ei, a scos pistolul şi a împușcat-o în cap. 

Magda a scos un strigăt. 

— Delictul ei: Evreii nu au voie să circule cu bicicleta. 

Prin venele lui Lazare fierbea mânia. A făcut o pauză, şi-a scos şapca şi a 
hotărât în sinea sa că era mai bine să nu le spună că el fusese pus să spele 
sângele femeii şi să arunce bucăţile de craniu la gunoi. 

Palid la față, Gervais l-a privit lung pe Lazare. 

— Poliţia noastră nu va îngădui să se întâmple... 

— Poliţia noastră colaborează cu ei, l-a întrerupt fiul. Ciuma nazistă 
antisemită s-a întins. 

— Fără îndoială, unii polițiști sunt mână în mână cu nemţii, a zis Magda. 
Trebuie doar să avem încredere că Aliaţii îi vor alunga din ţară. 

— Sunt hotărât să lupt, cu sau fără voia voastră, a spus Lazare. 

Mama se frecă uşor cu mâna pe stomac, de parcă îi venea să vomite. 

— Greşeşti, a zis Gervais şi s-a dus la fiul său, prinzându-l de mâna 
mutilată. Ştiu însă că nu te pot opri. 

Lazare ar fi vrut să-şi tragă mâna, dar a renunţat din respect pentru tatăl 
său. 

— După accident, am trăit mereu cu vina că fiul meu și-a pierdut 
degetele pentru că n-am fost în stare să am grijă de el. 

— N-a fost vina ta, Papa... 

— Aşteaptă să termin, l-a întrerupt Gervais pe un ton ferm. Când te-au 
respins la înrolare, m-a chinuit sentimentul de vinovăţie. Dar toţi prietenii 
tăi trimiși pe front au sfârşit fie uciși în luptă, fie în lagărele germane de 


deținuți. 

Chipurile vechilor prieteni i-au apărut lui Lazare prin faţa ochilor și a 
simţit cum îl cuprinde un val de tristeţe. 

— De curând, mi-am dat seama de un lucru. Dacă acum mulţi ani aveam 
grijă de tine să nu te răneşti, acum ai fi împărtășit şi tu soarta prietenilor tăi, 
a mai spus Gervais, apoi i-a dat drumul mâinii. Sunt recunoscător că ești în 
viaţă, şi aşa vreau să rămâi. 

— N-o să mi se întâmple nimic rău, l-a liniștit Lazare, deşi era conștient 
că face o promisiune pe care nu era sigur că avea să o respecte. 

Obosiţi, se pare, de schimbul de cuvinte, Magda și Gervais s-au așezat la 
masă. 

— Am adus de mâncare, a spus Lazare şi a scos din buzunar conserva de 
carne de oaie şi batonul de ciocolată. 

— De unde le ai? a întrebat Magda. 

— Rezistenţa. 

Lazare a deschis conserva din care s-a răspândit mirosul de carne fiartă. 
A scos dintr-un dulap furculiţele şi le-a așezat în faţa părinţilor. 

— Mâncaţi. 

— Şi tu? l-a întrebat Magda. 

Lazare s-a uitat mai bine la mama sa. Prin halat i se vedeau claviculele. 
Slăbise mult, avea cearcăne și ochii înfundaţi în cap. După atâtea luni în 
care flămânzise, părul ei atât de lucios înainte îşi pierduse strălucirea și se 
subțiase. 

— Am mâncat deja, a minţit el. 


CAPITOLUL 8 
Paris, Franţa — 29 mai 1942 


În ziua decretului dat de nemti prin care evreii din Franţa ocupată erau 
obligaţi să poarte steaua galbenă, Lazare a găsit-o pe mama sa punând un 
petic pe haina lui Papa. 

— Pe-a ta o cos după ce termin aici, a spus Magda, aşezată la masa din 
bucătărie. 


— Nu e nevoie, a zis Lazare. 

— Dar trebuie, a intervenit Gervais, luând loc lângă Magda. Dacă te 
prind fără ea, o să te aresteze. 

Lazare se uită la bucata de pânză galbenă în formă de stea, în mijlocul 


căreia stătea scris cuvântul Juif 13. În capul pieptului îl ardea furia. 


13. Evreu (fr.). 


— Sunt mândru de originea mea, tată. Dar refuz să fiu însemnat, ca vitele 
cu fierul roşu. 

Magda a lăsat jos acul cu aţă. 

— Atunci, n-o să mai ai voie să munceşti sau să-ţi iei raţia. 

— La Gare du Nord nu mă mai întorc, a spus Lazare, simțindu-se 
oarecum vinovat pentru că nu le spusese părinţilor că nu mai lucra acolo de 
câteva săptămâni. 

Gervais a scos un oftat, clătinând din cap. 

— Şi din ce-o să trăieşti? 

Lazare s-a gândit la documentele și cartelele false, primite de la 
Rezistență, în care era trecut ca Laurent Allard, neevreu. Nu le-a spus 
despre numele său fals, şi nici nu le-a dat amănunte despre acţiunile lui din 
Rezistență. Dacă avea să fie arestat de Gestapo, părinţii săi urmau să fie 
interogaţi, fără îndoială, aşa că era mai bine pentru ei să le ascundă 
îndeletnicirile sale clandestine. 

— Mă descurc eu, a răspuns Lazare. 

— Abia dacă mai treci pe acasă, i-a spus mama, cu îngrijorare în glas. Cu 
ce te ocupi? 

— Îmi pare rău, mamă, a spus el mângâind-o pe umăr. Nu pot să-ţi spun, 
e spre binele tău. Te rog să ai încredere că lipsa mea de acasă e spre binele 
Franţei. 

Lazare îşi petrecea zilele și nopţile alături de cei din Rezistență. Rareori 
mai venea să se odihnească în patul lui. Dormea în casele conspirative 
găsite de Claudius sau, la nevoie, într-un buncăr secret din catacombe. 

Gervais şi-a frecat bărbia nerasă, de parcă analiza posibilele urmări ale 
purtării rebele a fiului său. 

Magda și-a coborât privirea şi a luat acul în mână. 


— V-am adus ceva, a spus Lazare. 

— Tot conserve de carne? l-a întrebat Magda și a împuns cu acul în stea. 

Arăţi bine, Maman. Conservele astea te ajută să nu mai slăbești. 

— Da, am făcut rost de mai multă mâncare, dar am şi altceva pentru voi. 
Lazare a căutat prin buzunare şi a scos două pachete învelite în hârtie pe 
care le-a înmânat părinţilor. 

— Ce e aici? 

Gervais a deschis un carnet cu fotografia lui și a făcut ochii mari. 

— Identitate falsă. Documente de drum. Cartele de alimente. 

— De unde? a întrebat Magda. 

— Rezistenţa are mijloace ca să fabrice documente, a explicat Lazare. 
Am folosit nișe poze mai vechi de-ale voastre. 

— De ce? a întrebat Gervais încruntându-se. 

— Ca tu şi Maman să puteţi pleca din Paris. 

Magda a aruncat o privire spre soțul ei. 

— Cu documentele astea puteţi ajunge în siguranță la Tours, le-a spus 
Lazare. Am vorbit cu un curier să vă ducă de acolo până în zone libre. 

— Am mai discutat despre asta, a spus Gervais pe un ton hotărât şi a pus 
carnetul pe masă cu faţa în jos. 

— Nu este momentul să te înverşunezi, Papa, a zis Lazare. Poarta pentru 
plecarea voastră într-acolo se închide foarte curând. Tu și Maman puteţi 
veni înapoi la Paris după ce Franţa va fi eliberată. Iar tu o să te întorci la 
profesia ta de jurnalist. 

Lazare s-a dus lângă tatăl său şi s-a uitat în ochii lui obosiţi. 

— O să vin şi eu mai târziu. 

— Nimic nu mă poate face mai fericit decât să lucrăm împreună într-o 
redacţie, fără propagandă nazistă. Dar în zone libre nu ne ducem, a insistat 
Gervais. 

— Dar bine, Papa... 

— Tatăl tău și cu mine am hotărât deja că nu plecăm, a spus Magda, 
împingând documentele ei în mijlocul mesei. Parisul este casa noastră şi 
aici avem de gând să stăm. 

Lazare a simţit că îi fuge pământul de sub picioare. Aproape o jumătate 
de oră a stăruit pe lângă părinţi să plece, dar ei au rămas fermi pe poziţie. 


— Vă rog, mai gândiţi-vă, a zis el în cele din urmă. 

Gervais a clătinat din cap. A adunat toate documentele şi i le-a dat înapoi 
lui Lazare. 

— Trebuie să scapi de ele. 

— O să le ascund, a zis el. În caz că vă răzgândiţi. 

Fără să ţină seama de obiecțiile părinţilor săi, a luat documentele și s-a 
dus cu ele în salon. A desprins de pe perete tabloul Arc de Triomphe al lui 
Maman — ultima lucrare rămasă în apartament. Toate celelalte picturi 
fuseseră date la schimb pe alimente, mai puţin două, pe care le puseseră pe 
foc iama trecută, când temperaturile scăzuseră foarte mult, și cărbunele 
dispăruse de pe piaţa neagră. Folosindu-se de cuțitul ascuns în gheată, a 
scos cartonul subţire din spate și a vârât documentele în ramă. A pus 
cartonul la loc şi a tras peste el clemele de metal cu plăselele cuţitului. A 
ridicat tabloul și, după ce s-a chinuit să prindă inelul de sârmă în cârlig, l-a 
pus înapoi pe perete. 

— E strâmb, a zis Gervais, când a intrat în salon. Mişcă-l spre stânga. 

Lazare a îndreptat rama. 

— Bon? 

— Oui, a zis Magda care venise lângă ei. Pe ăsta l-am păstrat pentru că 
ţi-a plăcut. 

— Mă bucur, a spus Lazare, întorcându-se spre ea. 

Magda a arătat cu mâna spre mănușa care ieşea din buzunarul lui Lazare. 

— Este prea cald să le porţi. 

Lui Lazare i s-a tăiat răsuflarea. Cu degetul mare al protezei de lemn a 
împins mănușa în buzunar, de teamă că ar trebui să-i explice mamei de ce 
purta lucruri groase primăvara. 

Magda a făcut o pauză pentru a se uita mai bine la proteza lui Lazare, 
apoi i-a spus: 

— Gervais, ia te rog vopselurile, pensulele și paleta din dulap și adu-mi- 
le în salon. 

Gervais s-a scărpinat în creștetul capului și s-a dus la dulap. 

În scurt timp, la cererea Magdei, s-au așezat la masa din bucătărie. Haina 
cu stea galbenă a fost dată la o parte pentru a face loc materialelor de 
pictură ale lui Maman. 


— Întinde mâinile, a zis Magda. 

— De ce? a întrebat Lazare, foindu-se pe scaun. 

— Te rog, ascult-o pe mama ta, a spus ea. 

Lazare şi-a aşezat mâinile pe masă. Magda și-a trecut un deget peste 
proteză. 

— Lemnul s-a înnegrit. Nu se mai potrivește la culoare cu pielea ta. Iar 
curbura degetului mare s-a tocit. 

— N-are nimic, a spus Lazare. 

Magda s-a aplecat, uitându-se cu atenţie la marginea dintre lemn și piele. 

— Mâinile îţi miros a ulei de motor. 

Explozibilul plastic. A înghițit în sec, alungând din minte 
transformatoarele electrice pe care le sabotase cu o noapte înainte. 

— Ce-ai de gând să faci? a întrebat el, ca să îndrepte discuţia spre 
altceva. 

— Să-mi protejez fiul. 

Gervais a zâmbit. 

Magda a desfăcut curelușele de piele și a scos proteza. A amestecat pe 
paletă câte puţină vopsea roșie, galbenă, albastră și albă. 

— Te rog, nu, a spus Lazare, care abia se abţinea să nu-și ia proteza 
înapoi. 

Magda a amestecat vopseaua până a obţinut nuanţa pielii. 

— Arată bine, a spus Gervais. 

Magda a încuviinţat din cap. 

Lazare era tot mai neliniștit. Se simțea de parcă fusese ademenit pe 
scaunul de dentist pentru a i se scoate pe neașteptate un dinte. 

— Maman... 

— Ai răbdare, a spus ea şi a mai adăugat puțin alb pentru o nuanță mai 
deschisă. 

Cu vârful pensulei, a tras o mică dungă peste marginea protezei de lemn. 
A suflat peste vopsea pentru a se usca mai repede, apoi a pus proteza lângă 
pielea lui Lazare. 

— Seamănă, dar nu e perfect. 

— Nu e nevoie să o pictezi, a spus Lazare. 

— Ba este, a intervenit Gervais, punând mâna pe umărul lui. Cred că 


mama ta are de gând să-ţi dea de ales cum te înfățișezi oamenilor. Vrei să 
arăţi ca un ins obișnuit și să te pierzi în mulțime — porţi proteza. Vrei să 
dovedești că nu eşti o ameninţare pentru naziști — n-o porţi. 

— Oui, a încuviințat Magda. 

Mâna n-are cum să arate mai urât de atât, e clar, şi-a spus el în gând, 
uitându-se la cicatrice și la cele trei degete. Cu toate că nu le vorbise despre 
ce face el mai exact pentru Rezistență, ai lui trăseseră singuri concluzia. 
Încă şi mai important, asta părea să îi dea mamei sale, care nu mai pusese 
mâna pe o pensulă de aproape doi ani, multumirea de a fi de folos cu ceva. 

— În regulă, a zis el în cele din urmă. 

Toată după-amiaza, Magda a pictat proteza, folosind drept model mâna 
teafără a lui Lazare. După ce a dat un strat de vopsea în culoarea pielii, a 
mai adăugat vopsea pe paletă și a început să adauge reţeaua de vene, riduri, 
ba chiar şi firişoarele de păr. Pentru a o face mai rezistentă, i-a dat la urmă 
un strat de lac transparent. În timp ce așteptau să se usuce vopseaua, au băut 
o fiertură chioară pe post de cafea, făcută de Papa din tărâţe de grâu prăjite. 

— S-a uscat, a spus Magda după ce a atins cu degetul stratul de finisaj. 
Vezi cum îţi vine. 

Lazare şi-a pus proteza şi a prins-o de braţ în cureluşele de piele. A tras 
în jos mâneca de la cămașă şi a închis nasturii manşetei. S-a uitat cu atenţie 
la mâini. În afară de o uşoară umbră la îmbinarea dintre proteză și piele, 
arătau aproape la fel. De la distanţă, mâinile mele o să arate perfect 
normale. Se simţea profund recunoscător. 

— Frumoasă treabă, a spus Gervais, luându-și soţia pe după umeri. 

Magda a zâmbit. 

— Mulţumesc, Maman, i-a spus Lazare și a sărutat-o pe obraji. 

— Îmi pare rău că n-am făcut-o acum mai mulți ani, a spus ea. 

În timp ce Lazare se uita încântat la mâna pictată, i-a trecut prin minte că 
el venise acasă cu gândul de a-şi pune la adăpost părinţii. Nu reuşise să-i 
convingă să plece din Paris. lar acum, ei erau cei care încercau să-l 
protejeze. S-a rugat ca, într-o bună zi, să se salveze unii pe alţii. 


CAPITOLUL 9 


Morar, Scoţia — 29 mai 1942 


Obosită după drumul făcut cu noaptea în cap, Rose a coborât din vagon și 
a luat-o în jos pe scările peronului din gara Arisaig. A simțit în nări mirosul 
aerului de mare, amestecat cu fumul locomotivei pe cărbuni. Căra o valiză 
în care avea câteva lucruri de îmbrăcăminte și singura ei fotografie de 
familie — o poză de-a lui Charlie — învelită într-un pulover de lână. 

— Miss Teasdale? a întrebat o voce răgușită. 

Rose s-a întors. Un bărbat grizonant, cu părul în neorânduială, dar cu 
barba rasă, și-a scos șapca şi a dus-o politicos la piept. 

— Sunt Murdo, șoferul care vă va duce la Garramor House. 

Rose a dat mâna cu el. 

— Să vă duc eu valiza? 

— Nu, mulţumesc, Murdo. Este destul de ușoară, a spus ea și a ridicat-o 
de pe peron. 

Rose l-a urmat până la automobil și s-a urcat pe locul din spate. 

— Este departe? 

— Cinşpe minute, a spus el şi a luat loc în spatele volanului. Ceilalţi au 
sosit aseară. Sunteţi ultima din grupul ăsta. 

— Minunat. 

Trecuseră câteva luni de la prima întâlnire cu căpitanul Selwyn Jepson şi 
iat-o în sfârșit gata să înceapă prima etapă de pregătire. Peste primăvară 
fusese la mai multe interviuri cu Jepson, care tot nu îi dădea detalii despre 
ce urma să facă. După întrebările puse, bănuia că noul ei post era o muncă 
riscantă de culegere de informații la nivel înalt. Când interviurile au încetat 
brusc, a fost convinsă că nu se ridicase la înălțimea aşteptărilor. Însă cu 
două zile în urmă, fusese convocată iar la biroul lui Jepson din Baker Street, 
64. 

— Vreau să mergi în Franţa ocupată, îi spusese el, scoțând rotocoale de 
fum. Misiunea ta va fi să organizezi Mișcarea și să ţii legătura cu Londra. 

Franţa! Scăpase poșeta din mână, din care căzură o cutie goală de pudră 
compactă şi cheia de la apartamentul lui Lucy. 

Jepson i-a dat răgaz să-și adune lucrurile de pe jos şi să-și revină, apoi i-a 
dezvăluit că era ofiţer de recrutare pentru Secţia Franceză (Secţia F) a 


Direcţiei de Operaţiuni Speciale (SOE)14, o organizaţie britanică secretă, 
care desfășura acţiuni de spionaj, sabotaj și recunoaştere în ţările din 
Europa ocupată de nazişti. Și că, dacă trecea cu bine peste programele dure 
de antrenament și instructaj, urma să fie trimisă în Franţa, fie pe mare, fie 
pe calea aerului. Jepson a încheiat spunându-i că are la dispoziţie câteva ore 
în care să accepte sau să refuze oferta de pregătire în cadrul SOE. În timp ce 
comandantul se pregătea să iasă din birou, lui Rose i-a revenit în minte 
imaginea sinistră a băcăniei Teasdale, spulberată de bombe. Crâmpeie de 
imagini cu trupurile sfărâmate ale părinților scoase de sub dărâmături. 
Piatra de mormânt a lui Charlie. 


14. Special Operations Executive; i s-a mai spus și „armata secretă a lui Churchill“ sau 
„Ministerul Războiului Neonorabil“. 


I s-a aprins dorinţa de răzbunare. În pofida avertismentelor oneste ale lui 
Jepson, care o prevenise că urma să-și pună în viața în pericol, Rose s-a 
întors spre el și i-a spus: 

— Pot să vă dau răspunsul acum, căpitane. Decizia mea este da. 

Jepson a instruit-o pe Rose să-și termine tura de după-masă de la 
Cabinetul de Război, să-şi adune lucrurile personale și să plece discret, fără 
să se mai întoarcă. Urma să ia trenul de seară din Londra. El avea să îi 
trimită şefei ei o telegramă, cu explicaţia falsă că Rose fusese repartizată la 
o unitate de secretariat ultrasecretă. Mai presus de toate, nu trebuia să spună 
nimănui despre misiune sau despre SOE. 

În ultima ei zi de lucru în buncărul subteran, Rose nu mai fusese în stare 
să se concentreze. Degetele tremurânde, incapabile să nimerească tastele 
cum trebuie, făcuseră multe greșeli. Mintea i-o luase razna la gândul 
reîntoarcerii în Franţa. Dincolo de înflăcărarea de a sluji Marea Britanie și, 
mai ales, şansa de a-i omagia pe cei dispăruţi, era deprimată că nu avea să 
mai lucreze alături de femeile curajoase din Camera 60. Ca lucrurile să fie 
şi mai rele, nu putea să-și ia la revedere de la Lucy, care avea zi liberă şi se 
dusese să-și vadă mama. 

La sfârșitul turei, a strecurat în poşetă fotografia lui Charlie și s-a ridicat 
de la birou, încercând din răsputeri să ascundă faptul că era ultima dată 
când mai punea piciorul în Cabinetul de Război. În timp ce urca scările, a 


simţit miros de tutun ars, ceea ce o făcu să se oprească. 

— La revedere, Miss Teasdale, a spus o voce joasă. 

S-a întors. La piciorul scării, cu un trabuc între degete, stătea Churchill. 

Inima a început să-i bată mai repede. 

— La revedere, domnule prim-ministru. 

Churchill a salutat-o cu degetele la pălărie, şi apoi a dispărut la capătul 
holului. 

A aflat! A plecat din buncăr cu ochi strălucitori, plini de hotărâre. 

În ultimele ore petrecute în Londra, a cumpărat niște flori de mătase 
dintr-o prăvălie cu decoraţiuni de epocă și le-a aşezat pe mormintele mamei, 
tatei şi fratelui. Îi plăceau mai mult florile proaspete, dar, neștiind când, sau 
dacă avea să se întoarcă, voia ceva care să reziste mai mult decât zambilele 
sau lalelele. Îngenunchease și se rugase în ciripitul unui sticlete cocoţat pe o 
ramură de anin. Inima îi era plină de durere. Vederea, înceţoșată de lacrimi. 
Trecuse mai bine de un an de la moartea lor, dar durerea rămăsese la fel de 
vie. La apusul soarelui, când trilurile au încetat, şi-a dus degetele la buze, 
apoi a atins fiecare piatră de mormânt. A plecat din cimitir, hotărâtă să facă 
cinste familiei sale. 

A mers apoi să-și pregătească bagajul. Nu-i plăcea să lase aşa lucrurile cu 
Lucy. Putea s-o sune acasă la mama ei, dar avea oroare să mintă. În cele din 
urmă, a lăsat cheia de la apartament pe masa din bucătărie împreună cu un 
bilet: 


Scumpa mea Lucy, 

Am primit un post în afara Londrei. Îmi pare rău că plec așa, pe 
neanunţate. Am să-ţi scriu de îndată ce am să pot. Îţi port recunoştinţă 
veșnică pentru bunătatea şi prietenia ta. Vă doresc, ţie şi lui Jonathan, tot 
binele din lume. 

Cu cele mai calde salutări, 

Rose 

P.S. N-am nici o îndoială că unul dintre rapoartele tale o să ne ajute să 
câştigăm războiul. 


La gară îşi cumpărase bilet, conform instrucțiunilor lui Jepson, și se 
instalase într-un vagon. Când trenul s-a pus în mișcare pufăind, şi apoi mai 


tot drumul lung — până la Glasgow, şi de acolo prin HighlandsiS — se 
întrebase dacă avea să mai vadă din nou Londra. 


15. Zonă istorică muntoasă, aflată în nord-vestul Scoției. 


— Uite acolo în faţă, Miss Teasdale, i-a spus şoferul. 

Rose a alungat din minte gândurile legate de Londra și s-a uitat pe 
geamul automobilului. De-a lungul drumului izolat se întindea o plajă 
nisipoasă. În largul mării de culoarea unui bujor violaceu, se zăreau nişte 
masive de piatră. 

— Insule? 

— Da, a zis şoferul. Insulele Figg, Rum și Skye. 

Rose şi-a încleștat degetele pe mânerul valizei, întrebându-se cum avea 
să fie să traverseze Canalul Mânecii spre Franţa — dacă era în stare, fireşte, 
să termine cu bine stagiul de pregătire. 

Şoferul a cotit pe un drum de pământ plin de scoici sfărâmate. Când 
trecea peste șleaurile vechi lăsate de roți, mașina se zgâlțâia, săltând-o pe 
Rose în scaun. Pe domeniul întins, proprietate privată, nu se vedea nici o 
clădire. Zona era plină de stejari, mesteceni şi scoruși, spre deosebire de alte 
ținuturi din Highlands, acoperite cu un amestec de grohotiș şi iarbă. În scurt 
timp au ajuns la o clădire mare de piatră, cu un etaj. Pe o aripă a reședinței 
ieşeau în evidenţă o pereche de ferestre cu frontoane, care semănau cu niște 
ochi amenințători. În vârful casei era o roză a vânturilor, a cărei săgeată 
arăta direcţia vântului venit din Marea Nordului. 

Şoferul a lăsat-o lângă intrare şi a plecat mai departe. Rose a tras aer în 
piept, apoi a răsuflat adânc ca să-și alunge starea de nervozitate din stomac. 
A făcut un pas înainte şi a sunat la sonerie. Din casă s-au auzit pași 
apropiindu-se, şi uşa s-a deschis larg. 

— Teasdale, presupun, i s-a adresat un bărbat cu mustață, cu accent 
scoţian. 

— Da, domnule. 

— Maior Gavin Maxwell, s-a prezentat el, strângându-i mâna. Sunt 
instructorul dumneavoastră pentru următoarele şase săptămâni. 

Instructorul, îmbrăcat în uniformă lejeră, era înalt şi zvelt, cu un nas 
acvilin. Ochii săi trădau multă siguranţă de sine, dar și modestie, ca și cum 


aflase un secret pe care era dornic să-l împărtășească. 

— Intraţi, a zis Maxwell. Ceilalţi sunt afară, în spatele casei. Ne pregătim 
să începem antrenamentul fizic. Lăsaţi-vă bagajul la etaj, a doua cameră pe 
dreapta. Veţi împărți camera cu Brown. 

Brown? 

— Mergeţi să vă schimbaţi, a adăugat maiorul, uitându-se la ceas. 
Uniforma este în cameră. Să fiți afară în cinci minute. 

— Da, domnule. 

A urcat scările și a găsit camera, un loc plăcut cu două paturi şi un 
dulăpior. Pereţii erau goi, şi singura fereastră nu avea perdele. Într-o casă 
izolată nu este nevoie de intimitate. A găsit uniforma de lână, s-a schimbat, 
apoi şi-a îndesat hainele sale în valiza pe care a vârât-o sub pat. Spre 
surprinderea sa, bocancii militari de piele erau confortabili şi i se potriveau. 
Cu pantalonii însă, era altă poveste. Erau mai lungi cu câţiva centimetri și a 
trebuit să-i îndoaie la glezne. 

Când a coborât pentru a ajunge în spatele casei, a trecut printr-un şir de 
încăperi. În sufragerie se afla o masă mare de stejar înconjurată de 
douăsprezece scaune. Salonul avea tavan cu bârne și două canapele așezate 
de fiecare parte a unui șemineu de piatră, suficient de mare pentru a frige 
nişte vânat. Era și o bibliotecă cu pereţii acoperiţi cu rafturi pline de cărţi 
îmbrăcate în piele, cu un cabinet de băuturi în stil Art Deco, cu mai multe 
sticle de scotch. Când a ieşit pe ușa de la bucătărie, l-a găsit pe maiorul 
Maxwell stând alături de un alt ofiţer şi de viitorii ei colegi în următoarele 
săptămâni. 

— Toată lumea atenţie la mine, ea este Rose Teasdale, a anunţat 
Maxwell. 

Rose a salutat din cap. Erau acolo, în afară de Rose, nouă candidaţi, 
dintre care două femei. Slavă Domnului! 

— Vi-l prezint pe locotenentul Clarke, a zis Maxwell, arătând cu mâna 
spre un bărbat lat în piept şi cu mâini mari şi cărnoase. 

Clarke şi-a încrucişat braţele, aparent iritat că Rose ajunsese mai târziu 
decât ceilalți candidați. 

Rose a înghiţit în sec. 

Maiorul Maxwell a trecut prin faţa rândului de candidaţi, strigându-i pe 


fiecare pe nume. Doi dintre ei ieşeau în evidenţă. Unul era Felix Renaud, un 
bărbat masiv, cu fălci şi pomeţi proeminenţi, de aproape cincizeci de ani, 
judecând după părul cărunt pieptănat pe spate. Celălalt era o femeie, Muriel 
Brown, o tânără la vreo douăzeci de ani, cu înfățișare atletică şi păr şaten, 
ondulat. 

— Pregătirea voastră de șase săptămâni va începe cu antrenamentul fizic, 
a spus maiorul Maxwell, ţinându-și mâinile la spate. Vom trece apoi la 
mânuirea armelor și la folosirea explozibililor. 

Rose a simţit cum i se zbârleşte părul pe ceafă. 

— Veţi trece apoi la lupta și uciderea fără arme, a continuat Maxwell. În 
orice moment al pregătirii, dacă vom constata că nu sunteţi apți pentru 
misiune, veţi fi eliminaţi imediat. Puteţi renunţa oricând. Misiunea de agent 
SOE este voluntară. 

Rose și-a mușcat obrazul pe dinăuntru. N-o să renunţ niciodată. 

— Dacă veţi da dovadă de tenacitate fizică și mentală până la sfârșit, veţi 
fi trimişi la cursul de parașutism, apoi veţi continua cu studiul intensiv la 
clasă. 

Maxwell a făcut o pauză pentru a-și aranja cascheta pe cap. 

— Locotenent Clarke, de acum sunt cu toţii ai tăi! 

Clarke şi-a umflat pieptul. 

— Începem cu antrenamentul Garramor Grind, a zis el și a împărțit 
candidaţii în trei grupe. 

Rose a fost pusă alături de Felix și Muriel. Locotenentul a distribuit 
fiecărei grupe o hartă pliantă și o busolă mică, apoi le-a dat scurte 
instrucţiuni despre cum să le folosească 

— Aţi folosit vreodată o busolă? a întrebat Felix în șoaptă, cu un puternic 
accent franțuzesc. 

Rose şi Muriel au clătinat din cap. 

— Atunci o ţin eu, a zis Felix şi a vârât busola în buzunar, părând uşor 
dezamăgit că nimerise alături de două femei. 

— Traseul este marcat, a mai zis Clarke în încheiere. Dacă vă rătăciţi, 
folosiţi-vă de hartă şi compas. Locotenentul s-a uitat la ceas. Să fiți înapoi 
în trei ore. Daţi-i drumul! 

Candidaţii s-au împrăștiat, luând-o pe o potecă spre răsărit. Celelalte 


grupe au rupt-o la fugă, lăsându-i în urmă pe Rose și pe tovarășii săi. 

— Nu vă grăbiţi prea tare, a zis Felix, aruncând o privire spre Rose și 
Muriel. 

— Poate că ar trebui să ținem pasul cu ceilalți, a spus Rose, care alerga 
lângă Felix. 

— Dacă terminăm ultimii, ne descalifică, a intervenit Muriel, cu accentul 
ei scoţian puternic. 

— Asta nu este o cursă, a insistat Felix. 

— De unde ştii? l-a întrebat Rose, gâfâind. Cu picioarele ei scurte, se 
străduia să țină pasul cu ei, chiar dacă nu fugeau. 

— Am fost pilot de curse şi am participat la Grand Prix, a explicat el. Îmi 
dau seama când este vorba de o cursă sau nu. 

Muriel s-a uitat la Rose și a înălțat din umeri. 

— O să obosească repede, a adăugat Felix. În mai puţin de-o oră îi 
ajungem din urmă. 

Au pătruns într-o pădure deasă, cu mult în urma oricărei grupe. Bocancii 
tropăiau pe terenul acoperit cu mușchi. 

— Ce făceai înainte, Rose? a întrebat-o Felix în timp ce arăta cu mâna 
spre cărarea ce traversa un rând de pini. 

— Am fost dactilografă la Londra, a spus ea, rușinată că profesia sa era 
atât de neînsemnată față de cea de pilot de curse. 

— Muriel? 

— Eu sunt de loc din Edinburgh, a răspuns ea. Am fost recrutată pe când 
eram centralistă la Poşta Generală din Londra. 

Cu toate că o ardeau plămânii, pe Rose o alina gândul că Muriel avea o 
ocupație asemănătoare cu a sa. Şi-a recăpătat încrederea, aşa că s-a uitat la 
Felix şi l-a întrebat din ce parte a Franței era. 

— Saintes, a răspuns el. Ai mei aveau vie şi distilerie de coniac. Ne-am 
refugiat în Anglia în timpul invaziei germane. 

— Te-au recrutat? l-a întrebat Rose, care rămăsese fără aer. 

— M-am oferit, a zis Felix şi a încetinit pasul. S-a uitat pe hartă, apoi a 
împăturit-o şi a pus-o înapoi în buzunar. Mă întorc să-mi eliberez patria. 

Eu vreau să le aduc un omagiu mamei, tatei și lui Charlie. 

Rose era dornică să afle mai multe despre Muriel și Felix, dar terenul era 


tot mai dificil, silindu-i să se cațăre peste lespezi de granit. Conversaţia lor 
s-a redus la câteva propoziţii scurte, pentru a semnala grohotișuri şi diferite 
obstacole. Pe măsură ce urcau pe munte, încetineau pasul. Rose simţea că o 
ard mușchii picioarelor. Respira repede, simțind că n-are oxigen. Munca ei 
de birou, la care se adăuga faptul că obișnuia să ia metroul în loc să meargă 
pe jos până la serviciu, nu o ajutase aproape deloc să se călească. În timp ce 
se cățăra ajutându-se cu mâinile, inima îi bubuia în capul pieptului. 

În mai puţin de-o oră, au ajuns în vârf, unde o altă grupă se odihnea lângă 
un bolovan, gâfâind. 

— V-am zis eu, a şuierat Felix, apoi a tras adânc aer în piept. Rose și 
Muriel, prea istovite să mai răspundă, s-au mulţumit să dea din cap. 

Coborârea a fost mult mai anevoioasă decât urcușul, cu toate că nu la fel 
de epuizantă. Era greu pentru ei să-şi ţină echilibrul, iar panta era acoperită 
de pietre instabile. Rose a alunecat şi a căzut, julindu-şi spatele, și imediat a 
simţit un junghi de durere în șira spinării. Muriel s-a împiedicat și a fost cât 
pe ce să se rostogolească la vale, dacă Felix nu ar fi prins-o de cot. Din când 
în când, ca să coboare pe panta muntelui, trebuiau să se ajute între ei 
ținându-se de mână. Lui Rose îi era clar că acea probă era nu doar un 
antrenament fizic, ci şi un test de lucru în echipă. 

La poalele muntelui au dat de un pârâu şi s-au oprit. În timp ce Felix 
consulta harta, s-a văzut mişcare printre copaci. 

— Uite, a spus Rose, cu voce răgușită şi coardele vocale uscate. 

Pe malul celălalt al pârâului, o grupă a dispărut în pădure. Felix a făcut 
semn cu mâna într-acolo. 

— Trecem prin apă. 

Au înaintat prin apa rece ca gheaţa, care le ajungea lui Felix şi Muriel 
până la coapse, iar lui Rose, până la mijloc. Cămașa i s-a îmbibat cu apa 
rece. A început să tremure. Picioarele i-au amorţit. Dacă aerul de munte 
avea cam zece grade, pârâul era cu mult mai rece. Lui Rose i s-a făcut 
pielea de găină pe braţe. 

Restul drumului l-au făcut prin mijlocul unor tufișuri dese. Picioarele lui 
Rose plescăiau înăuntrul bocancilor, făcându-i bășici. Trupul o durea. Dinţii 
îi clănțăneau. A tras de ea să se târască de-a lungul unei cărări pline de 
pietre și hârtoape până au ajuns la Grammor House. Au terminat traseul în 


două ore și treizeci şi opt de minute, fiind pe locul doi. Ultimii abia au ajuns 
cu puţin înainte de termenul de trei ore. Candidaţii s-au adunat în curte şi au 
început să bea din bidoanele care fuseseră așezate în iarbă. 

Rose a înghiţit apa cu sete, apoi i-a întins bidonul lui Muriel. 

— Am reușit. 

Valul de mândrie a făcut-o să nu mai simtă durerea pricinuită de tăieturi 
şi vânătăi. 

— Aşa-i, a zis Muriel, ştergându-și apa de pe bărbie. 

— Să nu vă relaxaţi, le-a spus Felix. Nu cred că s-a terminat. 

Toată lumea era obosită, înfrigurată şi udă leoarcă, aşa că Rose se aştepta 
să aibă parte de mâncare şi odihnă, sau cel puţin de haine uscate. S-a 
dovedit însă că Felix avusese dreptate când locotenentul Clarke a ieşit din 
casă cu o mitralieră la umăr. 

Rose s-a cutremurat. Ce-are de gând cu arma? 

Au fost duși cu toţii la un teren de asalt, un şir de obstacole din lemn și 
sârmă ghimpată. Maiorul Maxwell, cu un creion și un blocnotes în mâini, s- 
a urcat pe o movilă pentru a urmări proba. 

Clarke i-a împărţit pe candidaţi în grupe de bărbaţi și de femei. Rose, 
Muriel şi o tânără pe nume Phyllis, cu părul blond prins cu o panglică, au 
fost trimise la linia de start. Lui Rose i s-a uscat gura. Își simţea stomacul 
plin. Nu trebuia să beau atâta apă. 

Clarke a îndreptat ţeava armei sale spre cer. Focul a bubuit. 

Inima lui Rose a început să bată nebunește. A luat-o la fugă pe traseu 
alături de Muriel și Phyllis. Muriel le-a luat-o înainte și a fost prima care a 
sărit peste un şir de bușteni culcaţi la pământ. Phyllis și Rose erau mult în 
urmă când au ajuns la al doilea obstacol, o scară de frânghie. După ce a 
făcut doi pași, bocancul lui Rose s-a prins în frânghie. Și-a încordat 
piciorul, ca să-l tragă afară. 

— Scoate-l! a strigat Clarke. 

Rose a smucit mai tare din picior şi a reușit să îl elibereze din încâlceala 
de sfori, apoi s-a căţărat până sus şi a trecut de scară. 

A ajuns apoi la un perete abrupt de lemn, înalt de peste trei metri; Phyllis 
se chinuia să-l urce. Muriel izbutise să-l treacă și acum fugea mai departe. 

Rose s-a urcat pe bâma de lemn înclinată care ajungea până la mijlocul 


structurii ca să prindă viteză. A sărit, dar nu a reușit să se prindă cu mâinile 
de marginea de sus şi a căzut la pământ. 

— Nu-mi pasă că eşti scundă, Teasdale! a strigat Clarke. Te trimit acasă 
dacă nu eşti în stare să te caţări pe peretele ăsta! 

Rose și-a încordat puterile de trei ori, dar a ratat de fiecare dată. Nici 
Phyllis nu s-a descurcat mai bine. 

— La naiba! a exclamat Clark, dând din cap. Ocoliţi-l! 

Rose şi Phyllis au alergat la următorul obstacol, unde trebuiau să se 
târască pe burtă pe sub un val răsucit de sârmă ghimpată. Rose, mică de 
statură, a luat-o înaintea lui Phyllis. 

— Ţineţi-vă tărtăcuţele mai jos! 

Clarke a tras o rafală de gloanţe în pădure. 

Dumnezeule! Adrenalina făcea să-i bubuie sângele în vene. Cu bărbia în 
jos, s-a târât mai departe. 

— Au! a ţipat Phyllis. 

Rose s-a oprit și a întors capul, fără să-l ridice de pe pământ. Phyllis se 
zbătea să-şi desprindă părul, i se agăţase în sârma ghimpată. 

— Mișcă! a strigat Clarke. 

— M-am înţepenit, a scâncit Phyllis. 

Aflată la aproape un metru de ieșirea din obstacolul de sârmă, Rose stătea 
în cumpănă. 

Din fruntea lui Phyllis curgea sânge. 

Rose ardea de nerăbdare s-o ajute. Înainte să se răzgândească, s-a întors 
şi s-a târât spre Phyllis. 

— Nu te mișca! 

— Lasă-mă, du-te! a zis Phyllis. 

Rose s-a târât și mai repede, cu mâinile şi picioarele. 

— Teasdale! a strigat Clarke. 

— Întoarce-te, a rugat-o Phyllis. O să ai necazuri. 

Rose n-a băgat-o în seamă nici pe ea, nici ordinul lui Clarke. Când a 
ajuns la Phyllis, Rose s-a chinuit să-i desfacă părul prins cu agrafe şi cu 
panglică, care se agăţase în sârmă. Rose a smucit de el. Un ghimpe de metal 
i-a intrat lui Phyllis și mai tare în pielea capului. 

— Mă doare! a ţipat Phyllis. 


Sângele i s-a întins în păr. 

— Fir-ar să fie! a strigat Clarke. 

A intrat în labirintul de sârmă și s-a dus la cele două femei. Ţi-am spus să 
ţii jos capul ăsta afurisit! 

Rose s-a uitat în sus printre sârme. 

Clarke a scos un cuţit din teaca de la curea. 

Rose a făcut ochii mari. 

Cu lama cuţitului, Clarke i-a tăiat un smoc de păr lui Phyllis. 

Tânăra și-a lăsat istovită capul pe pământ. 

Clarke a săgetat-o pe Rose cu privirea. 

— Încă o dată dacă nu asculți de ordinele mele, Teasdale, te trimit direct 
acasă! 

— Da, domnule, a spus Rose, înspăimântată. 

S-a rostogolit la loc pe burtă şi s-a târât mai departe. 

Rose a terminat traseul înaintea lui Phyllis, care a trecut linia de sosire 
ținându-se cu mâna de cap. 

În timp ce bărbaţii începeau parcursul, Rose și Muriel s-au uitat la rana 
ei, o tăietură mică, dar profundă care, după părerea lui Rose, avea nevoie de 
câteva copci. În timp ce apăsa rana cu mâneca pentru a opri sângerarea, 
Rose l-a văzut pe maiorul Maxwell pe culmea dealului. Privirile li s-au 
întâlnit. El a lăsat capul şi a notat ceva în blocnotes. Rose a îngheţat. Te rog, 
nu mă trimite acasă. 

Plină de vânătăi și zgârieturi, Rose s-a schimonosit de durere când s-a 
aşezat pe pat. Şi-a masat coapsele care o dureau, întrebându-se cum avea să 
facă față antrenamentului. Dușul rece, hainele călduroase și cina caldă, 
preparată din somonii pe care maiorul Maxwell îi învățase cum să-i prindă 
cu explozibil, n-au ajutat-o prea mult să-și revină. Nici măcar păhărelele de 
scotch pe care le-a băut împreună cu Muriel și cu ceilalți candidaţi nu i-au 
amorțit durerea care-i săgeta mușchii, și nici dezamăgirea după parcursul 
atât de catastrofal. 

— Trebuie să te odihneşti, i-a spus Muriel, care stătea întinsă pe pat. Mai 
este şi mâine o zi. 

— Clarke mă trimite acasă dacă nu reuşesc să urc peretele ăla, a spus 
Rose. 


— Aşa-i. Dar poţi s-o faci. Ai nevoie de exercițiu, atâta tot. 

Și să fiu mai înaltă. Rose s-a întors spre Muriel. 

— Ce mai face Phyllis? 

— Am bătut la ușa ei, dar nu mi-a răspuns. 

— Nici mie, a zis Rose. Păcat că după cină n-a fost cu noi în bibliotecă. 

— Nu-i strica o duşcă de scotch. Abia a ciugulit din somon și cartofi. 

Phyllis, cu bandajul ascuns sub un batic, abia deschisese gura în timpul 
mesei. Privirea sa, în care se citeau înfrângerea și stânjeneala, îi evitase pe 
ceilalți. 

Mâine dimineaţă o să stau de vorbă cu ea, şi-a zis Rose. Trebuie să ştie 
că n-are de ce să-i fie ruşine. 

Muriel şi-a proptit o pernă sub cap. 

— De ce te-ai înscris în SOE? 

— Am fost recrutată, ca şi tine, a răspuns Rose. 

— Aşa-i. Dar te-am întrebat altceva. 

Rose şovăia, nu dorea să-și deschidă din nou rana din suflet. Dar, în 
următoarele săptămâni de pregătire dură, avea nevoie să-şi deschidă inima 
în faţa cuiva. Hotărâse ca acel cineva să fie colega sa de cameră. A scos 
atunci fotografia din valiză şi i-a întins-o lui Muriel. 

— Fratele meu, Charlie, când era copil. A fost pilot RAF. 

— Frumuşel, a spus Muriel, admirând fotografia. Pot să te întreb ce s-a 
întâmplat? 

— Avionul lui a fost doborât deasupra Canalului Mânecii. Ameţeala dată 
de scotch i s-a risipit brusc: Nu l-au mai găsit. 

— Îmi pare rău. 

Muriel s-a ridicat în capul oaselor. 

Inima lui Rose s-a umplut de un val de tristeţe. 

— Anul trecut, părinţii mei au murit la Londra într-un bombardament 
Luftwaffe. 

— Sfinte Sisoe, a murmurat Muriel. 

— Vreau să lupt ca să le aduc un omagiu. 

Muriel a coborât din pat şi a așezat fotografia pe dulăpior. 

— Cred că este mai bine să punem poza lui Charlie aici, şi nu în valiză. 

— Avem voie? a întrebat Rose. 


Deprinsă să nu ţină obiecte personale pe biroul din buncăr, Rose nici nu 
se gândise să ţină fotografia la vedere. 

— Cel mai rău lucru care se poate întâmpla este ca maiorul sau 
locotenentul să-ţi ceară s-o iei de aici. 

Rose a încuviinţat din cap. 

— Când ai intrat în SOE? 

— E o poveste lungă, a spus Muriel, încrucişându-și braţele. 

— Am şase săptămâni la dispoziţie, dacă reușesc să mă caţăr pe afurisitul 
ăla de perete, a zis Rose bătând cu palma în saltea, alături de ea. 

Muriel s-a aşezat pe patul lui Rose. 

— Înainte de război, eram studentă la limbi străine, la Universitatea din 
Londra. În al treilea an de studiu, l-am cunoscut pe James, care venea la 
unele dintre cursurile mele, și am început să ies cu el. Muriel și-a pus palma 
pe burtă: Am rămas însărcinată şi am renunţat la studii. 

Rose a făcut ochii mari. 

— În loc să mă întorc la ai mei, am rămas la Londra și mi-am găsit o 
slujbă la poşta centrală. Mă gândeam c-o să rămân cu James. Nuntă. Copii. 
M-a părăsit însă cu trei luni înainte să se nască Mabel. 

— Îngrozitor! a exclamat Rose, cu ochii ţintă la ea. Așadar, ai un copil? 

— Da. Mabel stă cu părinţii mei, undeva în afara Londrei, în siguranță. 
Când s-au rărit bombardamentele, m-am gândit s-o iau la mine. Am fost 
însă recrutată de SOE, poate pentru că vorbesc franceza și germana, a spus 
ea, frecându-și genunchii cu palmele. M-am așteptat să nu fiu aleasă, dat 
fiind că nu pot să scap de accentul ăsta scoţian. Trebuie să încerc să renunţ 
la el, altfel n-am nici o şansă să păcălesc vreun nazist. 

— Dar cum ai...? a dat Rose să spună, dar s-a oprit, temându-se să nu fie 
prea dură. 

— Cum am putut să-mi las copilul pentru SOE? 

— Da. 

— Poate pentru că nu vreau ca Mabel să crească în lumea lui Hitler. Am 
văzut la Londra atâta moarte și distrugere, încât nu-mi mai doresc decât să 
câştigăm războiul. 

— Ai vreo poză de-a lui Mabel? 

— Cum să nu, a zâmbit Muriel şi a scos din poșetă o fotografie pe care i- 


a întins-o lui Rose. 

— Ce frumoasă este, a zis Rose, privind îndelung la fetița cu păr 
cârlionţat, îmbrăcată într-o rochiță în carouri. 

— E aşa de mititică. 

— O să crească înaltă. 

— Peste puţin timp are să fie o slăbănoagă cu picioroange, la fel ca 
maică-sa. 

Rose a zâmbit, apoi s-a dus la dulăpior. 

— Mabel este mult prea drăgălașă ca să stea în poşetă. Ce-ai zice s-o pun 
lângă Charlie? 

— E bine, a spus Muriel. 

Rose a vârât fotografia lui Mabel într-un colţ al ramei. Muriel face un 
sacrificiu imens intrând în SOE. Nici nu pot să-mi închipui prin ce trece 
după ce și-a lăsat copilul ca să lupte împotriva naziștilor. 

— Dacă vrei să capeţi accent franțuzesc, sunt gata să te ajut, a spus Rose. 

— Grozav. lar eu te ajut să exersezi ca să treci peste peretele ăla amărât. 

Rose a aprobat din cap. 

De afară s-a auzit zgomotul unei mașini care se apropia. Au fugit 
amândouă la fereastră. Un vehicul a oprit lângă uşa din faţă. Lumina 
farurilor cădea pe aleea curbă acoperită cu scoici sfărâmate. Phyllis, cu 
palton și fular, şi-a pus valiza în portbagaj, și apoi s-a urcat în spate. 

— Nu se mai întoarce, a zis Rose, cu durere în suflet. 

— Nu, din păcate, a întărit Muriel. 

Phyllis a plecat de bunăvoie, sau au considerat că nu face faţă misiunii? 
N-avea însă nici o importanţă. Acum, că Phyllis plecase, Rose şi Muriel 
rămăseseră singurele femei de la Garramor House. În timp ce mașina se 
îndepărta, Rose s-a îndârjit şi mai tare. Pot să mă dea afară, dacă vor, dar 
eu n-o să renunţ niciodată. 


CAPITOLUL 10 
Morar, Scoţia — 5 iunie 1942 


Rose nu mai pusese mâna pe o armă în viaţa ei, darămite să și tragă cu 


ea. Lucrurile s-au schimbat însă când maiorul Maxwell, principalul 
instructor de trageri, a dat fiecărui candidat un pistol semiautomat M1911, 
calibrul 45. Arma avea opt cartuşe — șapte în încărcător, şi unul pe ţeavă. 
Maxwell le-a arătat pe sperietoarea de ciori umplută cu paie cum să tragă 
folosind metoda lui specială, „lovitura dublă“, adică două împușcături 
scurte. Candidaţii au urmat pe rând cursul de trageri în care încercau să 
nimerească ţintele în mișcare — niște manechine ce se deplasau de-a lungul 
unei sârme întinse între copaci. La început, Rose era stângace. Se temea să 
nu i se descarce pistolul din greşeală, ori să rateze ţinta şi să rănească vreun 
coleg. Cu fiecare zi de antrenament însă, precizia ei s-a îmbunătăţit. S-a 
obișnuit, ba chiar a început să-i placă mirosul pulberii, iar mâna nu-i mai 
tremura când tintea. Într-o săptămână, a fost printre cei care aveau cea mai 
bună precizie din grupă. 

— Dar tot mai ai de trecut peste afurisitul ăla de perete, a mormăit 
locotenentul Clarke, în timp ce îi completa fișa de tragere. 

Încrederea în sine a lui Rose s-a topit. Îşi petrecuse puţinul timp liber pe 
care îl avea exersând traseul de asalt, de obicei la primele ore ale dimineţii, 
înainte să se trezească ceilalți. Muriel i se alăturase pentru a o încuraja, 
nesocotind insistențele lui Rose de a dormi în continuare. Aproape pe 
întuneric şi prin ceața care acoperea de obicei Coasta de Vest a Scoției, 
Rose se chinuia să escaladeze peretele înalt de trei metri. De două ori 
atinsese capătul de sus cu degetele, cât pe ce să reuşească, dar tot nu era în 
stare să se salte peste obstacol. Și cu fiecare eșec, se temea din ce în ce mai 
tare că urma să fie respinsă de SOE. 

Muriel s-a apropiat de Rose, ca să n-o audă locotenentul. 

— Te descurci bine. Nu-l băga în seamă pe Clarke. Maxwell n-o să-l lase 
să te trimită acasă doar pentru că n-ai trecut zidul. 

Rose, cu obrajii încinşi de încordare, a dat din cap și a reîncărcat pistolul. 
Lucrul cel mai neobișnuit din antrenamentul de tragere era, după părerea lui 
Rose, faptul că li se cerea candidaţilor să privească arma ca pe un obiect de 
toate zilele. În fiecare baie era așezat un manechin. În fiecare dimineaţă şi 
seară, toaleta răsuna de împușcături. În timp ce se pregătea să se spele pe 
dinţi, trăgea două gloanţe în burta manechinului. În mod ciudat, ritualul de 
dinaintea spălatului pe dinţi îi amintea lui Rose de copilăria sa, când ea și 


Charlie se prefăceau că s-au spălat pe dinţi și numai umezeau periuţele. 
Dacă mama şi tata ne-ar fi lăsat să împuşcăm un manechin, nu mai aveam 
nici o carie. A zâmbit cu toată gura, în timp ce îşi punea pasta de dinţi pe 
periuţă. Ce n-aş da să mă vezi acum, Charlie. 

Pe lângă toate acestea, candidaţii SOE executau sabotaje şi detonări, sub 
îndrumarea maiorului Maxwell. Faptul că era scundă nu o descuraja pe 
Rose; excela în folosirea explozibilului plastic. În echipă cu Muriel şi Felix, 
Rose s-a antrenat cum să arunce în aer o porţiune de cale ferată abandonată. 
Au învăţat unde să aşeze încărcătura de explozibil pe o locomotivă în așa 
fel încât să devină de nefolosit luni întregi. Au fost instruiți cum să distrugă 
vehicule, cazane de fabrică şi centrale telefonice. Explozibilii îi dădeau 
încredere lui Rose. Mânată de dorința de răzbunare, abia aştepta să semene 
dezastru printre naziști. Dar ca să ajungă în Franţa, trebuia mai întâi să 
termine cu bine pregătirea SOE. Trebuie neapărat să trec de afurisitul ăla 
de perete. 

Însă acesta a ajuns ultimul său motiv de îngrijorare în momentul în care a 
început să se antreneze pentru uciderea silențioasă și lupta cu mâinile goale. 
Spre groaza ei, aceste cursuri erau conduse de locotenentul Clarke, care 
părea nerăbdător să-și arate forţa fizică, dar și agresivitatea, în 
demonstrațiile făcute pe candidaţi. Femeile trebuiau să participe la același 
nivel de pregătire ca și bărbaţii, ceea ce nu era o surpriză nici pentru Rose, 
nici pentru Muriel. Clarke le arăta tehnici letale, cum să înșfaci pe cineva de 
beregată, să-i scoţi ochii, să-i scrântești braţul, să-l calci pe genunchi și să-i 
rupi gâtul. După cum le spunea Clarke, antrenamentul de luptă avea drept 
scop să instruiască o persoană de forță și pregătire medii să se lupte și să 
învingă un adversar mai puternic. Rose însă era cu mult sub nivelul mediu 
ca statură şi forță. Spre deosebire de Muriel, care era înaltă, puternică și 
atletică, Rose avea probleme la aproape toate manevrele letale. Lucrurile s- 
au înrăutățit și mai tare când locotenentul Clarke a arătat spre Rose și i-a 
ordonat să execute asupra lui strangularea cu braţul. 

— Teasdale! a strigat Clarke, dând la o parte braţul lui Rose de pe gât. 
Nu faci bine. 

Rose, aflată în spatele lui, a aprobat din cap. 

— Îndoaie-ţi cotul peste trahee! a zis, arătând cu degetul spre gât, sub 


laringe. Prinde-ţi încheietura mâinii cu cealaltă și strânge ca să oprești 
aerul! 

— Da, domnule. 

Rose a simţit un ghem în stomac. 

— Mai încearcă o dată, i-a ordonat Clark, întorcându-se cu spatele la ea. 

Ceilalți urmăreau demonstrația. Maiorul Maxwell nota ceva în 
blocnotesul lui. 

Rose s-a uitat lung la ceafa groasă a lui Clarke. Teama îi creștea. Pentru 
că locotenentul era înalt, sau mai exact, pentru că ea era prea scundă, Rose 
trebuia să sară și să-l strângă de gât. 

— La naiba, a mormăit Clarke. 

Locotenentul i-a înşfăcat antebraţul. În aceeași clipă, braţul şi corpul ei i- 
au fost trase brusc în sus, și bărbatul a trântit-o la pământ. 

— Asta-i tot ce poţi? a întrebat Clark. 

— Nu, a minţit Rose, frecându-se la spate, unde simţea zvâcnituri. 

— Încă o dată! 

Rose s-a ridicat în picioare şi a aruncat o privire spre Muriel. 

— Hai că poţi! i-a spus ea din buze, pe muteşte. 

Rose a tras aer în piept şi s-a repezit asupra locotenentului. Adunându-și 
toată puterea, l-a strâns de gât. 

Clarke s-a răsucit. A întins mâna și a lovit-o pe Rose peste față. Capul i s- 
a smucit în spate. A simţit cum o săgetează durerea în obraz şi nas și a căzut 
în genunchi. 

Clarke a clătinat din cap. 

— Mişcarea ta a fost slabă — ai dat-o rău în bară. 

Lui Rose îi curgea sânge din nas. A înghiţit adânc și a simţit un gust de 
cocleală. S-a abținut să nu plângă şi s-a ridicat în picioare. 

— Locotenent Clarke, a spus Felix făcând un pas înainte. Aş putea să trec 
eu la rând? 

Maiorul Maxwell a scris ceva în blocnotes. 

— O să ai ocazia mai târziu, a spus Clarke şi i-a făcut lui Rose semn cu 
mâna. Haide, încă o dată! 

Eşti de două ori mai mare decât mine. Cu toate că ştia dinainte rezultatul, 
Rose și-a adunat toată puterea și l-a mai strâns o dată de gât pe Clarke. A 


avut grijă să-şi ţină capul într-o parte pentru a se feri de o nouă lovitură, dar 
nu a anticipat lovitura dată de Clarke cu cotul în stomac, care a azvârlit-o la 
pământ. A rămas fără aer. De pe buze i se scurgea saliva, amestecată cu 
sângele din nas. Îşi simţea diafragma zdrobită. 

— Eşti gata să renunţi, Teasdale? a întrebat-o Clarke. 

Chinuindu-se să se ridice pe coate și pe genunchi, Rose a început să 
respire câte puţin până şi-a umplut plămânii cu aer. Apoi l-a privit pe 
locotenent în ochi. 

— Nu! a şuierat ea. 

Pe buzele lui Clarke a apărut un zâmbet subţire. 

— Locotenent Clarke, a intervenit maiorul, uitându-se la ceas. Cred că 
este suficient pentru ziua de astăzi. 

— Da, domnule, a spus Clarke şi şi-a netezit cu mâna cutele de pe 
veston. 

Candidaţii și instructorii au plecat din zona de antrenament și s-au 
îndreptat spre Garramor House. Rose, stâlcită în bătaie și umilită, a rămas în 
urmă. Stânjenită de cele întâmplate, ar fi preferat să fie singură, dar Muriel 
şi Felix au venit lângă ea. 

Rose a întors privirea spre Felix. 

— Îţi mulţumesc că te-ai oferit în locul meu. 

Felix a dat din cap şi a întrebat-o: 

— Te-ai gândit cumva să pleci acasă? 

— Haud yer wheeshtt£, l-a întrerupt Muriel. A scos o batistă din buzunar 
şi i-a întins-o lui Rose, care şi-a şters nasul plin de sânge și s-a întors apoi 
spre Felix. 


16. Te rog să taci (gaelica scoțiană). 


— Nu mă mai întorc niciodată acasă. 

— De ce? 

— Avioanele nemţeşti i-a ucis pe ai mei, a răspuns Rose, simțind că 
mânia îi înăbușă durerea. 

— Îmi pare rău, a zis Felix. Dar trebuie să înţelegi că, dacă ajungi în 
Franţa, o s-o păţeşti şi mai rău. De altfel, tu şi cu mine avem o șansă de a fi 
primiţi în SOE doar pentru că agenţii tineri au fost prinși, torturați și uciși. 


Pentru că Franţa a rămas o ţară de femei și moșnegi, agenţii bărbaţi sunt 
ușor de depistat de către nemți. 

— Tocmai de-asta avem mai multe şanse să rămânem în viață, a spus 
Rose. 

— Poate, a zis Felix, trecându-și mâna prin părul încărunţit. Dar, dacă te 
întorci acasă, poate scapi. 

— Atunci de ce nu te mergi și tu acasă, Felix? a intervenit Muriel. 

— Franţa este casa mea, a răspuns Felix, vârându-și mâinile în buzunar. 
Nu sunteţi singurele de aici care au pierdut ce le era mai drag. Wehrmachtul 
nu doar că mi-a rechiziționat via familiei. Mi-a luat și singurul fiu. 

— Ah, nu! a exclamat Muriel. Îmi pare atât de rău. 

— Merci. Mathieu e ofiţer în armată. L-au prins pe Linia Maginot, când 
nemții au intrat în Franța. Am de gând să lupt până când Aliaţii eliberează 
prizonierii. 

— Şi să-l aduci pe Mathieu acasă! a adăugat Rose. 

Felix a încuviinţat cu tărie din cap. 

Tot restul drumului au schimbat doar câteva cuvinte. Fiecare dintre noi 
are pentru ce să lupte, şi-a zis Rose. Când au ajuns la sediu, și-a şters 
sângele închegat din nas. Toată faţa o durea, iar doi dinţi de jos păreau să se 
clatine. 

Felix s-a uitat cu atenţie la nasul ei. 

— Nu e spart, dar mâine dimineaţă o să te trezeşti cu doi ochi vinei. 

— Grozav, a zis Rose şi s-a întors spre Muriel: Mulţumesc pentru batistă. 
i-o dau înapoi după ce o spăl bine. 

— Păstreaz-o. 

— Aş vrea să mă plimb puţin înainte să mă întorc la sediu. 

— Vrei să vin cu tine? a întrebat Muriel. 

Rose a clătinat din cap şi s-a îndepărtat de tovarășii ei. 

Îi era groază să dea ochii cu ceilalți candidaţi, dar şi cu instructorii — mai 
ales cu locotenentul Clarke. Nu se simţea deloc în formă ca să mai exerseze 
asaltul pe perete, aşa că a luat-o spre țărm, unde nisipul era presărat cu 
resturile explozibililor detonaţi. Cu palmele făcute căuș, s-a stropit pe față 
cu apă rece din mare, sperând că asta avea să ajute nasul umflat și ochii 
tumefiați. În sunetul ritmic al valurilor care clipoceau, a făcut un jurământ 


solemn: Nu voi renunţa niciodată, oricâtă durere și suferință am să îndur. 

Când s-a întors la Garramor House, a trecut prin dreptul unei ferestre 
deschise de la biroul instructorului, aflat în aripa din spate a clădirii. Când a 
auzit glasuri, a rămas locului. 

— Ca să devii agent, e nevoie de mult mai mult decât de forță, a spus 
maiorul Maxwell. Ne trebuie candidaţi care să fie isteţi, tenaci și să nu sară 
în ochi. 

— Domnule, a spus Clarke, cu tot respectul, cred că ar trebui să 
renunțăm la Teasdale. 

Rose a simţit că i se usucă gura. S-a lipit cu spatele de zid. 

— S-a descurcat bine la pregătirea cu arme și explozibil, a spus Maxwell. 
Ar trebui să-i dăm mai mult timp, cel puţin până la simularea de 
interogatoriu. 

— Teasdale este firavă, a spus Clarke. Nu va rezista nici măcar o lună în 
Franţa. 

Ofensată, Rose s-a tras cu urechea mai aproape de fereastră. 

— N-ar supravieţui niciodată unei întâlniri cu nemţii, a adăugat Clarke. 

Au trecut câteva secunde. Rose spera ca Maxwell să îi respingă cererea. 

— Aş vrea ca diseară să am pe birou recomandarea ta scrisă, a spus 
Maxwell. O să stăm de vorbă cu Teasdale mâine la prima oră. 

Lui Rose i-a stat inima în loc. 

— Vă mulţumesc, domnule, a spus Clarke. 

Abătută, s-a îndepărtat fără zgomot. S-a dus în cameră și a făcut un duş. 
A încercat din răsputeri să ignore că a doua zi de dimineaţă avea să fie dată 
afară. Într-un târziu, s-a alăturat celorlalți pentru masa de seară, inclusiv la 
paharul de scotch din bibliotecă, care însă n-a reușit să-i amorţească starea 
de nelinişte. După aceea, a ajutat-o pe Muriel să exerseze accentul 
franțuzesc, fără să-i spună despre decizia instructorilor de a o trimite acasă. 
N-are nici un rost s-o îngrijorez. O să se termine curând. S-a întins în pat și 
s-a rugat în gând ca Muriel să nu cadă în mâna Gestapoului şi să ajungă cu 
bine acasă lângă fetiţa ei, Mabel. 

Orele treceau. Rose nu reușea să doarmă, așa că s-a gândit la ce urma să 
facă. Aș vrea să găsesc ceva să-i schimb hotărârea lui Maxwell. Mult după 
ce casa se scufundase în tăcere, s-a dat jos din pat. S-a furişat pe scări cu 


gândul la jurământul făcut sieşi, hotărâtă să riște orice pentru a schimba 
cursul evenimentelor. 


CAPITOLUL 11 
Morar, Scoţia — 6 iunie 1942 


Rose a ridicat pistolul și a tras două gloanțe, unul după altul, în 
manechinul proptit într-un colţ al băii. A băgat pistolul în toc, apoi a început 
să se spele pe dinţi. Este ultima oară când mai trag cu arma. 

— Bine ţintit, a spus Muriel privind urmele lăsate de gloanţe în burta 
manechinului. Şi-a descărcat și ea pistolul, ochind capul împăiat. 

Rose a schițat un zâmbet, apoi și-a clătit gura cu apă. Când băile din 
Garramor House au început să răsune de împușcături, Rose a ştiut că în 
scurt timp candidaţii urmau să se îmbrace și să coboare în sufragerie. Se 
întreba dacă o s-o anunţe că e trimisă acasă înainte sau după micul dejun. 
Oricum, s-a îmbrăcat în combinezonul de luptă — cu speranţa că poate 
instructorii îşi vor schimba cumva părerea — apoi a coborât prima. Singură 
în sufragerie, şi-a pregătit o ceașcă de ceai. A luat câteva înghiţituri și a 
aşteptat. După câteva minute, pe coridor s-au auzit glasurile lui Clarke și 
Maxwell. 

Se apropie. Rose a strâns ceaşca în mâini. A simţit cum i se zbârleşte 
părul pe ceafă. S-a simţit tot mai neliniștită. A ieșit repede pe uşă ca să 
plece și a dat nas în nas cu Clarke. Rose a scăpat ceașca din mână, 
împrăştiind ceai şi cioburi pe podea. 

— Fir-ar! a izbucnit Clarke. Uită-te pe unde mergi! 

— Îmi pare rău, domnule, a zis Rose, şi s-a aplecat să adune bucăţile 
sparte. 

— Ajunge! a zis Clarke, ștergându-și stropii de pe uniformă. 

Rose a încremenit. 

— Miss Teasdale, a intervenit Maxwell calm. Am vrea să stăm puţin de 
vorbă. 

Rose a dat din cap și i-a urmat spre biroul maiorului. 

Maxwell s-a aşezat la birou, iar Rose şi Clarke au luat loc în faţa lui. 


— Mai ai probleme cu faţa? a întrebat-o Maxwell, aplecându-se peste 
birou. 

— Este în regulă, domnule, a zis Rose, frecându-și nasul umflat. Sub 
ochi avea niște vânătăi liliachii care o făceau să semene cu un raton. 

Maxwell a dat din cap. 

— Te întrebi probabil pentru ce te afli aici. 

— Vă faceţi griji în legătură cu aptitudinile mele fizice. 

Clarke şi-a încrucișat braţele. 

— Ne îngrijorează faptul că poţi să fii ucisă, sau să îi pui pe ceilalți 
agenţi în pericolul de a fi ucişi sau prinşi. 

— Te-ai gândit cumva să te retragi? a întrebat-o maiorul. 

— Nu, a răspuns Rose, cu glas pierit. 

— Suntem de părere că este cazul să pleci din SOE, a spus Clarke. 

Rose și-a încleştat pumnii, cu unghiile înfipte în palmă. 

— Îmi permiteţi să vorbesc deschis, domnule? 

— Da, a zis Maxwell. 

— Am unul dintre cele mai mari punctaje din grupă la trasul cu arma. Mă 
descurc foarte bine cu explozibilii — la fel de bine ca orice candidat. 

Clarke a oftat. 

Lui Rose i-a crescut pulsul. 

— Franceza mea este la fel de bună, dacă nu chiar mai bună decât a 
celorlalți. Am terminat toate probele de antrenament în limita de timp 
cerută. Punctele unde trebuie să mai lucrez sunt un obstacol de pe traseul de 
asalt şi... 

— Peretele, a întrerupt-o Clarke. 

— Şi lupta corp la corp, a încheiat Rose. 

— Eşti pur și simplu prea scundă şi firavă ca să fii agent, a spus Clarke 
apăsat. 

Rose s-a apucat strâns de braţele scaunului, făcându-și curaj. 

— Aţi fost în Franţa, locotenent Clarke? 

— Nu văd nici o legătură. 

— Are o foarte mare legătură. 

Maxwell s-a lăsat pe spate în scaun. 

— Am fost la Paris de nenumărate ori, a continuat Rose. Le cunosc felul 


de viaţă, străzile, parcurile, cafenelele, dar și gările. Şi încă mai trebuie să 
dau piept cu un perete de trei metri! 

Clarke a clătinat din cap. 

— În afară de asta, nu ar fi înţelept să înfrunt un nazist cu mâinile goale, 
mai ales dacă are cu cincizeci de kilograme mai mult decât mine şi îşi dă 
seama de prezența mea. 

— Domnule, a intervenit Clarke, cu ochii la maior şi mâna îndreptată 
spre dosarul de pe birou. Acolo aveţi recomandarea mea. 

— Domnişoară Teasdale, a spus maiorul Maxwell, te apreciez pentru 
devotamentul dumitale față de Marea Britanie. Clarke însă a pregătit mulți 
agenţi, iar evaluarea lui s-a dovedit corectă în selectarea candidaților. 

Oare a fost şi vreo femeie printre ei? a vrut Rose să întrebe, dar şi-a ţinut 
gura. 

Maxwell a făcut o pauză, netezindu-și mustaţa. 

— Din păcate, va trebui să-ţi cerem să renunți. 

Rose a răsuflat adânc, conştientă că nu avea cum să mai dea înapoi. Nu 
avea nimic de pierdut, aşa că l-a privit pe Maxwell şi a spus: 

— Vreţi, vă rog, să-mi citiţi raportul domnului locotenent Clarke? 

Clark părea nerăbdător să-i fie citită evaluarea de superiorul său şi a dat 
din cap aprobator în direcţia lui Maxwell. 

— Foarte bine. Maxwell a deschis dosarul și a scos o foaie de hârtie 
bătută la mașină: „Este evident că Rose Teasdale este devotată, tenace, 
sigură pe sine și foarte capabilă.“ 

— Domnule, l-a întrerupt Clarke, încruntându-se, acesta nu este raportul 
meu! 

— Este semnat cu numele tău, a spus Maxwell şi a împins hârtia spre 
marginea biroului. 

Clarke a întins gâtul și a citit atent textul, cu ochii din ce în ce mai mari. 

Rose s-a aplecat în față și a arătat cu degetul: 

— Îmi place unde scrieți că sunt temerară și absolut potrivită pentru 
această misiune. 

— La naiba! a pufnit Clarke. Ai pătruns în birou şi mi-ai furat raportul! 
Nu numai că o să fii dată afară, dar o să am grijă să fii acuzată de spargere, 
precum şi de falsificarea unui document guvernamental confidenţial. 


— Domnişoară Teasdale, a intervenit Maxwell, este adevărat că ai intrat 
în birou și ai scris acest raport? 

— Da, domnule, a răspuns Rose, amintindu-și cum s-a strecurat înăuntru 
prin fereastra nezăvorâtă; o frântură de imagine cu ea apăsând încet tastele 
mașinii de scris pentru a nu face zgomot. Am intrat şi în camera 
locotenentului Clarke când dormea. 

Clarke s-a înroșit la faţă. 

— Nu se poate așa ceva! 

— Aveţi un somn foarte adânc, a adăugat Rose, străduindu-se să nu îi 
tremure vocea de frică. Uitaţi-vă în buzunar! 

Clarke a scotocit prin buzunare şi în cele din urmă a scos o hârtiuță din 
veston. 


Dacă eram nazist, acum eraţi mort. 


— Ăsta e ultraj! a izbucnit Clarke şi i-a întins lui Maxwell bileţelul. 

Maxwell l-a citit, s-a uitat când la Rose, când la Clarke, apoi l-a pus pe 
birou cu fața în jos, lângă falsul raport. 

— Lasă-ne singuri, domnişoară Teasdale. 

Rose a ieșit din birou şi a tras ușa după ea. A ocolit sala unde candidaţii 
luau micul dejun și a urcat scările pe furiș. Nici nu mi-a trecut prin cap că o 
să fiu acuzată de spargere sau falsificare de documente. Doamne 
Dumnezeule, ce-am făcut! 

S-a uitat pe geamul dormitorului său și a văzut o limuzină neagră. La 
volan era acelaşi șofer care o adusese la Grammor House. S-a cutremurat. A 
cuprins-o sentimentul copleşitor al înfrângerii. În timp ce îşi scotea hainele 
din valiză, şi-a amintit cum a intrat prin fereastra deschisă în biroul lui 
Maxwell. Lasă-i să creadă că am fost atât de pricepută încât să deschid 
încuietoarea. Minţise când le-a spus că intrase în camera lui Clarke când 
dormea. Bileţelul i-l strecurase în buzunar când se ciocnise de el dinadins. 
Pentru a-i distrage atenţia, vărsase ceaiul şi lăsase ceașca să cadă. Și pentru 
că locotenentul fusese cât pe ce să-i spargă nasul și îi învineţise ochii, n- 
avea de gând să-i spună adevărul. 

O bătaie în ușă. Rose s-a întors. 

În cameră a intrat maiorul Maxwell. 


Rose a înghiţit în sec. Mă arestează? 

— Teasdale, a zis maiorul venind spre ea. Ce ai făcut se numește 
infracţiune. 

A cuprins-o agitația. Și-a lăsat ochii în jos. 

— Dar este exact genul de calități necesare unui excelent agent SOE. 

Rose a ridicat capul şi l-a fixat pe Maxwell cu privirea. 

— Domnule? 

— Băieţii noştri bat prea tare la ochi. Sunt capturați, torturați și uciși. 
Avem nevoie de femei care, după părerea mea, sunt agente extraordinare. 

— Dar locotenentul Clarke ce spune? 

— Este furios, a răspuns Maxwell. Am stat însă de vorbă. Nu este 
convins pe de-a-ntregul că vei trece cu bine peste stagiul de pregătire, totuși 
a fost de acord că ar trebui să continui alături de ceilalți. 

Rose a răsuflat ușurată. Umerii încordaţi i s-au destins. 

— Nu va fi uşor, Teasdale. Are să-ţi fie din ce în ce mai greu. 

— Pot s-o fac, domnule. 

— Clarke o să-ţi facă viaţa şi mai grea. 

— Mă voi descurca. 

— Termină cu succes pregătirea fizică, și eu te trimit la cursul de 
paraşutism și la studiul intensiv la clasă. 

— Da, domnule! 

— Acum mergi să-ţi iei micul dejun, a spus Maxwell. Ai nevoie de forță 
dacă vrei să urci peretele lui Clarke. 

— Da, domnule, a spus Rose, cu încredere crescândă. 

Maxwell s-a întors pe călcâie și a ieșit din cameră. 

Rose a vârât valiza la loc sub pat. În drum spre sala de mese, s-a pregătit 
sufletește pentru furia pe care Clarke avea s-o reverse asupra sa. Voi face 
faţă la tot ce mă pui să fac. Și o să găsesc eu o cale să trec de afurisitul tău 
de zid! 


CAPITOLUL 12 
Paris, Franţa — 16 iulie 1942 


Însoţit de Claudius, Lazare a intrat în ascunzătoarea din adâncul 
catacombelor. Luminată slab de o lampă cu ulei, încăperea mirosea slab a 
lemn ars și mâncare din conservă. Patru bărbaţi s-au ridicat din culcușurile 
lor de pe piatra goală ca să-i întâmpine. 

— Cum a mers? a întrebat unul cu ochelari, potrivindu-și basmaua roșie 
de la gât. 

— Bine, a răspuns Claudius. Mulțumită lui Lazare, nemţii o să aibă ceva 
probleme cu telefoanele în arondismentul 15. 

Bărbaţii au zâmbit cu gura până la urechi. 

Cu o oră înainte, Lazare şi Claudius sabotaseră o mică centrală telefonică 
de lângă Montparnasse. Claudius a stat la pândă, urmărind printr-o 
ferestruică soldatul de pază care plecase din post pentru a se duce la toaletă. 
Lazare, cu o basma pe faţă, a forțat uşa din spate a clădirii cu o rangă şi s-a 
strecurat în camera centralei, unde erau două telefoniste care lucrau în 
schimbul de seară. Lazare, cu adrenalina crescută, şi-a ascuns mâna 
mutilată în buzunarul hainei şi le-a zis femeilor să iasă în linişte și să stea 
departe de clădire. După plecarea lor, a prins explozibilul pe panoul 
centralei, a aprins un fitil şi a fugit afară. După câteva secunde, o explozie 
puternică a zgâlțâit clădirea. Când a ieşit din toaletă, soldatul de pază, care 
se lupta să-și tragă pantalonii în timp ce ţinea pușca în cealaltă mână, a găsit 
centrala pustie și un nor negru de fum înălțându-se din panoul distrus. 

Claudius și-a scos basca, dând la iveală capul pleșuv, apoi s-a uitat la 
Lazare. 

— Eşti un sabotor pe cinste! 

Lazare a zâmbit, dar era cuprins de îngrijorare. Centrala din 
Montparnasse era mică faţă de marile centre de comunicaţii controlate de 
nemți. Actul său de sabotaj nu pusese în pericol pe nimeni, pentru că 
telefonistele îl ascultaseră. În adâncul sufletului, se temea însă că avea să 
vină o zi când acţiunile sale urmau să ducă la moartea unor ființe 
nevinovate, la fel cum se întâmplase cu bătrânul care se oprise să citească 
afişul lipit de el. 

— Poate ar fi bine să-l punem pe Lazare să arunce în aer cartierul general 
al SD. 

Toţi au izbucnit în râs. 


SD, Sicherheitsdienst, unitatea de contrainformaţii a SS-ului, se găsea pe 
Avenue Foch. Un bulevard rezidenţial somptuos, situat în arondismentul 16. 
Pe Lazare îl înfuria faptul că naziștii rechiziționaseră o clădire de lângă 
Arcul de Triumf, monumentul care îi omagia pe cei care luptaseră și 
muriseră pentru Franţa în Revoluţia Franceză și în războaiele napoleoniene. 
Pe deasupra, Arc de Triomphe era preferatul său — şi ultimul rămas — dintre 
tablourile pictate de Maman, aşa că faptul că se găsea acolo cartierul 
general al SD era o chestiune personală pentru Lazare. Fără să stea pe 
gânduri, s-a uitat la bărbos şi a spus: 

— O s-o fac. 

Râsetele au amuţit. 

— Glumeam, a zis bărbatul. 

— Eu nu. 

Lazare şi-a strâns o curelușă de pe proteză. Vopseaua dată de Maman pe 
degetul mare începuse să se șteargă. 

— Nu ne trebuie misiuni sinucigașe, a intervenit Claudius, apoi s-a uitat 
la ceasul de mână. Este fix ora 4 dimineaţa. Ne odihnim puţin, și când se 
termină interdicţia de noapte ne ducem la o casă conspirativă. 

Lazare a dat din cap aprobator. A lăsat la o parte gândul la sabotaj şi s-a 
întrebat în ce casă urmau să stea. Se mutau mereu de colo-colo. Când nu se 
ascundeau în catacombe, erau oameni — în care Claudius avea încredere — 
care ascundeau membrii Rezistenței în pivnițele și podurile lor, și uneori le 
dădeau să mănânce. Când mergeau în afara orașului, se adăposteau de 
obicei în hambare și beciuri, unde dormeau pe paie sau pături murdare. 
Claudius, un superstițios care se străduia să nu facă același lucru de două 
ori, dădea deseori cu banul ca să aleagă destinațiile. Rutina predictibilă te 
duce la moarte, şi-a zis Lazare în gând. 

Nu mai stătea de mult acasă; riscurile pentru Maman şi Papa era prea 
mari. Trecea totuși pe la ei aproape în fiecare săptămână ca să le ducă 
alimente, de cele mai multe ori raţii militare britanice sau legume de la ţară, 
de care făcea rost prin reţeaua lui tot mai numeroasă de luptători din 
Rezistență. Tânjea după ziua când el şi părinţii săi aveau să scape de 
persecuțiile asupra evreilor. Să fie liberi să stea într-o cafenea. Liberi să se 
plimbe cu bicicleta. Liberi să aibă un aparat telefonic. Liberi să umble pe 


străzile Parisului fără teama de a fi arestați sau împușcați. Liberi să poarte 
haine obișnuite — fără steaua galbenă. Şi să trăiască într-un oraş care să nu 
mai fie pângărit cu tot felul de afișe antisemite, unele în care un evreu 
bătrân, cu barbă şi figura schimonosită, ţine strâns un glob pământesc, ca și 
cum vrea să dobândească putere asupra întregii lumi. Dar cel mai mult 
tânjea după o viață senină, aşa cum avuseseră ai lui înainte de ocupaţia 
germană. Într-o zi, voi întâlni o fată, mă voi îndrăgosti de ea şi vom avea 
copii, așa, ca Maman și Papa. 

În loc să doarmă pe podeaua de piatră alături de ceilalți, Lazare s-a dus la 
containerul britanic de metal așezat într-un colț. Cu adrenalina încă 
pulsându-i în corp după sabotarea centralei telefonice, a ales să-și consume 
energia făcând inventarul materialelor. Înăuntru se mai aflau două grenade, 
trei cutii cu muniţie, câteva conserve şi două batoane de ciocolată. Am 
rămas fără explozibili. Armamentul rămas abia le ajungea pentru câteva 
acțiuni de distrugere. Iar fără explozibili, misiunea sa de sabotor urma să fie 
şi mai dificilă. Din fericire, Claudius acţiona împreună cu un agent SOE 
britanic, pe numele de cod Prosper, care organizase în Paris rețeaua 
clandestină Doctorul, ce urma peste două săptămâni să parașuteze într-un 
loc ferit un nou transport. 

Tocmai când închidea containerul, s-au auzit paşi apropiindu-se pe 
coridor. Armele au fost scoase la vedere. După câteva secunde, fasciculul 
unei lanterne a luminat intrarea. Cu pulsul crescut, Lazare a scos şi el 
pistolul din buzunar. 

— Sunt eu, Raphael! s-a auzit un glas de băiat. 

Lazare a răsuflat ușurat, apoi le-a făcut semn celorlalți să lase armele. 
Raphael, căruia Lazare nu-i dădea mai mult de doisprezece sau treisprezece 
ani, judecând după statura lui şi vocea în schimbare, se alăturase grupului 
de puţin timp. Claudius, cu flerul său de a recruta luptători loiali 
Rezistenței, îl descoperise când scotocea după mâncare pe aleea din spatele 
restaurantului ce livra mâncare soldaţilor din Wehrmacht. Lazare insistase 
că puştiul era mult prea tânăr să lupte. Cu toate că nu era de acord, Claudius 
îl folosea doar ca iscoadă, pentru a le da informaţii despre mișcările 
nemților și ale poliţiei. Era însă doar o chestiune de timp până când băiatul 
urma să poarte o armă sau, chiar mai rău, explozibili. Un băiat de vârsta lui 


ar fi trebuit să meargă la şcoală şi să se joace cu prietenii. Naziștii nu doar 
că îl forţaseră să se maturizeze mai devreme, dar îi furaseră şi copilăria. 

— Poliţia! a strigat băiatul, intrând în fugă, după care s-a oprit ca să-și 
tragă sufletul. Îi arestează pe evrei! 

Lazare a simţit cum îi îngheaţă sângele în vine. 

— Unde? 

— Peste tot! a zis el, leoarcă de sudoare, răsuflând cu greu. 

Lazare s-a întors spre Claudius. 

— Vreau să plec! 

— Nu, a zis Claudius și s-a pus în dreptul coridorului. 

— Trebuie să-mi previn părinţii. 

Claudius a făcut semn din cap că nu. 

— Nu pot să risc să fii prins şi să ne dai de gol ascunzătoarea. 

Lazare s-a uitat drept în ochii lui. 

— Am să plec. 

Claudius a aruncat o privire spre oamenii săi, care stăteau cu armele 
pregătite. Le-au ridicat. În aer s-a auzit țăcănitul unui încărcător vârât în 
pistol. 

Lazare a înghiţit în sec. 

— Ori te dai la o parte, ori le dai ordin să mă împuște. 

— La naiba, Lazare! Claudius şi-a trecut mâna peste capul pleşuv, apoi i- 
a făcut semn să plece. 

Lazare a pornit-o prin labirintul catacombelor fără să se folosească de 
lanternă. După atâtea luni, era în stare să se descurce prin arterele subterane 
numărând pașii şi pipăind peretele de piatră pentru a găsi intersecțiile. Însă, 
în graba lui, a mărit pasul și a ratat o răscruce. Când și-a dat seama de 
greșeală, s-a întors — pierzând timp preţios să o găsească. 

A părăsit apoi catacombele printr-un pasaj ascuns în scurgerea 
canalizării, şi în cele din urmă a ieşit afară. Cerul era întunecat, se vedea 
doar o lumină slabă la răsărit. Era înainte de ora cinci dimineaţă, mai era 
până la sfârşitul interdicţiei de circulaţie, ceea ce însemna că putea fi arestat 
dacă îl prindeau pe stradă, în pofida documentelor false pe care le avea 
îndesate în buzunar. Nu-i mai păsa însă. Hotărât să ajungă cât mai repede 
acasă, s-a strecurat pe o alee, apoi a luat-o pe câteva străzi lăturalnice. 


Circulaţia fiind încă interzisă, străzile ar fi trebuit să fie pustii, cu 
excepția patrulelor germane care treceau la ore fixe. Auzind huruit de 
mașini, Lazare şi-a dat seama însă că lucrurile se schimbaseră alarmant. lar 
zgomotul distinct al motoarelor de camion i-a zbârlit părul pe ceafă. 

Mergând spre intersecţie, a ajuns în apropierea unui bloc de apartamente 
şi a încremenit. Pe stradă erau parcate un autobuz și două mașini ale 
poliţiei. Ici şi colo, se vedeau câteva ferestre luminate, care dădeau impresia 
unei table de șah. Din mai multe apartamente se auzeau strigăte. Câteva 
secunde mai târziu, câţiva polițiști francezi, cu chipiuri rotunde, escortau 
până la autobuz o familie — tatăl, mama şi două adolescente, toţi cu stele 
galbene cusute pe haine. Din clădire se auzeau tot mai tare strigăte de jale. 

Nu! Lazare s-a lipit de perete, pentru a nu fi zărit de polițiști. A ridicat 
privirea şi a văzut oameni care se uitau afară, ascunși pe după draperii. În 
câteva clipe, au fost urcați în autobuz peste o duzină de oameni care duceau 
cu ei doar niște haine şi pături. Din locul său, a urmărit neajutorat cum un 
polițist înarmat cu baston împingea o femeie cu un bebeluș în braţe să urce 
mai repede. Cum poate să facă așa ceva? În adâncul sufletului însă, ştia 
deja răspunsul. 

S-a întors pe alee și a pornit spre casă pe altă stradă, unde a văzut şi mai 
multe autobuze care se îndreptau spre Turnul Eiffel, pline cu oameni 
înghesuiți. Unde îi duc oare? Pentru a nu fi depistat, a luat-o pe un drum 
mai lung, ocolind cartierele de locuit, pentru a ajunge pe Rue Cler, la 
apartamentul părinţilor săi. Strada era goală. Fără autobuze. Fără poliţişti. 
Te rog, fă să fie acasă, s-a rugat el. 

În loc să intre prin faţă, a urcat pe scara de incendiu pentru a ajunge la 
fereastra dormitorului, pe care mama o lăsa întredeschisă pentru vizitele lui 
neanunțate. A intrat pe geam şi a pătruns în cameră. Patul era făcut, cu 
pernele înfoiate rezemate de tăblie. Totul părea la locul lui. A răsuflat cu 
ușurare, şi muşchii i s-au relaxat. Mă duc să-i trezesc. O să plecăm înainte 
să ajungă ei. 

Când a deschis ușa dormitorului, a îngheţat. Câteva haine — pulovărul lui 
Maman şi două cămăși de-ale lui Papa — erau aruncate vraişte pe hol. 
Dulapurile şi sertarele din bucătărie erau în neorânduială. L-a cuprins 
panica. 


Non! 

Din camera părinţilor se auzi un foşnet. S-a repezit într-acolo. 

A zvârlit uşa în lături. O femeie care scotocea prin şifonierul mamei s-a 
întors cu un țipăt. 

Lazare a tresărit. 

— Stai... stai pe loc! 

Cu ochii holbaţi, femeia a lăsat să-i cadă o rochie bleumarin, pe care 
Maman o purtase la ocazii speciale, inclusiv la ceremonia de absolvire a lui 
Lazare. La gâtul femeii atârna medalionul de aur pe care Gervais i-l dăruise 
Magdei la o aniversare. 

— Nu-ţi fac nimic, a zis Lazare după ce a recunoscut-o pe femeie — era 
Victorine, văduva care locuia deasupra; cu mulți ani în urmă, mama lui o 
îngrijise în timpul unei epidemii groaznice de gripă. Sunt eu, Lazare. 

Femeia gâfâia uşor. Și-a trecut mâna peste părul murdar ce îi stătea 
vâlvoi. 

— Unde sunt? a întrebat-o el, cu teamă în suflet. 

— l-a luat poliţia. 

Oh, mon Dieu, a oftat el adânc. Era buimăcit. 

Femeia s-a uitat în jur, ca şi cum căuta o cale de scăpare sau un obiect cu 
care să se apere. 

Lazare a clipit ca să-și alunge lacrimile. 

— Unde i-au dus? 

— Șterge-o de aici, a spus femeia cu glas tăios. 

Lui Lazare i s-a întors stomacul pe dos. Simţind că se îneacă, s-a sprijinit 
cu fruntea de tocul ușii. Femeia s-a întors brusc. Cu braţe tremurătoare, a 
deschis larg fereastra. 

— Poliţia! 

Pe Lazare l-a cuprins frica. 

— Nu, te rog... 

— Juif! a ţipat femeia. 

Lazare s-a cutremurat. 

— Victorine! a implorat-o el, în speranţa că, auzindu-și numele, femeia 
va înceta cu ţipetele. 

— Juif! 


De la etajul de deasupra s-au auzit tropăituri. Lazare a dus mâna la gheată 
şi a scos cuțitul. 

— Non! a răcnit ea, cu ochii pe lamă. S-a întors şi a scos capul pe 
fereastră: Ajutor! 

Zdruncinat din cauza şocului, a ieşit clătinându-se pe hol. Tabloul Arc de 
Triomphe era încă atârnat pe perete, chiar dacă pieziș. A înfipt vârful 
cuţitului într-un colţ al ramei. 

— Juif! 

Te rog, pleacă! A făcut o tăietură lungă pe lângă ramă. Spera că femeia se 
înşelase, și părinții săi fugiseră înainte de sosirea poliţiştilor. Când a ajuns la 
partea de jos a ramei, a găsit documentele falsificate pe care le pregătise 
pentru ei, nemișcate din locul unde le pusese cu multe luni înainte. Îl 
cuprinse o durere sfâşietoare. 

— Poliţia! 

S-a auzit cum femeia a trântit ușa dormitorului și a încuiat-o. Scrâșnetul 
mobilierului împins pe parchet. Mută patul ca să se baricadeze în dormitor. 

Cu ochii plini de lacrimi, Lazare a ascuns documentele în jachetă. 

— Aici, sus! a strigat femeia către cineva aflat jos în stradă. 

Lazare a rulat pânza tabloului şi a vârât-o sub braţ. 

Paşi apăsaţi. Uşa de la intrare izbită de perete. 

Lazare a ţâșnit spre dormitor. A ieşit pe scara de incendiu tocmai când în 
apartament intrau doi polițiști. A coborât scara de metal sărind treptele câte 
două și a aterizat în stradă. A simţit o durere ascuţită în laba piciorului 
stâng. S-a chinuit să fugă, în ciuda gleznei care î ardea la fiecare pas. În 
timp ce căuta cu disperare o ascunzătoare, și-a înghiţit durerea şi mâhnirea 
şi s-a rugat să găsească o cale pentru a-și salva părinţii înainte de a fi prea 
târziu. 


CAPITOLUL 13 
Razia de la Vel ď’ Hiv — 16 şi 17 iulie 1942 


Distrus, Lazare, s-a retras în sanctuarul catacombelor. L-a găsit doar pe 
Claudius, care umplea o lampă cu ulei. 


— l-a luat poliţia. 

O durere îi sfredelea pieptul, de parcă tot trunchiul îi era prins într-o 
menghină. Într-un colţ uscat al sălii a aşezat pânza tabloului, făcută sul ca 
un afiş, și actele false pentru părinţii săi. 

— Îmi pare rău. 

Claudius şi-a scos basca și a dus-o la piept. 

— Îi arestează pe evrei cu sutele, poate chiar cu miile, a spus Lazare. Am 
văzut cu ochii mei cum o femeie care ţinea de mână doi copii a sărit pe 
fereastră de la etajul al treilea, încercând să scape de poliţie. În minte îi 
apărură imaginile cu trupurile lor sfărâmate, întinse pe trotuar. Mâinile îi 
tremurau. 

— Mon Dieu, a murmurat Claudius. 

— Autobuze întregi, pline cu evrei, se îndreptau spre Turnul Eiffel. 

— E posibil să fie duşi pe Vél d'Hiv1?, a spus Claudius. Poliţia l-a mai 
folosit şi anul trecut în timpul arestărilor în masă. 


17. Forma prescurtată pentru Vélodrome ď’ Hiver. 


Velodromul de iarnă era o pistă acoperită pentru cursele de biciclete. În 
copilărie, Lazare fusese cu părinţii la tot felul de evenimente cicliste, dar și 
la câte un spectacol de circ. Cu mulți ani înainte, acolo se organizaseră 
Jocurile Olimpice din 1924. Dacă Claudius nu se înșela, acel centru civic 
unde Lazare strigase şi aplaudase, alături de părinţii săi și de miile de 
parizieni, fusese transformat într-un centru de detenţie. 

— Unde sunt ceilalți? a întrebat Lazare. 

— l-am trimis la o casă conspirativă din afara oraşului. 

— Trebuie să-i aducem înapoi. 

Claudius a clătinat din cap. 

— Nici tu, nici noi nu putem face nimic. 

— Trebuie să încercăm! 

Claudius şi-a trecut mâna peste sprâncenele stufoase. 

— Oamenii noștri sunt gata să lupte alături de tine. Mă îndoiesc însă că 
toți şi-ar risca viaţa pentru evrei. 

Cuvintele lui Claudius l-au rănit pe Lazare. Un val de fiere i s-a ridicat în 
gât. De când începuse să lupte alături de Claudius, aflase că în rețelele 


Rezistenței din Franţa îşi riscau viaţa şi mulţi evrei. El unul n-ar fi stat pe 
gânduri să intre în primejdie pentru oricare dintre compatrioţii săi. S-a 
gândit cu tristeţe, cu toate că în adâncul sufletului bănuise dintotdeauna, că 
nu fiecare luptător ar face la fel pentru el, și numai pentru că e evreu. 

— Lazare, a spus Claudius pe un ton părintesc, velodromul va fi păzit de 
foarte mulți polițiști. Nu pot să-i arunc pe oamenii noştri într-o acţiune fără 
sorți de izbândă. 

— Atunci mă duc de unul singur. Lazare s-a întors și a început să caute în 
containerul britanic. Descurajat de faptul că se terminaseră toți explozibilii, 
a luat o grenadă și o rezervă de gloanţe și le-a îndesat în haină. 

— Ce crezi că vei reuşi? Claudius s-a apropiat de el şi i-a pus mâna pe 
umăr. Chiar vrei să mori? Şi-ar dori aşa ceva părinţii tăi? 

— Trebuie să încerc, a răspuns Lazare și l-a privit drept în ochi. Poţi să 
vorbeşti cu omul tău de legătură de la SOE, Prosper? Poate că agenţii din 
rețeaua Doctorul mi-ar putea da o mână de ajutor. Sau poate că ar grăbi 
livrarea de explozibili cu ajutorul RAF. 

Claudius a scos un oftat adânc. 

— Te rog, a insistat Lazare. 

— Nu promit nimic. Dar o să văd ce pot face. Până atunci, rămâi aici. Nu 
te aventura afară. Mă întorc diseară. a spus Claudius, apoi şi-a pus basca pe 
cap şi a plecat. 

Lazare a tras cu urechea la paşii lui Claudius care se îndepărtau. A 
aşteptat douăzeci de minute, şi cu fiecare răsuflare de aer stătut pe care îl 
trăgea în piept, neliniștea îi creștea. Pentru că nu putea sta locului, a mai 
vârât o grenadă în haină şi a pornit cu pași greoi spre ieșirea din cimitirul de 
sub pământ. 

Străzile erau mai aglomerate decât de obicei, din pricina coloanei de 
autobuze care se îndrepta spre Turnul Eiffel. Cei care nu erau evrei, și nu 
aveau a se teme de arestări, îndrăzniseră să iasă din case pentru a vedea ce 
se întâmplă. 

— Poliţiştii au primit ordinul să-i aresteze de la nemți, a auzit Lazare din 
mers o femeie așezată la o coadă la pâine. 

A simţit un ghem în stomac. Îşi dorea să poată face ceva, orice, pentru a 
se trezi din acest coşmar. Nu-i adevărat ce se întâmplă! Şi-a încleştat 


mâinile pe grenadele ascunse în buzunare, ştiind că, dacă îl opreau soldaţii 
germani sau polițiștii, n-avea altă scăpare decât să le scoată cuiul. Și atunci 
se sfârșea totul. 

Și-a dat seama câtă dreptate avea Claudius când s-a apropiat de 
intersecţia dintre Boulevard de Grenelle și Rue Nelaton. Zona de lângă 
Vélodrome d'Hiver era plină de lume care ocupa trotuarele. Zece autobuze, 
umplute până la refuz, erau aliniate lângă intrarea în velodrom. Zeci de 
oameni, printre care şi copii, toţi cu stelele galbene pe haine, erau duşi 
înăuntru de agenţi de poliţie care agitau bastoanele. Alte autobuze au apărut 
de după colţ şi au oprit în scrâșnete de roți. Înăuntru trebuie să fie mii de 
oameni. A clipit de câteva ori ca să-şi oprească lacrimile. 

Lazare şi-a făcut drum prin mulţime. Pe frunte i-au apărut broboane. Era 
mult prea cald pentru jachetă, dar spera să nu bată la ochi că era îmbrăcat 
prea gros. S-a uitat lung la acoperișul de sticlă al velodromului, care fusese 
acoperit cu vopsea albastru închis pentru nu fi detectat de raidurile aeriene. 
Ferestrele erau blocate cu şuruburi. Trebuie să le fie îngrozitor de cald! Este 
inuman! Lazare a intrat şi mai mult în mulțime, sperând să vadă mai bine. 

În următoarele ore, s-a tot învârtit în jurul clădirii, căutând să bată cât mai 
puţin la ochi. Îşi trăsese basca peste ochi, să nu i se zărească sprâncenele. 
Mâinile le ţinea vârâte în buzunare, ca să nu i se vadă proteza, dar şi ca să 
ascundă micul arsenal. Spera să nu-l recunoască nimeni, și mai ales să nu-l 
oprească vreun soldat neamţ ori poliţist francez. Din fericire, poliţia era 
prea ocupată cu oamenii pe care îi arestase. Mai multe patrule germane se 
țineau departe de zonă, lăsându-i pe complicii francezi să-și aresteze 
compatrioții. Lumea asta a înnebunit! 

Spre seară, Lazare și-a dat seama că nu putea face absolut nimic. Dacă 
arunca o grenadă, mureau niște oameni nevinovaţi, sau poliţişti obligaţi să 
execute ordinele germane. Se simţea neputincios. L-a cuprins un sentiment 
de vină copleşitor. De ce n-am făcut oare mai mult... Dacă reușeam să-i 
conving să plece, acum s-ar afla în zone libre, sau undeva în străinătate, în 
siguranță. 

O mână l-a apucat de umăr. A tresărit, şi atunci a apucat inelul grenadei. 

— 'Ţi-am zis să stai potolit, a spus Claudius. 

L-a împins pe Lazare în dreptul unei intrări, departe de urechile 


trecătorilor. Pulsul i-a luat-o razna. A pipăit grenada din buzunar. Inelul era 
la locul lui și a răsuflat ușurat. 

— Reţeaua Doctorul nu te poate ajuta, a spus Claudius, cu glas coborât. 

I-a stat inima în loc. 

— Ştiu însă pe cineva care te poate băga în velodrom. 

— Cine? 

— Ai răbdare, a zis Claudius, uitându-se în jur. Urmează-mă, dar să 
păstrezi distanţa de siguranţă. 

Lazare a aruncat o ultimă privire spre velodrom, cu speranţa că ai lui 
scăpaseră. 

Tot timpul cât au mers prin mulțime, apoi prin arondismentul 15, Lazare 
a rămas cam cu o sută de metri în urma lui Claudius, cu toată disperarea sa 
de a afla cine era persoana care îl putea ajuta. Din câte își dădea seama, 
traseul nu ducea la una din casele lor conspirative. Au trecut podul peste 
Sena, apoi au mers vreo patruzeci de minute pentru a ajunge la destinaţie, 
un mic complex de apartamente din apropierea unui spital aflat în 
arondismentul 2. Soarele începuse să apună. Lazare l-a urmat pe Claudius 
în clădire, apoi l-a găsit așteptându-l pe palierul de la etajul trei. Înainte să 
apuce să deschidă gura, Claudius a bătut în ușa unui apartament. 

Zgomot de pași. Uşa s-a deschis, dând la vedere o femeie între două 
vârste, îmbrăcată în uniformă de infirmieră. 

— Repede, a şoptit ea. 

Lazare și Claudius au pășit înăuntru. 

Femeia a închis uşa și a tras zăvorul. S-a dus spre un gramofon, l-a pornit 
şi a coborât acul, răspândind în încăpere sunetele unui concert de pian. 

— Muzica ne va acoperi vocile, a spus ea şi le-a făcut semn cu mâna să 
se aşeze la o masă. 

— Marcelline este sora mea, a prezentat-o Claudius. 

Lazare i-a strâns mâna, dându-și seama că îşi punea familia în pericol 
pentru a-l ajuta. 

— În velodrom au voie să intre doar câţiva doctori şi infirmiere, a spus 
Marcelline. Eu sunt una dintre ele. 

— Poţi să-mi găsești părinţii? 

— O să încerc, a răspuns ea. Sunt acolo mii de oameni, şi tot vin mereu, 


oră de oră. O să fie foarte greu. 

— Mulţumesc. Spune-mi cum este acolo înăuntru, a rugat-o Lazare, 
trecându-și degetul peste o zgârietură din tăblia mesei. 

Marcelline s-a albit la față. A șovăit puţin, foindu-se pe scaun. 

— Te rog, a insistat Lazare. Trebuie să aflu. 

Marcelline a aruncat o privire spre fratele ei, care a dat din cap aprobator. 

— Nu au toalete, a spus Marcelline. Au fost sigilate pentru că au ferestre 
prin care se poate fugi. 

Lazare a simţit un nod în gât. 

— Velodromul este plin de urină și fecale, a spus ea fără înconjur. 

Oh, Dumnezeule. Lui Lazare i s-au lăsat umerii. 

Claudius a scos o ţigară. A scăpărat un chibrit și, cu mâna tremurând, a 
încercat să o aprindă. 

— Este o căldură de nesuportat. Mulţi sunt deshidrataţi pentru că au un 
singur robinet cu apă. 

Lazare a lăsat capul în jos. 

— Cum pot oare să facă aşa ceva? 

— Poliţia urmează ordinele nemților. 

— Nemernicii, a zis Claudius, dând afară fumul de ţigară. 

— Se poate ieşi de acolo? 

Marcelline a clătinat din cap. 

— Toate ușile și ferestrele sunt blocate sau păzite. Cei care încearcă să 
fugă sunt împușcați pe loc, a spus Marcelline. 

A luat ţigara lui Claudius şi a dus-o la gură. A tras adânc din ea, apoi a 
suflat fumul pe nări. 

— Unii și-au luat viaţa. 

Lazare a simţit o durere şi mai mare în piept. 

— Ce-au de gând cu ei? 

Marcelline i-a înapoiat ţigara lui Claudius. 

— Se aude că îi trimit în Germania să muncească. Dar eu nu cred. 

— De ce? a întrebat Claudius. 

— O colegă a văzut câţiva oameni în cărucior cu rotile. Mulţi alții sunt 
ori prea în vârstă, ori prea tineri ca să muncească. Eu cred că nemţii le 
pregătesc evreilor ceva mult mai rău. 


— Trebuie să facem ceva, a spus Lazare. 

— Îmi pare rău, a zis Marcelline. O să fac tot posibilul să-i găsesc. 

Lazare avu o presimțţire rea. 

— Îi cheamă Gervais și Magda. Numele de familie este Aron. 

Marcelline a dat din cap și şi-a şters lacrimile. 

Lazare i-a spus apoi cum arată părinţii săi. 

— Spune-le că îi iubesc, a zis el cu inima frântă. 

— Nu uit. 

— Şi că încerc să-i scot de acolo. 

Femeia a dat din cap. 

— Acum trebuie să plecăm, a intervenit Claudius, strivind ţigara în 
scrumiera de lut. Sunt raiduri ale poliţiei peste tot, așa că este mai bine să 
nu ne găsească pe stradă în timpul interdicţiei. 

Lazare i-a mulţumit lui Marcelline și a plecat cu Claudius. S-au întors la 
catacombe fiecare pe alt drum. Incapabil să mănânce sau să doarmă, Lazare 
a stat de veghe în mormântul fără lumină. Pe deasupra refugiului subteran, 
autobuzele pline cu alți evrei arestați treceau prin Paris huruind. S-a rugat să 
găsească o cale pentru a-i scăpa pe Maman şi Papa. Până în zori, nu a găsit 
nimic. 


Arestările au durat două zile. Se auzea că peste zece mii de evrei fuseseră 
ridicați de către poliția franceză, cu tot cu copii. Judecând după convoiul de 
vehicule pe care le văzuse la velodrom, Lazare nu avea nici o îndoială că 
zvonurile erau adevărate, ba poate chiar cifrele să fi fost mai mari. 

Şi-a petrecut timpul cercetând zona de lângă Vélodrome d'Hiver. Căuta 
un loc pe unde să pătrundă înăuntru, dar pe măsură ce numărul de evrei 
creştea, la fel se mărea și prezența polițiștilor şi a soldaților germani, care 
împiedicau pe oricine să se apropie. Mintea și inima îi erau sfâşiate la 
gândul că mii de oameni sufereau groaznic de căldură, de foame și de sete. 
Lazare s-a rugat ca părinţii lui să fi scăpat cumva, ori să fi evitat poliţiştii, 
fugind din Paris. Când s-a întors în catacombe, l-a găsit pe Claudius, care îl 
aştepta. 

— Marcelline m-a rugat să-ţi dau asta, a spus el şi i-a întins o bucată de 
hârtie împăturită. 

Lazare a desfăcut hârtia şi a recunoscut scrisul de mână al tatălui său. I s- 


a uscat gura. Pulsul i-a luat-o razna. 


Iubite fiu, 

Maman și cu mine ne rugăm ca aceste rânduri să te găsească bine. Noi 
suntem în regulă și ne străduim să găsim o cale de a scăpa de aici, dar 
condiţiile sunt tot mai grele. Ni s-a comunicat că în scurt timp vom fi duși în 
Germania. 


Lazare a strâns hârtia în pumn. A răsuflat greu, încercând să-și oprească 
lacrimile, apoi a citit mai departe: 


Regret că nu te-am ascultat. Ai avut dreptate când ai prevăzut că ciuma 
antisemită nazistă se va întinde în Franţa noastră iubită. Trebuia să plecăm 
din Paris acum câteva luni. Ce prostie din partea mea să îmi închipui că 
atât guvernul nostru, cât și poliția nu vor accepta dispoziţia lui Hitler de a-i 
persecuta pe evrei. Dacă te ascultam, acum Maman și cu mine n-am fi azi 
aici. În nici un caz nu este vina ta. Încăpăţânarea mea, și numai ea, ne-a 
făcut pe amândoi să rămânem în Paris. 


Lazare şi-a şters lacrimile. 


Ai avut dreptate că ai refuzat să aștepți eventuala eliberare a Franţei de 
către Aliați. Te implor să lupti, fiule. Să lupti pentru Franța. Să lupti 
împotriva atitudinii dușmănoase faţă de evrei. Să lupţi ca actele de crimă 
împotriva umanității să nu se mai repete niciodată. 

Suntem mândri de tine, fiule. Să fii mereu încredinţat că te iubim. 

Papa și Maman 


Lazare a căzut în genunchi plângând, şi sala de calcar a răsunat de 
hohotele sale. 


PARTEA A II-A 
LA MISSION 


CAPITOLUL 14 
Baza Aeriană Tempsford, Bedfordshire, 
Anglia — 20 mai 1943 


Cu nervii întinși la maximum, ca un fir de sârmă sub tensiune, Rose a 
intrat după Muriel și Felix într-un hangar improvizat. Construcţia, care 
fusese înainte un hambar lângă pista de la RAF 'Tempsford, adăpostea acum 
o zonă de instruire pentru agenţii SOE. În loc de avioane și mecanici, 
hangarul era plin de mese pe care se găseau tot felul de obiecte — staţii 
radio, uniforme, provizii, arme — care îi dădeau aerul unui birou de 
intendenţă ticsit. După luni de antrenament, urmate de alte luni de ședere 
într-un apartament de serviciu în aşteptarea momentului în care — şi dacă — 
aveau să fie trimiși în misiune, erau gata să primească instructajul final 
înainte de a fi parașutați în Franţa ocupată. 

— Acum chiar că plecăm, a șoptit Rose. 

— Așa-i, a zis Muriel. 

Felix a zâmbit, dezvelindu-și dinţii îngălbeniţi cu dropsuri cu iod. 

Cât de în vârstă arată, şi-a spus Rose în gând. Încă nu se obișnuise cu 
felul în care era deghizat Felix pentru a părea mai bătrân. Avea acum o 
mustață proaspăt crescută, care se potrivea cu părul — decolorat într-un alb 
murdar — şi ochelari cu ramă rotundă. Nici naziștii, nici francezii nu-l vor 
recunoaște pe fostul pilot de curse de Grand Prix din Saintes, Franţa. Din 
fericire, Rose şi Muriel, care trăiseră toată viaţa în Marea Britanie, nu aveau 
nevoie de asemenea schimbări dramatice de înfățișare, cu excepția 
tunsorilor noi, pariziene, şi a plombelor englezești, îndepărtate și înlocuite 


cu unele de aur, așa cum foloseau de obicei dentiștii francezi. 

În timpul antrenamentelor fizice, Rose nu reuşise să treacă de afurisitul 
de perete al lui Clarke. De fapt, trecuse de pregătirea de luptă la limită, dat 
fiind că era măruntă și firavă ca o vrăbiuţă. Excelase, în schimb, la 
antrenamentul cu arme şi explozibili, dar şi la tactica raidurilor, uciderea 
silențioasă şi noțiunile de bază ale codului Morse. Iar franceza ei fluentă era 
mai bună decât a oricărui candidat, în afară de a lui Felix, care trăise toată 
viaţa în Franţa. Rose era convinsă că îl impresionase pe maiorul Maxwell 
prin îndrăzneala ei de a pătrunde în biroul lui Clarke ca să îi schimbe 
raportul. După cele șase săptămâni intense de la Garramor House, maiorul 
Maxwell i-a permis lui Rose să rămână candidat SOE şi să meargă la 
cursurile de paraşutism. Clarke a fost de acord. Rose își imagina fie că 
locotenentul se temuse de alte momente stânjenitoare legate de priceperea 
ei de a-i intra în dormitor, fie îi crescuse respectul pentru curajul de care 
dăduse dovadă. Oricum, nu-i păsa. Deocamdată, ea își vedea mai departe de 
treabă ca să devină agent SOE, și asta era tot ce conta. 

Cursul de parașutism de la RAF Ringway din Manchester durase o 
săptămână. Când a ajuns acolo, primul lucru pe care l-a observat a fost că 
ea și Muriel erau singurele femei, dacă nu le punea la socoteală pe 
doamnele de la Forţele Aeriene Auxiliare pentru Femei (WAAF), care le 
împachetau parașuta1€. „Dacă nu se deschide, puteți veni cu ea înapoi ca s-o 
schimbăm“, glumiseră femeile împărțindu-le candidaţilor. Gluma i s-ar fi 
părut amuzantă lui Rose dacă nu i-ar fi fost frică de înălțime, fapt pe care îl 
ascunsese la interviurile de recrutare. 


18. Women’s Auxilary Air Force avea, în 1943, peste 180 000 de membre și 2 000 de noi înrolări 
pe săptămână. 

Lecţiile de parașutism au durat mult mai puţin decât pregătirea fizică din 
Morar, însă i s-au părut la fel de intense, dar și mai periculoase. La început, 
s-au antrenat sărind dintr-un balon mare de baraj modificat, umplut cu 
hidrogen, care avea atașată o mică nacelă cu o deschizătură în partea 
inferioară. Teama lui Rose crescuse pe măsură ce aparatul urca încet în aer. 
Inima i-a luat-o razna când i s-a dat ordin să sară și a plonjat prin acea 
deschizătură, rugându-se în tot acest timp să i se deschidă parașuta. Se 


aşteptase ca săriturile din avion să-i pună mai puţin la încercare nervii, dar 
nu s-a întâmplat așa. Avioanele trebuiau să evite detectoarele de radar 
germane, așa că erau obligaţi să sară de la o înălțime de o sută cincizeci 
până la două sute de metri, ceea ce le dădea mai puţin de cincisprezece 
secunde până să atingă pământul. În pofida răului de înălțime, Rose a trecut 
cu bine de cursul de paraşutism, recunoscătoare că n-a fost nevoie să ia de 
bună gluma doamnelor de la WAAF de a înlocui parașuta defectă. 

După aceea, candidaţii au fost trimiși câteva săptămâni la școala de 
instructaj aflată pe proprietatea lordului Montagu din Beaulieu, New Forest. 
Conacul impunător îi amintea lui Rose de o abație cisterciană, prin 
arhitectura sa veche cu bolți de piatră. Pentru că orele aveau loc în săli de 
clasă, instructorii îi părea lui Rose mai degrabă profesori universitari decât 
militari căliți în luptă. Candidaţii au învăţat să recunoască toate gradele 
militare ale serviciilor germane, cum să întrebuințeze codurile și cerneala 
invizibilă, cum trimite BBC mesaje personale în timpul jurnalelor de știri 
din Franţa, şi cum să scape din cătușe. Pe deasupra, au devenit experţi în 
siguranța personală, învățând cum să spargă și să deschidă încuietori, cum 
să comunice în teren, dar și cum să păstreze legenda de acoperire, 
comportându-se ca atare cât timp erau urmăriţi de poliţie. Trecuseră prin 
nenumărate simulacre de interogatorii conduse de instructori îmbrăcaţi în 
uniformele Gestapoului. Rose aflase că lucrul cel mai important pentru un 
agent era să ducă o viaţă clandestină cât mai bine, cât mai cu succes. Dacă 
însă erau prinşi de inamic, fuseseră învăţaţi cum să mintă și să tragă de timp 
cât mai mult posibil pentru a proteja restul camarazilor şi reţeaua SOE. 
Falsele interogatorii erau cât se poate de realiste, dar fără să includă tortura 
fizică, ceea ce, fără îndoială, nu ar fi fost cazul dacă Rose cădea în mâinile 
naziștilor. Şi-a terminat stagiul de pregătire de la Beaulieu cu speranța că 
deprinderile și cunoştinţele dobândite aveau s-o ajute să rămână în viaţă. N- 
o să mă las prinsă, se îmbărbătase ea de multe ori. Dar, dacă mă prind, nu 
voi vorbi niciodată. N-aș sacrifica niciodată un alt agent. 

— Puneţi-vă toate obiectele personale aici pe masă, le-a spus un ofiţer. 
La sfârşit, le veţi lua înapoi. 

Rose şi-a pus valiza pe masă. Înainte de a pleca, a deschis-o şi s-a mai 
uitat o dată lung la fotografie. La revedere, Charlie. Mă voi strădui ca tu, 


mama și tata să fiţi mândri de mine. A închis valiza şi s-a întors spre 
Muriel, care avea în mână fotografia lui Mabel. Îi părea foarte rău pentru 
Muriel, care fusese informată de autorităţile SOE că inamicul putea stabili 
dacă hârtia fotografică era din Marea Britanie. Nu conta însă. SOE era 
foarte strictă privind regulamentul: fără nici un obiect personal asupra lor la 
plecare. 

— Ai s-o vezi din nou, a încurajat-o Rose, luând-o pe după umeri. 

Muriel a dat din cap. 

— La revedere, puişor drag, a șoptit Muriel înainte de a pune fotografia 
jos. 

Rose şi Muriel s-au îndepărtat de masă, lăsând în urmă orice dovadă a 
vieţii lor de dinainte. Ofiţerul le-a examinat ținuta pentru a se asigura că nu 
mai avea nici o etichetă sau alte semne distinctive britanice. Croitorii SOE 
foloseau materiale aduse clandestin din Franţa, sau transformau 
îmbrăcăminte la mâna a doua, cumpărată din prăvăliile de vechituri. 
Obiectele confecţionate erau modificate cu atenţie, în aşa fel încât să poarte 
etichete ale fabricanţilor francezi. Nasturii, unii ascunzând chiar o mică 
busolă, erau inscripţionaţi cu Elegant sau Mode de Paris. Fermoarele 
britanice aveau toate marcajul Lightning19 ştanţat pe cheița de metal, care 
era îndepărtat cu grijă cu ajutorul unei freze dentare. Rose era convinsă că 
SOE își dăduse silința ca îmbrăcămintea lor să pară autentic franțuzească 
până în cele mai mici detalii. 


19. Fulger (engl.). 


Ofiţerul a înmânat fiecăruia un mic teanc de hârtii. 

— Aici aveţi acte de identitate, documente de călătorie, cartele de 
alimente și franci. 

Noua mea identitate. Rose s-a uitat lung la documentele ei, înțelegând că 
de atunci încolo ea nu mai era Rose Teasdale, dactilografa care lucra la 
Cabinetul de Război al lui Churchill. 

— Ei, şi-acum, a zis ofiţerul, să recapitulăm, pentru ultima oară, care este 
acoperirea voastră. În regulă? 

— Numele meu de cod este Magicianul, a început Felix în franceză. 
Numele de agent acoperit este Jules Laberge. Sunt mecanic și lucrez la 


Granet Garage, la Paris. 

— Bine, a zis ofiţerul, şi apoi s-a uitat spre Muriel. 

— Nume de cod, Sporran. Numele sub acoperire este Marie Caton, sunt 
croitoreasă şi lucrez la domiciliu. 

Ofiţerul a dat din cap și s-a întors spre Rose. 

— Numele meu de cod este Libelula, a spus Rose, simțind fiori în spate. 
Numele de agent, Aline Bonnet. Sunt comis-voiajoare şi vând cosmetice. 

— Minunat, a spus ofițerul, părând mulțumit. 

Rose, Muriel și Felix își primiseră rolurile de agent SOE în timpul 
ultimei faze a instructajului. Ținând seama de performanţa ei — mediocră, în 
cel mai bun caz — de la pregătirea de luptă, Rose se așteptase să aibă 
misiunea de operatoare. Însă date fiind franceza sa fluentă, buna cunoaştere 
a Parisului și comportamentul neagresiv, instructorii erau convinși că avea 
să fie foarte potrivită în rolul de curier care să asigure comunicarea între 
Rezistenţa Franceză și rețelele de agenţi britanici. 

Muriel excelase la capitolul codificări Morse, aşa că primise rolul de 
operatoare radio. Cu ajutorul lecţiilor lui Rose de fiecare seară, Muriel își 
îmbunătăţise franceza până într-acolo încât accentul său scoţian era 
imperceptibil, cu excepţia simulacrului de interogatoriu când s-a aflat sub 
presiune. lar Felix, pe care directorii SOE îl vedeau ca pe un lider capabil şi 
sigur pe sine — cu toate că pornirile lui de fost pilot de curse îl făceau uneori 
să acţioneze rapid şi, câteodată, chiar riscant — a fost ales șeful reţelei. 
Împreună, Rose, Muriel și Felix alcătuiau rețeaua Magicianul, numită aşa 
după numele de cod al lui Felix, din cadrul Secţiei F a SOE. Avea să fie un 
subcircuit al reţelei Doctorul — organizată de un agent cu numele de cod 
Prosper — care acţiona deja în Paris. 

Ofiţerul le-a dat o hartă cu punctele de aterizare, apoi i-a ajutat să-şi 
adune lucrurile, materialele şi echipamentele, cele mai multe urmând să fie 
paraşutate în containere. 

— Şi încă ceva, a adăugat el pe un ton aparent plin de părere de rău, și a 
deschis un sertar. Pastilele voastre. 

Rose a simţit cum i se strânge stomacul. 

— La nevoie, benzedrina vă ţine treji, a spus. Pastilele de sulfamidă sunt 
pentru infecţii. 


Le-a mai dat niște sticluțe medicinale, apoi şi-a dres glasul. 

— lar aceasta este pastila-L, a zis el și a întins mâna. 

Pastila letală. Rose a rămas cu privirea aţintită asupra capsulei îmbrăcate 
în cauciuc. 

— O mușşcaţi, a explicat ofițerul, și moartea survine în mai puţin de 
cincisprezece secunde. 

Rose și-a înghițit nodul din gât. 

Ofiţerul a introdus capsula în rezervorul unui stilou şi, după ce a 
înșurubat capacul, i l-a întins lui Felix. Apoi a luat de pe birou două tuburi 
lucioase din alamă. 

— Capsula voastră cu cianură este ascunsă în partea de jos a rujului. 

Rose a luat rujul, încercând să nu tremure. 

Și-au tras combinezonul de zbor peste hainele franțuzești, au prins 
hamurile paraşutei şi au ieşit în noaptea fără lună. Însoţiţi de ofiţer, au 
traversat pista spre un Armstrong Whitworth Whitley, un bombardier de 
noapte cu două motoare. 

— Prosper a organizat o echipă de preluare din membri ai Rezistenței, a 
spus ofițerul. După ce aterizaţi, ei vă preiau, şi apoi vă duc la Paris. 

— Am înţeles, a zis Felix, care părea nerăbdător să înceapă misiunea. 

— Noroc! 

Ofiţerul le-a strâns mâna. 

Rose s-a urcat în avion şi s-a aşezat pe podeaua avionului, între Muriel şi 
Felix. 

În aer se simţea un miros greţos de chimicale, care părea a veni din lacul 
care acoperea interiorul avionului. Fuzelajul îngust şi fără ferestre al 
bombardierului îi dădea aspectul unui sicriu zburător. 

În timp ce soldaţii le încărcau materialele, Rose a privit spre carlingă, 
unde un pilot şi un copilot — membri ai Serviciului de Misiuni Speciale20 al 
RAF — se uitau pe planurile de zbor. 

20. Royal Air Force Special Duties Service, serviciu ultrasecret al Forţelor Aeriene, care executau 


misiuni pentru SOE şi Biroul Serviciilor Secrete (SIS), cunoscut şi ca MI6. Principala misiunea era 
de a parașuta şi recupera agenţi secreţi şi echipamente în şi din Europa ocupată. 


Rose se juca absentă cu un buzunar al costumului de zbor. 
— Suntem pe mâini bune, i-a spus Felix, dându-i un ghiont. Pilotul o să 


ne ducă în Franţa în siguranţă. 

Rose a încuviinţat din cap, dar nu zborul o îngrijora, chiar dacă îi era 
groază de înălțime, ci săritura din avion sau, mai exact, teama că parașuta 
nu i se va deschide. 

În timpul antrenamentelor de parașutism, un cursant, care nu era candidat 
SOE, îşi pierduse viaţa după ce balonul de mătase al parașutei sale nu se 
deschisese. Instructorii numeau asta „candela romană“, dar îi asigurau pe 
candidaţi că era un accident foarte rar. Ceea ce nu i-a alungat lui Rose 
teama că parașuta poate fi defectă, şi nici coşmarurile sale că ar putea să se 
încurce în corzile paraşutei, ca o muscă înfășurată în pânza de păianjen. 

Muriel a strâns-o de mână. 

— O să fie bine. 

Rose a răsuflat adânc, recunoscătoare lui Muriel pentru încercarea de a o 
calma. 

Unul dintre membrii echipajului, pe nume Sullivan, un tânăr cu pistrui pe 
chipul palid, s-a aşezat în faţa lor. Un altul, cu care nu făcuseră cunoștință, a 
controlat mitralierele din coada avionului, apoi s-a aşezat în turelă și şi-a 
prins centura. 

Motoarele bombardierului au pornit ușor, apoi au început să huruie. Rose 
s-a uitat la piloți, dar containerele, lungi fiecare de peste un metru, o 
împiedicau să vadă prea bine carlinga. Din nefericire, putea să zărească 
doar turela înconjurată de panouri de sticlă. Motoarele urlau. Avionul a 
accelerat. Şi-a cuprins genunchii cu braţele, înfigându-și unghiile în coapse. 
Câteva secunde mai târziu, bombardierul a decolat, lipind-o de podea. 

Pilotul a înclinat avionul, îndreptându-l apoi spre Canalul Mânecii. Când 
au ajuns la înălțimea de zbor, Sullivan a venit târâş spre ei. 

— V-aţi gândit vreodată să instalaţi scaune în avion? l-a întrebat Felix. 

— Pentru ce? a răspuns acesta, zâmbind larg. Toţi pasagerii noștri se 
aruncă din avion înainte să aterizăm. 

Rose se foia, încercând să-și alunge teama tot mai mare. 

— Stai liniştită, a spus Sullivan. Te anunţ eu când ne apropiem de zona 
de parașutare. 

S-a ridicat apoi în picioare, cu spatele uşor aplecat din pricina plafonului 
jos, şi şi-a văzut de treabă, verificând containerele ce urmau să fie 


parașutate. Felix şi-a încrucişat braţele şi s-a lăsat pe spate pentru a se 
odihni. Muriel şi-a rezemat capul pe genunchi. 

Rose, cu trupul inundat de adrenalină, și-a verificat discret cataramele 
hamurilor. O să mi se deschidă parașuta? O să scap neobservată de 
nazişti? O să fiu capturată? O să mă întorc la Londra? Oare o să scap cu 
viaţă din război? 

Postul ei de dactilografă în birourile subterane ale lui Churchill era o 
amintire palidă, iar anii petrecuţi în Londra înainte de război păreau dintr-o 
altă viață. Huruitul motoarelor îi amintea tot timpul că Hitler trimisese 
Luftwaffe să secere viața a mii de londonezi, printre care mama, tata și 
Charlie. S-a luptat să înăbușe orice temeri, hotărâtă să-și facă datoria față de 
Marea Britanie şi să-şi cinstească familia. 

După o oră, avionul a început să coboare. 

Rose şi-a simțit stomacul în gât, şi şezutul lipit brusc de podeaua 
fuselajului. 

Avionul s-a zgâlțâit. Muriel a ridicat capul de pe genunchi și s-a apucat 
de hamuri. Rose a bătut-o uşor cu palma pe picior. 

— Un pic de turbulenţă, i-a spus, dându-și brusc seama că de fapt se 
liniştea pe sine. 

Muriel a dat din cap. 

Nesocotind turbulenţele, Sullivan şi-a făcut drum prin avion ca un bătrân 
marinar la prova corabiei legănate de valuri. Dintr-o cutie cu muniții a scos 
un termos şi nişte căni metalice. A venit apoi spre ei și le-a spus: 

— V-am adus ceva de băut. 

Avionul a pierdut brusc din înălțime, dându-i lui Rose o senzaţie de 
greață. 

— Nu, mulțumesc, a zis ea, sperând ca nimeni să nu bage de seamă în ce 
stare era. 

— Tradiția noastră cere să-i servim pe agenții SOE cu un pic de băutură, 
a spus Sullivan în timp ce scotea capacul termosului. Aduce noroc. 

— Cu plăcere, a spus Felix primind cana. 

Muriel, care era albă la față, a încuviințat şi ea. 

Sullivan le-a turnat fiecăruia în căni. Din ele ieșeau aburi. Rose a 
adulmecat, simțind aromă de cuişoare. 


— Ceai cu mirodenii? 

— Grog, a răspuns Sullivan. 

Rose a sorbit ceaiul îndoit cu whisky, simțind că îi arde gâtul. 

— Bun, a zis ea, cu speranţa că alcoolul avea să îi vindece răul de avion. 

Sullivan a zâmbit: 

— Este făcut de mine. 

Felix a dat băutura pe gât, apoi a mai cerut un rând. 

Mai mult whisky decât ceai. Rose a sorbit încet din cană, fără să simtă 
însă efectul asupra nervilor săi încordați. 

Lângă uşă s-a aprins un bec roșu. 

Muriel s-a îndreptat de spate, vărsând un pic de băutură. 

— Ne apropiem de zona de aterizare, a anunţat Sullivan. 

Rose a simţit că îi sare inima din piept. A înghiţit pe fugă restul grogului, 
dorindu-și să fi avut mai mult whisky. 

Agenţii au pus jos cănile, s-au ridicat de la locul lor și s-au apropiat de 
ușă aplecaţi de spate. Sullivan a adus nişte căşti şi i-a ajutat să-și prindă 
bine curelele sub bărbie. 

Casca lui Rose, pe care o simţea ca pe capacul de cristal al unui platou de 
tort, era mult prea mare pentru capul ei. A împins în sus marginea care îi 
venea peste ochi. Simţindu-și gura uscată, s-a așezat la rând în spatele lui 
Felix şi Muriel. 

Sullivan a prins cu o carabină corzile paraşutelor de coarda statică 
montată lângă uşă, apoi, în spatele lui Rose, a prins containerele de aceeași 
coardă. 

— Fiţi gata! 

Sullivan a deschis uşa. 

Pe Rose a izbit-o în față un curent de aer. I s-a încreţit pielea de frig. 
Huruitul motoarelor îi bubuia în timpane. Nu trebuie decât să sar; parașuta 
o să se deschidă automat. A aruncat o privire pe lângă Felix, sperând să 
zărească pământul, dar nu vedea decât un gol negru. A întors ochii spre bec, 
așteptând să se schimbe în verde, semnalul pentru salt. 

— Noroc! a strigat Sullivan, dar glasul i se pierdu în zgomotul 
motoarelor. Să-i faceţi praf! 

Felix a dat din cap. Rose a verificat catarama din față a hamurilor. 


Lumina s-a făcut verde. Rose a simţit că rămâne fără aer. 

— Start! a strigat Sullivan. 

Felix a sărit şi a dispărut. Muriel s-a aruncat înainte și s-a topit în noapte. 

Rose, cu adrenalina în nori, a ţâșnit spre uşa deschisă. 

— Stai! Sullivan a înșfăcat-o de hamuri. S-au încurcat! 

Inima lui Rose era gata să-i sară din piept. S-a apucat cu mâinile de rama 
ușii, cu picioarele la câţiva centimetri de prag. Vântul îi flutura 
combinezonul de zbor. 

Sullivan i-a desprins hamurile de pe coarda statică. Rose simţea cum 
potriveşte ceva la rucsac și îi fixează coarda din nou. 

— Okay! 

Rose a şovăit, i se tăiaseră picioarele. 

— Eşti sigur? 

— Da! 

Rose a înghiţit în sec. Și-a făcut curaj și a sărit. Te rog, deschide-te! 
Trupul său aluneca prin văzduh. Aerul șuiera. Mintea i-o luase razna, 
rugându-se ca Sullivan să se fi descurcat cu parașuta. Secundele treceau. O, 
nu! S-a chinuit să-și ridice casca şi să privească în sus, aşteptându-se să 
vadă cupola parașutei încurcată în corzi, dar a simţit deodată că este trasă 
brusc în sus, ca şi cum o mână de uriaş o ridica spre cer. A răsuflat ușurată 
când a simţit că o apasă hamurile la subsuori. Deasupra ei, o parașută 
deschisă ca o floare. Slavă Domnului! 

Rose a scrutat orizontul, căutându-i din ochi pe Felix și Muriel. Le-a zărit 
ciupercile parașutelor, purtate de vânt spre un câmp. Dar sunt la aproape 
doi kilometri! Cât timp îi aranjase Sullivan echipamentul, între ei se căscase 
o distanţă apreciabilă. A privit în jos, și când a văzut ceva ce semăna cu o 
pădure apropiindu-se în viteză, și-a dat seama că trecuse de mult de zona de 
aterizare. A tras cu putere de corzile parașutei în încercarea de a se 
îndepărta de copaci, dar era prea târziu. A atins vârful unui pin cu ghetele. 
În cădere, s-a izbit de mai multe crengi care au zgâriat-o pe spate până s-a 
oprit cu o zgâlțâitură. 

Spânzurată în aer, Rose a început să dea din picioare. Hamurile o tăiau la 
subsuori şi coapse. Când ochii i s-au obișnuit cu lumina slabă, şi-a dat 
seama în ce încurcătură se afla. Deasupra ei erau corzile răsucite printre 


crengi. Dedesubt, la vreo şase metri, era pământul. Se simţea ca o marionetă 
agăţată de un stâlp de telegraf. Ce mizerie! 

Rose a început să se balanseze în încercarea de a se apropia de trunchiul 
copacului, dar se găsea prea departe. Și nici crengi nu erau la îndemână. S-a 
gândit dacă să desfacă hamurile, dar de la acea înălțime putea să-și rupă 
ceva. Aşa că a hotărât să aştepte cu speranţa că Felix și Muriel, sau echipa 
de preluare, aveau s-o găsească înaintea vreunei patrule nemţeşti. 

Minutele treceau. Hamurile, care acționau ca un garou dată fiind 
greutatea constantă, i-au oprit circulaţia în mâini și în picioare. Rose a 
început să le îndoaie ca să alunge amorţeala. În timp ce încerca să slăbească 
curelele de la picioare, a auzit trosnind o creangă. A înghețat. S-a uitat cu 
atenție în jur. Inima a început să-i bată nebunește în piept. Zgomotul de pași 
strivind frunzele uscate se auzea tot mai aproape. Și-a ţinut respiraţia, cu 
speranţa să-i vadă pe Felix şi Muriel ieşind din tufişul des. În locul lor însă, 
de sub un pin a apărut o siluetă întunecată care ţinea în mână ceva ce 
aducea cu un pistol. 

Rose şi-a încordat privirea, încercând să-şi dea seama cine era. Francez? 
Neamţ? 

Necunoscutul s-a oprit. Prin copaci s-a pornit o adiere, şi parașuta de 
mătase s-a lovit de o creangă. Bărbatul s-a lăsat într-un genunchi și a 
îndreptat pistolul spre ea. 

Rose a ridicat mâinile, înăbușindu-și impulsul de a tipa. 

Necunoscutul a lăsat pistolul în jos şi s-a îndreptat spre copac. De 
aproape, Rose a văzut că era un bărbat fără cască sau uniformă de neamţ. 

— Echipa de preluare? a întrebat ea în franceză, cu glas tremurat. 

— Oui. 

Rose a răsuflat uşurată. Multumesc, Doamne. 

— Mă tem că vântul m-a purtat în afara traseului. Mă ajuţi să cobor? 

Francezul a vârât pistolul în jachetă şi a cercetat copacul. 

— Nu văd nici o creangă pe care să urc până la tine. 

— Minunat, a zis Rose şi a început să slăbească hamurile. 

Bărbatul a început să adune crengi și lăstăriş și să le pună grămadă pe 
pământ. 

— Ce-ai de gând? 


— Să te cobor de acolo, a spus el şi a cules un braţ de frunze uscate. 

— O să-mi rup un picior. Găseşte-i pe ceilalți. Ar putea să arunce 
frânghiile de la unul din containere peste o creangă ca să mă dea jos. 

— N-avem timp. 

Bărbatul a continuat să adune crenguţe, frunze şi ace de pin, apoi a lăsat 
pistolul la rădăcina unui copac. Și-a scos jacheta și a întins-o peste ele, 
încropind un fel de saltea. Pășind deasupra, i-a spus: 

— Te prind eu. 

— O să te răneşti. 

El a ridicat braţele. 

— Grăbeşte-te! 

Alungându-și îndoielile, Rose şi-a dezlegat curelele din jurul picioarelor. 
Are să-l doară. A desfăcut cataramele din faţă ale hamurilor, ca să se lase 
încet jos. I-au scăpat însă din mână și s-a prăbușit pe pieptul lui, căzând 
amândoi la pământ. 

— Eşti teafără? a întrebat-o el. 

— Aşa cred, a răspuns Rose şi s-a aşezat în genunchi. Tu? 

— Oui, a zis el şi a ajutat-o să se scoale de jos. 

Rose s-a ridicat pe picioarele nesigure. A încercat să-i vadă faţa pe 
întuneric. 

— Merci, a zis ea şi a întins mâna. 

A simţit o strângere aparte, fermă, dar blândă, cu doar trei degete. 


CAPITOLUL 15 
Paris, Franţa — 21 mai 1943 


— Libelula, s-a prezentat Rose cu numele de cod. 

A aruncat o privire spre mâinile lor ascunse de întunericul pădurii. 
Degetul mare şi arătătorul lui se simțeau reci la atingere, de parcă avea 
mâna pusă în ghips. 

— Lazare, a zis el şi a lăsat mâna în jos. 

Rose şi-a masat picioarele pentru a le mai dezmorţi, apoi a scos o 
lopăţică pliabilă care era prinsă de curea. Și-a tras de pe ea combinezonul 


de zbor şi a început să sape. Lazare s-a dus să-și ia jacheta şi pistolul. 

— Containerele trebuie să fie prin apropiere. 

Rose s-a uitat la parașuta încâlcită rămasă în crengile de sus ale 
copacului. N-am ce să-i fac. Şi-a pus casca şi combinezonul de zbor în 
gaura săpată şi le-a acoperit cu pământ. 

— Pe aici, a zis Lazare, făcând semn cu mâna. 

Rose a pornit-o prin pădure în urma lui, cu lopăţica în mână. 

— Ai văzut unde au aterizat ceilalți? 

— Oui, a zis Lazare, aplecându-se sub o creangă. Echipa mea trebuie să-i 
fi găsit deja. Eu am venit după tine când am văzut distanţa dintre parașute. 

Echipă? Rose se întrebă dacă această echipă de preluare era formată doar 
din membri ai Rezistenței Franceze, sau dacă includea şi vreun agent 
britanic din reţeaua Doctorul. SOE nu le dăduse nici un nume, mulţumindu- 
se să spună doar că urmau să fie recuperaţi la aterizare, şi apoi duși la Paris. 
A înaintat cu greu în adâncul pădurii, în pofida înţepăturilor pe care le 
simţea în picioare. 

După câteva minute de mers anevoios, au dat peste primul container, a 
cărui paraşută era răsfirată pe pământ. Celelalte containere atârnau prin 
copaci, din fericire însă destul de aproape pentru a fi date jos. Rose a mai 
săpat o groapă, în care a pus parașutele și lopăţica. Cu mâinile, a făcut o 
moviliţă de pământ sub care a ascuns urmele lăsate la aterizarea lor. 

— Ca să le scoatem de aici, avem nevoie de ceilalți, a spus Rose, 
apropiindu-se de Lazare. 

Bărbatul a dat din cap, apoi a scos din jachetă o lanternă mică. 

— De obicei, folosim lanternele ca să semnalizăm celor din RAF unde să 
le paraşuteze. Dar acum suntem greu de găsit, iar dacă nemţii au fost alertaţi 
de apariţia unui avion inamic, în scurt timp patrulele lor o să împânzească 
zona. 

— Am înţeles, a zis Rose. 

Lazare a ridica lanterna și a aprins-o scurt de două ori. 

Rose a scrutat cu privirea pădurea. 

— Uite, acolo, i-a arătat Lazare. 

Ea s-a întors. La câteva sute de metri, a văzut o lumină licărind câteva 
secunde. 


— Vin spre noi, a spus el. 

Grăbiţi-vă, s-a rugat Rose în gând, înțelegând că ei doi nu aveau de ales 
decât să aştepte şi să spere că salvatorii urmau să ajungă la ei înaintea 
dușmanului. 

Câteva minute mai târziu, în timp ce Rose şi Lazare aranjau containerele 
pentru a fi cărate, dintre copaci au apărut câţiva oameni din Rezistență 
înarmaţi cu pistoale mitralieră Sten. În spatele lor veneau Felix şi Muriel. 

— Eşti bine? a întrebat-o Muriel pe Rose, îmbrăţișând-o. 

— Da, a zis Rose. 

— Probleme la ieșirea din avion? a întrebat și Felix. 

— Oarecum, a răspuns Rose, simțindu-se extrem de recunoscătoare faţă 
de Sullivan care îi aranjase hamurile parașutei. Pe deasupra, am rămas 
agăţată în copac, a adăugat ea și s-a întors. Bărbatul care o ajutase schimba 
saluturi cu unii din camarazii săi. 

— Eu sunt Claudius, a intervenit un bărbat între două vârste. Și-a scos 
basca, descoperind un cap pleșuv, și i-a strâns mâna lui Rose. 

— Libelula, a zis Rose, dându-și seama că rețeaua Doctorul trimisese în 
întâmpinarea lor numai membri ai Rezistenței Franceze. 

— Bun venit în Franţa! i-a urat Claudius. 

— Mulţumesc! 

A încercat-o un sentiment plăcut de satisfacţie. Am reușit. Drumul nostru 
însă abia a început. A alungat senzaţia de mulţumire şi s-a întors cu gândul 
la cum să scape din pădure. 

Claudius le-a spus oamenilor săi să ridice containerele pe umeri. Aproape 
o oră, Rose, Muriel și Felix au mers prin pădure, ajutându-i cu rândul pe 
luptătorii francezi să care containerele burdușite cu materiale și provizii. 
Mică de înălțime, Rose se silea să ţină containerul cu braţele întinse 
deasupra capului în loc să îl rezeme pe umăr, ca toți ceilalți. Mânată de 
sentimentul datoriei, a continuat aşa ca să-i ajute la căratul proviziilor, fără 
să mai ţină seama de durerea din braţe. Au ajuns la un pârâu șerpuitor, apoi 
au luat-o pe cărare spre o fermă. 

— În grajd, le-a spus Claudius oamenilor săi, apoi s-a întors către Felix: 
Avem reţeaua noastră care ne susține. Fermierul a vrut să ne pună grajdul 
ăsta la dispoziţie, dar preferă să nu se amestece în acţiunile noastre 


clandestine. 

Felix a încuviinţat. 

Rose i-a ajutat pe luptători să care containerele înăuntru. Un miros slab 
de bălegar i-a umplut nările. În timp ce îşi masa umărul dureros, pâlpâirea 
fosforescentă a unui băț de chibrit scăpărat a făcut-o să-şi mijească ochii. 

— Rămânem aici până în zori, a spus Claudius care aprindea un felinar. 
Apoi vă ducem pe ascuns la Paris. 

— Unde ne aflăm? a întrebat Felix. 

— Ableiges#. 


21. Localitate în Île-de-France, în nordul Franţei, la 38 de km de Paris. 


Claudius a potrivit flacăra ce arunca o lumină gălbuie. Golit de animale 
sau nutreţ, grajdul mai avea câteva grămezi de paie. 

— Foarte bine, a zis Felix, pornind spre containerele de aluminiu. Să 
verificăm conţinutul. 

A desfăcut dispozitivele de închidere și a scos capacele. 

Muriel a examinat stația radio, ascunsă într-un geamantan de piele. 

— Pare să fie în ordine, a zis ea, încercând sursa de curent. 

Felix a arătat spre o ştirbitură de la fundul celui de-al doilea container, 
care era mai mare şi mai pătrățos decât celelalte. A scos din el o roată de 
bicicletă. 

— Splendid, a zis Rose, uitându-se la roata încovoiată, cu spiţele îndoite 
ca nişte perii de sârmă pentru ţevi. Bicicleta fabricată în Franţa, pe care 
SOE o procurase şi o dezasamblase pentru fi transportată, era esenţială 
pentru rolul de curier al lui Rose, ca și pentru acoperirea ei de comis- 
voiajoare de cosmetice. Poate fi reparată? a întrebat ea. 

— Mă îndoiesc, a zis Felix. 

— Putem să-ţi facem rost de o altă bicicletă, a intervenit Lazare. 

Rose s-a întors. Lumina felinarului îi permitea să-l vadă mai bine pe cel 
care o ajutase să coboare din copac. Lazare părea să aibă vreo douăzeci și 
ceva de ani, cam un metru optzeci, păr închis la culoare şi ochi de culoarea 
castanei. Era proaspăt bărbierit, spre deosebire de ceilalți, mai în vârstă şi 
mustăcioși, sau cu bărbi ţepoase și încărunţite. La mâna dreaptă avea o 
proteză de lemn care părea pictată profesionist, dat fiind că degetul mare și 


arătătorul erau reproduse în mod realist. O rană de război? 

— Nu este nevoie, a zis Felix. O să luăm legătura cu Centrala s-o 
înlocuiască. 

— Poate că e mai bine ca o singură persoană să-și asume riscul de a fura 
o bicicletă, a zis Lazare, decât să punem în pericol viaţa mai multora pentru 
a recupera materialele livrate de RAF. 

Luptătorii din Rezistență au schimbat câteva cuvinte în șoaptă. 

Felix a făcut o pauză pentru a scoate o ţigară din buzunar. 

— Nu e mare lucru să facem rost de o bicicletă, a intervenit şi Claudius. 

Felix a aprins ţigara, apoi a încuviinţat din cap. 

Rose a observat pe chipul lui Felix o ușoară dezamăgire. Este dornic să 
arate că are autoritatea de a procura materiale. 

Lazare s-a dus în colțul grajdului, lângă o boxă de cai goală, şi s-a aşezat 
jos. S-a rezemat de un stâlp de lemn și a închis ochii. 

— Claudius, a spus Felix, scoțând un rotocol de fum. Haide să-ţi arăt ce 
provizii au trimis britanicii pentru Rezistență. 

Claudius a zâmbit bucuros. 

Rose şi Muriel s-au întins pe o grămadă de fân, în timp ce Felix şi 
Claudius, cu ţigara în gură, făceau inventarul muniției. Ceilalţi bărbaţi s-au 
așezat în cerc şi au început să mănânce din conservele cu carne de oaie, 
lăsându-l pe Lazare singur. 

— Ce s-a întâmplat în avion? a întrebat Muriel, cu capul rezemat pe o 
grămăjoară de paie. 

— Sullivan a observat că e ceva în neregulă cu parașuta mea, a spus 
Rose. 

— Sfinte Sisoe! a exclamat Muriel. 

— l-a luat doar câteva secunde ca s-o aranjeze bine, a spus Rose, 
gândindu-se cu groază la ce s-ar fi întâmplat dacă aviatorul nu observa 
coarda încâlcită. De asta am aterizat aşa de departe. Și, pe deasupra, am 
rămas agăţată în vârful unui copac. 

— Şi cum te-ai dat jos de acolo? 

— M-a ajutat el, a răspuns Rose, făcând semn cu capul spre Lazare. Sau, 
mai exact, mi-a amortizat căderea când m-am prăbușit peste el. 

Muriel a zâmbit: 


— Genial. 

Rose a dat din cap, simțindu-se atât de norocoasă că o avea pe Muriel 
drept camaradă şi, chiar mai mult, drept prietenă. 

— Hai să dormim puţin, a spus Muriel. Vrem să fim proaspete mâine 
când ajungem la Paris, nu-i așa? 

Rose s-a întors pe o parte. În cap i se învârteau imagini de când fusese cât 
pe ce să sară din avion cu o parașută în neregulă. Apoi inima a început să-i 
bată mai tare la gândul că avea să se întoarcă la Paris. Nu putea să doarmă, 
aşa că a repetat în gând legenda ei de acoperire, iar și iar. Glasurile 
bărbaţilor au început să se împuţineze pe măsură ce se pregăteau de somn. 
Înainte să închidă ochii, Rose a aruncat o privire spre Lazare, care se 
odihnea cu mâna mutilată aşezată pe coapsă. Ce ţi s-a întâmplat? La câte ai 
renunţat ca să lupţi alături de ei? Înainte să adoarmă, s-a întrebat câte urma 
să mai îndure înainte ca războiul să se sfârșească. 


Rose s-a trezit în scârțâit de balamale. Ușa grajdului s-a deschis, şi razele 
soarelui i-au scăldat faţa. S-a ridicat în capul oaselor şi şi-a scuturat paiele 
din păr. 

— Bună dimineaţa, a zis Felix, care stătea în cadrul uşii cu ţigara lipită 
de buze. 

— Bonjour, a zis Rose. De cât timp te-ai trezit? 

— De puţină vreme. Ceilalţi s-au dus după camion, a adăugat Felix și a 
tras adânc din ţigară, scoțând fumul pe nări. 

Rose a dat din cap. Uitându-se în jur, a văzut că toţi luptătorii din 
Rezistență erau plecaţi, în afară de Claudius, aflat în curte. 

Muriel a întins braţele pentru a se dezmorţi și a căscat. Apoi s-a ridicat în 
picioare și și-a netezit hainele. 

Rose și-a scos trusa de cosmetice dintr-un container. Nu fusese genul care 
să se machieze. Chiar și când se ducea la întâlniri, foarte rar după ce 
izbucnise războiul, abia dacă își dădea cu puţină cremă și pudră, nici vorbă 
de ruj. Datorită acoperirii sale, se familiarizase cu produsele de 
înfrumusețare — citind revistele franțuzești de dinainte de război puse la 
dispoziţie de SOE — şi era hotărâtă să arate şi să se poarte ca o adevărată 
comis-voiajoare.  Deschizând trusa de cosmetice rotundă, frumos 
ornamentată, care avea și o oglinjoară înăuntru, și-a conturat ochii cu 


creionul, apoi a aplicat pudră pe obraji. În timp ce își ruja buzele într-o 
nuanţă de roșu aprins, şi-a amintit de locaşul secret din tub în care se afla 
capsula ei cu cianură. S-a oprit pentru o clipă, a tras aer în piept de câteva 
ori şi a terminat machiajul. 

— Eşti tare frumușică, i-a spus Muriel. 

Rose a zâmbit. Și-a alungat din minte gândul la cianură și a închis cutia 
cu pudră. 

Câteva minute mai târziu, a sosit camionul cu o remorcă mare, condus de 
un membru al Rezistenței care părea a fi tăietor de lemne. Rose, Muriel și 
Felix şi-au strâns lucrurile şi s-au dus în curte să-l caute pe Claudius. 
Remorca, după cum a observat Rose, era încărcată cu scânduri, lungi de 
vreo trei metri, care atârnau cu un capăt în afară. 

— De la apartamentele voastre, a spus Claudius și le-a dat fiecăruia o 
cheie. Sunt în aceeași clădire. Libelula şi Sporran vor locui în același 
apartament. 

Rose a aprobat din cap, părându-i-se în acelaşi timp ciudat să-și audă 
numele de cod rostit de altcineva din afara SOE. 

— Magicianule, a spus Claudius, uitându-se la Felix, apartamentul tău 
este vizavi. 

— Perfect, a zis Felix şi a vârât cheia în buzunar. 

— Eu voi distribui materialele pe care nu le puteţi lua cu voi, a continuat 
Claudius, apoi s-a întors spre Rose. 'Ţie am să-ţi arăt unde se află cutiile de 
scrisori. 

Rose a dat din cap, nerăbdătoare să-și îndeplinească misiunea de curier, 
de a prelua şi transmite mesajele dintre rețelele SOE și Rezistenţa Franceză 
folosindu-se de locaţiile secrete. În timpul instructajului, folosise de 
nenumărate ori cutiile de scrisori „moarte“, în care agenţii lăsau mesaje 
secrete fără să se întâlnească, din motive de siguranță. Aranjase la rândul ei 
mai multe cutii de scrisori „vii“, metoda prin care agenţii se întâlneau faţă 
în față pentru a face schimb de informaţii sau de muniţie. În timpul 
pregătirii însă nu exista riscul de a fi prinsă și executată. Pregătirea s-a 
terminat. Acum este de-adevăratelea. A simţit un nod în gât. 

— După ce ai învăţat unde se află cutiile de scrisori, o să poţi lua legătura 
cu Prosper, a spus Claudius. 


Numele de cod al celui care a organizat reţeaua Doctorul. Rose se 
întreba cât de greu avea să-i fie să aranjeze comunicarea dintre Doctor şi 
subcircuitul Magicianul. 

— E în regulă, a zis Magicianul. 

— O să vă ducem până la marginea Parisului, a adăugat Claudius, 
îndreptându-se spre camion. Acolo vă despărțiți şi vă duceţi la apartamentul 
vostru pe drumuri separate. 

Felix s-a uitat la şoferul care purta niște haine ponosite. 

— Pe drum vor fi în mod sigur puncte de control nemţești. Aşa cum 
suntem îmbrăcaţi, o să le sară în ochi că facem autostopul cu un 
camionagiu. 

Claudius a zâmbit, făcând creţuri la coada ochiului. S-a urcat în remorcă, 
a scos câteva rânduri de scânduri, dând la iveală un compartiment ascuns. 
Cu toate că încărcătura părea formată în întregime din scândurile de trei 
metri, podeaua remorcii era decupată în mijloc, cât să ascundă trei oameni 
şi ceva bagaje. 

— Deşteaptă chestie! a exclamat Muriel. 

— Bravo! a zis Felix şi i-a strâns mâna lui Claudius. Apoi s-a urcat în 
camion ca să încarce bagajele. După ce le-a ajutat pe Rose şi pe Muriel să 
intre în ascunzătoare, s-a strecurat şi el în spaţiul îngust. 

— Dacă trebuie să comunicaţi cu Rezistenţa Franceză, le-a spus 
Claudius, aplecat deasupra lor, să luaţi legătura cu mine sau cu Lazare. Și-a 
potrivit basca pe cap, apoi a ridicat o scândură. Puteţi avea încredere în 
Lazare. 

Pentru o clipă, lui Rose i-a apărut în minte imaginea tânărului cu proteza 
la mână. 

— Au revoir, a zis Claudius şi a pus scândura la loc. 

Rose stătea înghesuită între Muriel şi Felix. L-a urmărit pe Claudius cum 
astupa golul, scândură cu scândură, până s-a făcut beznă. Motorul a început 
să huruie, făcând să vibreze scândurile, și camionul a pornit. 

În spaţiul acela îngust, Rose nu putea să-și miște nici mâinile, nici 
picioarele. În câteva minute, aerul a devenit greu de respirat. Micile 
crăpături dintre scânduri erau singura lor sursă de aer proaspăt, dar și acela 
era amestecat cu mirosul înțepător de motorină. 


După vreo jumătate de oră, camionul a încetinit şi a oprit. Tânjind după 
oxigen, Rose spera că ajunseseră la destinaţie. Nerăbdarea ei de a ieşi la aer 
s-a stins când a auzit sunetele înăbușite, dar destul de clare, ale unui dialect 
german gutural. 

— Prüfen Sie das Bauholz22, s-a auzit o voce de bărbat. 


22. Documentele pentru scânduri la control (germ.). 


Lui Rose i s-a făcut pielea de găină pe mâini. S-a străduit să-și ţină 
respiraţia. 

Tropăit de cizme care înconjurau remorca. A cuprins-o un val de 
adrenalină. A simţit cum Muriel o strânge tare de braţ. 

— Gehen!2 


23. Daţi-i drumul! (germ.) 


Motorul s-a ambalat. În scrâşnet de fiare, camionul a demarat în viteză. 

Rose a răsuflat ușurată. 

— Slavă Domnului, a șoptit Muriel. 

— Acum ajungem, a spus Felix, încercând să-şi liniştească tovarăşele de 
drum. 

Douăzeci de minute mai târziu, camionul a oprit. În timp ce erau 
descărcate scândurile, Rose s-a rugat să nu fie un alt punct de control 
german. După câteva clipe însă, a simţit o mare ușşurare să-l vadă pe şofer, 
zâmbind cu toată gura din care lipsea un dinte. 

Şi-au luat bagajele şi au coborât din camion, trăgând cu nesaţ în piept 
aerul proaspăt. Rose s-a uitat în jur: părea că au ajuns într-un depozit de 
lemne gol, cu excepţia câtorva paleţi de lemn rupti. 

Şoferul a arătat cu mâna în spatele lor. 

— Să staţi departe de străzile aglomerate. 

Rose s-a întors şi a văzut în depărtare Parisul. Inima a început să-i bată 
nebunește în piept. 

Felix l-a bătut pe umăr pe şofer, în semn de mulțumire. 

Rose, Muriel și Felix au ieşit tăcuţi din depozit. Când au ajuns în stradă, 
s-au despărțit, şi fiecare a luat-o pe alt drum către destinația lor din 
arondismentul 15. În câteva minute, tovarășii ei abia se mai zăreau, şi Rose 


s-a trezit mergând singură. A încercat să-și alunge teama și nesiguranța. Mă 
numesc Aline Bonnet şi vând cosmetice, şi-a repetat ea în gând. A strâns cu 
putere mânerul valizei pline cu produse de înfrumusețare. 

De la distanţă, oraşul părea neschimbat, la fel ca în copilăria ei. Aceleaşi 
edificii magnifice, şi ușor de recunoscut dintre toate celelalte metropole prin 
Tumul Eiffel, cu vârful lui îndreptat spre ceruri. Când însă a trecut un pod 
peste Sena, a văzut cât de mult se schimbaseră lucrurile. 'Trotuarele, cândva 
animate, erau aproape pustii. Parizienii, cu ochii duşi în fundul capului și 
pomeţi ascuţiţi, dovadă a raţiilor de mizerie, veneau sau se duceau la cozile 
la pâine. Peste tot patrulau soldați germani înarmaţi, cu căștile lor turtite. 
Cafenelele, altădată pline de clienţi care își beau cafeaua și savurau 
fursecuri, deveniseră localuri care serveau mâncare armatei germane. Multe 
dintre hotelurile luxoase, pline înainte de călători de peste tot, erau ocupate 
de ofiţeri naziști. 

Copil fiind, Rose era înnebunită după vacanţele de vară ale familiei, când 
mergea la Paris să-și vadă bunicii. Vizitaseră de multe ori Luvrul care, după 
cum îi spunea mama ei, adăpostea cele mai frumoase obiecte de artă din 
lume. Se plimbaseră prin Cartierul Latin, unde mama şi tata rătăceau printre 
librării, chioșcuri de ziare şi florării, în timp ce ea şi cu Charlie, însoţiţi de 
bunici, se jucau cu bărci de hârtie într-o fântână. Lui Charlie îi plăcea 
Catedrala Notre-Dame mai mult decât orice. „Am să zbor într-o zi“, spusese 
el odată, arătând spre unul din garguiele ornamentate cu figuri grotești cu 
aripi, cocoţate pe catedrală. 

Amintirea preferată a lui Rose era însă o întâmplare cu mult mai modestă 
decât catedralele colosale, magazinele extravagante sau arta nepreţuită. 
Când se plimbau cu toţii prin Champs de Mars, pe lângă Turnul Eiffel, lui 
Rose îi plăcea la nebunie să mănânce îngheţată, mai ales din cea cu fistic. În 
timp ce o savura, îi lua de mână pe bunici, cu rândul. Charlie stătea pe 
umerii tatei, și îngheţata îi curgea din con. Cu o batistă, mama ștergea de pe 
părul soţului ei picăturile de cremă topită. Fusese, și avea să fie mereu, una 
din amintirile ei nepreţuite. 

Acum, toate fiinţele dragi dispăruseră, și Rose era singura din familie 
care mai rămăsese în viață. Parisul ei iubit și toate amintirile pe care le 
păstra cu sfințenie în suflet erau pângărite de Hitler și de obsesia sa de a 


cuceri Europa. Steagurile cu svastică atârnau pe clădiri. Garguiele de pe 
Notre-Dame, care încă din secolul al XIII-lea ţineau spiritele rele, dar şi apa 
de ploaie, departe de zidurile bisericii, nu făcuseră nimic ca să împiedice 
ocupația germană. Pentru Rose, Parisul nu mai era decât amintire a măreției 
lui de odinioară. Nu numai că Hitler cucerise Franţa, ci îi adusese pe 
parizieni într-o stare prelungită de amorțeală, doar cât să se aventureze pe 
străzi în căutarea unor mijloace de supravieţuire. Și-a mușcat buzele, 
încercând să-și rețină lacrimile. 

Când s-a apropiat de o intersecţie, doi soldaţi ai Wehrmachtului tocmai 
au apărut de după colţ, venind drept spre ea. Ochii li s-au întâlnit. Inima îi 
bătea mai să-i sară din piept. La naiba. Era prea târziu să traverseze strada 
fără a atrage atenţia, așa că a lăsat capul în jos și a mers mai departe. 

Soldaţii s-au oprit, blocându-i drumul. 

I s-a tăiat răsuflarea. 


— Papiers24, a zis un soldat. 


24. Documentele (germ.). 


Rose s-a oprit şi a lăsat valiza jos. 
— Na los, beeilt euch ein bisschen2>, a spus al doilea soldat, studiind-o 
din cap până în picioare. 


5. Haide, mișcă-te ceva mai repede (germ.). 


Rose i-a întins hârtiile din poşetă. 

Soldaţii au aruncat o privire asupra lor și i le-au dat înapoi. 

În timp ce Rose le punea la loc în poşetă, cel de-al doilea soldat a împins 
ușor valiza cu bocancul. 

— Offenz8. 


26. Deschide (germ.). 


Rose a îngenuncheat şi a deschis-o. Cu ţeava puștii, el a împins hainele 
într-o parte, dând la iveală trusa de cosmetice. 

Rose a luat-o repede, sperând ca soldaţii să nu controleze şi căptuşeala 
valizei în care ascunsese pistolul. A deschis trusa, dând la iveală colecţia de 
cutii de pudră, loţiuni, uleiuri și rujuri. 


— Nu vreţi să cumpăraţi ceva pentru logodnica dumneavoastră? a 
întrebat Rose în franceză. 

Unul din cei doi, care părea să înțeleagă puţină franceză, a râs şi i-a spus 
ceva în germană colegului său, făcându-l să se încrunte și să clatine din cap. 
Aparent convinşi, sau mai degrabă puţin stânjeniţi că li se propusese să 
cumpere cosmetice de damă, soldaţii și-au atârnat pușştile pe umăr şi au 
plecat mai departe. 

Cu stomacul făcut ghem, Rose și-a pus lucrurile la locul lor și a pornit 
mai departe prin oraş. 

A ajuns în cele din urmă la adresa căutată, o clădire din cărămidă din 
arondismentul 15, a intrat şi a urcat scările până la un apartament de la 
etajul patru. Înainte de a apuca să bată la ușă, aceasta s-a deschis. Muriel şi 
Felix au tras-o înăuntru și au închis uşa. 

— Slavă Domnului, a zis Muriel şi a îmbrăţișat-o. 

Rose a lăsat valiza şi a strâns-o şi ea în brațe. 

— Am reușit. 

— Instalează-te, a spus Felix zâmbind. Avem mult de lucru. 

Rose i-a dat drumul lui Muriel și a aruncat o privire prin micul 
apartament de două camere. Avea mobilă puţină, o canapea foarte uzată, o 
masă cu patru scaune și o bucătărie strâmtă, cu un dulap fără uși. Tencuiala 
de pe tavan era crăpată şi plină de urme de apă, iar în aer se simţea mirosul 
distinct de mucegai. 

— Apartamentul meu de vizavi este încă și mai mic, a comentat Felix. Și 
nici nu e la fel de drăguţ ca ăsta. 

Rose găsea apartamentul mai mult decât potrivit, şi în mod sigur 
corespundea meseriilor lor de acoperire. Înţelegea pe de altă parte că Felix, 
care provenea dintr-o familie bogată, era obișnuit cu camere mai de soi. 

— Locul este foarte nimerit pentru cât își pot permite un mecanic, o 
croitoreasă sau o comis-voiajoare, a zis Rose. 

Felix a încuviinţat din cap, apoi s-a întors spre Muriel. 

— Ce-ai zice să-i informăm pe cei de la Centrală că am ajuns? 

— Cu plăcere, a zis Muriel. A scos geamantanul care cântărea mai mult 
de douăzeci de kilograme şi l-a pus cu grijă pe masa de lângă fereastră. A 
deschis capacul, dând la iveală un panou radio plin de butoane și 


comutatoare, apoi a conectat la el o clapetă de telegraf şi un set de căști. A 
aruncat o privire pe geam, să se asigure că nu se uita nimeni. A întredeschis 
fereastra, a scos afară antena, care era o sârmă subțire învelită în cauciuc, 
înfăşurată în jurul unei cartele Paxolin?7. 


27. Produs din hârtie îmbibată cu rășină sintetică, folosit ca material de bază pentru plăcile de 
circuite. 


— E în regulă, a zis Muriel şi s-a aşezat pe scaun. Ce dorești să transmit? 

Folosindu-se de hârtia și creionul din geamantan, Felix a scris mesajul şi 
i l-a înmânat lui Muriel. În timp ce ea îl transpunea în codul secret, Rose a 
citit mesajul: 


Magicianul, Libelula şi Sporran au ajuns. 


Libelula. Lui Rose i s-a umflat pieptul de mândrie și patriotism. 

Muriel a apăsat un comutator de pe tablou. Tuburile radio au început să 
bâzâie uşor. Și-a pus căştile la urechi și a bătut mesajul în codul Morse, 
având grijă să adauge şi cele două chei de securitate ale ei. 

Felix a dat foc bucății de hârtie în scrumieră cu bricheta. 

— Gata. 

Muriel a tras înăuntru antena și a închis fereastra. 

— Mă întorc mai târziu să hotărâm cum luăm legătura cu Prosper, a spus 
Felix. 

O bătaie în ușă. 

Rose a tresărit. 

Muriel a făcut ochii mari. 

— Oare ai fost urmărită? a întrebat-o Felix în şoaptă pe Rose. 

Rose a clătinat din cap. Imaginea soldaţilor germani controlându-i actele. 
A început să răsufle repede. 

Muriel a ascuns staţia radio în spatele canapelei și s-a așezat la masă. 

Felix a scos pistolul din haină şi s-a dus înspre dormitor. I-a făcut semn 
lui Rose să vadă cine este. 

S-a dus la uşă cu inima zbătându-i-se în piept. A rotit clapeta mică de 
alamă care acoperea vizorul. În timp ce își apropia ochiul de el, s-a rugat să 
fie un locatar, şi nu un soldat neamţ. În schimb, l-a văzut pe tânărul cu 


proteza de lemn. O bicicletă stătea rezemată de piciorul lui. Lazare. 


CAPITOLUL 16 
Paris, Franţa — 21 mai 1943 


Uşa s-a deschis, şi în cadrul ei a apărut tânăra pentru care Lazare adusese 
bicicleta. El nu o văzuse prea bine pe domnişoara cu numele de cod 
Libelula, nici când ieşiseră din pădure pe întuneric, şi nici la lumina slabă a 
felinarului din grajd. A recunoscut-o însă, observase că e minionă. Purta o 
fustă gri de lână și o jachetă asortată. Părul, de o nuanţă deschisă de șaten, 
era pieptănat cu grijă și îi cădea pe umeri în onduleuri mari. Machiajul 
discret îi scotea în evidență pomeţii obrajilor şi ochii de un albastru safir. 

Tânăra i-a făcut semn să intre. 

Lazare a dus bicicleta în apartament, unde a văzut-o pe operatoarea radio 
așezată la masă în bucătărie. Sporran. 

Rose a închis ușa. 

— Este în regulă, i-a anunţat pe ceilalți. 

Felix şi-a vârât pistolul în haină și a ieşit din dormitor. 

— Se pare că ai avut dreptate, nu îi ia mult Rezistenței ca să facă rost de- 
o bicicletă, a spus el. 

Lazare a rezemat-o de perete. 

— Merci, a zis Rose. De unde o ai? 

— Am furat-o, a răspuns Lazare, îmbujorându-se la față de ruşine. 
Detesta furtul, alături de multe alte fapte condamnabile, dar acum era vorba 
de o cauză bună. Deşi îşi făcea griji, spera să nu vină ziua când conștiința 
lui avea să amorţească într-atâta încât să comită vreo fărădelege fără să-i 
pese de grozăvia ei. 

Rose s-a încruntat. 

— Dacă ştiam că ai de gând să furi o bicicletă, luam legătura cu SOE să 
trimită una. 

Lazare s-a uitat la ea. 

— Orice patriot francez poate trece cu vederea că i s-a furat bicicleta, 
dacă asta ne ajută să scăpăm de Hitler. 


— Un argument greu de combătut, a zâmbit Muriel. 

— Dacă mă opreşte inamicul să-mi verifice documentele, a spus Rose, aș 
prefera să nu merg pe o bicicletă furată. 

— l-am scos plăcuţa cu numărul de înmatriculare, a spus Lazare, în 
speranţa că îi va alunga îngrijorarea. Pe deasupra, am dat cu șmirghel peste 
vopseaua albastră. N-o să mai poată fi identificată. Peste tot în Franţa sunt 
nenumărate biciclete ca asta. 

Rose a răsuflat adânc. 

Felix a inspectat iar bicicleta, uitându-se chiar şi sub şa după vreun 
marcaj. 

— Este în regulă. 

Rose a încuviinţat din cap. 

Lazare s-a întors către Felix. 

— Claudius este prins cu alte probleme, așa că o să-i arăt eu curierului 
vostru unde se găsesc cutiile de scrisori ca să puteţi lua legătura cu Prosper, 
a spus Lazare, aruncând o privire spre Libelula, care şi-a încrucișat braţele 
la piept. 

— Foarte bine, a zis Felix, scărpinându-se în bărbie. 

— Vă trimit pe cineva care să aducă diseară și celelalte materiale, a 
adăugat Lazare. 

— Bine, a zis Felix și s-a aşezat la masă lângă Muriel: Haide să-i 
trimitem lui Prosper un mesaj, să afle că Magicianul s-a apucat de treabă. 

În timp ce Muriel cripta mesajul lui Felix, Rose și-a luat poşeta și trusa 
de cosmetice şi le-a pus în coşul bicicletei. 

Felix a împăturit biletul și i l-a înmânat lui Rose. 

— Mult noroc, i-a urat Muriel. 

Rose a mulțumit cu un gest din cap, apoi a ascuns hârtia în căptușeala 
jachetei. 

Lazare s-a îndreptat spre ușă. 

— Pot să-ţi duc bicicleta până jos? 

— Non, a zis Rose. Trebuie să mă obişnuiesc s-o car singură pe scări. 

— Să vii după mine, dar să rămâi la o sută-două de metri în urmă. 

— Tu mergi pe jos? 

— Oui. 


— Dă-mi adresa, ne întâlnim acolo. 

Lazare a făcut o pauză, cu mâna pe clanţă. 

— O să atrag mai puţin atenţia dacă nu trebuie să pedalez încet sau să 
opresc întruna, l-a lămurit Rose. Cunosc bine orașul. 

Lazare i-a dat adresa şi a plecat. Afară, a așteptat în colț până când a 
văzut-o cum iese din clădire, se urcă pe bicicletă și porneşte la drum. Lazare 
a mers pe jos vreo trei sferturi de oră până la locul de întâlnire, luând-o pe 
străzile unde patrulele germane erau mai rare, cu speranţa că Libelula avea 
să ajungă fără probleme la adresa dată. Când a ajuns în arondismentul 4, a 
zărit-o privind îndelung la arcele butante28 ale Catedralei Notre-Dame. 


28. Arcul butant este un element structural care susține bolțile cu nervuri ale catedralelor gotice. 


Când Lazare s-a apropiat, privirile li s-au întâlnit. El a continuat să 
meargă, fără să-i vorbească, apoi a traversat Sena spre cartierul Le Marais. 
Când a ajuns la o alee fără nume, s-a oprit și s-a prefăcut că îşi leagă 
şireturile ghetelor. Fără să ridice capul, s-a uitat repede în jur. Pe partea 
cealaltă, un bătrân împingea un cărucior de lemn plin cu sticle goale, care 
zdrăngăneau când roțile treceau peste pietrele din pavaj. 

Rose a venit spre el şi s-a oprit din pedalat. 

— O să merg pe alee până la capăt, a spus el cu ochii îndreptați spre 
şireturi. Lângă fereastra astupată cu placaj se găseşte o cărămidă ieșită ușor 
din zid. Este o cutie de scrisori prin care iei legătura cu Prosper şi reţeaua 
Doctorul. 

— Bine, a șoptit Rose. 

— Este greu de văzut, aşa că din mers o să ating zidul în dreptul ei. Când 
ești sigură că nu te vede nimeni, scoţi cărămida și lași mesajul acolo. Ai 
grijă să pui cărămida la loc așa cum ai scos-o, altfel nu intră. 

— Oui. 

— Când ai terminat, te ţii după mine până în Montparnasse, a continuat 
Lazare. Pe drum, o să-ți arăt care sunt bistrourile şi apartamentele controlate 
de Rezistență. Aceste locuri sunt sigure dacă trebuie să aranjezi întâlniri 
față în faţă. 

Şi-a aranjat șiretul și a intrat pe alee. Au trecut câteva secunde. Când 
Rose a pornit în urma lui, bicicleta a scos un scârțâit. Trebuia să-mi fac timp 


să ung lanţul. Lazare a atins din mers, cu proteza, o cărămidă aflată lângă 
fereastra indicată. Când s-a apropiat de strada principală, a privit peste umăr 
şi a văzut cum Libelula introduce un bilet, şi apoi pune cărămida peste el. 

După-amiaza, Lazare i-a arătat locurile sigure pentru întâlniri 
clandestine, ca şi străzile care trebuiau ocolite pentru a evita punctele de 
control și întâlnirile cu patrulele Wehrmacht. Cea mai mare parte a 
drumului au făcut-o mergând la distanță mare unul de celălalt. În 
răstimpurile cât se uita după soldaţi și poliţişti, mintea lui Lazare se îndrepta 
spre Maman şi Papa. Gândul la părinţii săi care dispăruseră, dar și la miile 
de alți evrei ridicaţi de poliţia franceză, îi apăsa greu inima. Și mintea, și 
trupul îl dureau de atâta suferință. 'Trecuseră luni de zile de când autorităţile 
îi luaseră pe cei arestați din Vélodrome d'Hiver și îi trimiseseră în lagărele 
de muncă germane în vagoane de vite. Circulau însă zvonuri mult mai 
macabre despre ce puteau naziștii să le facă evreilor, pentru că mulți dintre 
ei erau mult prea tineri, prea bătrâni sau prea neputincioși pentru a munci. 

Îl încercau din greu remușcările. De ce nu m-am străduit mai mult să-i 
conving să plece din Paris? Și măcar dacă aș fi fost acasă în seara când i- 
au ridicat... i-aș fi ajutat să scape. S-a rugat pentru ei, să fie încă în viaţă. 
Şi s-a jurat să găsească o cale de a-i aduce acasă, cu toate că își dădea 
seama că nici el, nici Rezistenţa Franceză sau SOE nu puteau face mare 
lucru. 

Și-a continuat însă drumul, silindu-se să se concentreze asupra misiunii 
de a o conduce pe Libelula până la următoarea cutie de scrisori. 

A intrat pe poarta Cimitirului Montparnasse şi s-a dus spre capătul 
celălalt. În cimitir nu mai era nimeni, în afară de un bătrân cu barbă 
încărunţită care săpa o groapă. Când bătrânul a intrat în groapă până la 
genunchi, Lazare a luat câteva flori veştejite de pe o piatră de mormânt și s- 
a dus la un cavou din piatră aproape năpădit de viță. A îngenuncheat şi a 
pus buchetul la picioarele monumentului. 

După câteva clipe, a sosit şi Libelula. A lăsat cricul şi a îngenuncheat 
lângă el. 

— De ce ne rugăm? a șoptit ea. 

— Pe groparul ăsta nu l-am mai văzut până acum. 

Rose a întors privirea. La câţiva metri mai încolo, bătrânul, căruia i se 


vedea doar capul din groapă, arunca o lopată de pământ. 

— Cel mai bine este să ne prefacem că am venit aici să ne rugăm, a spus 
Lazare. 

Rose şi-a împreunat mâinile. 

— Când vii aici, te sfătuiesc să stai câteva minute. Dacă pleci prea 
repede, o să atragi atenţia. 

— Bine, a zis ea. 

Lazare a aşteptat până când groparul, plin de praf și sudoare, s-a aplecat 
din nou în groapă. Apoi a pus mâna pe placa funerară a cavoului, un blazon 
de familie din bronz coclit. 

— Aici este cutia de scrisori pentru Claudius şi pentru mine, a spus el și a 
răsucit placa, dezvelind o mică adâncitură cioplită în piatră. 

— Ingenios, a şoptit ea. 

Lazare a răsucit apoi placa la loc, şi cutia de scrisori a dispărut. 

Groparul a scos un geamăt în timp ce arunca pământul din groapă. 

— Se face târziu, a spus Lazare. O să vă trimit materialele la miezul 
nopții. 

Rose a dat din cap. 

— Mergea mult mai repede să-mi arăţi cutiile de scrisori dacă furai o 
bicicletă și pentru tine. 

Evreii nu au voie să meargă cu bicicleta, şi-a spus el în gând, amintindu- 
şi de femeia de la gară, care fusese împușcată și îi cursese sângele pe 
trotuar. Umerii i-au înțepenit. Și-a alungat din minte scena și a bătut ușor 
proteza cu palma. 

— Dacă merg cu bicicleta, atrag atenţia. 

— Îmi pare rău, n-am vrut să... 

— E în regulă, a spus el şi s-a ridicat în picioare. Te descurci să ajungi 
acasă? 

— Oui, a zis Rose, în timp ce îşi scutura câteva frunze uscate de pe fustă. 
Dar nu mi-ai arătat încă unde este cutia de scrisori pentru Magicianul. Cum 
o să ne contacteze rețeaua Doctorul şi Rezistenţa? 

Groparul a mormăit ceva, a azvârlit lopata afară şi a ieşit din groapă. 

Cei doi s-au dus la bicicletă. Lazare s-a aplecat spre ea și i-a şoptit adresa 
unei clădiri aflate la două străzi de apartamentul ei. 


—În latura din stânga a unei jardiniere, la primul etaj al clădirii. Este 
acolo un compartiment fals. Iar jardiniera e una singura. Acum, că ştii unde 
să te uiţi, o s-o găsești. 

— În partea stângă? 

— Oui. 

Rose s-a urcat în șa, ţinându-și echilibrul pe vârful picioarelor. 

— Pot să-ți aranjez şaua. 

— Nu este nevoie. 

Lazare şi-a vârât mâinile în buzunarele hainei. 

— Te-ai descurcat bine. 

— Merci, a zis ea zâmbind. 

Rose a pornit prin labirintul de pietre și monumente funerare. Când a ieșit 
din cimitir, pe Lazare l-au cuprins părerile de rău. Ar fi vrut să fi dat un alt 
răspuns când Rose spusese că nu avea și el bicicletă. Nu îi era frică s-o 
folosească, mai ales că avea asupra lui documentele falsificate. La urma 
urmei, nu pedalase — cu pulsul crescut, pentru că sfidase interdicţia — până 
la apartamentul ei pe bicicleta furată? Era însă obișnuit să meargă pe jos; 
avea astfel o imagine mai clară a locurilor prin care trecea și, pe deasupra, 
se amesteca mai ușor în mulțime. 

Cum să-i povestești cuiva, mai ales unui agent SOE abia sosit de o 
jumătate de zi în Franţa ocupată, despre ororile antisemite? Știu oare 
britanicii că mii de evrei francezi au fost arestați și transportați în vagoane 
de vite? Pe urmele tatălui său jurnalist, Lazare simţea dorința arzătoare să 
spună lumii întregi ce se petrece, și s-a hotărât să înceapă chiar cu Libelula, 
dacă avea s-o mai vadă, bineînţeles. Lazare petrecuse aproape toată ziua cu 
ea şi regreta şi că nu găsise prilejul de a-i pune întrebări, lăsând la o parte că 
un agent SOE vorbea despre sine puţin, sau chiar deloc. Se întreba ce 
anume o îndemnase pe ea să-și riște viaţa ca să intre în SOE şi să fie 
paraşutată în Franţa ocupată de germani. Care este numele tău adevărat? 
De ce vrei să lupti împotriva naziștilor ? De unde ai accentul ăsta franțuzesc 
perfect? 

Lazare şi-a alungat din minte gândurile legate de Libelula şi a ieşit din 
cimitir. Mai avea câteva ore până să pună la punct distribuirea proviziilor şi 
munițiilor primite de la SOE. Pe drumul spre intrarea secretă în catacombe, 


i-a trecut prin minte că tocmai stătuse la câţiva metri deasupra vechilor 
coridoare subterane. Dacă groparul ar săpa mai mult, ar da până la urmă 
peste ascunzătoarea noastră. 


CAPITOLUL 17 
Paris, Franţa — 1 iunie 1943 


Pe când deasupra Parisului se profila un apus sângeriu, Lazare mergea să 
se întâlnească cu Magicianul la așa-zisul lui atelier de reparaţii auto din 
arondismentul 15. În faţa sa, pe trotuar, a zărit o femeie pe care un soldat 
german o oprise ca să îi controleze documentele. Lazare a trecut strada 
discret. Presimţirile i se învolburau în stomac. Cu toate că executase multe 
acte de sabotaj, această misiune îl ducea în arondismentul 16, în apropierea 
sediului SD2. Și-a pipăit haina, a cărei căptuşeală era plină de explozibili, 
şi şi-a continuat drumul. 


29. Sicherheitsdienst, serviciul de securitate al SS şi al partidului nazist. 


Magicianul nu pierduse timpul şi organizase deja prima lor misiune. La o 
zi după sosire, Lazare a primit de la Libelula un mesaj în cutia de scrisori 
prin care el și Claudius erau chemaţi la o întâlnire cu Magicianul. S-au 
văzut a doua zi la demisolul unei cafenele unde au pus la punct sabotarea 
unei staţii de transformare. Dacă reușea, atunci sediul SD ar fi rămas fără 
curent electric. Misiunea presupunea ca doi sabotori — un agent SOE și un 
membru al Rezistenței — să pătrundă într-o incintă înconjurată de un gard 
bine păzit ca să distrugă transformatoarele de înaltă tensiune. „Am nevoie 
de omul vostru cel mai bun“, îi spusese Magicianul, arătându-i o schiţă. 
„Lazare“, îi răspunsese Claudius, punând o mână pe umărul acestuia. „El 
este nu doar sabotorul nostru cel mai bun, ci şi cel care o să-mi conducă 
oamenii, după mine.“ 

Lazare preţuia încrederea pe care o avea Claudius în el și îi era 
recunoscător că îl luase sub aripa sa, instruindu-l cum să lupte. Lazare nu 
avea nici un fel de ambiţii de a fi urmașul camaradului și prietenului său. 
Pentru că asta însemna ca lui Claudius să i se întâmple ceva groaznic. În 


ultimele luni însă, Lazare își dăduse seama, ca de altfel şi rețelele SOE, 
Secţia F, că acesta îi transfera o tot mai mare responsabilitate faţă de grupul 
Rezistenței. 

Nu era ceva neobişnuit ca misiunile SOE să includă și membri ai 
Rezistenței Franceze, ţinând cont că ei cunoșteau cel mai bine realităţile de 
la faţa locului şi, ceva încă şi mai important, îşi doreau cu ardoare să-și ia 
revanșa în faţa regimul hitlerist. „Ne acceptă pentru că le ascundem agenții 
acoperiți şi muniţia“, glumea uneori Claudius. Cu toate acestea, britanicii 
erau clar cei responsabili, pentru că ei — și nu Rezistenţa Franceză — aveau 
autoritatea de a contacta Londra şi a comanda materialele care urmau să fie 
parașutate de către RAF. Lazare nu era prea sigur că Magicianul, care părea 
a fi francez după accentul perfect, era în stare să asigure grupului său din 
Rezistență resursele de care avea absolută nevoie pentru a lupta. Dar cu ce 
preț? Oare una sau două zile de întrerupere a curentului electric la sediul SD 
meritau acest risc? Dacă Magicianul era nerăbdător chiar din prima 
săptămână la Paris să ţintească o instalaţie de lângă bârlogul SD-ului, atunci 
ce mai punea oare la cale? 

Când a ajuns la atelierul auto, a luat-o pe ocolite pe străduţa din spate. 
Niciodată să nu te duci la o întâlnire fără să te asiguri mai întâi că ai pe 
unde să fugi, i-au răsunat în minte cuvintele lui Claudius. S-a strecurat pe 
lângă clădire. Când a trecut pe lângă o uşă de garaj, a auzit un murmur de 
glasuri venind dinăuntru. S-a apropiat de fereastră şi s-a oprit. 

— Felix, s-a auzit o voce de femeie. 

Libelula, şi-a zis, recunoscând vocea. Dar cine este Felix? 

— Trebuie să ne gândim s-o mutăm pe Muriel, a continuat ea. Este doar 
o chestiune de timp până când unitatea de contrainformaţii a SD-ului 
localizează apartamentul nostru. 

Lazare s-a aplecat spre geam. 

— Avem timp, Rose, s-a auzit o voce scăzută. 

Magicianul este Felix. Iar Libelula este Rose. 

— Săptămâna trecută am avut doar două transmisii scurte, a spus Felix. 
O s-o mutăm mai târziu. 

Lazare a rămas locului, trăgând cu urechea la cuvintele care răzbăteau 
din garajul prost izolat. Simţea o iritare crescândă. Aici nu e loc de greșeli. 


A plecat de acolo, notându-și în minte ieșirile din clădire — două ferestre şi 
o ușă de garaj — apoi s-a dus la intrarea din faţă și a ciocănit în ușă. 

Pași. Țăcănit de încuietoare. Când s-a deschis ușa, l-a văzut pe 
Magicianul într-o salopetă pătată de ulei. 

Numele tău este Felix, şi-a spus Lazare și a intrat în garaj, unde mirosea a 
benzină și a metal ruginit. 

Felix a zăvorât ușa. 

— Vino după mine. 

Lazare l-a urmat, trecând pe lângă o rablă de limuzină ridicată pe cric 
pentru reparaţii, până într-o cămăruţă din spate. Lângă un birouaș de lemn 
plin de scule, stătea în picioare Libelula. Rose. 

— Bonjour, a zis Rose. 

— Bonjour, a salutat-o Lazare şi s-a întors spre Felix: Trebuie să faci 
ceva cu ușa din spate a garajului. 

Felix a ridicat din sprâncene. 

— Nu este izolat. Dacă trece cineva pe străduţă în timp ce vorbiţi, aude 
tot ce spuneți. 

Felix s-a înroşit la faţă. 

— Ai tras cu urechea? 

— Înainte să intru într-o clădire necunoscută, am grijă să dau mai întâi un 
tur. Dacă voiam să aflu ce vorbiţi, crezi că ţi-aş mai fi atras atenția? 

Felix și-a mângâiat mustaţa. 

— Non. 

— Şi ce-ai auzit? a întrebat Rose. 

— Vorbeaţi dacă s-o mutaţi pe operatoarea voastră de transmisiuni. 

Rose a lăsat capul în jos. 

— Cred că ne-ai auzit numele, a spus Felix, venind spre el. 

— Da, a zis Lazare. 

— Ştii cine sunt eu? 

Lazare l-a privit în ochi: 

— Doar că de fapt te cheamă Felix. 

— Bine, a zis Felix, aparent mulţumit. Și acum, pentru că suntem pe 
picior de egalitate, să ne spui și nouă care ţi-e numele adevărat. 

— Nu este nevoie, a intervenit Rose, încrucișându-șşi braţele. 


— Aici este vorba de încredere, a spus Felix și s-a întors spre ea. A scos 
o ţigară din buzunar și a dus-o la gură: Mă simt mult mai în siguranță dacă 
îi cunosc identitatea. 

— O ştii deja, a spus Lazare. Mă numesc Lazare Aron. Pe actele mele 
false este trecut numele de Laurent Allard. 

— Este destul de periculos să-ţi foloseşti numele real, a spus Felix. Și-a 
aprins ţigara și a tras un fum. 

— Nu e mai periculos decât să ai un semn distinctiv, a spus Lazare, 
arătând proteza. 

Felix a suflat lung fumul de ţigară. 

— Oui, cred că ai dreptate. 

— Să baţi în cuie nişte pături sau un covor vechi peste ușa garajului, a 
spus Lazare. Înăbuşă sunetele. 

Felix a dat din cap aprobator. 

— Şi mai este ceva, a continuat Lazare. Ea are dreptate. 

Rose şi-a ridicat mai tare capul. 

— Nu-i trebuie mult timp SD-ului ca să vă intercepteze transmisiile 
radio. În curând, o să le vedeţi mașinile negre cu antene dând ocol străzii 
voastre. Pe locul din spate stă un bărbat cu căști la urechi. 

Din ţigara lui Felix a căzut scrum. 

— Pot să aranjez ca Muriel să transmită pe rând de la mai multe adrese 
sigure, a adăugat Lazare. 

Rose s-a întors spre Felix. 

— În timp, o să-ţi accept propunerea, a spus Felix. Dar, pentru moment, 
rămânem în apartamentele noastre. 

— Foarte bine, a zis Lazare, care hotărâse că nu avea rost să pună în 
continuare presiune asupra lui Felix. Când sunteţi gata, o să fiu pregătit s-o 
mutăm pe Muriel. 

Felix a strivit ţigara în scrumieră. 

— Și acum, la treabă. Ai adus explozibilii? 

Lazare a deschis fermoarul jachetei și le-a arătat căptuşeala plină cu 
calupuri de dinamită. 

— Fitiluri? 

Lazare a scos din buzunar o mână de fitiluri. 


— Bine, a zis Felix. Şi-a luat haina de pe spătarul unui scaun şi a aruncat- 
o pe umăr: Vă las să puneţi planul la punct. 

Lazare s-a uitat de la unul la altul. 

— Credeam că tu şi cu mine... 

— Non, l-a întrerupt Felix. Pentru misiunea asta ne-am gândit la tine și la 
un agent SOE. 

— Probabil că am înţeles greşit. 

— Se pare că azi am făcut amândoi greșeli. Rose va merge în misiune cu 
tine. 

Trebuia să-mi dau seama, şi-a spus Lazare în gând. De multe ori, 
organizatorii reţelelor SOE se mulțumesc să dirijeze agenţii, spre deosebire 
de Claudius, care alege să lupte alături de oamenii săi. 

— Sunt bine antrenată să folosesc explozibili, a spus Rose, justificându- 
se pe un ton ușor defensiv. 

— Rose a fost prima din grupă la sabotaj, a întărit Felix. 

— Este în regulă, a zis Lazare. 

Rose şi-a pus mâinile în șolduri. 

— Zău, n-am nimic de zis, s-a apărat Lazare, sperând să-i alunge 
îndoielile. 

— Vă propun să treceţi la treabă înainte să se interzică circulația, a 
intervenit Felix. Aşa, aveţi şansa să plecaţi de acolo cât timp mai sunt 
oameni pe stradă. Dacă totuși aveţi nevoie de o ascunzătoare până să 
ajungeţi la apartament, folosiţi garajul, a spus Felix și i-a aruncat lui Rose o 
cheie. 

Ea a prins-o şi a pus-o în jachetă. 

— Noroc, a mai spus Felix şi a ieşit din garaj. 

— Hai să ne mai uităm pe plan, a propus Rose, adunând sculele de pe 
birou. 

— N-am vrut să te jignesc, a spus Lazare. 

— Nu m-am supărat, a zis Rose, uitându-se cu atenţie pe o bucată de 
hârtie cu schiţa staţiei de transformare. Lazare s-a aplecat deasupra biroului. 
O jumătate de oră au trecut în revistă acţiunile din plan. Lazare şi-a dat 
seama că Rose era într-adevăr bine pregătită când i-a spus cum trecuse pe 
bicicletă pe lângă ghereta santinelei exact la aceeași oră la care era plănuită 


acţiunea de sabotaj. Lazare verificase şi el zona şi era încântat că Rose își 
făcuse temele. 

— De regulă, santinela citeşte ziarul, a spus Rose. După apusul soarelui, 
bea dintr-un termos și fumează. 

Lazare a dat din cap aprobator. 

— Nu-mi dau seama dacă este înarmat, dar cred că are un câine de pază. 

— De ce crezi asta? 

— Se tot apleacă, de parcă ar mângâia un câine. 

— Am văzut și eu ghereta; e cât o cabină de telefon. Mă îndoiesc că în ea 
încap și santinela, şi câinele. 

Fără să bage în seamă comentariul lui, Rose a arătat cu degetul pe schiţă. 

— Cel mai bine este să tăiem sârma din colțul de sud-est al terenului. 

— De acord, a spus el, dornic să treacă mai repede la acţiune. Ai clești de 
tăiat? 

Rose a deschis sertarul biroului și i-a dat o pereche de clești de tăiat 
sârmă. A împăturit hârtia şi i-a dat foc în scrumieră. 

— Eşti gata? 

— Oui. 

Au plecat la opt seara, cu o oră înainte de a se interzice circulația. Cerul 
indigo, presărat cu norișori trandafirii, arunca umbre mohorâte peste oraș. 
Cu toate că erau puţini oameni pe stradă, Lazare rămăsese mult în urma lui 
Rose. Tânăra purta un taior de lână, iar în mâna stângă ţinea geanta de 
cosmetice, care se legăna ușor în sunetul grațios al tocurilor pe trotuar. 
Arată ca şi cum se îndreaptă spre casă după o zi de muncă. Nemţilor nu le- 
ar trece niciodată prin cap că este gata să arunce în aer un transformator. 

Când a ajuns la stația de transformare, o bucată de teren închisă printre 
clădiri, Rose a traversat strada și a luat-o prin spate. Lazare a ajuns-o din 
urmă, ghemuindu-se lângă un gard de sârmă năpădit de buruieni, deasupra 
căruia era întinsă sârmă ghimpată. 

După ce ochii i s-au obişnuit cu întunericul, Lazare s-a uitat prin gard. La 
vreo douăzeci de metri se vedeau mai multe transformatoare, care aminteau 
de niște bujii cu nervuri uriașe ieşite din câteva socluri de metal. Deasupra 
transformatoarelor se întindea un cadru de grinzi de oţel de la care firele 
porneau către stâlpii electrici din întreg arondismentul. În partea din faţă a 


terenului era ghereta santinelei, din care nu răzbătea nici o lumină, în afară 
de lucirea, din când în când, a unei ţigări aprinse. 

Încet și fără zgomot. Cu pulsul crescut, Lazare a îngenuncheat și a scos 
cleştele din buzunar. A apropiat scula de sârma cea mai de jos. 

Rose a ridicat mâna. El s-a oprit, strângând tare mânerul. Ea a scos din 
jachetă o bucată de pânză, a acoperit vârful cleştelui şi a dat din cap 
aprobator. Lazare a strâns cleştele. Sârma s-a rupt, cu un trosnet înăbuşit, ca 
un creion frânt într-un prosop. E deşteaptă! 

Au lucrat în tandem, începând de la baza gardului. Lazare tăia, şi Rose 
acoperea zgomotul cu bucata de pânză. După mai multe tăieturi, Lazare a 
vârât cleștele în buzunar și a aruncat o privire spre gheretă. Nici o mișcare. 

A vârât un deget în plasa de sârmă și a tras de ea cât să se poată strecura 
pe dedesubt. A aruncat o privire spre Rose şi a văzut, chiar şi pe întuneric, 
că arăta încrezătoare și hotărâtă. I-a făcut semn să intre primul. 

Lazare a trecut de-a bușilea pe sub gard. S-a întors ca să o ajute pe Rose, 
dar ea s-a strecurat repede şi apoi s-a ridicat în picioare. În timp ce se 
furișau spre transformatoare, creștea şi bâzâitul curentului de înaltă 
tensiune. Lui i s-a zbârlit părul în cap. Și-a desfăcut jacheta și i-a dat 
calupurile de explozibili lui Rose, care s-a dus pe partea cealaltă a 
transformatorului. Pierdem timpul. Putem să le plasăm aici. Nemaiavând 
timp să-i atragă atenţia, s-a târât până la ea. 

Rose a lăsat un calup la baza unui transformator, apoi s-a dus la 
următorul. 

În timp ce Lazare îndesa încărcătura, la câţiva centimetri de mână simţea 
curentul care îi dădea furnicături. A pus mai departe explozibili, sperând să 
nu se electrocuteze. 

Terminaseră în mai puţin de un minut, şi acum introduceau fitilurile. 
Lazare a scos o brichetă din buzunar, iar Rose, o cutie cu chibrituri. Le-au 
aprins în același timp. Fitilurile au început să sfârâie. Mirosul de sulf le-a 
intrat în nări. 

Rose a fugit spre gard. Lazare s-a întors să plece, dar un fitil pus de el s-a 
desfăcut. L-a apăsat mai adânc în exploziv și a luat-o la fugă, drept printre 
două transformatoare. Gheata i s-a prins de o grindă de metal ieșită din 
soclul transformatorului. S-a împiedicat, făcând pietrişul să scrâșnească. 


S-a auzit un lătrat de câine. 

Inima lui Lazare a început să bată nebunește. Ușa gheretei s-a dat în 
lături. Fasciculul unei lanterne a măturat locul, luminând silueta unui câine 
mare. 

La naiba! Lazare a luat-o la fugă. Lătratul câinelui se apropia tot mai 
mult. 

— Halt! 

Santinela a început să sufle în fluier. 

Lazare s-a forțat să se miște mai repede. Pulsul îi bubuia în urechi. 

Când a ajuns aproape de gard, a văzut că Rose se strecurase deja afară. 
Lazare s-a năpustit prin spărtură şi a împins sârma la loc, tocmai când 
câinele mârâind cu colții dezveliți s-a repezit spre gard. 

— Pleacă! a strigat Lazare. 

Rose a şovăit. Cu geanta de cosmetice, a încercat să oprească dulăul să 
nu treacă printr-o gaură din gard. 

Încă un fluierat. 

— Halt! 

Câinele l-a muşcat pe Lazare de degete. L-a fulgerat o durere cruntă. 

— Fugi! 

Rose s-a întors şi a început să alerge. 

Lazare s-a luptat cu câinele — un Beauceron39, după capul ascuţit şi trupul 
masiv — dând din mâini şi picioare ca să-l împiedice să treacă prin gard şi 
să-l sfâşie. Animalul a reuşit să-l muşte de degete, provocându-i dureri 
atroce în mână. Lazare a strâns mai tare, hotărât să mai ţină gardul pe loc 
câteva secunde. 


30. Ciobănesc francez. 


Când fasciculul lanternei i-a luminat pieptul, a explodat prima 
încărcătură de explozibil, urmată imediat de celelalte. Şocul exploziei l-a 
trântit la pământ. Câinele a scos un schelălăit. Santinela a căzut şi a scăpat 
lanterna. 

Cu urechile țiuindu-i de la bubuitură, Lazare a vârât mâna în buzunar şi a 
încercat să îndese cleştele în gardul de sârmă. 

Câinele, care şi-a revenit, a început să mârâie şi să-l muşte de mâini. 


— Halt! a mai strigat o dată santinela. 

Fără să ţină seama de durere, Lazare a înţepenit mânerul cleştelui în gard, 
apropiind cele două bucăţi tăiate din gardul de sârmă. S-a întors şi a rupt-o 
la fugă, rugându-se ca încercările lui neîndemânatice de a înjgheba o 
închizătoare să-i dea puţin răgaz înainte ca animalul să rupă plasa. 

S-a năpustit pe strada neluminată. S-a auzit o sirenă. Apoi alta. Plămânii 
îl ardeau. Durerea îi săgeta mâinile. Își imagina cum poliţia, SD-ul şi 
Wehrmachtul îl înconjoară şi îl ciuruiesc cu gloanţe. În pofida durerii, s-a 
chinuit să alerge şi mai repede. 

Sirenele se apropiau. Motoarele maşinilor scrâşneau. Şi-a dat seama că 
era imposibil să se întoarcă în catacombe, aşa că s-a repezit pe o alee ca să 
iasă într-o stradă lăturalnică. După câteva minute, a ajuns la garajul lui 
Felix. Uşa s-a deschis, şi Rose l-a tras înăuntru. 

Lazare abia mai putea respira. Rose a tras zăvorul, şi aproape imediat pe 
stradă a trecut o maşină de poliţie cu sirenele urlând. 

— A fost cât pe ce, a spus ea gâfâind. 

Lazare şi-a încordat privirea în întuneric ca s-o vadă. 

— Ai avut dreptate cu câinele, a spus el, trăgându-și sufletul. Îmi pare 
rău. Trebuia să fiu mai atent când m-ai prevenit. 

— Nu-ţi mai bate capul, am reuşit, a spus ea. Acum o să caute peste tot. 
Ar trebui să ne ascundem în spatele garajului, dacă este cumva nevoie să 
fugim. 

Lazare a făcut un pas înainte, lovind cu genunchiul ceva tare. A întins 
mâna și a dat peste ceva ce părea a fi o apărătoare de roţi. 

— Îţi arăt eu drumul, a spus Rose şi l-a prins de mâna caldă și lipicioasă. 
Eşti rănit! 

— O să-mi treacă. 

Ea a slăbit strânsoarea, fără să dea drumul mâinii. L-a condus prin garajul 
fără lumină. A dat peste o clanţă şi a deschis ușa. 

— Toaleta. Aşteaptă aici. 

Lazare a simţit că mâna ei s-a desprins dintr-a lui. 

Rose a căutat prin dulapuri și sertare. Când s-a întors, a aprins o lumânare 
şi a așezat-o pe chiuveta ruginită, împreună cu o sticlă pe jumătate plină cu 
o băutură gălbuie. 


— Hai să aruncăm o privire. 

Lazare a întins mâinile deasupra chiuvetei. Picăturile de sânge au pătat 
robinetul. 

— Pfiu! a exclamat ea când i-a suflecat mânecile. Da” ştiu că te-a ronțăit 
bine câinele! 

— Oui. Cred că era un Beauceron. 

— O să-ţi scot... 

Rose a atins degetul mare din lemn. 

— Proteza. 

— Proteza, a repetat ea. Apoi îți curăț rănile de la mâini. 

— Bine. 

Rose a desfăcut curelușele, a îndepărtat proteza și a pus-o uşor pe podea. 
A deschis robinetul din care a început să curgă apă ruginie. A aşteptat să se 
limpezească apa, apoi a spălat degetele mușcate, lăsând să se vadă mai 
multe urme adânci lăsate de colți. 

— Mi-ai salvat viaţa, a spus Lazare. 

Ea a ridicat privirea. 

— Prostii. Nu fac decât să-ţi bandajez rănile. Și mă îndoiesc că un câine 
de pază poate fi turbat. 

— Ai pus explozibilii pe partea cealaltă a transformatoarelor, a spus el. 
Eu i-aş fi pus pe partea dinspre gard, și atunci șrapnelul m-ar fi omorât când 
n-am mai putut să fug. 

Rose i-a spălat degetele cu blândeţe. 

— La cursul de sabotaj ne-au învăţat să plasăm explozibilii, pe cât 
posibil, în afara căii de evacuare. 

— Merci. 

Rose a închis robinetul. 

— Credeam că eu îţi datorez ţie puţină recunoștință. 

— Pentru ce? 

— Ai rămas în dreptul spărturii din gard în timp ce câinele te mușca de 
degete ca să ies de acolo. De ce n-ai fugit și tu? 

— Voiam să fiu sigur că scapi. A făcut o pauză, şi privirile li s-au întâlnit. 
Ce rost avea să ne prindă pe amândoi? 

Coborând privirea, Rose a luat sticla și a scos dopul. 


— Aici n-avem nici săpun, nici dezinfectant. Noroc că Felix e mare 
amator de rachiu de mere, a spus ea și a picurat peste răni niște băutură. 

Lazare a simţit arsură în încheieturile degetelor. 

Rose a scos bucata de pânză pe care o folosise să acopere zgomotul 
cleştelui de sârmă. A rupt din ea fâșii cu care i-a înfășurat degetele. Când a 
ajuns la degetele lipsă, s-a oprit și a atins cu blândeţe cicatricile. 

— Ce s-a întâmplat? 

Lazare a simţit pe piele niște fumicături care i-au amorţit durerea din 
încheieturi. 

— Un accident din copilărie. 

— O, groaznic, a şoptit ea. 

— Papa a fost jurnalist. Când nu eram la școală, îmi plăcea să mă duc la 
ziarul unde lucra. Şi el, şi Maman mi-au interzis să mă joc lângă presa 
tipografică. Într-o zi însă, când tata a fost chemat la telefon, m-am apropiat 
prea mult de ea. 

— Îmi pare rău, a zis ea, ţinându-i încă mâna. 

— Părinţii mei însă au fost siguri că accidentul mi-a salvat viaţa. 

— Cum aşa? 

— Cei care au fost înrolați au murit, în mare parte. Eu însă am fost 
respins din cauza infirmităţii. 

— Ai tăi ştiu că eşti sabotor în Rezistență? 

Lazare a înghiţit nodul din gât. 

— Nu mai suni. 

— Îmi pare nespus de rău. 

El a dat din cap, cuprins de o durere crescândă. 

— Şi părinţii mei au murit, a spus ea, terminând de bandajat mâna. La fel 
şi fratele meu. 

— O, Dieu! a exclamat Lazare. Îngrozitor. 

Rose i-a lăsat mâna în jos, apoi a astupat sticla de rachiu. 

— Sunt zile când mă întreb dacă valul de moarte se va opri vreodată. 

El i-a pus ușor mâna pe umăr. 

Rose l-a privit, cu ochii ușor umezi. 

— Dar tu schimbi lucrurile, a spus el. Războiul ăsta va lua sfârșit și o să 
ai o viaţă lungă şi frumoasă. 


Rose a zâmbit, clipind des ca să-și oprească lacrimile. 

De pe alee s-a auzit zgomotul crescând al unei mașini. 

Lazare şi-a lăsat mâna jos. Patrulă Wehrmacht. 

Rose a suflat în lumânare. 

Pereţii au început să vibreze, apoi zgomotul a slăbit pe măsură ce mașina 
se îndepărta. 

— Ar fi bine să ne odihnim, a şoptit el. Este mai sigur să plecăm de 
dimineaţă. 

— Oui. 

Bâjbâind pe întuneric, au dat peste automobilul stricat și s-au urcat pe 
bancheta din spate. Rose a căutat în torpedou și a scos un pistol. A scos din 
el încărcătorul, a verificat gloanţele și l-a pus la loc în armă. 

— În caz că avem musafiri, a explicat ea şi a pus pistolul lângă ea. Și-a 
frecat braţele, tremurând uşor. 

Lazare şi-a scos jacheta și i-a învelit lui Rose picioarele. 

— O să-ţi fie frig, a spus ea. 

— Îmi ţin de cald bandajele. 

Ea a râs uşor. 

— Odihneşte-te. Eu rămân de pază. 

— Merci. Dar facem cu rândul, a spus ea cu voce obosită. Să mă trezeşti 
peste câteva ore. 

— În regulă. 

Ea s-a lăsat uşor pe spate și şi-a tras jacheta până sub bărbie, ca pe o 
pătură. 

În timp ce Rose se cufunda în somn, el stătea cu urechile ciulite la 
huruitul mașinilor germane care treceau întruna prin apropiere, răscolind 
cartierul în căutarea sabotorilor. Spera că santinela raportase despre doi 
bărbaţi sabotori, îndepărtând astfel pericolul căutării unei femei. 

Durerea surdă din mâini se întețea. Îi părea rău că nu îi vorbise mai mult 
despre părinţii săi și dorea să fi aflat mai multe despre familia ei. Ce s-a 
întâmplat? Ce fel de oameni erau? Erau francezi? A intrat în SOE din 
cauza lor? 

Lazare i-a ascultat respiraţia tot mai liniştită. Trupul lui Rose s-a destins, 
şi ea s-a lăsat încet spre el, punându-și capul pe umărul lui. S-a înfiorat, 


uitând de durerea din mâini. Cu grijă, și-a înfundat obrazul în părul ei şi l-a 
adulmecat, inspirând parfumul delicat de liliac. A rămas treaz ore în şir, 
dorindu-și ca dimineaţa să nu mai vină nicicând. 


CAPITOLUL 18 
Paris, Franţa — 2 iunie 1943 


Când s-a trezit, Rose stătea cu capul pe pieptul lui Lazare, învăluită de 
căldura ce radia din trupul lui. Lumina soarelui se strecura în garaj în 
fascicule subțiri, lăsând umbre asupra culcușului improvizat pe bancheta 
din spate a automobilului. I-a ascultat respiraţia lentă, care creştea şi 
cobora. Timpul părea că se oprise în loc şi a cuprins-o o stare de linişte. 
Trecuse atâta timp de când nu se mai simţise protejată de cineva. Avusese 
câţiva prieteni, dar nici una dintre relaţii nu fusese ceva serios. Și cu toate 
că îşi pierduse virginitatea cu un ofițeraş de marină, pe nume Sidney, nu 
fusese niciodată îndrăgostită. 

Sidney, un tânăr jovial care locuia într-un apartament din Bethnal Green 
şi se dădea în vânt să joace darts într-un bar, era un fost coleg de liceu. 
Fuseseră prieteni ani de zile, dar în decembrie 1940, în timpul 
bombardamentelor germane asupra Londrei — când Sidney se pregătea să 
plece în misiune pe mare —, a invitat-o la o ceainărie din Whitechapel. Rose 
încerca să-şi abată gândurile de la moartea lui Charlie, petrecută cu puţin 
timp înainte, şi a acceptat întâlnirea. După aproape o jumătate de oră, când 
îşi mâncau sendvișurile cu carne din conservă, sirenele au început să sune şi 
au fost nevoiţi să se adăpostească în stația de metrou din apropiere. La 
primele ore ale dimineţii, după ce a încetat alarma, Sidney a surprins-o pe 
Rose cu invitaţia de a merge în apartamentul lui. Dacă o fi să mor, de ce să 
nu mă bucur de ziua de azi? Actul sexual a fost stângaci, pentru că amândoi 
rămăseseră cu o parte din haine pe ei și totul a durat doar câteva minute. 
După aceea, nu s-a simțit cu nimic mai bine decât cu o zi înainte. Inima încă 
o durea după moartea fratelui şi se temea că avea să moară în orice clipă 
lovită de o bombă nemţească. A refuzat invitaţia lui Sidney de a rămâne la 
el peste noapte, l-a sărutat pe obraz și l-a pus să promită că va sta departe de 


torpilele inamice. A plecat pe jos spre casă, întrebându-se dacă avea să 
cunoască vreodată dragostea adevărată. 

Rose și-a frecat obrazul de pieptul lui Lazare. Este cu totul altfel decât 
bărbaţii pe care i-am cunoscut. Pentru câteva clipe, s-a întrebat cum ar fi 
fost să-l întâlnească în alte împrejurări. Inima îi cerea să mai stea, dar 
mintea, influențată de pregătirea SOE și sentimentul său de datorie, o 
îndemna să plece. Fără tragere de inimă, și-a luat mâna de pe pieptul lui. 

Lazare a început să se miște. 

Rose s-a ridicat în capul oaselor. 

— Îmi cer scuze, a spus ea, uşor stânjenită. 

— N-ai pentru ce. Nu-ţi face probleme. 

S-a uitat la el şi a observat că îi lăsase pe cămașă un fir subţire de salivă, 
destul de vizibil. Minunat. 

— Te-ai odihnit? a întrebat-o el. 

— Oui. 

Rose i-a pus pe genunchi jacheta pe care o folosise drept pătură. Spera ca 
Lazare să o îmbrace, ascunzând astfel mica pată. 

— Trebuia să stăm treji cu rândul. De ce m-ai lăsat să dorm? 

— M-am gândit că ți-ar prinde bine să te odihneşti, a spus el şi s-a frecat 
la ochi cu dosul palmei. 

— Mâinile te mai dor? 

El şi-a îndoit degetele cu bandajul pătat de sânge. 

— Mai puţin. 

— Trebuie să-ți cureţi rănile ca să nu se infecteze, a spus ea. Ai vreo 
pastilă de sulfamidă? 

Lazare a clătinat din cap. 

— SOE ne-a dat și medicamente. O să-ţi las nişte pastile în cutia ta de 
scrisori. 

— Merci. 

Rose s-a uitat la ceas. 

— Ar trebui să mă întorc la apartament şi să-l informez pe Felix. Mai 
trebuie să şi lucrez. 

— Să vinzi cosmetice? 

— Asta este acoperirea mea. 


— Ştii doar că puţine parizience mai au bani de machiaj, a spus Lazare. 
Clientele tale ori sunt bogate, ori colaborează cu nemții. 

— Exact. 

— Este periculos. 

— Nu mai mult decât să arunci în aer un transformator. 

El şi-a frecat bărbia nebărbierită. 

— Poate. 

— Eu nu încerc să fac afaceri vânzând cosmetice, a adăugat ea. E mai 
mult ca să am o justificare, dacă în drumurile mele prin Paris sunt oprită la 
punctele de control. Și, poate, să culeg informaţii preţioase pe drum. 

Lazare a dat aprobator din cap. 

Rose s-a aplecat în față ca să se privească în oglinda retrovizoare. O 
şuviță de păr, din partea unde dormise pe umărul lui, stătea ciufulită. 

— Că veni vorba de cosmetice, mi-ar prinde bine să mă aranjez puţin. 
Arăt groaznic, a zis ea. S-a aşezat la loc pe banchetă, pieptănându-și părul 
cu degetele. 

— Arăţi bine, a spus el. 

Rose a simțit fluturi în stomac. 

— Nici vorbă, a zis ea, apoi şi-a netezit fusta. 

— Ai făcut o treabă grozavă aseară. 

L-a privit — ochii lui căprui erau plini de admiraţie. 

— Dacă nu erai atât de hotărâtă să aşezi explozibilii în spatele 
transformatoarelor, acum eram probabil mort, a spus el şi a mângâiat-o uşor 
pe braţ cu mâna bandajată. 

Rose s-a înfiorat. lar tu ai căpătat rănile astea încercând să-mi dai timp 
să fug. 

— Merci, a zis el cu blândețe. 

Rose avea un nod în gât. 

— Mă gândeam... a început ea. 

O bătaie în ușa din faţă. 

Lui Rose i-a sărit inima din piept. Și-a luat pistolul. Urmată de Lazare, a 
ieșit fără zgomot din automobil printr-unul din geamurile laterale, de teamă 
să nu scârțâie portiera. 

Rose a arătat cu pistolul spre ușa din faţă. 


Lazare s-a uitat prin jaluzeaua care acoperea una din ferestre. 

— E Felix. 

Ea a răsuflat uşurată. 

Lazare l-a lăsat pe Felix să intre, apoi a închis ușa și a tras zăvorul. 

— Cum a mers? a întrebat Felix. 

— Excelent. Rose a pus arma înapoi în torpedou şi s-a apropiat de Felix. 
A scos din buzunar cheia de la garaj şi i-a dat-o. Dar exploziile au creat 
mare zarvă. Patrulele roiau în jur, aşa că am rămas aici. 

Felix s-a uitat la mâinile bandajate ale lui Felix și s-a încruntat. 

— Ce s-a întâmplat? 

— Câinele de pază. 

— Lazare s-a luptat cu el ca să putem scăpa, a intervenit Rose. 

— Şi santinela? a întrebat Felix. 

— Nu s-a apropiat destul cât să ne identifice, a spus ea, sperând că 
lucrurile au stat aşa. 

— Eşti sigur? a întrebat Felix. 

— Oui, a zis Lazare. 

Felix a zâmbit. 

— Aţi făcut o treabă bună! 

— Eu tocmai aveam de gând să mă întorc la apartament, a spus Rose. 
Pentru ce-ai venit? 

— Trebuie să-mi păstrez acoperirea de mecanic, a spus Felix, trecându-și 
mâna peste salopetă. Dacă îmi schimb programul, pot să atrag atenţia. 
Îngenunchind, Felix a scos din gheată o bucată de hârtie şi i-a dat-o lui 
Rose. Du-te la apartament şi spune-i lui Muriel că diseară trimitem un 
mesaj la Londra, după ce mă lămuresc cât de serioasă a fost întreruperea 
curentului. Apoi, să-i trimiţi mesajul ăsta lui Prosper. 

Rose a încuviinţat. A aruncat o privire asupra textului codificat pentru 
şeful reţelei Doctorul, pe care nu îl cunoscuse până acum, întrucât 
comunicau doar prin cutia de scrisori. 

— Muriel și-a făcut griji pentru tine, a continuat Felix. O să fie bucuroasă 
să te vadă. 

Cât timp o să mai poată Muriel să transmită de la aceeași adresă fără să 
fie detectată ? Rose s-a încordat. 


— Trebuie s-o mutăm. 

— O vom face. 

— Când? a insistat Rose. 

Felix a scos o ţigară din buzunar și a dus-o la gură. A aprins-o și a tras un 
fum. 

— Curând. 

— Între timp, a intervenit Lazare, o să găsesc nişte case sigure. Să fim 
gata s-o mutăm când ești pregătit să faci mișcarea. 

Felix a încuviinţat. 

Rose s-a uitat la Lazare. Mulţumesc. 

El s-a dus la toaletă și a venit purtând proteza pe mână. Apoi s-a urcat pe 
bancheta din spate și şi-a luat jacheta. 

Felix s-a uitat la Rose, ridicând din sprâncene. 

Ea a simţit cum roşește. 

Lazare şi-a pus jacheta. 

— Au revoir. 

A privit-o în ochi pe Rose și a ieşit din garaj. 

Felix a atras adânc din țigară şi a suflat fumul pe nări. 

— Nu e ceea ce crezi, a spus Rose. 

— Cu toţii trăim într-o mare tensiune, a spus el. Este război şi înțeleg că 
se pot întâmpla unele lucruri. 

— Nu s-a întâmplat nimic. Rose şi-a încrucișat braţele. 

El a scuturat scrumul din ţigară. 

— Fii atentă. 

— O să fiu. N-aş face niciodată nimic care să ne pună misiunea în 
primejdie. 

El a dat din cap aprobator, apoi a pus ţigara în scrumieră. 

— Ei, şi acum să trecem la treburile noastre. 

Rose și-a luat poșeta și geanta cu cosmetice și a plecat. Nu se îndoia de 
loc de bunele intenţii ale lui Felix. Era dăruit luptei lor trup şi suflet şi, ca şi 
ea, îi pierduse pe cei foarte dragi — unicul lui fiu, Mathieu — în acest război. 
În nerăbdarea lui de a pârjoli Parisul controlat de naziști, plănuise prima lor 
acțiune tocmai în vecinătatea sediului SD şi, nelăsând-o pe Muriel să 
transmită de la adrese diferite, risca mai mult decât era nevoie. Rose bănuia 


că experienţa lui de pilot de curse îi amorţise sentimentul de teamă. Si 
tocmai el îmi spune mie să fiu atentă! lritarea ei creştea pe măsură ce se 
apropia de apartament. 

Când a ajuns la clădire, Rose a urcat fără zgomot scările, sperând să nu se 
întâlnească cu vreun vecin care şi-ar fi dat da seama că nu dormise acasă 
noaptea trecută. Din fericire, clădirea găsită cu ajutorul Rezistenței 
Franceze avea locatari care ieșeau rareori din apartamentele lor, mai mult 
când mergeau să-și ia rațiile. 

Când a ajuns în faţa apartamentului, s-a deschis ușa. Muriel a tras-o 
înăuntru și a închis repede. 

— Slavă Domnului că eşti teafără, a zis ea, îmbrăţişând-o. 

Rose a strâns-o tare în braţe. 

— Mi-am făcut griji când nu te-ai întors aseară, a spus Muriel şi s-a 
desprins din îmbrățişare. 

Văzând cât de îngrijorată fusese Muriel, supărarea lui Rose față de Felix 
a trecut pe planul doi. 

— A mers totul bine? a întrebat-o Muriel. 

Rose s-a aşezat cu Muriel la masa din bucătărie și i-a povestit despre cele 
întâmplate, despre câinele de pază și cum s-au ascuns în garaj de teama 
patrulelor de poliţie şi a soldaţilor nemți. 

— Eşti tare curajoasă. 

— Ba nu, a zis Rose. Lazare a fost cel viteaz. S-a rănit la mână când a 
încercat să ţină câinele departe ca să pot fugi. 

— Dumnezeule, a zis Muriel făcând ochii mari. O să se facă bine? 

— Da, dar s-a ales cu niște mușcături groaznice. Am de gând să-i las 
câteva din pastilele noastre de sulfamidă. 

— Când ai ocazia, să-i mulțumești din partea mea că a avut atâta grijă de 
tine. 

Rose a încuviințat. 

— Cum e? a întrebat Muriel. 

Amintirea momentului când s-a trezit lângă el; Rose a încercat să-și 
ascundă zâmbetul şi a zis repede: 

— Foarte priceput. 

Muriel s-a uitat la ea pieziş. 


— Doar atât? Ai petrecut noaptea în garaj cu el şi asta-i tot ce ai de zis? 

Rose s-a înroșit. 

— Este drăguţ. Este afectuos și sensibil. Și-a pierdut părinţii, ca și mine. 

— "Ţi-a spus cum a ajuns să poarte proteză? 

Rose a revăzut în minte cum îi bandaja degetele. 

— Un accident din copilărie, cu presa tipografică. 

— O, vai! 

— După ce l-au respins la recrutare, a intrat în Rezistență. 

— Altceva? 

— Când a ajuns la garaj, ne-a auzit pe mine şi pe Felix vorbind despre 
planurile noastre. Rose a simţit un ghem în stomac. Ne-a aflat numele. 

Muriel a răsuflat adânc și a întrebat: 

— Putem avea încredere în el? 

— Da. 

— Bine, a zis Muriel fără nici o ezitare. Așa, din curiozitate, despre ce 
vorbeaţi când v-a auzit? 

— Despre mutarea ta. 

Muriel a lăsat capul în jos. 

— O să fie mai sigur pentru tine, a spus Rose. 

— Dar când? 

— Curând, a zis Rose, sperând că Felix avea să se ţină de cuvânt. 

Muriel îşi plimba distrată degetul peste zgârietura de pe masă. 

— E totul în regulă? a întrebat Rose. 

Muriel a schiţat un zâmbet. 

— Am, din păcate, nişte cârcei la stomac. 

— Hai să ieşim la o plimbare. Stai închisă aici de prea mult timp. 

— Asta-i viaţa de radiotelegrafist, a spus Muriel. Pentru asta m-am 
înrolat. Dar altceva mă supără. 

— Mabel? a întrebat Rose, simțind tristeţea din glasul ei. 

Muriel a dat din cap, cu ochi înlăcrimați. 

— Mi-e dor de ea. 

Rose şi-a tras scaunul aproape şi a strâns-o de mână. Nu-și putea 
imaginea cât de mâhnită trebuia să fie că plecase de lângă fiica sa. 

— Știu că la părinţii mei este pe mâini bune, a spus Muriel. Dar, mă 


gândesc, dacă îşi închipuie că am părăsit-o? O să-și mai amintească de mine 
când mă întorc acasă? 

— Bineînţeles că da. Și când o să crească destul de mare ca să înţeleagă, 
va fi atât de mândră de mama ei. 

Muriel a suspinat ca să oprească lacrimile. 

— Cât aş fi vrut ca SOE să ne lase fotografiile. Mă tem că am să încep să 
uit cum arată. 

— Asta nu se poate, a spus Rose. Niciodată. 

— Îmi fac griji prosteşti. 

— Non. E firesc ca o mamă să-i ducă dorul puiului său. 

Muriel s-a sculat de la masă și s-a şters la ochi cu dosul palmei. 

— Gata cu smiorcăiala. Ţi-a spus Felix când trebuie să fac următoarea 
transmisiune către Londra? 

— Diseară, a spus Rose. Dar mai întâi vrea să cerceteze zona unde s-a 
întrerupt curentul. 

Muriel a dat din cap și apoi a arătat spre dulapul din bucătărie. 

— Cred că eşti lihnită de foame. Ti-am păstrat un pic de pâine prăjită. 

— Îţi rămân datoare, a spus Rose. 

— S-ar putea să-ţi schimbi părerea după ce gușşti din ea, a spus Muriel și 
a râs pe înfundate. 

Rose a luat micul dejun care, fără gem sau unt, nu avea nici un gust, și a 
băut o ceaşcă de cafea făcută din orz prăjit şi apă fierbinte. A lăudat-o pe 
Muriel pentru priceperea ei culinară, apoi s-a dus la baie, unde s-a spălat cu 
un prosopel şi cu un săpun fără miros, făcut din grăsime şi sodă caustică. S- 
a îmbrăcat cu o bluză albă, proaspăt spălată şi călcată, care se asorta cu 
taiorul de lână gri. A luat o mână de pastile de sulfamidă, le-a învelit în 
nişte hârtie cerată și le-a ascuns într-un compartiment de pe fundul poşetei. 
A pus-o în coșul bicicletei împreună cu geanta cu cosmetice, apoi şi-a luat 
la revedere de la Muriel. 

În timp ce scotea bicicleta din apartament, s-a simţit vinovată. De-aș 
putea, aș face schimb de locuri cu tine. Era însă imposibil, fiecare avea 
îndatoriri stricte. A coborât scările, regretând că nu se gândise să încalce 
regulile SOE şi să ascundă în căptușeala poşetei şi fotografia lui Mabel. 


CAPITOLUL 19 
Paris, Franţa — 2 iunie 1943 


Rose a mers pe bicicletă până la cutia de scrisori a lui Prosper, aflată pe o 
străduţă liniștită din Le Marais. Bănuia că în mesajul codat al Felix era 
vorba despre sabotajul asupra stației de transformare, ori despre stabilirea 
unei întâlniri între Felix și Prosper, organizatorul reţelei căreia i se 
subordonau. Lui Rose nu-i plăcea că nu era la curent cu detaliile mesajelor, 
cu toate că înţelegea motivul pentru care acționau în mici grupuri separate. 
În acest fel, dacă un agent era prins — și torturat până când divulga numele 
şi adresele celorlalți agenţi — se evita prăbuşirea întregii reţele SOE din 
Franţa. În timp ce Rose ascundea mesajul codat în spatele cărămizii scoase 
din zid, se întreba dacă avea să se întâlnească vreodată față în față cu 
Prosper, sau dacă acesta avea să rămână pentru ea o fantomă care își arăta 
spiritul prin mesajele criptate dintr-o cutie de scrisori. 

Când şi-a terminat misiunea, a pedalat până în Cimitirul Montparnasse. 
În loc să pună imediat pastilele de sulfamidă în cutia de scrisori a lui 
Lazare, s-a aşezat lângă mormânt şi s-a prefăcut că se roagă. Dacă stau aici 
destul de mult, poate apare Lazare ca să-și verifice cutia. Dar, dacă 
rămânea prea mult, ori prea puţin, putea da de bănuit. Din fericire, groparul 
nu se vedea prin preajmă și a avut câteva minute de singurătate. 

Erau atât de multe lucruri pe care voia să le afle despre Lazare! Timpul 
petrecut împreună se terminase pe neaşteptate, și ea se simțea groaznic că 
nu încercase să afle mai mult despre părinţii lui. Ce s-a întâmplat oare cu 
ei? În afară de accidentul lui din copilărie şi de faptul că se alăturase 
Rezistenței după ce fusese respins de armata franceză, ştia atât de puţine 
despre el. Nu știu nici măcar unde stai. În afară de un mesaj ascuns în 
cimitir, nu ştiu cum să ajung la tine. După ce aşteptase mult mai mult decât 
ar fi trebuit, Rose a pus în sfârşit pastilele în spatele plăcuței funerare şi a 
plecat din cimitir, regretând că nu-și făcuse timp să cripteze un mesaj. 

Pe drumul de întoarcere, polițiștii francezi, însoţiţi de soldaţi germani, 
opreau pietonii la o intersecție mare pentru a controla actele. A încetinit, 
prefăcându-se că se uită în vitrina unui magazin de pantofi — până când şi-a 
dat seama că era închis de tot, întrucât fusese golit de marfă, în afară de 


câteva cutii de pantofi. Pe fațada magazinului cineva scrisese cu vopsea 
cuvântul Jude şi mâzgălise o stea a lui David. 

Rose a simţit nod groaznic în stomac. În drumurile ei pe bicicletă, văzuse 
nenumărate inscripţii și afișe grosolane antisemite. De la femeile care 
stăteau la coadă pentru raţii auzise şoptindu-se că poliția franceză aresta 
evrei pentru nemți. Ce-au făcut oare cu ei? 

La SOE învățase despre antisemitismul nazist, ca şi despre planul 
diabolic al lui Hitler de arianizare?t a Germaniei. Dar nici SOE, nici ziarele 
britanice nu o pregătiseră pentru odioasele crime împotriva umanităţii care 
se petreceau la Paris, şi era dezgustată la gândul că poliţia franceză era un 
pion în jocul de șah al naziștilor. Se ruga să înceteze persecuțiile, iar cei 
deportaţi să supravieţuiască. Dorea cu disperare să știe mai multe, aşa că a 
luat hotărârea să-l întrebe pe Lazare, dacă şi când urma să-l vadă. 


31. Înlăturarea forțată a evreilor din domeniul economic în Germania nazistă şi teritoriile ocupate, 
care presupunea transferul de proprietate din mâinile evreilor în cele ale „arienilor“. 


A aruncat o privire spre punctul de control. Un bărbat scotocea în poșeta 
unei femei. A hotărât să evite zona și a luat-o înapoi pe drumul pe care 
venise. A cotit pe o stradă laterală, unde un cuplu de oameni în vârstă era 
hărțuit de un soldat german. Se pare că în urma sabotajului de aseară s-au 
înmulțit măsurile de siguranţă. 

Rose a mers cu bicicleta pe un drum lung și întortocheat, ca să nu fie 
oprită de poliţişti şi soldați. A trebuit să îndure însă imaginea Parisului ei 
iubit desfigurată de steagurile naziste şi afişele antisemite. Încă și mai rău, a 
văzut două femei care se băteau pentru un loc la coada lungă pentru rații. 
Una din femei a început să ţipe când cealaltă a apucat-o de păr, până când 
au fost despărțite de un patron în vârstă care agita o mătură. Șocată, Rose a 
pedalat mai departe, încercând să-şi alunge din minte oroarea de a-i vedea 
pe parizieni într-o asemenea stare disperată pentru a supraviețui. 

Pe după-amiază, a ajuns în Place de la Madeleine. Obosise, și a tras 
bicicleta lângă bordură. S-a șters pe frunte cu batista din poşetă, gândindu- 
se ce rută putea fi mai puţin controlată. Ridicând privirea, a zărit o clădire 
cu un panou mare deasupra ferestrelor de la parter, pe care stătea scris ceva 
în germană — Soldatenkaffe. Rose s-a înfiorat. Și-au făcut chiar și niște 


afurisite de cafenele. Prin geamuri se vedeau soldaţi în uniformă care beau 
și mâncau. În colţul străzii, un bărbat tras la față scotocea în gunoiul din 
tomberon. Rose a simțit că i se urcă sângele la cap. În timp ce își punea 
batista la loc și se pregătea să pornească mai departe, o maşină neagră cu 
steguleţe naziste a oprit brusc lângă bordură, blocându-i drumul. Rose şi-a 
încleştat mâinile pe ghidon. 

— Bonjour, s-a auzit o voce de femeie. 

Rose s-a întors și a văzut o femeie tânără cu păr blond ondulat și buzele 
date cu un ruj roșu strident. Purta o rochie cu flori, împodobită cu o broșă 
de bachelită cu imitație de rubine, în formă de cicadă. 

— Bonjour, a răspuns Rose, stăpânindu-și vocea să nu tremure. Cu coada 
ochiului, a văzut cum se deschid ușile automobilului nazist. 

— Ai vrea să intri puţin înăuntru? a întrebat femeia, arătând cu mâna spre 
firma Soldatenkaffe. 

— Non. 

Din maşină au ieşit doi ofiţeri îmbrăcaţi în uniforme gri-rechin. 

— O decizie înţeleaptă, a spus femeia. Pe următoarea stradă este un 
bistro mult mai bun. 

Ușile s-au trântit. Pe trotuar s-a auzit ţăcănitul cizmelor nemţești. 

Lui Rose i s-a făcut pielea de găină pe braţe. Rămâi calmă. 

— Ce valijoară drăguță, a spus femeia, arătând spre coșul ei de pe 
bicicletă. Vinzi ceva? 

— Cosmetice, a zis Rose, cu ochii la ofiţerii care se apropiau. I s-au 
înmuiat picioarele. 

— Astăzi este ziua ta norocoasă, a spus femeia zâmbind, şi a luat-o de 
braţ. 

Ofițerii s-au oprit în faţa lor. Fără să-i dea prea multă atenţie lui Rose, 
dacă nu deloc, nemţii au salutat-o pe femeie cu mâna la chipiu, apoi au 
intrat în Soldatenkaffe. 

Rose a înghiţit nodul din gât. 

— Îi cunoaşteţi? 

— Non, dar cred că ei mă cunosc, a spus femeia zâmbind. Numele meu 
este Zelie. 

— Aline, a zis Rose, folosind numele ei de acoperire. 


— Pot să arunc o privire la cosmeticele tale? Am mare nevoie de ruj, 
colonie şi creion dermatograf, şi orice mai ai de vânzare. Locuiesc pe 
următorul bulevard. 

Rose era nerăbdătoare să ajungă acasă, simţea însă şi nevoia să scape de 
străzile ce păreau infestate de soldaţii inamici. Pe deasupra, şi-a spus ea în 
gând, dacă vindea ceva produse o ajuta să își confirma legenda de 
acoperire, în cazul în care ar fi oprită și interogată de inamic. Ce ești, Zelie, 
vreo mondenă, sau colaboraţționistă? Rose şi-a stăpânit agitația și a zis 
„Oui“. 

Împingând bicicleta, Rose a pornit-o pe jos alături de Zelie. Pantofii 
femeii țăcăneau pe trotuar, făcând capetele trecătorilor să se întoarcă. După 
câteva minute, Zelie s-a oprit în faţa unui hotel de lux, Le Cygne. Lebăda. 
Locuiește la hotel? s-a întrebat Rose. Când se pregăteau să intre, un ofiţer 
SS a ieşit dinăuntru și s-a oprit pe trotuar. A scos din buzunar o cutiuță de 
argint şi a tras o ţigară. 

Rose s-a oprit șovăitoare, aruncând o privire spre Zelie. 

— Este în regulă. Vino după mine, și ia-ţi şi bicicleta. 

Era prea târziu să se răzgândească fără a atrage atenţia, aşa că a urmat-o. 
Când a văzut-o pe Zelie, ofițerul SS a salutat-o din cap şi le-a deschis ușa. 
Dumnezeule, cine e femeia asta? Au trecut-o fiori pe şira spinării. Când a 
intrat în hotel, Rose nu şi-a dezlipit ochii de spatele rochiei lui Zelie, 
ocolind privirea ofițerului. 

Zelie a aranjat cu un recepţionist să ducă bicicleta lui Rose în spate. Cu 
poşeta şi geanta cu cosmetice în mâini, Rose a intrat după Zelie în lift. 
Liftierul, un bărbat în vârstă, cu chipiu negru și un costum care atârna pe el, 
a tras uşile cu grilaj de bronz şi le-a dus la etajul șapte. Neliniştea lui Rose 
creştea cu fiecare pas făcut pe coridor. 

Zelie a scos cheia din poşetă și a deschis ușa unui apartament de hotel. 
Încăperea somptuoasă avea un pat mare cu baldachin, o plapumă albă 
matlasată și perne înfoiate, rezemate de o tăblie din lemn de trandafir. Pe 
partea cealaltă a încăperii se afla o canapea Art Deco bleumarin, cu fotolii 
în același stil, şi un cabinet mare de băuturi ce conţinea o gamă largă de 
lichioruri, șnapsuri și coniacuri. A simţit în nări miros de soluţie de 
curățare, amestecat cu un iz de brânză şi de trabuc ars. Parizienii mor de 


foame, și unii oameni trăiesc așa? 

— Frumoasă cameră, a zis Rose ca să-şi ascundă antipatia pe care o 
nutrea. 

— Merci, a zis Zelie. O ţigară? 

— Nu, mulţumesc. 

Zelie s-a dus la cabinetul cu băuturi și a tras un sertar. A luat o ţigară pe 
care a pus-o într-un suport lung şi subțire din ebonită. A aprins-o şi a tras un 
fum. 

— Să văd cosmeticele. 

Rose s-a așezat pe canapea şi a pus geanta cu cosmetice pe măsuţa de 
cafea din faţa sa. A deschis capacul, etalând o varietate de loțiuni, rujuri, 
creioane de ochi, farduri şi colonie. Spera să-și reamintească detaliile 
produselor franțuzeşti pe care SOE le introdusese clandestin în Marea 
Britanie. 

— Merveilleux32, a spus Zelie, luând loc lângă ea. A ales o mostră de 
colonie, a desfăcut căpăcelul şi a mirosit: Îmi dai voie? 


32. Minuna (fr.). 


Rose a dat din cap aprobator. 
Zelie a pus un strop pe gât şi şi-a făcut vânt cu mâna. 
— Charmantes. 


33. Încântător (fr.). 


Rose a aruncat o privire spre biroul din colţul camerei. Pe el erau aranjate 
în ordine nişte dosare cafenii. Ciudat — Zelie nu pare genul preocupat de 
contabilitate. 

Timp de aproape o oră, Zelie a încercat niște farduri și creioane 
dermatograf, iar după fiecare aplicare şi-a spălat faţa pe îndelete în baie și a 
tras câteva fumuri din portțigaret. Din plăcerea lui Zelie de a vorbi despre 
ea, Rose a aflat că era cântăreață de cabaret într-un club destinat ofiţerilor 
germani. 

— Înainte de război, am avut turnee peste tot în Europa, a spus Zelie, 
uitându-se la imaginea sa reflectată într-o oglindă de mână cu ramă aurită. 
Berlin, Bruxelles, Amsterdam, Praga, Varşovia, München, Budapesta. Și 


Paris, bineînţeles. 

Rose a început să se neliniștească. Se gândea să găsească o scuză, cum că 
trebuie să plece la o altă întâlnire. Când se pregătea să vorbească, sunetul 
unei chei răsucite băgate în ușă a făcut să i se zbârlească părul. 

— Aşteptaţi pe cineva? a întrebat Rose, întorcându-se spre Zelie. 

— Josef, a zis ea. 

S-a ridicat şi a pus ţigara într-o scrumieră. 

Uşa s-a deschis, şi un ofiţer nazist cu o servietă de piele în mână a pășit 
înăuntru şi a închis ușa. Rose a strâns în braţe o pernă de pe canapea ca să 
nu-i mai tremure mâinile. 

Zelie l-a îmbrățișat de Josef, l-a sărutat pe buze, apoi i-a vorbit în 
germană. 

La naiba! Lui Rose i s-a tăiat respiraţia. 

— Aline, a zis Zelie, arătând spre ea. 

Rose s-a ridicat în picioare şi a zâmbit forţat. 

— Bonjour. 

Ofiţerul a dat din cap, apoi s-a şters la gură cu manșeta vestonului. Și-a 
lăsat servieta pe birou şi s-a dus direct la cabinetul de băuturi. 

— Josef nu vorbeşte franțuzeşte, a spus Zelie, întorcându-se la locul ei de 
pe canapea, şi a deschis un tub de ruj. 

— Cred că ar trebui să plec, a propus Rose. 

— Dar, mai întâi, lasă-mă puţin să mă hotărăsc. Și-a dat cu un pic de ruj, 
apoi l-a întins frecându-și ușor buzele. Josef? 

Ofiţerul a privit-o şi a ridicat din umeri. 

— O să încerc altul. 

Zelie și-a șters buzele. 

Josef şi-a turnat un pahar de şnaps şi s-a așezat pe scaun. S-a lăsat pe 
spate și şi-a pus cizmele pe măsuţa de cafea, la câţiva centimetri de geanta 
cu cosmetice. 

Trebuie să plec de aici. Rose a rămas în picioare, în speranţa că gestul ei 
o va îndemna pe Zelie să se hotărască mai repede. Pe furiș, a aruncat o 
privire spre ofițerul care își agita băutura în pahar. Bărbatul avea părul 
negru, scurt și sprâncene stufoase. Nasul era mai degrabă turtit, ca și cum îi 
fusese rupt cândva într-un meci de box. Gura mică avea buzele strânse, în 


contrast cu trupul lui musculos şi îndesat. Pe caschetă se vedea o insignă de 
argint cu un cap de mort și două oase încrucișate și, mulțumită instructajului 
SOE, şi-a dat seama că avea gradul de Sturmbannführer. 


34. Grad de maior în SD și SS. 


Bărbatul îşi sorbea şnapsul. 

Joseph, şi-a spus Rose, Sturmbannfiihrer. Mintea a început să-i lucreze 
cu înfrigurare. Când și-a dat seama cine putea fi acest bărbat, i-a îngheţat 
sângele în vine. O, Doamne! 

— Dar despre ăsta ce părere ai? l-a întrebat Zelie, arătându-i un alt tub de 
ruj. 

El a clătinat din cap. 

Inima lui Rose bătea tare, mai să-i sară din piept. 

— Zelie, a spus ea, luptându-se să rămână calmă. Cât timp te hotărăști, te 
superi dacă folosesc baia ca să-mi refac machiajul? 

— Câtușşi de puţin. 

Rose și-a luat poșeta, a intrat în baie și a închis ușa. A respirat adânc de 
câteva ori pentru a se calma. S-a oprit, ascunzându-și capul în palme. A tras 
apa la toaletă și a deschis robinetul, ca să dea impresia că folosea instalaţiile 
sanitare. Și-a scos fardul şi rujul ca să-și împrospăteze machiajul, apoi le-a 
aruncat la loc în poșetă. Ca să-și adune curajul, s-a gândit la mama, la tata și 
la Charlie. Mă descurc eu. 

— Te-ai decis? a întrebat Rose, deschizând ușa și intrând în cameră. 

— Îmi plac astea, a spus Zelie, arătând spre nişte sticluţe de colonie, 
farduri şi dermatografe. Lui Joseph nu-i place nuanţa rujului. 

Rose a schiţat un zâmbet. 

— Ihr Lippenstift, a spus Joseph, arătând spre Rose. 


35. Rujul ei (germ.). 


— Îi place rujul tău, a spus Zelie. 

Rose şi-a înghițit nodul din gât. 

— Îmi pare rău, dar pentru moment nu mai am nuanţa asta. 

— Atunci ţi-l cumpăr, a zis Zelie. Spune-mi cât vrei pe el. 

Imaginea pilulei cu otravă din tubul de ruj. Moarte instantanee în câteva 


secunde. Rose și-a imaginat o clipă cum aruncă pastila-L în șnapsul 
maiorului. 

— Mă simt flatată, Zelie, a spus ea. Dar mi-ar fi ruşine să-ţi vând un ruj 
folosit, tubul este aproape gol. Voi contacta furnizorul şi-ţi voi aduce unul 
nou. 

Zelie a tras un fum din portțigaret. 

— Durează mult? 

— Non, a minţit Rose. 

— Bine, a zis Zelie, fără tragere de inimă, apoi a împins tot ce cumpărase 
în mijlocul măsuţei de cafea. Cât costă? 

Rose s-a prefăcut că face totalul și i-a dat lui Zelie prețul în franci care, 
spera ea, corespundea cu rata zilei la cosmeticele greu de procurat. A 
răsuflat ușurată când Zelie a scos banii din poşetă şi i-a plătit. 

Rose şi-a luat geanta cu cosmetice. 

— Josef, a zis Zelie. Auf wiedersehen. 


36. La revedere (germ.). 


Ofiţerul a ridicat mâna în semn de salut, fără să schițeze măcar gestul de 
a se ridica în picioare. 

— Să te întorci repede cu rujul meu, a spus Zelie. 

— Desigur, a zis Rose. Au revoir. 

Nerăbdătoare să iasă cât mai repede din Hôtel Le Cygne, Rose a coborât 
în holul de la intrare pe scări, şi nu cu liftul. Și-a luat bicicleta și a ieşit pe 
ușile din față. A pedalat spre casă cu inima bătându-i repede, hotărâtă să-i 
informeze pe Felix şi pe Muriel despre această întâlnire. 


Cu trei străzi înainte de clădirea lor, Rose a auzit scrâşnet de cauciucuri 
când o limuzină neagră a cotit în faţa ei. Motorul era ambalat. A încercat să 
vadă mai bine maşina, dar aceasta a depășit un autobuz şi a virat brusc. 
Spera să fie un șofer grăbit, dar huruitul continuu al maşinii care se învârtea 
pe străzi i-a întors stomacul pe dos. 

Câteva clipe mai târziu, mașina a trecut iar în viteză, chiar prin faţa ei şi, 
pentru o clipă, Rose a zărit pe locul din spate un bărbat cu căşti la urechi. 
Lângă el, altul ţinea o mică antenă scoasă pe geam. Lui Rose i s-a uscat 
gura. 


S-a ridicat în pedale şi le-a împins cu putere. A luat viteză, dorindu-și ca 
picioarele să i se miște și mai repede. O dureau mușchii. Plămânii o ardeau. 
Apropiindu-se de clădirea lor, mașina a accelerat în timp ce dădea târcoale. 
Rose a frânat brusc și a oprit cu un derapaj, s-a dat jos de pe bicicletă şi a 
împins-o grăbită în clădire, lovind tocul ușii cu ghidonul. A înșfăcat poșeta 
şi a luat-o la fugă pe scări, către sunetul tot mai tare al unui concert de pian. 
A căutat înfrigurată cheia. Inima stătea să-i sară din piept. 

Când a ajuns la ușă, a auzit muzică ieşind din apartament. A vârât cheia 
în uşă. Dintr-o singură mișcare a deschis uşa și a trântit-o la loc, apoi s-a 
grăbit spre bucătărie. 

Muriel, care avea căștile pe cap, a îngheţat. A rămas cu mâna în aer, 
deasupra clapetei de telegraf. 

Felix a sărit de pe scaunul aflat lângă un gramofon cu manivelă. 

Rose s-a repezit şi a scos fișa din transmiţător. 

— SD? a întrebat Felix, cu vocea acoperită de concertul de pian. 

Gâfâind, Rose a dat din cap. 

Muriel a închis transmiţătorul. Felix s-a dus glonţ la fereastră şi a tras 
antena înăuntru. După câteva secunde, o mașină neagră intra în trombă pe 
strada lor. 

Rose a dat mai încet muzica, pornită pentru a ascunde țăcănitul 
telegrafului de vecini. Aceeași muzică însă îi împiedicase pe Muriel și Felix 
să audă zgomotul mașinii care se apropia din ce în ce mai mult de ei. 

Felix s-a uitat printr-o deschizătură din storul de la fereastră. Mașina a 
înconjurat zona de mai multe ori. În cele din urmă, zgomotul motorului s-a 
auzit tot mai slab, până a dispărut. 

— Cred că au plecat, a spus Felix, îndepărtându-se de fereastră. 

— Ce aproape a fost, a spus Muriel şi s-a prăbușit în scaun. 

Rose s-a uitat lung la Felix. 

— Ai avut dreptate, Rose, a spus el. 

Nu e vorba de cine are dreptate, ci de siguranţa lui Muriel, a vrut Rose 
să spună, dar şi-a ţinut gura. 

— Să-i spun lui Lazare să găsească nişte case conspirative? 

Felix a dat din cap, apoi s-a întors spre Muriel. 

— De-acum încolo, nici o transmisiune până când nu ajungi într-un loc 


sigur. 

— Am înţeles, a zis Muriel, şi în ochi i se citea un amestec de ușurare şi 
îndoială. 

— Mă tem că am nişte veşti proaste, a spus Felix, uitându-se la Rose. 
Nemţii au rechiziționat transformatoare din alte zone ale Parisului. Au 
repornit curentul în arondismentul 16. 

Un val de nemulţumire a cuprins-o pe Rose. Lazare și cu mine ne-am 
riscat viaţa doar pentru câteva ore de întrerupere a curentului la sediul SD. 
— Când ai venit, tocmai îi informam pe cei de la Londra, a spus Felix. 

Rose a respirat adânc. S-a rezemat de perete ca să-și liniştească picioarele 
care îi tremurau. 

— Sunt prea istovită ca să-mi car bicicleta pe scări. 

— 'Ţi-o aduc eu, a spus Felix, pe un ton spăsit. 

— Am fost foarte îngrijorată în privinţa ta, a spus Muriel, uitându-se la 
Rose. De ce ţi-a luat aşa de mult timp? 

Rose a înghiţit. 

— Am întârziat din cauza unei femei care voia să cumpere cosmetice de 
la mine, cred că este amanta șefului SD. 

Felix a privit-o uluit. 

— Nu se hotăra ce nuanţă de ruj să aleagă, a adăugat Rose, dându-și 
seama cât de ridicol suna toată întâmplarea. 

Muriel s-a albit la faţă. 

— Glumeşti. 

— Aş vrea eu! 

Le-a povestit apoi despre întâlnirea cu Zelie şi despre bărbatul care 
bănuia că e Hans „Joseph“ Kieffer, șeful Sicherheitsdienst — persoana care 
conducea activitățile de contraspionaj împotriva SOE și a Rezistenței 
Franceze. Dacă avea dreptate, era în avantajul SOE să ştie cam pe unde 
umblă Kieffer. După părerea ei, SOE şi-ar fi dorit ca ea să facă mai multe 
drumuri la Hôtel Le Cygne. În acest caz, era pusă într-un pericol mult mai 
mare decât îşi putea imagina. 


CAPITOLUL 20 


Paris, Franţa — 9 iunie 1943 


Lazare s-a sprijinit uşor pe balustradă, încercând să reducă scârțâitul 
treptelor. Cu fiecare pas care îl ducea mai aproape de apartamentul lui Rose, 
simţea neliniștea crescând. Era mult mai simplu pentru el, dar şi mai sigur, 
să-i mulțumească pentru pastile printr-un mesaj criptat lăsat în cutia de 
scrisori a Magicianului, alias Felix. Din noaptea sabotajului, Rose era tot 
timpul în gândurile sale și dorea să-și exprime recunoştinţa direct. Poate 
fusese felul plin de compasiune în care îi bandajase rănile, fără să fie 
afectată de lipsa celor două degete. Sau poate mângâierea și afecțiunea pe 
care le simţise cât timp stătuseră alături în spatele unui automobil stricat, 
dăruindu-şi căldură unul altuia, în timp ce patrulele nemţești răscoleau 
arondismentul. Orice ar fi fost, tânjea s-o revadă. Prilejul a apărut când i-a 
promis lui Muriel, pe care o dusese în afara orașului într-o casă 
conspirativă, că avea să treacă pe la Rose, să se asigure că e bine. 

Lazare a bătut încet la uşă. Zgomotul de pași ce răzbătea dinăuntru i-a 
accelerat pulsul. 

Prin dreptul vizorului a trecut o umbră. Zăvorul a ţăcănit, uşa s-a deschis, 
şi în dreptul ei a văzut-o pe Rose. 

— Bonjour, a şoptit ea şi i-a făcut semn să intre. 

Lazare a păşit în apartament. Rose a zăvorât ușa și s-a întors spre el. 

— E în regulă totul? 

— Oui, a zis Lazare. 

— Felix este la garaj. Trebuie să se întoarcă dintr-o clipă în alta. Poți să-l 
aştepţi aici. 

— Am venit la tine, a spus Lazare. 

— O, a zis ea, părând surprinsă. 

Lazare şi-a mutat greutatea de pe un picior pe altul. 

— Voiam să-ți mulțumesc pentru pastilele de sulfamidă. 

— Cu plăcere. Ți-e mai bine? 

— Bien. 

A ridicat mâinile, şi Rose i le-a atins. 

— Degetele s-au vindecat minunat. 

Lazare a simţit furnicături în mâini. 


— Aproape fără cicatrici, a spus ea, dând drumul mâinilor. 

— Mulțumită bandajelor tale. 

— Şi rachiului de mere al lui Felix, a spus ea, cu un zâmbet larg. 

Lazare a zâmbit. 

— Muriel m-a rugat să trec pe aici să văd ce mai faci. 

— Ea cum este? 

— Bine, pe cât se poate când stai închis într-o căsuţă părăginită, a spus 
Lazare. După următoarea transmisiune, am s-o duc într-un alt loc sigur, cu 
condiţii mai bune. 

— Merci. Când te vezi cu Muriel, spune-i, te rog, cât de mult îmi lipseşte 
şi că am să trec s-o văd de îndată ce pot. Felix a insistat să-i ducă el pentru 
un timp mesajele de transmis, în loc să mă folosească pe mine drept curier. 
Cred că este felul lui de a-și cere scuze pentru că nu a mutat-o pe Muriel 
mai devreme și era cât pe ce să fim prinși de SD. 

— O să-i spun, a zis Lazare. Și Muriel îți duce lipsa. M-a rugat să-ţi 
transmit să nu dai iar de vreun bucluc din prea multă vitejie. 

Rose a râs pe înfundate. 

— Tipic pentru Muriel! 

— Ai intrat în vreo încurcătură? 

Rose şi-a încrucişat braţele. 

— Nimic din care să nu ies eu. 

Lazare a simţit că a atins un punct sensibil şi a băgat mâinile în buzunar. 

— Cred că ar trebui să plec. Îți mulţumesc încă o dată pentru doctorii. 

— Nu rămâi la o cafea? a întrebat ea. E mai degrabă ceai de orz. Dar se 
poate bea. 

Lazare a încuviinţat. 

În bucătărie, Rose a pus pe plită un ibric ştirbit. A scăpărat un chibrit şi a 
aprins focul. 

Lui Lazare i se învălmășeau gândurile în cap. Voia să afle atât de multe 
lucruri despre Rose, dar în cele din urmă s-a gândit să înceapă cu ceva 
important pentru ea. S-a aşezat la masă şi a întrebat: 

— Ce anume te-a făcut să intri în SOE? 

— Este o poveste lungă. 

Lazare a tras un scaun şi i-a făcut semn cu palma să ia loc lângă el. Ea s-a 


aşezat şi a pus mâinile pe masă. 

— Am fost dactilografă la Cabinetul de Război din Londra. 

Lazare s-a tras ușor înapoi. 

— Surprins? 

— Fascinat. Spune mai departe, te rog. 

— Să zicem doar că franceza mea le-a atras atenţia superiorilor şi că am 
fost contactată de un ofiţer de recrutare de la SOE, a spus ea, plimbându-și 
degetul pe muchia mesei. După mai multe interviuri, mi s-a propus să fiu 
agent şi am acceptat. Pregătirea de luptă a fost dură. Unul dintre instructorii 
militari voia să mă dea afară pentru că sunt scundă și nu am destulă forță, 
dar am reuşit să-i conving că trebuia să rămân. 

— Cum? 

— Am intrat în biroul maiorului și am bătut la mașină un alt raport. 

Lazare a făcut ochii mari. 

— Ofițerii și-au dat seama imediat că falsificasem documentul. Dar s-a 
dovedit că a te furișa în locuinţe este o calitate foarte apreciată la un agent 
SOE, a zâmbit Rose. N-am simţit nevoia să le spun că de fapt m-am 
strecurat doar printr-o fereastră deschisă. 

Lazare a râs. 

— Muriel avea dreptate! 

— În legătură cu ce? 

Lazare a privit-o în ochi. 

— Eşti vitează. 

Rose şi-a aranjat câteva șuviţe după ureche. 

— Sunt curios, a zis Lazare, de ce ai renunţat la viaţa ta din Marea 
Britanie ca să vii aici să lupţi cu naziștii? 

— Acasă nu mai aveam aproape pe nimeni, a spus ea coborând privirea. 
În afară de prietena mea, Lucy, şi de colegele de la serviciu. 

— Mi-ai spus la un moment dat că ţi-ai pierdut familia. Pot să te întreb ce 
s-a întâmplat? 

Rose a tras adânc aer în piept. 

— Părinţii mei au fost uciși în timpul unui raid german. Singurul meu 
frate, Charlie, a fost doborât deasupra Canalului Mânecii. Pilota un Spitfire, 
a spus ea, înghițind nodul din gât. Trupul lui nu a fost găsit niciodată. 


— Îmi pare nespus de rău, a zis el, punându-și mâna pe masă, la câţiva 
centimetri de degetele ei. Ce fel de oameni erau? 

— Minunaţi. Mama era franțuzoaică, iar tata, englez. S-au cunoscut în 
timp ce tata era în Franţa, în Marele Război. S-au îndrăgostit şi, după ce tata 
a fost lăsat la vatră, s-au mutat la Londra, unde au deschis o mică băcănie. 
Rose a ridicat privirea în tavan, ca şi cum căuta printre amintiri. Au fost 
drăgăstoși unul cu celălalt, se ţineau tot timpul de mână, se sărutau, râdeau. 
Clienţii glumeau deseori că părinții mei erau încă în luna de miere. 

— Pare că au fost extraordinari. 

Rose a dat din cap. 

— Charlie era cel mai prietenos dintre noi toţi, a continuat ea. Era în 
stare să cucerească o sală plină de oameni în câteva clipe și avea darul să-l 
facă pe cel din faţa lui să se simtă cea mai importantă ființă de pe planetă. 
Era plăcut, prietenos și îşi apăra mereu surioara, care era cea mai scundă din 
clasă. 

— Eşti norocoasă că ai avut o familie atât de iubitoare, a spus Lazare, 
simțind că îl îneacă propria melancolie. 

— Îmi lipsesc atât de mult, a spus Rose. Când eram mici, mama și tata ne 
duceau vara, pe mine şi pe Charlie, la bunicii din Puteaux. Am petrecut 
acolo vacanțe minunate, aş fi vrut să nu se termine niciodată. 

— Acum înțeleg de ce vorbeşti franceza la perfecţie, a spus Lazare, 
făcând o pauză pentru a îndesa în mânecă o cureluşă de la proteză. Bunicii 
tăi mai locuiesc în Puteaux? 

— Au murit când eram la gimnaziu, a spus ea şi s-a ridicat ca să toarne 
așa-zisa cafea în cești. Am rămas ultima din întreaga familie, din păcate. 

Și eu. 

Rose a pus ceştile pe masă. Aburii răspândeau un miros slab de orz. 

— Este bună, a zis el după ce a sorbit din ceaşcă. 

— Eşti drăguţ, a răspuns ea, dar nu mă supăr dacă îmi spui că are gust de 
fân opărit. 

Un crâmpei de amintire în care bea cafeaua alături de părinţii lui, apărută 
brusc în minte. Lazare a simţit o durere crescândă în piept. Şi-a alungat 
gândul și a întrebat: 

— Te-ai hotărât să lupti pentru că... s-a oprit el în căutarea cuvintelor 


potrivite. 

— Pentru că avioanele lui Hitler mi-au ucis familia? 

El a dat din cap. 

— Qui. Şi pentru că vreau să văd Franţa scăpată de nemți. 

Lazare s-a uitat în ceașca de cafea. Ea a pierdut totul și își pune viața în 
primejdie luptând. 

— Aşadar, a zis Rose, dând la o parte ceașca, ai intrat în Rezistență 
datorită familiei? 

— Non, dimpotrivă. Ai mei erau pacifişti, preferau forţa condeiului — sau 
a pensulei, în cazul lui Maman — în faţa armelor. 

Rose s-a aplecat uşor în faţă. 

— Povestește-mi despre ei. 

Niște pași pe scară l-au făcut pe Lazare să se întoarcă. Zăngănit de chei. 
Uşa apartamentului de vizavi s-a deschis, apoi s-a închis. 

— Felix, a spus Rose. După ce se întoarce de la garaj, trece de obicei pe 
la mine. 

— Ce-o să creadă că am rămas aici la o cafea? 

Rose a înălţat din umeri. 

— Felix este de părere că ar trebui să fiu atentă când sunt cu tine. 

— Dar tu ce crezi? 

Rose l-a privit în ochi. 

— Cred că sunt în siguranţă. 

— Chiar eşti, a spus el, ridicându-se de pe scaun. Acum însă trebuie să 
plec. 

— Mai stai, a zis ea. 

Lazare șovăi. Ardea de dorința de a îi povesti despre părinţii săi. Mai 
mult decât orice, era nerăbdător să continue conversaţia; însă nu voia să 
aibă probleme, mai ales cu organizatorul reţelei Magicianul. 

— Cu alt prilej. 

Rose s-a ridicat în picioare şi şi-a luat poşeta. 

— Ce vrei să faci? 

— Merg cu tine. 

— Nu cred că este o idee bună. 

— De ce? a întrebat Rose venind spre el. Îmi cunoşti numele real. Îi 


cunoşti pe membrii rețelei noastre. Ştii unde locuiesc. Ştii despre familia 
mea, atât cea din Londra, cât şi cea de la Paris. Iar eu nu știu practic nimic 
despre tine — nici măcar unde stai. Crezi că este corect? 

— Putem stabili să ne întâlnim altă dată, a spus el, încercând să se 
eschiveze. 

— Este posibil să treacă multe săptămâni, acum ne facem planurile 
pentru următorul sabotaj și n-am fost încă înştiințaţi când are loc următorul 
transport RAF cu materiale. Până atunci, aş prefera să fim pe picior de 
egalitate, l-a lămurit Rose. 

— Picior de egalitate? 

— Vreau să ştiu despre tine la fel de mult cât ştii tu despre mine. 

Lazare a răsuflat adânc. Se gândea dacă să încerce s-o convingă pe Rose 
că nu era o idee bună să meargă cu el, ori să inventeze o scuză că are alte 
lucruri de făcut. Ştia însă că Rose era greu de oprit, ţinând seama de 
îndârjirea ei de a intra în SOE. În afară de asta, îşi dorea să petreacă mai 
mult timp cu ea, iar circulaţia se interzicea abia peste patru ore, aşa că Rose 
avea timp destul ca să se întoarcă în apartament. 

— Bine, dar să laşi bicicleta acasă. Acolo unde mergem n-ai unde s-o lași 
în siguranţă. 

— În regulă, a zis ea. 

— Să mergi după mine până la Cimitirul Montparnasse. Rămâi în urma 
mea, în caz că mă opresc să-mi ceară actele. 

Rose a încuviințat. 

Lazare a aruncat o privire spre fusta ei de lână și pantofii cu toc. 

— Să-ţi iei nişte haine mai vechi şi cizmele pe care le purtai când te-ai 
paraşutat în Franţa. 

— De ce? 

— Mergem prin subterane. 

Se aștepta ca ea să se răzgândească, dar Rose, fără nici o ezitare, s-a dus 
în camera sa. În timp ce o aştepta, Lazare spera ca dorinţa lui egoistă de a 
petrece mai mult timp împreună să nu aibă urmări neprevăzute nici pentru 
Rose, nici pentru Rezistență. 


CAPITOLUL 21 
Catacombele — 9 iunie 1943 


Când a ajuns la intrarea în Cimitirul Montparnasse, Lazare s-a lăsat într- 
un genunchi pe asfalt și şi-a legat mai strâns șireturile. Cu coada ochiului, a 
urmărit-o pe Rose cum traversează strada şi se oprește lângă el. 

— Este în capătul celălalt al cimitirului. 

— Bine, a zis Rose. 

Lazare s-a ridicat în picioare și a intrat pe poarta de fier. În timp ce 
străbătea aleea străjuită de cripte şi mausolee vechi, trăgea cu urechea la 
scrâșnetul paşilor lui Rose pe pietriș și se întreba cu îngrijorare dacă nu 
cumva făcea o mare greşeală. Dacă ar fi dezvăluit intrarea în catacombe 
cuiva care nu făcea parte din Rezistență, i-ar fi supărat, ba chiar înfuriat, pe 
Claudius și pe oamenii lui. Erau însă multe pasaje secrete care duceau în 
subteran — săpături în subsoluri, guri de canal și conducte de canalizare. 
Peste o sută cincizeci de kilometri de galerii săpate în piatra calcaroasă 
şerpuiau prin lumea morților din Paris, dar această catacombă nu avea 
legătură cu ascunzătoarea lui Claudius. Ducea la refugiul subteran al lui 
Lazare, unde se adăpostea când nu putea ajunge la o casă conspirativă. O 
parte din el simţea că trăda încrederea lui Claudius, iar cealaltă parte era 
încredinţată că Rose era o persoană pe care se putea bizui. 

După ce a ieşit din cimitir, s-a oprit la colțul străzilor Emile-Richard şi 
Froidevaux. A aruncat o privire de-a lungul trotuarelor umbrite de tei. După 
ce s-a asigurat că nu-i vede nimeni, s-a apropiat de Rose. 

— Acolo în faţă este o gură de canal, a spus el pe nerăsuflate. Am s-o 
deschid. Tu intri prima. Cobori repede, dar fii atentă. Treptele de fier pot fi 
alunecoase. 

Rose a dat din cap. 

El a privit-o în ochi. 

— Eşti sigură că vrei să faci asta? 

— Oui, a şoptit ea. 

— Nu e încă prea târziu să te întorci. 

— Sunt pregătită. 

Lazare a luat o mică rangă, pe care o ţinea ascunsă sub tufișul de lângă 


un perete de piatră, şi a strecurat-o sub jachetă. A așteptat până când pe 
stradă a trecut un bătrân pe bicicletă. Când locul a rămas pustiu, a fugit la 
gura de canal și a deschis-o cu capătul ascuţit. A târât capacul de fontă într- 
o parte, zgâriind trotuarul. Rose s-a strecurat înăuntru și a coborât scara 
îngustă. El a vârât fierul sub centură şi a coborât trei trepte. Ajutându-se de 
braţ și umăr, s-a chinuit să tragă la loc capacul, aruncând tunelul în 
întuneric. 

Lazare a coborât adânc în pământ. Răceala treptelor de fier i-a pătruns în 
mâini. 

— Eşti bine? a întrebat el când a ajuns jos. 

— Oui. 

A pornit pe pipăite de-a lungul unui zid până când a găsit o spărtură 
adâncă unde îşi ținea lanterna. A scos-o cu bara de metal și a aprins-o, 
proiectând în tunel un fir slab de lumină. Din fericire, nu plouase, și pe jos 
era uscat, însă aerul tot mirosea a apă stătută și urme de mucegai. 

— Lanterna este aproape descărcată, a spus Rose, şi glasul ei a răsunat în 
tunel. 

— Nu-ţi face griji. Cunosc drumul. 

Minute în șir, a condus-o pe Rose de-a lungul tunelului până au ajuns la o 
deschizătură scobită într-un perete de piatră, de mărimea unui capac de 
roată, care le ajungea până la piept. Lazare s-a strecurat înăuntru 
strângându-și umerii, apoi a ajutat-o pe Rose să treacă. Au început să 
coboare în adânc pe niște trepte de piatră și au ajuns la un pasaj lung, care 
arăta ca tunelul spre o criptă egipteană, ai cărui pereţi de calcar erau ciopliţi 
cu ornamente medievale. Mai încolo, Lazare a îndreptat înadins lumina 
lanternei spre tavan, cu toate că nu avea cum să ascundă pereţii acoperiţi cu 
un mozaic de ţeste și femure. 

— Dumnezeule! a strigat Rose. 

— Aproape că am ajuns, a spus el, sperând să-i alunge neliniștea. Cât 
egoism și prostie din partea mea s-o aduc aici. 

— Am citit la şcoală despre catacombe, a spus Rose, recăpătându-şi 
calmul. Înţeleg de ce m-ai adus aici. Poliţiştii sau soldaţii nemți n-ar avea 
nici un chef să se aventureze pe aici. S-ar putea ca locul ăsta să fie cel mai 
sigur din tot Parisul. 


— Până acum, nici o patrulă de-a lor n-a pus piciorul aici, a spus Lazare. 
Și mă rog să n-o facă nici de acum încolo. 

S-au strecurat apoi printr-o altă deschizătură, şi mai îngustă, şi au ajuns 
într-o sală boltită. Aerul era stătut, dar fără miros de mucegai. El a aprins un 
felinar care atârna într-un cui bătut în calcar. Încăperea s-a umplut de o 
lumină gălbuie, dând la iveală un pat de campanie, niște pături şi un vraf de 
cărți. Sprijinit de un perete stătea tabloul mamei sale, Arc de Triomphe, pe 
care îl înrămase cu nişte bucăţi de scândurele rupte. 

— Vii des aici? a întrebat Rose. 

— Din când în când, a răspuns el, stânjenit de condiţiile improvizate, dar 
oribile în care stătea. De obicei, îmi petrec noaptea în case sigure, însă sunt 
momente când mai bine vin aici. 

Rose s-a apropiat de tablou. 

— Este minunat. Tu l-ai pictat? 

— Non, a răspuns el. Maman. 

— Cât talent! Tabloul ar trebui să stea într-un muzeu, să aducă bucurie 
oamenilor. 

Lazare a simţit un val de recunoștință. 

— După război, poate va găsi un cămin mai potrivit, a spus el, apoi a tras 
adânc aer în piept. Eşti binevenită să stai pe pat. Sau putem pleca, dacă ţi-ai 
făcut o impresie. 

— Mai stau. Rose s-a aşezat pe pat, apoi a arătat spre teancul de cărţi: Ce 
citeşti? 

— În căutarea timpului pierdut de Marcel Proust. 

— Este o carte bună? 

— Te inspiră, a răspuns Lazare. Dar destul de lungă, dacă te gândești că 
are şapte volume. Poţi s-o citeşti, dacă vrei. 

— Dacă mi-o împrumuţi, îţi dai seama că va trebui să ne vedem din nou. 

Lazare îşi învârtea un nasture de la haină. 

— Oui. 

— Nu este nevoie să stai în picioare, a spus Rose, făcându-i semn cu 
palma să stea pe pat. Avem loc amândoi. 

Lazare s-a aşezat lângă ea, apoi s-a rezemat de peretele de piatră. 

— Îmi pare rău că nu te-am adus într-un loc mai potrivit. 


— Nu este chiar atât de rău, a zis Rose şi l-a lovit ușor cu cotul. Data 
viitoare însă ne-am putea întâlni la Ritz. 

Lazare a zâmbit. 

— O să văd ce pot face. 

Rose s-a lăsat și ea pe spate, atingându-i braţul cu umărul. 

— Povesteşte-mi cum a fost viaţa ta înainte de război. 

— Am crescut pe Rue Cler, în arondismentul 17, a început el. Părinţii 
mei erau imigranţi, din Varşovia. Au venit aici aproape fără nimic. Au 
muncit însă din greu, fără oprire, şi au reușit să-şi croiască o viaţă nouă. 
Papa a fost jurnalist, și Maman pictoriță. Au fost nişte părinţi înţelegători, 
care mi-au umplut viaţa cu artă și cărți. 

— Par niște părinţi de treabă, a spus Rose. 

Lazare a încuviinţat. 

— Visasem să ajung şi eu jurnalist, ca Papa. După ce m-au respins la 
încorporare, a spus Lazare, ridicând mâna cu proteză, n-am reuşit să găsesc 
de lucru în nici una din redacţiile controlate de germani după invazie. 
Singura slujbă a fost de îngrijitor, să spăl podelele și toaletele din Gare du 
Nord. 

Rose rămas tăcută, înconjurând cu degetul o mică ruptură din patul de 
campanie. 

— Cum ai ajuns în Rezistență? 

— La început, m-am răzvrătit de unul singur şi am început să lipesc afişe 
antinaziste, a spus Lazare, simțind un nod în gât. Până într-o zi când, pe 
drumul meu spre gară, am văzut un ofițer german împușcând în cap un 
bătrân doar pentru că se uitase la unul dintre afişele mele. 

— Dumnezeule, a spus ea cu glas stins. 

Lazare a înghiţit în sec. 

— Şi acum îi mai văd chipul, şi pe soţia lui jelind deasupra cadavrului. 

— Nu a fost vina ta, a spus Rose. 

Lazare a încuviinţat, deşi se temea că urmele lăsate de sentimentul de 
vinovăţie nu aveau să dispară niciodată. 

— Eram hotărât să lupt mai departe și am început să fac acte de sabotaj 
de unul singur. Într-o seară, în timp ce dădeam foc unei mașini nemţești, m- 
au prins nişte ofițeri ai Wehrmachtului. Dacă nu era Claudius, care mă 


urmărise, m-ar fi ucis. Claudius a fost cel care m-a adus apoi în Rezistență. 
M-a luat sub aripa lui şi m-a instruit, deși... a şovăit Lazare, frecându-și 
bărbia. 

— Mâna ta? întrebat Rose. 

Sunt evreu. 

— Este ceva mai complicat de-atât, a spus el. Claudius m-a primit ca 
partizan. Pentru mine, el este mai mult decât un șef al Rezistenței, îmi este 
ca un fel de unchi. 

— Ce-au zis părinţii tăi când ai intrat în Rezistență? 

— La început, Maman şi Papa n-au vrut ca eu să lupt. Nu erau de acord 
ca Franţa să fie eliberată prin acte de violenţă, credeau că ar trebui să-i 
aşteptăm pe Aliați să ne elibereze. În cele din urmă mi-au înţeles decizia. 

Lazare şi-a mângâiat uşor proteza. A simţit o durere în piept. 

— Maman a pictat-o. S-a gândit că asta mă va ajuta să arăt ca un om 
obișnuit, să fiu în siguranţă. 

Rose i-a atins mâna. 

— Ce s-a întâmplat cu ei? 

Durerea din piept i s-a întețit. 

— Au fost arestaţi de poliţia franceză. 

— De ce? 

Lazare abia mai respira. 

— Pentru vina de a fi evrei. 

— O, nu, a zis Rose şi l-a strâns de mână. Îmi pare nespus de rău. 

— Încercasem să-i conving să se ducă la Vichy. Însă n-au vrut să plece 
din casa lor. Anul trecut, în iulie, poliţia a primit ordin de la nemți să 
aresteze mii de evrei francezi, printre care și Maman și Papa. Au fost 
închiși în Vélodrome d'Hiver, o sală cu piste pentru cursele de biciclete, 
unde au trebuit să îndure setea și căldura sufocantă înainte de a fi înghesuiți 
în vagoane pentru vite şi deportaţi. 

— Unde? a întrebat Rose cu glasul moale. 

— Nu ştiu, a zis el. S-a auzit că evreii sunt trimiși în lagărele de muncă 
germane. Printre ei s-au aflat însă şi copii, şi bătrâni, care n-ar fi avut cum 
să muncească. Mă tem că nemţii au pentru ei planuri mult mai sinistre. Mă 
rog să fie în viaţă, cu toate că, în sufletul meu ceva îmi spune că s-ar putea 


să nu-i mai revăd niciodată. 

— Se vor întoarce, a spus Rose, aplecându-se spre el. Trebuie să avem 
credinţa că totul va fi bine. 

Lazare a privit-o şi a văzut că avea ochii plini de lacrimi. 

— Poate că nu este o idee prea bună să-ţi pierzi timpul cu un evreu, cu 
atât mai puţin cu un partizan. 

Rose s-a şters la ochi cu mâneca. 

— Nu mai puţin sigur decât să fii în tovărăşia unui agent britanic. 

Lazare a văzut o lacrimă pe obrazul ei. A şters-o uşor cu mâna sănătoasă. 

— Se face târziu. Ar trebui să te întorci acasă. Felix o să-și facă griji. 

— Vino cu mine, a spus ea. N-are nici un rost să stai aici, când la mine 
este atâta spaţiu. Poţi sta în camera lui Muriel, cât timp este plecată. 

— Îţi mulțumesc pentru propunere, dar amândoi ştim că nu este o idee 
bună. 

— Nu-mi pasă, a zis Rose. 

Lazare a privit-o în ochi. 

— Mie, da. 

Rose a lăsat privirea în jos. 

Mai mult decât orice, Lazare tânjea să petreacă mai mult timp cu ea. Își 
dorea s-o fi cunoscut altcândva, altundeva. Era convins că Rose este cu 
totul altfel decât toate femeile pe care le întâlnise, mai ales decât fosta lui 
iubită, Charlotte. 

Lazare ieşise cu Charlotte pe când era student la Universitatea din Paris. 
Era o fată atrăgătoare, sociabilă, dintr-o familie cu o lungă tradiție de 
veterani decoraţi, printre care şi tatăl ei, care servise ca maior în Marele 
Război. Lazare credea că fusese atrasă de patriotismul lui și pasiunea pentru 
ziaristică. La început, s-a gândit că Charlotte era femeia alături de care să-și 
petreacă viaţa. Lucrurile s-a schimbat când s-a declarat război Germaniei, 
iar el a fost respins la încorporare din cauza infirmităţii. Când bărbaţii apți 
de luptă au plecat să apere Franţa, Charlotte s-a îndepărtat, și în cele din 
urmă a refuzat să mai aibă de-a face cu el. Fusese descurajat. Îi este rușine 
să fie văzută cu unul care nu este bun de armată. Cu timpul, Lazare a 
înţeles că era mai bine să-și vadă fiecare de drumul său. Îşi dăduse seama, 
mai ales, că dorea o relație ca a părinţilor săi — o afecţiune fără margini. 


Lazare și-a alungat amintirile. A făcut un efort de voinţă și a întins mâna 
s-o ajute pe Rose să se ridice de pe pat. 

Pe drumul de întoarcere prin catacombe, au schimbat puţine cuvinte. 
Lumina lanternei era tot mai slabă, aşa că el a grăbit pasul, sperând să o 
conducă pe Rose spre ieșire înainte să se termine bateriile. După puţin timp 
însă, fasciculul de lumină a început să pâlpâie, până când s-a stins brusc. 

Lazare a scuturat lanterna, apoi a băgat-o în buzunar. 

— Stai liniştită, a spus el, luând-o de mână. Știu drumul şi cu ochii 
închişi. 

Rose i-a strâns degetele. Lazare a condus-o prin catacombe, găsind 
consolare în atingerea ei. În câteva minute au ajuns la scara de metal ce 
ducea la gura de canal. El s-a oprit, dar degetele le-au rămas înlănţuite. 

— Eşti sigur că nu vrei să vii cu mine? a întrebat ea. 

— Non, a zis el, deşi inima îl îndemna să accepte. Şi-a desprins mâna 
dintr-a ei. Când se pregătea să urce scara, a simţit cum Rose se apleacă spre 
el și îşi încolăceşte mâinile pe mijlocul lui. A simţit un ghem în stomac. 

— Să ai grijă, a şoptit ea. 

— Şi tu, a zis Lazare şi a strâns-o în braţe, învăluit de căldura trupului ei. 
A simţit cum Rose se ridică pe vârfuri. Buzele ei i-au atins obrazul. Inima a 
început să-i bată mai repede. Rose s-a desprins la fel de neașteptat ca și 
sărutul ei. 

Lazare şi-a recăpătat sângele rece și a urcat treptele spre gura de canal. A 
întredeschis capacul spre strada întunecată și pustie. L-a împins într-o parte, 
a pășit afară şi a ajutat-o pe Rose să iasă. Ea a luat-o la fugă prin cimitir și a 
dispărut din vedere. Lazare a intrat la loc și a tras capacul. A coborât în 
catacombe, simțind încă pe piele fiori de la atingerea ei. 


CAPITOLUL 22 
Paris, Franţa — 22 iunie 1943 


Trecuseră două luni de când Rose se întâlnise cu Lazare, dar gândul la el, 
la tragedia părinţilor lui — dar şi la miile de evrei francezi arestaţi de poliție 
şi duși ca vitele în vagoane — nu îi ieşea din minte. Ce le-au făcut oare 


naziștii ? Pandemia antisemită a lui Hitler, despre care se credea că se limita 
doar la Germania, devastase Parisul. Dacă în Franţa se petrec asemenea 
crime odioase, atunci ce se întâmplă în Polonia ocupată de nemți, în 
Cehoslovacia, Norvegia, Belgia și Olanda? S-a cutremurat sub valul de 
oroare. 

Mai mult ca oricând, era hotărâtă să încerce tot ce putea ca să ajute la 
înfrângerea nazismului şi să pună capăt războiului. 

Ca şi ea, Lazare îşi pierduse părinţii, și acum lupta pe ascuns împotriva 
nemților. Însă Lazare era silit să ascundă că este evreu. Rose nici măcar nu- 
şi putea închipui cum era să fii persecutat din cauza rasei; să ţi se refuze 
drepturile de om, să fii obligat să porţi o stea galbenă, arestat, condamnat în 
lagărele de muncă naziste, sau încă şi mai rău. Îşi dorea să-l ajute cumva şi 
se tot gândea cum să-l convingă să se mute în camera liberă din 
apartamentul ei, în loc să doarmă printre morţii de demult. Pe deasupra, nu 
ştia când avea să-l revadă, pentru că încă aşteptau un semn de la Londra 
legat de următorul transport RAF cu materiale pe care Lazare și partizanii 
trebuiau să le recupereze. În afară de asta, Felix tocmai plănuia împreună cu 
Prosper şi cu reţeaua Doctorul cum să arunce în aer un podeţ de pe calea 
ferată dintre Paris şi Arras. Dacă Rose participa şi ea cumva la cele două 
misiuni, avea şansa să-l întâlnească din nou. Dar când? 

Faptul că era singură îi amplifica dorinţa de a-l vedea. Mintea ei rătăcea, 
retrăind povestea lui Papa și Maman spusă de Lazare, dar şi pierderea celor 
dragi, amândouă familiile căzute victime furiei lui Hitler. Printre atâtea 
gânduri pline de durere, și-a amintit că Muriel, care stătea acum într-o altă 
casă, undeva în arondismentul 3, era chinuită de gândul că își părăsise fetiţa 
pentru a intra în SOE. Și atunci, când Felix a trecut pe la apartamentul ei, 
anunţând-o că se ducea la Muriel pentru a telegrafia la Londra, Rose s-a 
hotărât să-l însoţească. 

— Vreau s-o văd pe Muriel, a spus Rose. Eu oricum mă duc în Le Marais 
ca să-ți trimit mesajul pentru Prosper. Este aproape de arondismentul lui 
Muriel. 

— Nu este nevoie să fim toți trei în același loc în timpul transmisiunii, a 
spus Felix. 

— Ştiu că încerci să ne protejezi, a insistat Rose, amintindu-și cât de 


aproape a fost SD-ul să localizeze staţia radio în timp ce Muriel transmitea 
din apartamentul ei. Dar Muriel este prietena noastră. Este singură și 
bolnavă de grija pentru fetiţă. 

— Non, a zis el. 

— Sunt sigură că înţelegi în ce iad trăiește. Tu lupţi pentru libertatea 
Franţei, dar şi ca să-l aduci acasă pe fiul tău, Mathieu. 

Felix și-a frecat bărbia. 

— Muriel a intrat în SOE, a continuat Rose, pentru ca Mabel să crească 
într-o lume care nu mai este la cheremul unui dictator diabolic. 

— Rose... 

— Dacă tu ai sta singur într-o asemenea casă, l-a întrerupt ea, să ştii că 
Muriel și cu mine am merge până în pânzele albe ca să fim sigure că îţi este 
bine. 

Felix a scos un oftat. 

— Bine, dar nu vreau să devină un obicei. 

— Nu va fi, a spus Rose, ştiind că probabil nu avea să se ţină de cuvânt. 

Felix i-a dat adresa. Înainte ca el să se răzgândească, Rose şi-a luat 
bicicleta. Au plecat din apartament împreună. Felix a pornit pe jos, în timp 
ce Rose a luat-o înainte ca să pună mesajul criptat, ascuns în 
compartimentul secret al poşetei, în cutia de scrisori din Le Marais a lui 
Prosper. Când a ajuns la adresa lui Muriel, l-a găsit pe Felix cu o ţigară în 
mână la intrarea în clădire. L-a urmat înăuntru, apoi amândoi au coborât pe 
o scară întunecoasă şi au pătruns într-un apartament de la demisol. 

— Ce bine că te văd! a spus Rose, în loc de salut. 

— Mi-a fost dor de tine. 

Muriel a zâmbit, lăsând să i se vadă mai tare cearcănele de sub ochi. 

— Eşti bine? a întrebat-o Rose. 

— Da, a zis Muriel. 

Apartamentul nu avea pat, doar o saltea acoperită de pături în colţul 
încăperii. Mai erau o masă de lemn și un taburet, o sobiță de fontă și o 
chiuvetă mâncată de rugină, cu un robinet stricat din care picura apă. Un 
covor oval, ce părea făcut din resturi de pânză de sac, acoperea podeaua de 
ciment. 

— Speram ca Lazare să-ţi găsească un loc mai bun, a spus Felix. E 


aproape la fel de jalnic ca șandramaua de la ţară în care stăteai înainte. 

O frântură de imagine cu patul de campanie al lui Lazare. Rose a simţit 
un val de căldură. 

— Probabil că Lazare și Rezistenţa n-au găsit altceva mai bun de-atât, a 
spus Rose. Te-ai gândit vreodată că poate ei dorm în condiţii şi mai grele? 

Felix a înălțat din sprâncene. 

— N-am vrut să-i vorbesc de rău pentru câte fac ca să ne găsească nişte 
adrese sigure. Vreau doar ca Muriel să aibă și ea un loc cât de cât bun, așa 
cum avem noi doi. 

Rose şi-a încrucișat braţele. 

— Şi eu vreau, doar că... 

— Este în regulă, a intervenit Muriel, făcând un pas între ei. Este un picuţ 
de umezeală, dar altfel este perfect. Pe deasupra, mă bucur că am venit iar 
la Paris, aproape de voi doi. 

Rose a preferat să nu îi explice lui Felix cum a ajuns să ştie unde locuia 
Lazare, aşa că şi-a înghiţit vorbele şi a spus: 

— Scuză-mă. 

Felix a dat din cap, apoi s-a uitat la ceas. 

— E timpul să luăm legătura cu cei de la sediu. 

Muriel şi-a scos geamantanul cu staţia radio şi a pus-o pe masă. În timp 
ce se pregătea de transmisie, Felix a scos antena afară pe un ochi de geam 
aflat la nivelul solului şi aproape acoperit cu un strat de pământ de pe uliţa 
care era puţin mai mult decât o potecă plină de buruieni printre casele de 
cărămidă. 

— Sper să intrăm pe recepţie, a spus Felix, ducându-se la masă. 

Muriel şi-a pus căștile și a pornit staţia. Din aparat s-a auzit tot mai 
puternic un bâzâit. 

Felix a scris un mesaj prin care cerea să se verifice data următorului 
transport al aviaţiei britanice și i l-a înmânat lui Muriel. 

Rose s-a încordat când și-a dat seama că acesta trebuia să conţină și 
altceva decât armament și explozivi. Spera să îi aducă şi o anumită nuanță 
de ruj, care să corespundă celui din tubul cu pilula de cianură. 

După întâlnirea ei cu Zelie, care părea să fie amanta lui Hans Josef 
Kieffer, şef al Sicherheitsdienst, informaseră imediat Londra. Felix se 


gândea că Londra ar putea să-i dea ordin Magicianului, ori eventual rețelei- 
mamă, Doctorul, să-l asasineze pe Kieffer. Rose se aştepta să i se ceară să-i 
livreze cosmetice lui Zelie în continuare, pentru a-i câștiga încrederea și 
eventual să afle astfel ce se întâmplă în SD. La urma urmei, era mult mai de 
folos să ştii cât mai multe despre contrainformațţiile naziste decât să elimini 
un şef DS. Kieffer avea să fie pur și simplu înlocuit cu altcineva, la fel de 
dur sau chiar sadic, iar SOE pierdea şansa de a afla planurile SD. 

Muriel a codificat mesajul lui Felix, apoi a bătut în clapeta de telegraf 
pentru a-l transmite, având grijă să includă și cheile sale de securitate. 

După câteva secunde, Muriel a dat din cap, înștiințându-i că Londra le 
răspundea, apoi a notat mesajul pe care l-a decodificat rapid. 


Fără machiaj la recepţie. 
Petrecerea amânată. 


Rose s-a crispat. 

— Întreabă pentru cât timp, a spus Felix, fără să mai piardă timpul 
scriind mesajul pe hârtie. 

Muriel a transpus în cod întrebarea lui şi a trimis-o. Au trecut câteva 
secunde, apoi a scris ceva pe bucata de hârtie. După ce a decodificat 
mesajul, i l-a înmânat lui Felix. 


Două săptămâni, dacă invitaţiile sunt gata de trimitere. 


— La naiba! a zis Felix. 

— Nu trebuia să fac greşeala să-i spun lui Zelie că o să primesc repede 
rujul de la furnizor, a spus Rose. 

— Ea nu vrea decât nuanţa ta de ruj. E posibil să mai apară și alte 
întârzieri, aşa că trebuie să i-l dăm neapărat pe-al tău. 

— Dar este folosit, și are şi capsula mea cu cianură înăuntru, a obiectat 
Rose. 

— Arată-mi-l, a zis Felix și a întins mâna. 

Rose a căutat prin poşetă și i-a dat tubul de alamă. 

Felix a deşurubat capătul de jos, dezvăluind locașul secret în care se afla 
capsula învelită în cauciuc. 

— Dacă ar fi după mine, aş prefera să i-o pui lui Kieffer în coniac. 


Deocamdată însă, urmăm ordinele de la Londra. 

Rose a înghiţit în sec. 

Felix a înșurubat capătul la loc, apoi a scos capacul. A răsucit rujul 
pentru a-l scoate cât mai mult în afară. 

— A rămas suficient de mult, cred că pot să-l fac ca nou cu puţină 
căldură, ca să topesc vârful. 

Rose a deschis geanta cu cosmetice pe care o purta ca dovadă a acoperirii 
sale. I-a dat lui Felix un ruj nou ca să-l aibă drept model. 

În următoarea jumătate de oră, Felix a lucrat cu atenţie pentru a muta 
batonul de ruj al lui Rose într-alt tub. Cu ajutorul unui cuţitaș pe care l-a 
încălzit cu bricheta, a modelat vârful rujului ca să pară proaspăt ieșit din 
mulaj. A plimbat flacăra peste pasta moale până a netezit-o. 

— Arată bine, a spus Rose. 

— Merci, a zis Felix. Când eram pilot de curse, trebuia de multe ori să 
mă descurc singur la unele reparaţii. Cosmeticele n-au nici o legătură cu 
mecanica, desigur, dar cu toate astea, îmi aduc aminte când a trebuit — în 
mijlocul unui raliu din Monaco — să lipesc cu bandă adezivă şi gumă de 
mestecat un furtun de benzină care curgea. 

— Şi a mers? a întrebat Muriel. 

Felix a zâmbit larg. 

— Am terminat cursa şi i-am bătut pe toți piloţii nemți. 

Rose a luat tubul și l-a aranjat în trusa de cosmetice. Apoi şi-a pus în 
poşetă rujul său, care avea capsula cu otravă şi o nuanţă diferită. 

— Cred că este momentul să-i fac o vizită lui Zelie. 

— Mult noroc, a zis Felix, ducându-se spre ușă. Să treci mai târziu pe la 
mine să-mi spui cum au mers lucrurile. A ieșit din încăpere și a închis uşa 
în urma lui. 

Rose s-a întors spre Muriel, cu un sentiment de vinovăţie. 

— Îmi pare rău că n-am putut să vin la tine până acum. 

— Nici o problemă, a liniștit-o Muriel. Nu-ţi face griji pentru mine, te 
rog. Când m-am înrolat ca operatoare radio, ştiam exact la ce să mă aştept. 
Când se termină războiul ăsta afurisit, recuperăm timpul pierdut. O să te 
duc la Edinburgh, s-o vezi pe Mabel. 

— Minunat, a zis Rose. 


Muriel a făcut o pauză, trecându-și degetele prin păr. 

— Mi-e dor de ea, a spus cu glas tremurat. 

— Sunt sigură că şi Mabel îţi duce dorul, a îmbărbătat-o Rose, punându- 
şi mâna pe umărul ei. Când o să ajungi acasă, va înţelege. 

— Crezi? 

Rose a zâmbit. 

— Sunt sigură. 

Muriel şi-a şters lacrimile, apoi a condus-o pe Rose până la ușă. 

— Data viitoare când ne vedem, nu vreau să aud că ai mai făcut vreo 
prostie, cum a fost să le promiţi amantelor SD nu știu ce nuanţă de ruj! 

Rose a râs ușor, apoi a rămas cu mâna pe clanţă, şovăind. 

— L-ai mai văzut pe Lazare? 

— Da. Când mi-a dat cheia camerei. 

— Ce mai face? 

Muriel a zâmbit. 

— Şi el m-a întrebat de tine. 

Rose a simțit fluturi în stomac. 

— Eşti curier, a continuat Muriel. Poţi să afli și singură. 

Rose a dat din cap. Simţea cu disperare nevoia să i se destăinuie lui 
Muriel în privinţa lui Lazare. Deși nu credea că el s-ar supăra, nu voia nici 
să rişte încălcând regulile confidenţialităţii. Cu un alt prilej. 

A îmbrăţișat-o pe Muriel şi a plecat. În timp ce se îndrepta spre Hôtel Le 
Cygne, bucuria revederii cu Muriel s-a stins. Se întreba dacă Zelie era la 
hotel, şi dacă era, avea să fie și Kieffer cu ea? A simţit fiori pe şira spinării. 
Şi-a alungat gândurile, imaginându-și că trebuia doar să lase rujul și să 
plece. În sinea sa, ştia însă că, dacă i se oferea prilejul, era gata să îşi pună 
viaţa în pericol încercând să se uite prin dosarele lui Kieffer de pe birou. 


Rose s-a simţit ușurată când a văzut că în holul de la Hôtel Le Cygne nu 
era nici urmă de ofițeri germani. Făcându-și curaj, s-a dus la recepţie. 

— Am venit s-o văd pe Zelie, a spus Rose, părându-i rău că nu aflase 
numele de familie al femeii. 

— Numele dumneavoastră? a întrebat recepţionerul, un bărbat cu părul 
cărunt. 

— Aline, a zis Rose şi i-a arătat geanta din piele. Îi livrez cosmetice. 


Bărbatul a ridicat receptorul. 

Secundele treceau. Rose aștepta încordată. Poate că a plecat. 

— Mademoiselle, a zis bărbatul, o doamnă pe nume Aline este aici și 
doreşte să vă vadă. 

Rose și-a încleştat degetele pe mânerul genţii. 

— Oui, Mademoiselle, a zis bărbatul şi a pus receptorul în furcă. Puteţi 
urca. Ştiţi numărul camerei? 

— Oui, a zis Rose și a pornit spre lift. 

La etajul şapte, Rose era așteptată de Zelie, care stătea în cadrul ușii, 
îmbrăcată într-un capot de mătase crem. 

Zelie a tras un fum din portțigaret. 

— Draga mea, a zis ea, dând afară fumul. Sper că mi-ai adus rujul. 

— Da, a zis Rose, afişând un zâmbet forţat. 

Când a intrat în cameră, zgomotul apei care venea din spatele ușii închise 
de la baie i-a dat fiori. Patul nefăcut, cearceaful în neorânduială i-au trezit 
imagini carnale. Stomacul i s-a strâns de dezgust. 

— Pot să vin altă dată, a propus Rose. 

— Josef face un duș, a spus Zelie şi s-a aşezat pe canapea cu picioarele 
încrucişate, lăsându-și coapsele la vedere. Am câteva minute la dispoziţie. 

Rose s-a așezat lângă ea. Şi-a pus geanta pe genunchi ca un fel de 
pavăză, a deschis-o şi i-a dat lui Zelie rujul. 

— Ai o oglindă? a întrebat Zelie, scoțând capacul. 

Rose a întors spre ea geanta care avea o mică oglindă pe partea interioară 
a capacului. 

Când Zelie s-a aplecat în față, capotul s-a desfăcut, lăsând la vedere un 
sân gol. Şi-a dat cu rujul pe buze. 

Rose a întors capul. Pe birou era un dosar deschis și o caschetă de ofiţer 
german pusă peste un teanc de dosare maronii. Curiozitatea îi dădea ghes. 

— Ce părere ai? a întrebat Zelie. 

Rose s-a uitat la Zelie care își ţuguia buzele. 

— Superb. 

— ÎI cumpăr, a zis Zelie şi s-a dus în cealaltă parte a camerei fără a se 
obosi să-şi acopere trupul cu capotul. 

Zgomotul apei de la duş s-a oprit. Anourile perdelei de baie au alunecat 


pe bara de metal. Rose s-a ridicat în picioare, și inima a început să-i bată 
mai tare. 

— Unde-am pus poşeta? bombănea Zelie scotocind în partea de jos a 
unui şifonier. 

Rose a aruncat o privire pe biroul aflat la mai puţin de un metru de ea. 

— Poate am pus-o în dulap. 

Zelie a deschis o ușă și a îngenuncheat, cu spatele la Rose, dar și la birou. 

Rose s-a furișat spre birou și şi-a pus mâna lângă documente. 

Zelie cotrobăia mai departe în dulapul de perete. 

Fiecare fibră din trupul lui Rose o îndemna să o ia la fugă. A rămas însă 
locului, constrânsă de sentimentul de datorie. A ridicat cascheta, din care a 
venit un miros de medicament de la loţiunea tonică de păr. Stăpânindu-și 
teama, a săltat cu un deget coperta dosarului și a văzut prima pagină a unui 
raport scris în germană. 


Gedeihen/Arzt3? 


37. Prosper / Doctorul (germ.). 


A ridicat ușor pagina şi a văzut dedesubt o listă de nume. 

Dinspre baie s-au auzit paşi. 

Rose a tresărit. A închis dosarul şi a pus cascheta peste el. 

— Am găsit-o! a zis Zelie. 

Uşa băii s-a deschis. 

Rose s-a întors și a înșfăcat geanta cu cosmetice. 

În pragul uşii, învăluit de aburi, stătea Kieffer. Şi-a strâns cureaua de la 
pantaloni. Un smoc de păr îi ieşea de sub maioul care părea cu două numere 
mai mici pentru pieptul lui musculos. 

— Was machst du denn hier ?38 a mormăit el. 


38. Ce cauţi aici? (germ.) 


Lui Rose i s-a tăiat respiraţia. 
— Lippenstift, a spus Zelie, venind spre Rose cu banii. 


Kieffer s-a uitat încruntat la Rose. 


— Verlassen uns??. 


39. Lasă-ne singuri (germ.). 


Zelie a luat-o pe Rose de cot și a condus-o până la ușă. 

— Pe viitor, este de preferat să vii puțin mai devreme, a spus ea în 
şoaptă. Joseph adoră să petrecem după-amiezile împreună. 

Rose a dat din cap, sperând ca Zelie să nu simtă cât de tare îi bate inima. 

— Să mai treci pe aici peste două săptămâni, a spus Zelie deschizând ușa. 
Sau chiar mai devreme dacă pui mâna pe ceva divin. 

— Oui, a zis Rose. 

A coborât cu liftul până în hol și a luat bicicleta de la recepție. Deși îi 
tremurau picioarele, a încercat să pedaleze, dar aproape că şi-a pierdut 
echilibrul şi a lovit un stâlp de iluminat. A strâns cu putere ghidonul pentru 
a se linişti. În timp ce se îndrepta spre apartament, mintea încerca să pună 
cap la cap ce văzuse în dosar într-o fracțiune de secundă. Ce păcat că nu 
știu germana. Dacă aveam doar câteva secunde în plus, puteam să citesc 
numele din raport şi să știu sigur. În timp ce întorcea pe toate feţele cele 
văzute, un sentiment crescând de groază a împins-o să schimbe drumul și s- 
o ia spre Cimitirul Montparnasse. 

Când a ajuns la cutia de scrisori a lui Lazare, a scris un mesaj pe o foaie 
de hârtie. 


Trebuie să te văd. 


L-a vârât în crăpătura ascunsă, şi apoi a mers în viteză spre apartament. 
Prin vene îi curgea adrenalina. Spera să-l găsească pe Felix acasă. Dar, mai 
ales, se ruga să n-aibă dreptate. 


CAPITOLUL 23 
Paris, Franţa — 22 iunie 1943 


Când a bătut la uşa lui Felix, Rose abia îşi trăgea sufletul după ce urcase 
bicicleta pe scări. A inspirat adânc, încercând să-și domolească bătăile 
inimii. Te rog, fii acasă. S-au auzit niște paşi. Uşa s-a deschis, și Rose s-a 
năpustit înăuntru. 

— Ce s-a întâmplat? a întrebat Felix îngrijorat, rezemându-i bicicleta de 


perete. 

Mâinile lui Rose tremurau. 

— Mă tem că reţeaua Doctorul este infiltrată. 

— Mon Dieu! a icnit Felix. Cum? 

Rose i-a povestit despre vizita la Zelie şi cum a aruncat o privire peste 
documentele lui Kieffer. 

— Era un raport, cu o listă de nume. 

— Cum se numea raportul? 

— Era în germană și avea două cuvinte. Unul începea cu G, şi celălalt cu 
A. 

Felix a oftat. 

— Ai reţinut numele? 

Rose a clătinat din cap. 

— Era o listă lungă şi abia am avut timp să-mi arunc ochii o dată. Primul 
nume era Frank, sau așa ceva. 

Felix s-a încruntat. 

— Şi doar din atâta ai tras concluzia că reţeaua a fost infiltrată? 

Sentimentul de certitudine al lui Rose s-a topit. 

— Mi se pare că numele nu erau nemţeşti. 

— Numele de Frank poate fi nemţesc, a spus Felix. Nu era cumva 
Friedrich sau Franz? 

— Poate, a zis Rose. 

— Dar nu ești sigură. 

Rose a clătinat din cap, simțindu-se de parcă înghiţise un pietroi. 

Felix şi-a aprins o ţigară și a tras adânc din ea. 

— Aşadar, a spus el dând fumul afară. Dacă înțeleg bine, ai o bănuială că 
SD ar putea avea o listă cu nume care nu sunt nemţeşti, şi de aici ai tras 
concluzia că reţeaua Secţia F a fost compromisă. lar dovada pe care te 
bazezi este unul dintre nume care s-ar putea să fie Frank, sau ceva 
asemănător. 

— Dacă o spui aşa, a zis Rose încrucișându-și braţele, sună de parcă aș fi 
nebună. 

— Non, a zis Felix. Pur şi simplu n-ai avut timp să te uiţi pe îndelete 
peste hârtii. SOE trebuia să ne fi dat și o cameră foto miniaturală. 


— Nu servea la nimic, a spus Rose. N-aveam timp să fac nici măcar o 
poză. 

Felix a oftat. 

— Ce vrei să fac? 

— Să-i spui lui Muriel să ia legătura cu centrul, să verifice dacă toţi 
agenţii Secţiei F sunt identificaţi, a spus Rose. 

Felix a stat la îndoială, răsucind ţigara între degete. 

— Avem nevoie de informaţii exacte. 

— Nu este timp. N-o să mai am poate o altă ocazie să mă uit pe hârtiile 
alea, a spus Rose şi l-a privit în ochi. Îmi asum răspunderea. Informează-i 
pe cei de la centru că Libelula are unele îngrijorări în legătură cu reţeaua. 
Ce poate fi rău în asta? 

— Dacă facem o transmisiune neplanificată, le dăm celor de la SD un alt 
indiciu s-o găsească pe Muriel. 

Rose a apăsat cu mâna stomacul care îi zvâcnea. 

— N-avem de ales, trebuie să ne asigurăm că rețeaua nu este în pericol. 

Felix a stins ţigara în scrumieră. 

— Bine, dar merg singur la Muriel. 

— Merci, a zis Rose. 

— Între timp, a încheiat Felix, încearcă să-ți aminteşti numele de pe lista 
lui Kieffer. 

Rose s-a dus în apartamentul său. S-a prăbușit pe scaun, gândindu-se la 
ce văzuse, sau poate nu. Cred că am halucinaţii din cauza nervilor. Nu era 
în stare să mănânce, dar s-a forțat să bea o cană de apă fierbinte cu puţin orz 
pentru gust, care însă nu ajutat-o aproape deloc, ba dimpotrivă. În 
următoarele trei ore, a înșirat pe hârtie tot felul de litere, încercând să 
recreeze numele. Nici un rezultat. După trei ore, tot nu era în stare să 
reînvie imaginile care, mai mult ca sigur, erau ascunse în catacombele 
subconștientului său, ca şi în servieta lui Kieffer. A renunțat să mai încerce 
când Felix s-a întors în apartament. 

— Cei de la Centrală nu cred că reţeaua a fost infiltrată, a spus Felix. 

— Slavă Domnului, a spus Rose, încordată. 

— Odihneşte-te acum, a spus. Felix. Ai avut o zi infernală. 

Rose a început să se frământe. 


— De unde ştiu ei că este așa? 

Felix s-a uitat la ea. 

— Au intrat de curând în legătură cu operatorii radio de la Secţia F. Toți 
au răspuns. 

— Bine, a zis Rose. Îţi sunt recunoscătoare că ai verificat. 

Felix a dat din cap şi a ieşit din apartament. 

Rose a stat să reflecteze dacă nu reacţiona exagerat sau, dimpotrivă, dacă 
neliniștea ei nu era cumva justificată. S-a gândit la Muriel şi la faptul că 
transmisiunea neprevăzută o pusese încă o dată pe prietena ei în primejdia 
de a fi descoperită de unitatea de radiolocaţie de la SD. Îi părea îngrozitor 
de rău pentru Muriel și celelalte operatoare radio, care se mutau tot timpul 
de colo-colo ca niște antilope în migraţie. Dacă o operatoare este prinsă, și 
apoi torturată ca să le dezvăluie cheile de siguranţă, n-ar putea atunci SD 
să se dea drept agent britanic? S-a înfiorat, apoi şi-a alungat gândul din 
minte, refuzând să creadă că SOE putea fi lovit de o asemenea nenorocire. 
Cu trupul şi mintea stoarse, s-a dus în cameră și s-a prăbuşit pe pat. 


A trezit-o un ciocănit uşor în ușă. Cu inima gata să-i sară din piept, Rose 
s-a sculat în capul oaselor, scrutând întunericul din cameră. Prin crăpătura 
storului pătrundeau câteva raze de lună. A vârât mâna sub pernă și a luat 
pistolul, al cărui oţel rece i-a trezit simţurile, şi s-a furișat pe hol. 

Trei bătăi uşoare în ușă. Felix bate întotdeauna o singură dată. A simţit 
furnicături pe piele. A tras piedica pistolului. Și-a lipit ochiul de vizor, 
încercând să vadă ceva pe coridorul întunecat. 

— Eu sunt, Lazare, s-a auzit un glas şoptit. 

Rose a răsuflat uşurată, luând degetul de pe trăgaci. L-a lăsat pe Lazare 
înăuntru, și apoi a tras zăvorul. 

— Îmi pare rău că te-am făcut să vii atât de târziu. Cât e ceasul? 

— Miezul nopții, a zis el. Am venit de cum am găsit mesajul tău. 

Lui Rose i s-au învălmășit în minte toate amintirile acelei după-amiezi. 
L-a luat de mână, cuprinzându-i cu degetele proteza, și l-a condus până la 
canapea. A lăsat pistolul pe o măsuţă, a aprins o lumânare, după care a 
aranjat cu grijă storul, să nu rămână deschizături pe unde să iasă lumina. 

— Eşti bine? a întrebat el. 

Rose s-a aşezat lângă el. Lumina lumânării se reflecta în ochii lui. Dintr- 


odată a cuprins-o neliniștea. I se ceruse să fie atentă cu informaţiile pe care i 
le dădea lui Lazare, sau altui partizan. El nu era din SOE şi existau 
protocoale stricte cum să transmită Rezistenței Franceze informaţiile care 
veneau de obicei de la un șef de reţea. Dar dacă Rezistenţa este ținută la 
curent în chestiunile importante, oare n-ar putea la rândul ei să protejeze 
SOE? Pe deasupra, nu era pe de-a-ntregul convinsă că Felix, ca şi Centrala, 
de altfel, avea să ia în serios îngrijorările ei privind infiltrarea reţelei 
Doctorul de către SD. În adâncul sufletului, ştia că putea avea încredere în 
Lazare. El risca totul pentru eliberarea Franţei. Îi vorbise despre părinţi şi 
despre originea sa evreiască, îi dezvăluise intrarea secretă în catacombe. Era 
încredinţată că Lazare nu îi ascunsese nimic şi că atunci când şi-a deschis 
inima îşi pusese viaţa în pericol. Ce mă împiedică să fac la fel? Atunci i-a 
povestit totul. Despre vizitele ei la Zelie, despre întâlnirea cu Kieffer și 
bănuielile ei — chiar dacă păreau trase de păr și fără dovezi care să le susțină 
— că SD a infiltrat rețelele Secţiunii F. 

Lazare şi-a frecat tâmplele, de parcă încerca să rețină tot ce îi spusese 
Rose. 

— Ţi-ai informat superiorii? 

— Oui, a zis ea. Felix a transmis presupunerea mea la Centrală. Cei de 
acolo sunt convinşi că reţeaua este în siguranţă. Toţi operatorii au răspuns la 
apel. 

— Totuşi, îţi faci griji în continuare. De ce? 

— Doar intuiţie, a spus Rose, simțindu-se nesigură. Mi se pare ciudat ca 
şeful SD să umble cu o listă plină de nume englezești. 

— Dar nu-ţi amintești nici un nume, în afară de al unuia, Frank. 

Rose și-a lăsat capul în mâini. 

— Par ridicolă. 

— Non, a zis Lazare şi a pus o mână pe umărul ei. Am încredere în tine. 

Rose, alinată de atingerea lui, a ridicat privirea spre el. 

Lazare a strâns-o uşor de umăr. 

— Dacă eşti îngrijorată, atunci sunt şi eu. 

— Merci. 

Lazare şi-a lăsat mâna pe genunchi. 

— O să-l informez pe Claudius. Pentru moment însă, nu le spun 


oamenilor noștri nimic despre o posibilă infiltrare. Cu toate că am încredere 
deplină în fiecare luptător din Rezistență, se poate ca unul dintre ei să fie 
ameninţat, ori cumpărat ca să colaboreze cu inamicul. 

Rose a dat din cap. 

— Deocamdată, a zis Lazare, să nu mai laşi mesaje în cutiile de scrisori. 

— Atunci, cum luăm legătura cu Rezistenţa sau cu Prosper? 

— N-o luaţi, cel puţin câteva zile. Dacă reţeaua a fost infiltrată, SD-ul o 
să afle unde sunt cutiile de scrisori și casele conspirative. 

Muriel. Rose a simţit un ghem în stomac. 

— Şi eu cum să dau de tine? 

— Te duci la gura de canal pe unde am intrat în catacombe. Într-o parte 
este o mică spărtură cât să intre pârghia. Strecoară biletul prin ea. Nimeni 
altcineva, în afară de noi doi, nu ştie de intrarea asta. 

— Bine. 

— Eu o să mă ocup să găsim alte adrese sigure. Vă voi muta pe tine, pe 
Felix şi Muriel cât mai repede, dat tot va dura câteva zile. Între timp, să stai 
cât mai puţin pe-acasă. Și aş vrea să nu mai treci pe la Zelie. Este mult prea 
periculos. 

— N-am de gând să mă întorc acolo, cel puţin două săptămâni. Până la 
urmă, trebuie să mă duc, a spus ea, cu o senzaţie de rău augur în capul 
pieptului. E de datoria mea. 

Lazare a scos un oftat, clătinând din cap fără tragere de inimă. 

— Altceva? a întrebat ea. 

— Oui, a zis Lazare. Când ai mâncat ultima oară? 

Surprinsă, Rose s-a lăsat uşor pe spate. 

— Nu-mi amintesc. Azi-dimineaţă... ba nu, ieri. 

El s-a ridicat în picioare şi i-a întins mâna. 

— Vino, îţi pregătesc eu ceva. 

Simţindu-se oarecum vinovată, Rose a ezitat, deși ştia că era o prostie să 
nu-ți faci timp să te hrăneşti. 

— În seara asta nu mai putem face nimic, a spus Lazare, ca şi cum ar fi 
înţeles ce simţea ea. O să te întorci la treburile tale mâine-dimineaţă, când 
se dă drumul la circulaţie. Acum are să-ţi prindă bine să mănânci și să 
dormi. 


Rose i-a prins mâna întinsă, simţindu-i forţa care o ridica de pe canapea. 

În bucătărie, Rose s-a așezat la masă, în timp ce Lazare scotocea prin 
sertare după ceva de mâncare — un morcov veştejit, o ceapă şi o conservă de 
ton, mâncată pe jumătate. A turnat uleiul din cutie ca să călească legumele 
într-o tigaie de fontă. A prăjit un coltuc de baghetă după ce a răzuit petele 
de mucegai verzui. 

— Pot să te ajut? a întrebat Rose. 

— Non, a zis Lazare şi a pus pâinea pe o farfurie. Ai cumva niște ceai? 

— S-a terminat, din păcate, a spus Rose și a arătat cu degetul spre 
chiuvetă. Dar mai este nişte rachiu de mere dedesubt. 

— Rezerva lui Felix? 

— Oui. După ziua de azi, mi-ar prinde bine ceva de băut. Vrei și tu? 

Lazare a dat din cap, apoi a scos sticla şi două pahare. A pus legumele 
sotate pe o farfurie, apoi a scurs peste pâine și bucăţelele prăjite rămase pe 
fundul tigăii. 

— Miroase bine, a spus ea. În afară de tatăl meu, ești primul bărbat care 
îmi pregătește masa de seară. 

— Nu pot să cred! a zis Lazare. Sunt sigur că prietenul tău de acasă ţi-a 
pregătit multe mese. 

Rose şi-a mișcat degetele în pantofi, încercând să alunge fluturii din 
stomac. 

— N-am un prieten. 

El a turnat rachiul și i-a întins un pahar. 

— Pentru sfârşitul războiului! 

— Cu victoria Aliaților, a adăugat Rose, ciocnindu-și paharul de al lui. 

El a zâmbit și a luat o gură de rachiu. 

Rose a băut puţin din alcoolul care avea gust de whisky, dar în nici un 
caz de mere. l-a adus aminte de paharele de scotch pe care le băuse seara 
împreună cu candidaţii SOE la Garramor House. A simţit o arsură pe gât 
care a făcut-o să tușească. 

— În regulă? a întrebat el. 

Ea a dat din cap. 

— Nu vrei să mănânci și tu? 

— Am mâncat deja. 


— Facem pe din două, a spus Rose și a făcut semn cu palma spre scaunul 
de lângă ea. Insist. 

Lazare s-a aşezat. 

Rose a dus la gură o feliuţă de morcov. A mestecat-o, savurând dulceaţa 
lăsată de ceapa caramelizată, apoi a înghiţit-o. 

— Este delicioasă. Una dintre prietenele tale te-a învăţat să gătești? 

Lazare a râs uşor. 

— Maman şi Papa m-au învăţat. Doi imigranţi polonezi îndrăgostiţi de 
bucătăria franceză s-au gândit că fiul lor trebuie să înveţe să-și gătească 
singur. 

Rose a luat şi o bucăţică de pâine prăjită, după ce grăsimea scursă din 
tigaie îi trezise apetitul. S-a auzit un chiorăit. 

— Scuză-mă, a zis ea. 

Lazare a zâmbit. 

— Gustă şi tu. 

— Mă duc să iau un tacâm, a zis el. 

— Nu e nevoie. 

Rose a înfipt furculita într-o felie de morcov și i-a întins-o la gură. Inima 
a început să-i bată mai repede. 

Lazare a luat-o, a mestecat încet, apoi a înghiţit-o. 

— E bună. 

— Aşadar, a zis ea, cu o curiozitate crescândă, n-ai avut niciodată o 
prietenă? 

— Am fost odată cu o fată, Charlotte. Ne-am cunoscut la Universitatea 
din Paris, a spus Lazare şi a mai luat o gură de rachiu. Relaţia noastră n-a 
durat însă mult. 

— De ce? 

Lazare şi-a ridicat mâna cu proteză. 

— Când m-au respins la armată, n-a fost de loc impresionată. 

— A făcut o greșeală, a spus Rose, simțind în mod ciudat antipatie şi 
recunoștință deopotrivă față de o femeie pe care nu avea s-o întâlnească 
niciodată. E un lucru bun că relaţia n-a mers. 

Lazare a încuviinţat. 

— În viaţa ta a fost vreo persoană specială? 


— Am ieşit cu câte un băiat. Dar n-am întâlnit nici unul care să mă 
atragă. 

— O să întâlneşti. 

— De ce eşti aşa de sigur? 

— Orice bărbat s-ar simţi norocos alături de tine. 

Rose s-a înroșit. 

— După război, vei avea o mulțime de admiratori. Până la urmă, vei 
întâlni persoana potrivită. 

Și dacă am întâlnit-o deja? Rose a luat o înghiţitură de rachiu, încercând 
să-şi domolească gândurile. Lazare este înţelegător, frumos, cinstit, blând şi 
generos. Este devotat misiunii de a-și salva ţara și oamenii ei. Când sunt cu 
el mă simt eu însămi, și îmi dă speranţe într-un viitor mai bun. 

— Nu m-am gândit prea mult la viaţa de după război. 

— Dar sigur ţi-ai făcut visuri, a spus Lazare, trăgându-şi scaunul mai 
aproape. Cum vrei să arate viaţa ta? 

Mintea lui Rose a început s-o ia razna. Și-a plimbat degetul pe buza 
paharului. 

— Mi-ar plăcea să am o viaţă ca a părinţilor mei. 

— Vorbește-mi despre ei. 

— Părinţii mei s-au iubit, mai mult decât toate cuplurile pe care le-am 
cunoscut. Tot timpul se ţineau de mână, se îmbrăţișau, şi râdeau. Au fost 
niște părinți minunaţi, care au făcut orice să ne ofere nouă, copiilor, o viaţă 
bună. 

Pe chipul lui Rose s-a întins un zâmbet ușor. 

— Colegii mei de școală glumeau deseori că-și doreau ca mama şi tata să 
fie părinţii lor, mai ales după ce fratele meu, Charlie, a născocit o poveste 
cum că noi doi puteam să ne îndopăm pe săturate cu bomboanele de la 
băcănia Teasdale. 

Lazare a izbucnit în râs. 

— Mi-ar fi plăcut să-i cunosc 

Și eu. Din greşeală, l-a atins uşor cu genunchiul pe picior şi a simţit un 
fior. 

— Pare-se că tu şi Charlie aţi fost apropiaţi, a spus el. 

— Nedespărțţiţi. 


— Întotdeauna mi-am dorit să am fraţi. Mama a avut o naştere dificilă. 
După ce m-a adus pe lume, n-a mai putut avea copii. 

— Îmi pare rău. 

— N-ai pentru ce, a spus Lazare, învârtind băutura în pahar. M-au 
răsfăţat foarte tare. 

— Mă îndoiesc, a spus ea şi a mai luat o înghiţitură, simțind cum o 
pătrunde căldura până în stomac. 

— Îţi doreşti copii? 

— Oui. 

— Câţi? 

— Cel puțin doi, a spus ea. Dar tu? 

— O mulțime de copii. 

Ea a chicotit. 

— Doisprezece, să zicem? 

— Non, a zis el zâmbind. Doi ar fi perfect. 

Rose i-a privit chipul peste care pâlpâia lumina lumânării. 

— Ai de gând să te faci jurnalist, ca Papa? 

— Absolut. 

— La Paris? 

El a dat din cap. 

— Doar dacă nu mă poartă inima în altă parte. 

— Cum ar fi? 

El a mai sorbit din băutură. 

— Întotdeauna mi-am dorit să vizitez cele mai mari oraşe din lume. New 
York. Toronto. Londra. Hong Kong. Bruxelles. Melbourne. 

Rose şi-a aranjat şuvițele de păr după ureche. 

— De Londra te-ai îndrăgosti. 

— Chiar crezi? 

Ea a dat din cap. 

— Dar tu? a întrebat Lazare. Ce vei face după război? 

— Nu m-am gândit aşa de departe. Aş putea să mă întorc ca dactilografă 
în clădirea Trezoreriei, a spus ea și a făcut o pauză. S-a gândit la Lucy și la 
colegele din Camera 60 şi cât de diferite erau drumurile lor acum; spera să 
fie bine cu toatele și să le revadă într-o bună zi. Dar nu exclud să trăiesc 


altundeva. Acum, că mama, tata și Charlie s-au dus, nu mă mai leagă nimic 
de Londra. 

— Unde ai vrea să mergi? 

Rose l-a privit în ochi. 

— Parisul eliberat ar fi un loc grozav. 

El i-a atins uşor braţul. 

Rose a simţit furnicături pe piele. 

— Ţi se răceşte mâncarea, a zis el, lăsându-și mâna pe masă. 

Fără tragere de inimă, Rose a terminat de mâncat, în timp ce din 
lumânare mai rămăsese doar mucul. Lazare a insistat ca ea să-și savureze 
băutura, în timp ce el spăla vasele. 

— Mă simt răsfăţată. 

— Perfect, a spus el, ştergând o farfurie cu şervetul. 

A pus farfuriile în dulap și s-a întors spre ea. Rose a lăsat paharul jos şi s- 
a ridicat în picioare. 

— Mulţumesc pentru masa excelentă. 

— Cu plăcere, a zis el și a împins scaunul la loc. Ar trebui să te odihnești. 

— Rămâi aici, a spus Rose, cu inima bătându-i mai tare. Când ai venit 
încoace, ai încălcat deja interdicțiile de circulaţie. N-are rost să riști încă o 
dată când aici este atâta loc. 

Lazare a rămas tăcut, cu mâna pe speteaza scaunului. 

— Te rog, a zis ea şi a făcut un pas spre el. Aş fi mai liniştită să te știu în 
siguranţă. 

— Bine, a zis el. 

Când Rose a întins mâna după lumânare, flăcăruia a pâlpâit şi s-a stins. 
Camera s-a cufundat în întuneric. 

— Mai ai vreo lumânare? a întrebat el. 

— Nu ne trebuie. 

L-a luat de braţ şi l-a condus spre dormitorul rămas liber. Când a găsit 
ușa, şi-a coborât mâna, cu degetele zăbovind în palma lui. 

— Este o pătură pe pat, a şoptit ea. 

— Merci. 

Lazare i-a atins mâna. Degetele li s-au împletit. Ca din reflex, Rose s-a 
lipit de el şi i-a simţit braţele cum o cuprind. A început să răsufle mai 


repede. Și-a ridicat privirea, dându-și seama — pe întuneric — că buzele lui se 
apropie de ale ei. 

Lazare a sărutat-o cu blândeţe. Buzele i-au alunecat de pe gura ei 
întredeschisă pe obraz, și apoi s-au oprit pe gât. 

Rose îi simţea bătăile inimii. 

— Rămâi cu mine, a şoptit ea. 

El a mângâiat-o pe păr. 

— Eşti sigură? 

— Oui, a zis ea, şi trupul i s-a mlădiat după al lui. 

A savurat sărutul lui, mai adânc și mai lung. Când s-au desprins din 
îmbrăţișare, s-au dus în dormitorul ei, unde şi-au scos hainele unul altuia, cu 
degete care alunecau în căutare de nasturi. Catarame. Fermoare. Cu gesturi 
delicate, ea a scos curelușele protezei de lemn care a căzut pe podea. Cu 
buzele i-a dezmierdat bontul degetelor mutilate, apoi i-a așezat mâna pe 
pieptul ei gol. 

— Nu ţi-aş face niciodată rău, a spus el cu glas șoptit. 

— Nici eu, a spus ea răsuflând întretăiat. 

Inima i se zbătea ca o pasăre ce încerca să iasă din colivie. Au alunecat 
pe pat, unde au căzut îmbrăţișaţi, fiecare explorând cu mâinile și buzele 
trupul celuilalt. N-avea nici o certitudine pentru un viitor împreună, dar ea 
nu-și dorea decât să fie cu el — aici şi acum. Când trupurile lor au devenit 
unul singur, inima ei a început să bată nebunește și ar fi vrut ca noaptea să 
nu se sfârșească nicicând. 


CAPITOLUL 24 
Paris, Franţa — 23 iunie 1943 


Lazare s-a strecurat afară din pat, având grijă să nu o trezească pe Rose, 
şi şi-a tras pantalonii. Soarele din zori bătea într-un stor și arunca asupra 
camerei o lumină spălăcită. Şi-a închis nasturii de la cămașă, apoi s-a oprit, 
cu privirile atrase de Rose. Cearceaful de pat uzat care îi învelea trupul îi 
accentua rotunjimea coapsei. Pieptul i se ridica şi cobora, sincronizat cu 
ritmul calm al respirației. De sub cearceaf, se ivea talpa unui picior dezvelit. 


Tu es magnifique. 

Rose s-a mişcat şi a deschis ochii. Puțin ruşinată, şi-a acoperit cu 
cearceaful părțile dezgolite. 

— Unde te duci? 

— Să mă întâlnesc cu Claudius, a spus Lazare, pășind spre ea. 

Rose a întins mâna. 

— Aş vrea să mai rămâi puţin. 

— Şi eu. 

El i-a strâns mâna, luptându-se cu dorinţa de a se întoarce în pat. 

— Să luăm micul dejun, a zis ea. 

— Nu mai e nimic de mâncare. 

— Exact, a spus ea cu zâmbet larg. 

Lazare a zâmbit, simțind un val de căldură în tot trupul. A tras-o în 
braţele sale. Ea i s-a cuibărit la piept. Lazare şi-a apropiat obrazul de părul 
ei. Un miros discret de parfum de liliac i-a umplut nările, trezindu-i imagini 
din noaptea petrecută împreună. 

— Când te mai văd? a întrebat ea, cu voce moale. 

— Diseară, a zis el. 

— Bine. 

L-a mângâiat cu degetele pe gât. 

El s-a înfiorat. Ea a ridicat privirea. Ochii li s-au întâlnit. 

Lazare s-a apropiat cu respiraţia întretăiată şi a sărutat-o uşor pe buze. A 
simţit cum îl cuprinde cu braţele pe după umeri și îl trage spre ea. Au slăbit 
îmbrăţișarea, iar ea s-a desprins. 

Înfăşurată în cearceaf, Rose l-a condus până la ușă. 

Lazare a ieşit din clădire, cu pieptul greu de dor. Dorul de a fi alături de 
Rose, care îl sfâșia până în străfunduri. De când îşi pierduse părinţii, nu 
simţise decât disperare, dar Rose îi redeșteptase inima. Îi dăruise afecţiune, 
înțelegere și — mai presus de orice — speranță. Dar ce șanse aveau 
împreună? Naziștii strângeau cercul asupra Franţei, iar zvonurile, dacă erau 
adevărate, vorbeau despre o invazie a Aliaților peste câteva luni, dacă nu 
chiar ani. Părinţii săi, încrezători că forţele aliate aveau să elibereze Franţa 
într-o bună zi, hotărâseră să aștepte, în timp ce el preferase să lupte. Lui 
Lazare i-a trecut prin minte că poate chiar dragostea pe care părinţii o aveau 


unul pentru altul cântărise greu în decizia lor de a nu pleca din Paris. Ca și 
în cazul părinţilor săi, sentimentele pe care le avea pentru Rose puteau 
complica lucrurile. Cu toate că rămânea neabătut în hotărârea de a sacrifica 
totul, inclusiv viaţa, pentru a scoate Franţa de sub ocupaţia germană, şi-a 
dat seama că putea veni și clipa când ei doi să fie nevoiţi să aleagă între 
datorie şi dragoste. S-a rugat ca această situație dureroasă să nu se ivească 
niciodată. 

Lazare l-a găsit pe Claudius în subsolul unei cafenele din Montparnasse, 
pe care o foloseau din când în când pentru a se ascunde. S-a bucurat să-l 
găsească singur, curăţind cu o cârpă unsuroasă un pisălog de piuliță. Din 
chiștocul de ţigară pus în echilibru pe marginea mesei de stejar se înălța 
fumul. 

— Mă pregăteam să te chem, a spus Claudius, lăsând arma jos. 

I-a făcut lui Lazare semn cu mâna să ia un loc. 

Lazare s-a așezat pe un teanc de lăzi de lemn goale, în care fuseseră 
înainte sticle de șampanie Épernay, aşa cum stătea scris cu litere de tuş 
ștampilate pe cutii. În aer se simţea un miros greu de igrasie, amestecat cu 
duhoare de tutun și ape uzate. O mişcare i-a atras privirea, şi când s-a întors, 
a văzut un miriapod care fugea pe podeaua de piatră. 

— Şi eu am vești pentru tine. 

Claudius şi-a scos basca și a pus-o pe masă. 

— Tu primul. 

Folosind numele de cod al lui Rose, Lazare i-a vorbit despre întâlnirea ei 
cu Kieffer, despre îngrijorarea ei că rețelele Secţiei F ar putea fi 
compromise și încrederea SOE că toți agenţii au răspuns la apel. 

Claudius și-a mângâiat chelia. 

— Libelula este singura care îşi face griji? 

Lazare a dat din cap că da. 

— Tu ce crezi? a întrebat Claudius. 

— Nu e zi în care să nu mă tem că SD va infiltra Rezistenţa şi SOE. 
Numărul de agenţi şi partizani a crescut, şi asta sporeşte şansele ca unul 
dintre ei, dacă e prins, să compromită şi rețeaua noastră. 

Lazare şi-a aşezat pe masă mâna cu proteză şi a strâns o curelușă de pe 
antebraţ. 


— Nu se pune problema dacă SD reuşeşte să pătrundă în reţele, 
întrebarea este când, a continuat el. 

— Tu ai încredere în ea? 

— Oui. 

Claudius a tras un fum din țigară. 

— De ce ţi-a spus ție asta? 

— Are încredere în mine. 

— Şi eu am, a spus Claudius, scuturând scrumul pe podea. Libelula este 
curier. Putea foarte simplu să ia legătura cu mine. 

Pe Lazare l-a cuprins o senzaţie de neliniște. Pentru o clipă, s-a întrebat 
cât timp îi trebuia lui Claudius — care părea să ştie tot ce se petrece în Paris 
— ca să-şi dea seama că el avea anumite sentimente pentru Rose. 

— Am fost împreună la o acţiune de sabotaj, a zis el şi s-a uitat la urmele 
lăsate pe mână de câinele santinelei. Iar ea mi-a bandajat rănile și mi-a dat 
pastile de sulfamidă. 

— Oui. 

Aparent mulțumit de răspunsul lui, Claudius a strivit ţigara pe masă, 
lăsând o arsură neagră pe lemn. 

— Şi ce propui să facem? 

— Să nu mai folosim cutiile de scrisori. Până când nu suntem siguri că 
SD nu le supraveghează. Trebuie de asemenea să găsim alte case 
conspirative pentru noi şi pentru agenții SOE. 

Claudius zgâria muchia mesei cu o unghie pătată de nicotină. 

— Asta ia ceva timp. lar dacă sunt infiltrări, ce poate împiedica SD-ul să 
găsească noile adrese? 

— Nimic, dar dacă ne mutăm tot timpul o să fie mai greu să dea de noi. 
Prefer să fiu mai prevăzător decât trebuie 

— În regulă, a zis Claudius. Dacă e nevoie să iei legătura cu mine, caut-o 
pe soră-mea, Marcelline. Mai ştii unde stă? 

Lazare a dat din cap. A simţit un ghem în stomac când și-a reamintit de 
întâlnirea cu Marcelline, infirmiera care intrase în velodrom și fusese unul 
dintre ultimii oameni care îi văzuse pe părinţii lui — înainte de a fi înghesuiți 
ca vitele în tren — alături de mii de alți evrei francezi. 

— Eu cum să dau de tine? a întrebat Claudius. 


Lazare căuta în minte un răspuns. Pentru moment, în afară de bârlogul lui 
secret din catacombe, nu avea altă soluţie de a lua legătura cu Claudius. I- 
am spus lui Rose că e singura care știe unde se află intrarea mea secretă în 
catacombe. Şi-a alungat reținerea şi i-a spus despre gura de canal. 

— Este la colţul dintre Rue Emile-Richard şi Rue Froidevaux. 

— În regulă, a zis Claudius 

— Asta să rămână doar între noi doi. 

Claudius s-a uitat lung la el. 

— De acord. 

— Merci, a zis Lazare şi a răsuflat ușurat că primise sprijinul lui 
Claudius. De ce voiai să mă vezi? 

— Reţeaua Doctorul ne-a cerut să pregătim o echipă de preluare. 

— Pentru când? 

— La noapte. 

Lazare a tresărit. 

— De ce așa din scurt? 

Claudius a înălțat din umeri. 

— SOE a decis să trimită încă un agent cu un avion Lysander“. Avionul 
va ateriza pe câmp, în apropiere de ferma noastră din Ableiges. O să fie mai 
simplu şi mai puţin periculos decât să cauţi agenţi legaţi de parașute care 
zboară peste câmpuri ca puful de păpădie. 

40. Avion de mici dimensiuni folosit în misiuni clandestine în spatele liniilor inamice, în special 


în Franţa. Numit după Lysandros, comandantul flotei spartane care a înfrânt Atena în războiul 
peloponesiac. 


— Cine face parte din echipă? 

— Mă gândeam la tine și la mine, a spus Claudius. O să mai aducem și 
un partizan. 

Lazare a fost cuprins de neliniște. 

— Cred că este mai bine să nu mergem amândoi în aceeaşi misiune, ca să 
asigurăm continuitatea grupului nostru din Rezistență. 

Claudius şi-a frecat barba ţepoasă. 

— Ca măsură de prevedere, a insistat Lazare. La noapte, conduc eu 
echipa de preluare, iar tu mergi cu următoarea. 

— Non, a zis Claudius clătinând din cap. Încă sunt șeful grupului nostru, 


chiar dacă ţi-am lăsat în seamă multe din îndatoririle mele. Mă ocup eu. 

Lazare s-a simţit vinovat. Nu avusese în gând să fugă de răspunderea de a 
intra în echipa de preluare. Claudius era un şef încăpățânat şi ferm, care își 
schimba rareori părerile în urma unor discuţii. Dar mai ştia și că alege la 
întâmplare în ce casă conspirativă urma să doarmă. 

— Amândoi suntem încăpăţânaţi, a spus Lazare și a scos din buzunar o 
monedă. Hai să rezolvăm altfel. 

Claudius a aruncat o privire spre monedă. 

— Pile ou face?# a întrebat Lazare, aşezând-o pe degetul mare al mâinii 
sănătoase. 


41. Pajură sau cap? (fr.) 


— Nu vrei să te laşi, nu? 

— Non. 

— Foarte bine, a spus Claudius, foindu-se pe scaun. Face. 

În timp ce azvârlea banul în aer, lui Lazare i-a trecut prin minte că 
rezultatul acestei alegeri urma să stabilească cine să conducă echipa de 
preluare, dar și când avea s-o vadă din nou pe Rose. Moneda a căzut și pe 
masă s-a învârtit, pecetluindu-i destinul. 


CAPITOLUL 25 
Ableiges Franţa — 23 iunie 1943 


Pentru că pierduse dând cu banul, Lazare a ajuns la ferma din Ableiges 
cu puţin timp înainte de apus. Îi luase o zi întreagă să găsească oameni și 
mijloace de transport pentru echipa de preluare. În cele din urmă, i s-au 
alăturat doi luptători din Rezistență: Ernest, un tăietor de lemne voinic, 
proprietarul unui camion în care să-l ducă pe ascuns pe agentul SOE până la 
Paris, şi Fermin, un bărbat trecut de cincizeci de ani care pierduse doi fii în 
Bătălia Franței. Ernest şi Fermin, care nu refuzaseră nici un prilej de a 
lupta împotriva inamicului, au răspuns cu înflăcărare la chemarea lui. 


42. Invadarea Franţei şi a Țărilor de Jos de către Germania în timpul celui de-Al Doilea Război 
Mondial. Armistițiul a fost semnat pe 22 iunie 1940. 


Lazare şi cei doi bărbaţi stăteau în grajd, așteptând să se lase întunericul. 
Ernest şi Fermin se odihneau pe nişte grămezi de paie, pregătindu-se pentru 
o noapte albă. Lazare însă nu reușea să aţipească, gândindu-se întruna la 
întâlnirile de peste zi. Era mulţumit că avea susținerea lui Claudius, care lua 
în serios îngrijorarea lui Rose privind o posibilă infiltrare și că, în timp ce el 
se ocupa să aducă la Paris încă un agent britanic, Claudius urma să găsească 
alte case conspirative şi cutii de scrisori. Însă, pentru că trebuia să ajungă la 
Ableiges înainte să înceapă interdicțiile de circulaţie, Lazare nu reușise s-o 
anunţe pe Rose că avea să lipsească în seara aceea. Ce păcat că n-am avut 
timp să-i spun că plec, şi-a zis el în gând, cu ochii ațintiți la bârnele de lemn 
ale acoperișului. 

În orele ce au urmat a retrăit în minte, iar şi iar, momentele petrecute cu 
Rose. Nu mai întâlnise o altă ființă ca ea. Este frumoasă, plină de curaj şi 
cu suflet bun. De când îşi pierduse părinţii, era prima dată când inima sa era 
în stare să dăruiască şi să primească iubire. Își imagina — cu prudență, 
ținând seama de pierderea atâtor partizani și agenţi SOE — cum ar fi să se 
bucure de viață alături de ea; vedea cu ochii minţii cum se trezesc în fiecare 
dimineață îmbrăţișaţi. Mai mult ca oricând, era hotărât să lupte nu numai 
pentru poporul şi ţara sa, ci şi pentru ca el şi Rose să aibă șansa unui viitor 
împreună. Pe măsură ce înserarea se transforma în noapte, era tot mai 
nerăbdător să termine misiunea şi să se întoarcă la Paris, unde avea să-i 
ceară iertare lui Rose pentru că nu-și respectase promisiunea de a o vedea. 

La ora unu, Lazare i-a trezit pe cei doi camarazi şi au pornit spre pădurea 
ce mărginea câmpul lăsat în paragină. Ogorul pe care înainte creștea grâu 
era năpădit de scaieţi și volbură. Un cor răsunător de greieri, cicade şi 
lăcuste umplea aerul. În ciuda căldurii, Lazare era îmbrăcat în jachetă 
pentru a-și ţine în buzunare lanterna şi pistolul. În aer se simţea umezeală, 
dar cerul aproape senin, presărat cu stele şi cu luna la pătrar, nu dădea 
semne de vreme rea care putea întârzia sau împiedica sosirea avionului 
Lysander. 

În mai puţin de o oră, un zumzet slab a făcut să-i crească pulsul. A fugit 
în câmp deschis împreună cu Emest și Fermin ca să scruteze cerul. Auzeau 
tot mai tare bâzâitul unui monoplan cu un singur motor. Lazare a scos din 
buzunar lanterna, a aprins-o şi a trimis în sus un fascicul de lumină. După 


câteva secunde a apărut Lysander. Ernest și Fermin au agitat braţele, deși 
Lazare îşi dăduse seama deja, după viteza cu care cobora avionul, că pilotul 
îi văzuse semnalul. Și-a vârât lanterna în buzunar când Lysander a trecut la 
mai puţin de patru metri deasupra capului său. Avionul părea să aibă 
capacitatea de a plana, aşa că a aterizat ca o gâscă pe apă, apoi a frânat. 

Lazare a luat-o la fugă spre Lysander, cu pulsul bubuind în urechi. 
Curentul de aer venit dinspre elicea care vibra l-a izbit pe Lazare în faţă, 
umplându-i nările cu mirosul înțepător de combustibil. Un bărbat aşezat în 
carlingă în spatele pilotului i-a făcut semn cu mâna lui Lazare, apoi a sărit 
pe pământ şi a început să desprindă containerul de aluminiu de pe burta 
avionului. Lazare şi oamenii săi l-au ajutat pe agentul SOE să îl ducă 
departe de avion. Până să ajungă ei la pădure, Lysander a şi decolat și a 
dispărut în noapte. 

— Eu sunt Flautistul, a spus agentul, folosind se pare numele său de cod. 

— Lazare, a zis el şi i-a strâns mâna. Bun-venit în Franţa. 

Agentul a făcut o pauză, surprins pesemne că atingea o mână de lemn. 

— Merci. 

Lazare a arătat înspre Ernest şi Fermin, care ridicau containerul pe umeri, 
ca pe un covor făcut sul. 

— Rezistenţa. 

Flautistul a dat din cap. 

— Vino după mine, spus Lazare. 

La adăpostul pădurii, au făcut drumul înapoi spre fermă. În apropierea 
grajdului, au ieşit dintr-un pâlc de pini şi au intrat în curte. Peste ţârâitul 
insectelor s-a auzit un ţăcănit. Lazare a îngheţat. 

— Halt! a strigat cineva. 

Inima lui Lazare a luat-o razna. A încercat să scoată pistolul, dar acesta s- 
a prins în căptuşeala ruptă a jachetei. 

Ernest şi Fermin au scăpat containerul. 

Flautistul a întins mâna după pistol în tocul legat de combinezonul său de 
zbor. Un soldat s-a năpustit însă la el şi l-a lovit peste faţă cu patul puștii, 
zdrobindu-i nasul. Cu capul izbit în spate, Flautistul s-a prăbuşit. 

Fermin a încercat să fugă, dar un glonţ i-a străpuns spatele, trântindu-l la 
pământ. 


— Non! 

Lazare a reuşit să-şi scoată pistolul din jachetă. Când a ridicat arma, o 
durere pătrunzătoare i-a zdruncinat ţeasta. S-a prăbuşit la pământ, și totul în 
jur s-a făcut negru. 

Buimac, Lazare s-a chinuit să-și ridice capul. Voci guturale îi străpungeau 
urechile. A simţit mâini care îi scotoceau prin buzunare. După ce şi-a mai 
recăpătat din puteri, a întredeschis ochii. În curte, la lumina lunii care 
licărea pe căști se vedeau mai mult de o duzină de soldaţi ai Wehrmachtului. 
A fost o cursă. 

Gemetele l-au făcut pe Lazare să-și întoarcă ochii spre Fermin, care 
încerca să se târască pe burtă. Lazare a dat să se ridice, dar i se părea că are 
corpul zdrobit. Sângele care se prelingea din rana de la cap îi acoperea faţa. 
Disperat, a văzut cum un soldat german se duce la Fermin, scoate pistolul şi 
îl descarcă în spatele bărbatului. 

— Nemernicule, a şuierat Lazare. 

Furia l-a împins să se ridice pe coate şi genunchi când, pe neașteptate, un 
soldat german l-a lovit cu cizma în coaste. O durere ascuţită l-a fulgerat în 
piept. Cu răsuflarea întretăiată, aştepta să audă mai multe împușcături și să 
fie executaţi unul câte unul. S-a terminat. În schimb, a auzit ţăcănitul 
cătuşelor prinse la mâinile Flautistului și ale lui Ernest. Câteva secunde mai 
târziu, a simţit un genunchi pe şira spinării și mâinile smucite la spate. Când 
i-au prins cătușele strâns la încheietura mâinii, l-a săgetat o durere în braţe. 

— Amputierte43, a râs un soldat, arându-le camarazilor săi proteza. 


43. Amputatul (germ.). 


Pe Lazare l-a cuprins o izbucnire de revoltă. A început să se zvârcolească 
pentru a scăpa din strânsoarea neamţului, dar a primit un pumn în rinichi. O 
arsură nimicitoare l-a străpuns în burtă. S-a făcut ghem, buimăcit. 

În scurt timp a apărut un camion al Wehrmachtului. Lazare, Ernest şi 
Flautistul au fost suiţi cu forța în partea din spate acoperită cu prelată. Când 
mintea a început să i se limpezească după lovitura de la cap, Lazare şi-a dat 
seama că soldaţii nu aveau intenţia de a-i ucide, cel puţin pentru moment; 
aşteptaseră să-i prindă într-o ambuscadă și să-i aresteze vii, pe cât posibil. O 
să ne tortureze, ca să stoarcă de la noi informaţii, după care ne omoară. Şi- 


a dat seama că soarta lor putea fi mult mai rea decât executarea rapidă a lui 
Fermin. 

Motorul camionului a început să huruie, dându-i fiori reci în tot corpul. 
În timp ce se îndepărtau de fermă, Lazare nu se gândea decât la Rose. Te 
rog, Doamne, ajut-o să nu pățească nimic. Lazare şi-a dat seama că 
întâlnirea cu patrula germană nu fusese o coincidenţă. Prea mulți soldaţi 
care au ştiut exact unde să se ascundă. Ai avut dreptate, Rose. Reţeaua a 
fost infiltrată. Şi mintea, şi inima tânjeau după un viitor care nu avea să 
vină niciodată. S-a rugat ca Rose să afle de cele petrecute și să găsească o 
cale de a nu cădea în mâinile lor. 


CAPITOLUL 26 
Paris, Franţa — 24 iunie 1943 


Rose stătea în bucătărie, cu ochii aţintiți în cana cu fiertură de orz. 
Dinăuntru o privea imaginea unei femei istovite care stătuse trează toată 
noaptea. Circulaţia pe străzi se reluase, așa că scârțâitul ușilor şi podelelor 
se auzea tot mai des, pe măsură ce locatarii îşi vedeau de viaţa lor de fiecare 
dimineaţă. Dormise pe canapea, să fie sigură că aude bătaia în ușă a lui 
Lazare. Aceasta însă nu venise, şi odată cu trecerea orelor, neastâmpărul ei 
creştea. Sigur s-a întâmplat ceva. 

În sufletul său era un amestec de dezamăgire și spaimă. S-a silit să bea 
surogatul, în ciuda durerii surde din stomac, apoi s-a dus în baie unde s-a 
spălat şi şi-a împrospătat ţinuta, şifonată după noaptea petrecută pe canapea. 
„Am treburi de făcut“, s-a îmbărbătat singură, în șoaptă. Dar încercarea de a 
se concentra pe sarcinile sale de agent SOE nu a făcut decât să îi sporească 
neliniștea, întrebându-se de ce nu venise Lazare. 

Când se pregătea să iasă din apartament, a găsit un bileţel vârât sub ușă. 
A simţit un nod în gât. A luat hârtiuţa și a recunoscut scrisul de mână al lui 
Felix, care i-a întărit îngrijorările. 


Treci pe la mine la 2 p.m. 


Cred că nu l-am auzit pentru că mă îmbrăcam. Felix îşi petrecea 


dimineţile la atelier și după-amiezile în apartamentul său, așa că a presupus 
că urmau să se întâlnească aici. Felix, care se baza pe Muriel să cripteze și 
să decripteze mesajele, nu obişnuia să facă efortul de a codifica mesajele 
simple. Totuşi, a socotit că a fost politicos din partea lui să lase mesajul sub 
ușă în loc să intre în apartament cu cheia lui de rezervă. 

Rose s-a gândit dacă nu era mai bine să se odihnească puţin, ca să aibă 
mintea limpede la întâlnirea cu Felix, dar simţea nevoia disperată să 
mănânce. Şi-a amintit de cina pe care Lazare o încropise din mai nimic. 
Unde ești? Şi-a alungat gândul şi a coborât cu bicicleta pe scări, deşi 
muşchii umerilor o dureau. A pus geanta cu cosmetice în coșul bicicletei și 
a pornit-o în direcţia unei cozi la rațiile de alimente. 

Când a ajuns la Pâtisserie Boulay, coada la pâine se întindea de-a lungul 
străzii până după colţ. S-a uitat dacă are cartela în poşetă, apoi s-a așezat și 
ea la rând, cu bicicleta alături. După ce a așteptat mai bine de o oră, coada 
abia se mișcase. Printre oameni s-a răspândit zvonul că pâinea era pe 
terminate. Lumea a început să se agite pe trotuar. În faţa lui Rose, două 
femei au început să se certe pentru locul de la rând. În câteva secunde, 
disputa lor s-a transformat în încăierare. 

Una din femei a început să ţipe că era împinsă afară din rând. Ca ripostă, 
a zgâriat-o pe cealaltă cu unghiile, lăsându-i urme pe față. 

Pentru că nu putea sta fără să facă nimic, Rose a încercat să despartă 
femeile, împreună cu un bărbat care nu era cu mult mai înalt decât ea. 
Femeile nu s-au potolit însă, zbierând şi dând din mâini. Au mai sărit și alţii 
să le potolească. „Mi-a luat locul!“ zbiera una din ele. Temându-se să nu 
vină poliţia şi să o ia la întrebări şi pe ea, Rose a hotărât să renunţe la pâine. 
S-a îndepărtat pe bicicletă, abătută, dar fără să fie surprinsă că ocupaţia 
germană îi împingea pe parizieni la asemenea gesturi disperate de 
supravieţuire. Este din ce în ce mai rău. Cât o să continue așa? 

A ajuns la Hôtel Le Cygne, dar nu a intrat. S-a mulţumit să se uite la una 
dintre ferestrele de la etajul al șaptelea, care avea storurile trase. Era 
dimineaţă, dar Zelie, o femeie care își petrecea nopţile cântând la cabaret, 
probabil dormea. Rose s-a cutremurat întrebându-se dacă Josef Kieffer era 
cu ea sau la sediul SD. Nu voia să-i facă o vizită lui Zelie, care avea 
suficiente cosmetice pentru cel puţin o săptămână. Însă trebuia să se 


întoarcă la hotel. Dacă nu, se temea că ar putea să-i piară curajul în ziua 
când urma să-şi facă datoria. Mă întorc aici și mâine, şi poimâine — sau 
până când nu-mi mai este frică. A plecat de lângă bordură şi a înconjurat 
hotelul pentru a-și învinge neliniştea, apoi s-a îndreptat spre Le Marais. 

Și-a lăsat bicicleta peste drum de aleea care ducea la cutia de scrisori a 
lui Prosper. Nu trebuia să lase vreun mesaj, nici să verifice locul gol din 
spatele cărămizii. Venise doar să cerceteze zona şi să verifice dacă 
ascunzătoarea era în continuare sigură. A îngenuncheat lângă fațada de 
piatră a unei cafenele închise și s-a prefăcut că se uită prin geanta cu 
cosmetice. A aruncat o privire de jur-împrejur. Pe alee nu se vedea nimic, în 
afară de o sticlă de vin goală. Pe trotuar trecea o femeie, cu un batic pe cap 
de sub care ieșeau smocuri de păr încărunţit. Nu se zăreau nici patrule de 
soldați nemți, nici puncte de control ale poliţiei. 

Când se pregătea să plece, a văzut mișcare la fereastra de la etajul doi şi a 
încremenit. Un bărbat cu o borsalină“ pe cap se uita pe geam spre alee. 
Rose a început să respire precipitat. A aruncat o privire în josul străzii. Mai 
încolo era parcată o limuzină neagră. S-a urcat în grabă pe bicicletă, 
zgâriindu-se la gleznă cu pedala, şi a pornit în direcţia opusă. A luat-o la 
stânga pe următoarea stradă ca să poată vedea aleea din partea cealaltă. 
Când a ajuns la colţ, a văzut o altă limuzină parcată, tot neagră, și au trecut- 
o fiori reci. Pe locurile din faţă stăteau doi indivizi, unul citea un ziar, 
celălalt privea spre alee. O, Dumnezeule! Inima i-a luat-o razna. A pedalat 
în continuare, sperând că bărbaţii, care probabil erau de la SD, nu au văzut- 
o plecând de acolo. Trebuia neapărat să-l informeze pe Felix, dar voia să o 
avertizeze şi pe Muriel. Tulburată, a luat o hotărâre. Înainte să-și schimbe 
gândul, a pornit în viteză spre arondismentul 3. 


44. Pălărie din fetru moale, strâmtată pe părţile laterale și cu borul îndoit spre ochi. 


În faţa locuinţei lui Muriel, totul arăta normal. Fără maşini. Fără priviri 
iscoditoare de după perdele. Când să coboare treptele spre apartamentul ei 
de la demisol, a văzut uşa deschisă, cu tocul spart, și a năpădit-o groaza. 
Nu! S-a strecurat înăuntru. Hainele lui Muriel erau împrăștiate peste tot pe 
podea. Dormitorul era devastat, salteaua sfâșiată, iar un şifonier era 
răsturnat, ca o piesă de domino. Geamantanul lui Muriel în care se afla 


stația radio lipsea. Rose simţea că se sufocă, rugându-se ca prietena ei să fi 
reușit cumva să scape. Rose s-a întors şi a înțepenit îngrozită. 

În uşă a apărut un bărbat care ţinea în mână un sucitor de lemn, blocând- 
o. 

— Cine eşti? 

Inima lui Rose stătea să-i sară din piept. 

— Unde e? 

— Au luat-o. 

Lui Rose i-a stat inima în loc. 

Afară s-a auzit o sirenă. Bărbatul a ridicat sucitorul ca pe o bâtă. 

A chemat poliţia! I-a crescut brusc adrenalina. A răsturnat o măsuţă pe o 
latură, ca o barieră între ei doi. A smuls taburetul și s-a repezit la singura 
fereastră din demisol. A pus un picior pe taburet și s-a clătinat, gata să-și 
piardă echilibrul. A răsucit mânerul și a deschis larg fereastra. În timp ce se 
căţăra pe malul de pământ, a simţit că bărbatul a înșfăcat-o de gleznă. Inima 
îi bătea nebunește. A smucit piciorul, eliberându-l din strânsoare. În timp ce 
îşi trăgea piciorul prin deschizătură, bărbatul a lovit cu sucitorul, fără să 
nimerească, și a spart geamul. Rose s-a târât, zdrelindu-și brațele și 
genunchii, apoi a luat-o la fugă până la bicicletă. 

A gonit pe străzi şi alei lăturalnice până acasă, unde probabil o aștepta 
Felix. Cu mâinile încleştate pe ghidon, se ruga în gând să ajungă la timp. 
Când s-a apropiat de clădire, s-a oprit gâfâind. A tras aer în pieptul care i se 
ridica violent, ca să-și recapete suflul. S-a uitat pe după colţ. În față, strada 
era blocată de trei automobile. I s-a întors stomacul pe dos. Câteva secunde 
mai târziu, l-a văzut pe Felix — încătuşat și plin de sânge la nas și gură — 
târât pe treptele clădirii de doi soldaţi germani și înghesuit în spatele unei 
mașini care nu avea nici un însemn. 

S-a tras înapoi, simţindu-și picioarele nesigure, ca niște crenguţe gata să 
se rupă. Tremurând din tot corpul, s-a urcat pe bicicletă și a plecat. Dar 
unde să se ascundă? Nu numai că SD infiltrase rețeaua, dar aflase şi unde se 
găseau locuinţele agenţilor SOE, casele conspirative și cutiile de scrisori. 
Încerca să se obişnuiască cu gândul că Muriel şi Felix fuseseră prinși, dar 
refuza să creadă că şi Lazare avusese aceeași soartă, cu toate că şi rețeaua 
Rezistenței părea compromisă. Spera cu toată ființa ei că se înșela. În 


adâncul inimii însă, ştia că se petrecuse o catastrofă. 

A găsit un parc pustiu, și-a lăsat bicicleta și s-a ascuns după un gard viu 
de tisă, foarte des și înalt de aproape un metru și jumătate. Și-a prins capul 
în mâini și a plâns. Și-a șters apoi lacrimile şi s-a jurat că avea să găsească o 
cale pentru a-și scăpa prietenii. Mai întâi de toate însă, trebuia să se salveze 
pe sine. S-a ghemuit printre ramuri şi a așteptat lăsarea nopţii, hotărâtă să 
ajungă la singurul loc din Paris pe care îl credea sigur. S-a rugat să se facă o 
minune — și să-l găsească pe Lazare, oricum ar fi. 


CAPITOLUL 27 
În Catacombe — 24 iunie 1943 


Cu mult după apusul soarelui, s-a târât afară din desișul de tisă. Huruitul 
vehiculelor încetase, se mai auzea sporadic doar zgomotul făcut de 
Kiibelwagens patrulând pe străzi. A abandonat bicicleta acolo, luându-și 
poşeta şi geanta cu cosmetice, în speranța că documentele și acoperirea sa o 
vor ajuta să supravieţuiască destul cât să ia legătura cu Centrala SOE. Si să- 
| găsească pe Lazare. 

Străzile Parisului erau un labirint de întunecimi sumbre, creat de 
interdicțiile de circulaţie şi camuflajul impuse de germani. A mers spre 
Cimitirul Montparnasse, ascunzându-se din când în când în intrândurile 
caselor şi pe alei. A evitat să se apropie de cutia de scrisori a lui Lazare, 
care putea fi supravegheată de SD, şi s-a îndreptat grăbită spre celălalt capăt 
al cimitirului, lângă intersecţia străzilor Emile-Richard şi Froidevaux. S-a 
rezemat de un zid ca să-și tragă sufletul, apoi a îngenuncheat lângă o tufă, 
sperând să găsească acolo drugul de fier ascuns de Lazare. A scormonit 
printre rădăcini până când a dat de o bucată de metal, simțind o durere 
ascuţită în încheieturile degetelor. 

Şi-a înșfăcat drugul și lucrurile și s-a năpustit pe stradă. A găsit capacul 
de canal și a vârât bucata de metal în mica ştirbitură de pe marginea 
capacului de fontă. A apăsat pârghia, dar capacul nu s-a clintit. S-a lăsat cu 
toată greutatea pe ea şi s-a chinuit să ridice capacul — cu toate că spatele și 
umărul o dureau îngrozitor —, dar bara de metal i-a alunecat din mână. Rose 


a căzut, zgâriindu-se pe palme. Pârghia a scăpat pe trotuar cu un zdrăngănit 
care a reverberat ca un diapazon. Rose s-a cutremurat. Cred că are peste 
cincizeci de kilograme. Ce-o fi fost în mintea mea? 

Se pregătea să fugă înapoi în cimitir când a auzit niște paşi care se 
apropiau, făcând să îi crească adrenalina. S-a răsucit, pregătită să lovească 
pe oricine cu bara de metal. 

— Claudius, a şuierat bărbatul. 

A înmărmurit când l-a recunoscut pe bărbatul pleșuv, cu bască. 

El a întins mâna. 

— Dă-mi-o. 

Rose i-a întins-o. Claudius a ridicat capacul şi l-a tras pe asfalt. 

— Intră. 

Rose şi-a pus poşeta pe umăr, a luat geanta și a început să coboare pe 
scară, cu o singură mână. Claudius a intrat și el, icnind în timp ce trăgea la 
loc capacul de fontă. 

Când au ajuns jos, Rose a căutat pe bâjbâite locul în care ţinea Lazare 
lanterna. Înainte să o găsească, s-a aprins o luminiţă. 

— Pe unde o luăm? 

Dintr-o brichetă de metal pâlpâia o flăcăruie. Rose a luat bara de metal de 
la Claudius şi a vârât-o într-o crăpătură, unde a dat peste lanterna cu baterii 
consumate. A făcut semn cu mâna. 

— Pe aici, a zis ea, sperând să-și amintească drumul. 

După câteva minute, s-au strecurat prin spărtura din perete care ducea 
spre refugiul lui Lazare. Rose se ruga să-l găsească înăuntru, cu toate că ştia 
că va găsi locul gol. Simţi în stomac junghiul unei dorințe dureroase. 

Claudius a aprins un felinar, aruncând o lumină aurie asupra săliței de 
calcar. Locul era gol, în afară de un pat de campanie, niște raţii de hrană de 
la RAF, un bidon de apă, şi Arc de Triomphe. 

Rose s-a uitat lung la tablou. I s-a strâns inima în piept. 

— Unde este Lazare? 

— De la Ableiges nu s-a-ntors nimeni. Nici el, nici ceilalți doi oameni 
de-ai noştri, a spus Claudius, venind spre ea. Cred că au fost prinși. 

— Non, a scâncit ea, iar ochii i s-au umplut de lacrimi. 

— Eu trebuia să fiu acolo, a spus Claudius cu mâhnire în glas. Lazare a 


insistat să conducă echipa de preluare pentru agentul SOE care trebuia să 
aterizeze cu un avion Lysander, a continuat el. Ar fi trebuit să mă duc eu în 
locul lui. 

Rose şi-a stăpânit durerea și i-a povestit că Felix şi Muriel fuseseră 
prinși, iar cutiile de scrisori erau supravegheate de SD. 

— Mon Dieu, a zis Claudius, ştergându-se la ochi cu podul palmei. Și 
dintre oamenii noștri lipsesc câţiva, iar nemermnicii au arestat-o şi pe soră- 
mea. O s-o tortureze ca să ajungă la mine. 

— Îmi pare atât de rău! 

El şi-a scos basca și s-a şters la ochi cu ea. 

— Ce se întâmplă? a întrebat Rose. 

— Cred că rețeaua Doctorul şi subcircuitele ei au fost infiltrate de SD, ca 
şi grupul meu din Rezistență. 

— Cum? a întrebat ea cuprinsă de disperare. 

— Lazare a apucat să-mi spună că erai îngrijorată de siguranţa rețelei, aşa 
că am luat legătura cu un prieten care conduce în Tours o rețea a 
Rezistenței, să aflu dacă el a observat ceva neobișnuit, a spus el, trecându-și 
palma peste capul pleșuv și uitându-se în ochii ei. Doi agenţi SOE din 
Canada au fost de curând parașutați în Valea Loarei ca să înființeze o nouă 
reţea, Arhidiaconul. Grupul lui nu a izbutit să ia contact cu nici unul dintre 
ei. 

— Tours este destul de departe de Paris. Ce legătură are asta cu noi? 

— La sosirea în Franţa, Arhidiaconul a fost preluat de doi agenţi SOE cu 
contacte în reţeaua Doctorul. Din ce mi-a spus unul dintre oamenii mei, nici 
aceşti agenți nu sunt de găsit. 

— Bine, dar noi i-am contactat pe cei din Londra, a spus Rose. Ne-au 
informat că toţi agenţii SOE sunt în regulă. 

— Spre deosebire de voi, Rezistenţa Franceză nu comunică direct cu 
britanicii decât în mică măsură. 

Mintea lui Rose a început să lucreze febril. 

— Dacă agenţii din Arhidiaconul au fost capturați la aterizare, înseamnă 
că aveau la ei și staţiile radio, și codurile, iar cei de la SD poate că s-au dat 
drept agenţi ai rețelei și au transmis la Londra mesaje false, făcându-i pe cei 
din SOE să creadă că totul este în regulă. 


Gândul a dus-o la lista lui Kieffer, care putea să aibă de-a face cu toate 
astea, și i-a trezit o stare de greață. 

Claudius a coborât privirea. 

— Asta înseamnă şi că SD este în stare să aranjeze sosirea de noi agenţi 
şi materiale care să cadă direct în mâinile nemților. 

Pe Rose au cuprins-o fiorii. Şi l-a imaginat pe Lazare capturat. Refuza să 
creadă că era totul pierdut, aşa că și-a alungat presimţirile. 

— Ce-ai de gând să faci? a întrebat Claudius. 

— Trebuie să pun mâna pe o staţie radio şi să informez Londra. 

— Imposibil. Reţeaua Doctorul este aproape distrusă. 

— Atunci o să iau legătura cu altă reţea. 

— În ce fel? 

— Nu ştiu, a spus Rose, dar trebuie să găsesc un mijloc. 

Claudius s-a așezat pe pat şi a răsuflat adânc. Frecându-și genunchii, a 
privit lung tabloul. 

— Nu ştiam că Lazare este pictor. 

— Mama lui, nu el, a spus ea. 

Claudius i-a făcut semn cu palma să şadă. 

— De unde ai aflat despre locul ăsta? a întrebat Rose, așezându-se pe pat. 

— Lazare mi-a spus unde se află, chiar înainte să plece la Ableiges. 

— Şi mie, a zis Rose. 

Claudius a luat bidonul de jos și i l-a întins. 

Însetată, Rose a băut îndelung. 

— Merci, a zis ea, şi i l-a dat înapoi. 

— Ai devenit foarte apropiată de Lazare, a spus el. 

Rose a simţit durere în piept. 

— Oui. 

Fără să bea, Claudius a astupat bidonul. 

— Pe dumneata, Lazare te vede ca pe un unchi, i-a zis Rose. 

El şi-a coborât ochii. 

— Eu îl socotesc un fiu. 

Rose l-a privit lung, înțelegând că Lazare le dezvăluise ascunzătoarea lui 
din catacombe în încercarea de a-i ocroti pe oamenii la care ținea. Şi-a şters 
lacrimile din ochi. 


— Nu-ţi pierde nădejdea, a spus Claudius, uitându-se la ea. Dacă cineva 
e în stare să scape de SD, acela e Lazare al nostru, a spus el, ridicându-se în 
picioare. I-a întins lui Rose o pătură: Odihnește-te puţin. 

Ea s-a făcut ghem pe pat. 

Claudius s-a întins pe podea și a stins felinarul. 

Bezna sinistră a catacombei îi zdruncina lui Rose nervii. A început să 
respire precipitat, trăgând în piept aerul stătut. Se întrebă cât timp aveau să 
rămână sub pământ. O zi? O săptămână? În minte i s-au îngrămădit imagini 
oribile cu Muriel și Felix torturați de SD. A apucat strâns pătura în pumni 
ca să le alunge. Refuza să creadă că Lazare căzuse în mâinile lor. Voi face 
orice să te găsesc. A rămas trează, întrebându-se cum să găsească un 
transmiţător, să avertizeze Londra și — mai presus de toate — să îi scape pe 
prietenii săi şi pe bărbatul care îi cucerise inima. 


CAPITOLUL 28 
Avenue Foch 84, Paris — 25 iunie 1943 


Cu capul zvâcnind de durere, Lazare a încercat să tragă de legături, dar 
nu a putut nici să se miște; era legat de scaun cu o frânghie. Pentru că îi 
presa diafragma, se chinuia să respire. Mâinile încătuşate erau prinse de 
picioarele scaunului cu niște chingi groase de piele. Celula în care era ţinut, 
dacă putea fi numită așa, era o încăpere de patru metri pe patru și parchet de 
stejar cu model în spic. Pereţii, unul dintre ei cu o fereastră cu fronton, erau 
zugrăviți într-un alb strălucitor. Lipsea mobila, cu excepţia unei etajere de 
metal pe care se aflau o serie de instrumente ce aminteau de cabinetul unui 
stomatolog. Sculele erau însă mult mai sinistre decât o freză sau o sondă 
dentare; se vedeau un ciocan, clești, sârmă, frânghie, baston, bici şi — mult 
mai înfiorător — un cârlig de măcelărie. Stomacul i s-a întors pe dos de 
groază. 

Lazare, Ernest şi Flautistul, agentul SOE, fuseseră aduși pe Avenue Foch 
84 într-un adevărat palat, unde se instalase sediul parizian al SD. 
Flautistului îi curgea sânge din nasul spart. Au fost duși pe scări la ultimul 
nivel al clădirii care se înălța pe cinci etaje, unde au fost separați. Prin 


ziduri se auzeau ţipete şi gemete care l-au înfiorat pe Lazare. În timp ce își 
aştepta rândul, s-a uitat pe fereastră, întrezărind o parte din clădirile 
Parisului profilate pe cer. Îi făcea rău gândul că, dacă ar putea scoate capul 
pe fereastră, ar vedea în toată deplinătatea lui Arc de Triomphe pe care 
Maman îl pictase cu mulți ani în urmă. 

Pașii care se apropiau i-ai întețit lui Lazare bătăile inimii. Ușa s-a 
deschis, și înăuntru au intrat doi bărbaţi, unul dintre ei un militar neamţ 
care, după însemnele de pe umăr, părea a avea rangul de Sturmbannfiihrer. 
Ofiţerul avea păr negru, un nas turtit și o cruce de fier prinsă de guler ca un 
papion. Celălalt bărbat, un civil îmbrăcat în costum și cravată, era musculos 
şi cu mărul lui Adam proeminent, de parcă avea o nucă înţepenită în gât. 

Ofiţerul şi-a potrivit cascheta și i-a spus bărbatului în civil câteva cuvinte 
în germană, pe care Lazare nu le-a înţeles. 

— Acesta este Sturmbannführer Josef Kieffer, a spus civilul în franceză, 
dar cu un uşor accent nemţesc. Numele meu este Eberhard Vogel, translator 
şi asistent al comandantului. 

La auzul numelui acelui ofițer pe care îl întâlnise Rose, lui Lazare i-a 
crescut tensiunea. Și-a strâns tare mâinile care îi amorţiseră în lipsa 
circulaţiei. 

— În documente figurezi cu numele de Laurent Allard, a spus Vogel. 
Care este numele tău real? 

Lazare s-a uitat lung la cei doi bărbați. 

— Numele, a zis Vogel, făcând un pas înainte. 

Lazare a înghiţit în sec, ştiind că trebuie să tragă de timp cât mai mult 
posibil, pentru a le lăsa celorlalți răgaz să scape. Dorea cu disperare să știe 
că Rose fugise din Paris. 

Kieffer s-a încruntat. I-a făcut lui Vogel un semn cu capul și a ieșit din 
încăpere, trăgând uşa după el. 

Pe faţa lui Vogel s-a întins un zâmbet larg. 

— Comandantul mi-a dat mână liberă la interogatorii. Până la urmă, o să 
mi-l spui. Şi cum îi cheamă pe toţi oamenii din reţelele franceză și britanică 
pe care îi cunoşti — și unde se ascund. 

Lazare a coborât privirea spre pantofii lustruiţi ai lui Vogel. 

— O să spui tot. 


Vogel și-a dus brațul îndoit în spate şi a strâns pumnul. 

Lovitura l-a izbit pe Lazare în maxilar, spărgându-i buza de jos. Un 
zvâcnet i-a săgetat faţa. A înghiţit cu greu, simțind gust de sânge. 

— Durerea, a zis Vogel, plimbându-se relaxat în spatele lui Lazare, are 
un fel de a-i face pe oameni să-și mărturisească păcatele. 

Lazare respira sacadat, pregătindu-se pentru un nou pumn în cap. În 
schimb, a simţit o smucitură în mâini. 

— Văd că ești infirm, a spus Vogel. 

Lazare s-a înroșşit puternic. 

— Oamenii voştri, se vede, sunt tare disperaţi, dacă au ajuns să se bizuie 
pe niște schilozi! 

Lazare a început să se zvârcolească. S-a încordat să-şi desfacă mâinile 
din legături, dar fără folos. Nu putea face nimic, decât să încaseze tot ce îi 
pregătea Vogel. În orele ce au urmat, Lazare a îndurat furia lui Vogel, 
anchetatorul folosindu-se de toate instrumentele din arsenalul său criminal — 
în afară de unul. 


CAPITOLUL 29 
Avenue Foch 84, Paris — 25 iunie 1943 


Bătut, învineţit şi tăiat, Lazare s-a lăsat moale în frânghiile cu care era 
legat. A simţit cum Vogel îl apucă de păr și îi smucește capul pe spate. A 
întredeschis puţin ochii umflaţi de pumnii lui. 

— Ştiu deja cine sunt tovarășii tăi, a spus Vogel. Dar vreau să aud că le 
rosteşti numele! 

Lazare abia mai respira. A întors capul sfidător. 

— Francez nesăbuit, a oftat Vogel și i-a desfăcut legăturile. 

Lazare, prea sleit de puteri ca să se zbată, s-a prăbușit în scaun. 

Vogel i-a scos cătușele, apoi i-a desfăcut proteza. 

— Nu mai ai nevoie de asta, a spus el şi a azvârlit-o în colţul camerei. 

Vogel l-a încătuşat pe Lazare din nou, dar cu brațele în faţă, apoi a 
aruncat un capăt de frânghie peste scripetele montat în tavan. A luat cârligul 
de carne și i l-a arătat lui Lazare. 


Dă-i drumul. Lazare se aştepta să îi înfigă cârligul, şi apoi să îl lase 
atârnat ca o carcasă de vită. Vogel însă a legat frânghia prin ochiul 
cârligului. Când a agăţat cârligul de cătușe, braţele lui Lazare au fost trase 
în sus deasupra capului. Vogel a legat celălalt capăt de o mică ancoră înfiptă 
în podea, lăsându-l pe Lazare atârnat de brațe. 

Lazare se zbătea să stea pe vârful picioarelor, dar braţele lui îi zvâcneau 
de parcă erau gata să sară din încheieturile umerilor. 

— Mă întorc, a spus Vogel. Poate mâine. Sau poate peste cinci minute. 
Până atunci, să-ți intre în cap, te rog, că noi doi abia am început treaba asta. 

Pentru mine nu mai e nici o speranță. Dacă mă ţin tare, ceilalţi o să aibă 
și mai mult timp să se ascundă. Pentru a-și înăbuşi durerea, Lazare și-a 
întors gândurile spre Rose. A jurat în sinea sa că avea să facă tot ce-i stătea 
în putere să o ferească de un asemenea sfârșit. 


CAPITOLUL 30 
Catacombele, Paris — 27 iunie 1943 


Rose a luat cu degetele o bucăţică de carne de oaie din conservă, mai 
mult grăsime. A simţit în gură un gust amar de vânat. A împins cutia spre 
Claudius, care stătea lângă ea pe podeaua de piatră a criptei. 

Claudius a ciugulit doar o fărâmă de carne. 

— Mănâncă tot, a zis el. 

Cu toate că nu îi era deloc foame, Rose a terminat de mâncat, apoi a băut 
apă din bidon. 

De două zile, stăteau amândoi ascunși în catacombe, trăind din rațiile 
parașutate de RAF, pe care le strânsese Lazare. Rose, disperată să ia 
legătura cu Centrala SOE, ar fi vrut să plece după câteva ore de odihnă, dar 
Claudius a stăruit să rămână alături de el, ca să fie şi mai siguri că valul de 
arestări a încetat. Pentru a face economie de gaz, aprindeau felinarul doar în 
timpul meselor şi pentru a ajunge la un alt culoar din catacombe pe care îl 
foloseau pentru necesităţi. 

Stând mai mult pe întuneric, Rose şi Claudius îşi petreceau timpul făcând 
planuri — cum să ajungă Rose la o altă reţea SOE, și cum să-şi adune 


Claudius alți oameni pentru grupul său din Rezistență. Întrucât reţeaua SOE 
din Paris, Doctorul — şi subcircuitele sale, Magicianul, Jonglerul, 
Inventatorul şi Potcovarul erau probabil infiltrate de către Sicherheitsdienst, 
Rose era de părere că avea mai multe șanse să găsească o staţie radio 
undeva departe de nordul Franţei. În timpul instructajului făcut de SOE, mai 
ales pentru rolul său de curier, trebuise să înveţe care erau zonele de acţiune 
ale fiecărei reţele din Secţia F, precum şi numele de cod al organizatorilor. 
Neavând multe opţiuni, a hotărât să pornească în căutarea rețelei Pimento, 
organizată de un agent pe nume Alphonse. Din nefericire, rețeaua acţiona în 
partea de sud-est a Franţei, la mare distanţă de Paris. 

— SD o să scoată multe de la cei prinși, a spus Claudius. O să alerteze 
punctele de control nemţești din gări în privinţa unui agent SOE care se dă 
drept vânzătoare ambulantă de cosmetice. 

Îi torturează ca să obţină informaţii. Rose oftă. 

— Atunci o să merg cu bicicleta. 

— Prea departe, a zis Claudius. 

— Trebuie să-ncerc. 

Claudius a agitat puţina apă rămasă în bidon. 

— Soră-mea şi cu mine am avut în copilărie o prietenă, Simone. Acum e 
călugăriță într-o mănăstire catolică din Montluçon. Te-ar putea ajuta să-l 
găseşti pe Alphonse. 

— Cât de departe este Montluçon? 

— Peste trei sute de kilometri. 

La naiba! Rose se întreba cât de mult ar fi putut merge cu bicicleta într-o 
singură zi. Treizeci de kilometri? Cincizeci? Plină de încredere, a spus: 

— Pot s-o fac. 

Claudius a zâmbit. 

— Acum înţeleg, de ce ţine Lazare la tine. 

— Merci, a zis Rose, cu apăsare în suflet. 

Cu fiecare oră trecută, speranţa ei pălea. Dacă Lazare ar fi scăpat, se 
întorcea la catacombe până acum. S-a scuturat de asemenea gânduri şi a 
întrebat: 

— Unde ai de gând să pleci? 

— La Valmondois, a zis Claudius. În nordul Parisului, unde ne-am 


născut, soră-mea și cu mine. Un loc sigur, unde să-mi refac grupul din 
Rezistență cu cei care au mai rămas, și în același timp să fiu aproape de 
Oraş. 

— Mai ai fraţi sau surori, în afară de Marcelline? 

— Non, a zis el, întristat, dar şi recunoscător să audă numele surorii sale. 
Vorbeşte-mi despre familia ta. 

— Ai mei s-au prăpădit. A făcut o pauză, instruită fiind să nu divulge 
informaţii personale în timpul misiunii. Dar cum încălcase deja această 
regulă în faţa lui Lazare, iar Claudius era prietenul lui, avea încredere în el. 
În afară de asta, s-a putea să n-ajung la Montlucon. A tras adânc aer în 
piept şi i-a spus despre bombardamentul aerian care i-a ucis părinţii şi 
despre fratele său, Charlie, dispărut după ce avionul său Spitfire fusese 
doborât deasupra Canalului Mânecii. 

— Mon Dieu. Condoleante. 

Rose a dat din cap, încercând să-și scoată din minte imaginile cu băcănia 
Teasdale după bombardament. 

— Tu ai familie? 

— Am avut cândva, a spus Claudius. Soţia mea, Georgette, a murit dând 
naştere. 

— Vai, îmi pare tare rău! 

— A fost demult de tot, a spus Claudius, frecându-și barba ţepoasă și 
încărunţită. Ne-am căsătorit cu o săptămână înainte să fiu trimis pe frontul 
de vest. De douăzeci și cinci de ani, nu este zi în care să nu mă gândesc la 
ea. Georgette a fost și va rămâne iubirea vieții mele. 

— Cred că era o femeie minunată, a spus Rose. Și părinţii mei s-au 
cunoscut în timpul războiului. Mama, franțuzoaică, tata, englez. 

Claudius a potrivit flacăra din felinar, care arunca în jur o lumină slabă. 

— Războiul unește inimile. 

— Oui, a zis Rose, găsind că asta i se potrivea și ei, și lui Lazare. 

— Trebuie să ai încredere că Lazare o să scape cu bine, a spus Claudius, 
parcă ghicindu-i gândurile. 

Ea a dat din cap. 

— lar tu că o s-o vezi pe Marcelline din nou. 

Claudius s-a frecat la ochi, apoi s-a uitat la ceasul de mână. 


— Şi-acum, să ne odihnim puţin. Peste câteva ore plecăm. 

Rose s-a ghemuit în patul lui Lazare. Claudius s-a dus la culcușul său de 
pe podea şi a stins felinarul. 

Rose nu reușea să adoarmă, tulburată de gândurile care îi treceau prin 
minte. O să fiu în stare să găsesc un alt transmițător? O să mă prindă 
înainte să ajung la Montluçon? Ce-are de gând SD-ul să facă cu Muriel şi 
Felix? O să reușesc să iau legătura cu Centrala înainte să fie prinși şi alţi 
agenţi? O să-l mai văd vreodată pe Lazare? Pentru a-şi linişti mintea, a 
rememorat iar și iar ceasurile petrecute cu Lazare, până când oboseala a 
doborât-o. 


Rose stătea la picioarele scării, cu poșşeta şi geanta cu cosmetice în mână. 
Se pieptănase, se machiase și îşi aranjase ţinuta — pe cât se putea într-o 
catacombă —, sperând ca soldaţii germani să nu găsească găsească motive 
pentru a opri o tânără prezentabilă care arăta de parcă se plimba cu bicicleta 
prin Sat. 

Rose a ridicat privirea spre treptele de fier care dispăreau într-o gaură 
neagră. 

Claudius s-a uitat la ceas, la flăcăruia pâlpâitoare a brichetei. 

— Este 4:35 dimineaţa. Mă duc înainte să scot capacul. 

— Bine. 

Rose a respirat adânc pentru a se linişti. 

— Eşti sigură că nu vrei să vii cu mine la Valmondois? a întrebat 
Claudius. 

— Trebuie neapărat să intru în legătură cu Londra. Viaţa agenţilor este 
pusă în primejdie. 

— Înţeleg, a zis Claudius. 

Rose l-a privit. Avea ochii obosiţi. 

— La revedere, Claudius. 

— Adieu, a zis el şi a închis bricheta, cufundând tunelul în beznă. 

Rose l-a auzit cum urcă pe treptele de fier. L-a urmat, cu teama crescând 
la fiecare pas. 

Claudius a ridicat puţin capacul, privind printr-o spărtură, apoi s-a opintit 
să îl dea la o parte, lăsând să se vadă cerul alburiu din zori. 

Scrâşșnetul metalului pe asfalt i-a ridicat lui Rose părul pe ceafă. A 


început să respire sacadat. Claudius s-a culcat pe jos şi i-a întins braţele. 
Rose i-a dat geanta şi poşeta, apoi a ieşit afară. Claudius a tras capacul la 
loc. I-a aruncat lui Rose o privire, apoi a pornit în viteză pe trotuar. 

Rose şi-a luat lucrurile și a început să fugă, inspirând aer proaspăt pentru 
prima dată în atâtea zile. S-a ascuns în Cimitirul Montparnasse până când a 
auzit zgomot de mașini, semn că perioada de interdicţie a circulaţiei luase 
sfârşit. A mers apoi liniştită pe trotuar, ca şi cum alesese să plece mai 
devreme la lucru. În loc să o ia spre sud, s-a îndreptat spre parc. În timp ce 
căuta prin tufişurile dese de tisă, înalte de aproape un metru și jumătate, a 
simţit un gol în stomac. Bicicleta era de negăsit. 


CAPITOLUL 31 
Călătoria spre Montluçon — 27 iunie 1943 


Rose a ieșit târâș din hăţișul de tufe, cu braţele și picioarele acoperite de 
zgârieturi. Și-a scuturat acele verzi de tisă de pe fustă și jachetă, furioasă pe 
sine pentru că nu ascunsese mai bine bicicleta. Poate că am lăsat ghidonul 
ieșit afară dintr-o tufă. Nu mai conta însă. Bicicleta nu mai era, acum 
trebuia să găsească un alt mijloc de transport. Gările, înțesate de puncte de 
control, nu intrau în discuţie. Nici să fure un automobil, din cauza crizei de 
benzină și a cordoanelor de soldaţi de pe drumuri. Să cumpere o bicicletă la 
mâna a doua era exclus, ţinând seama de puţinii bani din portofel. A ieșit 
din parc ştiind exact ce are de făcut. 

A dat târcoale prin arondismentul 14 mai bine de o oră. Pe stradă erau 
puţine biciclete, şi toate folosite de parizienii care se duceau cu noaptea în 
cap la cozile pentru alimentele pe cartelă. Pe măsură ce timpul trecea, era 
tot mai neliniștită. O să pornesc spre sud și o să găsesc eu una pe drum. 
Când a luat-o înapoi pe trotuar, a zărit o femeie bine îmbrăcată, care tocmai 
oprise cu bicicleta lângă bordură. Femeia s-a dat jos, a legat bicicleta de 
stâlp cu lanţul şi a intrat într-o cafenea. 

Rose s-a apropiat de bicicletă. A pus geanta jos, şi-a masat braţul amorţit 
și a studiat din ochi lacătul. Pot s-o fac. S-a uitat pe geam. Înăuntru, femeia 
a sărutat pe amândoi obrajii un ofițer german, apoi s-au așezat amândoi la o 


măsuţă. Inima lui Rose a început să bată repede. Prefăcându-se că își 
aranjează coafura, a scos din ea un ac de păr. S-a rezemat de stâlp și a 
îndreptat acul îndoit, așa cum învățase la instructajul SOE. A îngenuncheat 
şi a vârât sârma în lacăt, îndoindu-i uşor capătul. 

Dinspre cafenea se auzeau râsete. 

A simţit furnicături pe piele. A mișcat ușor sârma, a tras, dar lacătul nu s- 
a deschis. Concentrează-te. A îndoit acul încă puţin şi a mai încercat de 
două ori, până când a auzit un ţăcănit. A deschis lacătul și lanţul a căzut pe 
asfalt. 

Rose și-a pus lucrurile în coșul bicicletei și s-a urcat în şa. Inima stătea 
să-i sară din piept. A luat-o din loc, aşteptându-se ca dintr-o clipă în alta 
femeia şi însoțitorul ei din Wehrmacht să iasă în fugă din cafenea. Cei doi 
însă nu aveau ochi decât unul pentru celălalt și nu observaseră că Rose își 
făcea de lucru pe lângă bicicletă. În timp ce ieşea din arondismentul 14, şi-a 
amintit cât de supărată fusese când Lazare i-a adus bicicleta. „Orice patriot 
francez poate trece cu vederea că i s-a furat bicicleta, dacă asta ne ajută să 
scăpăm de Hitler“, spusese atunci Lazare. Ce naivă am fost să mă supăr pe 
el pentru o bicicletă furată. Şi-a înăbuşit părerea de rău și a pedalat mai 
tare. 

Cotind pe străduţe lăturalnice, Rose a ajuns la marginea Parisului. Marea 
de clădiri de piatră impunătoare a făcut loc caselor cu mici loturi de pământ. 
Ciripitul păsărilor umplea copacii care se înălțau pe ambele margini ale 
drumului. În lipsa unei hărţi, Rose memorase ruta descrisă de Claudius, care 
urma să o ducă printre sătucuri şi zone rurale îndepărtate. Era un drum de 
trei zile pe bicicletă, dar era hotărâtă să îl facă în patruzeci și opt de ore. 

După aproape treizeci de kilometri, picioarele o ardeau ca plumbul topit. 
Mușchii braţelor o dureau. A tras adânc aer în piept. Muriel și Felix nu iau 
pauză de la anchetatorii SD. Și nici eu n-o să mă opresc. Apăsând şi mai 
tare în pedalele roții cu lanţ, și-a continuat drumul hotărâtă să ia legătura cu 
Centrala SOE. 

În spatele ei se auzea crescând un huruit de motoare. A luat-o pe 
marginea drumului, continuând să meargă cu aceeași viteză. După câteva 
secunde, a trecut pe lângă ea un convoi de camioane militare pline de 
soldați germani. Curentul de aer a lovit-o din plin, cât pe ce să o scoată 


afară de pe drum. Dinspre soldaţii care se uitau la ea aşezaţi în partea din 
spate a camioanelor au izbucnit strigăte și fluierături. Cu toate că fierbea de 
mânie, Rose s-a forțat să zâmbească și le-a făcut semn cu mâna. 

Când a ajuns pe culmea unui deal de lângă satul Mondeville, a zărit la 
câteva sute de metri un baraj rutier ridicat de nemți. A avut un șoc. 
Picioarele i-au alunecat de pe pedale. Oare mă caută pe mine? În timp ce îşi 
recăpăta stăpânirea de sine, a văzut un drum de pământ. A cotit pe el, 
sperând să nu fie văzută de soldaţi. Cauciucurile săltau peste făgașe și 
gropi, zdruncinând-o din tot corpul. Își simţea palmele strânse cu disperare 
pe ghidon, de parcă mânuiau un ciocan pneumatic. A coborât o pantă ce 
ducea spre un şir de stejari, care au ascuns-o de privirile soldaţilor de la 
barajul rutier. 

Cu muşchii picioarelor întinși, Rose a tras tare la pedale pe drumul de 
pământ. După douăzeci de minute de zgâlțâieli și hurducături, a intrat pe un 
drumeag care avea o fâşie îngustă de iarbă crescută între urmele paralele 
lăsate de cauciucuri. Apoi, încercând să ocolească barajul de pe şosea, a 
luat-o pe o potecă, și în scurt timp s-a rătăcit. Soarele fierbinte de după- 
amiază îi bătea în creştet şi îi ardea pielea. Pe spate i se prelingeau picături 
de transpirație. Când se pregătea să o pornească înapoi pe aceleași drumuri, 
şi-a amintit de busola pe care croitorii de la SOE o ascunseseră într-unul din 
nasturii de la mâneca jachetei. S-a oprit cu un derapaj. A rămas în șa de 
teamă că nu o să se mai poată urca înapoi pe bicicletă din cauza oboselii. 
Cu unghia degetului mare a deschis nasturele de metal în care a apărut 
busola liliputană. Și-a mişcat braţul, făcând să se rotească acul minuscul 
până când a indicat direcţia sud. După o jumătate de oră de pedalat pe 
poteci, dar şi de împins bicicleta peste un ogor, a ajuns la un drum pavat 
care se găsea mult mai la sud de Mondeville. Stoarsă de puteri, Rose se 
întrebă dacă nu cumva era la fel de riscant să-și irosească energia cum era 
să treacă printr-un baraj militar. 

Căldura sufocantă, înteţită și mai mult de lipsa norilor, o deshidratase. Se 
simţea ameţită. Picioarele vlăguite aproape că nu puteau să pedaleze mai 
repede ca pentru o plimbare. De ce n-oi fi luat eu bidonul cu apă? Cu gura 
uscată și sleită, fără strop de salivă, s-a oprit lângă acaretul unei ferme care 
avea ferestrele bătute în scânduri. A coborât de pe bicicletă cu picioarele 


înţepenite şi dureroase și s-a dus la fântâna de piatră, însă lipseau frânghia 
şi găleata. Mânată de sete, a băut din apa de ploaie adunată în jgheabul de 
piatră pentru vite. A înghiţit pe nerăsuflate câțiva pumni din apa călduţă și 
murdară, care i-a umflat burta. Când a dus mâna la buze, a simţit pe limbă 
niște mici zvârcoliri, şi atunci a văzut că în apa stătută erau larve de țânțari. 
Acum e prea târziu. Şi-a şters gura cu mâneca, apoi s-a urcat pe bicicletă și 
a pornit mai departe. După vreo trei kilometri, i s-a întors stomacul pe dos 
şi a vomitat în mijlocul drumului. 

A continuat să pedaleze tot restul zilei, oprindu-se doar cât să bea apă 
dintr-un pârâu și să mănânce un biscuit din proviziile RAF strânse de 
Lazare. Ostenită, s-a târât prin Orville, Auxy, Nesploy și Bonne€ fără alte 
probleme. Lucrurile s-au schimbat spre apusul zilei, când a ajuns la un pod 
mare peste Loara. Steagurile naziste erau înălțate la intrarea pe pod, blocată 
de soldații germani care opreau șoferii pentru a le controla actele. Nu mai 
am putere să găsesc un alt drum. Oricum, toate celelalte poduri peste 
Loara sunt controlate. Aşa că a pedalat înainte şi s-a aşezat la capătul unui 
şir lung de automobile și camioane. 

Un soldat care verifica documente s-a uitat la ea. Când li s-au întâlnit 
privirile, lui Rose i s-a tăiat răsuflarea. Soldatul i-a înapoiat unui șofer de 
camion actele, apoi i-a făcut semn lui Rose să se apropie. 

Oh, nu. Rose a înconjurat pe bicicletă celelalte vehicule, simțind că o lasă 
picioarele. 

— Bonjour, a spus ea, zâmbind. A încetinit, încercând pe cât putea să-și 
ascundă oboseala, și a întins mâna după poșetă. 

Soldatul a clătinat din cap și i-a făcut semn cu mâna să meargă mai 
departe prin punctul de control. 

— Merci. 

Rose a trecut pe lângă soldat pedalând. A traversat podul, bucuroasă că 
şirul de maşini era atât de lung, altfel soldatul și-ar fi găsit timp să verifice 
şi actele unui biciclist. 

Rose a ajuns în satul Coullons mult după apusul soarelui. Nu se mai 
simţea în stare să-şi continue drumul, aşa că a tras cu bicicleta lângă un mic 
pod de piatră. Deşi sleită de puteri, a cărat bicicleta în josul malului până la 
un pârâiaș care se vărsa în lacul plin de orăcăitul broaştelor. Şi-a făcut un 


culcuș de frunze şi s-a ascuns sub podeţ. Am ajuns la jumătatea drumului, 
şi-a spus ea, cuibărindu-se între frunze. În timp ce o fura somnul, gândurile 
ei se învârteau în jurul unuia și aceluiași gând — să ia legătura cu Centrala. 


Trezită de un cor de ciripeli, fluierături și croncănituri, Rose s-a târât în 
afara culcușului improvizat sub pod. S-a ridicat în picioare, cu gleznele și 
genunchii înțepeniţi ca nişte balamale ruginite. Într-una din pulpe a simţit 
crampe ascuţite. De durere, a căzut la pământ. Și-a întins piciorul, în 
încercarea de a deznoda cârceii. Am nevoie de apă și hrană. 

A mâncat ultima conservă de carne de oaie și un biscuit, apoi a băut în 
căușul palmelor apă din iaz. Când apa tulburată s-a liniștit, Rose și-a văzut 
chipul reflectat în luciul ei. Părul nepieptănat i se încâlcise, iar sub ochi 
avea cearcăne. Trebuie să arăt ca o fată din partea locului, care trece prin 
sat. 

Şi-a scos hainele şi a intrat în iaz, înconjurată de trestii înflorite. A simţit 
că i se încrețeşte pielea de la apa foarte rece, amintindu-și cum a învăţat-o 
mama ei să înoate în apele aproape înghețate din Kenwood Ladies” Pond®. 


45. Lac natural şi unul dintre cele mai populare ştranduri din Londra. 


În timpul unei vacanțe de iarnă, pe când era la şcoala primară, Rose îi 
spusese mamei, mai mult glumind, că voia să înveţe să înoate. Mama însă 
luase în serios invitaţia de a-și învăţa fiica să înoate şi, în ciuda vremii 
friguroase, a dus-o pe Rose la ștrand. Și-au dat jos hainele de iarnă și au 
rămas doar cu căștile de cauciuc şi costumele de baie întregi. Li s-a făcut 
pielea de găină pe braţe şi pe picioare. Uimitor pentru ea, acolo se mai 
găseau aproape douăzeci de femei care arătau ca niște nimfe iarna. Mama a 
sărit imediat de pe podeţul de lemn în apa foarte rece, şi apoi a revenit la 
suprafață făcând pluta. „Ce bine e“, a spus mama, bătând apa cu mâinile. 
Rose şi-a făcut curaj și a sărit și ea în picioare, ţinându-se de nas. Șocul 
celor patru grade din apă a făcut-o să simtă că se scufundă într-un bazin de 
mercur. A început să dea haotic din mâini și din picioare, nereuşind să iasă 
la suprafaţă, și atunci mama a tras-o de la fund. „Mă înec“, striga Rose 
înecându-se cu apa plină de minerale. „Dacă nu încerci din nou, o să-ţi 
pierzi curajul“, a spus mama, scoțând aburi pe gură în aerul rece. A doua zi 
s-au întors acolo, apoi şi a treia zi. Până la sfârşitul vacanței, Rose învățase 


să înoate și să îndure gerul; mai mult, învățase să-și învingă frica. 

Rose s-a îmbărbătat. S-a spălat, folosind mostra de săpun parfumat din 
geanta cu cosmetice, s-a îmbrăcat şi s-a urcat pe bicicletă înainte să-i piară 
curajul. După o jumătate de oră însă, durerea chinuitoare a reapărut în 
picioare. Gâtul o ardea. Călătoria în căutarea unei stații radio era, credea 
Rose, de departe cea mai istovitoare încercare prin care trecuse vreodată, 
mai grea decât antrenamentul de luptă, saltul din avion, silința de a se cățăra 
peste afurisitul de perete al locotenentului Clarke, sabotarea unei staţii de 
transformare, mai grea chiar şi decât spionarea șefului SD. Schimbând 
suferința în hotărâre, Rose a pedalat mai departe. S-a rugat să aibă destulă 
putere să ajungă la Montluçon, și ca Lazare, Muriel și Felix să fie încă în 
viaţă. 


CAPITOLUL 32 
Avenue Foch 84, Paris — 28 iunie 1943 


Când şi-a recăpătat cunoştinţa, Lazare a simţit în măruntaie nişte spasme 
care coborau apoi spre picioare. S-a prins cu mâinile de burtă și a tuşit, ceea 
ce i-a stârnit junghiuri în coaste. A întredeschis un ochi, celălalt fiind 
umflat. Salteaua de sub el era plină de pete întunecate. Din tavan atârna un 
felinar de metal, iar ferestrele erau astupate. În cameră erau mai multe 
paturi de lemn suprapuse — fără pături sau perne — care aminteau de 
dormitorul unui internat. Câteva dintre ele erau ocupate de bărbaţi, cei mai 
mulți aparent incapabili să se miște din cauza rănilor. Gemetele, scâncetele 
şi horcăielile umpleau aerul, amestecate cu mirosul înţepător de urină. 

Lazare a avut de îndurat mai multe rânduri de tortură, cea mai dureroasă 
fiind după ce Vogel intrase în celula lui spunând „Așa deci, Lazare Aron, 
înţeleg că ești Jude“. Lazare a simţit un nod în stomac. Știuse că era doar o 
chestiune de timp până când un prizonier torturat avea să-i deconspire 
identitatea. La urma urmei, toţi cei din grupul lui ştiau că este evreu. Sunt 
ca și mort. Interogatoriile lui Vogel erau înfiorător de brutale, atât mental, 
cât şi fizic. În pofida metodelor sadice ale lui Vogel, Lazare refuzase să 
dezvăluie informaţii prețioase. Când îi punea întrebări despre Claudius, 


Prosper, Magicianul şi Sporran, era limpede totuși că Vogel aflase deja 
multe despre rețeaua lor. Lazare rămânea tăcut. Când însă Vogel l-a întrebat 
„Spune-mi ce ştii despre Libelula“, Lazare a simțit un pumnal în inimă. 
Spera că Vogel nu îi observase reacția și că Rose se afla la mulţi kilometri 
depărtare de Paris. 

Neputând să se ţină pe picioare, Lazare s-a rostogolit jos din pat. S-a târât 
pe podea de la un pat la altul, întrebându-i pe ceilalți cum se numesc. Nici 
unul dintre deţinuţi nu era agentul numit Flautistul, pentru că toți bărbaţii 
erau francezi. A dat în schimb peste Ernest, întins pe saltea şi cu braţul rupt 
ținut strâns la piept. 

Lazare s-a rezemat cu spatele de patul lui Ernest. 

— Ce le-ai spus? a şoptit el. 

— Nimic, a gemut Ernest. 

Lazare a simţit un junghi în stomac. 

— Vogel are să-ţi promită tot felul de lucruri ca să-i dai informații. 
Minciuni. Până la urmă, ne trimit fie în lagărul de deţinuţi, fie la moarte. 
Dacă le spunem ce vor să afle, tot degeaba, asta nu hotărăște dacă trăim sau 
murim. 

Ernest a închis ochii. 

— Trebuie să fim puternici pentru Franţa, a spus Lazare. 

— Știu. 

— Când mă mai înzdrăvenesc, vin să-ţi pun umărul la loc. 

Ernest a clătinat din cap. 

— O să mi-l rupă din nou. 

Lazare a pus o mână pe umărul lui Ernest. 

— Atunci, şi eu o să ţi-l pun din nou la loc. 


CAPITOLUL 33 
Avenue Foch 84, Paris — 29 iunie 1943 


Uşa celulei s-a deschis, şi Lazare a tresărit din somn. Și-a ridicat capul, 
simțind imediat cum îi zvâcneşte pulsul în urechi, și s-a pregătit pentru un 
nou interogatoriu. In loc să îl ia pe el, sau pe un alt prizonier, cei doi soldaţi 


nemți au împins înăuntru un bărbat cu fața plină de sânge de la rana din cap, 
apoi au ieşit zăvorând ușa. 

Cu fața pe podea, bărbatul s-a luptat să se ridice în genunchi, apoi s-a 
prăbușit pe burtă. S-a târât cu greu spre paturi, dar în ajutorul lui nu a venit 
nici unul dintre ceilalți bărbaţi care sufereau de pe urma bătăilor. 

Lazare s-a chinuit să se ridice în picioare, ţinându-se de pat ca să nu cadă. 
Mâinile și picioarele îl dureau înfiorător. A străbătut camera încet, 
târșâindu-şi picioarele. Când s-a apropiat de prizonier, Lazare l-a recunoscut 
după părul şi mustaţa decolorate. L-a cuprins groaza. 

Lazare s-a lăsat în genunchi, simțind imediat un junghi în coapse. 

— Felix, a şoptit el. 

Bărbatul a ridicat capul şi a deschis ochii, unul dintre ei cu un vas de 
sânge spart. 

— Lazare, a zis el și a înghiţit anevoie, cu buzele uscate și crăpate. 

Oprindu-se des ca să-și tragă sufletul, Lazare l-a ajutat pe Felix să ajungă 
la un pat. S-a așezat lângă el, a rupt o bucată din poalele cămășii sale și i-a 
pus-o peste rana şiroind de sânge. 

— Merci, a zis Felix. 

— Ce s-a întâmplat? a întrebat Lazare în şoaptă, să nu fie auziţi de 
ceilalți deținuți. 

— Cei de la SD a dat buzna în apartamentul meu. 

— Era şi Rose cu tine? 

Felix a clătinat din cap. 

— Slavă Domnului! Unde este? 

— Nu ştiu. Când am fost arestat, nu era acasă, a spus el, aranjându-și 
bandajul pe cap. De ce n-am ascultat-o când își făcea griji că SD-ul ne-a 
infiltrat rețeaua? Aşa ceva nu trebuia să se întâmple niciodată! 

— Ce ştii despre Muriel? 

— Este şi ea aici, a spus Felix, răsuflând greu. Nemernicii au luat-o la 
întrebări, apoi au adus-o la mine în celulă. Au forţat-o să fie de față când mă 
schingiuiau, ca s-o facă să vorbească. Numai că ea ţinut-o sus şi tare că nu 
m-a întâlnit niciodată. 

Lui Lazare i s-a întors stomacul pe dos. Sperase ca Muriel să nu aibă 
parte de aceleași interogatorii ca deţinuţii din cameră, deşi se îndoia că 


naziștii, cu mijloacele lor medievale de tortură, aveau să folosească metode 
diferite pentru femeile-agent. 

— Tu cum ai ajuns aici? a întrebat Felix. 

Lazare i-a spus despre echipa de preluare din Ableiges, care fusese o 
cursă întinsă de a nemți. 

— Ne aşteptau. Un partizan a fost omorât. Ernest, agentul SOE Flautistul 
şi cu mine am fost aduși aici. 

Felix şi-a dres glasul. 

— Flautistul e mort. 

— Cum ai aflat? 

— Ştiu ceva germană. l-am auzit pe gardieni vorbind despre un agent 
britanic cu nasul zdrobit și capul spart. A murit înainte să-l ducă la 
interogatoriu. 

Preţ de-o clipă, Lazare a avut în faţa ochilor imaginea Flautistului 
coborând din avionul Lysander. Bietul om, a fost agent SOE abia câteva 
ore. Şi-a alungat imaginea din minte şi s-a uitat la Felix, care avea faţa 
stâlcită în bătaie. 

— Le-ai spus ceva? 

— Nici măcar un cuvinţel, a zâmbit Felix, lăsând să se vadă un dinte 
lipsă. I-am făcut pe ăia de la SD să-și bată capul dacă sunt de la SOE sau de 
la Rezistenţa Franceză. Cred că de asta sunt aici cu tine, şi nu în detenţie 
alături de agenţii britanici. 

— Bien, a zis Lazare. 

O scânteie de speranţă, chiar dacă slabă, îi încălzea inima după ce aflase 
că Rose nu era încarcerată la sediul SD. Te implor, pleacă din Paris fără să 
te mai întorci. 

Felix s-a ridicat cu greu în capul oaselor şi s-a rezemat de perete. 

— Cum stai cu braţele? a întrebat Lazare. 

— Încă sunt bune, a spus Felix. Cel mai mult m-au lovit în faţă şi în 
stomac. Dar de ce întrebi? 

Lazare a arătat cu mâna. 

— Am nevoie de ajutor să pun la loc umărul rupt al unui camarad. 


CAPITOLUL 34 
Montluçon, Franţa — 29 iunie 1943 


Cu picioarele zvâcnindu-i, Rose a pedalat până în Montluçon, unde a 
ajuns înainte de lăsarea nopţii. După ore întregi de ţinut ghidonul strâns, 
mâinile ei erau pline de bășici sparte. Pe partea interioară a coapselor, 
rosăturile mari cât o farfurioară de ceai făcute de şaua bicicletei o usturau la 
fiecare pedală. Deshidratată și ameţită, a pornit în căutarea mănăstirii de 
călugărițe unde se afla prietena din copilărie a lui Claudius, însă a găsit 
orașul roind de nemți. Aerul era îmbăcsit de mirosul greu de cauciuc încins. 
Şi-a dat imediat seama din ce motiv. Drept în faţa ei, un mare complex 
industrial — având la intrare numele de Dunlop și steaguri cu svastică — 
arunca în aer fum negru. Hitler folosește fabricile Franţei pentru armata 
lui. A întors bicicleta în căutarea altui drum, întrebându-se de ce 
bombardierele Aliaților nu atacaseră fabrica ce aproviziona cu anvelope 
Wehrmachtul și Luftwaffe. 

După o oră de căutat prin Montluçon, Rose a zărit o tânără în veşminte 
negre și cu văl alb pe cap care intra într-o clădire îmbrăcată aproape cu totul 
în iederă. A simţit o geană de speranţă. S-a dat jos de pe bicicletă şi s-a dus 
spre ea șchiopătând, rezemată de bicicletă ca de o cârjă. După ce a ciocănit, 
ușa s-a deschis, şi în cadrul ei a apărut o călugăriță cu ochi albaștri, de cel 
mult optsprezece sau nouăsprezece ani. 

— Cu ce vă pot ajuta? a întrebat ea. 

Rose s-a sprijinit de tocul uşii. Îi tremurau genunchii. 

— O caut pe sora Simone, a spus ea cu voce răgușită. 

Călugărița a scos capul pe ușă, s-a uitat în dreapta şi în stânga, apoi i-a 
ZIS: 

— Veniţi înăuntru. 

— Lucrurile mele, a spus Rose, răsuflând greu. 

— Le aduc eu. 

Rose a intrat, abia târându-și picioarele pe pardoseala de gresie. 

Călugăriţa a ajutat-o pe Rose să se așeze pe un scaun și a dus bicicleta 
într-un vestibul. Apoi, a venit cu un ulcior de lut și i l-a întins. 

Rose a băut cu înghiţituri mari apa rece, proaspătă. Şi-a şters cu mâna 


buzele umflate și crăpate. 

— Merci. 

— Mă duc s-o înştiinţez pe sora Simone că sunteţi aici. Cine să-i spun că 
o caută? 

Rose? Libelula ? Aline? 

— Sunt o prietenă de-a lui Claudius, care a copilărit cu Simone. 

Călugărița a dispărut la capătul unui coridor lung. După câteva minute s- 
a întors, însoţită de o călugăriță cu obraji trandafirii, acoperiţi de riduri. 

— Eu sunt sora Simone, a zis femeia. 

Rose s-a ridicat cu greu, clătinându-se în picioare. 

— Claudius m-a sfătuit să vă caut. 

— Sunt atâţia ani de când nu i-am mai auzit numele, a spus Simone. De 
unde îl cunoşti? 

— Lucrăm împreună, a spus Rose. 

Sora Simone şi-a dus mâna la cruciulița de lemn legată la gât cu un şnur. 

— În ce fel? 

— Să eliberăm Franţa. 

Sora Simone şi-a luat mâna de pe cruciuliță. 

— Cu ce îţi pot fi de de folos? 

— Trebuie să ajung la un bărbat pe nume Alphonse, a spus Rose. 
Organizatorul unei reţele în sud-estul Franţei. 

Călugăriţele au schimbat priviri între ele. 

— Îl cunoaşteţi? 

— Non, a zis Simone. Cunoaştem însă zona în care acţionează. Oamenii 
lui au făcut ravagii pe liniile ferate, înfuriindu-i pe nemți. 

— Poţi să mă duci la el? 

— Este prea primejdios. 

— Este o chestiune de viaţă şi de moarte. 

Călugărița cea tânără și-a împreunat mâinile, ca pentru rugăciune. 

— În starea în care eşti, nu poţi călători, a spus Simone. 

— N-am de ales. Dacă nu mă puteţi ajuta, o să încerc să ajung singură la 
el. 

— Soră Simone, a spus călugărița tânără, șovăind, putem vorbi între 
patru ochi? 


Simone s-a îndepărtat împreună cu ea. Se auzeau glasurile lor vorbind în 
şoaptă. 

Cu toate că se simţea sfârşită, Rose era într-o stare de încordare. 

— Este în regulă, a zis Simone întorcându-se spre Rose. Sora Justine m-a 
înștiințat unde s-ar putea afla oamenii lui Alphonse. Rămâi aici cu ea, în 
timp ce eu încerc să iau legătura cu ei. 

— Merci, a zis Rose. 

— Mă pot duce eu, a intervenit Justine. Cunosc locurile. 

— Non, a zis Simone. Trecutul meu a adus-o aici pe această tânără. Mă 
duc singură. 

Lui Rose i s-a pus un nod în gât. Se simţea vinovată și îi părea rău că 
trupul nu o mai asculta. 

— Dacă reuşesc să ajung la Alphonse, a spus Simone uitându-se la Rose, 
ce să-i transmit? 

Durerea din picioare i s-a urcat lui Rose în piept. 

— Spuneţi-i că reţelele britanice din Paris au nevoie disperată de ajutorul 
lui, și că Libelula trebuie să-l vadă neapărat. 

Simone a făcut ochii mari. 

— Şi, cel mai important lucru, a spus Rose, să aducă un transmițător 
radio. 

Simone a dat din cap şi a plecat. 

Picioarele lui Rose erau la fel de fragile ca firele de păpădie, gata să se 
frângă, şi sora Justine a ajutat-o să meargă până la o chilie, o încăpere de 
trei metri pe trei, în care erau doar un pat și un birou. Mirosea a ceară de 
albine şi lemn vechi. A primit un bol cu terci de ovăz și un pahar cu lapte de 
capră, pe care le-a înghiţit pe nerăsuflate. Sora Justine i-a luat hainele, 
murdare și mirosind urât, ca să le ducă la spălat. Rose şi-a curăţat rănile și 
s-a spălat cu apa din lighean și cu un săpun de rufe mirosind a amoniac. S-a 
îmbrăcat într-o cămașă lungă adusă de călugăriţe și s-a prăbușit pe pat. 
Înainte să adoarmă, Rose şi-a dat seama că şansele de se întâlni cu Alphonse 
nu mai depindeau de ea. Spera doar ca sora Simone, care era în legătură cu 
Dumnezeu, să poată stabili una şi cu un organizator de reţea SOE, cunoscut 
drept Alphonse. 


A doua zi pe la prânz, Rose și-a mai recăpătat din puteri; însă mușchii şi 


tendoanele încă o dureau, de parcă cineva o bătuse peste picioare cu 
ciocanul pentru carne. După orele de somn și mesele alcătuite din ovăz fiert 
şi lapte de capră, corpul ei începuse să îşi revină, dar nu şi starea de spirit. 
Sora Simone nu se întorsese și, cu fiecare oră ce trecea, Rose își făcea griji 
că poate i se întâmplase ceva. Spre seară, după aproape o zi de când 
ajunsese la mănăstire, o ciocănitură în uşa camerei a făcut-o să tresară. 

Sora Simone a intrat înăuntru, urmată de un bărbat tânăr, de vreo 
douăzeci de ani şi ceva, cu părul și mustaţa de un castaniu închis. 

— Slavă Domnului! a zis Rose. 

Tânărul a lăsat jos un geamantan și a întins mâna. 

— Libelula, presupun. 

— Oui, a zis Rose, dând mâna cu el. 

— Alphonse. 

Călugăriţa a dat să plece. 

— Soră Simone! a început, Rose, cu inima plină de recunoştinţă. 

Cu privirea obosită după drumul lung, călugărița s-a întors spre Rose. 

— Merci! 

Simone a dat din cap şi a ieșit din cameră, închizând ușa după ea. 

— Înţeleg că ai foarte mare nevoie de ajutor, a spus Alphonse. 

— Mult mai mult de-atât, din păcate, a spus Rose oftând, pregătită să 
retrăiască întreg coșmarul ultimelor zile. I-a vorbit despre căderea reţelei 
Doctorul şi a subcircuitelor, inclusiv al ei, Magicianul. 

— Rețelele Rezistenței din Paris au fost şi ele compromise. 

— Fir-ar să fie! a exclamat Alphonse. Dar Centrala nu ştie ce s-a 
întâmplat? 

— La ultima transmisie, erau convinși că totul este în regulă, a spus 
Rose. Sper ca un alt agent să fi ajuns cu bine până acum. Pentru mine era 
prea riscant să iau legătura cu un operator radio din Paris, aşa că am pornit 
în căutarea ta. 

— Sora Simone mi-a spus că ai venit pe bicicletă. Sunt trei sute de 
kilometri până aici. Cum naiba ai reuşit? 

Rose a ridicat din umeri. 

— N-am avut de ales, doar să pedalez mai departe. 

— Ai fost norocoasă că ai scăpat. 


Rose a dat din cap, în timp ce ardea de nerăbdare să își ajute prietenii 
căzuţi în mâna dușmanului. A arătat spre geamantan. 

— Sper că înăuntru e staţia ta radio. 

— Aşa este, a zis el. A așezat geamantanul pe birou şi l-a deschis. Am 
venit imediat ce am aflat de situaţia ta dificilă. Nu pricep cum a reuşit sora 
Simone să dea de unii dintre oamenii mei. Ori noi am devenit cam 
neglijenţi cu ascunzătorile noastre, ori călugărițele din mănăstirea asta sunt 
foarte deştepte. 

— Sper că este vorba de a doua variantă, a spus Rose. 

Nerăbdătoare să contacteze Londra, l-a ajutat pe Alphonse să instaleze 
stația radio, la fel ca a lui Muriel, cu excepţia geamantanului maroniu, cu 
pereți mai duri și bordură de piele. La sfârşit, Rose a scos antena pe 
fereastră, mascată de o draperie. 

— Dă-i drumul, a zis Alphonse, făcându-i semn lui Rose să pornească 
staţia. 

Rose s-a așezat la birou, şi-a pus căștile şi a apăsat un comutator, iar 
tuburile electronice au început să bâzâie imediat. Imaginea lui Muriel 
aşezată la aparatul ei i-a trimis lui Rose un junghi în inimă. Mintea a 
început să-i lucreze febril ca să-și amintească pregătirea de la cursul de 
codificare şi — cel mai important — cele două chei de securitate: la prima 
transmisie, schimbă primul „e“ din text în „u“, şi foloseşte incorect literele 
„C“ şi „k“, una în locul celeilalte. A scris repede ceva folosindu-se de bucata 
de hârtie și creionul aflate în geamantan, apoi l-a încriptat. Când nu i-a mai 
tremurat degetul, a apăsat clapeta de telegraf și a transmis mesajul: 


Lupii au pătruns în furma doktorului. Multe oi, inklusiv Magicianul şi 
Sporran, sunt dispărute. O singură libelulă se învârte în jurul iazului. 


A trecut un minut. Rose îşi mușca buza de jos. Vă rog, fiţi pe recepţie. 

— Se-aude ceva? a întrebat Alphonse. 

Rose a clătinat din cap. 

— Stai să verific antena. 

Deodată, prin căști au sosit impulsuri scurte și lungi, accelerându-i 
bătăile inimii. I-a făcut semn cu mâna să plece de la fereastră și a început să 
noteze febril mesajul în codul Morse. Când l-a descifrat, i s-a făcut rău, de 


parcă stomacul îi era plin cu viermi care se zvârcoleau. A împins mesajul 
să-l vadă şi Alphonse. 


Toate oile sunt la locul lor. De unde ştii că lupii au intrat în stână ? 


— Fir-ar să fie! a exclamat el, aplecându-se peste umărul ei. Chiar nu-și 
dau seama că SD a penetrat reţeaua? 
Innebunită, Rose a trimis încă un mesaj: 


Acum câteva zile, am văzut cum Magicianul și Sporran au fost luaţi din 
țarc. 


Au mai trecut câteva minute până când a venit mesajul de răspuns. 
Negativ. Sporran și Magicianul au rămas în contact. 


— O, Dumnezeule, a murmurat Rose. Mâinile îi tremurau. 

— Naiba să-i ia! a exclamat Alphonse. 'Ticăloşii ăia de la SD i-au forţat 
pe operatorii voştri să le dea cheile de securitate, şi acum folosesc staţia, 
prefăcându-se că sunt agenţi britanici. 

— Nu! a protestat Rose şi s-a întors spre el. O cunosc bine pe Sporran. 
Nu le-ar da niciodată cheile ei. 

Rose a trimis încă un mesaj către Centrală. 


Aveţi confirmarea că toate cheile de securitate ale lui Sporran sunt în 
ordine? 


Au trecut douăzeci de minute. Rose era tot mai neliniştită. Își închipuia 
cum cei de la Centrală caută prin mesajele mai vechi. Impulsurile intrate în 
căști au făcut-o să tresară. A transcris grăbită mesajul, apoi s-a prăbușit pe 
speteaza scaunului. 


Afirmativ. Lupii au intrat în stâna doctorului. Aşteptaţi noi ordine. 


— Cineva de la Centrală n-a verificat cheile de securitate, a spus 
Alphonse. 

Mâna lui Rose tremura pe clapeta telegrafului. 

— Cum de s-a putut întâmplat aşa ceva? 


Alphonse îşi scărpina barba. 

— Astă-primăvară, operatorul meu radio a fost prins, şi contraspionajul 
de la SD a comunicat cu Centrala de la Londra. Era cât pe ce să mă atragă 
într-o capcană. Poate că operatoarea ta le-a dat prima cheie când a fost 
torturată, dar nu le-a dat-o și pe a doua, şi i-a încurcat pe cei de la Londra. 
Oricum, a fost o breșă de securitate. 

Rose și-a imaginat-o Muriel torturată și a simţit un pumnal în inimă. 

— Nu mai contează, a spus Alphonse. Ai făcut o treabă nemaipomenită, 
Libelulo. Ai reuşit să nu cazi în mâinile lor, ai mers trei sute de kilometri pe 
bicicletă — fără să dai nas în nas cu dușmanul — doar ca să găseşti o staţie 
radio, și ai alertat Centrala. Și mai ales, ai salvat viaţa multor agenți. 

Ochii lui Rose s-au umplut de lacrimi. Nu simţea ușurare, și nici 
satisfacție sau mândrie pentru că îi făcuse pe cei de la Centrală să-și dea 
seama că rețeaua fusese compromisă. În adâncul sufletului, era mulțumită 
că aveau să fie salvate viețile unor agenţi, dar cu toate astea nu se putea 
gândi decât la cei care nu mai erau. Şi-a şters lacrimile şi a așteptat să 
primească ordine. Până a doua zi dimineaţa, nu a sosit nici unul. 


CAPITOLUL 35 
Montluçon, Franţa — 5 iulie 1943 


În claustru, un portic de piatră cu bolte arcuite care se întindea de-a 
lungul zidurilor mănăstirii, Rose şi Alphonse meștereau la bicicleta ei. 
Coşul de răchită, care fusese numai bun pentru geanta cu cosmetice, nu era 
nici pe departe atât de rezistent încât să susţină cele treisprezece kilograme 
ale geamantanului în care se afla stația radio. Așa că cei doi au montat un 
suport de metal care stătea perpendicular pe apărătoarea roții din spate. 
Suportul, dăruit de sora Simone, fusese luat de la o bicicletă stricată care 
ruginea în pivniţa mănăstirii. 

Rose a aruncat o cheie franceză în cutia cu scule, a așezat geamantanul 
pe suport — pentru a-i proba rezistența —, apoi a pus deasupra geanta cu 
cosmetice. 

— Cred că o să ţină, a spus ea, legând bagajul cu niște chingi. 


— Bravo, a zis Alphonse inspectând încărcătura. 

Rose şi-a netezit cu mâinile fusta, recunoscătoare călugărițelor care îi 
spălaseră și îi călcaseră hainele. 

— Eşti sigur că nu-ţi mai trebuie staţia radio? 

— Non, a zis Alphonse. Mai avem una. În afară de asta, prefer să 
comunic cu Londra prin liniile clandestine de curierat către Elveţia. 

Trecuseră cinci zile de când Rose informase Londra de infiltrările SD- 
ului. Centrala SOE se oferise să îi ducă pe Rose, Alphonse și pe oamenii săi 
din reţeaua Pimento înapoi în Anglia cu un avion RAF Hudson, ce urma să 
aterizeze pe un câmp de lângă Angers“5. S-a dovedit că și reţeaua lui 
Alphonse suferise o lovitură. Pe lângă operatorul radio, fuseseră prinse de 
curând mai multe persoane de legătură. Alphonse, care avea o logodnică 
acasă, a acceptat oferta. Rose însă a refuzat-o. 


46. Localitate în vestul Franţei, la 300 de km de Paris. 


Eu nu mai am pe nimeni acasă, şi-a spus ea în gând. Într-un colţ al inimii 
trăia speranţa că Lazare făcuse ceva ca să nu fie prins și că prietenii ei erau 
în viaţă. La început, Centrala a respins propunerea lui Rose de a se întoarce 
la Paris cu misiunea de organizator al propriei reţele. Rose însă a rămas pe 
poziţie. După mai multe schimburi de mesaje destul de dure, cei de la 
Centrală au acceptat în final ca Rose să conducă o organizație în 
Valmondois, la patruzeci de kilometri de Paris, cu scopul de a livra arme 
către Rezistenţa Franceză. Din păcate, după prăbușirea reţelelor SOE din 
Paris, Centrala nu era în măsură să precizeze când anume aveau să i se 
alăture alți agenţi. Așadar, Rose urma să îndeplinească nu doar rolul de 
organizator, ci şi pe acelea de curier și operator radio. După câte se părea, 
avea să fie şi agent secret, și singurul administrator al propriei reţele, cu 
numele de Libelula. 

— Încă nu e prea târziu să vii cu mine, a spus Alphonse, pregătindu-se să 
plece. După ce scade valul de arestări, te poţi întoarce oricând. Eu am de 
gând să revin în câteva luni şi să rămân până la eliberarea Franţei. 

Rose a clătinat din cap. 

— Asta nu înseamnă că renunţi, a insistat el. Te retragi doar o vreme 
dintr-o bătălie ce nu poate fi câştigată — ca să câștigi războiul ăsta blestemat. 


— Inima îmi spune că trebuie să rămân aici, a spus Rose. 

— Dar mintea ta ce zice? 

— Acelaşi lucru, a minţit Rose. 

— Bine, a zis Alphonse, aparent mulţumit de răspuns. Mult noroc! 

Rose i-a strâns mâna. 

— Şi ţie! 

Alphonse a părăsit claustrul, zgomotul ghetelor sale pierzându-se pe 
pardoseala de piatră. 

Rose le-a găsit pe Simone și Justine îngrijind grădina de legume, aflată 
pe o palmă de pământ din spatele mănăstirii. Le-a mulțumit pentru că i-au 
oferit hrană, adăpost, suportul de bicicletă şi, mai presus de toate, pentru că 
l-au găsit pe Alphonse. 

— M-aţi ajutat să salvez nişte vieţi, a spus Rose. Aș vrea să pot face şi eu 
ceva pentru voi. 

— Ai făcut deja, a spus sora Simone zâmbind și cu obrajii încreţiţi de 
câteva riduri uşoare. Ajuţi Franţa să-și recapete libertatea. 

Justine a dus mâna la cruciulița de lemn pe care o purta la gât prinsă de 
un Șnur. 

— Dumnezeu să te apere în primejdii. 

— Merci, a zis Rose şi s-a urcat pe bicicletă. 

A părăsit mănăstirea cu sufletul greu. N-am să le mai văd niciodată. 

A străbătut oraşul, obișnuindu-se încet cu greutatea adăugată de staţia 
radio, care era o treime din cea a lui Rose. Bicicleta era dificil de stăpânit în 
curbe, dar chiar şi pe teren plat îi era greu să prindă viteză cu picioarele care 
o dureau. Rose ştia însă că adevărata problemă urma să apară pe pantele 
dealurilor. A strâns mai tare ghidonul cu palmele bătătorite de băşicile care 
începuseră să se vindece, hotărâtă să-şi facă griji mai târziu, când ajungea la 
ele. 

La periferia orașului, din fabrica de anvelope Dunlop ieşea acelaşi fum 
negru. Rose s-a gândit la francezii care trudeau pentru nazişti aproape ca 
nişte sclavi în cadrul unei contract păgubos. Și-a reamintit de cererea pe 
care o făcuse în ultimul ei mesaj către Londra. 


Fabrica de anvelope din Montluçon sub control inamic. Solicit 


bombardament aerian. Libelula 


47. Fabrica de anvelope Dunlop a fost ocupată de germani, deși Montluçon se afla în zona liberă. 


Spera ca solicitarea să fie luată în serios. Cu toate că un asemenea raid 
putea provoca victime în rândul francezilor, era cu mult mai grav dacă 
maşina de război a lui Hitler era în continuare aprovizionată cu anvelope, 
ceea ce ar fi prelungit astfel războiul și ar fi crescut numărul pierderilor din 
rândul Aliaților. 

Drumul de întoarcere avea s-o ducă pe Rose cam prin aceleași sate și 
oraşe, dar cu unele schimbări însemnate. Urma să facă drumul în trei zile, şi 
nu în două, și să-și petreacă noaptea în locuri sigure, mulțumită surorii 
Simone și rețelei sale catolice. S-a dovedit că Simone avea mult mai multe 
legături decât crezuse Rose la început. Cât stătuse la ea, aflase că surorile 
din mănăstire adăpostiseră piloți britanici doborâţi, care porniseră apoi pe 
rutele de evacuare către Spania. Pe deasupra, călugărițele ascundeau deseori 
familii de evrei care încercau să ajungă în Elveţia. Îşi dorea ca şi părinţii lui 
Lazare să fi căutat refugiu la sora Simone. Unde ești, Lazare? I s-a strâns 
inima. Rose a apăsat din greu pe pedale, simțind arsuri în coapse. 

În primele două zile, Rose a mers spre nord pe cât posibil pe drumuri 
lăturalnice pentru a scăpa de barajele rutiere. De data asta era mai bine 
pregătită, pentru că sora Simone îi dăduse pâine, prune, o bucată mare de 
brânză și un burduf din piele umplut cu apă. Noaptea a dormit în refugiul 
oferit de pivnițele din mănăstiri, întâi în Saint-Martin-d” Auxigny, apoi în 
Puiseaux. Și cu toate astea, îşi simţea picioarele zvâcnind. Pe şira spinării, 
de sus și până jos, mușchii erau plini de noduri. Pe dealuri era cel mai greu, 
pentru că trebuia să coboare din şa și să împingă bicicleta încărcată. Căldura 
zilelor de vară o moleşea. Pulpele o dureau, și la fiecare pas îşi încorda 
voinţa să urce panta, încercând în tot acest timp să nu se gândească la cei 
aproape o sută de kilometri pe care trebuia să îi străbată în fiecare zi sau, și 
mai rău, că întregul drum de la Montluçon la Valmondois avea peste trei 
sute de kilometri. 

În cea de-a treia zi, și ultima, a făcut o oprire înainte de prânz în 
Champcueil, lângă un râuleţ mai ferit. A băut apă cu înghiţituri mari și a 
mâncat ultima prună, simțind pe limbă cum îi explodează gustul dulce. 


Locul era plin de copaci şi nu se vedea nici o casă prin apropiere, aşa că s-a 
dezbrăcat şi a intrat în apă. Undele reci i-au alinat tălpile care o ardeau și i- 
au masat picioarele care o dureau. În minte i-a apărut imaginea mamei când 
o învăţa să înoate în apa aproape îngheţată a lacului din Londra. 

— N-o să mă dau bătută, mamă, a şoptit Rose și s-a scufundat cu totul în 
râu. 

După ce s-a scăldat, s-a așezat pe malul nisipos ca să se usuce la soare, 
apoi s-a îmbrăcat. Când s-a pregătit să plece, a șovăit o clipă în timp ce 
verifica dacă bagajul era bine prins în chingi. Trebuie să arăt ca o fetișcană 
care se plimbă prin sat. A scos trusa şi şi-a dat cu puţină pudră, ruj și câteva 
picături de parfum pe gât şi la încheieturile mâinii. Cu trupul și spiritul 
înviorate, cel puţin pentru moment, Rose s-a urcat pe bicicletă şi a pornit iar 
la drum. 

După vreo trei kilometri de pedalat, în timp ce lua o curbă strânsă, a 
văzut un camion militar german care bloca drumul. Lui Rose a început să-i 
bată inima nebunește. S-a uitat în jur după un loc unde să întoarcă, dar era 
prea târziu. Un soldat cu puşca la umăr, postat pe malul nisipos, a ridicat 
mâna. 

— Halt! 

Lui Rose i s-a uscat gura. Și-a încleştat mâinile pe ghidon ca să nu îi 
tremure brațele. Rămâi calmă. 

Soldatul și-a potrivit casca și a ieşit în drum. 

Rose a încetinit, apoi s-a oprit. 

— Bonjour, a zis ea, prefăcându-se uşurată să ia o pauză de la pedalat. 

Soldatul, un tânăr cu ochi albaştri de vreo nouăsprezece sau douăzeci de 
ani, judecând după faţa lui curată, fără tuleie, a strâns mai tare cureaua 
armei. 

— Papiers, mademoiselle. 

Rose a zâmbit. 

— Vorbeşti franceza? 

— Oui, a spus el abrupt. Papiers. 

Rose şi-a scos documentele din poşeta pusă în coșul din faţă şi le-a întins 
soldatului, care le-a cercetat. Stând cu picioarele de-o parte şi alta a 
bicicletei, ea şi-a tras puţin fusta în sus şi s-a frecat la un genunchi. Ochii 


soldatului i-au urmărit mișcările. 

Apoi, Rose a apucat un nasture de la bluză și a fluturat materialul 
mătăsos, ca pentru a se răcori. 

Soldatul i-a înapoiat actele. Și-a dat casca pe spate și s-a şters cu mâneca 
pe frunte. 

— Ce este în geamantan? 

Un val de frică a inundat-o din cap până în picioare. A mijit ochii spre el, 
aţintindu-şi privirea spre mărul lui Adam. Trage-i un pumn zdravăn în 
laringe, l-a auzit răstindu-se în minte pe locotenentul Clarke. A ignorat 
vocea instructorului de lupte, știind că n-ar putea vreodată să câștige în 
lupta cu un soldat, mai ales fără armă. 

— O staţie radio, a zis Rose calmă. 

Soldatul a ridicat din sprâncene. 

— Tocmai mă duceam să contactez cartierul general al inamicului, a spus 
ea, şi s-a aplecat în faţă, micșorând distanţa dintre ei. Sunt spioană. 

Ochii lui s-au îmblânzit. Pe faţă i s-a întins un zâmbet larg. 

Rose a chicotit. Soldatul a râs. 

Ea și-a ridicat încheietura mâinii spre nasul soldatului. 

— Miroase. 

Neamţul a şovăit. 

— Haide, a zis ea. 

Soldatul a adulmecat, cu faţa aplecată asupra braţului ei. 

— Frumos! 

— Vând cosmetice. Rose a coborât de pe bicicletă, a sprijinit-o cu cricul 
şi a deschis geanta cu cosmetice. S-a dus la soldat: De unde eşti? 

Soldatul s-a uitat în spate, parcă de teamă să nu apară comandantul din 
clipă în clipă. 

— Hamburg. 

— Poate că soţia ta și-ar dori un parfum, a spus ea în timp ce îi arăta 
mostrele. 

— Nu sunt însurat, a spus el, aparent amuzat. 

Rose l-a privit. A închis cutia și a făcut un pas spre el, încercând să-și 
învingă repulsia. 

— Cum te numeşti? 


— Otto, a zis el, timid. Dar tu? 

— Tocmai te-ai uitat pe hârtiile mele, a spus Rose și şi-a aranjat părul. Ai 
uitat deja? 

Soldatul s-a făcut roşu la faţă. Rose a zâmbit. 

— Aline. 

— Treci des pe aici, Aline? 

— De câteva ori pe săptămână. Unde eşti încartiruit? 

— Mennecy, a zis el, aranjându-și arma pe umăr. La douăzeci de minute 
spre nord, cu bicicleta. De regulă, sunt liber seara. În sat este o cafenea, 
poate îţi faci timp să vii şi tu. 

— O invitaţie minunată, a spus Rose, cântărind propunerea neamţului în 
timp ce lega geanta cu cosmetice pe suportul bicicletei. Și-a ridicat fusta, 
dezgolindu-și coapsa, și a urcat pe bicicletă. 

Soldatul a pus mâna pe ghidon. 

— Diseară, ce zici? 

— Mi-ar plăcea, dar trebuie să duc nişte cosmetice unei doamne din 
Paris. 

El s-a încruntat. 

— Dar vineri seara sunt liberă, a adăugat ea. 

Soldatul a zâmbit mulțumit. Se auzi zgomotul unei maşini care se 
apropia. El a luat mâna de pe bicicletă. 

— Au revoir, Otto. 

Rose a început să pedaleze, făcând tot posibilul să ascundă oboseala 
picioarelor, pricinuită de greutatea transmiţătorului. 

— Pe vineri, a strigat soldatul. 

Rose a fluturat mâna. Slavă Domnului că n-a vrut să pară idiot dacă-mi 
verifica valiza. A început să ia viteză, dorind să se îndepărteze cât mai mult 
de punctul de control. Inima i se zbătea în piept. Simţea prin vine un 
amestec de dezgust și încredere de sine. A reluat în minte momentul în care 
căutase febril o soluţie să nu deschidă geamantanul în faţa soldatului. Nu 
pentru că ar fi știut cum să flirteze cu bărbaţi. Și nici nu credea că ea, o 
femeie micuță, cu forme puţin prea rotunjite, putea suci minţile bărbaţilor. 
Stratagema cu care să-l păcălească pe soldat i-a venit dintr-o amintire cu 
fratele ei, ascunsă adânc în memorie. 


Într-o sâmbătă de noiembrie înainte de noaptea lui Guy Fawkes%5, pe 
vremea când Rose şi fratele ei erau la gimnaziu, Charlie a coborât în fugă 
din camera lui cu o cutie de pantofi la subraţ. „Ce e în cutie?“ întrebase 
mama, care mesteca într-o oală cu ovăz. „Artificii!“ a exclamat Charlie. 
„Mă duc să aprind focul!“ Mama și-a pus mâinile în șold şi a spus: „Zău, 
Charlie. Ce-ai înăuntru?“ Charlie a întins cutia spre ea și a întrebat: „Vrei să 
vezi un şoarece?“ Mama a ţipat și i-a spus să arunce animalul departe de 
casă. Rose şi-a tras o haină pe ea și l-a însoţit pe Charlie până la un parc 
plin de copaci. Când fratele său a pus cutia pe pământ, Rose era pregătită să 
fugă în eventualitatea că micul rozător o lua spre ea. Charlie însă a zâmbit 
larg și a scos din cutie pachetele de artificii. Rose a rămas cu gura căscată. 
Charlie i-a întins surorii sale o cutie cu chibrituri, ca să aprindă primul rând 
de artificii; îi făcea această onoare, ca să-i cumpere tăcerea asupra micului 
său plan. Rose, care se simţea cuprinsă de entuziasm, a aprins fitilul. În 
timp ce nenumărate artificii bubuiau în parc, ea se întreba de ce mama 
renunțase să controleze cutia cu pantofi când Charlie îi spusese de- 
adevăratelea ce ascundea în cutie. Şi, pur şi simplu, el nu minţise în nici un 
fel, doar o întrebase pe mama dacă vrea să vadă un şoarece. 


48. Sărbătoare ce comemorează încercarea eşuată de asasinare în 1605 a regelui Angliei James I 
de către un grup de complotiști conduși de Guy Fawkes. In seara de 5 noiembrie se aprind ruguri și 
focuri de artificii. 


Uneori, înșelătoria cea mai bună este să spui adevărul. Rose se lăsa tare 
în pedale ca să-și consume adrenalina. Mulţumesc, dragul meu Charlie. A 
mers hotărâtă înainte, convinsă, pentru prima dată de când aterizase în 
Franţa, că era capabilă să fie nu numai un agent isteţ, ci şi un organizator de 
reţea priceput. 

La apusul soarelui, Rose a ajuns în Valmondois, o comunitate cu câteva 
sute de locuitori, judecând după cât de mare era centrul acesteia. Sleită de 
puteri, a tras din greu să străbată străzile pietruite, care îi zgâlțâiau trupul ca 
pe un glob de zăpadă întors. Zgomotul apei curgătoare a însoțit-o până la o 
moară abandonată, care semăna cu cea descrisă de Claudius înainte să plece 
din catacombe. Clădirea de piatră cu trei niveluri dădea spre râu. O roată 
stricată, folosită mai demult să pună în mișcare moara, zăcea îngropată sub 
buşteni şi moloz. Toate ferestrele, inclusiv cea de la ușa din faţă, erau 


astupate cu scânduri. Rose s-a dat jos de pe bicicletă, cu dureri care-i 
săgetau șira spinării şi genunchii. S-a chinuit să-și îndrepte spatele, 
înţepenit după ore întregi de stat aplecată peste ghidon, şi a împins bicicleta 
până în spatele clădirii. A găsit o ușă de serviciu încuiată. A bătut în ea și a 
aşteptat. Nici un răspuns. Se lăsa noaptea, și ea nu avea unde să stea, aşa că 
a deschis încuietoarea cu acele de păr. Când a pășit înăuntru, un loc 
întunecat şi umed, a simţit metalul rece al unui pistol la tâmplă. 

Rose a încremenit. 

— ÎI caut pe Claudius, a spus ea, cu inima zvâcnindu-i în piept. 

Răceala metalului a dispărut. 

— Mon Dieu, a zis o voce cunoscută. Era cât pe ce să te ucid! 

Rose a răsuflat uşurată. O flacără de chibrit. Claudius a aprins felinarul, 
care a aruncat o lumină roșiatică asupra încăperii, unde se vedeau o masă, 
scaune şi mai multe paturi de campanie care îi dădeau aerul unui adăpost 
pentru oameni fără căpătâi. Claudius a strâns-o în braţe şi a sărutat-o pe 
amândoi obrajii. A adus bicicleta înăuntru și a tras zăvorul. 

Rose s-a prăbuşit pe un scaun. Claudius s-a aşezat și el, scoțându-și 
basca. Lumina felinarului strălucea pe capul lui pleşuv. 

— Ai luat legătura cu Londra? 

— Oui, a zis Rose. 

El i-a întins o sticlă de vin umplută pe jumătate. Rose a dus-o la gură. 
Vinul avea un gust amar și înţepător care îi amintea de oţetul diluat. Cu 
toate acestea, a mai luat o înghiţitură, apoi i-a povestit totul — drumul pe 
bicicletă, sora Simone, găsirea lui Alphonse, contactele cu Centrala SOE și 
refuzul de a fi retrasă din Franţa cu un avion Hudson. 

— De ce te-ai întors? a întrebat el. 

— Am făcut rost de o staţie radio, a spus Rose arătând cu mâna spre 
geamantanul de pe bicicletă. Şi am fost promovată. 

Claudius şi-a scărpinat un perciun stufos. 

— Sunt şefa unei reţele care trebuie să livreze arme Rezistenței Franceze, 
a spus Rose. Asta înseamnă că o să am nevoie de ajutorul tău, doar dacă te 
mai ocupi încă să recrutezi oameni şi să primeşti armament. 

— Fireşte, a zis Claudius zâmbind. Dar tot era mai bine dacă te întorceai 
acasă. 


Nu pot să plec, şi-a spus Rose în gând. A mai luat o gură de vin, 
pregătindu-se pentru întrebarea pe care voia să i-o pună lui Claudius din 
clipa când îl văzuse. Arsura i-a alunecat pe gât și s-a oprit în stomac. L-a 
privit, rugându-se ca el să îi spună cuvintele pe care tânjea să le audă. 

— Vreo veste de la Lazare? 

Claudius şi-a coborât privirea. 

Rose a rămas fără aer. 

— L-au prins. 

Un junghi i-a străpuns inima. 

— E în viaţă? 

— Nu ştiu. 

— Unde l-au dus? a întrebat ea cu un glas tremurat. 

Claudius a scos o ţigară din buzunarul de la piept, dar fără să o aprindă. 

— Cartierul general din Paris al SD. 

Nu! Rose a încercat să se ridice în picioare, dar picioarele au lăsat-o. 

— Trebuie să facem ceva! a strigat ea. 

— Sediul este bine păzit. Ar fi sinucidere curată să încercăm să-l scoatem 
de acolo, a spus Claudius, și în ochi i-au apărut lacrimi. Lazare se află în 
mâinile lui Dumnezeu. Trebuie să avem credinţă că va supravieţui. 

Rose abia mai respira. 

— O să luptăm mai departe, până când Franţa va fi liberă, şi atunci 
Lazare se va întoarce acasă, a continuat el şi s-au uitat la Rose. Lazare se va 
întoarce. 

Nu! Nu se poate! Visul de a fi din nou alături de Lazare s-a prăbușit la 
picioarele ei ca un val de disperare. 

Ştia că şansele de supraviețuire într-un lagăr german de deţinuţi, 
presupunând că SD-ul nu îl executa după ce scotea de la el informaţii prin 
tortură, erau în cel mai bun caz foarte slabe. 

Un val de greață i s-a ridicat până în gât. Lovită de durere şi distrusă 
sufletește, şi-a luat capul în mâini și a început să plângă. 


PARTEA A III-A 
L'EMPRISONNEMENT 


CAPITOLUL 36 
Amiens, Franţa — 10 decembrie 1943 


Lazare s-a prins de gratiile celulei, care i-au dat fiori reci în palme. Mâna 
mutilată şi-o simţea goală, cu toate că proteza îi fusese aruncată acum 
câteva luni. Coridorul aripii de nord a închisorii din Amiens abia era 
luminat de becurile slabe prinse de tavan într-un grilaj de metal. Frigul și 
umezeala din corpul închisorii aduceau aminte de camera frigorifică a unui 
abator, iar aerul duhnea a urină și excremente. A încercat să se uite printre 
gratii, dar nu a văzut nici urmă de paznic. 

Felix s-a ridicat de pe pat, a traversat celula de trei metri pe trei și i-a 
şoptit lui Lazare: 

— Acuşi o să apară. 

O durere rău-prevestitoare l-a înţepat în stomac. 

Alături de alți membri ai Rezistenței Franceze, Lazare și Felix fuseseră 
duşi la închisoarea din Amiens, la o sută douăzeci kilometri de Paris, după 
ce înduraseră două săptămâni de tortură fizică şi psihică la sediul de pe 
Avenue Foch al naziștilor. Pieptul şi spatele lui Lazare erau pline de 
cicatrici, lăsate de bătăile repetate cu lanţul și de manevrele de nedescris 
făcute cu instrumentele dentare. Nu mai putea ridica braţele deasupra 
capului decât puţin, din cauză că umerii i se dislocaseră când fusese legat cu 
frânghie și atâmat de cârligul din tavan ca o halcă de vită pusă la uscat. 
Deşi durerea și privarea de somn aproape că-l dăduseră gata, a trecut peste 
toate astea, pentru că mintea și inima se încăpățânau să nu le dea naziștilor 
informaţiile care ar fi compromis și mai mult reţelele franceze şi, mai 


presus de toate, i-ar fi condus la Rose. 

Lazare era sigur că nici Felix nu vorbise. Ba chiar părea că reușise să-i 
convingă pe cei din SD că nu era agent SOE; altfel, nu l-ar fi trimis la 
închisoarea din Amiens, folosită de nemți în primul rând pentru membrii 
Rezistenței. Lazare admira loialitatea lui Felix față de Franţa, dar pentru că 
nemții îi considerau teroriști pe partizani, Felix ar fi fost mai în siguranță 
dacă era declarat agent britanic, ceea ce îi dădea o şansă, fie şi infimă, de a 
fi tratat ca prizonier de război. 

După torturile de la sediul SD, Lazare, Felix și câţiva deţinuţi francezi 
fuseseră încătușați și trimiși în camioane germane în afara Parisului. Pentru 
că nu ştiau unde erau duși, printre ei au apărut zvonuri că urmau să fie 
executaţi. Deţinuţii, printre care și Lazare, erau mult prea slăbiţi ca să-și 
facă planuri de evadare, căci în mod sigur ar fi sfârşit secerați de pistoalele 
nemților. Gândul de a fi ciuruit de gloanţe și îngropat într-un şanţ nu-i dădea 
pace lui Lazare. Îmi pare rău, Rose, aş vrea să fi avut o şansă. Şi-a prins 
capul în mâini și s-a rugat ca ea să fie la adăpost undeva, cât mai departe de 
Franţa. 

La câteva ore de la plecarea din Paris, convoiul german oprise într-o mică 
localitate unde se afla o închisoare impunătoare, înconjurată de un zid de 
cărămidă de şase metri. Înăuntru erau trei aripi mari pentru deţinuţi, de care 
erau lipite de-o parte și de alta două gherete pentru paznicii germani. Au 
fost puși să se dezbrace și li s-au dat uniforme cafenii, ca ale celorlalți șapte 
sute de deţinuţi din închisoare. Lazare a fost închis într-o celulă cu Felix și 
Ernest, de unde ieşeau doar o oră pe zi pentru plimbare şi pentru a merge 
când și când la latrină, o baracă din lemn unde se afla o laviță lungă cu 
treizeci de găuri. Mâncarea — adusă de două ori pe zi, dimineaţa şi seara — 
însemna ciorbă de varză stricată și pâine cu adaos de rumeguș. 

Auzind bocănitul unor cizme nemţeşti, lui Lazare i s-a uscat gura. S-a 
uitat spre Felix, care avea ochii injectaţi, și i-a zis: 

— Ne-a sunat ceasul. 

Felix și-a trecu mâna prin părul murdar și a răsuflat adânc. 

Lazare s-a întors și a îngenuncheat lângă Ernest, care fusese prins odată 
cu el în Ableiges, și acum stătea pe pat cu capul plecat. 

Ernest tremura din tot corpul. Braţul care îi fusese frânt de mai multe ori 


în timpul torturilor se vindecase într-o poziție nefirească, cu antebraţul 
îndoit ca o creangă de pom îngreunată de prea mult rod. Cu ajutorul lui 
Felix, Lazare îi pusese oasele la loc pe cât se putuse, cu nişte fâșii de pânză 
în loc de atele. Dar, aşa cum prevăzuse Ernest, SD îi rupsese braţul iar și iar, 
până când masivul luptător din Rezistență ajunsese o umbră a ce fusese 
înainte. 

— Vrei să te ajut să te ridici? a întrebat Lazare. 

— Non, a zis Ernest cu glas răgușit. S-a ţinut de rama patului suprapus ca 
de o cârjă și s-a chinuit să se ridice în picioare. Ochii i s-au umplut de 
lacrimi. 

Lazare i-a pus o mână pe umăr. 

— Îmi pare rău, a scâncit Emest. Când mă torturau, le-am spus unele 
lucruri care... 

— N-ai de ce să te simţi vinovat, a zis Lazare. Gândul la propriile chinuri 
a făcut să-i zvâcnească tâmplele. Toţi avem un punct în care cedăm. Câteva 
zile în plus, și SD-ul m-ar fi înfrânt şi pe mine. Ai făcut cinste Franţei, iar eu 
sunt mândru că am luptat alături de tine. 

Felix i-a strâns lui Ernest mâna. 

— Adieu, a şoptit Ernest. 

În încuietoare s-a auzit zăngănit de cheie. Ernest a tresărit. Uşa celulei a 
fost deschisă de trei gardieni nemți — doi cu mitraliera pe umăr și unul care 
mânuia un baston scurt. Acesta din urmă le-a făcut semn lui Lazare şi Felix 
să se retragă până la peretele din fundul celulei. Felix și Lazare au pus 
mâinile la ceafă și s-au dat înapoi. 

I-au pus cătușele lui Ernest, apoi l-au scos din celulă. Uşa cu gratii s-a 
închis cu zgomot, răsunând de-a lungul coridorului de piatră. 

Pe Lazare l-a cuprins indignarea. S-a repezit spre ușă și s-a prins cu 
mâinile de gratii. În timp ce soldaţii îl escortau pe Ernest în afara clădirii, în 
el creştea un val de mândrie patriotică, îndemnându-l să intoneze strofele 
unui cântec numit Le Chant des Partisans. Înainte de a fi prins, îl ascultase 
la postul Radio Londres — înfiinţat de către Francezii Liberi refugiați din 
zonele ocupate — care era difuzat din Londra de către BBC. Versurile și 
melodia cântecului, care chemau francezii să se ridice la luptă, i se 
întipăriseră în minte și în suflet. Sfidând urmările, Lazare a ridicat glasul și 


a început să cânte. 

— Halt! Soldatul neamt a ridicat bastonul. 

Camarazii lui s-au oprit şi l-au îngrămădit pe Ernest în peretele 
coridorului. 

Lazare a continuat să cânte. Felix şi-a lipit şi el faţa de gratii şi a cântat 
din tot sufletul o strofă. 

Soldatul s-a îndreptat spre uşa celulei și a izbit cu bastonul în gratii. 

— Aufhăren!2% 


49. Încetaţi (germ.). 


Lazare şi Felix s-au dat înapoi, dar au continuat să cânte. Bărbaţii dintr-o 
celulă alăturată au început să strige versurile din următoarea strofă. În scurt 
timp, toţi deţinuţii din aripa închisorii li s-au alăturat, şi vocile lor răsunau 
pe toate coridoarele de piatră. 

Soldatul s-a uitat la ceas, apoi i-a aruncat lui Lazare o privire tăioasă. 

— Ich komme wieder=d, a şuierat el şi le-a făcut semn celorlalți doi să-l 
ducă pe Ernest mai departe. 


50. Mă întorc (germ.). 


Lazare a simţit cum îl cuprinde îndârjirea. Puteţi să ne luați trupul, dar 
nu puteţi să ne luaţi şi sufletul. 

— Vive la France!* a strigat Ernest în timp ce era scos cu forța din 
corpul închisorii. 


51. Trăiască Franţa! (fr.) 


Lazare şi toţi ceilalți au cântat mai departe câteva minute, până când 
dangătul unui clopot din Amiens a anunţat miezul zilei. Glasurile s-au stins. 
La câteva secunde după a douăsprezecea bătaie de clopot, în curte a 
izbucnit o salvă de gloanţe. Lui Lazare i s-au umplut ochii de lacrimi. A 
început să cânte mai departe, dând deţinuţilor curaj pentru încă două strofe 
din Le Chant des Partisans. 


CAPITOLUL 37 


Amiens, Franţa — 20 decembrie 1943 


Bătut şi plin de vânătăi, Lazare a ieşit în curtea Închisorii Amiens. A 
mijit ochii, orbit de razele soarelui. După ce s-a obişnuit cu lumina, a intrat 
în vorbă cu un grup de deţinuţi în căutarea lui Felix. 

Trecuse o săptămână de la executarea lui Ernest, una dintre cele peste 
zece execuţii care avuseseră loc de la sosirea în închisoare. După cât se 
părea, nu exista nici o regulă după care nemţii alegeau pe cine să condamne 
la moarte. Dacă vreunul dintre ei ar fi trebuit cruțat de nazişti, Ernest era 
acela, credea Lazare. La urma urmei, bărbatul cedase în urma torturilor și le 
dăduse unele informaţii. Aștia vor să trăim în teroare, întrebându-ne cui îi 
va veni rândul să moară. 

După ce fusese executat Ernest, gardianul cu baston se întorsese cu alţi 
şase paznici. Consideraţi instigatori, Lazare și Felix au fost separați. Cu 
cătușe la mâini, Felix a fost târât într-o altă aripă în care se găsea un grup de 
celule izolate. A fost trântit pe podeaua de beton de către paznicii care i-au 
legat încheieturile mâinilor și gleznele cu palmele lor transpirate, apoi l-au 
bătut cu cruzime pe spate şi peste picioare. 

Nu mai era în stare să meargă şi a zăcut pe o saltea o zi întreagă. Când s-a 
simţit mai în putere, s-a târât până la farfuria de cositor cu mâncare lăsată 
lângă ușa celulei. S-a forțat să mănânce, înghițind cu noduri varza stricată. 
Pe măsură ce zilele treceau, umflăturile din genunchi au început să dea 
înapoi; până la urmă, a reușit să stea în picioare, și apoi să meargă. I-a 
trebuit o săptămână ca să se întremeze, timp în care a retrăit momentele 
petrecute alături de Rose. Amintirile despre familiile lor. 'Timbrul 
convingător al glasului ei. Atingerile ei care îl tulburau. Visa că Rose s-a 
refugiat în Marea Britanie, unde putea să aibă o viaţă lungă și fericită. 

Lazare şi-a alungat gândurile despre viitorul său pierdut și a ieşit în curte. 
L-a găsit pe Felix cu ochii învinețiţi, așezat pe pământ lângă latrină. L-a 
întâmpinat cu un zâmbet larg, lăsând la vedere lipsa dintelui din faţă. 

— Eşti în viaţă! 

Lazare s-a aşezat lângă el, schimonosit de durerea ascuţită din tendoane, 
apoi şi-a masat picioarele. 

— Arăţi de parcă te-au înmuiat un pic, a zis Felix. 


Lazare a încuviinţat, apoi l-a întrebat: 

— Eşti bine? 

— O să-mi revin, a zis Felix şi a smuls un fir din iarba veştejită, 
răsucindu-l între degete. Mai mulţi soldaţi înarmaţi cu mitraliere stăteau de 
pază în jurul zidului înalt de şase metri. Un grup de ofițeri naziști fumau 
lângă o gheretă a paznicilor. 

Felix a lovit uşor cu piciorul gheata lui Lazare. 

— Se aude că Italia a semnat armistițiul cu Aliaţii și a întors armele, că a 
declarat război Germaniei. 

— Când? a întrebat Lazare. 

— Acum câteva luni. 

Lazare a tresărit. Cât de rupți suntem de restul lumii. 

— Dacă zvonurile sunt adevărate, a continuat Felix, înseamnă că este 
doar o chestiune de timp până la o invazie a Aliaților. 

În Lazare s-a aprins o fărâmă de speranţă. 

— Trebuie să rezistăm până la eliberarea Franţei! 

— E posibil să dureze luni de zile, a zis Felix. 

— Poate un an sau chiar mai mult, a adăugat Lazare. 

Imaginea lui Maman și Papa, aflaţi undeva într-un lagăr de muncă nazist, 
i-a trecut fulgerător prin faţa ochilor. Vă rog, rămâneți în viață. 

În ciuda durerilor şi junghiurilor de foame, zvonurile l-au înviorat. L-a 
rugat pe Felix să facă împreună câţiva pași în jurul curţii; nu îşi revenise 
încă după bătaia îndurată, își târa încet picioarele. 

— Eu sunt în clădirea de acolo, a zis Felix arătând spre una din aripile 
închisorii. 

— Câţi mai sunt cu tine? 

— Doi. Amândoi din Rezistență. 

— La fel ca tine? a întrebat Lazare. 

— Bineînţeles, a zis Felix, zâmbind ușor. Dar tu? 

— Sunt singur în celulă. Dar cu atâtea camioane care aduc deţinuţi 
întruna, n-o să dureze mult până când celula mea se va umple, ca și 
închisoarea. 

— Pentru că te-a pus naiba să cânţi. Cine ar vrea să doarmă alături de 
unul care cântă fals! 


— O să mai lucrez la asta, a zis Lazare, recunoscător pentru încercarea 
lui Felix de a-i descreţi fruntea; în mod ciudat, îl făcea să se simtă om ca 
toți ceilalți, ceea ce nu i se mai întâmplase de la capturarea sa. 

Au făcut mai multe ture prin curte. După aproape o oră, Lazare se aştepta 
ca paznicii să îi trimită înapoi în celule; în schimb, şi alți deținuți au primit 
ordin să iasă din clădirile închisorii și să se alinieze în curte. Din gherete au 
apărut mai mulţi paznici, înarmaţi cu puști sau mitraliere, care au ocupat 
poziţii de-a lungul zidurilor. În curând, prizonierii au fost aliniaţi în rânduri 
strânse, umăr la umăr. 

Felix a simţit un nod în stomac. 

— Ceva e în neregulă, i-a șoptit el lui Felix, aflat lângă el, care a 
încuviinţat. 

Un ofiţer SS, purtând cizme lustruite și o caschetă cu emblema de argint 
cu cap de mort, a ieșit dintr-o gheretă și a urcat pe un mic podium de lemn. 
A aruncat o privire asupra deţinuţilor, apoi a dus la gură un megafon. În 
curte s-a făcut liniște. 

— Prin ordinul dat de Drittes Reich22, a început ofiţerul, vorbind în limba 
franceză, următorii deţinuţi vor fi executaţi la ora douăsprezece, în ziua de 
nouăsprezece februarie, 1944. 


52. Al Treilea Imperiu — denumire purtată de statul german între 1933 şi 1945, când Adolf Hitler 
şi partidul nazist au preluat puterea. 


— Mon Dieu, a zis Felix în şoaptă. Vor să-i lase pe aceşti nefericiţi să 
aştepte două luni plutonul de execuţie. 

Pe Lazare l-a cuprins furia. 

— Jules Gagneux, a strigat ofiţerul, Édouard Proulx, Henri Fortier... 

Lazare şi-a strâns pumnii. 

Cu voce răsunătoare, ofițerul a continuat să citească numele: 

— Pierre Baudin, Fernand Macon... 

Un deținut aflat cu două rânduri în fața lui Lazare a căzut în genunchi. 
Un paznic s-a năpustit spre el, cu pușca la ochi. Deţinuţii aflați lângă bărbat 
l-au ridicat în picioare. 

— Etienne Thibault, Francis Neuville, Felix Renaud... 

Lui Lazare i-a tresărit inima. 


— Ticăloșii, a zis Felix încet, cu capul ridicat. 

Minutele treceau, și ofițerul citea mai departe, nume după nume. O să ne 
împuște pe toţi? Lui Lazare i s-a pus un nod în gât. A ridicat privirea spre 
cerul mânjit cu nori cenușii și a aşteptat să-și audă numele. 


CAPITOLUL 38 
Valmondois, Franţa — 27 decembrie 1943 


În hambarul părăsit, Rose făcea inventarul containerelor parașutate de 
RAF: cutii cu explozibili, câteva zeci de grenade, patruzeci de pistoale- 
mitralieră Sten, treizeci şi şase de revolvere, douăzeci de puşti și cutii cu 
muniţie. Avem destul armament ca să învingem plutoane întregi de soldați 
Wehrmacht. Transformat în depozit britanic de materiale militare, hambarul 
era folosit pentru a înarma Rezistenţa Franceză în vederea viitoarei invazii 
aliate. Forţele armate britanice, americane şi canadiene acționau deja pentru 
a împinge înapoi valul nazist din Italia. Dar când și unde avea să aibă loc 
invadarea Franţei rămânea incert, dat fiind că armatele lui Hitler controlau 
țara şi graniţele. 

După ce Rose a sosit în Valmondois, SOE i-a respins cererile de a-i 
trimite agenţi. Așa că ea acţiona ca organizator, curier și transmisionist la 
un loc pentru propria reţea, Libelula. Pregătise mai multe paraşutări ale 
RAF de materiale pe care Claudius și oamenii lui le preluau din punctele de 
aterizare şi le duceau pe ascuns în zone îndepărtate din ţară. În ultimele 
câteva luni, nu doar că introdusese cantități mari de armament britanic, dar 
şi recrutase cu ajutorul lui Claudius peste șaptezeci de luptători pentru 
Rezistență, cei mai mulți dintre ei fermieri care, după izbucnirea războiului 
în Europa, fuseseră reformaţi ca fiind prea bătrâni sau inapti să lupte în 
armata franceză. 

Din toate punctele de vedere, Rose era factorul catalizator în refacerea 
reţelei decimate a lui Claudius, ca o pasăre Phoenix ce renaşte din propria 
cenușă. În ultimele câteva luni, Rose condusese mai multe misiuni de 
sabotaj asupra liniilor de cale ferată și a unui podeţ între Paris și 
Compiegne, întârziind trimiterea în Germania a proviziilor de alimente 


rechizionate din Franţa. Rose era de părere că misiunea ei cea mai 
importantă era una la care nu participase direct. In septembrie, primise un 
mesaj cifrat de la Centrala SOE, cu doar câteva cuvinte: 


Anvelopele din Montluçon sunt dezumflate. 


A fost şocată, pentru că uitase de solicitarea pe care o făcuse pentru 
bombardarea fabricii de anvelope Dunlop din Montlucon, controlată de 
nemți. Se întreba dacă raidul avusese loc ca urmare a cererii sale, sau dacă 
bombardamentul fusese deja plănuit, iar Centrala a informat-o doar pentru 
că solicitase același lucru. Probabil că n-o să aflu niciodată. Se simţea 
ușurată ştiind că armata germană nu mai putea să-şi doteze avioanele și 
vehiculele cu anvelope franțuzești, dar, cu toate acestea, o durea sufletul la 
gândul că muriseră şi muncitorii forţaţi de naziști să lucreze în fabrică. 
„Ai făcut ce trebuia“, o liniştise Claudius. „Asta o să scurteze războiul şi o 
să salveze multe vieţi.“ Îi era recunoscătoare pentru aceste cuvinte, însă se 
cutremura când se gândea la moartea oamenilor nevinovaţi, aşa cum 
fuseseră şi mama, și tata. 


53. În timpul bombardamentului din 12-16 septembrie 1943 au murit treizeci și șase de persoane 
şi au fost rănite peste două sute, toate personal civil. 


Rose nu era încântată de această izbândă. Părinţii şi fratele ei ar fi fost 
fără îndoială mândri de ceea ce făcea pentru Marea Britanie şi Franţa. Orice 
urmă de satisfacţie era însă înăbușită de faptul că Lazare se afla în 
închisoare. lar singura cale de a-l elibera era, după cum credea ea, să 
grăbească invazia Aliaților. Într-o bună zi, războiul va lua sfârşit, și noi 
vom fi iar împreună. 

De câteva luni, aflase de la Claudius că Lazare şi Felix fuseseră mutaţi la 
o închisoare din apropiere. Claudius obținuse informaţia de la un bărbat, 
Dominique Ponchardier*, care înființase în Amiens rețeaua Sosie a 
Rezistenței. Despre Muriel nu avea nici o ştire, bănuia că fusese torturată și 
dusă într-un lagăr de deţinuţi. O durea cumplit pierderea tovarășilor ei, dar 
asta o îndârjea şi mai tare să facă tot ce-i stătea în putinţă pentru a grăbi 
sfârşitul războiului și a-i aduce acasă. 


54. Militant gaullist şi scriitor; după război, a ocupat funcţii de ofițer de informaţii, diplomat, 


preşedinte de companie. 


Rose făcuse de două ori cu bicicleta drumul de o zi de la Valmondois la 
Amiens. Închisoarea se găsea pe un câmp, înconjurată de drumuri pe toate 
laturile, ceea ce i-a permis să pedaleze de jur-împrejurul ei. Zidurile 
închisorii se înălțau ameninţător și nu putea să vadă nimic. Singurele 
mișcări erau ale steagurilor cu svastică fluturând la colțurile zidurilor şi ale 
câte unui paznic neamţ care intra sau ieşea pe poartă. Rose și-l închipuia pe 
Lazare închis în vreo celulă, viu şi sănătos. Se ruga să fie tratat omenește, 
deşi în adâncul sufletului ştia că era torturat. 

La uşa hambarului s-a auzit țăcănit de lacăt. Claudius a pășit înăuntru și a 
pus cheia în buzunar. 

— Bonjour, a zis Rose, traversând pardoseala de piatră. Sunt aproape 
gata cu inventarul. După-amiază iau legătura cu Londra ca să planifice un 
alt transport RAF. 

Palid la față, Claudius şi-a scos basca şi a dus-o la piept. 

Rose a simţit un ghem în stomac. 

— S-a întâmplat ceva rău? 

— Am primit vorbă de la Dominique Ponchardier, a zis Claudius și a 
făcut o pauză, de parcă își căuta cuvintele. Nemţii au de gând să execute 
peste o sută de deţinuţi. 

O durere ascuţită a străpuns pieptul lui Rose. 

— Lazare? 

Claudius a dat din cap. 

— Şi Felix. 

— Non! I s-au înmuiat genunchii și s-a prins de un scaun să nu cadă. 
Poate că Dominique se înșală. 

— Nu prea cred, a zis Claudius. Un francez care face livrări la închisoare 
i-a dat lui Dominique numele. Lazare și Felix sunt pe listă. 

Nu poate fi adevărat! Rose a simţit că îi vine să vomite. 

— Îmi pare rău, a zis Claudius, ştergându-și lacrimile. 

Rose a tras aer în piept. 

— Când sunt execuțiile? 

— Pe 19 februarie. 

Rose a încercat să oprească valul de greață care urca spre gât. 


— Trebuie să putem face ceva! a strigat ea. 

Claudius a lăsat umerii în jos. 

— Fără invazia Aliaților, mă tem că nu e nici o ieşire. 

—  Adunăm luptătorii din Rezistență, a propus Rose, disperarea 
întunecându-i judecata. O să atacăm închisoarea! 

— Ar fi zadarnic, a zis Claudius. 

Rose și-a strâns pumnii, înfigându-și unghiile în palme. 

— N-o să-i las pe naziști să facă execuţii în masă fără să luptăm până la 
sânge! 

Claudius a dat din cap și a îndesat basca în buzunarul jachetei. 

— Poţi să-mi aranjezi o întâlnire cu Dominique? a întrebat Rose, 
încercând să-şi înăbușe durerea din suflet. 

— Oui, a zis Claudius. Dar pentru ce? 

— Ca să vedem ce soluţii avem, a zis Rose și a luat-o spre scară. 

— Unde te duci? 

— Să informez Londra. 

— Eu mă ocup de întâlnire, a zis Claudius, care s-a întors și a ieşit din 
hambar, încuind uşa după el. 

Rose a urcat scările până în pod, unde ţinea stația radio. Cu fiecare 
treaptă, disperarea îi măcina inima. Când a ajuns sus, s-a lăsat să alunece 
într-un colț plin de praf și pânze de păianjen. Și-a încolăcit genunchii cu 
braţele şi a început să plângă. 

Nu se poate să mori! Trebuie să existe o cale să fac ceva! În refugiul din 
pod, a lăsat garda jos și a început să plângă în hohote, tremurând ca o 
frunză. Ştia foarte bine că, odată ce avea să se întoarcă la datoria ei de agent 
SOE, îşi va depăşi momentul de slăbiciune. Nu avea de ales, trebuia să fie 
tare. De neoprit. A început să-și vină în fire, puţin câte puţin. Și-a şters 
lacrimile şi a pornit transmiţătorul. Și-a pus căştile, și-a controlat tremurul 
mâinii pe maneta telegrafului și a bătut în codul Morse un mesaj prin care 
informa Centrala despre iminenta executare de către germani a peste o sută 
de membri ai Rezistenței Franceze, printre care se număra şi Magicianul, 
alias Felix. Și Lazare, a adăugat ea în gând, cu durere în suflet. 

Cei de la Centrală au răspuns pentru a confirma că au primit informaţia. 
Rose a mai trimis un mesaj prin care cerea ajutor pentru un plan de salvare 


a deţinuţilor. Minutele treceau. A ascultat încordată, așteptând semnalele în 
căşti, dar nu auzea decât tăcere. 


A doua zi, Rose şi Claudius au plecat spre o casă izolată de lângă 
Abbeville-Saint-Lucien. S-au dus cu un camion pe care Claudius îl ținea 
ascuns în șopron. Nerăbdarea împletită cu speranţă îi alungase lui Rose 
somnul. Stătuse trează toată noaptea, întrebându-se dacă ideea unui plan 
extrem de îndrăzneţ de a salva deţinuţii avea să fie acceptată de Dominique 
şi Claudius, dar şi de către Serviciile Britanice. Nu-mi pasă dacă o să 
creadă că am înnebunit. Trebuie să încercăm ceva, altfel o să împuște o 
sută de oameni, iar printre ei Lazare și Felix. 

Când au intrat în casă, doi partizani înarmaţi, care păreau mai degrabă 
gărzi de corp decât luptători în Rezistență, i-au dus pe Rose și Claudius într- 
un beci. Acolo mirosea a umezeală și legume mucegăite. Lângă o masă și 
nişte scăunele stătea în picioare un tânăr lat în umeri, de vreo douăzeci de 
ani și ceva, cu buze subțiri. Părul rar părea să anunţe o viitoare chelie. 

— Dominique, a zis Claudius, dând mâna cu el, ea este Libelula. 

Rose i-a strâns mâna, care era de două ori mai mare decât a ei. 

— Bonjour. 

Dominique le-a făcut semn cu mâna să ia loc. Gărzile lui de corp, cu 
pistoalele prinse în curele peste piept, stăteau în picioare lângă scări. 

— Este în regulă dacă am sta de vorbă singuri, noi trei? 

Dominique se foi pe scaun, părând uşor agasat. 

— Am să-ți împărtășesc informaţii confidenţiale. 

Dominique le-a făcut semn cu mâna oamenilor săi, care au pornit spre 
scări. 

— Claudius mi-a spus că vrei să discutăm despre execuțiile de la 
închisoarea din Amiens. 

— Oui, a zis Rose, cu un nod în stomac. Și despre planurile de a-i 
elibera. 

Dominique a scos din buzunar un pachet de ţigări și l-a pus pe masă. 

— Eşti absolut sigur de numele deţinuţilor şi data execuţiei? a întrebat 
Rose. 

— Oui, a zis Dominique. Sursa mea este de încredere. 

Stomacul lui Rose s-a strâns, de parcă băuse o jumătate de litru de oțet. 


— Am luat legătura cu Londra. SOE are nevoie de planurile închisorii. 

Claudius a întors privirea spre Rose. 

Dominique și-a încrucişat braţele. 

— Eu primesc ordine de la generalul Charles de Gaulle, nu de la 
britanici. 

Lui Rose i s-a ridicat părul pe ceafă. În felul ăsta, n-o să obțin niciodată 
sprijinul lui. Mintea a început să-i lucreze febril. 

— L-am întâlnit o dată pe generalul De Gaulle la o ședință în cabinetul 
de război din Londra. De fapt, cred că generalului trebuie să-i mulţumesc 
pentru misiunea mea de agent SOE. 

Dominique a ridicat din sprâncene. 

— În timpul întâlnirii cu el şi cu Winston Churchill, generalul De Gaulle 
a spus că urmăreşte să recâștige Franţa de la germani și să se întoarcă 
pentru a conduce ţara. A spus chiar că francezii îl consideră un fel de Ioana 
d'Arc, a adăugat Rose, lăsând însă la o parte faptul că Churchill îl persiflase 
spunând că aceasta fusese arsă pe rug de către englezi. 

Dominique a privit-o lung. 

— După ce l-am cunoscut pe generalul De Gaulle, a continuat Rose, sunt 
convinsă că se va întoarce pentru a elibera Franţa. 

Buzele lui Dominique au schiţat un mic zâmbet. 

Claudius a aprins o ţigară și a tras cu sete din ea. 

— Poţi să faci rost de planuri? l-a întrebat el. 

Dominique a clătinat din cap. 

— Nemţii au controlul asupra documentelor orașului și împrejurimilor. 

— Câţi dintre oamenii tăi urmează să moară? a întrebat Rose. 

Dominique a zgâriat uşor cu unghia degetului mare o urmă de arsură de 
pe tăblia mesei. 

— Șaptesprezece. 

— Pe listă sunt şi câţiva dintre oamenii lui Claudius, și cel puţin un agent 
SOE, a completat Rose. Dacă stăm cu mâinile în sân, o să-i împuște. 

Dominique a făcut o pauză, ca şi cum rememora numele şi chipurile 
camarazilor săi patrioți. 

— Ne trebuie planurile, a insistat Rose, aplecându-se în față cu ochii 
aţintiți asupra lui. La nevoie, cere-i sursei tale să deseneze o schemă a 


închisorii. Ne trebuie ca să organizăm o misiune de salvare. 

Dominique a răsuflat adânc. 

— La ce fel de misiune se gândesc britanicii? 

Rose şi-a adunat tot curajul ca să îi prezinte planul la care se gândise 
toată noaptea. Plan pe care încă nu îl comunicase celor din Londra. Ideea îi 
venise în timp ce se gândea la bombardamentul Aliaților asupra fabricii de 
anvelope din Dunlop controlate de nemți, în urma mesajului trimis de ea, 
prin care cerea să fie distrusă. Când i-a împărtășit ideea ei lui Claudius, în 
drum spre întâlnirea cu Dominique, el a oprit camionul, gata să se întoarcă 
spre Valmondois. După ceva muncă de convingere din partea lui Rose, 
Claudius a fost de acord să îi prezinte planul și lui Dominique. 

— RAF va organiza un raid aerian asupra închisorii, a zis Rose. 

— E absurd, a întrerupt-o Dominique. 

— N-avem de ales. Dacă nu facem nimic, oamenii noștri o să moară. 

— Non, a zis Dominique și şi-a aprins o ţigară. 

— Te rog, Dominique, a intervenit Claudius, las-o să termine. 

Dominique a tras din ţigară, suflând apoi fumul pe nas. 

— Continuă! 

Rose a scos din geantă o foaie de hârtie, şi în câteva linii a schiţat planul 
închisorii din memorie, după ce înconjurase zidurile pe bicicletă. 

— RAF va bombarda cu precizie zidurile exterioare pentru a crea niște 
breșe, a zis ea. Va distruge gheretele paznicilor, dar nu şi aripile închisorii 
unde sunt închiși deţinuţii. Trebuie să ştim însă exact care sunt acestea. 

— Asta este curată sinucidere, a mormăit Dominique. 

— Trebuie să încercăm, a susținut Claudius. 

Dominique s-a uitat el în timp ce scutura scrumul din ţigară. 

— De unde ştim că ea are atâta influență, încât să pună la cale un 
bombardament RAF? 

Rose a simţit un val de căldură. Îi stătea pe limbă să-i dea o replică 
tăioasă, dar şi-a ţinut gura. 

— În septembrie, a explicat Claudius, Aliaţii au bombardat fabrica de 
anvelope din Montluçon, controlată de nemți. Rose a fost cea care a cerut 
bombardamentul, iar Aliaţii au intervenit la două luni după ce le 
transmisese mesajul. 


— Asta e închisoare, nu fabrică, a zis Dominique pe un ton hotărât. 

Lui Rose i-a sărit inima în piept. Ca să avem vreo șansă de a convinge 
Serviciile Britanice să pornească misiunea, ne trebuie neapărat planurile. 

— Dominique, pot să-ţi pun o întrebare personală? 

El a dat din cap, fără tragere de inimă. 

— Dacă ai fi condamnat la moarte, ai accepta şansa de a fi liber, chiar 
ştiind că poţi muri de bombele Aliaților? a întrebat Rose. 

Lui Dominique i-au zvâcnit muşchii fălcilor. A strivit ţigara pe tăblia 
mesei, lăsând o urmă neagră pe lemn. 

Rose a simţit un nod în gât. 

— Sau ai alege să mori împușcat de gloanțele nemţești? a zis ea, 
împreunându-și mâinile în aşteptarea răspunsului. 


CAPITOLUL, 39 
Valmondois, Franţa — 28 decembrie 1943 


Claudius și Rose, cu adrenalina pompându-i în vene după întâlnirea cu 
Dominique, au intrat în hambar şi au zăvorât ușa. După ore întregi de 
discuţii, Dominique fusese de acord să îi ajute, dar Rose nu era pe deplin 
liniştită. Încă mai trebuia ca Dominique să obțină planurile închisorii şi să le 
trimită la Londra pe ascuns. Și, lucrul cel mai important, ea trebuia să 
convingă Centrala SOE, dar şi Serviciile Britanice, să bombardeze o 
închisoare, ceea ce, după toate probabilitățile, avea să ducă la pierderea 
multor vieţi nevinovate. Centrala ar putea să considere că este prea riscant 
sau că poate fi un dezastru politic. Dar trebuie să încerc. 

— Crezi că poţi să-i convingi pe cei de la Centrala ta să execute 
misiunea? 

Rose a început să se joace cu nasturele de la haină. 

— Nu ştiu. O să încep prin a le spune că Rezistenţa Franceză este pe cale 
să trimită la Londra planurile închisorii. 

Claudius a dat din cap. 

— Lazare ar fi atât de mândru de tine. 

Rose a simţit durere în inimă. 


— Îți mulţumesc pentru ajutor. 

— Eu ar trebui să-ţi fiu recunoscător, a zis Claudius. Ne dai speranţe 
acolo nu există nici o fărâmă de speranţă. 

— Mai întâi ar trebui să informez Centrala, a zis Rose, încercând să-și 
stăvilească valul de emoție. 

Claudius s-a dus la ușă, dar s-a oprit cu mâna pe zăvor. 

— Am credinţa că o să-l vezi din nou. 

Rose a zâmbit, pentru că vorbele lui o alinau ca o pătură caldă. 

— Au revoir, a mai zis Claudius și a ieșit din hambar. 

Cu toate că dormise atât de puţin în ultimele zile, Rose a urcat în pod, 
unde a instalat staţia radio. A codificat mesajul și l-a telegrafiat. 


Peste o sută de membri ai Rezistenţe Franceze urmează a fi împușcați pe 
19 februarie. Libelula solicită RAF să efectueze un raid aerian asupra 
închisorii din Amiens pentru a distruge zidurile, altfel toți luptătorii vor 
muri. Planurile închisorii sunt în curs de a fi trimise. 


Rose a început să respire precipitat. Se ruga în gând ca Dominique să 
facă rost într-un fel sau altul de planurile închisorii. Dar cum o să fie trimise 
la Londra? Cu Lysander? Cu vaporul? Gura i se uscase. Câteva clipe mai 
târziu, în urechi i s-au revărsat impulsuri lungi și scurte. 


Primit mesajul. Așteaptă noi instrucţiuni. 


Nu cumva vor crede că am înnebunit? Vor respinge cererea mea? În timp 
ce aştepta răspunsul, a cuprins-o neliniştea. Minutele s-au transformat în 
ore, şi orele în zile. Abia reușind să mănânce și să doarmă, trimitea în 
fiecare zi mesaje către Londra, insistând pe lângă cei de la Centrală să 
înceapă planurile pentru misiune. După mai bine de o săptămână de 
schimbat mesaje, tot nu primise confirmarea că erau luau în calcul cererile 
ei, sau că transmiseseră informaţiile la Serviciile Britanice. Mai rău de atât, 
Dominique încă nu făcuse rost de planurile închisorii. Nu mă las. O să-i bat 
la cap până când o să aprobe misiunea. Dacă nu, o să încarc într-un 
camion toți explozibilii, până la unul, şi o să dobor de una singură peretele 
închisorii. 


CAPITOLUL 40 
Londra, Anglia — 11 ianuarie 1944 


În buncărele Trezoreriei din Westminster, cu un trabuc între dinți, 
Winston Churchill stătea singur în Cabinetul de Război. În spatele mesei în 
formă de potcoavă era atârnată de perete o hartă a lumii. Piunezele colorate 
înfipte în hartă urmăreau desfăşurarea invaziei din Italia a Aliaților. 
Churchill era convins că, simultan cu ofensiva Armatei Roșii în Europa de 
Est, Aliații strângeau zonele ocupate de Axă ca într-o uriaşă menghină 
militară. Îl ardea setea de răzbunare. Înfrângerea Führerului este tot mai 
aproape. Şi-a turnat un pahar de scotch, a adăugat apă şi l-a agitat, stârnind 
vapori cu miros de turbă. 

O bătaie în ușă. 

— Intră. 

Churchill s-a răsucit în scaun. 

Maurice Buckmaster, şeful Secţiei F a SOE, a întrat în cameră și a închis 
ușa. 

— Bună ziua, domnule, a zis el. Şi-a scos cascheta, netezind cu mâna 
părul subţire și rar. Vă mulţumesc că ați acceptat să mă primiţi imediat. 

Churchill a tras un fum din trabuc și l-a pus în scrumieră. 

Buckmaster s-a aşezat la masă, în faţa lui Churchill 

— În Franţa a apărut o situaţie de care consider că trebuie să luaţi 
cunoștință. 

Churchill a luat o înghiţitură de scotch, simţindu-i căldura în gâtlej. 

— Una confidențială, presupun. 

— Într-adevăr, domnule prim-ministru, a zis Buckmaster. Am primit 
informaţii că germanii plănuiesc să execute peste o sută de membri ai 
Rezistenței Franceze în închisoarea din Amiens. 

— Barbari, a zis Churchill, încruntând din sprâncene. 

— Avem motive să credem că printre cei condamnaţi se află cel puţin un 
agent SOE, a adăugat Buckmaster. 

Pe Churchill l-a cuprins mânia. 

— Când are loc execuţia? 

— Pe 19 februarie. 


Churchill a apucat strâns paharul de cristal, făcând să i se umfle venele 
de pe dosul mâinii. 

— Mult prea mulţi agenţi de-ai noştri sunt capturați. 

Buckmaster s-a îndreptat de spate, ca şi cum refuza să creadă că reţeaua 
lui din Franţa fusese compromisă de către SD. 

— Un agent SOE a solicitat ca RAF să execute un raid aerian asupra 
închisorii. 

— Dumnezeule, a mormăit Churchill, ce fel de bărbaţi ai trimis în teren? 

Buckmaster și-a încleștat mâinile pe caschetă. 

— Cu tot respectul, domnule prim-ministru, acest agent anume a fost 
recrutat la recomandarea dumneavoastră. 

Churchill a luat o gură de scotch. În minte i-a apărut chipul dactilografei 
care îi impresionase, pe el și pe generalul De Gaulle, cu abilităţile ei 
lingvistice. 

— Domnișoara Teasdale? 

— Da, domnule, a zis Buckmaster. Numele ei de cod este Libelula. S-a 
dovedit a fi un agent îndeajuns de tenace. După ce șeful rețelei și 
radiotelegrafista lor au fost capturați, ea a străbătut aproape trei sute de 
kilometri pentru a obține o staţie radio. A executat zeci de misiuni de 
sabotaj și ne-a furnizat coordonatele unei fabrici de anvelope aflate sub 
control german, care a fost apoi distrusă de bombardamentele Aliaților. De 
mai multe ori i-am propus agentului Libelula să revină la Londra, dar a 
preferat să rămână în Franţa. 

Pe buzele lui Churchill a apărut o umbră de zâmbet, care apoi s-a stins 
repede. 

— 'Ţinea în sertarul biroului o fotografie a fratelui său, pilot RAF, ucis 
deasupra Canalului Mânecii. Îmi amintesc şi că părinţii ei au murit într-un 
raid german. Curajul ei de a lupta împotriva tiraniei naziste s-a născut din 
nenorocirile abătute asupra alor săi. 

— Aveţi dreptate, domnule, a zis Buckmaster. Libelula s-a dovedit de 
neclintit și în transmisiile radio care o puneau în pericol să fie detectată de 
SD. Este cât se poate de fermă în a susține că RAF trebuie să execute un 
raid asupra închisorii. 

Churchill şi-a frecat bărbia. 


— Un atac RAF asupra unei închisori franceze poate fi destul de 
controversat. 

— Într-adevăr, domnule. 

— O misiune de asemenea amploare presupune detalii ale planurilor 
închisorii, a adăugat Churchill. 

— Libelula s-a ocupat deja ca francezii să ne transmită schiţele. Le-am 
primit de la un francez, pe nume Dominique Ponchardier, care conduce 
rețeaua Rezistenței din Amiens. 

— S-au analizat planurile? 

— Încă nu, domnule, a zis Buckmaster. Serviciul Secret de Informaţii 
urmează să le studieze împreună cu RAF. Vicemareșalul forțelor aeriene, 
Embry, ar fi potrivit să planifice un asemenea raid. Totuși, vieţile deţinuţilor 
vor fi puse în mare pericol. 

Oricum vor muri. Churchill a agitat scotch-ul din pahar. 

Buckmaster s-a aplecat spre el. 

— Dacă RAF execută această misiune, poate că ar fi prudent ca 
documentele noastre să fie ambigue în privinţa persoanei care a ordonat 
raidul asupra închisorii din Amiens. 

Churchill a băut puţin scotch, reflectând la comentariul acestuia. 

— Eventual, a continuat Buckmaster coborând glasul, evidenţele noastre 
ar trebui să arate că raidul a fost iniţiat de către francezi prin trimiterea 
planurilor către britanici. 

— Şi nu de către SOE? a întrebat Churchill de-a dreptul. 

Buckmaster s-a foit nervos în scaun. 

— La urma urmei, Ponchardier este cel care a făcut rost de schiţe și ni le- 
a trimis pe ascuns. 

Un tap ispăşitor. Churchill și-a turnat scotch în pahar, cântărind 
ramificaţiile unei asemenea misiuni riscante, ca un maestru de șah care 
analizează mișcările împotriva adversarului. Un raid RAF asupra închisorii 
din Amiens l-ar face pe Hitler să se întrebe unde vom declanșa invazia 
Aliată din Franţa. 

— Domnule prim-ministru, a zis Buckmaster, doriți un răgaz pentru a 
studia şi alte opţiuni? 

— Nu. Churchill a luat trabucul din scrumieră. A tras din el, şi fumul s-a 


înălţat spre tavan. O să primeşti părerea mea chiar acum. 


CAPITOLUL 41 
Amiens, Franţa — 17 februarie 1944 


Lazare s-a răsucit pe patul de scânduri şi s-a învelit cu pătura zdrenţuită. 
Tremura, şi din gură îi ieşeau aburi. Zăngănitul cheii introduse în broască de 
către paznicul neamţ l-a făcut să se miște. Lazare și colegii lui de celulă, 
traşi la față din pricina inaniţiei, s-au dat jos şi s-au dus spre curte. Ştia că 
era una dintre ultimele plimbări de după-amiază. În mai puţin de patruzeci 
şi opt de ore, avea să se sfârșească totul. 

În curte, deţinuţii, fără haine groase, stăteau strânși în grupuri, încercând 
să se încălzească. Cerul era încărcat de nori întunecaţi care aduceau un 
amestec de lapoviţă şi ninsoare. Vântul rece şi tăios îl biciuia. În ciuda 
vremii câinoase, refuza să-și petreacă una dintre ultimele sale zile înghesuit 
lângă latrinele urât mirositoare. Plimbându-se încoace și încolo, l-a găsit pe 
Felix, care stătea cu braţele încrucișate peste piept. 

— Speram să avem vremea bună în ultimele noastre plimbări, a zis Felix, 
clănţănind din dinţi. 

Lazare a dat din cap, suflând aer cald peste mâinile îngheţate. O rafală de 
vânt l-a şfichiuit peste obraji. A aruncat o privire spre aripa închisorii unde 
era închis şi s-a încruntat. 

— Aseară s-a spânzurat un bărbat din celula mea. 

De când nemţii citiseră numele deţinuţilor care urmau să fie executaţi, 
câţiva dintre ei îşi luaseră viaţa, fie spânzurați cu laţuri făcut din fâșii de 
îmbrăcăminte, fie cu venele tăiate cu bucăţi zimţuite, rupte din linguri. 

Se zvonea că printre paznici se făceau pariuri câţi alți deţinuţi aveau să-și 
ia viaţa înainte de a fi împușcați. 

Felix s-a uitat la un gardian neamţ înfofolit într-o manta groasă de lână și 
cu mănuși în mâini. 

— Să-i ardă focul iadului pe nemernicii ăştia pentru ce-au făcut! 

— Poate că n-o să mai avem când să vorbim, a zis Lazare cu glas scăzut. 

În ochii lui Felix se citea tristeţe. 


— După ce n-om mai fi, au să vină alţii să ne înlocuiască în lupta pentru 
libertate. Lumea va scăpa de Hitler până la urmă. Mi-aș fi dorit să rămânem 
în viaţă ca să prindem sfârșitul războiului. 

Lazare i-a întins mâna mutilată. 

— Pentru mine a fost o onoare să luptăm alături. 

— Onoarea a fost a mea, a zis Felix și i-a strâns mâna. Presupun că ăsta 
este un rămas-bun. 

— Adieu, a zis Lazare cu glas gâtuit. 

Felix s-a îndepărtat fredonând o strofă din Le Chanson des Partisans. A 
dispărut printre deţinuţii care se îngrămădeau unii într-alţii ca să-şi ţină de 
cald. 

Pe Lazare l-a cuprins un amestec de disperare şi dragoste de ţară. Poate 
că vom sta alături în fața plutonului de execuţie. Rămas singur, a mai făcut 
o dată înconjurul curţii. Din pricina mușchilor slăbiţi, abia își târa picioarele 
pe solul îngheţat. Prin găurile din pantofi intra zăpada, amorţindu-i 
degetele. A continuat să meargă, un pas, și încă un pas, pentru a se bucura 
de libertatea de a umbla pe pământ. Când s-a terminat ora de plimbare, 
ninsoarea s-a întețit. Picăturile îngheţate îl loveau peste obraji. Tremurând și 
ud, Lazare a fost trimis cu forţa de către paznici înarmaţi înapoi în celulă. 

S-a urcat pe pat și s-a înfăşurat cu pătura ca într-un cocon până s-a oprit 
din tremurat. Nu dorea ca ultimele sale zile să fie covârşite de frică, așa că 
şi-a silit mintea — unul dintre puţinele lucruri pe care nu i le luaseră nemții — 
să hoinărească printre amintirile legate de părinţi. O frântură de imagine cu 
tatăl bătând cu furie la maşina de scris un articol pentru ziar şi — chiar în 
acea clipă — Lazare își dăduse seama că voia să ajungă jurnalist, la fel ca 
Papa. O amintire cu Maman în timp ce picta pânza albă cu migală, până a 
prefăcut-o într-o splendidă imagine a Arcului de Triumf. Mesele în familie 
cu lokshen kugel55, o budincă cu tăiţei de ou, făcută după o reţetă secretă 
adusă de părinţi din Polonia. O imagine cu Maman şi Papa care râdeau şi se 
țineau de mână la un picnic în Champ de Mars. S-a rugat în gând ca ei să 
supravieţuiască cumva vreunui lagăr de muncă german, deşi știa că sorții 
erau împotriva lor. 


55. Preparat pregătit în comunitățile evreieşti, în special de Şabat şi pentru sărbători. 


Lazare s-a frecat la ochi și a început să viseze la Rose. Își imagina cum ar 
fi să supravieţuiască războiului şi să o întâlnească din nou. Se închipuia 
ținând-o în braţe ca să n-o mai lase să plece niciodată. Se întreba cum ar fi 
să se căsătorească, să aibă copii şi să îmbătrânească împreună. Pe măsură ce 
orele treceau, în cămăruţele inimii sale își făurea o viaţă imaginară. Şansa 
de a mai fi împreună se pierduse. Îşi dorea, mai mult decât orice, ca ea să 
fie liberă. Vei supraviețui războiului, Rose. Rănile tale, deschise după 
pierderea oamenilor pe care i-ai iubit, se vor închide în cele din urmă. Într- 
O zi, vei avea familia ta. 

— La revedere, Rose, a şoptit el. Cu mintea şi speranţa pustiite, Lazare a 
alunecat într-un somn adânc. 


CAPITOLUL 42 
Amiens, Franţa — 18 februarie 1944 


Clopotele catedralei din Amiens au bătut pentru slujba de la amiază, 
făcându-l pe Lazare să se foiască în pat. Foamea îi rodea stomacul, şi frigul 
îi pătrundea în oase. Nici el, nici ceilalți condamnaţi să moară peste 
douăzeci de ore nu mai primeau hrană. Lazare bănuia că nemții nu voiau să 
irosească mâncarea pe nişte oameni care urmau să moară în curând. Se 
gândea că o să-i lipsească şi de ultima plimbare, dar s-a dovedit că se 
înșelase când un paznic a intrat în aripa lor și a vârât cheia în broasca de la 
celula lui. Lazare s-a dat jos din pat, scoțând aburi din gură în aerul rece, și 
s-a dus cu greu până la ușă. O ultimă privire spre cer. 

Când paznicul tocmai răsucea cheia, un zumzet slab l-a făcut să se 
oprească. S-a uitat de-a lungul coridorului spre uşa deschisă care dădea în 
curte. 

Afară, bâzâitul se auzea tot mai tare, ca un roi uriaş de albine. Lui Lazare 
i s-a ridicat părul pe braţe. 

Pentru că închisoarea se afla lângă un aerodrom german, Lazare învățase 
repede să deosebească avioanele Luftwaffe — Focke-Wulf, Messerschmitt și 
Heinkel — după zgomotul distinct al fiecărui motor. Dar vuietul ascuţit al 
acestor aparate de zbor era cu totul diferit. Și nici nu se îndreptau spre 


aerodrom. Avioanele veneau cu viteză la înălțime mică — drept spre 
închisoare. 

Clopotul de alarmă a început să bată. 

Paznicul a făcut ochii mari. 

Pe Lazare l-a inundat un val de adrenalină. Şi-a lipit obrajii de gratii, dar 
nu putea vedea printre ele ce se întâmpla afară. 

— Luftangriff! * s-a auzit pe coridor o voce guturală. 


56. Raid aerian (germ.). 


Cu cizmele pocnind pe pardoseala de piatră, nemţii au ieşit în fugă din 
clădire. 

Paznicul rămas în urmă a bâjbâit cu cheia să închidă ușa la loc. 

Pulsul lui Lazare a luat-o razna. Nu mai avea nimic de pierdut, în afară 
de a-și grăbi execuţia, așa că și-a strâns pumnul și l-a pocnit pe paznic 
printre gratii, drept în falcă. Ştia însă, în clipa când l-a lovit pe neamţ, că nu 
putea să-l doboare în starea sa de slăbiciune. 

Gardianul, cu o expresie de şoc și furie pe faţă, s-a clătinat puţin. S-a lipit 
cu spatele de celula din faţa lui Lazare ca să-și recapete echilibrul. 

Au izbucnit strigăte. Deţinuţii au sărit din paturi. Lazare a pus mâna pe 
cheie şi a răsucit-o, dar aceasta s-a înţepenit. 

Afară urlau motoarele avioanelor. 

— Halt! 

Paznicul a desfăcut tocul pistolului. 

Lazare a zgâlțâit cheia. Lacătul s-a desfăcut. În timp ce deschidea ușa 
celulei — n-a auzit scârțâitul balamalelor de fier, acoperit de huruitul 
avioanelor —, privirea lui s-a oprit pe fața încruntată a neamțului. Când 
gardianul a ridicat pistolul, speranțele lui Lazare s-au năruit. S-a sfârșit. 

Lui Rose i-a sărit inima în piept la vederea escadronului RAF de 


bombardiere Mosquito, însoţite de avioane de vânătoare Typhoon, care 
zburau sub cinci mii de kilometri înălțime deasupra unui câmp acoperit de 
zăpadă. Era așezată la volanul unui camion cu care spera să fugă împreună 
de acolo, parcat pe marginea șoselei Albert-Amiens, la câteva sute de metri 
în estul închisorii. Mai încolo, în partea de vest a închisorii, aştepta 
Claudius într-o mașină neagră. Când primul bombardier a schimbat direcţia 
spre închisoare, lui Rose i s-a tăiat răsuflarea. A început să tremure. Vă rog, 
distrugeţi zidurile și clădirile de pază, nu şi celulele deţinuţilor. 

Cu doar câteva ore în urmă — după mai bine de o lună de mesaje trimise 
SOE prin care cerea de urgență bombardarea închisorii din Amiens — Rose 
primise decizia pentru care se rugase cu atâta disperare. 


Operaţiunea Jericho are loc. 


Un val de speranţă i-a inundat pieptul. A verificat şi răsverificat cifrul. 
Nici o greșeală. După părerea ei, Operaţiunea Jericho făcea trimitere la 
bătălia de la IerihonSZ, când evreii au înconjurat cetatea de mai multe ori în 
timp ce suflau în trâmbiţe din com de berbec, până când zidurile s-au 
surpat. Noi vom folosi bombe în loc de coarne. A transmis imediat un mesaj 
care cerea precizări privind ora atacului. Se îndoia că va primi informaţia 
dar, câteva secunde mai târziu, a venit răspunsul de la Centrală. 


57. Oraş antic, situat pe malul drept al râului Iordan, considerat cel mai vechi oraş din lume, cu 
cel mai vechi zid de apărare. 


La prânz. 

Rose şi-a smuls căștile de la urechi şi a sărit de pe scaun. Nu mai am timp 
să găsesc luptători din Rezistență care să-i ascundă pe fugari. A coborât 
scările hambarului în fugă și s-a dus după Claudius. Au plecat în grabă din 
Valmondois, fiecare într-unul din cele două vehicule pe care Claudius le 
ținea ascunse într-un șopron. N-au avut timp nici să-l anunţe pe Dominique 
Ponchardier, și nici Rezistenţa din Amiens. Dat fiind că drumurile erau 
acoperite de zăpadă și gheață, Rose îşi făcea griji că nici măcar n-o să 
ajungă în Amiens. Fără să mai ţină seama de propria siguranţă, a condus în 
viteză pe drumurile de ţară ca să evite vreun baraj rutier al nemților cu 
camionul ale cărui roţi se învârteau în gol și derapau. În două rânduri a dat 


peste nămeţi în mijlocul şoselei, și o dată era gata să intre cu camionul pe 
câmp. Vânturile puternice aduceau tot mai multă zăpadă, şi Rose se întreba 
dacă nu cumva RAF avea să anuleze misiunea. 

În pofida drumurilor primejdioase, au ajuns amândoi la închisoare cu 
puţin înainte de miezul zilei. Au oprit la cele două capete ale șoselei Albert- 
Amiens, cu închisoarea la mijloc. În mod normal, vehiculele parcate pe 
marginea şoselei ar fi atras atenţia, dar mai multe mașini abandonate pe 
drum creau un fel de camuflaj. S-a lăsat în jos și a așteptat. Când primul 
Mosquito britanic s-a apropiat de închisoare, Rose s-a ridicat brusc în 
scaun, cu inima bătându-i nebunește în piept. Mosquito a lăsat să cadă o 
bombă mare de metal, care a căzut prin aer ca o suliță, drept la baza zidului 
de şase metri, fără să explodeze însă. 

— Nu! a strigat Rose. 

Bombardierul s-a ridicat brusc, zburând câţiva metri deasupra închisorii. 
Din turnurile santinelelor a izbucnit focul germanilor. Avionul s-a înclinat 
spre stângă și a luat înălțime. 

Oare RAF folosește bombe cu explozie întârziată, pentru avioanele care 
zboară atât de jos, ca să ca să aibă timp se îndepărteze? Dacă nu, Rose 
spera ca următorul Mosquito să aibă mai mult succes cu încărcătura sa. 
Câteva secunde mai târziu, bomba, care se înfipsese la baza zidului, a 
explodat aruncând în aer o coloană de fum și moloz. 

O detunătură asurzitoare a zguduit închisoarea. Gardianul a tresărit 
tocmai când trăgea cu pistolul. Glonţul a trecut şuierând pe lângă urechea 
lui Lazare şi a ricoşat în perete. Înainte ca neamţul să tragă din nou, Lazare 
s-a aruncat asupra lui și l-a împins în ușa unei celule. Lazare însă, cu 
muşchii lui atrofiaţi și slăbiţi, nu era pe măsura paznicului solid, care şi-a 
rotit braţul și l-a lovit pe Lazare la tâmplă cu pistolul mânuit ca o bâtă. 

Lazare a simţit în ţeastă o durere fulgerătoare care l-a îngenuncheat. 


Ameţit, a încercat să-și revină. 

În curte au izbucnit împușcături. Cu disprețul întipărit pe chip, paznicul a 
ridicat din nou pistolul. Lazare nu voia să moară cu ochii închişi. A ridicat 
privirea spre el şi a observat mișcare — doi deținuți care se furişau spre uşa 
de la celula lor, la câţiva centimetri în spatele paznicului. Lazare şi-a 
recăpătat sângele rece. 

Neamţul a coborât ţeava pistolului, ochind fruntea lui Lazare. 

Un deţinut cu părul vâlvoi a scos repede braţul printre barele de metal şi 
l-a prins pe paznic de beregată ca într-un cleşte. Cu respiraţia tăiată, acesta a 
tras în podea. Din pardoseală au sărit pe faţa lui Lazare câteva așchii de 
piatră. 

În toate celulele au izbucnit strigătele condamnaților. Al doilea deţinut, 
un bărbat scund, cu barbă, și-a vârât braţele printre bare și i-a prins 
paznicului mâna în care ţinea pistolul. Cu obrajii turtiţi între barele de 
metal, bărbatul cel scund l-a mușcat de încheietură, ca un câine turbat, în 
timp ce colegul său de celulă l-a strâns şi mai tare pe neamţ de beregată. 

Paznicului îi ieșeau ochii din orbite. Picioarele îi zvâcneau. A tras cu 
pistolul, dar glonţul a nimerit într-o ușă. 

Deţinuţii i-au strâns cu și mai multă putere grumazul și încheietura 
mâinii, ţintuindu-l de barele de metal. 

Din gura căscată a paznicului ieșeau gâlgâieli, din mână îi curgeau 
picături de sânge, și pistolul i-a căzut pe pardoseală. Lazare, care își 
recăpătase forțele, l-a ridicat imediat de jos. Când se pregătea să tragă, şi-a 
dat seama că nu mai era nevoie — trupul fără viaţă al paznicului s-a prăbuşit 
la podea. 

— Dă-ne drumul! a strigat deținutul bărbos. 

Lazare a vârât pistolul la spate şi a scos cheia care rămăsese în broasca de 
la celula sa. 

Deasupra închisorii s-a auzit huruitul unui avion. Mitralierele au început 
să tragă. După câteva secunde, în închisoare a răsunat ecoul unei alte 
explozii în apropierea unei gherete de pază. 

Invazia Aliaților? Lazare a descuiat ușa celulei, eliberându-i pe cei doi 
deţinuţi care îi săriseră în ajutor. 

— Fugiţi! 


Cei doi au luat-o la goană pe coridor. 

— Dă-ne drumul! a strigat un glas răgușşit dintr-o celulă alăturată. 

— Deschide uşile! a răcnit un alt deținut. Printre barele celulelor se 
agitau mai multe braţe. 

Lazare stătea în cumpănă. Înainte însă de a se răzgândi, a descuiat o uşă, 
eliberând trei deţinuţi. S-a dus apoi la altă celulă, unde se afla un bărbat orb 
de un ochi, și a deschis uşa. Se așteptase ca paznicii nemții să intre peste ei 
şi să deschidă focul, dar, după răpăiala mitralierelor din curte, și-a dat 
seama că erau ocupați să respingă raidul asupra închisorii. Atunci Lazare a 
descuiat celulă după celulă, dând drumul la mai mult de patruzeci de 
condamnaţi care au început să fugă spre curte, singura lor şansă de scăpare. 

După ce i-a eliberat și pe ultimii doi bărbaţi, unul dintre ei cu un bandaj 
pe picior şi şchiopătând apăsat, Lazare a mers cu ei spre capătul coridorului. 
Când s-a apropiat de ieșire, priveliștea din curte i-a umplut de adrenalină 
trupul suferind. Una din gheretele paznicilor era distrusă, iar de-a lungul 
zidului de nord se întindea o spărtură mare prin care evadau deţinuţii. Dar 
santinelele germane aflate în foişoare acționau ca niște ţintași, culcând la 
pământ o parte din deţinuţii care încercau să fugă. Curtea era presărată cu 
cadavre. Ca şi cum nu era de ajuns, dinspre latrine se trăgea cu mitraliera. 

Deţinutul care şchiopăta a rămas încremenit. 

— N-o să reuşesc niciodată! 

— N-avem de ales, a zis Lazare. Dacă rămânem aici, murim. 

Al doilea deținut s-a agăţat de cadrul ușii cu o privire îngrozită. 

Lazare le-a arătat fumul gros care se înălța din clădirea paznicilor. În 
momentul în care un avion cu o emblemă britanică pe fuzelaj a ţâșnit 
deasupra închisorii, din burta lui a căzut o bombă. S-a auzit un zornăit, de 
parcă cineva aruncase un butoi metalic în zidul aripii pentru deţinuţi, 
înfiorându-l pe Lazare. 

— Fugiţi! 

Lazare i-a împins pe deţinuţi din cadrul ușii, forțându-i s-o ia la fugă prin 
curtea învăluită de fum. Când a fugit în urma lor, un foc de baraj l-a făcut să 
se arunce la pământ ca să se ferească. S-a târât peste așchiile de lemn 
pârjolit care îi intrau în palme, sperând să se îndepărteze de explozie. O 
secundă mai târziu, detunătura l-a zgâlțâit din toate încheieturile. Și-a 


acoperit capul cu mâinile tocmai când o grămadă de cărămizi şi bucăţi de 
beton din clădire i-a căzut pe spate și picioare. Durerea i-a străpuns şira 
spinării. A încercat din răsputeri să dea la o parte cărămizile, dar avea 
braţele prinse sub muntele de moloz. S-a chinuit să tragă în piept aerul plin 
de fum și miros acru de cordităs€. 


58. Explozibil obţinut din nitroglicerină și nitroceluloză. 


Mormanul de zidărie îi presa coastele şi abia putea să respire. Aerul tot 
mai puţin îi lua din putere; prin faţa ochilor i-a trecut o viață ce nu avea să 
fie. În mijlocul durerii şi al părerilor de rău, o singură imagine era de 
neclintit. Rose. Cu gâtul plin de funingine, a simţit că se sufocă, şi dintr- 
odată totul s-a făcut negru. 

Din închisoare se înălțau nori negri de fum. Strângând cu putere în mâini 
volanul mașinii, Rose a început să se roage ca Lazare să fi scăpat. Printr-un 
nor de cenușă dus de vânt, s-a străduit să vadă mașina lui Claudius parcată 
la celălalt capăt al şoselei Albert-Amiens. A scrutat cu privirea câmpul din 
jurul închisorii. Din mijlocul fumului au ieşit o duzină de deţinuţi îmbrăcaţi 
în salopete cafenii, care au luat-o la fugă prin zăpadă. Zidurile au fost 
sparte! Inima a început să-i bată cu putere. După câteva clipe, au apărut şi 
mai mulți deţinuţi. 

Rose a pornit motorul și a băgat camionul în viteză. Când a apăsat pe 
acceleraţie, roțile s-au învârtit pe drumul îngheţat. A coborât geamul. 

— Aici! a strigat ea în aerul tăios care a izbit-o în faţă. 

Deţinuţii au pornit în goană peste câmp, cu picioarele afundându-li-se 
prin zăpada afânată care le ajungea la glezne. Rafalele de mitralieră care au 
izbucnit dintr-un foișor l-au nimerit pe unul dintre ei, doborându-l la 
pământ. Încercând să scape de gloanţe, grupul s-a împrăștiat, ca nişte 
șoareci puşi pe fugă, în afară de un deţinut care l-a ajutat să se ridice pe 


bărbatul căzut la pământ. Santinela din foişor s-a întors şi a început să tragă 
spre închisoare, pentru a-i opri pare-se pe ceilalți deţinuţi să se strecoare 
prin spărtura din zid. 

Rose a pus frână, intrând cu vehiculul în derapaj. A deschis în grabă uşa 
camionului și a început să fugă pe câmp, simțind în nări mirosul de fum și 
praf de pușcă. Deţinutul care îl sprijinea pe rănit s-a îndreptat spre ea 
clătinându-se. Când cei doi bărbaţi au ajuns aproape, Rose l-a recunoscut 
imediat pe unul dintre ei, cu toate că slăbise îngrozitor de mult. 

— Felix! a strigat ea şi s-a repezit la el, prinzându-l de braţul subțire, 
numai piele și os. 

— Ajută-l, a zis Felix, gâfâind. 

Rose şi-a trecut braţul celui rănit pe după gât. Împreună cu Felix l-a dus 
la camion pe bărbatul care abia îşi târa piciorul plin de sânge. 

Gloanţele mitralierelor răpăiau, dar s-au oprit brusc când deasupra 
închisorii a trecut un bombardier Mosquito. 

Rose l-a ajutat pe rănit să urce în spatele camionului, apoi s-a întors spre 
Felix. 

— Unde e Lazare? 

Felix a clătinat din cap. 

Rose a simțit că i se usucă gura. 

— Ce s-a întâmplat? 

— Aripa unde era celula lui a fost lovită de bombă. 

— Nu! a strigat Rose. Poate că a scăpat! 

— Îmi pare rău, a zis el, punându-i o mână pe umăr. Nu mai e nimic de 
făcut. 

Rose a simţit un junghi în stomac, îi venea să vomite. Ce-am făcut oare? 

— Trebuie să-i salvăm pe ceilalți pe cât se poate, a zis Felix, arătând spre 
deţinuţii care alergau spre ei. 

Năucită, Rose a rămas pe loc nemișcată, de parcă prinsese rădăcini. 
Răsufla adânc, ca și cum nu mai avea aer. 

— Rose! a strigat Felix. Ajută-mă! 

Împinsă de datoria de a-i salva pe deţinuţi, a trecut peste suferință şi a 
ajutat trei bărbaţi, unul dintre ei cu sângele șiroind din rana adâncă din cap. 
Tremurând din cap până în picioare, a ajutat bărbaţii să urce pe platforma 


camionului. 

— Conduc eu, a zis Felix şi a urcat grăbit la volan. 

Rose s-a aşezat pe locul din faţă şi a trântit uşa. 

— Acolo! a zis ea, arătând cu mâna. 

La vreo cincizeci de metri, mai mulţi deţinuţi alergau pe drum. Felix a 
pornit spre ei în viteză. 

— Urcaţi! 

Pe când deţinuţii săreau grăbiţi în camion, peste câmp s-a năpustit spre ei 
un paznic neamţ cu mitralieră. 

Rose, cu adrenalina crescând, a scos din torpedou un pistol. A tras două 
gloanţe spre el, dar nu l-a nimerit. 

Soldatul s-a aruncat la pământ şi a îndreptat arma spre ei. 

Felix a apăsat pe acceleraţie. 

Gloanţele au lovit camionul, făcând ţăndări parbrizul. 

După ce şi-a scuturat cioburile de sticlă din păr, Rose s-a aplecat în faţă 
prin rama parbrizului și a golit încărcătorul, forțându-l pe paznic să 
înainteze aplecat. 

Felix a schimbat viteza şi s-a îndepărtat de închisoare în goană. 

Rose a aruncat o privire în oglinda retrovizoare. În spatele grupului de 
deținuți trântiţi pe platforma remorcii, un nor de fum se înălța amenințător 
din închisoare. A simţit că o cuprinde disperarea. Îmi pare nespus de rău, 
Lazare. 

— Tu ai pus asta la cale? a întrebat Felix cu vocea răgușită. 

— Oui. 

Vântul rece care pătrundea prin parbrizul spart îi biciuia pielea. Claudius 
este în cealaltă mașină, dar nu l-am văzut de fum, şi-a zis Rose, rugându-se 
ca el să fi scăpat împreună cu deţinuţii. 

Felix a redus viteza ca să ia o curbă. 

— Cred că l-am omorât pe Lazare, a zis ea cu glas tremurat. 

— Non, i-a răspuns Felix. Le-ai dat o şansă multor deţinuţi care mâine ar 
fi fost morți. 

Ochii lui Rose s-au umplut de lacrimi. Simţea că se îneacă. 

Brusc, Felix a tușit şi s-a apucat cu mâna de stomac. Pe cămașă i-a apărut 
o pată de sânge, cât o prună. 


Rose a făcut ochii mari, îngrozită. 

— Oh, Dumnezeule, eşti rănit. 

Și-a desfăcut fularul şi i l-a apăsat pe abdomen. Felix s-a strâmbat de 
durere. Prin gaura de glonţ făcută în ușa de lângă el şuiera vântul. 

— Conduc eu, a propus Rose. 

— Mă descurc, a zis Felix. Unde mergem? 

— Valmondois. Rose a arătat un drum lateral: Ia-o la stânga. 

Felix, care își păstrase intactă îndemânarea de pilot de curse, a întors 
camionul pe drum -— cu roţile din spate la un unghi de patruzeci şi cinci de 
grade — şi a accelerat. A condus câţiva kilometri pe căi lăturalnice. Însă cu 
fiece minut care trecea, faţa lui era din ce în ce mai palidă, iar reflexele tot 
mai încetinite, până când a ratat de puţin o curbă și a intrat cu camionul într- 
un copac. 

— Opreşte! a strigat Rose. 

Felix, cu fruntea acoperită de broboane de transpiraţie, a redus acceleraţia 
şi a virat spre marginea drumului. Rose a sărit din camion și a fugit spre ușa 
dinspre el. În timp ce îl ajuta pe Felix să se mute pe scaunul din dreapta, 
deţinuţii, printre care și bărbatul rănit la picior, au sărit din remorcă şi au 
fugit în pădure. Și-au dat seama că au mai multe şanse fără noi. 

— Rezistă, a zis Rose, aşezându-se la volan și a apăsat pe acceleraţie. 

Felix s-a prins cu mâinile de burtă. 

— Trebuia să te ascult când m-ai avertizat că SD ne-a infiltrat rețeaua. 

— Nici unul din noi nu putea face nimic, a zis ea. 

Felix a tuşit cu sânge. 

— Îmi pare rău că n-am fost un şef mai bun pentru rețeaua noastră. 
Încăpăţânarea mea v-a adus numai necazuri, ţie şi lui Muriel. 

La auzul numelui lui Muriel, a simţit o durere în piept. 

— Ştii unde este acum? 

— Non, a zis Felix, abia răsuflând. Când ajungi acasă, spune-i te rog lui 
Harriet, soția mea, că o iubesc. lar dacă fiul meu, Mathieu, scapă din 
prizonierat, transmite-i, te rog, cât de mândru sunt de el. 

Rose l-a mângâiat ușor pe mâna plină de sânge. 

— O să-i spui asta chiar tu. 

Pe buzele lui Felix a apărut o umbră de zâmbet, şi pleoapele i s-au închis. 


Rose a cotit pe un drum de pământ acoperit de zăpadă. Șleaurile adânci 
lăsate de alte roți zgâlțâiau camionul, făcându-l pe Felix să geamă. După ce 
au fost cât pe ce să se înzăpezească, s-a încumetat să o ia pe un drum 
pietruit, îndreptându-se spre sud. Câteva minute mai târziu însă, speranțele 
ei de a ocoli barierele rutiere s-au spulberat. 

La treizeci de metri în faţă, drumul era blocat de două camioane 
germane. Şase soldaţi îmbrăcaţi în mantale și cu căşti pe cap au ridicat 
puştile. 

Lui Rose i s-a tăiat respiraţia. A pus frână, derapând. În timp ce încerca 
să întoarcă mașina, s-a uitat în oglinda retrovizoare și a văzut cum se 
apropie de ea un convoi de Kiibelwagens — de neconfundat cu forma lor 
pătrăţoasă şi prelata decapotabilă. 

I-a făcut semn cu cotul lui Felix, dar acesta nu a reacţionat, şi nici pieptul 
nu i se mai ridica. Dumnezeule. Nu! 

Rose a deschis torpedoul, dar nu a mai găsit muniţie pentru pistol. I-a 
venit în minte pilula L, ascunsă în ruj. Însă în loc să întindă mâna spre 
poşetă, a turat motorul la maximum. Răvășită de durere, a împins 
schimbătorul de viteză până la capăt și s-a năpustit cu camionul spre baraj. 

Soldaţii s-au împrăștiat pe marginea drumului şi au deschis focul. 

Rose s-a lăsat în jos în spatele volanului în timp ce gloanţele răpăiau în 
camion. Din radiatorul ciuruit au ţâșnit aburi. Un cauciuc din față a 
explodat, volanul s-a smucit spre dreapta, și camionul s-a prăvălit în şanţ, 
trântind-o cu capul de bord. Ameţită, a încercat să se târască afară prin 
geamul șoferului, dar a fost trasă de doi soldaţi și trântită jos. A simţit un 
genunchi înfipt în spate, care i-a trimis un junghi ascuţit prin vertebre. 
Încătușată, cu trupul, mintea şi sufletul frânte, Rose a fost târâtă de picioare 
şi apoi aruncată în spatele unui Kiibelwagen al Wehrmachtului. 


PARIEA A IV-A 
CAMP DE CONCENTRATION 


CAPITOLUL 46 
Lagărul de concentrare Ravensbriick, Fiirstenberg, 
Germania — 3 iunie 1944 


Rose şi-a vârât nasul într-un spaţiu dintre șipcile de lemn ale unui vagon 
de tren. A tras în piept o fărâmă de aer proaspăt, un scurt răgaz de la 
mirosurile pestilenţiale de sudoare, urină şi fecale. În compartiment stăteau 
înghesuite patruzeci şi trei de femei, un amestec de prizoniere politice, 
evreice, Martore ale lui Iehova şi delicvente de drept comun, toate 
condamnate pentru crime împotriva regimului nazist. În zilele cât a stat 
închisă în vagon, Rose a avut timp pentru prima oară de la capturarea ei să 
deplângă moartea lui Felix, Muriel şi Lazare. În timpul interogatoriilor, a 
pus cap la cap faptul că peste două sute cincizeci de deţinuţi evadaseră din 
închisoarea din Amiens, deși cei care o arestaseră se lăudau că i-au prins pe 
cei mai mulți dintre ei. Visul său de a-și clădi o viață nouă cu Lazare se 
spulberase, în timp ce reușita misiunii îi alina prea puţin durerea din suflet. 
Din dorința mea de a organiza o misiune de salvare a condamnaților la 
moarte, l-am sacrificat pe bărbatul pe care îl iubesc. 

După ce a căzut în mâinile lor, a fost dusă la închisoarea din Fresnes, în 
sudul Parisului. Interogată de zece ori de către Gestapo, a îndurat torturi 
îngrozitoare, ba chiar a fost arsă pe spate cu trabucul. Îndârjită după ce îi 
pierduse pe Lazare şi pe cei doi prieteni, agenţi SOE, ca și pe cei din 
familie, Rose a refuzat să colaboreze, agățându-se de legenda ei de 
acoperire. „Mă numesc Aline Bonnet, comis-voiajoare de cosmetice“, 
repeta ea de fiecare dată, refuzând să cedeze în fața durerii. Era convinsă că 


dârzenia sa trezise un oarecare respect printre cei din Gestapo, care aveau 
deja ceva informaţii despre ea, obţinute prin tortură de la alţi agenţi SOE, 
când căzuse reţeaua Doctorul. 

În timp ce era în închisoarea din Fresnes, Rose a fost trimisă o dată la 
sediul din Paris al SD de pe Avenue Foch 84. Când a ajuns acolo, a fost 
dusă imediat într-o celulă de interogatoriu de la ultimul etaj. O clipă mai 
târziu, i s-a făcut pielea de găină când în celulă a intrat, cu cizmele 
bocănind pe podeaua de lemn, șeful SD, Josef Kieffer. I se citea în ochi că o 
recunoscuse. A pălmuit-o peste față, spărgându-i buza de jos, după care a 
ieșit furtunos din încăpere. Asistentul lui Kieffer, Eberhard Vogel, a 
interogat-o timp de o săptămână. Rose a refuzat să coopereze, spre furia lui 
Kieffer. Şi-a dat seama că mai era şi altceva, pe lângă încăpățânarea ei, care 
îl scosese din sărite pe Kieffer, când la sediul din Avenue Foch 84 a fost 
adusă Zelie, tânăra cântăreață de cabaret care fusese amanta acestuia. Părul 
ei blond, atât de strălucitor înainte, era încâlcit, bijuteriile fuseseră înlocuite 
cu cătușe, iar faţa îi era aproape de nerecunoscut cu un ochi umflat şi fără 
machiaj. El nu mai are încredere în tine, şi acum încearcă să afle dacă noi 
două am fost înţelese să complotăm împotriva lui. Cu toate că îi era milă de 
Zelie, a cărei singură vină părea a fi că se culcase cu dușmanul, Rose simţea 
un val de satisfacţie ştiind că îl îmbolnăvise pe Kieffer de paranoia. După 
câteva zile, înfuriat că Rose nu ceda, Kieffer a dat ordin să fie trimisă într- 
un lagăr de concentrare. 

A simţit o smucitură, şi trenul a oprit. Rose, vlăguită de drumul lung și 
lipsa de hrană, spera să vină vreun soldat neamţ şi să le umple cu apă 
găleata din care beau toate. În schimb, ușa vagonului s-a deschis larg. A 
mijit ochii, după ce a dat de lumina crudă a soarelui. A tras adânc aer în 
piept şi a simţit izul sărat adus de vânt. Cred că suntem aproape de mare. 
Germania? Polonia? 

— Schnell! a strigat un soldat, făcându-le semn cu arma să coboare. 

Femeile, câteva ducând sacoșşe şi pături, s-au dat jos din vagon. Rose 
avea mâinile goale. De la gară, au fost forţate să mărșăluiască pe un drum 
care despărțea două șiruri de vile mai vechi — unele cu jardiniere pline de 
flori la ferestre —, care păreau a fi locuinţe SS, judecând după șirurile de 
steaguri cu svastică. În dreapta lor era un lac unde nişte deţinute trase la față 


— îmbrăcate într-un fel de rochii cu dungi alb-albastre, și pe cap cu baticuri 
triunghiulare albe — încărcau cu lopata nisip în vagonete. 

— Schnell! au strigat soldaţii. 

Femeile au grăbit pasul. 

După ce au trecut pe lângă o clădire mai mare, reședința comandantului, 
după cum bănuia Rose, au ajuns la o poartă de fier pe care numele 
Ravensbriick era scris cu litere de metal. 

În dreapta intrării, o clădire cu un coş de cărămidă înalt se profila 
amenințător deasupra lagărului, stârnind în Rose o presimţire urâtă. 
Crematoriu ? 

Înăuntru se întindea o curte mare de pământ, care sub tălpile lui Rose 
părea numai nisip. În spatele curţii erau optsprezece şiruri lungi de barăci. 
Aici sunt mii de prizoniere. Spre deosebire de închisoarea din Franţa, 
lagărul din Ravensbrück nu avea foișoare pentru santinele. În schimb, era 
înconjurat de un gard înalt cu sârmă ghimpată electrificată, marcat prin 
plăcuţe de avertizare cu un craniu și două oase încrucișate și cuvântul Halt! 
dedesubt. Înfipt în sârma electrică se vedea trupul carbonizat al unei femei, 
ale cărei haine zdrenţuite o făceau să pară o sperietoare sinistră. Rose s-a 
cutremurat. Naziștii au lăsat-o acolo pe biata femeie ca să le descurajeze pe 
celelalte să evadeze. Cuprinsă de o stare de greață, Rose a coborât privirea, 
întrebându-se cum putea să fie împinsă o ființă umană până într-acolo încât 
să recurgă la asemenea gesturi îngrozitoare. 

Au fost duse la o clădire administrativă, unde au trebuit să renunţe la 
obiectele personale. La scurt timp după aceea, au fost dezbrăcate de haine și 
rase în cap. Au așteptat ore în șir în pielea goală să fie examinate de 
personalul medical SS. Aliniate în rânduri de câte cinci, au fost controlate, 
rapid, dar brutal — în căutare de boli sau de obiecte care puteau fi ascunse în 
vreun orificiu al corpului — în timp ce personalul SS le comenta atributele 
fizice, ca la vite. În cele din urmă, au primit rochii în dungi alb-albastre și 
baticuri, cele mai multe murdare sau pătate. De la prizonierele moarte, şi-a 
zis Rose în gând, în timp ce își trăgea pe ea o rochie mai mare cu câteva 
numere, care atârna aproape până la pământ. În loc de pantofi, au primit 
saboţi de lemn. 

Fiecare a primit un triunghi de pâslă, cu numărul de identificare, pe care 


trebuia să-l coasă pe umărul stâng al rochiei. Ecusonul verde era pentru 
delicvente; negru, pentru cele clasificate de naziști drept „asociale“, printre 
care femei rome, cerşetoare, alcoolice, drogate, prostituate și pacifiste; mov, 
pentru Martorele lui Iehova; galben, pentru evreice; roşu, pentru 
prizonierele politice, care era și culoarea ecusonului lui Rose, identificată 
drept prizoniera numărul 77132. 

După ce şi-au cusut triunghiurile, au fost separate și trimise la sectorul lor 
după culoarea pe care o purtau, dar fără să intre să-și găsească un pat, și nici 
să primească apă ori să meargă la toaletă. În schimb, nou-sositele au fost 
silite — de către gardiencele care îşi agitau bastoanele — să rămână în liniște 
în dreptul barăcilor. Pe măsură ce orele treceau, Rose vedea cum alte și alte 
prizoniere intrau în lagăr pentru a fi înregistrate. Sunt numai femei. O 
dureau mușchii. Își muta greutatea de pe un picior pe altul. Cât a stat acolo, 
Rose a avut răgaz să-și dea seama cum era organizat lagărul. În timp ce la 
conducerea lagărului erau numai membri SS bărbaţi, gardienii erau numai 
femei. Gardiencele, mare parte dintre ele cu părul frumos pieptănat sub 
bonete, purtau fuste şi jachete de lână, curele și cizme de piele lustruite, iar 
câteva erau însoţite de ciobănești germani purtați în lesă. 

Spre seară, când genunchii lui Rose erau gata s-o lase din pricina 
oboselii, în lagăr au intrat sute de prizoniere. În scurt timp, au mai sosit 
câteva grupuri de femei conduse de gardiencele cu câini. Și-au terminat 
munca de sclave pe ziua de zi, şi-a spus Rose. 

— Achtung! * au strigat gardiencele. Câte cinci pe rând! 


59. Atenţie! (germ.) 


Rose s-a aşezat la rând, odată cu miile de femei care stăteau aliniate, cu 
privirea în pământ. 

Timp de două ore şi mai bine, gardiencele au făcut apelul, fiecare pentru 
sectorul său. O gardiancă înaltă şi frumoasă, cu părul blond, care purta o 
pelerină neagră, şi-a făcut apariţia pe bicicletă. Femeia a pedalat de la un 
sector la altul cu pelerina fluturând pentru a aduna listele de la gardience. 
Asta e șefa, şi-a zis Rose în gând. 

Cu capul plecat, s-a uitat pieziș la şirurile de femei. Noile prizoniere erau 
ușor de identificat după capetele rase sau după firele scurte de păr care 


ieşeau de sub baticuri. Prizonierelor mai vechi din lagăr le crescuse părul şi 
erau moarte de slabe, cu ochii înfundaţi în orbite și lipsiţi de viață. Cât timp 
poți supravieţui aici? S-a rugat în gând ca Aliaţii să le elibereze din acel 
lagăr al morţii. 

A sunat alarma, și prizonierele au fost libere să ia masa de seară, un 
polonic de supă de nap, împărțită de două prizoniere care împingeau un 
cărucior de lemn cu o oală mare din care ieșeau aburi. Sleită și însetată, 
Rose a sorbit fiertura, în ciuda gustului rânced, şi a mers cu celelalte femei 
spre sectorul ei. 

Barăcile erau ticsite. De-a lungul pereţilor se întindeau şiruri de câte trei 
paturi suprapuse. Sectorul avea o baie şi toalete, dar era peste măsură de 
aglomerat, femeile dormind câte două în pat. În aerul stătut se simţea un 
miros ca de grajd. Rose a trecut printre şirurile de paturi în căutarea unui loc 
unde să doarmă. La fiecare pat însă, Rose era refuzată de prizonierele care 
nu voiau să lase o nou-venită în spaţiul lor. Poate ar trebui să îmi fac loc în 
pat cu forța. Când se pregătea să se întoarcă, o femeie a apucat-o de mână și 
a tras-o în patul ei. 

Ochii i s-au mărit de uimire. I-a sărit inima în piept când a recunoscut-o 
pe femeia aceea înaltă, în pofida faptului că părul ei şaten ondulat fusese 
ciopârţit. 

Muriel a dus degetul la buze şi i-a șoptit: 

— Trebuie să vorbim încet. Pentru câteva porţii în plus, sunt prizoniere 
care spionează pentru nemți. 

Rose a îmbrăţișat-o strâns pe Muriel, simţindu-i coastele prin rochie. 

— Slavă Domnului că eşti în viaţă, a spus ea în şoaptă. 

— Cum eşti? a întrebat Rose, cu inima plină de bucurie. 

— Bine, a șşoptit Muriel. 'Te-au chinuit tare? 

— Nu, a zis Rose, cu toate că arsurile de pe spate nu i se vindecaseră pe 
deplin. 

— Mă bucur aşa de mult să te văd, a zis Muriel. Ce s-a întâmplat cu 
Felix? 

Rose a simţit o strângere în stomac. A început să îi povestească despre 
căderea rețelelor SOE din Paris, Operaţiunea Jericho și moartea lui Felix. 

— Aripa unde era închis Lazare a fost lovită de o bombă, a zis ea cu voce 


tremurândă. 

— Oh, Doamne Dumnezeule! Îmi pare nespus de rău, a spus Muriel şi i-a 
şters lacrimile de pe obraji. N-ai avut de ales. Dacă nu cereai să aibă loc 
misiunea, i-ar fi împuşcat pe deţinuţi. Ai salvat atâtea vieţi, Rose. Lazare a 
ținut la tine, și ştiu că ar fi mândru de tot ce-ai făcut ca să-i salvezi pe 
camarazii lui din Rezistență. 

Rose era recunoscătoare pentru încercarea ei de a-i alina durerea, dar 
remușcările îi ardeau sufletul. 

— Unde ne aflăm? a întrebat Rose, vrând cu disperare să-și scoată din 
minte moartea lui Lazare. 

— Ravensbrück, Germania. Suntem la vreo optzeci de kilometri de 
Berlin, în nord. 

— O, nu. Sosirea Aliaților ne va salva printre ultimii. 

— Ravensbrück are multe lagăre-satelit mai mici. În toate sunt numai 
prizoniere, în afară de unul aflat în apropiere, unde stau doar bărbaţi — ei 
sunt cei care ne fac pâinea. 

— Câte prizoniere? a întrebat Rose, deşi nu era sigură că vrea să afle 
răspunsul. 

— Patruzeci de mii. Poate mai mult. 

Rose a scos un mic strigăt de uimire, apoi a oftat. 

— O să faci muncă forțată, de rob, a adăugat Muriel. 

— Refuz să muncesc, s-a îndârjit Rose. N-am de gând să-l slujesc pe 
Hitler niciodată! 

— O să fii condamnată la muncă silnică. Şi dacă refuzi şi atunci, te 
împușcă. Comandantul lagărului, Suhren, nu dă doi bani pe regulile 
Convenţiei de la Geneva pentru prizonierii de război. Planurile lui sunt să 
ne termine prin muncă grea și să ne înfometeze până murim. 

Lui Rose i-a apărut în minte imaginea prizonierelor frânte de oboseală 
care încărcau nisipul în vagonete. 

— Unde o să munceşti? 

— Atelierul de textile, a zis Rose, amintindu-și de instrucțiunile primite 
la înregistrare. 

— Ce bine. Și eu lucrez tot acolo. O să-ţi fie cald la iarnă, şi este mai 
puţin greu decât să tai copaci sau să încarci nisip. 


— În regulă. 

Muriel i-a povestit apoi despre grozăviile din Ravensbriick. Prizonierele 
era deseori legate de copac și biciuite drept pedeapsă cu douăzeci și cinci de 
lovituri pentru tot felul de lucruri mărunte de nesupunere — dacă, de pildă, 
cădeau la pământ de oboseală în timpul apelului, ori dacă nu-și făceau patul 
cum trebuie. Transporturi întregi de prizoniere, multe dintre ele evreice sau 
infirme, era duse undeva și nu se mai întorceau. 

— Femeilor li se spune că sunt transferate într-un alt lagăr, a zis Muriel. 
Se aude însă că sunt duse la moarte. 

— Dumnezeule! 

S-a auzit sirena. Câteva secunde mai târziu, lumina s-a stins în barăci. 
Aerul s-a umplut de tuse, strănuturi, scâncete și gemete. 

Rose s-a cutremurat. Dacă iadul există, atunci sigur am nimerit în el. 

— Vom trece și prin asta, Muriel. Și vom spune întregii lumi ce-au făcut 
naziștii. 

— Aşa-i. 

Împărţind cu Muriel o pătură mică şi plină de găuri, Rose s-a culcat pe o 
parte. Îi urechi avea doar fâșâitul paielor din saltea. Cu spatele întors spre 
Muriel, şi-a împreunat mâinile și s-a rugat să supravieţuiască împreună până 
la sosirea trupelor Aliate. Dar cât de mult? Luni de zile? Un an? Pe lângă 
lupta pentru supravieţuire, se temea că urma să înfrunte și timpul. 


CAPITOLUL 47 
Lagărul de concentrare Ravensbriick — 4 iunie 1944 


La patru dimineaţa a sunat sirena. Rose s-a trezit, s-a frecat la ochi şi a 
coborât din pat odată cu Muriel. Au ieşit împreună cu restul prizonierelor, 
care îşi târau picioarele spre curte. 

— Schnell! Schnell! a strigat o gardiancă, bătându-se cu bastonul în 
palmă. Câte cinci pe rând! 

Rose a intrat în rând lângă Muriel și s-a îndreptat de spate. Cu toate că în 
faţa barăcilor se aflau mii de prizoniere, nu se auzea nici un sunet în afară 
de ţârâitul greierilor şi strigătele gardiencelor. 


— Achtung! a răcnit gardianca din faţa lor și a dat cu bastonul peste 
picioarele unei prizoniere, trântind-o la pământ. 

Pe Rose a cuprins-o furia. S-a aplecat în față, apoi a șovăit, gândindu-se 
la urmările gestului de a veni în ajutorul femeii. 

— Stai în rând, a şoptit Muriel. O să te biciuiască, sau chiar mai rău. 

Șovăind, Rose s-a tras înapoi. Cu coada ochiului, a urmărit-o pe femeie 
cum se așază în mâini și în genunchi cu capul plecat. Te rog, ridică-te. 
Femeia s-a sculat în picioare şi s-a întors la locul ei. 

Prizonierele au stat aliniate trei ore, timp în care gardiencele au făcut 
apelul. După ce şefa cu părul blond a adunat listele trecând cu bicicleta 
printre barăci, sirena a sunat și au apărut cărucioarele cu mâncare. Femeile 
au primit niște cafea apoasă, care părea făcută din ghindă opărită, și o felie 
de pâine cu rumeguș. La scurt timp, prizonierele au pornit mărșăluind către 
locurile lor de muncă conduse de gardiencele cu câini ciobănești. 

Atelierele SS de croitorie, blănărie și cizmărie se aflau în lagărul din 
Ravensbriick, alături de barăci. Ajunsă înăuntru, Rose a luat loc lângă 
Muriel la o masă lungă de lemn, care era un fel de linie de asamblare pentru 
femeile devenite croitorese. Așa cum era aşezată în încăperea înghesuită, lui 
Rose i-au revenit în minte Lucy şi dactilografele din Camera 60. Rose a 
avut un acces de melancolie. Trecuseră abia trei ani de când lucrase în 
Camerele de Război subterane ale lui Churchill, dar ei se părea că asta 
fusese acum o viaţă. În atelier a intrat o gardiancă tânără, cu o bonetă care îi 
acoperea părul şaten deschis, buclat. S-a dus în capătul sălii și s-a așezat la 
birou, ca o profesoară. A scos din carâmbul cizmei o vergea de bambus și a 
pocnit cu ea în tăblia biroului: 

— Arbeit!50 


60. La treabă! (germ.) 


Rose a tresărit. Femeile și-au luat dintr-un coş ac, aţă şi foarfece. Ca într- 
o linie de asamblare, coseau la un obiect de îmbrăcăminte, de culoare gri- 
şobolan, apoi îl dădeau mai departe. În lada de lângă scaunul lui Rose se 
găseau niște piese din același material, care arătau ca niște mâneci. I s-a 
întors stomacul pe dos. Vestoane de iarnă naziste. 

Fără să scoată o vorbă, Muriel i-a arătat cum să coasă mâneca la haina 


militară germană. Gândul că trebuia să lucreze haine pentru inamic, dar mai 
ales să le atingă, o dezgusta. Dar pentru că nu dorea ca Muriel sau celelalte 
femei să aibă probleme pentru că nu își îndeplineau norma, pe care 
gardianca o însemna într-un tabel, și-a înghiţit aversiunea şi a început să 
coasă. Când a terminat mâneca, i-a înmânat-o unei prizoniere evreice care 
purta un ecuson galben. 

După şase ore de lucru din acel schimb, fără să bea apă sau să meargă la 
toaletă, degetele lui Rose, înțepate de atâtea împunsături fără degetar prin 
stofa groasă de lână, au început să sângereze. Și-a şters degetele zdrelite pe 
rochie, în loc de cârpă, şi a lucrat mai departe. Muriel a ataşat mâneca 
dreaptă, iar Rose pe cea stângă. La capătul celălalt se adunau grămezi de 
vestoane terminate, pe care gardianca le controla pe sărite. Când Rose a 
băgat de seamă că femeia cerceta doar capetele cusăturilor — acolo unde se 
înnoda aţa — în mintea ei a încolţit o idee. 

Când a terminat de cusut, a făcut un nod și a tăiat capetele aţei cu 
foarfeca. I-a făcut lui Muriel semn cu genunchiul. 

Muriel s-a uitat la ea. Rose a tăiat aţa la mijlocul cusăturii de la subraţ și 
a dat-o mai departe pe linia de asamblare. Muriel a dat uşor din cap. Şi-a 
terminat cusătura și a făcut întocmai ca Rose, tăind cusătura la mijlocul 
mânecii drepte. 

Rose își spunea că, deși trebuiau să treacă săptămâni întregi de purtat 
până când mânecile să se desfacă la cusătură, era totuși ceva. A simţit 
crescând în ea un sentiment de sfidare de care era mândră. Suntem încă în 
stare să luptăm împotriva naziștilor, chiar dacă nu facem decât să stricăm 
vestoanele astea afurisite. În scurt timp, Rose strica unu din trei vestoane. 
Și-a petrecut după-amiaza închipuindu-și cum înving soldaţii Aliați un 
regim hitlerist fără mâneci. 


CAPITOLUL 48 
Lagărul de concentrare Ravensbriick — 
10 septembrie 1944 


Rose, cu bătături la degete după atâtea luni de cusut, lucra la mâneca unui 


veston nazist. Gardianca de la atelierul de croitorie al SS a ieşit din sală 
pentru a merge la toaletă, lăsându-le prizonierelor un scurt răgaz de a-și 
trage sufletul. În timp ce îşi masa mâinile dureroase, Rose s-a uitat pe 
fereastra mică. Afară, din coșul crematoriului se înălța un fum negru. S-a 
cutremurat. Destinația finală a prizonierelor din Ravensbrück. 

— Sunt zile când mă gândesc că nu pot ieși de aici decât prin coş — ca un 
fum, i-a șoptit Muriel lui Rose. 

— Nu! a zis Rose, întorcându-se spre Muriel, ai cărei obraji erau tot mai 
supți. Nici să nu te gândeşti. O să ajungi înapoi acasă la Mabel. 

Muriel a dat din cap, apoi și-a șters ochii cu dosul palmei. 

Lunile de înfometare şi trudă lăsaseră urme asupra lor. În fiecare zi se 
trezeau în zori, la patru fix, stăteau trei ore în picioare, aliniate pentru apelul 
de dimineaţă, beau o cană de cafea de ghindă și înghiţeau o feliuţă de pâine, 
munceau douăsprezece ore, stăteau în picioare trei ore pentru apelul de 
seară, sorbeau un polonic de fiertură de nap, și apoi cădeau sfârşite pe pat. 
Zi după zi, aveau același program istovitor, în timp ce în lagărul 
suprapopulat soseau întruna noi prizoniere. Proviziile de hrană care 
ajungeau în lagăr erau mici, aşa că raţia zilnică se tot micşora, mărind 
numărul de morţi ce alimentau crematoriul, care părea de-acum să ardă la 
orice oră din zi şi din noapte. 

O rază de speranţă s-a ivit totuşi în august, când în lagăr s-au răspândit 
zvonuri despre debarcarea Aliaților în Franţa. Rose s-a convins că zvonul 
era adevărat când comandantul Suhren a primit ordin de la Berlin să 
suspende timp de o săptămână rațiile de hrană pentru prizonierele politice. 
„Vin Aliaţii“, spusese Rose, încercând să le dea speranţe lui Muriel și 
prizonierelor înfometate din barăci. „Trebuie să mai rezistăm câteva luni și 
vom fi libere.“ 

Gardianca nemţoaică s-a întors după pauză; a scos vergeaua de bambus 
din carâmbul cizmei și a plesnit-o pe biroul ei. 

— Arbeit macht freiSL, a zis ea, cu răutate în glas. 


61. „Munca te face liber.“ Slogan folosit în Germania nazistă şi expus la intrarea în lagărele de 
concentrare și exterminare, inclusiv la Auschwitz. 


Cu privirea plecată, prizonierele au început să coasă mai repede. 


Dacă aș fi în putere şi dacă am fi în alt timp și alt loc, şi-a zis Rose în 
gând, ţi-aș rupe băţul pe şale. Când nemţoaica s-a întors cu spatele, Rose a 
tăiat la mijloc aţa de sub răscroiala vestonului, crescând rata sabotajului de 
la patru la cinci bucăţi. 

Rose era destul de mulțumită de îndemânarea pe care o căpătase la cusut. 
Devenise expertă în vandalizarea cusăturilor care urmau să se rupă în timp, 
dar care rămâneau încă intacte în timpul controalelor de calitate. Însă cel 
mai mult se mândrea cu faptul că şi celelalte prizoniere participau acum la 
micul complot. Pe lângă Muriel, Rose atrăsese în acel act de sabotaj toate 
femeile din linia de asamblare, din diferite ţări şi vorbind limbi diferite. 
Pentru ele toate, era un mod de a se împotrivi naziștilor și a-şi dovedi lor 
însele că nu aveau să renunțe, chiar dacă recurgeau la acte mărunte de 
răzvrătire, lipsite de urmări dramatice. 

Gardianca a răscolit un teanc de vestoane. A tras de nasturi și de revere, 
pentru a vedea cât de rezistente sunt cusăturile. Tot scotocind în mijlocul 
grămezii, a scos afară un veston și a început să tragă de mâneci cu putere. 
Auzind cum se rupe aţa, lui Rose i s-a făcut pielea de găină pe braţe. 
Gardianca s-a oprit să cerceteze mai bine mâneca dreaptă a vestonului, care 
fusese cusut de Muriel. 

O, nu! Rose a simţit un nod în gât. 

Mâinile lui Muriel tremurau. 

Femeia a vârât degetele prin cusătura desfăcută şi a smuls mâneca. 

— Wer hat das getan? 62 a întrebat ea, încruntându-se. 


62. Cine a făcut asta? (germ.) 


Pe chipurile femeilor se citea teama. 

Rose a început să respire precipitat. Ca din reflex, s-a ridicat în picioare 
şi a privit-o în faţă pe gardiancă. 

— Eu. 

Femeia a săgetat-o cu privirea. 

Cu două degete, Rose a mimat o pereche de foarfece: 

— Ţac-ţac. 

Cu o mişcare rapidă, gardianca a izbit-o cu cizma în stomac. Rose s-a 
prăbușit la podea, cu o durere îngrozitoare în burtă. S-a chinuit să tragă aer 


în piept. 

Muriel a încercat să se ridice de pe scaun, dar a fost oprită de două 
prizoniere. 

Gardianca a scos din cizmă vergeaua de bambus şi a început să o 
lovească cu furie pe Rose, care s-a ghemuit şi şi-a acoperit faţa cu palmele. 
Simţea arsuri pe spate, braţe și picioare. Când a terminat cu bătaia, 
gardianca a vârât vergeaua înapoi în cizmă și a suflat în fluier, pentru a 
alerta gărzile din atelierul alăturat. 

Câteva secunde mai târziu, Rose — cu braţele şi spatele pline de dungi 
roşii — a fost luată de acolo de un grup de pază. Se aștepta să fie biciuită și 
mai rău de către un kapo de sector, de regulă un deţinut condamnat, 
însemnat cu triunghi verde şi care acţiona la ordinele unei gardience 
germane. În schimb, Rose a fost dusă pe lângă punctul de flagelare până 
într-o clădire — aproape de intrarea în lagăr, lângă crematoriu — și închisă 
într-o celulă de la parter. Rose s-a târât într-un colţ, și-a cuprins genunchii 
cu braţele și s-a rugat în gând ca nici Muriel, nici celelalte femei să nu fie 
învinovăţite pentru celelalte vestoane compromise pe care, în mod sigur, 
gardianca avea să le verifice cu și mai multă atenţie. Nu e nevoie să fie 
pedepsite și celelalte. Dar ce pedeapsă o să primesc? Muncă silnică? Porții 
tăiate? Plutonul de execuţie? 

Rose a aflat răspunsul după două ore, când un ofiţer SS, cu o cicatrice în 
formă de cârlig sub ochiul stâng, a deschis ușa masivă de metal a celulei. 

— Der Kommandant hat neunzig Einzelhaft angeordneS:, a zis ofiţerul, 
cu o faţă lipsită de orice emoție, apoi a plecat, încuind celula după el. 


63. Comandantul a ordonat nouăzeci de zile de izolare (germ.). 


Uşurată la gândul că nu avea să fie împuşcată, Rose a respirat adânc de 
câteva ori. Pot să rezist la așa ceva. S-a dus cu greu până la patul de lemn 
care nu avea saltea și a masat urmele care îi acopereau pielea. După câteva 
ore, a aflat însă că pedeapsa ei era mult mai mare de atât, când a sosit masa 
de seară. Printr-o ferestruică făcută în partea de jos a uşii, o prizonieră a 
strecurat în celulă o cană de cositor cu fiertură de nap. Când s-a uitat la 
porția minusculă, i s-au gârbovit umerii. Jumătate de rație. Au de gând să 
mă ucidă prin înfometare. 


CAPITOLUL 49 
Lagărul de concentrare Ravensbriick — 
7 octombrie 1944 


Zgomotul de șantier a făcut-o pe Rose să se trezească. Şi-a masat coastele 
ieşite în afară, ca la câinii fără stăpân, și s-a ridicat din pat. Apoi a mers pe 
picioarele nesigure spre ferestruica zăbrelită aflată destul de sus. Prea 
slăbită să sară pentru a se uita afară, a tras cu urechea la bocăniturile care 
păreau a veni de la bolțarii de ciment rânduiţi în apropierea crematoriului. 
Ce construiesc oare? 

Îşi petrecuse zilele de izolare încercând să-și conserve energia dormind. 
Când era trează însă, se forța să facă ture prin celulă ca să nu i se atrofieze 
mușchii de la picioare. Pentru a-și păstra mintea activă, recita poeziile din 
copilărie învăţate de la mama ei și visa cu ochii deschişi la trecut, cel mai 
adesea la scurtele, dar intensele momente petrecute alături de Lazare. Cât aș 
vrea ca lucrurile să se fi petrecut altfel cu noi. 

Ferestruica din uşă s-a deschis pentru porţia de dimineaţă. O prizonieră a 
strecurat înăuntru o cană din cositor umplută pe jumătate cu cafea din 
ghinde și o coajă de pâine. 

Rose a îngenuncheat. 

— Dă-mi mâna, a şoptit femeia. 

Rose a întins palma. 

— De la o prietenă, a zis femeia și i-a pus în ea un cârnat uscat. 

Rose s-a uitat lung la comoara comestibilă. 

— Să-l mănânci puţin câte puţin. Femeia a închis ferestruica, și 
zdrăngănitul căruciorului s-a auzit tot mai slab. 

Muriel. Ochii lui Rose s-au umplut de lacrimi. A mestecat apoi o 
bucăţică de cârnat, simțind pe limbă gustul de vânat. A învăluit-o un 
sentiment de recunoştinţă. 

În ziua următoare, Rose a găsit o bucată de sfeclă în cafeaua de ghindă. 
Spre sfârşitul săptămânii, a mai primit un cârnat, împreună cu o bucăţică de 
margarină. Declinul s-a oprit, şi puterile i-au revenit cu încetul. Îţi pui viaţa 
în pericol ca să-mi trimiti mâncare pe ascuns. Promit să nu mor, ca să nu te 
dezamăgesc. 


CAPITOLUL 50 
Lagărul de concentrare Ravensbriick — 
11 noiembrie 1944 


Ghemuită pe patul de lemn sub o pătură mai mult zdrenţe, Rose asculta 
vacarmul şantierului de afară. În aer răsuna pocnetul bolțarilor de ciment 
care erau stivuiţi. S-a întrebat dacă se construiau noi sectoare, dar a alungat 
ideea, pentru că zgomotul venea dinspre crematoriu, amplasat la câţiva 
metri dincolo de zidul lagărului. Și-a îndesat degetele în urechi și a închis 
ochii, dorindu-și să intre în hibernare până când războiul avea să se 
sfârşească. 


Trezită de o mișcare ușoară pe obraz, Rose s-a şters pe față. A cuprins-o 
un frison, de la curentul de aer rece care se revărsa prin fereastra zăbrelită. 
Vine iarna. Vântul şi-a schimbat direcţia. Şi-a tras pătura ruptă şi plină de 
găuri în jurul ei, înfășurându-se ca un cocon. Dar izbiturile de ciocan și 
bolţari care îi spărgeau timpanele au silit-o să se miște. Patul era acoperit de 
praf. Când s-a sculat în capul oaselor, de pe pătură a căzut niște funingine. 
S-a înecat. Vântul care intra pe fereastră aducea niște fulgi înnegriţi. Pe 
podea era un strat fin de cenușă. Incinerări — O, Dumnezeule mare! 

Cu stomacul întors pe dos, s-a târât până la fereastră. Ridicată pe 
vârfurile picioarelor în care simţea cârcei, a azvârlit pătura, o dată și încă o 
dată, până când s-a prins între barele de metal. Paravanul improvizat nu a 
împiedicat însă cenușa purtată de vânt să pătrundă în celulă. Tremurând 
toată, s-a ghemuit într-un colț și a început să plângă. Și-a împreunat mâinile 
şi s-a rugat pentru sufletele celor dispărute. S-a jurat să facă orice stătea în 
puterile ei ca să scape teafără din război, să-i aducă pe naziști în faţa 
justiţiei și să aibă grijă ca femeile prizoniere la Ravensbriick să nu fie uitate 
niciodată. 


CAPITOLUL 51 
Lagărul de concentrare Ravensbriick — 
9 decembrie 1944 


Zgomotul unei chei în uşa celulei a trezit-o. S-a întins în pat, simţindu-și 
încheieturile înțepenite, după ce dormise încolăcită ca să se încălzească. 

Uşa celulei s-a deschis cu un scârțâit. Ofiţerul SS, același care cu 
nouăzeci de zile în urmă îi comunicase sentința, a înălțat din sprâncene, 
surprins se pare că o găsea în viaţă. 

— Melden dich bei deinem ZellenblockSt, a zis el. 


64. Prezintă-te la sectorul tău (germ.). 


S-a întors şi a plecat, lăsând ușa deschisă. 

Rose a ieșit din celula de izolare abia mișcându-și picioarele. Ajunsă 
afară, a pornit pe pământul acoperit de zăpadă. Gheaţa îi pătrundea în saboţi 
și îi amorţea picioarele fără ciorapi. Îmbrăcată tot în hainele de vară, şi-a 
cuprins pieptul cu braţele, într-o slabă încercare de a lupta cu frigul 
pătrunzător. Dinţii îi clănțăneau. Prost hrănită şi epuizată, s-a oprit de 
câteva ori să-și tragă sufletul. 

Când a ajuns la sectorul său, a găsit barăcile îngrozitor de 
supraaglomerate, cu câte trei, uneori chiar patru femei într-un pat. A păşit 
peste zeci de femei ghemuite pe podea. În aer stăruia un miros acru. leșind 
din izolare, revenirea bruscă la un număr și mai mare de femei atât de 
înghesuite era pentru Rose în același timp şocantă și dureroasă. 

Nerăbdătoare să o vadă pe Muriel, Rose s-a strecurat până la patul ei, dar 
a găsit trei femei culcate pe burtă care mâncau din castroane o zeamă 
subțire. 

— Unde e femeia care dormea aici? le-a întrebat Rose, simțind că o lasă 
picioarele. 

Una dintre ele a clătinat din cap, a bolborosit ceva în polonă și a sorbit 
mai departe din zeamă. 

Rose și-a croit drum prin mulțimea de femei în căutarea lui Muriel sau a 
unei figuri cunoscute. Când s-a apropiat de capătul barăcii, a dat peste Yana, 
o prizonieră politică, fost medic în Armata Roşie, care vorbea franceza din 
timpul studiilor la Paris, şi care dormise în același cu pat cu Muriel. 

— Slavă Domnului! a exclamat Yana şi a îmbrăţișat-o. 

— Ce bine că te văd, a zis Rose, strângând-o tare în braţe. Ce s-a 
întâmplat aici? 


Yana s-a desprins din îmbrăţișare. 

— Cât ai lipsit, trenurile au adus alte mii de prizoniere, unele evacuate 
din lagărele naziste din Est, după înaintarea Armatei Roșii. 

Rose a aruncat o privire asupra barăcii ticsite, care adăpostise înainte 
două sute de femei. Câte să fie? Cinci sute? Sase sute? Încăperea răsuna de 
gemete, suspine şi accese de tuse. 

— Condiţiile sanitare sunt îngrozitoare, a zis Yana. În lagăr se 
răspândește tifosul. 

Rose a avut o presimţire urâtă. 

— Unde e Muriel? 

Pe fruntea Yanei au apărut cute adânci. 

— În capătul sectorului, unde am amenajat o zonă de carantină. 

O, nu! Rose s-a sprijinit de un pat ca să nu cadă. 

— Cum se simte? 

— Prietena ta este o luptătoare, a zis Yana. 

Rose a icnit. 

— De ce nu stă în spital? 

— Nu îndrăznesc s-o duc acolo, a răspuns Yana. 

— De ce? Nu mai lucrezi acolo? 

— Ba da, sunt obligată să mă duc acolo, a zis ea, apoi s-a apropiat de 
Rose, coborând glasul. De ceva timp, doctorii eutanasiază bolnavele 
injectându-le benzină. 

— Mon Dieu, a şoptit Rose. 

— Sunt nişte monștri, a zis Yana. Am văzut asta de multe ori, chiar și pe 
paciente care nu erau în fază terminală, doctorii parcă le omoară la 
întâmplare, după cum au chef. 

— Dar la Revier, la infirmerie, nu poate sta? 

— A ajuns sectorul morţii, unde bolnavele sunt lăsate pur și simplu să 
moară, a zis Yana, trecându-și mâna peste frunte de parcă încerca să uite 
amintirile oribile întipărite în creier. Mai trebuie să ştii un lucru. 

Rose și-a încleștat mâinile. 

— Naziștii nu se mulțumesc doar să ne ucidă prin muncă grea, gloanţe și 
condiţii inumane. Nu se mulțumesc nici să transporte grupuri de femei la 
alte lagăre unde să fie omorâte. 


Lui Rose i-a îngheţat sângele în vine. Imaginea nenumăratelor femei duse 
în camioane, care nu s-au mai întors niciodată. Încă de când ajunsese la 
Ravensbrück, se auzea că nemţii sistematic trimiteau prizoniere la alte 
lagăre pentru a fi ucise în masă. 

— Am auzit din întâmplare cum un doctor şi un ofiţer SS vorbeau despre 
o cameră de gazare în Ravensbriick care este aproape gata. Este mascată 
drept sală de dușuri. 

Rose a tresărit. 

— Lângă crematoriu? a întrebat ea, amintindu-și de zgomotele 
şantierului de lângă celula de izolare. 

Yana a încuviinţat din cap. 

— De ce-mi spui toate astea? 

— Pentru că în curând vor omori femei cu sutele. N-am nici o îndoială că 
vor începe cu bolnavele şi cu acele categorii de prizoniere pe care naziştii le 
dispreţuiesc cel mai mult. 

Rose și-a înfipt unghiile în palme, dorindu-și să poată pune capăt cumva 
acestui infern. 

— Așa că, a zis Yana, punându-i o mână pe umăr, trebuie să facem ceva 
să o ajutăm pe prietena ta să se vindece. 

— O să te ajut, a zis Rose. 

— Numai că și tu arăţi de parcă ai avea nevoie de îngrijire. 

— Arăt groaznic, dar fii sigură că am mâncat mult mai bine — mulțumită 
lui Muriel care mi-a trimis hrană pe ascuns — decât femeile de aici. 

— Bine, a zis Yana, părând mulţumită de ajutor. 

Păşind peste femeile culcate pe podea, Rose a urmat-o pe Yana până la 
capătul sectorului unde, întins pe sfoară, un cearceaf pătat le separa pe 
bolnavele de tifos de restul. 

— O să începi cu prietena ta, a zis Yana. Cu trei degete, a luat dintr-o 
punguță mică de pânză un praf cafeniu şi l-a pus într-o cană de tinichea cu 
apă: Un leac rusesc, n-avem alte medicamente. Apoi a agitat amestecul și i- 
a dat lui Rose cana, împreună cu câteva bucăţi de scoarță de copac. 

— Ajut-o să bea ceaiul, după care o freci pe piele cu fâşiile de coajă. 

Rose a avut un şoc când a găsit-o pe Muriel într-un pat din fundul 
încăperii, alături de două femei scheletice care păreau că dorm, sau poate 


zăceau inconștiente. Muriel slăbise mult, îi ieşeau în afară pomeţii ascuţiţi și 
claviculele. Ochii încercuiți de cearcăne negre erau injectaţi de febră, iar pe 
piele avea o erupție. 

Rose a îngenuncheat, cu ochii plini de lacrimi. 

— Muriel... 

Muriel a întredeschis pleoapele. 

— Eu sunt, Rose, a zis ea, atingându-i mâna. 

— Eşti în viață, a şoptit Muriel. 

— Da. Pe obrazul lui Rose a curs o lacrimă, lăsând o dâră pe pielea 
murdară: Mi-ai salvat viaţa. 

— Altele te-au ajutat, a zis Muriel, apoi a tuşit, chircindu-se de durere. 
Ne-ai protejat când ai luat asupra ta povestea cu vestoanele. 

Mi-ai dăruit hrană, când tu aveai mai multă nevoie decât mine. 

— Am nişte ceai pentru tine. Rose i-a aşezat un cearceaf împăturit sub 
capul care ardea și era leoarcă de transpiraţie, şi i-a pus cana sub buze. 

Muriel a luat câteva înghiţituri. Pe bărbie i s-au prelins câteva picături. 

— N-ar trebui să stai aici. Ai să te infectezi. 

— Nu-ţi face griji pentru mine, a zis Rose. Bea tot ceaiul, are o doctorie 
în el. 

— Mai târziu, a zis Muriel cu glas slăbit. Şi-a ridicat privirea spre cer, ca 
şi cum căuta ceva. Nu mai știu cum arată. 

Rose și-a înghiţit nodul din gât. 

— l-am uitat chipul lui Mabel, a șoptit ea. 

— Nici vorbă, a zis Rose, încercând să-și alunge durerea. Este din cauza 
febrei. Când te faci bine, îţi vei aminti toate trăsăturile ei frumoase. 

Muriel a coborât privirea. 

Rose a căutat printre amintiri. Poza lui Mabel, așezată lângă fotografia lui 
Charlie în timpul pregătirii lor SOE de la Garramor House. 

— Mabel este o dulceaţă, a zis Rose. Are păr şaten cârlionţat, un năsuc 
cârn — seamănă cu al mamei sale — și cei mai adorabili obrăjori bucălați. 

Pe buzele arse şi crăpate ale Muriel a apărut un zâmbet ușor. 

— Şi mai are o rochiţă în carouri încântătoare. 

Pe chipul lui Muriel se citea amintirea. 

— l-am făcut-o când era doar o gâgâlice, a zis ea, şi s-a oprit, pentru a-și 


drege glasul. În curând o să înceapă școala. 

— Rochiţa i-a rămas deja mică, a zis Rose. Când ajungi acasă, va trebui 
să-i faci alta. O să fie o slăbănoagă pe picioroange, la fel ca maică-sa. 

Muriel a pus mâna pe braţul lui Rose. 

— Aşa-i. 

Rose a ajutat-o să bea ceaiul, dar Muriel a sorbit doar jumătate din el. Cu 
bucăţile de coajă i-a frecat braţele slăbite, picioarele şi trunchiul, acoperite 
de o uşoară roşeaţă, care dispărea la apăsare. După ce Muriel a adormit, 
Rose s-a gândit la cele spuse de Yana despre camera de gazare care era 
aproape gata. S-a cutremurat. Trebuie să te pun pe picioare înainte ca 
nemții să înceapă să le adune pe cele socotite niște guri în plus. 


CAPITOLUL 52 
Lagărul de concentrare Ravensbriick — 
19 decembrie 1944 


Rose a pus mâna pe fruntea lui Muriel. 

— Ai febră, a zis ea, simțind fierbinţeală în degete. 39 de grade? 40? 
Umerii i s-au încordat. 

Starea lui Muriel se înrăutăţise în ultimele zile. Chinuită de febră şi 
greţuri, nu putea mânca pâinea cu rumeguș, aşa că Rose o hrănea cu ceaiul 
de coajă de copac în care punea margarina şi napul pasat aduse pe ascuns de 
Yana de la spital. Ca şi cum asta nu era de ajuns, transporturile de textile 
către lagăr se opriseră, blocând munca în atelierele SS, și Rose fost trimisă 
la muncă silnică, unde dădea cu lopata la nisip şi descărca barjele de 
cărbune de pe lac. Aşa că putea s-o îngrijească pe Muriel doar seara. În 
ciuda muncii istovitoare, Rose se considera norocoasă că nu fusese 
transferată într-unul dintre numeroasele lagăre-satelit, împiedicând-o astfel 
să aibă grijă de Muriel. Pentru moment, cel puţin, ea rămăsese în capătul 
carantinat al sectorului, pentru că saloanele din spital și din blocul morţii 
erau supraaglomerate cu bolnave de tifos. Din fericire, gardiencele 
nemţoaice se temeau de bolile contagioase, ca tifosul şi tuberculoza, așa că 
Muriel și femeile carantinate nu mai trebuiau să vină la apel. Totuși, 


blockova, o prizonieră pe care SS o pusese responsabilă peste baracă, le 
dădea gardiencelor lista bolnavelor. 

Rose a amestecat o bucăţică de margarină în ceaiul călduț. A umplut o 
lingură şi a dus-o la buzele lui Muriel. 

— Nu, a șoptit Muriel şi a întors capul. 

— Trebuie să mănânci, a zis Rose. 

— Nu pot. 

Rose a pus cana jos, și cu o cârpă i-a şters broboanele se sudoare de pe 
faţă. 

Muriel a privit-o pe Rose cu ochii injectaţi de febră. 

— Aş vrea să scrii pentru mine o scrisoare. 

Rose a simţit un ghem în stomac. 

— Pentru Mabel. 

— Nu este nevoie, a zis Rose, luptându-se să-și rețină lacrimile. O să te 
faci bine. Aliaţii se apropie de noi. O să ne salveze în curând, și o să te 
întorci acasă. 

— Te rog, a șoptit Muriel. 

Rose şi-a dus mâna la stomacul care o strângea. 

— N-am nici hârtie, nici creion. 

— Eşti o agentă nemaipomenită, a zis Muriel și a tușit, prea slăbită să 
ducă mâna la gură. Sunt sigură că o să găsești tu ceva. 

Fără tragere de inimă, Rose a început să caute peste tot ceva de scris. A 
reuşit să împrumute un creion — în schimbul unei felii de pâine — de la o 
poloneză care desena lalele pe niște pietre plate pe care le ascundea sub pat. 
Nu reușea să găsească și hârtie, în lagăr aceasta era un lucru rar. Să 
mituiască o prizonieră care lucra la serviciul administrativ SS putea fi 
riscant și, în plus, cerea timp. Fără alte variante, a ieșit tăcută din sector. 

Afară, semiluna în descreştere lumina curtea acoperită de zăpadă. A 
privit în jur să se asigure că nu o vedea nimeni, apoi a fugit până la peretele 
sectorului din apropiere, unde gardiencele se adunau deseori să fumeze. 
Zăpada era presărată cu puncte negre, ca şi cum cineva aruncase o mână de 
cenușă. A îngenuncheat şi a luat de jos o bucăţică de hârtie arsă pe margini. 
Gândul că aceasta fusese atinsă de buzele unei naziste a dezgustat-o. A 
trecut peste senzaţia de silă şi a adunat mai multe mucuri de ţigară. 


A doua zi de dimineaţă, în timpul apelului s-a uitat cu atenţie unde își 
aruncau gardiencele ţigările stinse. Apoi, în timp ce prizonierele își primeau 
cafeaua şi felia de pâine de dimineaţă, Rose a adunat mucurile. Pentru că a 
ajuns târziu la rândul pentru raţie, a primit doar un sfert de felie și un deget 
de cafea. Merită, şi-a zis Rose, înmuind puţină coajă de pâine în fiertură. 

Peste zi, a muncit din greu pe malul lacului la descărcat de cărbuni dintr- 
o barjă. O dureau brațele și spatele de cât ridicase pietroaiele negre, lopată 
după lopată. Era scârbită la gândul că acel cărbune avea să-i încălzească pe 
ofițerii SS, locuinţa comandantului de lagăr şi — cel mai mult — crematoriul. 
Dacă refuz să muncesc, mă biciuiesc sau mă împușcă. Și dacă mor, cine o 
s-o mai ajute pe Muriel? Şi-a alungat gândurile şi a mai aruncat o lopată de 
cărbuni din barjă. 

În timp ce lucra pe mal, a mai găsit câteva chiștoace lângă o groapă de 
nisip, pe care le-a strecurat în buzunarul hainei. A mai adunat trei pe drumul 
spre lagăr. După apelul de seară, a căutat peste tot şi a mai găsit pe jos zece. 
Întoarsă în sector, a scos din buzunar o mână de chiștoace. A desfăcut 
învelișul de hârtie, dând la o parte tutunul ars, apoi a ascuţit creionul pe o 
bucată de cărămidă. După ce adunat materialele de scris, s-a dus în zona 
carantinată să o vadă pe Muriel. 

Rose s-a așezat pe patul ei, pe care îl împărțea cu alte două bolnave, care 
horcăiau în somn. 

— Muriel, a şoptit ea, atingând-o uşor pe umăr. Vrei să-ți scriu 
scrisoarea? 

Muriel a întredeschis pleoapele grele. 

— Ce sunt astea? 

— Nişte bucățele de ziar, îmi pare rău, a zis Rose şi a acoperit cu mâna 
resturile de hârtie arsă, sperând ca Muriel să nu-și dea seama de unde erau. 
Pentru moment, o să le numerotez pe spate ca să le transcriu când o să 
găsesc hârtie ca lumea. 

— Bine, a zis Muriel cu glas slab. I-a făcut semn lui Rose să se apropie, 
vrând parcă să nu trezească femeile adormite, sau poate ca să păstreze 
cuvintele între patru ochi. 

Rose s-a aplecat spre ea. În următoarele minute, Muriel i-a dictat în 
şoaptă mesajul pentru fetiţa sa, Mabel. Rose a încercat, cu inima strânsă, să- 


şi păstreze sângele rece în timp ce stenografia după dictare, o metodă pe 
care o învățase la Colegiul de secretariat din Londra al doamnei Hoster. La 
sfârşit, a numerotat dosul hârtiuţelor. 

— Gata, a zis Rose, punând jos creionul. 

Muriel a clătinat încet din cap. 

— Să le coşi în rochie. 

Lui Rose i s-au împăienjenit ochii de lacrimi. Adevărul din spatele 
rugăminţii lui Muriel i-a rupt inima. 

— Nu este nevoie. 

— Te rog, a insistat Muriel. 

Rose i-a strâns mâna doar piele şi os. Și-a mușcat obrazul pe dinăuntru ca 
să-şi stăpânească lacrimile, apoi a încuviinţat din cap. 


CAPITOLUL 53 
Lagărul de concentrare Ravensbriick — 
2 ianuarie 1945 


Sfârşită, Rose a ieşit tremurând din groapa de nisip şi a aruncat lopata în 
vagonet. O dureau mușchii după o zi de săpat la malul lacului. Munca 
forţată se făcea mai mult ca să le chinuie pe prizoniere decât ca să umple 
vagoanele cu nisip, credea Rose, dat fiind că pământul era îngheţat. 

— Schnell! a strigat o gardiancă blondă, trăgând de lesa câinelui său, care 
mârâia și își arăta colții. 

Rose şi-a luat locul lângă celelalte prizoniere, câte cinci pe rând. 
Gardianca a suflat din fluier, scoțând aburi în aerul rece, și prizonierele au 
pornit să mărșăluiască. 

La fiecare pas, nisipul din saboţii lui Rose o zgâria pe tălpile goale. Era 
mai obosită decât de obicei, pentru că dormise doar câteva ore, ca să aibă 
grijă de Muriel şi de celelalte femei aflate în carantină. În noaptea ce 
trecuse, două prizoniere politice, o poloneză și o franțuzoaică, muriseră de 
tifos în urma complicaţiilor provocate de malnutriția severă. Trupurile lor 
trebuie să fi fost deja luate de către plutonul de debarasare a cadavrelor și 
duse la crematoriu. Lui Rose i se rupea inima, simțindu-se vinovată că 


trebuise să aleagă cine să primească bucăţelele de hrană aduse pe ascuns. 
Dacă aș fi putut să fac rost de mai multă pâine, ele ar fi acum în viaţă. 

Febra lui Muriel scăzuse, dar încă era slăbită și nu putea să meargă, chiar 
dacă, încet, starea ei se îmbunătățea vizibil. Avea mai multă poftă de 
mâncare și, pentru prima dată după săptămâni întregi în care se hrănise doar 
cu supă de nap pasată sau ceai, cu o seară înainte mâncase o jumătate de 
felie de pâine pe care erau nişte frunze de varză veştede. 

— Mâine îţi aduc niște cârnaţi cu piure, glumise Rose, smulgându-i lui 
Muriel un zâmbet șters, dar de neconfundat. 

Pe măsură ce prizonierele se apropiau de lagăr, mirosul greu de la 
crematoriu se simțea tot mai tare. Rose a început să respire sacadat, în 
încercarea de a-l bloca. Duhoarea s-a întețit însă când gardianca le-a 
ordonat s-o ia pe un drum care trecea doar la câţiva metri de coșul din care 
ieșeau vălătuci de fum. Rose a aruncat o privire spre gardiancă, ale cărei 
cizme de piele lustruite scârțâiau pe zăpadă. Vrei să ne chinui, şi-a zis ea în 
gând, cu ură crescândă. 

Cuptorul crematoriului duduia, făcând să i se ridice părul pe ceafă. 
Dogoarea răzbătea până la ele în aerul rece. Rose dorea să-și astupe urechile 
şi să înlăture imaginile oribile care i se învârteau în minte. Când au trecut pe 
lângă așa-zisa baie, privirea i-a fost atrasă de un maldăr de haine, cele mai 
multe cu ecusoane galbene. Dumnezeule! Au pus în funcţiune camera de 
gazare! 

Lui Rose i s-au tăiat picioarele. Îi plângea sufletul pentru sărmanele 
femei, evreice în cea mai mare parte, judecând după culoarea triunghiurilor. 
S-a întrebat care fusese soarta părinţilor lui Lazare, rugându-se să nu fi avut 
același sfârşit. S-a jurat cu toată fiinţa ei să facă orice pentru a rămâne în 
viaţă, ca să spună lumii întregi despre ororile din Ravensbrück. Îi clocotea 
sângele în vine, de suferinţă şi dorința de răzbunare. Într-o bună zi, naziștii 
au să plătească pentru genocid. 

Când a ajuns în lagăr, Rose s-a dus la sector, sperând s-o găsească pe 
Yana, ca să-i spună despre gazări. Şi-a croit drum prin baraca aglomerată, 
păşind peste femeile culcate pe podea. A tras cearceaful care le despărțea pe 
bolnavele carantinate, a intrat înăuntru şi a rămas încremenită. În paturi 
stăteau alte femei, pe care nu le cunoştea. Iar Muriel, ca şi bolnavele cu care 


împărţise patul, lipseau. A simţit un ghem rece în stomac. 

Yana, care îi dădea unei femei să mănânce o bucăţică de pâine, s-a întors 
spre ea. 

— Unde sunt? a strigat Rose surprinsă. 

— N-am putut face nimic, a zis Yana cu glas tremurat. Când m-am întors 
de la spital am aflat că un grup de prizoniere cu ecuson verde le-au urcat 
într-un camion, la ordinele unui ofiţer SS, şi le-au dus de aici. 

O durere ascuţită a străpuns-o pe Rose, de parcă primise un pumn în 
stomac. 

— La un lagăr-satelit? 

— Nu, a zis Yana cu ochii plini de lacrimi. 

— Un sector pentru muribunde? a strigat Rose, creierul ei refuzând să 
creadă ceea ce inima ei ştia deja. 

Yana a clătinat din cap. 

— Îmi pare rău. 

— Nu! a strigat Rose cu durere. Trebuie să fie o greşeală! 

A pornit spre ieșire cu paşi împleticiţi, împiedicându-se de prizonierele 
întinse pe podea. Clocotind de mânie, s-a repezit în curte spre cădirea 
administrativă a SS. 

— Unde ați dus-o? a strigat ea, cu inima răvășită de durere. Aduceţi-o 
înapoi! 

Două gardience au pornit în fugă spre ea. În câteva secunde, una dintre 
ele, o femeie înaltă, cu părul prins cu grijă într-un coc, a lovit-o pe Rose cu 
bastonul în stomac. 

Durerea i-a explodat în corp, şi Rose s-a prăbușit la pământ. În timp ce se 
lupta să se ridice în genunchi, o cizmă a izbit-o în spate, trântind-o cu fața 
în zăpadă. Se aştepta să fie târâtă de acolo pentru a fi biciuită sau 
împuşcată. Dar cealaltă gardiancă a adus o găleată cu apă rece şi a vărsat-o 
peste ea. 

Valul de apă i-a trimis un şoc în tot corpul. Hainele îmbibate i s-au lipit 
de piele. A început să gâfâie, din gură îi ieșeau aburi în aerul rece. 

Urletul unei sirene. 

— In die Reihe, mit den anderen! ® 
împungând-o pe Rose cu bastonul în obraz. 


a mârâit una din gardience, 


65. Treci în rând cu celelalte! (germ.) 


Bătută şi cu inima frântă, Rose s-a chinuit să se ridice de jos. A pornit 
spre sector târându-și picioarele și s-a așezat în rând. Îmi pare rău, Muriel. 
Lacrimile au început să-i curgă pe obraji. Odată cu trecerea timpului, 
durerea i s-a întețit. Temperatura corpului i-a scăzut foarte mult. Trei ore 
mai târziu, după terminarea apelului, a rămas în picioare, în pofida faptului 
că nu-şi mai simţea mâinile sau picioarele. Yana, împreună cu două 
prizoniere, a ajutat-o pe Rose — care avea hainele îngheţate bocnă pe ea — să 
intre în baracă, unde au înfăşurat-o în pături şi au tinut-o strâns în braţe 
pentru a-i dărui căldura trupurilor lor. Hainele de pe ea s-au dezgheţat încet 
şi s-a încălzit. Cu mâini tremurătoare, a prins în mână tivul de la rochia udă 
— în care se aflau bucăţelele de hârtie cu mesajul lui Muriel —, s-a ghemuit și 
a început să plângă. 


CAPITOLUL 54 
Lagărul de concentrare Ravensbriick — 
27 martie 1945 


Rose stătea în curtea unde se făcea apelul și urmărea cu privirea un 
convoi de camioane pline cu prizoniere care ieşeau din lagăr. A simţit o 
mare ușurare când a văzut că vehiculele nu opreau la camera de gazare, 
unde mii de femei — cele mai multe evreice sau cu infirmităţi, dar şi asociale 
(triunghiuri negre) și delicvente (triunghiuri verzi) — fuseseră exterminate în 
ultimele trei luni. Se zvonea însă că aceste camioane duceau cinci mii de 
prizoniere în lagărele de concentrare Mathausen şi Bergen-Belsen. 

Se apropie trupele sovietice. Peste iarnă, la Ravensbriick fuseseră aduse 
mii de femei, evacuate din lagărele poloneze pe măsură ce armata lui Stalin 
înainta. Sirenele antiaeriene urlau tot mai des, iar o femeie care lucrase în 
clădirea administraţiei povestise că SS muta documentele și mașinile din 
ateliere în locuri sigure. Și totuși, prizonierele încă erau ucise cu sutele în 
camerele de gazare. Cu fiecare zi, condiţiile din lagăr erau tot mai grele. 
Proviziile de hrană se micşorau. Sectorul pentru muribunde era plin până la 
refuz de deținute aflate în fază terminală, care pur și simplu erau lăsate să se 


stingă. Gazările şi incinerările luaseră proporţii, înnegrind cerul de deasupra 
lagărului. În fiecare zi, femei disperate se aruncau în gardurile electrice ca 
să pună capăt suferinţei. 

Lunile de muncă silnică o lăsaseră pe Rose fără puteri. Pierduse mult din 
greutate, oasele șoldului şi coastele îi ieșeau prin piele, iar părul aspru, care 
începuse să crească la loc, îi cădea tot mai des. Era convinsă că singurele 
lucruri care o mai ţineau în viaţă erau rațiile — pătrăţele de ciocolată, 
bucățele de margarină, felii de pâine și linguri de gem — pe care Yana i le 
aducea pe furiș de la spitalul din lagăr. Totuşi, cel mai dureros lucru pentru 
Rose era suferința adâncă pe care o simţea pentru pierderea tovărășei şi 
prietenei sale, Muriel. 

Nu putuse afla ce se întâmplase de fapt cu Muriel şi cu femeile aflate în 
carantină, deşi credea că fuseseră fie gazate, fie împuşcate, şi apoi 
incinerate. Chiar şi după atâtea luni, sentimentul de vinovăţie și durerea 
erau încă vii. Dacă Muriel nu îmi trimitea mâncare pe ascuns cât am stat în 
celula de izolare, poate că era mult mai rezistentă şi nu se îmbolnăvea de 
tifos. 

Rose asculta huruitul motoarelor care se îndepărta, întrebându-se dacă 
avea să apuce ziua când lagărul va fi eliberat. A intrat în sector, neștiind 
dacă nu cumva ar fi trebuit să caute o prizonieră mai sănătoasă şi mai în 
putere decât ea, care să fie dornică să trimită acasă mesajul lui Muriel. 


CAPITOLUL 55 
Marșul morţii — 27 aprilie 1945 


Rose stătea în curte și asculta zgomotul motoarelor de camion de dincolo 
de zid. Un grup de ofițeri SS, cu capetele plecate, au intrat val-vârtej în 
clădirea administraţiei. Au aflat și ei că sfârșitul este aproape. 

În ultimele săptămâni, SS transferase mii de prizoniere în alte locuri. 
Femeile, multe dintre ele scandinave, fuseseră urcate în nişte autobuze albe 
şi duse undeva. Rose socotea că în Ravensbriick rămăseseră încă peste 
douăzeci de mii de prizoniere, iar în sectoare se șoptea că Armata Roşie se 
apropia tot mai mult. Speranţa eliberării creştea în rândul femeilor, mai ales 


printre cele sovietice, care începuseră să-și țină capul sus. În ziua aceea 
însă, transferurile păreau neobișnuite, dat fiind numărul crescut al soldaţilor 
SS, dar şi pentru că la apelul de dimineaţă nu se prezentase nici o gardiancă. 

Când Rose se pregătea să intre în baracă, Yana a ieșit din spitalul 
lagărului și s-a apropiat de ea. 

— Vino cu mine, a zis ea, luând-o de braţ pe Rose, și a dus-o în spatele 
barăcii. 

— Am auzit un ofițer SS vorbind cu doctorul german. Comandantul 
Suhren a dat ordin de evacuare a lagărului. 

Rose a simţit crescând în ea un val de speranţă. 

Yana a aruncat o privire peste umăr, ca pentru a se asigura că nu le aude 
nimeni. 

— Nemţii au de gând să nu lase în urmă nici un martor care să depună 
mărturie despre grozăviile pe care le-au făcut. Toate femeile care se ţin cât 
de cât pe picioare vor pleca din lagăr pe jos. 

Marșul morţii. Un spasm de durere în stomac. 

— Încotro? 

— Mecklenburgul de Nord, cred, a zis Yana. 

— Dar cum rămâne cu femeile care nu sunt în stare să meargă pe jos? 

— O să fie lăsate să moară. 

Lui Rose i-a stat inima în loc. 

— Eu rămân să îngrijesc bolnavele, a zis Yana. Acum trebuie să mă 
întorc la spital înainte să bage de seamă doctorul că lipsesc, a adăugat ea şi 
şi-a scos paltonul. Să facem schimb, al meu este mai călduros. 

Un urlet de sirenă. Rose a simţit furnicături pe braţe. 

— Rămân cu tine să te ajut. 

— N-ai de ales. Pleacă! Dacă nu, te împușcă. 

În curte a răpăit o mitralieră. 

— Schnell! 

Rose a tresărit. 

— Paltonul, a stăruit Yana. 

Fără nici o tragere de inimă, Rose a făcut schimb de paltoane cu Yana. A 
privit-o uimită când a simţit în buzunar nişte ghemotoace. 

— Hrană şi bandaje, a zis Yana. 


— Mulţumesc. Te rog, vino cu mine. Te ascunzi printre noi, şi apoi 
încerci să evadezi. 

— O să am grijă de bolnave până când ne eliberează tovarășii mei 
sovietici, a zis Yana, cu o umbră de nesiguranţă în glas. 

Rose a încercat să o convingă să i se alăture, dar Yana a refuzat. În aer s- 
au auzit fluierele paznicilor, urmate de împușcături și lătrături. 

Yana a îmbrăţişat-o pe Rose. 

— Dasvidanie! $ 


66. Mulţumesc (rus.). 


— La revedere, a zis Rose, strângând-o în brațe. 

Yana a dispărut în mulţimea prizonierelor care umpleau curtea. Rose a 
simţit o strângere de inimă când a înţeles că, mai mult mai ca sigur, nu avea 
s-o mai vadă pe prietena ei rusoaică niciodată. 

După puţin timp, mii de prizoniere s-au adunat la poartă, înghesuite umăr 
la umăr. Li s-au împărțit bucăţi mare de pâine, în timp ce zeci de soldaţi SS 
înarmaţi s-au dat jos din camioane. Poarta s-a deschis, și femeile au fost 
mânate în afară, ca niște oi, lăsându-le în urmă pe cele care zăceau. 

— Schnell! a răcnit un soldat SS, agitând o puşcă cu baionetă. 

Prizonierele, cele mai multe cu saboţi în picioare și în nişte haine rupte, 
s-au înghesuit înainte. Au fost puse să se înșire în coloane lungi, în timp ce 
soldaţii le îmbrânceau de la spate. Când s-au îndepărtat, Rose a aruncat o 
privire spre lacul Schwedtsee unde fusese forțată la muncă silnică și unde 
SS arunca cenușa umană din crematoriu. I s-au umezit ochii întrebându-se 
câte zeci de mii de femei moarte zăceau pe fundul lacului. 

La nici câteva sute de metri de poartă, s-a tras primul glonţ. Prizonierele 
au tresărit, şi Rose a văzut cu coada ochiului o femeie cu părul cărunt 
prăbușindu-se la pământ. O, Doamne! 

— Schnell! Schnell! au strigat soldaţii. 

Au grăbit pasul. De peste tot se auzeau cum tușesc, gâfâie, şi îşi târăsc 
picioarele. 

După-amiază, Rose și miile de prizoniere, multe dintre ele arătând din 
cauza inaniţiei ca nişte schelete în mișcare, au pornit spre nord-vest pe 
drumurile pline de noroi. Prizonierele erau trimise de către soldaţi să o ia 


peste câmp în grupuri mici, apoi se întorceau la restul grupului după un 
kilometru. La fiecare treizeci sau şaizeci de minute, cu precizia bătăilor de 
clopot din turnul unei biserici, răsunau împușcăturile care le secerau pe cele 
prea epuizate ca să ţină pasul. Rose și-a dat seama că paznicii SS primiseră 
ordin nu doar să ducă prizonierele la un alt lagăr, departe de trupele 
Aliaților care se apropiau; ci şi să răspândească victimele pe o suprafaţă cât 
mai mare, în încercarea de a ascunde urmele genocidului și crimelor de 
război. 

După mai mulți kilometri, Rose a simţit că îi înțepenesc mușchii 
picioarelor şi îi ard plămânii. Cât să dureze până n-o să mai fiu în stare să 
merg? Ore? Zile? Pentru a-şi abate gândurile de la durere şi moarte, a 
început să rememoreze momentele fericite adânc întipărite în mintea sa. 
Ieşirile la iarbă verde, împreună cu mama, tata și Charlie, vara în Trafalgar 
Square, unde se ospătau cu brânzeturi, şuncă afumată, prăjituri pufoase şi 
brioșe cu frişcă, toate de la băcănia Teasdale. Sentimentul de mândrie și 
camaraderie pe care îl trăise pe vremea când lucra alături de femeile din 
Camera 60, în Cabinetul de Război al lui Churchill, și cum glumea deseori 
cu buna ei prietenă Lucy că unul din rapoartele sale avea să aducă victoria 
Marii Britanii. Starea de exaltare care o încercase când ea și Muriel 
terminaseră cu succes pregătirea de luptă SOE din Scoţia, și cât de pline de 
încredere și nerăbdătoare erau să intre în luptă. Cel mai mult însă, retrăia 
scurtul, dar fericitul răgaz petrecut alături de Lazare. Încrederea lui de a-și 
deschide inima în legătură cu părinţii lui care fuseseră arestaţi de poliția 
franceză, cum își riscase el viața pentru a le găsi case conspirative, ei și 
celor din rețeaua SOE, atingerea blândă a mâinii lui în timp ce o călăuzea 
prin labirintul întunecat al catacombelor din Paris. Mâncarea delicioasă pe 
care i-o pregătise din puţine legume. Plăcerea și căldura pe care le simţise 
în îmbrăţişarea lui. Dacă lucrurile s-ar fi petrecut altfel... 

Mult după lăsarea serii, Rose şi prizonierele — mai puţine cu câteva sute 
de când începuse marșul — au ajuns la o gară cufundată în întuneric. După 
ce au fost lăsate să se odihnească, s-au culcat pe jos. Recunoscătoare pentru 
hrana dată pe furiș de Yana, Rose a scos din buzunar o bucată de pâine și 
câţiva cartofi piperniciţi. A muşcat din pâine şi s-a rugat în gând ca prietena 
ei să fie eliberată alături de miile de prizoniere suferinde rămase în 


Ravensbriick. 

O adolescentă istovită, care avea pe haină un triunghi roşu, a rămas cu 
ochii pironiţi la ea. Rose a rupt o bucată de pâine și i-a dat-o împreună cu 
un cartof. 

— DziekujeS?, a zis fata în polonă. 


67. Mulţumesc (pol.). 


— Să mănânci puţin câte puţin, a sfătuit-o Rose. O să scapi. Nu trebuie 
decât să mergi înainte. 

Fata a dat din cap și a început să muște din pâine. 

Rose a terminat de mâncat și s-a ghemuit pe jos, cu dureri în picioare. Cu 
trupul şi mintea stoarse de oboseală, a adormit de îndată. Câteva ore mai 
târziu, deşi soarele încă nu răsărise, au fost puse de paznici să mărșăluiască 
mai departe, lăsând în urmă cadavrele femeilor care muriseră peste noapte. 

Rose înainta cu greu peste câmp alături de celelalte prizoniere. Toată 
dimineaţa au fost execuţii sporadice, printre ele şi o unguroaică ce se oprise 
pentru a bea dintr-o baltă noroioasă şi o adolescentă poloneză care se 
împiedicase de o creangă căzută în drum. Aproape toate prizonierele se 
chinuiau să ţină pasul cu soldaţii SS, nici una dintre ele neavând atâta 
putere încât să încerce să fugă de acolo. Ar împușca-o pe loc. Nu avea 
încotro, îşi spunea Rose, decât să meargă înainte până când nu o mai ţineau 
picioarele. 

La amiază, au fost lăsate să se odihnească lângă un pârâu, în timp ce 
paznicii îşi luau dejunul din rucsac. Rose și-a împărțit mâncarea rămasă cu 
trei prizoniere care, după părerea ei, aveau mai multă nevoie de hrană decât 
ea, judecând după pomeţii lor ascuţiţi și ochii goi și încercănaţi. A scos apoi 
bandajele din buzunar și şi le-a înfășurat în jurul picioarelor pline de băşici. 

În timpul marșului de după-amiază, alte zeci de femei au murit, fie de 
epuizare, fie de gloanţele naziste. Întrucât îi era greu să-și țină capul ridicat, 
Rose se uita cum trece pământul pe sub picioarele ei obosite. Își pierduse 
simţul timpului, iar bandajele care îi acopereau bășicile se destrămaseră de 
cât se frecau de saboţii de lemn. În locul băşicilor sparte i-au apărut răni 
deschise. La fiecare pas, simţea o durere arzătoare. A încetat să mai bage în 
seamă durerea și a continuat să meargă, mânată de dorința ei nestrămutată 


de a scăpa cu viaţă din acel iad ca să-și ţină promisiunea făcută lui Muriel. 

Spre seară, Rose a ajuns într-un grup de cincizeci de prizoniere, condus 
de doi soldați SS, foarte tineri, unii chiar adolescenţi, judecând după feţele 
lor imberbe, care le-au ordonat să meargă peste un câmp întins. Faptul că se 
abătuseră de la drum, la fel ca și restul grupului, a făcut să i se pună un nod 
în gât. Se aştepta ca dintr-o clipă în alta soldaţii să le secere cu gloanţe şi să 
le lase să putrezească pe câmp. Au fost însă duse într-o fermă şi îndemnate 
să intre în grajd. 

— Geh rein!® a răcnit un soldat, făcându-le semn cu baioneta. 


68. Treceţi înăuntru! (germ.) 


Prizonierele au pătruns înăuntru. Când al doilea soldat și-a aprins o 
țigară, la flacăra chibritului s-au zărit nişte boxe pentru cai goale. Mirosea a 
bălegar şi pământ. Speriate și istovite, femeile s-au înghesuit una într-alta. 
După câteva secunde, soldaţii au trântit uşa grajdului şi au zăvorât-o pe 
dinafară. 

Ori ne-au închis ca să nu fugim peste noapte, ori au de gând să ne ardă 
de vii, şi-a zis Rose. Prea obosită ca să-şi mai facă griji, s-a dus să caute 
prin șopronul întunecat. Când a găsit o grămăjoară de paie, pe care erau 
deja câteva prizoniere, s-a trântit pe burtă și a adormit. 


CAPITOLUL 56 
Marșul morţii — 30 aprilie 1945 


În a treia zi de mărșăluit, micul lor grup, care se subțiase de la cincizeci 
la douăzeci și două de femei, nu s-a mai întâlnit cu grosul prizonierelor, 
aflate undeva spre nord-vest. Lapoviţa îi cădea lui Rose pe faţă și îi 
pătrundea în haine. Cu fiecare pas anevoios, picioarele îi zvâcneau și simţea 
dureri ascuţite în genunchi și șolduri. Speranţele ei de supraviețuire se 
năruiseră, şi o durea sufletul la gândul că avea să moară cu mesajul lui 
Muriel cusut în tivul rochiei. Se gândea ca la următoarea oprire să 
încredințeze bucăţelele de hârtie uneia dintre prizonierele rămase, dar 
probabil că nu mai conta. Nici una nu va ajunge vie într-un lagăr. 


Ceva mai devreme, soldaţii se schimbaseră în hainele civile pe care le 
aveau ascunse în rucsac. Singurele lucruri care îi mai dădeau de gol erau 
puştile şi vestoanele militare pe care le mai purtau ca să îi ferească de 
ploaie. Când rămânem doar câteva, soldaţii ne execută și dezertează. 

O oră mai târziu, soldaţii le-au îmboldit cu baionetele să iasă de pe 
drumul de pământ și să intre în pădure. Pământul se înmuiase, și Rose și-a 
pierdut sabotul stâng în mocirlă. Dacă încerca să îl caute, risca să primească 
un glonţ, aşa că a mers mai departe cu piciorul gol, plin de răni, afundându- 
se în noroi. După puţin timp, au fost mânate într-un mic luminiș aflat între 
pâlcuri de mesteceni. Rose a simţit o durere în piept, abia mai putea respira. 
Groaza din ochii femeilor îi arăta că şi ele ştiau ce avea să urmeze. 

— Halt! a strigat un soldat. 

Femeile s-au oprit. Sfârșită, incapabilă să fugă, Rose s-a uitat la soldaţii 
SS care, cu ochi reci, fără urmă de compasiune, le priveau ca pe nişte 
insecte. În aer se auzeau doar scâncete și răpăitul ploii. Femeile s-au strâns 
una într-alta, unele ţinându-se de mâini, altele rugându-se. 

Soldaţii au ridicat puștile. 

Cu inima bubuindu-i în piept, Rose îi strângea unei prizoniere poloneze 
mâna tremurătoare. Cu bărbia ridicată sfidător, a închis ochii şi a aşteptat să 
se termine totul. 

Un bubuit de focuri de armă. 

Rose s-a tras înapoi, cu inima gata să-i sară din piept. S-a încovoiat de 
mijloc, dar a rămas în picioare. Când a deschis ochii, i-a văzut pe soldaţii 
germani la pământ, cu mâinile și picioarele aruncate în lături. Câteva 
secunde mai târziu, din pădure au apărut câţiva soldaţi sovietici, purtând 
uniforme kaki și bonete cu steaua Armatei Roşii. 

Agăţate una de alta, prizonierele gemeau și plângeau. 

Un militar cu mustață, care părea să fie comandantul unităţii de cercetași, 
a făcut câţiva paşi spre ele și a lăsat mitraliera în jos. Pironit locului, se uita 
îngrozit la femeile cadaverice. 

Cu ochii plini de lacrimi, Rose a căzut în genunchi și a izbucnit în 
hohote. 


PARTEA A V-A 
LIBERTE 


CAPITOLUL 57 
Londra, Anglia — 20 iunie 1945 


Rose a ieşit din stația de metrou Aldgate East, de unde în mod izbitor 
lipseau londonezii înarmaţi cu pături şi perne pentru a-și petrece noaptea în 
subterane. În timp ce mergea pe trotuarele înțesate de oameni care se 
întorceau acasă după orele de serviciu, se simţea tulburată. Trecuseră trei 
ani de când lăsase cheia de la apartamentul lui Lucy pe masa din bucătărie, 
împreună cu un bileţel în care o înștiinţa că primise un post în afara Londrei 
şi că urma să-i scrie de îndată ce putea. O să fie supărată pe mine că nu i- 
am spus adevărul? Oare lucrurile o să fie la fel între noi? Cu speranţa că 
Lucy locuia tot în apartamentul ei din Spitalfields, Rose a traversat strada 
către o clădire de cărămidă cu patru etaje. 

După ce Rose şi prizonierele rămase în viaţă au fost salvate de către trupa 
de cercetași sovietici, au fost încredințate Crucii Roșii Suedeze, și apoi 
trimise, prin Danemarca, la un spital din Malmö. Trei dintre 
supravieţuitoarele marșului morţii, o unguroaică şi două poloneze, au murit 
pe drum, cu toate eforturile făcute de medici de a le administra hrană și 
tratament. Erau mult prea slăbite pentru a se reface, şi Rose era urmărită de 
gândul că femeile, care se luptaseră cu disperare să trăiască, muriseră la 
doar câteva zile după eliberare. 

Când a ajuns la spitalul suedez, Rose era într-o stare îngrozitoare. 
Cântărea mai puţin de treizeci de kilograme, iar labele pline de ulceraţii ale 
picioarelor se infectaseră, împiedicând-o să se ridice. A sărbătorit Ziua 
Victoriei din Europa, capitularea necondiționată a Germaniei naziste în faţa 


Aliaților, mâncând supă de mazăre și clătite întinsă pe patul de spital, cu 
picioarele bandajate sprijinite pe perne. Cât a stat în spital, şi-a folosit mare 
parte din timp — între schimbarea bandajelor, administrarea de antibiotice și 
terapie fizică — notând într-un jurnal legat în piele detalii despre atrocitățile 
la care fusese martoră. Sovieticii controlează Germania de Est, deci şi 
Ravensbrück, iar autorităţile britanice s-ar putea să nu primească 
informaţii complete despre crimele naziste. Fără să ţină seama de durerea pe 
care o simţea retrăind lunile petrecute în captivitate, ea a scris în 
amănunțime despre condiţiile inumane, înfometare, munca de sclav, 
execuţii și genocid. Cu toate că era recunoscătoare pentru faptul că 
rămăsese în viață, o durea inima pentru femeile care suferiseră la 
Ravensbriick şi pentru toţi cei care pieriseră în lupta de a salva Europa de 
sub cotropirea nazistă. 

După mai multe săptămâni de tratament şi îngrijire, Rose s-a refăcut 
suficient de mult încât să fie trimisă cu avionul în Anglia, la RAF 
Tempsford din Berdfordshire, de unde decolase cu ani în urmă pentru a fi 
parașutată în Franţa ocupată. A fost așteptată în hangar de către căpitanul 
Carter, un ofițer care venise în numele SOE ca unic membru al echipei de 
întâmpinare. Carter, un bărbat înalt, masiv, cu o voce baritonală gravă, i-a 
urat bun-venit acasă cu o strângere de mână fermă şi i-a mulțumit pentru 
serviciile aduse Marii Britanii. I-a transmis condoleanţe pentru foştii ei 
colegi, agenţii Felix și Muriel, și i-a înmânat protocolul de reintegrare în 
societate. 

Carter a informat-o că era obligată să respecte jurământul de 
confidenţialitate și că SOE clasificase ca strict secrete toate documentele 
subcircuitului Magicianul. Drept urmare, chiar dacă autorităţile britanice 
aveau să decidă că era momentul să dezvăluie numele şi misiunile agenţilor 
SOE care acţionaseră în Europa ocupată de nemți, identitatea lui Rose, a lui 
Muriel şi Felix urmau cel mai probabil să rămână secrete. Ca şi cum ei și 
reţeaua Magicianul nici nu existaseră. 

— Autorităţile britanice au hotărât că este mai bine să păstreze secrete 
originile Operațiunii Jericho, spusese Carter. Atât pentru Marea Britanie, 
cât şi pentru Franţa, ar fi o chestiune controversată în cazul în care publicul 
ar afla cine este persoana care a inițiat bombardarea de către britanici a unei 


închisori franceze — precum și persoana care a autorizat misiunea. 

Cuvintele lui Carter i-au redeșteptat lui Rose durerea pentru dispariţia lui 
Lazare şi au întristat-o când a înţeles că serviciile aduse ţării de către Muriel 
şi Felix puteau fi șterse din istorie. Probabil că autorităţile se tem de o 
complicaţie politică, şi-a zis ea. Rose s-a gândit dacă să-i ceară lui Carter 
numele celor care hotărâseră acest lucru, însă era limpede că decizia fusese 
luată și că nu mai era nimic de făcut, cel puţin pentru moment. Stăpânindu- 
şi emoțiile, a primit invitaţia lui Carter de a lua parte la o ceremonie privată, 
programată după ce avea să se refacă pe deplin, în memoria celor doi agenţi 
SOE căzuţi la datorie. Rose și-a primit înapoi obiectele personale, printre 
care şi fotografia lui Charlie. A plecat de la baza aeriană din Tempsford, 
nerăbdătoare să-şi respecte promisiunile făcute lui Muriel şi lui Felix, dar 
mai întâi de toate trebuia să se întâlnească cu Lucy. 

Cu mica valiză în mână, Rose a urcat scările din clădirea unde locuia 
Lucy. Când a ajuns pe palier, a tras adânc aer în piept pentru a-și potoli 
bătăile inimii. O dureau picioarele, acum era încălțată cu pantofi cu toc, 
după ce stătuse atâta timp în saboţi de lemn fără ciorapi. Și-a stăpânit 
emoțiile și a bătut la uşă. 

Câteva secunde mai târziu, Lucy a deschis ușa şi a scos un strigăt de 
surpriză. 

— O, Dumnezeule! 

— Bună, a zis Rose cu voce tremurată. 

Lucy s-a repezit s-o ia în brațe, iar Rose a simţit o imensă bucurie. A 
îmbrăţișat-o strâns, nevrând să-i mai dea drumul. 

— Cât mă bucur să te văd! a strigat Lucy. 

Rose suspina, cu lacrimi de bucurie pe obraji. 

— Haide, intră, a zis Lucy și a tras-o înăuntru. I-a înșfăcat valiza şi a dus- 
o în vestibul. I-a șters lui Rose lacrimile, apoi s-a uitat lung la ochii ei 
înfundaţi şi la trupul firav. Eşti bolnavă? 

— Mă simt mai bine, a zis Rose, ignorând starea sa de oboseală. 

— Când n-am primit nici o veste de la tine, m-am temut că ai păţit ceva, 
a zis Lucy. Ce s-a întâmplat? 

— Îmi pare atât de rău, a zis Rose, cu răsuflarea întretăiată. Mă simt 
îngrozitor că am plecat fără să-ţi spun unde mă duc. Aș vrea să-ţi povestesc 


totul, dar nu am voie acum. 

Lucy a făcut o pauză, ca pentru a pătrunde sensul cuvintelor lui Rose. 

— Nu-i nevoie să-mi spui, a zis ea în cele din urmă. Câtușşi de puţin. 

Draga de Lucy, atât de devotată, şi-a spus Rose, abia reținându-și 
lacrimile. Timpul petrecut în camerele de război ale lui Churchill ne-a 
învățat să păstrăm secretul și să nu punem întrebări. 

— Sunt fericită să te revăd. 

— Mi-a fost dor de tine, a zis Lucy. 

— Și tu mi-ai lipsit atât de mult, a zis Rose. A aruncat o privire spre 
abdomenul rotunjit al lui Lucy și a scos o exclamaţie de uimire. 

— O să am un copil, a întărit Lucy, mângâindu-se pe burtă. 

— Mă bucur atât de mult pentru tine. 

Lucy a zâmbit larg. 

— Bem un ceai? Avem atâtea să ne spunem! 

Rose s-a așezat la masa din bucătărie, în timp ce Lucy servea ceaiul și 
biscuiţii făcuţi cu unt adevărat. Rose s-a gândit la bucăţelele de margarină 
furate de Muriel ca s-o ţină pe ea în viaţă. A simțit în inimă un amestec de 
gratitudine şi durere. 

În ora ce a urmat, Rose a aflat totul despre viaţa lui Lucy. Ea şi Jonathan, 
care lucra tot la Brigada de pompieri din Londra, se căsătoriseră la scurt 
timp după plecarea sa. Apartamentul pe care Lucy îl împărţise cu două 
femei era acum căminul lor. Lucy nu mai lucra în buncărul lui Churchill. 
După război, se mutase ca dactilografă la etajul al patrulea din clădirea 
Trezoreriei. 

— Mi se pare așa de ciudat să bat rapoarte la maşină aşezată la fereastră, 
a zis Lucy şi şi-a aranjat ochelarii pe nas. După ce am lucrat ani de zile la 
subsol, acum am impresia că o să fac arsuri solare! 

Rose a zâmbit, ronțăind o bucăţică de biscuit. 

— Rămâi la noi? a întrebat-o Lucy. 

— Nu vreau să deranjez, a zis Rose, cu toate că nu avea unde să se ducă. 

— Prostii. E stabilit. Stai cu noi cât timp este nevoie. 

— Dar eşti căsătorită şi aştepţi un copil. 

— Jonathan o să fie încântat să te vadă. O să dormi în camera de oaspeți. 
Dacă avem noroc să fii aici când se naşte copilașul, o să te pun să speli 


scutecele. 
— Ar fi nemaipomenit, a zis Rose, clipind des ca să-şi ascundă lacrimile. 
Lucy a prins-o de mâna plăpândă, numai piele şi os. 
— Şi o să te pun la îngrăşat cu plăcinta cu carne a mamei. 


În următoarele două săptămâni, Rose a dormit douăsprezece ore pe zi, 
fără a pune la socoteală câte un pui de somn tras după-amiaza, de parcă 
mintea şi corpul ei îşi doreau să intre în hibernare. Se trezea, de multe ori 
după ce Lucy şi Jonathan erau deja plecaţi la lucru, bea ceai şi mânca din 
plăcinta cu came pe care mama lui Lucy i-o trimitea în fiecare zi. Spre 
seară, se ducea la un local din apropiere ca să mănânce cod și eglefin, apoi 
făcea mişcare plimbându-se pe străzi. 

Fast End, cartierul care îndurase grosul bombardamentelor germane, era 
încă presărat cu mormane de moloz, iar zecile de depozite, docuri şi 
locuinţe erau în ruină mai mult sau mai puţin. În Bethnal Green, terenul 
viran acoperit de bălării marca locul fostei băcănii Teasdale, unde părinţii ei 
fuseseră cândva sursă de hrană și camaraderie pentru comunitate. Ar putea 
să treacă ani de zile, dacă nu chiar o viaţă de om, ca locul ăsta să revină la 
ceea ce a fost. 

Cu fiecare săptămână, Rose se întrema câte puţin. A luat în greutate, 
mulțumită lui Lucy și plăcintei cu came a mamei sale, iar părul aspru a 
început să-i crească lung și mătăsos. Dar în timp ce trupul i se înzdrăvenea, 
nu era nimic de făcut cu cicatricile pe care, din neatenţie, le-a lăsat 
descoperite în timp ce Lucy o ajuta să-și încheie nasturii de la spate ai unei 
rochii pe care o strâmtase. 

Lucy a scos un strigăt uşor când a văzut rotocoalele negre de pe spatele ei 
— pielea arsă cu trabucul. 

Amintindu-și de interogatorii, Rose s-a cutremurat. 

— Îmi pare rău că a trebuit să vezi așa ceva, a zis ea. 

Și-a potrivit rochia, acoperindu-și pielea. 

— Nenorociţii! Nici măcar nu-mi pot închipui prin ce iad ai trecut în 
lagărul ăla. 

Știe, şi-a zis Rose. 

Lucy a adus un borcan cu alifie. 

— O să vedem ce se poate face cu urmele pe care ţi le-au lăsat. 


— Mulţumesc, a zis Rose. 

Și-a descheiat rochia, și Lucy a uns-o peste cicatrici. Ca să alunge din 
minte momentele de tortură, și-a îndreptat gândul spre foiţele de ţigară din 
valiză, pe care scrisese mesajul lui Muriel. 

— O să fac un drum până la Edinburgh, să mă întâlnesc cu familia unei 
prietene care a murit. 

— Când? 

— Peste câteva zile. 

După ce cumpăr un stilou și hârtie ca lumea. 

— Vrei să vin și eu cu tine? a întrebat Lucy. 

— Mi-ar plăcea să mergem împreună, dar este un lucru pe care trebuie 
să-l fac singură. 

— În regulă, a zis Lucy. Dar dacă te răzgândeşti, plec cu tine imediat. 

Rose a încuviinţat. La gândul de a înmâna mesajul lui Muriel i s-a strâns 
inima. A răsuflat adânc. În timp ce Lucy îi dădea încă o dată cu alifie între 
omoplaţi, își dorea o doctorie-minune care nu doar să lecuiască cicatricile 
urâte, ci să și șteargă amintirile îngrozitoare și să vindece inimile zdrobite. 


CAPITOLUL 58 
Edinburgh, Scoţia — 28 iulie 1945 


Cu mirosul de motorină şi creozot&” în nări, Rose a coborât treptele gării 
Waverley şi a făcut semn unui taxi. S-a urcat pe locul din spate și i-a dat 
adresa şoferului, un bărbat cu barbă și şapcă de tweed. Când automobilul s- 
a pus în mișcare, neliniştea ei a crescut. Ce să le spun când ne vom întâlni? 


69. Produs uleios cu miros puternic, obținut prin distilarea gudroanelor de lemn și folosit ca 
antiseptic şi conservant al lemnului. 


Rose o sunase pe Glenna, mama lui Muriel, la începutul săptămânii. I-a 
explicat că era prietena lui Muriel și că avea o scrisoare pentru Mabel. 
Durerea Glennei era încă vie după ce a aflase că fiica sa nu mai trăia, dar, 
cu toate acestea, a invitat-o pe Rose în vizită fără să stea pe gânduri. „Cei de 
la armată nu ne-au spus nouă, părinţilor, cum a sfârşit Muriel într-un lagăr 


german“, spusese Glenna. „Sper să ne ajuţi să aflăm cum a murit.“ Au 
stabilit ziua şi ora la care să se întâlnească. În timp ce punea receptorul în 
furcă, lui Rose îi părea rău că SOE îi impusese să păstreze 
confidenţialitatea. Cât aș vrea să le povestesc totul! 

Cu o foarte mică parte din banii pe care SOE îi depusese în secret în 
contul ei bancar, Rose a cumpărat dintr-o papetărie din Spitalfields niște 
hârtie de calitate, un plic şi un stilou cu peniță subţire. După ce Lucy şi 
Jonathan au plecat la serviciu, Rose a scos bucăţelele de foiţă de ţigară 
dintr-o cutie goală de metal pentru săpun medicinal, primită după eliberarea 
din Ravensbriick de la o infirmieră a Crucii Roşii Suedeze. A deschis 
capacul și a răsturnat pe masă resturile arse, care i-au readus în minte 
grozăviile făcute de nazişti. A început să respire precipitat. Și-a adunat 
curajul şi a pus bucăţelele în ordinea cifrelor. În timp ce transpunea pe 
hârtie mesajul stenografiat, îi răsuna în minte accentul scoțian al vocii lui 
Muriel. Ochii i s-au umplut de lacrimi. Şi-a şters faţa cu batista și a terminat 
scrisoarea. Nerăbdătoare să scape de lucrurile legate de Ravensbriick, a ars 
hârtiuţele şi a aruncat cenușa în toaletă. 

Taxiul a oprit pe o stradă îngustă ce despărțea două şiruri de case din 
piatră cu etaj. 

— Asta este adresa, a zis şoferul, arătând spre o uşă roșie. 

— Mulţumesc. 

Rose a plătit cursa şi a ieşit din mașina care s-a îndepărtat în viteză. Cu 
crampe în stomac, a urcat trei trepte. Când se pregătea să bată în ușă, 
aceasta s-a deschis larg. 

— Rose? a întrebat o femeie cu părul cărunt și ondulat. 

— Da, a zis Rose, cu mâinile încleştate pe poşetă. 

— Eu sunt Glenna. Intră, te rog. 

Rose a păşit înăuntru și a fost întâmpinată cu o îmbrăţișare. 

— El este soţul meu, Fergus, a spus Glenna întorcându-se spre un bărbat 
înalt, care purta pantaloni de lână şi o cămașă albă, închisă cu nasturi până 
sus. 

— Bine ai venit, a zis el. 

Rose l-a îmbrățișat pe Fergus, ridicată în vârful picioarelor. 

Au intrat în salon, o încăpere de modă veche, cu grinzi în tavan, care 


mirosea vag a oţet, amintindu-i lui Rose de mirosul din copilărie, când 
mama făcea curăţenie în toată casa. Rose a luat loc pe o canapea lângă 
Glenna, în timp ce Fergus s-a aşezat într-un scaun de piele înalt cu 
rezemătoare. 

— Mabel este în grădină, a zis Glenna. 

Rose s-a uitat pe fereastră. În curte, o fetiță de vreo cinci ani agita o plasă 
de prins fluturi. 

— Este frumoasă! 

— Aşa-i, a zis Fergus. Bucăţică ruptă din Muriel pe când era o copiliță. 

Glenna și-a împreunat palmele, ca pentru rugăciune. 

— Ne-ai spus la telefon că ai fost colega lui Muriel. 

— Da. Am fost împreună într-o misiune de război secretă. Am jurat să 
păstrez secretul, dar o să vă spun cât pot fără să-mi încalc legământul faţă 
de Marea Britanie. 

— Îţi vom fi recunoscători pentru orice ne vei spune, a zis Fergus. 

În ora ce a urmat, Rose le-a împărtășit frânturi — fără detalii sensibile — 
despre o misiune de război specială în Europa, unde au fost prinse şi închise 
în lagărul de concentrare de la Ravensbriick. 

— O, Dumnezeule, a zis Glenna cu glas șoptit. 

Rose i-a atins mâna, cu degete tremurânde. 

— Muriel îmi trimitea mâncare pe ascuns. Mi-a salvat viaţa. 

Glenna a dat din cap, ca și cum cugeta la spusele lui Rose. 

Fergus s-a dus pe canapea lângă soția sa și a cuprins-o pe după umeri. 

— Cum a murit? a întrebat el, uitându-se la Rose. 

Glenna a suspinat și şi-a şters ochii. 

— De tifos, a zis Rose, socotind că nu era nevoie să dea detalii despre 
cum au fost smulse din pat Muriel și celelalte bolnave. A fost persoana cea 
mai curajoasă din câte am cunoscut vreodată! 

Cu ochii în lacrimi, Fergus a sărutat-o pe creștet pe soția sa. 

— Când era bolnavă, m-a rugat să scriu o scrisoare, a zis Rose, scoțând 
din poşetă un plic. V-a iubit foarte mult pe amândoi și a sperat că scrisoarea 
o va ajuta într-o zi pe Mabel să înțeleagă de ce mama ei a hotărât s-o 
părăsească pentru a sluji ţara. 

l-a întins scrisoarea Glennei, care a deschis plicul şi a despăturit 


scrisoarea. 

— Am nevoie de ochelari, a zis ea, cu un tremur în glas. 

Fergus i-a adus ochelarii de pe o măsuţă de lemn. 

Rose a rămas nemișcată, cu un ghem în stomac, cât timp Glenna şi 
Fergus au citit scrisoarea. 

— Îţi mulţumesc, a zis Glenna, cu lacrimile şiroind pe obraji, apoi a 
împăturit cu grijă scrisoarea și a pus-o la loc în plic. 

Fergus s-a şters la ochi, apoi s-a întors spre Rose. 

— Vrei s-o cunoşti pe Mabel? 

— Mi-ar face mare plăcere! 

— N-ai vrea să-i citeşti și ei scrisoarea? a întrebat Glenna. 

Rose a făcut o pauză, surprinsă de invitaţie. 

— Desigur, dacă vrea Mabel. Dar sunteţi siguri? 

— Fără dumneata, a zis Fergus, scrisoarea lui Muriel n-ar fi ajuns 
niciodată la Mabel. Cred că fiica mea şi-ar fi dorit să i-o citeşti. 

Rose a încuviinţat, sperând să aibă curajul de a citi cu glas tare cuvintele 
lui Muriel. S-a sculat de pe canapea și i-a urmat pe Glenna și Fergus până în 
grădină. Deși mică şi înconjurată de ziduri de piatră înalte, grădina era plină 
de tufe de trandafiri, spânz, dalii, lalele și măzărică. Printre șşirurile de flori 
şerpuia o alee acoperită cu dale, care închipuia un labirint liliputan. 

— Mabel, a zis Glenna, vreau să cunoşti o prietenă de-a mamei tale. 

Mabel, care pusese ochii pe un fluture alb în zbor, a lăsat plasa în jos şi a 
fugit spre ei. 

Cât de mult seamănă cu Muriel, şi-a zis Rose. Aceiași ochi și același păr 
buclat, şi este înăltuţă pentru o fetiţă de cinci ani. 

— Fa este Rose, i-a zis Glenna lui Mabel. 

Mabel se juca cu plasa de fluturi. 

— Bună! 

— Salut, a zis Rose. 

— Mabel are cinci ani, a intervenit Fergus. 

— Am aproape șase ani, a zis Mabel, îndreptându-se de spate. 

— Aşa-i, a răspund Fergus zâmbind. 

— Ai cunoscut-o pe mami? a întrebat Mabel, uitându-se la Rose. 

Rose a încuviințat din cap. 


Mabel a rămas tăcută câteva clipe, în timp ce răsucea în mâini mânerul 
de lemn al plasei. 

— Vrei să mă ajuţi să prind fluturi? 

— Ar fi nemaipomenit, a zis Rose. 

— Buni și cu mine mergem înăuntru să pregătim masa de prânz, a zis 
Fergus. Vă chemăm când este gata. 

— Bine, a spus Mabel, luând-o la fugă spre o tufă de trandafir. 

Rose s-a dus lângă ea și au vorbit puţin, preţ de câteva minute, 
mulțumindu-se să remarce apariţia unor buburuze sau fluturi. Bănuia că 
Mabel nu era încă pregătită să i se citească scrisoarea. Dacă era așa, avea s- 
o lase în seama bunicilor, pentru un moment mai prielnic. Mabel însă a luat- 
o prin surprindere când a lăsat deoparte plasa și s-a aşezat pe o dală de 
piatră. 

— Cum era mami? a întrebat ea, privind-o pe Rose. 

Rose s-a aşezat lângă ea şi și-a cuprins genunchii cu braţele. 

— Era grozavă. Curajoasă. Sinceră. Puternică. Deşteaptă. Bună la suflet. 
Drăguţă. Și te iubea foarte mult. 

— Buni şi bunu mi-au spus că este în cer. Uneori, plâng amândoi, a zis 
Mabel, jucându-se cu șiretul de la pantof. Uneori, plâng şi eu. 

Rose a înghiţit în sec. 

— Nu-i nimic rău dacă te simți tristă. 

Mabel a dat din cap, ca şi cum bunicii îi spuseseră același lucru. 

— Buni zice că semăn cu mămica. 

— Aşa este, a zis Rose. 

— Îmi spune mereu că o să fiu o slăbănoagă pe picioroange, la fel ca 
mami. 

Rose a zâmbit. 

— Mămica ta mi-a spus același lucru când mi-a arătat o poză cu tine 
când erai mică. 

Mabel a făcut ochii mari. 

— Așa a spus? 

Rose a încuviințat din cap. A aruncat o privire spre poşeta pusă jos. 

— Înainte ca mami să moară, m-a rugat să-ţi dau o scrisoare, a zis ea și a 
scos plicul. Pot să ţi-o citesc acum, sau poţi să-i rogi pe bunici să facă asta 


mai târziu. 

— Te rog, citeşte! 

Rose a scos foaia de hârtie, a ţinut-o în așa fel încât Mabel să vadă scrisul 
şi început să citească cu glas tare: 


Mabel, scumpa mea fetiţă, 


Cred că te încearcă multe nedumeriri, și nici nu-mi pot închipui ce simţi 
ştiind că nu mai sunt în viaţă. Îmi pare nespus de rău că n-am fost lângă 
tine când erai atât de mititică, dar sper că într-o bună zi mă vei ierta că am 
plecat prea devreme. 

Când te-am lăsat în urmă ca să merg la război, a fost cea mai grea 
hotărâre pe care a trebuit s-o iau. Dar am făcut-o pentru ca și tu, şi mii de 
alți copii de acum încolo, să aveți șansa de a trăi într-o lume fără dictatori. 


Mabel a tras-o pe Rose de mânecă. 

— Ce e aia dictator? 

— Este ca un rege rău, a zis Rose, abia stăpânindu-se să nu plângă. 
— Așa, a zis Mabel. 

Rose a tras adânc aer în piept și a citit mai departe. 


Îți jur că am făcut tot ce am putut să rămân în viaţă. Îmi pare rău că nu 
am stat cu tine mai mult, scumpa mea, dar nu a fost să fie. Să fii 
încredinţată, te rog, că ai lăsat o urmă de neșters în inima mea, care va 
merge în cer cu mine. Faptul că ţi-am fost mamă mi-a întregit viaţa, și îţi 
sunt adânc recunoscătoare că mi-ai oferit acest dar. 

Te rog să ai grijă de bunica și bunicul. Au fost niște părinţi iubitori și am 
toată încrederea că te vor creşte ca să fii o ființă bună și generoasă. Sunt 
atât de mândră de tine, Mabel. Să crești cu gândul că mama te iubeşte, mai 
mult decât vei ști vreodată. 

Mereu și pentru totdeauna, 

Mama 


— Şi eu te iubesc, mămico, a scâncit Mabel. 
Cu ochii înceţoşaţi de lacrimi, Rose nu nimerea să împăturească 
scrisoarea şi s-o pună în plic. 


Mabel s-a lăsat spre ea, rezemându-și capul de umărul său. 
Rose a suspinat adânc. Și-a pus braţul în jurul lui Mabel și au plâns 
împreună. 


CAPITOLUL 59 
Paris, Franţa — 14 august 1945 


Lazare, aşezat la acelaşi birou unde Papa lucrase ca jurnalist pentru 
ziarul La Chronique, a împins maneta de retur de la mașina de scris și a 
început să bată. La marginea biroului era așezată o proteză nouă pentru 
mână, pe care o punea când avea nevoie și de ajutorul degetelor mutilate. 
Numărul de cuvinte pe minut, deşi nu foarte mare, era unul respectabil, dat 
fiind că îi lipseau degetul mare şi arătătorul. Articolul despre arestările de la 
Vél d'Hiv la care lucra — pe care unii puteau să-l considere controversat, 
dată fiind atitudinea sa subiectivă față de complicitatea poliţiei franceze în 
timpul arestărilor în masă — trebuia să ajungă la tipografie în mai puţin de o 
oră. În minte i-au apărut imagini cu Maman şi Papa. A aruncat o privire 
spre ceasul de perete şi a început iar să lovească hotărât tastele, hotărât să 
nu lase ca victimele de la Vél d'Hiv — treisprezece mii de evrei parizieni, 
inclusiv peste patru mii de copii, trimiși apoi în vagoane de vite la lagărul 
de la Auschwitz, unde au fost ucişi — să cadă vreodată în uitare. 

Lazare scăpase cu viață din raidul aerian al RAF asupra închisorii din 
Amiens datorită curajului celor doi deţinuţi pe care îi eliberase din celule cu 
doar câteva clipe înainte de explozie. Sub gloanţele germane și bombele 
avioanelor, cei doi îl scoseseră pe Lazare de sub dărâmături și îl târâseră 
afară prin breşa din zidul închisorii. S-a trezit câteva ore mai târziu la 
adăpost, în beciul unui ţăran în vârstă care simpatiza cu Rezistenţa. Lazare 
avea dureri groaznice în bazin şi la picioare. „Sunt rupte“, îi spusese un 
deținut, îngenuncheat lângă Lazare. Lovit la cap, fără să şi-l poată ridica, a 
dus o mână la șold și a simţit că era zdrobit. Fără alte îngrijiri decât niște 
atele improvizate din bețe și cârpe, a stat ascuns în beci două zile, până 
când țăranul a dat de Claudius. 

Claudius a reuşit să-i ducă pe toţi trei la Valmondois, unde au stat ascunși 


în hambarul părăsit. Au plecat după câteva zile, dornici să fugă cât mai 
departe de Paris. Lazare a rămas în grija lui Claudius. Pentru că spitalele 
erau controlate de nemți, el a adus din Paris un doctor și o infirmieră să-i 
pună la loc lui Lazare oasele frânte, improvizând o sală de operaţii în 
hambar. A suferit două intervenţii, una pe loc pentru a-i fixa oasele, cealaltă 
într-un spital — după eliberarea Parisului — pentru a-i introduce în femure și 
bazin mai multe şuruburi, sârme și plăci. După luni întregi de recuperare 
chinuitoare, a putut din nou să stea în picioare și să meargă cu ajutorul 
protezelor de metal — purtate sub pantaloni — și al cârjelor, care îi dădeau 
înfăţişarea unui bolnav de poliomielită. În ciuda handicapului său, simţea 
recunoștință pentru faptul că scăpase cu viață, mai ales de când a aflat de la 
Claudius că Rose inițiase bombardamentul britanic asupra închisorii. Nu-l 
supăra faptul că se mişca cu încetineala leneșului prin copaci, nici durerea 
care îi măcina oasele, ori echipamentul greoi care îi permitea să meargă. 
Însă vestea despre capturarea lui Rose i-a frânt inima. Pe măsură ce lunile 
treceau fără să afle dacă era vie sau moartă, durerea era tot mai sfâșietoare. 
Lucrurile stăteau cu totul altfel în ce-i privea pe părinţii săi. După ce a 
aflat, de la unul dintre puţinii supraviețuitori ai raziei de la Vél d'Hiv, că 
părinţii fuseseră trimiși la Auschwitz, Lazare a ajuns cu încetul să accepte 
că nu avea să-i mai revadă. Despre Rose însă, nu reuşise să obţină nici cea 
mică informaţie despre locul unde fusese dusă. A scris, a telefonat și 
telegrafiat la nenumărate consulate și ambasade, ca şi la Serviciile 
Britanice, dar fără nici un rezultat. Cu şapte luni înainte, când a fost în stare 
să lucreze, se angajase la ziar, unde s-a folosit de toate sursele de presă 
pentru se interesa despre situația lui Rose. A primit ceva informații, și 
aproape toate arătau că agentele SOE fuseseră trimise în lagărele de 
concentrare de la Dachau, Natzweiler-Struthof sau Ravensbriick. O parte 
dintre agentele închise în primele două lagăre, eliberate mai târziu de către 
forţele armate americane, se părea că fuseseră ucise. Detaliile despre cele 
trimise la Ravensbriick erau însă aproape imposibil de obţinut, dat fiind că 
lagărul fusese eliberat de către Armata Roșie, şi zona se afla acum în 
mâinile sovieticilor. Lazare credea că puteau trece luni sau chiar ani de zile 
până să afle ce se întâmplase cu Rose. Fără să se descurajeze, a continuat 
investigaţiile, cerându-i ajutorul prietenului său Claudius, care avea multe 


relaţii. Și în fiecare zi, se ruga pentru ca Rose să fie în viaţă. 

Lazare a terminat de dactilografiat articolul şi a scos fila de hârtie din 
mașina de scris. În timp ce recitea articolul, a auzit o bătaie în ușă. 

— Intră, a zis Lazare. 

Claudius a păşit înăuntru și a închis ușa. 

— Bonjour, a zis Lazare, ridicând receptorul. Mă bucur să te văd. Tocmai 
voiam să-i sun pe cei de la tipografie să ia un articol. Dacă aștepți un 
moment, o să avem timp după aceea să stăm de vorbă. 

— Poate să mai aștepte, a zis Claudius. 

Lazare a pus receptorul la loc în furcă. 

— Vin de la sora mea, Marcelline. 

În mintea lui Lazare a apărut imaginea infirmierei care se strecurase în 
Velodrome d'Hiver și îi adusese ultimul mesaj al părinţilor săi. La fel de 
abilă ca fratele ei, reuşise prin puterea ei de convingere să iasă din arest 
când s-au prăbușit rețelele pariziene ale SOE și ale Rezistenței franceze. 

— Ce mai face? a întrebat Lazare. 

— E bine, a zis Claudius. S-a aşezat în faţa lui, apoi şi-a scos basca şi a 
zâmbit larg: Rose este în viaţă. 

Lui Lazare i-a sărit inima din piept. Dieu merci! S-a chinuit să se ridice 
în picioare, uitând de cârje, dar a căzut la loc în scaun. 

— Unde este? 

— La Londra. 

Lui Lazare i-au dat lacrimile de bucurie. 

— Cum ai găsit-o? 

— Marcelline m-a ajutat să iau legătura cu societăţile Crucii Roşii 
Europene. Rose a fost la un spital al Crucii Roşii din Suedia. Iar acum este 
acasă, a zis Claudius şi a scos din buzunar o bucată de hârtie pe care a 
împins-o peste birou către Lazare. Înainte de a pleca din spital, le-a lăsat 
datele de contact din Londra. Aici este adresa unei femei, pe nume Lucy. 

Lazare a luat hârtia și a rămas cu ochii aţintiţi pe ea. Inima i-a crescut de 
bucurie. 

— Cred că e cazul să plec, te las să faci pregătirile ca să iei legătura cu 
ea. 

Starea de euforie a lui Lazare s-a stins. A lăsat hârtia pe birou şi a aruncat 


o privire spre cârje. 

— Nu mă duc s-o văd. 

Claudius a ridicat din sprâncene. 

— Cum vine asta? 

— N-am cuvinte să-ţi spun cât de recunoscător îți sunt că ai găsit-o pe 
Rose. Dar n-am de gând să mă duc la ea. 

— Din cauza infirmităţii? 

Întrebarea lui Claudius l-a atins. 

— Doctorul susţine că este doar o chestiune de timp până când o să ajung 
în cărucior. Nu vreau să-i fac lui Rose așa ceva. 

Claudius s-a scărpinat în creştet, ca şi cum încerca să priceapă ce-i 
spusese Lazare. 

— Te-ai gândit că poate ea își închipuie că ai murit în raidul de la 
Amiens? Vrei ca ea să trăiască toată viaţa plină de remușcări la gândul că 
misiunea pe care a organizat-o ţi-a adus moartea? 

— Non, a zis Lazare, simțind un cuţit rece în stomac. Dar nu vreau nici 
să se simtă vinovată pentru starea în care am ajuns. Mi-a salvat viaţa, mie și 
multor condamnaţi la moarte. 

— Atunci du-te la Londra și spune-i toate astea. Claudius s-a ridicat de 
pe scaun şi şi-a pus basca pe cap: Data viitoare când te văd, sper ca Rose să 
fie cu tine, a mai zis el şi a plecat. 

Inima şi mintea lui Lazare erau sfâșiate. Voia s-o găsească pe Rose, s-o 
țină în braţe şi să n-o mai lase să plece. La fel de mult, voia ce credea că era 
mai bine pentru ea, chiar dacă asta însemna că el nu avea să facă parte din 
viaţa ei. Ore în şir s-a tot gândit ce să facă. Într-un târziu, după ce lucrătorii 
de la ziar plecaseră de mult acasă, a scos o foaie de hârtie şi a început să 
scrie. 


CAPITOLUL, 60 
Westerham, Anglia — 16 august 1945 


Îmbrăcată într-o rochie bleumarin împrumutată de la Lucy, Rose a ieșit 
din clădire și a aşteptat pe trotuar. Fierbea de nerăbdare. S-a uitat la ceas, 


apoi a scos telegrama din poșetă. 


Rose Teasdale este solicitată prin prezenta să participe la o ceremonie 
privată pentru recunoaşterea meritelor sale. La 2:00 p.m., pe data de 16 
august 1945, un șofer va veni pentru a vă transporta la recepţie. 


Fără adresă și fără un nume, a remarcat Rose. Trebuie să fie ceremonia 
discretă în onoarea reţelei Magicianul, de care a pomenit căpitanul Carter 
când am ajuns la aeroportul RAF 'Tempsford. 

Tocmai când punea scrisoarea în poșetă, o limuzină a tras lângă bordură 
și a oprit. 

Şoferul, îmbrăcat într-un costum gri în dungi, a ieşit din mașină. 

— Domnișoara Teasdale? 

— Da. 

— Bună ziua, a zis el, ducând mâna la șapcă. Numele meu este Archibald 
şi sunt șoferul dumneavoastră. 

A ajutat-o să urce pe scaunul din spate, şi apoi s-a aşezat la volan. 

— Unde mergem? a întrebat Rose. 

— La Westerham, a zis șoferul, apăsând pedala de acceleraţie și a 
demarat. 

— În Kent? 

El a dat din cap. 

— Ajungem într-o oră. 

Pregătindu-se pentru un drum lung prin Anglia, Rose a coborât geamul 
de lângă ea și s-a așezat confortabil în scaun. Curentul de aer cald îi răvășea 
părul. Cine o să vină? Căpitanul Carter? Sefii SOE? În scurt timp, 
gândurile ei s-au întors la vizita pe care o făcuse de curând la Edinburgh. 

Simţise o imensă mulţumire și mândrie că i-a dus lui Mabel scrisoarea de 
la Muriel. Ar fi atât de mândră de fetiţa ei dulce și frumoasă, îşi spusese ea 
în timp ce stăteau împreună în grădină. Dacă avea să fie atât de norocoasă 
încât să aibă cândva o fetiță, Rose își dorea să fie exact ca Mabel. Dar 
Lazare al ei murise, iar ea nu-și nici nu se gândea să-și ducă viaţă fără el. 
Încă nu. Niciodată, poate. Se despărţise de familia lui Muriel cu 
promisiunea că avea să revină repede. Să transmită mesajul lui Muriel 
fusese doar jumătate din promisiunile făcute agenţilor SOE căzuţi la 


datorie. Când mă întorc acasă la Lucy, o să iau legătura cu Harriet, soția 
lui Felix. 

După o oră, şoferul a virat pe o alee până în faţa porţii unui conac de 
cărămidă impunător. Casa, pe jumătate ascunsă de vegetaţia crescută în voie 
pe povârnişul din spate, se afla pe o proprietate întinsă. 

— Cum se numeşte? a întrebat ea. 

— Chartwell. 

Chartwell? Unde am mai auzit numele ăsta? 

Şoferul a coborât din maşină şi i-a deschis portiera. 

— Eu aştept aici până terminați şi vă duc acasă. 

Rose a dat din cap. Când s-a apropiat de intrare, un bărbat înalt cu părul 
rar, care părea a fi majordom după cravata neagră și jacheta cu poale lungi, 
a apărut în cadrul uşii. 

— Bine aţi venit la Chartwell, domnişoară Teasdale. 

— Mulţumesc. 

— Urmaţi-mă, vă rog, a zis el ieșind din casă și a pornit pe o potecă 
pietruită. Este o zi minunată. Veţi sta afară. 

Rose l-a urmat înconjurând casa până când au ajuns la intrarea într-o 
grădină. 

Bărbatul s-a oprit și i-a făcut semn să meargă mai departe. 

— O zi bună, domnişoară Teasdale, a zis el și s-a întors spre casă. 

Rose şi-a plimbat ochii peste terenul vălurit. Douăzeci de hectare? 
Patruzeci? Câteva heleșteie erau acoperite de vegetaţie, ca și cum 
proprietarul încercase să camufleze domeniul împotriva raidurilor germane. 
A luat-o pe o alee îngustă, mărginită de tufe de trandafiri și boschete 
crescute în neorânduială. „Din pricina războiului, până și locuri minunate ca 
acesta au avut de suferit în timpul războiului din lipsă de îngrijire“, şi-a zis 
ea, păşind peste lăstarii care se întindeau peste tot. 

În mijlocul grădinii era o masă mică. Așezat în scaun, se vedea un bărbat 
care purta un fel de salopetă albastră și o pălărie de fetru. Un grădinar? 
Unde este căpitanul Carter? Un miros inconfundabil de trabuc aprins i-a 
ajuns la nări, trezindu-i imagini din camerele de război din buncăr. Pulsul i- 
a crescut nebunește. 

— Bună ziua, domnişoară Teasdale, a zis o voce puternică. 


Rose a încremenit. 

— Domnule prim-ministru? 

Winston Churchill s-a ridicat din scaun și i-a strâns mâna de bun-venit. 

— Nu mai sunt prim-ministru. 

Lui Rose i-au venit brusc în minte rezultatele şocante ale alegerilor 
desfășurate cu o lună în urmă: Partidul Laburist câștigase o victorie 
zdrobitoare şi îl numise prim-ministru pe Clement Attlee. S-a înroșit la faţă. 

— Îmi pare foarte rău, domnule. 

— N-ai de ce, a zis el. 

— Mă aşteptam să întâlnesc... a început Rose și a înghiţit în sec, 
încercând să-şi ascundă confuzia. 

— Pe altcineva? 

— Da, domnule. 

Pe chipul lui Churchill a apărut un zâmbet. A făcut un gest spre masă, pe 
care se aflau un ceainic, nişte brioșe, mici sendvișuri asortate și o sticlă de 
şampanie Pol Roger. 

— Vrei să-mi ţii companie? 

— Cu plăcere, domnule. 

— Ce preferi, ceai sau şampanie? a întrebat el. 

Rose s-a aşezat, cu poşeta lipită strâns de corp. Chiar mi-ar prinde bine o 
băutură. 

— Sampanie. 

Churchill a umplut două pahare și i-a întins unul. 

Rose a apucat strâns piciorul paharului, încercând să nu-i tremure mâna. 

— Pentru victorie, a zis el, ciocnind. 

Rose și-a înmuiat buzele, simțind gustul sec, de grepfrut, al șampaniei. 

— Cum ţi se pare? a întrebat el. 

— Excelentă, domnule. 

Mintea a început să-i lucreze, în căutare de subiecte. A aruncat o privire 


asupra proprietăţii, care oferea o privelişte largă spre Weald of KentZ0. 


70. Regiune din sud-estul Angliei. 


— Aveţi o casă frumoasă. 
— Mulţumesc, a zis el. Intreţinerea ei a avut de suferit din cauza 


războiului. Va fi nevoie de trudă și sudoare ca să readucem Chartwell la 


splendoarea de dinainte. 


71. Aluzie la celebra frază rostită de Winston Churchill în discursul ţinut în fața Camerei 
Comunelor pe 13 mai 1940, după numirea lui ca prim-ministru: „Nu pot să vă ofer decât sânge, trudă, 
lacrimi şi sudoare.“ 


Rose a încuviinţat din cap. 

Churchill a împins spre ea o tavă cu trataţii. Simţindu-se obligată să 
mănânce, Rose a ales o brioșă şi a început să ciugulească din ea. 

Churchill a luat o gură de șampanie. 

— Presupun că te întrebi de ce te-am chemat. 

— Într-adevăr, domnule. 

Churchill s-a uitat în ochii ei. 

— În numele Imperiului Britanic, al Republicii Franceze, al Serviciului 
de Operațiuni Speciale şi al Forţelor Aliate, îți transmit imensa noastră 
gratitudine pentru serviciul tău curajos. Fără a ţine seamă de toată teroarea, 
furia și forţa inamicului, le-ai îndurat și învins pe toate. 

Imaginile torturilor i s-au revărsat în minte. A început să respire sacadat. 

— Ai dat dovadă de tărie şi de eroism, a zis Churchill. În pofida preţului 
plătit și a calvarului îndurat în misiune, ţi-ai dus îndatoririle la bun sfârșit, 
în mod admirabil şi cu cele mai înalte convingeri morale. 

— Vă mulţumesc, domnule. 

Churchill a făcut o pauză, împreunându-și mâinile. 

— Te rog să primeşti condoleanţele mele cele mai sincere pentru 
pierderea atât de dureroasă a Magicianului şi a lui Sporran. 

Felix şi Muriel. A încuviinţat din cap abia stăpânindu-și lacrimile. 

— După cum poate îţi dai seama deja, conducerea Serviciilor Britanice şi 
a SOE trece prin schimbări rapide. Rapoartele despre misiunile secrete și 
oamenii curajoşi care le-au îndeplinit sunt clasificate după gradul lor de 
confidenţialitate. 

Churchill a luat trabucul de pe scrumieră și a tras un fum, apoi a 
continuat: 

— Îmi pare rău că documentele despre eroismul vostru sunt clasificate la 
cel mai înalt nivel, ca strict secrete. 

Rose a luat o înghiţitură de şampanie, încercând să se liniştească. 


— Cât timp, domnule? 

— Identitatea Libelulei şi a Magicianului vor rămâne secrete o sută de 
ani, sau cine ştie cât. 

Rose s-a crispai uşor. 

Churchill s-a aplecat în faţă, cu o privire concentrată. 

— Declanșarea şi adevăratul scop al Operațiunii Jericho vor rămâne 
secrete; însă faptele dumitale de curaj vor rămâne aprinse mereu în inimile 
britanicilor. 

— Aş vrea ca lucrurile să stea altfel, a zis Rose. Nu pentru mine, ci 
pentru colegii mei din SOE care și-au sacrificat viaţa. 

— Şi eu aș vrea, a zis Churchill, cu sinceritate în glas. 

— Pot să vă pun o întrebare? 

— Desigur. 

— De ce aţi dorit să vă întâlniți cu mine? 

— Ai suferit enorm, domnişoară Teasdale, și eu îţi rămân veşnic 
îndatorat pentru serviciile aduse, a zis Churchill și a sorbit din pahar. Pe 
deasupra, eu sunt cel căruia trebuie să-i mulțţumeşti, sau pe care să-l 
învinovăţești, pentru recrutarea dumitale în SOE. 

Rose şi-a îndreptat spatele. 

— Am intrat în SOE de bunăvoie. Hitler ameninţa supraviețuirea ţării 
noastre, iar eu am ales să lupt. 

— Părinţii și fratele dumitale ar fi fost tare mândri, a zis Churchill. 

Și-a amintit de ei. S-a simţit deplin recunoscătoare. 

El a scuturat scrumul din trabuc. 

— Pot să-ţi spun şi eu o întrebare? 

— Fireşte. 

— Chiar ai mers cu bicicleta trei sute de kilometri prin Franţa ocupată de 
nemți ca să faci rost de o stație radio? 

— Da. Dar acela a fost doar drumul până la Montluçon. Dacă pun la 
socoteală și drumul de întoarcere, au fost aproape şase sute. 

Churchill a zâmbit. 

— Bravo, domnişoară Teasdale. 

Rose a zâmbit și a mai ciugulit din brioşă. El a terminat de băut. 

— Îţi plac peştişorii aurii? 


— Domnule? a întrebat Rose surprinsă. 

— Peștișorii aurii, a repetat el. 

— Desigur. 

— Vino după mine, a zis Churchill, luându-și bastonul. A condus-o spre 
un mic heleşteu care nu era năpădit de tufișuri, spre deosebire de celelalte. 
De sub o bancă de lemn a scos o cutie de metal și i-a dat-o lui Rose. 

Fa s-a uitat înăuntru și a văzut o lingură veche și un fel de larve 
zbătându-se. A făcut ochii mari. 

— Viermişori aristocratici din Yorkshire, a zis Churchill. 

— O, a zis Rose, încercând să-şi ascundă dezgustul față de râmele care se 
zvârcoleau. 

— Aceştia sunt iubiții mei, a zis Churchill, bătând cu bastonul pe 
lespezile de pe potecă și a întins mâna. Îi vezi? 

Rose s-a uitat spre heleșteu. Apa făcea vălurele. 

— Mă aud. 

Churchill a ciocănit din nou cu bastonul. La suprafață au apărut mai 
multe văduviţe gălbui cu dungi portocalii şi aurii. Câţiva peşti aveau mai 
mult de treizeci de centimetri. 

— Sunt superbi. 

— Înainte de război erau mult mai mulţi. Au fost decimaţi de vidre, și 
acum vreau să repopulez heleşteul. 

— Sunt foarte frumoși, a zis ea, păşind cu grijă pe marginea apei. 

Churchill a făcut semn spre cutie. 

Rose a aruncat în apă larvele de râme cu lingura. Cu gurile deschise, 
peştii au ieșit din apă și le-au înghiţit. Rose zâmbea. 

— Este foarte liniştitor să hrăneşti peştii, a adăugat Churchill. Aici 
meditez asupra trecutului şi contemplu viitorul. 

Simţindu-se onorată că a fost invitată să vadă heleșteul lui secret, Rose a 
aruncat încă o lingură de râme. 

Peştii le-au înghiţit cu voracitate. 

Churchill a zâmbit larg. 

S-au așezat pe bancă și, aproape o oră întreagă, au hrănit cu rândul peștii. 
Nu au discutat despre război, nici nu au vorbit despre ce poate aduce 
viitorul. Când timpul pentru întrevedere a luat sfârșit, Churchill a condus-o 


până la limuzină, unde şi-au luat la revedere. 

În timp ce şoferul demara, Rose s-a uitat pe fereastra din spate şi l-a 
urmărit cu privirea pe Churchill până a dispărut din vedere. A cuprins-o un 
amestec de recunoștință și melancolie. Nu ne vom mai întâlni niciodată. 


CAPITOLUL 61 
Londra, Anglia — 21 august 1945 


Aşezată pe patul de oaspeţi din apartamentul lui Lucy, Rose împăturea un 
rând de haine pe care le punea apoi într-o valiză. Nerăbdătoare să se 
întoarcă în Franţa, a lăsat capacul jos şi s-a chinuit să îl închidă. Încă o 
promisiune de îndeplinit. 

Ultimele zile le petrecuse gândindu-se la întâlnirea cu Churchill. Îi era 
profund recunoscătoare pentru timpul lui, pentru apreciere şi cuvintele de 
consolare. Înţelegea motivele pentru care guvernul secretizase orice 
informaţie legată de rețeaua Magicianul, însă cu toate acestea era mâhnită 
să afle că povestea lui Muriel și a lui Felix, ca şi a sa, de altfel, vor rămâne 
necunoscute cel puţin o sută de ani. Toată viața mea, rețeaua noastră vor 
rămâne o fantomă. Dar, decât să zăbovească asupra unor decizii pe care nu 
le putea controla, s-a hotărât să-și folosească energia pentru vindecarea 
rănilor sufleteşti și crearea unei vieţi noi. Bănuia că și Churchill, care nu 
mai era prim-ministru, îşi făcea planuri de viitor, dar la o scară mult mai 
mare. De aceea, de cum s-a întors de la Chartwell, i-a telegrafiat lui Harriet, 
soția lui Felix, și au stabilit data când să-i facă o vizită în Franţa, la Saintes. 

Când Rose a dus valiza în vestibul, uşa apartamentului s-a deschis, şi 
Lucy a intrat ţinând în mână un plic acoperit de litere de cerneală și timbre 
poştale. 

— Am găsit o scrisoare pentru tine în cutia poştală. E din Franţa. 

Rose a oftat la gândul că soţia lui Felix anulase vizita, întrebându-se de 
ce, pentru un anunţ atât de urgent, nu a trimis o telegramă. A luat plicul, 
care nu avea adresa expeditorului, mulțumită că sosise înainte să plece la 
drum. Însă timbrele cu Parisul au ţintuit-o pe loc, iar scrisul de mână unic, 
același din numeroasele mesaje pe care ea, curierul, le primise în cutiile de 


scrisori, i-a înmuiat picioarele. Îi tremurau mâinile. S-a târât până la masa 
din bucătărie şi s-a prăbușit în scaun. 

— Ce s-a-ntâmplat? a întrebat Lucy, așezându-se lângă ea, şi i-a pus 
mâna pe umăr. Tremuri. 

Rose a rămas cu ochii pe scrisul de mână. 

— Cred că este de la cineva care am crezut că... S-a oprit, încercând să 
se convingă că era scrisul lui Lazare, și nu închipuirea ei. 

— Vrei să rămâi singură? 

— Nu. Rămâi, te rog. 

Lucy, ca și cum îi citise gândurile, a scos din sertar un cuțit pentru unt şi i 
l-a dat. 

Cu inima bătând să-i spargă pieptul, Rose a desfăcut cu grijă plicul. A 
scos scrisoarea, a despăturit-o și s-a uitat la semnătură. Ochii i s-au umplut 
de lacrimi. 

— Trăieşte! 

— Cine? a întrebat Lucy, cu sprâncenele ridicate. 

— Lazare, un bărbat pe care l-am cunoscut în Franţa, a zis Rose, clipind 
des ca să-și oprească lacrimile. Credeam că a murit în timpul războiului. 

— O, Dumnezeule! 

Rose a răsuflat adânc și şi-a şters lacrimile. 


Scumpa mea Rose, 

Mă rog ca scrisoarea mea să te găsească sănătoasă. Sunt copleșit de 
fericire la vestea pe care mi-a dat-o dragul nostru prieten, Claudius, că ai 
scăpat cu viaţă. 


Rose a tresărit de bucurie. Claudius este și el în viaţă! 


Cuvintele nu pot exprima recunoştinţa mea pentru că mi-ai salvat viața. 
Claudius mi-a povestit despre acţiunile tale temerare pentru eliberarea 
deţinuţilor din Amiens. Fără curajul tău, peste o sută de membri ai 
Rezistenței Franceze, printre care mă număr şi eu, ar fi fost executați. 

Regret enorm că ai căzut în mâinile lor. Aș vrea să fi împiedicat cumva 
căderea rețelei. Nu îmi pot imagina prin ce trebuie să fi trecut în timpul 
interogatoriilor și al detenţiei în lagăr. Mă întristează gândul că ţi-au 


provocat suferință. Mă rog ca oricare ar fi fost chinurile pe care le-ai 
îndurat, ele să dispară când vei începe o viață nouă. 

Din păcate, nu am nici o veste despre Muriel şi Felix. Poate tu știi ce s-a 
întâmplat cu ei. Sper să aflu că au scăpat cu viaţă. Nu este zi în care să nu 
mă gândesc la tine și la eroismul compatrioţilor tăi pentru ne elibera. Îţi 
voi fi veşnic îndatorat pentru actele tale de bravură, pentru a scoate patria 
noastră de sub oprimarea fascistă. 


În minte i-au apărut chipurile lui Muriel şi Felix. A tras adânc aer în piept 
şi a citit mai departe. 


După ce am evadat, Claudius și cu mine ne-am ascuns în Valmondois, 
unde am continuat să activăm în Rezistență până la Liberation de Paris. 
Anul trecut m-am întors acasă și am început să lucrez ca jurnalist. Îmi 
doresc ca articolele mele să omagieze vieţile bravilor eliberatori și ale 
victimelor inocente, pentru ca nobilul lor sacrificiu să fie pururi 
comemorat. 

Așadar, ești jurnalist, ca tatăl tău, şi-a zis Rose. Ce mândri ar fi părinţii 
tăi de tine! 

Atât de multe lucruri s-au schimbat după Ziua Victoriei! Nu îmi este ușor 
să îţi spun, dar trebuie să ştii că viaţa mea a luat alt curs de un an şi 
jumătate. Clipele de alinare pe care le-am împărtășit în timpul războiului 
au fost ceva sublim. Să știi, te rog, că nu am nici un regret și că voi prețui 
mereu zilele petrecute împreună. Dar, după eliberare, și odată cu trecerea 
timpului, am ajuns la părerea că nu suntem făcuţi unul pentru celălalt. 


Umerii lui Rose s-au lăsat. I s-a uscat gura. 


Poate că asta nu prezintă interes pentru tine, întrucât presupun că ai 
început să îţi clădești o nouă viață în Londra. Dar să ştii, Rose, ești o 
femeie extraordinară. Îmi voi aminti mereu de tine şi îţi doresc viaţă lungă 
și fericită. 

Cu toată prietenia, 

Lazare 


Pe obrajii lui Rose au început să curgă lacrimile. 


— Nu-i nimic. Trăieşte, și ăsta este lucrul cel mai important. 

— Te simţi bine? a întrebat Lucy. 

Cu toate că Rose se simţea în al nouălea cer și în același timp doborâtă la 
pământ, a încuviinţat şi i-a întins lui Lucy scrisoarea. 

— Eşti sigură că vrei s-o citesc? 

— Da. Am obosit să păstrez mereu secrete. În afară de asta, este o 
chestiune de natură mai personală decât informaţiile militare confidenţiale, 
şi nu cred că pot face față de una singură. 

— Este în regulă. 

Lucy a citit scrisoarea, apoi a pus-o pe masă. 

— La naiba, a zis ea, aproape în şoaptă. 

Rose şi-a alungat temerile şi i-a povestit lui Lucy pe îndelete, fără să îi 
dea detalii strict secrete, despre perioada petrecută în Parisul ocupat de 
nemți și cum cunoscuse un membru al Rezistenței Franceze, pe nume 
Lazare. 

— Dumnezeule! a exclamat Lucy, aşezându-și mai bine ochelarii pe nas. 

Se așteptase ca Lucy să fie ofensată. Derutată. Poate chiar jignită de 
faptul că îi ascunsese atâtea lucruri. Lucy însă a luat-o prin surprindere. 

— Ai ţinut la el? a întrebat Lucy. 

A încuviinţat. 

— Am crezut că şi el simte același lucru pentru mine. Dar poate că am 
fost doar doi oameni care căutau sprijin unul în celălalt sub presiunea 
războiului. 

Lucy şi-a plimbat degetul pe muchia mesei. 

— L-ai iubit? 

Rose a făcut o pauză, surprinsă de adevărul nepoleit din cuvintele lui 
Lucy, apoi a dat încet din cap. 

— Ai de gând să-i scrii lui Lazare? 

La auzul numelui, a simţit un ghem în stomac. 

— Nu. A ales o viaţă nouă fără mine. 

Lucy i-a strâns mâna. 

— Secretul tău e în siguranţă. Nu-l împărtășesc cu nimeni. 

— Știu. Am încredere în tine. 

— Trebuie să-ţi spun, a zis Lucy zâmbind, că ești de departe cea mai 


curajoasă femeie din câte cunosc. 

Rose a schiţat un zâmbet și a pus scrisoarea în plic. 

— Ce-ar fi să-ţi amâni călătoria, a zis Lucy, aruncând o privire spre 
valiza lui Rose. Mă-nvoiesc mâine de la serviciu pe motiv de boală și ne 
distrăm câteva zile. 

— Mulţumesc. Deşi mă vezi plângând, nu puteam primi o veste mai 
frumoasă. Prietenii mei, Lazare și Claudius, au scăpat cu viaţă. 

— Foarte bine. 

Rose s-a sculat în picioare, cu genunchii cam nesiguri, și a pus scrisoarea 
în poşetă. A îmbrăţișat-o pe Lucy. 

— Mă întorc — cu mult înainte ca bebeluşul tău să vină pe lume. Promit. 

— Aşa sper, a zis Lucy, strângând-o tare în braţe. Mă bazez pe tine să 
speli scutece. 

Rose a râs uşor, uitând pentru o clipă de iureșul de emoţii care îi răvășea 
inima. A luat valiza şi a plecat, încă năucită de scrisoarea lui Lazare. Când a 
pornit la drum să o întâlnească pe soţia lui Felix, spera să ţină piept busolei 
interioare care îi arăta adevăratul său punct cardinal — Parisul. Călătoria cu 
trenul avea să o ducă prin Gare du Nord, și ea se ruga să aibă tăria să nu 
coboare din vagon. 


CAPITOLUL 62 
Saintes, Franţa — 23 august 1945 


În timpul călătoriei cu trenul de la Calais spre Saintes, a citit şi recitit 
scrisoarea lui Lazare. Era fericită, mai mult decât orice, că Lazare era în 
viaţă. Dar, de fiecare dată când îi recitea cuvintele, bucuria i se preschimba 
încet în mâhnire. Nu vrea să mă mai vadă. Clipele petrecute împreună n-au 
însemnat prea mult pentru el. 

Partea cea mai dureroasă a călătoriei a fost când trenul s-a oprit pentru 
scurt timp în Paris. Pasagerii se urcau sau coborau din vagon. Imagini ale 
torturii îndurate de la SD pe Avenue Foch i-au îngheţat sângele în vine. S-a 
lăsat moale pe banchetă, încercând să blocheze amintirile despre patrulele 
Wehrmacht, parizienii înfometați și prăbuşirea rețelei SOE. lar acum, 


undeva în Paris, Lazare ducea o viață nouă fără ea. Se lupta cu dorinţa de a 
fugi din tren pentru a-l întâlni. Dar ce să-i să spun? Și-a exprimat intenţiile 
foarte clar. 

Când a ajuns în Gare de Saintes, Rose a fost întâmpinată de soția lui 
Felix, o englezoaică zveltă de vreo patruzeci de ani, cu un glas răgușit. 
Harriet a strâns-o cu putere în braţe și i-a mulțumit călduros pentru vizită, 
apoi a dus-o cu mașina până la podgoria familiei lui Felix. S-au aşezat în 
curte, unde au mâncat brânzeturi asortate, mezeluri afumate și fructe şi au 
băut coniac. 

— Eram lângă Felix când a murit, a zis Rose, cu stomacul strâns, în ciuda 
alcoolului. M-a rugat să îţi spun că te iubeşte și că este foarte mândru că 
Mathieu s-a înrolat în armata franceză. 

— Îţi mulţumesc, a zis Harriet, privind în gol în paharul cu coniac. 
Mathieu nu a supraviețuit după ce a căzut în mâinile nemților. 

— Îmi pare nespus de rău. 

Harriet a dat din cap. 

Pe măsură ce vorbeau, Rose și-a dat seama repede că Harriet avea 
bănuieli că soţul său fusese spion al Angliei. Nu a insistat însă ca Rose să-i 
dea amănunte. În schimb, a preferat să-i povestească despre cum ea, o 
englezoaică, s-a îndrăgostit de Felix, pilot de curse în Grand Prix-ul Franţei. 
Și cum au hotărât ei doi să locuiască pe proprietatea părinţilor lui pentru a-l 
creşte pe Mathieu — singurul lor copil, care visa ca într-o zi să se îngrijească 
de podgoria familiei. 

Rose era încântată de povestirile lui Harriet, pe care le însoțea cu mișcări 
largi ale mâinilor, ca un dirijor de orchestră. Harriet venea dintr-o familie 
modestă, părinţii săi creşteau oi în Anglia, pe când familia lui Felix, care 
moştenise o vie și o distilerie de coniac, deținea o avere frumoasă. Mare 
parte din bani se duseseră însă, iar podgoria, rechiziționată de niște ofiţeri 
nemți în timpul ocupaţiei, era la pământ. 

— Nenorociţii ăia de nemți au băut tot vinul şi aproape tot coniacul, iar 
când şi-au luat tălpășița, au dat foc la o mulțime de butuci de vie, a zis 
Harriet. 

Rose a clătinat capul, dezgustată. 

— Te întorci în Anglia? 


— Nu. Am de gând s-o pun pe picioare. În câţiva ani, podgoria asta va fi 
din nou înfloritoare. 

— Felix şi Mathieu s-ar bucura, a zis Rose. 

Harriet a zâmbit și a mai turnat coniac. 

— Pentru libertate! a zis ea, ridicând paharul. 

Ameţită ușor de alcool, Rose a ciocnit paharul. Admira dârzenia femeii 
de a reface podgoria familiei de una singură. 

Se apropia seara, şi Harriet a insistat ca Rose să rămână la ea câteva zile. 

— Gândeşte-te la şederea aici ca la o vacanţă, doar că o să te pun la 
treabă în vie şi o să te plătesc cu mâncare şi coniac, a zis Harriet. 

Rose avusese de gând să stea o zi sau două. Dar Lucy mai avea câteva 
săptămâni până să nască şi, mai ales, se temea de drumul cu trenul care 
trecea prin Paris. Câteva zile în plus mi-ar da timp să aleg altă rută spre 
casă, poate o traversare cu vaporul de la Bordeaux până în Anglia. 

Rose a luat o înghiţitură din paharul său de coniac, simțind o arsură care 
cobora din gât în stomac. 

— Da, o săptămână de muncă în vie mi-ar prinde bine. 


CAPITOLUL 63 
Paris, Franţa — 2 septembrie 1945 


Când trenul a intrat pufăind în Gare du Nord, Rose a început să respire 
precipitat. A deschis poşeta și a pus mâna pe scrisoarea lui Lazare. Și-a 
mișcat degetele în pantofi, în încercarea de a-și alunga starea de neliniște. 
Doar să-i spun la revedere, și apoi plec cu trenul de seară. 

Zilele petrecute cu Harriet făcuseră minuni și îi limpeziseră mintea. 
Îngrijirea viţei-de-vie — o varietate de Ugni Blanc, Folle Blanche, 
Colombard și S&million — a fost un prilej atât de meditaţie, cât și de terapie. 
Dar când nu lucra la vie sau nu spăla sticlele vechi din distilerie, era cu 
gândul la Lazare. El vede relația noastră doar ca pe un moment de alinare 
în vreme de război. Poate că și-a găsit pe altcineva. Oricum, nu simte la fel 
ca mine. Când timpul petrecut la Saintes s-a apropiat de sfârşit, a renunţat la 
planul de a se întoarce acasă pe o altă rută care ocolea Parisul. În schimb, s- 


a hotărât să-l mai vadă o ultimă dată, chiar și numai pentru a se împăca cu 
trecutul. 

Rose a ieşit din gară şi a pornit la pas prin arondismentul 10. În nări 
simţea mirosul de cafea prăjită și pateuri proaspăt scoase din cuptor. A mers 
de-a lungul trotuarelor pline de oameni, dar fără patrule ale Wehrmachtului 
şi steaguri cu svastică. Chiar dacă mai erau destule prăvălii închise, unele 
având încă mâzgăleli antisemite, lui Rose i se părea că parizienii începuseră 
să-şi refacă oraşul atât de frumos înainte. 

Scrisoarea lui Lazare nu avea adresa expeditorului, iar ea nu-şi amintea 
numele jurnalului unde lucrase cândva tatăl lui Lazare, aşa că s-a oprit la un 
chioșc de presă. A căutat printre ziare până când a găsit La Cronique, al 
cărui articol de fond era scris de un jurnalist pe nume Lazare Aron. Cu 
inima bătându-i repede, a obţinut adresa redacţiei de la vânzătorul de ziare 
şi a plecat. 

După douăzeci de minute a ajuns la redacţia La Cronique, aflată într-o 
clădire de piatră gălbuie. Din cauza surescitării, simțea fluturi în stomac. 
Ce-i voi spune? A respirat adânc și a intrat în vacarmul creat de telefoanele 
sunând și ţăcănitul mașinilor de scris. 

— Cu ce vă pot ajuta? a întrebat o recepţionistă tânără. 

— Bonjour, a zis Rose, cu mâna încleştată pe mânerul valizei. Îl caut pe 
Lazare Aron. 

Telefonul recepționistei a sunat, aceasta a răspuns și, cu mâna acoperind 
receptorul, i-a zis: 

— Pe culoar înainte şi la stânga. 

— Merci. 

Rose s-a întors și a luat-o pe culoar, auzind din mers doi bărbaţi 
discutând despre o capitulare. A grăbit pasul, nerăbdătoare să ajungă la 
biroul lui Lazare înainte să-şi piardă curajul. 

Uşa de la birou era deschisă. La auzul vocii lui, inima lui Rose era gata 
să-i sară din piept. Simţea că o lasă picioarele. A aruncat o privire înăuntru 
şi l-a văzut aşezat în spatele unui birou masiv de mahon cu piedestal dublu, 
vorbind la telefon. În afară de tunsoarea îngrijită şi de obrajii plini, 
mulțumită, firește, hranei mai bune, Lazare părea neschimbat. 

— Împăratul Hirohito a semnat în mod oficial acordul privind capitularea 


Japoniei, a zis Lazare în receptor. Ostilitățile din Pacific au încetat. Vom da 
detaliile în ediția de mâine. 

Lui Rose i s-a ridicat părul pe ceafă. Și-a luat inima în dinţi și a bătut în 
tocul ușii. 

Lazare s-a întors cu scaunul rotativ. Ochii i s-au mărit, apoi s-au 
îmblânzit. A zâmbit şi i-a făcut semn cu mâna să intre. 

Cu respiraţia întretăiată, Rose s-a apropiat de birou și a lăsat valiza jos. 

— Trebuie să închid, i-a spus Lazare persoanei de la telefon. 
Dimineaţa... 

I-a întins mâna lui Rose. Ea i-a strâns degetele. Pielea i s-a înfiorat. A 
clipit des, ca să-şi reţină lacrimile. 

Lazare a închis telefonul. I-a ţinut strâns mâna, privind-o în ochi. 

— Bonjour, a zis Rose. 

Stând pe scaun, Lazare s-a aplecat în faţă şi a tras-o ușor spre el. Rose s-a 
aplecat peste birou şi l-a sărutat pe obraji. 

— S'il vous plaîtZ?, a zis el, dându-i drumul la mână. Ia loc. 


72. Te rog. (fr.) 


Rose s-a aşezat de cealaltă parte a biroului care i se părea ca un zid. 

— Sunt în trecere prin Paris și n-am rezistat să nu vin să te văd. 

— Arăţi bine. 

— Şi tu, a zis ea, cu o senzaţie de stinghereală. 

Zâmbetul lui s-a stins când și-a pus mâinile pe un teanc de ziare. 

— Ai primit scrisoarea mea? 

— Da. 

— Cred că trebuia să-ţi explic mai bine de ce eu... 

— Nu e nevoie să-mi explici, l-a întrerupt ea, încercând cu disperare să 
nu discute despre scrisoare. 

El a făcut o pauză, trecându-și mâna prin păr. 

— Ce mai faci? 

— Bine, a minţit ea. 

— Îmi pare atât de rău, pentru tot. 

Rose a încuviințat din cap, simțindu-se deodată îndepărtată sufletește, cu 
toate că stătea la doar câţiva pași de el. A tras aer în piept și a spus pe 


nerăsuflate: 

— Muriel a fost ucisă de SS în lagărul de concentrare de la Ravensbrück. 
Felix a fost împuşcat când ne retrăgeam după raidul asupra închisorii şi a 
murit. M-am gândit că ai vrea să ştii. 

— O, mon Dieu, s-a întristat Lazare. 

Un bărbat grizonant, cu un dosar maroniu în mână, s-a năpustit în birou. 

— Uite materialul pentru articol. Tipografia cere să fie gata în nouăzeci 
de minute, dacă vrei să prindă următoarea rotativă. 

Lazare a luat dosarul dând din cap, iar bărbatul a ieșit grăbit. 

— Condoleanţele mele, a zis Lazare. Muriel şi Felix au fost nişte agenţi 
şi prieteni plini de curaj. Nici eu, nici Franţa nu-i vom uita vreodată. 

A răsuflat adânc și a continuat: 

— Îmi cer scuze pentru întrerupere. În redacţie este o nebunie. Japonia a 
semnat în mod oficial actul capitulării şi toată lumea se agită să publice 
amănuntele în următoarea ediţie. 

— Înţeleg, a zis Rose, simțind că parcă abuza de timpul lui şi a încrucișat 
braţele. Vremea războiului s-a sfârșit, și a noastră la fel. 

Lazare a pus dosarul pe birou. 

— Îţi mulţumesc pentru raidul din Amiens. 

— Mulţumirile tale ar trebui să meargă spre RAF. 

— Non, Claudius mi-a povestit tot ce ai făcut ca să aibă loc misiunea. 
Dacă nu erai tu... 

A sunat telefonul. 

Rose a tresărit. 

— S"il vous plaît, excusez-moi, a zis el, ridicând receptorul. 

În timp ce Lazare discuta cu cineva despre detaliile acordului de pace 
japonez, Rose bătea cu piciorul în podea, ca să-și alunge neastâmpărul. A 
aruncat o privire spre valiză. Simţea nevoia să plece imediat. 

— lartă-mă, a zis Lazare punând receptorul în furcă. 

Rose s-a uitat în ochii lui căprui. Amintirea nopţii petrecute împreună. O 
imagine a îmbrăţișării lui. S-a scuturat de acele amintiri şi a zis: 

— Când te întâlneşti cu Claudius, salută-l din partea mea. 

— Desigur. 

Rose s-a uitat la ceas, ostentativ. 


— Este timpul să plec, dacă vreau să prind trenul. 

Telefonul lui Lazare a sunat din nou. S-a încruntat, apoi s-a uitat la Rose. 

— Răspunde, a zis ea. Lumea trebuie să afle că s-a încheiat războiul din 
Pacific. 

Lazare a pus mâna pe receptor, fără să-l ridice. 

— A fost o plăcere să te revăd. 

— Şi pentru mine, a zis ea, încercând să-şi ascundă durerea. 

— Au revoir, Rose. Lazare a coborât privirea şi a ridicat receptorul: 
Bonjour. Vă telefonasem ca să verific câteva lucruri despre acordul 
japonez... 

— Adieu, a şoptit Rose. Confuză şi dezamăgită, şi-a luat valiza şi a 
plecat. Două străzi mai încolo, nemaiputând să-și înăbușe emoţiile, s-a 
aşezat pe o bordură şi a plâns. 


CAPITOLUL 64 
Paris, Franţa — 2 septembrie 1945 


Cu mâna tremurândă, Lazare a pus receptorul în furcă. A luat cârjele, şi-a 
potrivit braţele în suporturi şi s-a chinuit să se ridice de pe scaun. Și-a târât 
picioarele până la fereastră, simțind spasme de durere în femururi și şolduri. 
S-a uitat prin geamul plin de praf şi urme de stropi, străduindu-se să o mai 
zărească pentru ultima oară. A scrutat oamenii de pe trotuar până când a 
văzut-o traversând strada, după care a dispărut în mulțime. Regretele i-au 
răvășit sufletul. Am lăsat-o să plece din viața mea. Ce-am făcut! 

Privirea i s-a împăienjenit de lacrimi. 

— Este spre binele ei, a murmurat el, luptându-se să-și înăbușe 
remușcările. 

Văzând-o pe Rose, femeia care îi salvase viaţa, a avut nevoie de voinţă, 
până la ultima picătură, ca să nu o cuprindă în braţe și să-i mărturisească 
adevăratele sale sentimente. A fost, şi avea să fie mereu, una dintre cele mai 
grele decizii pe care a fost silit să le ia. Mai presus de orice însă, îi dorea tot 
binele din lume, chiar dacă asta însemna că el avea să trăiască în 
singurătate. Trebuie s-o las să plece. Eu sunt un om terminat. Rose merită 


să fie alături de un bărbat care să n-ajungă o povară pentru ea. 

În timp ce îşi potrivea cârjele, l-a săgetat o durere în picioare. A răsuflat 
adânc, pentru a alunga valul de suferinţă din piept. 

Amintirile dragi ale clipelor petrecute alături de Rose îl ajutaseră să 
treacă prin tortură şi închisoare. Dacă nu aveam speranța că o voi întâlni 
din nou, muream sigur în mâinile călăilor mei. În ultimii doi ani, cei mai 
groaznici din viaţa sa, nu ştiuse dacă ea trăia sau nu. Acum se simţea în 
culmea fericirii că Rose scăpase cu viață din război şi că avea şansa unei 
vieţi lungi și frumoase, în care să-şi întemeieze o familie. Și totuși, era 
îndurerat. Nu mai era bărbatul în putere de altădată, și visul său de a rămâne 
alături de Rose se spulberase. 

În minte i-au năvălit imagini peste imagini. Cum i-a bandajat Rose cu 
bunătate și blândeţe mâinile însângerate în noaptea când sabotaseră staţia de 
transformatoare. Cum a simţit fluturi în stomac la atingerea degetelor ei, 
când a călăuzit-o prin pasajul secret din catacombe. Cum a dovedit curaj 
fără margini când a pedalat pe străzile ocupate de nemți ca să-i lase mesaje 
la cutia de scrisori. Luptase neînfricată pentru eliberarea Franţei, iar 
tenacitatea ei în a pune la cale raidul asupra închisorii din Amiens salvase 
zeci de deţinuţi care aşteptau să moară. Încă îi simţea în nări mirosul părului 
când s-a ghemuit lângă el, şi răsuflarea ei uşoară în valuri peste piept. Cât 
de fericit a fost când s-a trezit lângă ea și a înţeles, chiar în clipa aceea, că 
dorea să rămână împreună tot restul vieţii. 

Lazare şi-a încleştat mâinile pe cârje, în încercarea de a îngropa trecutul. 
Era sfâşiat de durere. Inima îl îmboldea să o caute. Încă nu-i prea târziu. 
Este în drum spre gară. Creierul însă îl îndemna să o lase să plece. Îi este 
mai bine fără mine. S-a uitat la picioarele lui, strâmbe și ţinute la un loc cu 
şuruburi şi sârme. În curând ai să ajungi în cărucior, auzea el în minte 
vocea doctorului. Războiul îi răpise totul — părinţii, miile de evrei parizieni, 
mulți dintre ei prieteni de-ai săi, tovarășii din Rezistență, vigoarea și, mai 
ales, femeia iubită. 

Un bărbat grizonant, care ţinea în mână un vraf de dosare, a vârât capul 
pe ușă. 

— Vrem să deschidem o sticlă de șampanie pentru a sărbători sfârşitul 
războiului. Vii şi tu? 


— Non, a zis Lazare, privind pe fereastră. 

Bărbatul s-a uitat la ceas. 

— Vrei să-ţi duc la tipografie articolul despre capitulare? 

Lazare, care se lupta să-și rețină lacrimile, s-a întors spre el. 

— Te rog, dă-i altui ziarist să-l termine. 

Bărbatul a ridicat din sprâncene 

— Te simţi bine? 

Lazare a clătinat din cap. 

Pocnetul unui dop de şampanie. Pe hol au izbucnit strigăte de bucurie. 

Ne-am câștigat libertatea, şi-a zis Lazare în sinea lui, dar eu am pierdut 
iubirea vieţii mele. Cu inima frântă și pustiită, a ieşit anevoie din clădire, 
însoțit de scârțâitul protezelor de metal de sub pantaloni. 


CAPITOLUL 65 
Paris, Franţa — 2 septembrie 1945 


Ajunsă la Gare du Nord, tulburată sufletește și cu ochii secaţi de lacrimi, 
Rose s-a alăturat celor care așteptau trenul. După ce ajungea în Calais, 
trebuia să ia un feribot până în Anglia, la Dover, apoi trenul spre Londra. 
Era însă târziu și n-ar mai fi prins ultima traversare a Canalului Mânecii. lar 
pentru moment, prea puţin îi păsa de itinerar. Era cu gândul doar la Lazare. 
Afecţiunea pe care mi-ai arătat-o a fost doar din pricina războiului? Ai 
cunoscut pe altcineva? Amintirile mele dragi, născute sub tensiunea 
misiunii mele de curier, au fost doar nişte visuri nepotrivite? 

Un şuierat, un scrâșnet de roți pe şine, şi trenul a încetinit. Locomotiva a 
pufăit, uşile vagoanelor s-au deschis și lumea a urcat, golind peronul. În 
afară de Rose. Cu toate că se îneca în valul de disperare, inima ei prinsese 
rădăcini adânci în Paris. Trebuie să aflu exact ce a fost între noi, oricât de 
dureros va fi adevărul. 

Rose a ajuns la sediul ziarului La Chronique cu mult după terminarea 
programului. Clădirea era scăldată în întuneric, cu excepţia luminii gălbui a 
unei lămpi de birou la primul etaj. A bătut la ușa încuiată de la intrare. Te 
rog, fii înăuntru. A lipit urechea de ușă fără să audă nimic în afară de bătăile 


puternice ale inimii. A bătut în uşă până au durut-o încheieturile degetelor. 
Se pregătea să plece când a auzit țăcănitul unei încuietori. Uşa s-a deschis, 
şi în cadrul ei a apărut un bărbat care părea că lucra la o presă tipografică, 
dat fiind că avea mânecile cămășii suflecate până la cot, iar mâinile erau 
pătate de cerneală. 

— Bonsoir, a zis Rose. 

Bărbatul s-a şters pe mâni cu o cârpă și s-a încruntat. 

— Mademoiselle, redacţia s-a închis. 

— Îmi pare rău că vă deranjez, a zis Rose şi a aruncat o privire înăuntru. 
Lazare Aron mai este aici? 

— Non, a zis el. Ziariştii au plecat acasă. 

— Ştiţi unde îl pot găsi? 

Bărbatul a clătinat din cap, pregătindu-se să închidă ușa. 

Rose a pus piciorul în ușă, blocând-o. 

— Am un pachet urgent pentru el. 

— O să-l las pe biroul lui. 

— Non. Are nevoie de el în seara asta. 

— Mi-l daţi acum, sau veniți mâine dimineaţă, a spus el, agasat. 

Mintea lui Rose a început să lucreze febril. 

— Pachetul conţine ultimele documente apărute despre acordul de pace 
japonez, a spus ea, amintindu-și de convorbirile telefonice întrerupte al lui 
Lazare de mai devreme. 

Bărbatul şi-a îndesat bucata de pânză în buzunar. 

— S"il vous plaît, a insistat Rose. Lazare are nevoie de ele chiar în seara 
asta. M-aş bucura să i le duc acasă, dacă îmi puteţi da adresa. 

Bărbatul a stat pe gânduri, frecându-și barba nerasă. 

— Sunt informaţii extrem de importante, a adăugat Rose, ridicând valiza. 
Mâine, La Chronique va fi primul ziar care să dea ştirile, dacă mă ajutaţi să- 
i transmit lui Lazare informaţiile în seara asta. 

Bărbatul a aruncat o privire spre valiză. 

— Aşteptaţi aici. 

S-a întors şi a dispărut pe hol. 

O să-l sune pe Lazare? Și dacă el nu vrea să mă primească? s-a întrebat 
Rose, neliniștită. 


După câteva secunde, bărbatul s-a întors. 

— Locuieşte în Le Marais, a zis el şi i-a întins un petic de hârtie. 

La lumina slabă a felinarului de pe stradă, Rose s-a uitat pe hârtia cu 
adresa scrisă cu creionul. 

— Merci. 

Bărbatul a dat din cap și a închis ușa. 

Rose ar fi ajuns mai repede cu taxiul, dar o plimbare de treizeci de 
minute îi dădea timp să se gândească la ce avea de spus. Păşea încet, cu 
toată graba de a pune punct suferinţei. Mergând pe Rue d'Hauteville, repeta 
întruna: Ai avut vreodată sentimente pentru mine? Timpul petrecut de noi 
împreună n-a însemnat nimic pentru tine? Ai o viaţă nouă? Ai cunoscut pe 
altcineva? Ce s-a întâmplat? 

Când s-a apropiat de aleea unde se găsea cutia de scrisori din Le Marais a 
lui Prosper, a simţit cum i se face pielea de găină. În cap i se învârteau 
crâmpeie de imagini cu SD-ul care scotocea zona în căutare de stații radio. 
O imagine cu apartamentul răvăşit al lui Muriel. O imagine cu Felix 
încătuşat şi cu faţa plină de sânge, târât de soldaţii germani. A străbătut-o 
un fior rece. S-a cutremurat și a grăbit pasul, încercând să fugă de trecut. 

După câteva minute, a găsit apartamentul lui la parterul unei clădiri 
înguste de pe o stradă pietruită. Cu stomacul măcinat de neliniște, s-a 
apropiat de uşă. Din apartament răzbătea țăcănitul tastelor de la maşina de 
scris. Pot s-o fac. Şi-a adunat curajul şi a ciocănit la ușă. 

— Intră! a strigat Lazare, fără să se întrerupă. Uşa e deschisă! 

Rose a răsuflat adânc. A păşit înăuntru și a închis încet ușa. 

— Paulette, lasă cumpărăturile în bucătărie, a mai zis tare Lazare. Le pun 
eu la loc. 

Cine este Paulette? Rose a simţit o durere în piept, la gândul că el trăieşte 
cu altă femeie. Este căsătorit? Logodit? Ce proastă sunt! Dacă plec chiar 
acum, nici n-o să ştie că am fost aici. S-a întors şi a pus mâna pe clanţă. 
Dar atunci n-o să știu niciodată ceva sigur. 

Tremurând din tot corpul, a lăsat valiza jos. A pășit încet pe coridor şi a 
intrat în salonul aproape gol, în afară de un birou mare de stejar, câteva 
scaune şi un tablou cu ramă aurie pe care l-a recunoscut imediat. Arc de 
Triomphe. Lazare era aşezat la birou cu fața spre ușă, cu capul aplecat 


asupra tastelor mașinii de scris la care bătea. 

— Eu sunt, a zis Rose cu glas stins. 

Ţăcănitul a încetat. Lazare a ridicat capul, uimit. 

— Credeam că ai plecat să prinzi trenul. 

— Așa am vrut. 

Rose a făcut câțiva paşi în faţă şi a observat că pleoapele lui Lazare erau 
puţin umflate și roşii. S-a oprit, remarcând că părea abătut și fără vlagă. 

Lazare și-a şters ochii. 

— Este totul în regulă? 

Nu, şi-a spus Rose în gând. 

— Azi după-amiază n-am apucat să vorbim prea mult, a zis ea. 

— Îmi pare rău. A cam fost agitaţie la redacţie. 

— Acum, că războiul s-a încheiat, poate că lucrurile o să se mai 
liniştească. 

— Poate. El i-a făcut semn cu mâna spre scaunul îmbrăcat în piele din 
faţa biroului. Ia loc, te rog. 

Rose şi-a încrucișat braţele. 

— Non, merci. Nu pot să stau prea mult. 

El a încuviinţat. 

Ea s-a uitat la tabloul de pe perete. 

— Tabloul lui Maman este atât de frumos. 

— I-am schimbat rama. A schițat un zâmbet: Arată mult mai bine decât 
în catacombe. 

O frântură de imagine cu ea stând alături de el pe patul de campanie, într- 
un cotlon subteran. 

— Ştiu cât de mult înseamnă tabloul ei pentru tine. Mă bucur că ai reușit 
să-l salvezi. 

— Merci. 

— Azi după-masă, a fost o lipsă de delicateţe din partea că nu te-am 
întrebat despre părinţii tăi. Ai aflat ce s-a întâmplat cu ei? 

— Au fost trimiși la Auschwitz, în lagărul de exterminare a evreilor, a zis 
Lazare cu tristeţe în glas. N-au supravieţuit. 

Rose a simţit o durere ascuţită. 

— Îmi pare nespus de rău. 


El învârtea un stilou între degete. 

— Pentru asta ai venit? 

— Non. Voiam să te întreb dacă... Rose a înghiţit nodul din gât: A 
însemnat ceva pentru tine timpul pe care l-am petrecut împreună? 

— Da, a zis el, cu privirea coborâtă. 

— Dar nu îndeajuns de mult. Scrisoarea ta m-a rănit. După tot ce am 
îndurat amândoi, n-ai făcut nici un efort să mă vezi. 

— Regret, dar lucrurile au... 

Lazare şi-a trecut mâna prin păr. 

— Te ascult. 

Lazare a ridicat privirea spre ea. 

— Lucrurile s-au schimbat. 

A găsit pe altcineva. Rose a simţit ca un pumn în stomac. S-a îndreptat de 
spate, încercând să-și păstreze sângele rece. 

— Mi-aş fi dorit ca lucrurile să stea altfel, a zis el. 

Și eu. 

— Înţeleg. Rose încerca din răsputeri să-și ascundă mâhnirea. În ultimii 
anii am trecut prin multe — amândoi. 

— Mult prea multe. Lazare și-a încleştat mâinile. Tu eşti bine? 

— Fireşte, a mințit ea. 

— Mă bucur că s-a întâmplat. Nu am nici un regret. 

— Nici eu, a zis Rose cu inima strânsă. Credeam însă că am fost mai 
mult decât doi oameni care caută mângâiere în timp de război. 

Lazare s-a foit în scaun. 

— Credeam că am fost prieteni. 

— Suntem, a zis Lazare. 

— Nu s-ar zice. Accept că ai o viață nouă. Mă bucur pentru tine, dar 
prietenii vorbesc unul cu celălalt. Prietenii ţin unul la celălalt. Prietenii îşi 
fac timp unul pentru celălalt. 

Umerii lui Lazare s-au încovoiat. 

— Am îndurat atât de multe. Război. Închisoare. Tortură. Moartea celor 
dragi. Și-a pus mâinile în șolduri; pulsul i-a luat-o razna. Sunt dezamăgită 
că timpul petrecut împreună n-a însemnat mai mult pentru tine. 

— Ba înseamnă... 


— Atunci de ce azi după-masă erai nerăbdător să plec? N-ai avut nici 
măcar amabilitatea să mă conduci până la... 

A încremenit. I s-a uscat gura. 

Lazare a lăsat capul în jos. 

Din reflex, ea a înconjurat biroul, şi ochii i-au căzut pe cârjele de metal 
de pe podea. I-a stat inima în loc. 

El s-a întors în scaun spre ea. 

— Picioarele tale... a zis Rose cu voce tremurată. 

Lazare a ridicat cârjele. 

— Ce ţi s-a-ntâmplat? a strigat ea. 

Lazare s-a ridicat anevoie de pe scaun. 

Rose tremura din tot corpul. 

— Raidul britanic? 

El a venit spre ea târându-și picioarele, cu protezele de metal zăngănind. 

Ochii ei s-au umplut de lacrimi. 

— Eu ţi-am făcut asta. 

— Non. Lazare s-a aplecat și i-a luat mâna: Mi-ai salvat viaţa. 

— Trebuie să ştiu cum s-a întâmplat, s-a rugat ea. 

— Bine, a zis el cu glas şoptit și i-a dat drumul mâinii. 

Câteva momente mai târziu, stăteau așezați la o măsuță de lemn din 
bucătărie, în față cu niște cafea proaspăt făcută. Mâna ei tremura ușor în 
timp ce amesteca în ceașcă. 

— Este făcută din boabe de cafea adevărată, a zis Lazare, ca pentru a mai 
ușura încărcătura emoţională a ceea ce urma să spună. Sper să-ţi placă. 

Rose a dat din cap şi a aruncat o privire spre cârjele lui rezemate de 
perete. A cuprins-o un val de disperare. 

— Te rog, povestește-mi totul. 

Lazare a oftat adânc. După o lungă pauză, a început să vorbească. 

— La sfârşitul lui decembrie, în 1943, când eram în închisoare, toți 
deţinuţii au fost aliniaţi în curte. Și eu. În loc de apel, un ofiţer german s-a 
urcat pe un podium şi ne-a citit numele a peste o sută de deţinuţi, care 
urmau să fie împușcați în anul următor, pe 19 februarie. Felix şi cu mine 
eram pe listă. 

— Oh, mon Dieu, a șoptit ea. Prin ce chinuri trebuie să fi trecut cu toţii... 


— Nu mai mari decât ai îndurat tu la Ravensbriick. Îmi pare atât de rău. 
Dacă aș fi putut să fac ceva să nu cazi în mâinile lor... 

Imaginea crematoriului. Cenușa umană care acoperea pământul ca o 
zăpadă. Lui Rose i s-a strâns stomacul de durere. 

— Te rog, spune mai departe. 

— În ziua de dinaintea execuţiei, un paznic venise în aripa noastră să ne 
dea drumul pentru ultima plimbare în curte. Când a deschis uşa celulei 
mele, închisoarea a fost lovită de prima bombă a aviaţiei britanice. Paznicul 
a încremenit. Am încercat să-i iau cheia, dar eram prea slăbit ca să mă lupt 
cu el. Doi deţinuţi din celula apropiată au reușit din fericire să-l ucidă, altfel 
mă împușca. 

Rose și-a strâns pumnii, cu unghiile înfipte în palme. 

Lazare a închis ochii, cernând amintirile. 

— Am încercat să fug din clădirea închisorii, dar n-am putut de gloanţe. 
Lazare şi-a dres glasul: În clipa aceea o bombă a lovit clădirea. Am ţâșnit 
afară, ca să scap de explozie, dar am fost îngropat sub dărâmături. 

Ochii lui Rose s-au împăienjenit de lacrimi. 

El şi-a plimbat un deget pe buza ceștii. 

— Cei doi deţinuţi m-au scos de sub moloz și m-au târât prin spărtura din 
zid. M-am trezit câteva ore mai târziu în beciul unui ţăran care era de partea 
Rezistenței. Aveam șoldurile și picioarele zdrobite. 

Rose și-a şters ochii. 

— Am Stat ascunși două zile până când ţăranul l-a găsit pe Claudius, care 
m-a dus într-un hambar părăsit din Valmondois, şi apoi a adus un doctor şi o 
infirmieră să-mi pună oasele la loc. Am mai suferit o operaţie și după ce a 
fost eliberat Parisul. 

— Eu ţi-am făcut toate astea, a zis Rose cu glasul sugrumat. 

— Non. Lazare i-a prins mâinile într-ale lui: Mi-ai salvat viaţa. Dacă nu 
erai tu, mureau mai bine de o sută de oameni. 

Rose a scos un suspin. Pe mâna lui a căzut o lacrimă, și el n-a încercat s- 
o şteargă. 

— Îţi voi rămâne veşnic recunoscător pentru ce-ai făcut. Cred că ai avut 
un curaj nebunesc și multă putere de stăruință ca să convingi serviciile 
britanice să execute un raid RAF asupra unei închisori franceze. În ochii ei 


au apărut lacrimi. Cu blândeţe, Lazare și-a împletit degetele cu ale ei. Sunt 
în viaţă datorită ţie. 

Rose a rămas fără aer în piept. 

Lazare s-a apropiat de ea. 

— Eu... 

O bătaie în ușă. 

Lazare a oftat. 

— Trebuie să fie Paulette. 

Iubită ? Logodnică? Rose şi-a desfăcut degetele şi a tras mâinile înapoi. 

— Pot s-o rog să vină mai târziu. 

— Non, a zis Rose ştergându-și lacrimile de pe obraji. Mi-ar plăcea s-o 
Cunosc. 

El și-a şters ochii şi a strigat. 

— Intră! 

Uşa s-a deschis, apoi s-a închis. Tocuri pe duşumea. Rose s-a prins cu 
mâinile de scaun, pregătindu-se s-o cunoască pe femeia din viaţa lui Lazare. 

În bucătărie a intrat o doamnă în vârstă, cu un batic negru pe cap şi în 
mână cu o sacoşă din care ieşea o baghetă. 

— Bonsoir, Monsieur Aron. 

Rose a făcut ochii mari. 

— Bonsoir, Paulette, a zis Lazare. Pot să-ţi dau mâine banii pentru 
cumpărături? 

— Cum să nu, a zis bătrâna și a pus sacoşa pe un dulap 

— Merci. Paulette, vreau să ţi-o prezint pe buna mea prietenă, Rose. Ne- 
am cunoscut în timpul războiului. 

Rose s-a ridicat în picioare. 

— Încântată de cunoştinţă, a zis ea, încercând să ascundă cât era de 
surprinsă. 

Paulette a sărutat-o pe amândoi obrajii. 

— Rose şi cu mine nu ne-am văzut de ceva timp, a zis Lazare. Îmi cer 
scuze pentru feţele noastre înlăcrimate. 

— N-aveţi de ce, a zis Paulette și s-a întors spre Rose. Mă bucur să văd 
că are un musafir. Mereu îi spun că munceşte prea mult. Chiar și când e 
acasă, bate la maşină toată ziua şi toată noaptea. 


— Avem mult de lucru la ziar. 

— Ocupanţii s-au dus! E timpul să ne bucurăm de libertate. 

— Sunt întru totul de acord, a zis Rose. 

Paulette a zâmbit. 

— Şi acum cred că este cazul să plec, aveţi atâtea de povestit. 

L-a bătut pe Lazare părinteşte pe umăr şi a ieșit din apartament. 

— Şi eu care mă aşteptam ca Paulette să fie... Rose a făcut o pauză, 
simțind o mare uşurare, dar și ruşinată puţin de gelozia sa. 

— O, n-am pe nimeni, a zis Lazare. A luat ceașca în mâini, dar fără să 
bea. Paulette locuieşte deasupra. Cu programul meu, este atât de amabilă 
că-mi face cumpărăturile. 

— Frumos din partea ei. 

El a încuviinţat. 

Rose s-a întrebat, pentru câteva clipe, dacă trebuie să ia loc sau să rămână 
în picioare. În aer se simţea iar tensiunea, care la venirea lui Paulette se 
risipise puţin. 

A rămas cu ochii asupra protezelor de metal care ieșeau din manşeta 
pantalonilor lui. A simţit un junghi în capul pieptului. 

— Doare? 

Lazare și-a masat genunchii. 

— Nu prea mult. 

— Sincer? 

— Nu-i chiar atât de rău pe cât pare, a zis el fără prea multă convingere. 

Ochii lui Rose s-au umplut de lacrimi. 

— În scrisoare n-ai pomenit nimic de rănile tale. De ce nu mi-ai spus? 

Lazare şi-a luat cârjele şi a venit şchiopătând spre ea. 

— Nu voiam să te simţi vinovată pentru ce mi s-a întâmplat. 

— Dar așa mă simt. 

El i-a atins braţul uşor. 

— Sunt recunoscător că trăiesc. Dacă nu erai tu, n-aş fi azi aici. 

— Trebuia să-mi fi spus. Aş fi venit la Paris pentru tine! 

— Îi vreau numai binele. 

— Dar sentimentele mele? I-a atins mâna mutilată: Eu n-am nici un 
cuvânt de spus? 


— Nu mai sunt bărbatul de dinainte. 

— Pentru mine ești același. Rose s-a aplecat uşor spre el, lăsându-și 
capul pe pieptul lui: Mi-ai dat putere să îndur lagărul. Amintirile cu tine mi- 
au ţinut vii visurile. 

Ochii lui Lazare s-au umplut de lacrimi. 

— Am sperat și m-am rugat să te mai văd. Dar nu știu cât timp o să mai 
fiu în stare să merg, a zis el, cu bărbia tremurând. 

— N-are importanţă! a strigat ea. Pentru mine ești tot ce poate fi mai bun. 
Poate şi eu sunt ce trebuie pentru tine. 

Aplecându-se spre Rose, el a dat drumul cârjelor și a luat-o în braţe. A 
strâns-o cu putere. 

— N-a fost clipă în care să nu mă gândesc la tine. 

— Şi eu la fel, a răsuflat ea împăcată. 

Pe faţă îi curgeau lacrimile. Era copleșită de emoție. 

Au plâns împreună. Anii ce îi despărțiseră s-au topit. 

El i-a sărutat lacrimile. 

— Trebuie să fie un motiv pentru care am supraviețuit amândoi. Rose l-a 
atins ușor pe chip şi l-a privit în ochi: Nu crezi în destin? 


EPILOG 
Paris, Franţa — 8 mai 1969 


Din vechea mașină de scris Remington Noiseless a lui Rose se auzea 
țăcănitul slab al caracterelor care loveau banda cu tuş. Razele soarelui de 
dimineață pătrundeau prin ferestrele balconului de la apartamentul său din 
Saint-Germain-de Prés, aflat în arondismentul 6. A terminat de bătut 
ultimul rând, a apăsat maneta de retur a carului şi a scos coala de hârtie din 
mașină. 

— Am terminat, a zis Rose în şoaptă, în timp ce punea pe birou ultima 
pagină a manuscrisului. 

Simţea un amestec de împlinire și nostalgie. I se părea o coincidență 
fericită că a terminat cartea despre misiunea sa de curier SOE, în care 
descria amănunțit și cu documente actele de barbarie pe care le îndurase în 
lagărul de concentrare Ravensbriick tocmai în ziua în care se sărbătorea la 
Fête de la Victoire. După ani de osteneală şi amintiri sfâşietoare, cartea 
era în sfârşit gata. 


73. Ziua Victoriei (fr.); celebrează sfârșitul celui de-Al Doilea Război Mondial în Europa și 
victoria Aliaților, marcată de anunţul capitulării Germaniei naziste. 


Începuse să lucreze la manuscris cu patru ani în urmă, după ce se 
întorsese de la funeraliile de stat ale lui Winston Churchill. În afară de 
vizitele pe care le făcea pentru a se reîntâlni cu bunii săi prieteni Lucy și 
Jonathan, și cu cei trei copii ai lor, Malcolm, Bridget și Lynda, mergea 
rareori la Londra. Dar în 1965, într-o zi friguroasă de ianuarie, s-a aşezat la 
un rând lung de peste un kilometru și jumătate pentru a intra în Westminster 
Hall. Patru bărbaţi cu feţe grave, îmbrăcaţi în costume de ceremonie, 
stăteau de gardă cu capetele plecate. Când s-a apropiate de sicriul lui 
Churchill, care era înfășurat în steagul Marii Britanii și străjuit de şase 


lumânări înalte de ceară, și l-a amintit în timp ce își hrănea peştii lui dragi. 
A început să plângă. Identitatea Libelulei și cea a Magicianului vor rămâne 
secrete o sută de ani, sau cine știe cât. În minte i-a răsunat vocea lui, fermă, 
dar plină de înțelegere. Declanșarea și adevăratul scop al Operațiunii 
Jericho vor rămâne secrete; însă faptele dumitale de curaj vor rămâne 
aprinse mereu în inimile britanicilor. 

A doua zi, Rose a stat de-a lungul traseului aglomerat al procesiunii 
funerare care urma să treacă prin Whitehall, Trafalgar Square, Strand, Fleet 
Street, până la Ludgate Hill. Peste un milion de oameni străjuiau străzile 
Londrei, şi întreaga națiune îl plângea pe omul care îi condusese în cele mai 
negre zile. Rose s-a rugat în tăcere când afetul de tun cu sicriul lui Churchill 
a trecut la câţiva centimetri de ea. În jur se auzeau suspine și scâncete. El nu 
este numai conducătorul care a salvat Marea Britanie, şi poate și lumea 
liberă, este omul care mi-a schimbat viaţa pentru totdeauna. 

Când s-a întors acasă, la Paris, era hotărâtă să scrie istoria Magicianului, 
un subcircuit al rețelei Doctorul, care fusese clasificată ca strict secretă de 
către guvernul britanic. Când nu voi mai fi, şi-a spus Rose, sau când nu voi 
mai fi sub jurământ, lumea va afla despre sacrificiul și curajul lui Felix şi 
Muriel, despre ororile petrecute la Ravensbrück şi despre persoana care a 
inițiat Operaţiunea Jericho. Scrisese cartea în primele ore ale dimineţii, 
înainte de a se duce la Ambasada Britanică din Paris, unde avea un post de 
secretară. La sfârşit de săptămână, stătea la birou aplecată deasupra mașinii, 
reînviind fantomele trecutului. Iar acum, după patru ani, cartea era gata. 

Pe hol s-a auzit scârțâitul parchetului. 

Rose s-a ridicat de pe scaun. 

— Bonjour, ma chérie, a zis Lazare, băgând capul pe ușă. 

Rose a zâmbit. 

— În sfârşit, am terminat! 

Lazare a zâmbit larg. A venit spre ea sprijinit în cârje. 

— Sunt atât de mândru de tine, a zis el şi a strâns-o în brațe. 

Ea s-a desprins din îmbrăţişare și l-a privit în ochi. 

— Fără tine, n-aş fi reușit. 

— Ce frumos din partea ta. S-a aplecat şi a sărutat-o: Cred însă că eşti în 
stare să duci la bun sfârșit orice ţi-ai pune în minte. 


Rose i-a mângâiat părul în care apăruseră fire albe. 

— Întotdeauna ai ştiut cum să mă faci să mă simt bine. 

— Ce-ai de gând să faci cu cartea? 

— Vreau s-o public, cu toate că mai am simţul datoriei în suflet. În afară 
de asta, mi-e greu să nu ţin seama de urmări dacă îmi încalc jurământul de a 
păstra secretul. În minte i-a apărut imaginea lui Churchill cu trabucul între 
dinți. Sunt convinsă că Churchill a aprobat Operaţiunea Jericho, fie ca să 
împiedice execuţia deţinuţilor francezi, fie pentru că s-a gândit că raidul 
aviaţiei britanice asupra închisorii l-ar fi făcut pe Hitler să se întrebe unde 
urma să aibă loc invadarea Franţei. Oricum ar fi fost, el mi-a salvat viitorul 
soţ. 

— Şi viitorii noştri copii, a zâmbit Lazare. 

Un val de recunoştinţă i-a umplut lui Rose sufletul. 

Lazare o ceruse în căsătorie în mai puţin de o săptămână după ce se 
reîntâlniseră la Paris. O lună mai târziu, erau căsătoriți şi s-au mutat 
împreună în apartamentul lui Lazare. La scurt timp după aceea, Rose a fost 
chemată de Ambasada Britanică să ocupe un post de secretară. 
Ambasadorul a susținut că îi fusese recomandată de la nivel înalt, dar nu a 
dorit să dezvăluie de către cine. Disperată să găsească ceva de lucru, a 
acceptat, bănuind că acel post fusese aranjat fie de către Churchill, fie de 
către SOE. 

În timp ce Rose a început astfel o carieră de lungă durată ce avea să fie 
plină de satisfacţii, Lazare a lucrat mai departe ca jurnalist la La Chronique. 
Cu toate că principala sa îndatorire era să scrie despre evenimentele 
externe, el şi-a propus ca obiectiv personal să convingă guvernul francez să 
denunțe rolul avut în Holocaust şi revizionismul istoric care nega vinovăția 
Franţei pentru arestarea în masă a treisprezece mii de evrei parizieni în 
1942. Timp de două decenii, guvernul francez a respins ideea de a-și cere 
scuze pentru rolul jucat de poliţiştii francezi în razia de la Vél d'Hiv, însă 
Lazare nu a renunţat. „Într-o zi, îi spunea el deseori lui Rose, preşedintele 
nostru va recunoaşte că a fost o crimă comisă de Franţa.“ 

Rose era convinsă că perseverenţa lui Lazare l-a ajutat şi să meargă. În 
ultimii doisprezece ani, suportase încă două operaţii, una la bazin, cealaltă 
la picioare. Uneori, durerile sale erau insuportabile, mai ales iarna. Nu se 


plângea însă niciodată. De două decenii, le dovedea doctorilor că s-au 
înşelat, amânând prognosticurile lor că va sfârşi într-un cărucior. În pofida 
suferinței sale, Lazare ajutase constant la creșterea fiului lor, Charlie, şi a 
fiicei lor, Magda. 

Charlie, numit după fratele căzut la datorie al lui Rose, era primul născut. 
Un băiat sensibil și inteligent, căruia îi plăcea la nebunie să îl viziteze pe 
Lazare la ziar. Aflat acum în ultimul an de studii la Universitatea din Paris, 
Charlie visa să ajungă jurnalist, la fel ca Papa. Magda, numită așa în 
onoarea lui Maman, bunica din partea lui Lazare, se născuse la doi ani după 
Charlie. Un copil afectuos și talentat, Magda adora să picteze şi să 
sculpteze, și de multe ori decora apartamentul familiei cu tablouri și 
sculpturi cu pisici. Magda, care era acum o tânără frumoasă, studia la Ecole 
Nationale Superieure des Beaux-Arts. 

Bunicii lor pieriseră în război, dar Claudius, bunul prieten şi camarad din 
Rezistență al lui Rose și Lazare, suplinea de minune lipsa acelora. După 
eliberarea Franţei, Claudius a deschis o cafenea în Montparnasse și avea 
mereu o măsuţă liberă, unde Magda și Charlie să vină după ore și la sfârşit 
de săptămână. Magda și Charlie căutau lumea lui Claudius. Iar Claudius 
prețuia timpul petrecut cu copiii, răsfățându-i cu prăjituri delicioase, 
ciocolată caldă şi cadouri, aşa cum face un bunic adevărat. 

— Am ceva pentru tine, a zis Lazare. 

Rose a făcut ochii mari. Lazare dus mâna la buzunar și a scos o broșă de 
aur în stil Art Nouveau, în formă de libelulă. 

— Este minunată, a zis Rose, şi a mângâiat cu degetul o perlă încrustată 
în lucrătură. 

Soţul ei i-a prins-o pe jachetă. 

— Am aşteptat să termini cartea ca să ţi-o dăruiesc. 

— Merci. 

Rose l-a îmbrățișat și l-a sărutat pe obraz. 

— Te susţin în orice decizie iei în legătură cu manuscrisul. 

Ea s-a uitat în ochii lui. 

— Nu te voi subestima niciodată. 

— Nici eu, chérie. 

I-a dus mâna la buze şi a sărutat-o. 


Dinspre uşă s-a auzit zgomot de cheie. Charlie și Magda au intrat 
înăuntru, urmaţi de Claudius, care ducea o coroană de flori — gladiole, 
garoafe și crizanteme. 

— O, ce frumoasă este! a exclamat Rose. 

Claudius şi-a scos basca și a zâmbit larg, cu multe riduri la colțul ochilor. 

— Florăreasa a făcut un aranjament extraordinar. 

— Îţi mulţumesc că te-ai dus s-o ridici, a zis Lazare. 

— Pentru mine este o onoare, i-a răspuns Claudius. Am verificat să apară 
toate numele pe panglică. 

Charlie și Magda au sărutat-o pe Rose pe amândoi obrajii. 

— Cum te simţi, Maman? a întrebat-o Charlie. 

Simte că va fi o zi grea pentru mine. 

— Foarte bine, a zis Rose. Îi am pe toţi cei dragi alături. 

Magda a aruncat o privire spre manuscrisul de pe biroul lui Rose. 

— Mi-ar plăcea să știu mai multe despre ce-ai făcut în timpul războiului. 

Mâna lui Rose s-a dus la broșă. Am fost agent SOE, și numele meu de cod 
a fost Libelula. 

— Vreau ca tu şi Charlie s-o citiţi într-o bună zi. 

Magda a zâmbit. 

În copilărie, Magda şi Charlie îi întrebau uneori pe părinţi cum a fost în 
război. La urma urmei, era imposibil să le fie ascunse infirmitatea lui 
Lazare şi cicatricile de pe spatele lui Rose. Ca niște părinţii grijulii, Rose şi 
Lazare nu le-au dat amănunte. În schimb, s-au străduit să-i înveţe pe copii 
ce valoare au libertatea, egalitatea şi dreptatea, şi să-și amintească mereu de 
oamenii care și-au dat viața pentru eliberarea Franţei. Acum însă, Magda și 
Charlie erau aproape adulţi, și întrebările despre trecutul părinţilor erau tot 
mai dese. În cele din urmă, au să afle totul, şi-a spus Rose. 

O oră mai târziu, Rose, Lazare, Charlie, Magda şi Claudius au ajuns pe 
Avenue des Champs-Élysées. În timp ce se îndreptau spre mulțimea adunată 
la Arc de Triomphe, Rose a simţit o strângere de inimă. Atâtea vieți 
pierdute. Mama, tata și fratele meu. Părinţii lui Lazare. Muriel. Felix. Un 
milion de francezi și de britanici. Milioane de evrei nevinovaţi. 

Lazare şi-a mutat o cârjă și a tras-o pe Rose spre el. Ea s-a rezemat de 
umărul lui, şi în următoarele patruzeci de minute au ascultat ceremonia de 


Ziua Victoriei în Europa, comemorând milioanele de bărbaţi, femei şi copii 
care și-a pierdut viața pentru a elibera Franţa și Europa de tirania nazistă. 
După terminarea solemnității, în timp ce mulțimea de parizieni şi de 
veterani a început să se împrăștie, Lazare i-a condus la Arc de Triomphe. 

Claudius i-a înmânat coroana lui Rose. Ea a îngenuncheat, a așezat florile 
la picioarele monumentului, apoi și-a împreunat mâinile. S-a rugat în tăcere 
ca lumea să nu mai treacă printr-un război mondial şi ca oamenii care şi-au 
dat viaţa pentru ca generaţiile viitoare să aibă şansa de a trăi în libertate să 
nu fie uitaţi niciodată. 


NOTA AUTORULUI 


În timp ce mă documentam pentru Mesagerul secret al lui Churchill, am 
fost fascinat de Operaţiunea Jericho, un raid aerian executat de Forţele 
Aeriene Regale (RAF) asupra închisorii din Amiens controlate de naziști. 
Obiectivul misiunii — care a avut loc pe data de 18 februarie 1944, cu o zi 
înainte de executarea a o sută de deținuți din Rezistenţa Franceză — era de a 
distruge zidurile închisorii și de a elibera toți deţinuţii. Atacul îndrăzneţ cu 
avioane Mosquito, care a fost filmat dintr-unul dintre ele, a reuşit să 
producă o breșă în zidul exterior al închisorii şi să distrugă o gheretă a 
paznicilor, dar prețul plătit a fost mare. Din cei 717 deţinuţi, 102 au fost 
uciși, 74 răniţi, și 258 au evadat, dintre care 182 au fost prinși. Am fost 
surprins să aflu despre controversa legată de persoana care a ordonat raidul 
şi de întrebarea dacă acesta a fost necesar. Unii consideră că misiunea a fost 
pusă la cale de Direcţia de Operaţiuni Speciale (Special Operations Service 
— SOE) sau de Rezistenţa Franceză, în timp ce alții sunt de părere că a fost 
concepută de britanici ca diversiune, pentru a induce în eroare serviciile 
germane de informaţii în privința adevăratului loc de debarcare a Aliaților, 
prevăzută a se desfășura câteva luni mai târziu. Misterul care înconjoară 
Operaţiunea Jericho — adevăratul ei scop şi persoana care a autorizat-o — a 
fost punctul de plecare în scrierea acestui roman. 

În timpul cercetării, m-a captivat tot mai mult SOE, direcţie cunoscută și 
ca „armata secretă a lui Churchill“. În timpul celui de-Al Doilea Război 
Mondial, 39 dintre cei 470 de agenţi SOE din Franţa ocupată erau femei, 
majoritatea îndeplinind misiuni de curierat şi transmisiuni radio. M-au 
impresionat curajul și dârzenia lor de a-și pune viaţa în primejdie pentru 
eliberarea Europei de sub ocupaţia nazistă. Multe dintre aceste femei 
curajoase au fost prinse, torturate și ucise, şi câteva dintre ele mi-au servit 
drept sursă de inspiraţie pentru a crea personajul Rose Teasdale. De 


exemplu, spiritul de lider, abilitatea de a mânui armele şi acoperirea de 
comis-voiajoare de cosmetice au fost inspirate de Pearl Witherington. 
Drumul plin de pericole de peste trei sute de kilometri făcut pe bicicletă în 
două zile mi-a fost sugerat de un act de curaj similar al lui Nancy Wake. 
Experiențele lui Odette Sansom mi-au fost de asemenea utile în crearea 
episoadelor legate de interogatoriul și tortura îndurate din partea 
Gestapoului, ca şi pedeapsa prin izolare de la lagărul de concentrare 
Ravensbrück. Îmi exprim speranţa că povestea de faţă va aduce un omagiu 
curajoaselor femei din SOE. 

Am fost fascinat, pe lângă SOE, şi de Camera 60 din Cabinetul de Război 
al lui Churchill, aflat într-un buncăr. Dactilografele și centralistele care 
lucrau acolo erau civile. O parte dintre ele rămâneau în buncăr zi şi noapte, 
dormind între schimburi într-un spaţiu aflat la un nivel inferior, numit 
„doc“. În timp ce căutam informaţii, am dat peste un interviu extraordinar, 
filmat cu Joy Hunter, care fusese dactilografă în acel Cabinet de Război. M- 
au captivat istorisirile sale despre modul de comportament cordial, 
înţelegător și uneori plin de umor al lui Churchill față de personalul civil. 
Interviul mi-a stârnit curiozitatea şi m-am întrebat ce s-ar fi întâmplat dacă 
Churchill ar fi intervenit ca una dintre femeile din Cabinetul de Război să 
fie recrutată pentru armata lui secretă. Atunci mi-am imaginat-o pe Rose ca 
dactilografă transformată în agent SOE. 

Misiunea lui Rose în cadrul Secţiunii F a SOE este inspirată din acţiunile 
reale ale reţelei Doctorul, cunoscută și ca Prosper, după numele 
organizatorului. Reţeaua Doctorul a fost infiltrată în 1943 de către Serviciul 
de Securitate (SD), o agenţie nazistă de informaţii. Prăbușirea reţelei şi a 
subcircuitelor ei a dus la arestarea a aproape treizeci de agenți, precum şi a 
sute de patrioţi francezi care colaborau cu SOE. În Mesagerul secret al lui 
Churchill, reţeaua lui Rose, numită Magicianul, este un subcircuit fictiv în 
cadrul rețelei Doctorul. Am inventat-o pentru a da cititorilor o imagine a 
evenimentelor care au avut loc în timpul căderii adevăratei reţele Doctorul, 
ca și pentru a crea o legătură cu Operaţiunea Jericho, care a rămas o enigmă 
până în zilele noastre. 

Pentru mine, a fost o onoare absolută și o plăcere să studiez viaţa lui sir 
Winston Churchill. Am petrecut multe ore agreabile citind și ascultându-i 


discursurile, precum și cercetând cu de-amănuntul lucrările despre viaţa sa 
personală, cum ar fi despre Chartwell, vila sa, ori despre pasiunea pe care o 
avea pentru peștii aurii. M-am străduit să îl prezint ca pe un lider încrezător 
în vreme de război, care a insuflat speranţă în ceasurile cele mai grele, dar 
şi să dezvălui aspecte ale personalității sale mai puţin cunoscute, cum ar fi 
conduita sa față de personalul civil din buncăr. Mi-am propus, de asemenea, 
să arunc o lumină asupra relaţiei sale complexe cu conducătorul Franţei 
Libere, Charles de Gaulle. 

Am descoperit în cercetările mele multe evenimente istorice deosebite, 
pe care le-am introdus cu fidelitate în firul epic. Astfel, primăvara anului 
1942 a fost momentul în care SOE a început să recruteze femei pentru 
misiunea de agent secret. Rose a fost parașutată la periferia Parisului la 
câteva luni după ce primele agente SOE, Lise de Baissac și Andrée Borrel, 
au aterizat în Franța ocupată, pe 24 septembrie 1942. Arestarea părinţilor lui 
Lazare este plasată pe durata raziei de la Vel d'Hiver (16-16 iulie 1942), 
când poliţia franceză a arestat peste treisprezece mii de evrei din Paris, 
inclusiv peste patru mii de copii, care au fost apoi trimiși în vagoane pentru 
animale în lagărul de concentrare de la Auschwitz. Întâlnirea dintre 
Churchill şi De Gaulle — în care se discută controversata debarcare din 
decembrie 1941, organizată de Franţa Liberă în două insulițe din apropierea 
coastei canadiene a Newfoundland, aflate sub controlul Regimului de la 
Vichy — a fost folosită pentru a sublinia abilitățile lingvistice ale lui Rose, 
atrăgând astfel interesul lui Churchill pentru recrutarea ei de SOE. Am 
încercat să respect cu precizie desfăşurarea evenimentelor din lagărul de la 
Ravensbriick, inclusiv marşul morţii şi eliberarea de către Armata Roşie 
Sovietică. Pe deasupra, am urmărit să descriu cu exactitate diferitele tipuri 
de avioane ale Forţelor Aeriene Britanice, precum și pregătirea și 
echipamentul furnizat agenţilor SOE. Orice inexactitate istorică din această 
carte îmi aparține în exclusivitate. 

În roman sunt prezente numeroase personalități istorice, iar Winston 
Churchill în mod special. Este important de subliniat că Mesagerul secret al 
lui Churchill este un o lucrare de ficţiune şi că în scrierea ei mi-am luat 
unele libertăţi creative. Pe lângă Winston Churchill, apar şi Charles de 
Gaulle, căpitanul Selwyn Jepson, maiorul Gavin Maxwell, Hugh Dalton, 


Maurice Buckmaster, Dominique Ponchardier, Josef Kieffer şi Alphonse 
(numele de cod al agentului SOE Tony Brooks). Consider că este nimerit să 
îl evidențiez pe căpitanul Selwyn Jepson, autor britanic de cărţi polițiste, 
care a îndeplinit funcţia de ofițer de recrutare al SOE. A fost un puternic 
susținător al agenţilor femei, considerând că acestea aveau abilitatea de a 
acționa singure cu un curaj mai mare decât bărbaţii. Cu toate că interviul 
său pentru recrutarea lui Rose este fictiv, l-am inclus deoarece cred că el 
exprimă spiritul cărții. Am inventat, de asemenea, convorbirea telefonică a 
lui Churchill cu Hugh Dalton, ministrul economiei de război, căruia i-a 
delegat responsabilitatea pentru armata sa secretă. Documentarea mea nu a 
identificat dovezi ale implicării directe a lui Churchill în recrutarea 
anumitor persoane în SOE. De asemenea, catacombele din Paris au fost 
prezentate în roman ca ascunzătoare pentru Lazare și grupul său din 
Rezistenţa Franceză. În cercetările mele am întâlnit unele afirmaţii că 
Rezistenţa le-a folosit într-adevăr în timpul ocupaţiei germane. Cu toate că 
nu am găsit nume de luptători din Rezistență, pur şi simplu nu am putut să 
nu le includ ca fundal în povestea despre lumea subterană a Parisului. 

Cruciale pentru munca mea de documentare au fost mai multe cărți, 
documentare și arhive istorice. Astfel, SOE in France 1941-1945, semnată 
de maiorul Robert Bourne Paterson, și Shadow Warriors of World War II, 
the Daring Women of the OSS and SOE, de Gordon Thomas și Greg Lewis, 
au fost extrem de utile în înțelegerea reţelelor britanice din Franţa, precum 
şi a motivaţiilor și experienţelor agentelor SOE care și-au riscat viaţa pentru 
a elibera Europa. Ravensbrück: Life and Death in Hitler's Concentration 
Camp for Women de Sarah Helm a fost o sursă excepţională de informare 
privind atrocitățile din lagărul german de concentrare unde au fost deportate 
exclusiv femei. La fel și filmul din 1947 School for Danger, produs de RAF 
Film Unit pentru Biroul Central de Informaţii, care mi-a oferit o perspectivă 
extraordinară asupra pregătirii şi plasării agenţilor SOE. În plus, jurnalul de 
ştiri din 1944 The Jail Breakers, realizat de British Pathé, a inclus 
înregistrarea raidului RAF asupra închisorii din Amiens — o sursă 
extraordinară pentru a scrie episodul Operaţiunea Jericho. 

A fost un privilegiu pentru mine să scriu această carte. Intervenţia 
curajoasă a agenţilor britanici ai SOE şi a Rezistenței Franceze din timpul 


celui de-Al Doilea Război Mondial mă vor inspira totdeauna, și nu îi voi 
uita niciodată pe cei treisprezece mii de evrei parizieni care au fost arestaţi 
de poliţia franceză. Îmi voi aminti întotdeauna de ororile din lagărul de 
concentrare Ravensbriick, în care au fost prizoniere aproximativ 130 000 de 
femei, dintre care se estimează că au fost ucise între 30 000 și 90 000. Am 
speranţa că această carte va aduce un omagiu bărbaţilor, femeilor şi copiilor 
care au pierit în război. Cartea Mesagerul secret al lui Churchill nu ar fi fost 
posibilă fără ajutorul multor persoane speciale, cărora le sunt veșnic 
recunoscător : 

Adâncă gratitudine strălucitului meu editor, John Scognamiglio. 
Îndrumările, încurajările şi entuziasmul lui John mi-au fost de un imens 
ajutor în scrierea acestei cărți. 

Multe mulţumiri minunatului meu agent literar, Mark Gottlieb, pentru 
susținere şi consiliere în periplul meu ca autor. Mă simt extrem de norocos 
că Mark este agentul meu. 

Profunda mea apreciere pentru agenta mea de presă, Vida Engstrand. Îi 
sunt adânc recunoscător pentru eforturile sale neobosite de a-mi promova 
cărţile în rândul cititorilor. 

Sunt plin de recunoștință față de autoarea Kim Taylor Blakemore, 
parteneră în munca de scriere. Rapoartele noastre săptămânale de 
înregistrare reciprocă a progresului ne-au ajutat să terminăm manuscrisele 
la timp. 

Sincere mulțumiri Grupului de Scriitori Akron și echipei mele de cititori 
avizaţi: Betty Woodlee, Dave Rais, John Stein, Kat McMullen, Gus Yanez, 
Carisa Taylor, Sharon Jurist, Rachel Fregiarro, Tim Carroll și Devin 
Fairchild. Mulţumiri speciale din inimă pentru observaţiile făcute la o primă 
variantă a manuscrisului. 

Această carte nu ar fi fost posibilă fără dragostea și susținerea soţiei 
mele, Laurie, şi ale copiilor noştri, Catherine, Philip, Lizzy, Lauren şi 
Rachel. Laurie, eşti — şi vei fi mereu — mi cielo. 


În colecţia Raftul Denisei au apărut 


Jessie Burton, Confesiunea 

Matteo Strukul, Michelangelo ereticul 
Daniela Krien, Iubirea în caz de urgență 
Anais Nin, Henry şi June 

Romain Gary, Lady L. 

Ann Patchett, Casa olandeză 

Lev Tolstoi, Anna Karenina 

Kate Morton, Grădina uitată 

Laura Imai Messina, Ce încredințăm vântului 
Kate Morton, Casa de lângă lac 

Maria Stepanova, În amintirea memoriei 
Christian Escribà, Silvia Tarragó, Cofetăria cu miracole 
Ludmila Uliţkaia, A fost doar ciumă 

J.M. Coetzee, Moartea lui Isus 

Norris von Schirach, Cei mai frumoși ani din viaţa lui Anton 
Evgheni Vodolazkin, Istoria Insulei 

Cho Nam-joo, Kim Jiyeong, născută în 1982 
Simona Lo Iacono, Albatrosul 

Anais Nin, Delta lui Venus 

Nikos Kazantzakis, Ascensiunea 

Heather Morris, Poveşti despre speranţă 
Nick Bradley, Pisica şi oraşul 

Anthony Doerr, Despre Grace 

Kate Morton, Casa de la Riverton 

Julie Orringer, Portofoliul fugii 

Susana Fortes, Iubirea nu e un vers liber 
Paula McLain, Când stelele se întunecă 
Narine Abgarian, Din cer au căzut trei mere 
Susan Choi, Exerciţiu de încredere 

Akira Mizubayashi, Inimă frântă 

Laura Lindstedt, Prietena mea Natalia 
Romain Gary, Marele vestiar 


YOko Ogawa, Poliţia Memoriei 

Etgar Keret, Haide, zboară odată 

Care Santos, Voi merge pe urmele paşilor tăi 

Guzel lahina, Trenul spre Samarkand 

Avni Doshi, Zahăr ars 

Chris Cander, Greutatea unui pian 

Lorenzo Marone, Un băiat ca toţi ceilalţi 

Ziilfii Livaneli, Serenadă pentru Nadia 

Thomas Mann, Moartea la Veneţia 

Clarice Lispector, Cea mai mică femeie din lume. Proză scurtă 1940-1964 

Yukio Mishima, Confesiunile unei măști 

Nikolai Leskov, Lady Macbeth din Mţensk 

Francesc Miralles, Ángeles Doñate, Un ceai la capătul lumii 

Yukio Mishima, Zăpada de primăvară 

James Salter, Un joc şi o desfătare 

Ismail Kadare, Înfruntare la nivel înalt: Misterul convorbirii telefonice 
Stalin-Pasternak 

Anna Hope, Aşteptări 

J.M. Coetzee, Așteptându-i pe barbari 

Melanie Benjamin, Viscolul copiilor 

Maja Lunde, Ultimii cai din stepă 

Yukio Mishima, Cai în galop 

Heather Morris, Trei surori 

David Foenkinos, Familia Martin 

Alex Schulman, Supraviețuitorii 

Teru Miyamoto, Vis de primăvară 

Ingeborg Bachmann, Malina 

Yukio Mishima, Templul Zorilor 

Quentin Tarantino, A fost odată la Hollywood 

Aleksandr Soljeniţîn, O zi din viaţa lui Ivan Denisovici 

Polly Samson, Un teatru pentru visători 

Rose Tremain, Insulele iertării 

Yukio Mishima, Îngerul decăzut 

Fiona Davis, Leii de pe Fifth Avenue 


Yaniv Iczkovits, Fiica măcelarului 

Natsuko Imamura, Femeia cu fustă violet 
Anais Nin, Spioană în casa dragostei 

Janice Y. K. Lee, Profesoara de pian 

Jay Parini, Ultima gară 

Jane Smiley, Perestroika la Paris 

Alan Hlad, Mesagerul secret al lui Churchill 

